
CUVANT-INAINTE 


Dragă cititorule, 

Sper că ești la fel de nerăbdător ca mine să întorci 
paginile unui roman nou al Lucindei Riley. Poate că 
ești un admirator înfocat al seriei „Cele șapte 
surori“ și abia 
aștepți ca Lucinda să te ducă pe un tărâm nou și 
plin de viață. Poate totuşi n-ai mai citit nimic de ea 
și ești interesat de promisiunea acestui roman 
polițist nou și captivant. În acest caz, din păcate, 
trebuie să încep cu sfârşitul, să pun în context 
paginile pe care ești pe cale să le devorezi. Pentru cei 
care nu știu, Lucinda - mama - a murit pe 11 iunie 
2021, în urma unui cancer esofagian diagnosticat în 
2017. Eu sunt fiul cel mai mare al Lucindei și 
coautor (nu la acest proiect, mă grăbesc să adaug). 
Împreună am creat seria pentru copii „Guardian 
Angel“ și am sarcina să împlinesc enorma ci 
moștenire literară terminând al optulea roman, 
ultimul, din seria „Cele șapte surori“. 

Din acest motiv vreau să-ți spun cum a ajuns să 
fie scrisă Crimele de la internat. Mai întâi, cu toate 
că n-a fost niciodată tipărită, cartea a fost scrisă în 
2006. După ce a început școala cel mai mic dintre 
copiii săi, Lucinda a scris trei romane fără să le 
trimită vreunui editor; două dintre ele au apărut 
ulterior și au fost foarte lăudate - Secretul Helenei şi 
Camera cu fluturi. Întotdeauna a avut de gând să 
publice al treilea dintre aceste romane, cel pe care îl 
ţii acum în mâini, după ce încheia seria „Cele șapte 
surori“. 

În ceea ce priveşte Secretul Helenei şi Camera cu 
fluturi, Lucinda a făcut revizuiri importante (așa 
cum și-ar dori orice autor care reia un proiect după 
un deceniu). Mama n-a mai avut ocazia să facă asta 
cu Crimele de la internat. Ca atare, când am hotărât 
să o public am fost pus în fața unei dileme. Era 
răspunderea mea să editez, să revizuiesc și să aduc la 
zi textul, așa cum ar fi dorit ea? După multă 
gândire, am hotărât că ar trebui să aibă prioritate 
păstrarea vocii mamei mele. Având în minte acest 


lucru, a fost efectuată doar o muncă editorială 
minimă. 

Prin urmare, tot ce vei citi este scris de Lucinda 
în 2006. 

Mama era foarte mândră de această carte. Este 
singurul roman polițist pe care l-a scris vreodată, 
însă cititorii fideli vor recunoaște pe loc neasemuita 
sa capacitate de a surprinde spiritul locului. Sunt 
sigur că te va interesa să știi că, în momentul 
scrierii, familia mea locuia în peisajul vast, 
misterios, în care se desfășoară povestea. Mai mult, 
școala din Norfolk care apare în carte s-a inspirat 
mult din cea la care am mers noi, copiii ei. Din 
fericire, pot să confirm că, în realitate, pe 
coridoarele internatelor nu s-a petrecut nimic atât 
de dramatic. 

Așa cum este de așteptat, secretele trecutului 
influențează puternic evenimentele prezentului şi 
suntem delectaţi cu personaje în mod tipic superb 
caracterizate, ca inspectoarea Jazz Hunter, care, sunt 
sigur că eşti de acord, ar putea să fie baza unei serii 
proprii. 

Poate că ar fi făcut asta, în altă viață. 


Harry Whittaker, 2021 


PROLOG 


Școala St Stephen, Norfolk 
ianuarie 2005 


În vreme ce silueta urca scările spre coridorul 
clasei a XII-a - un labirint de cămăruțe, câte una 
pentru fiecare băiat -, singurele sunete care se 
auzeau erau cloncănitul și șuieratul caloriferelor 
vechi, santinele de fontă neputincioase care de 
cincizeci de ani încoace trudeau să încălzească Fleat 
House și băieții din el. 


Fleat House, unul dintre cele opt internate care 
alcătuiau Școala St Stephen, își luase numele de la 
directorul din vremea în care a fost construit, în 
urmă cu o sută cincizeci de ani. Clădirea urâtă de 
cărămidă, căreia locatarii actuali îi ziceau „Fleapiti“, 
fusese transformată în locuinţă pentru elevi imediat 
după război. 

Era, de asemenea, ultima care a avut parte de 
foarte necesarele renovări. Peste șase luni, din 
coridoarele, scările, dormitoarele și sălile comune 
avea să fie smuls linoleumul negru zdrenţuit care 
acoperea podelele; pereţii îngălbeniți aveau să fle 
tapetaţi din nou și împrospătați cu magnolii, iar 
sălile de duș vechi aveau să fie echipate cu accesorii 
sclipitoare de inox și dale albe lucioase. Asta, ca să 
potolească părinţii pretenţioşi din ziua de azi, care 
țineau morțiș ca odraslele lor să locuiască și să 
învețe în confort asemănător cu cel dintr-un hotel, 
nu dintr-o magherniţă. 

Silueta s-a oprit un pic în fața camerei 7, trăgând 
cu urechea. Fiind vineri, cei opt băieți de pe acest 
palier trebuie să fi primit bilete de voie și să se fi dus 
la cârciuma din târgușorul Foltesham din apropiere, 
dar era mai bine să se asigure. Neauzind nimic, a 
apăsat pe clanţă și a intrat. 

A închis ușurel uşa, a aprins lumina și a simțit 
imediat mirosul stătut de adolescent impregnat în 
încăpere: un amestec de șosete nespălate, sudoare și 
hormoni dezlănțuiți, care de-a lungul anilor se 
impregnase în flecare ungher din Fleat House. 

Cutremurându-se la amintirile dureroase stârnite 
de miros, silueta aproape că s-a poticnit de un vraf 
de lenjerie de corp aruncată neglijent pe podea. 
Apoi, după ce a luat cele două tablete albe puse pe 
dulapul băiatului în fiecare seară și le-a înlocuit cu 
altele care arătau la fel, silueta s-a răsucit, a stins 
lumina și a ieșit. 


Pe scara din apropiere, un băiețel în pijama a 
încremenit auzind pași care se apropiau. Cuprins de 
panică, a plonjat în nișa mică de sub treptele 
palierului de dedesubt, topindu-se în umbră. Dacă 


era prins afară din pat la ora zece seara avea să fle 
pedepsit, și îi ajungea de câte avusese parte în seara 
aceea, 

Țeapăn în întuneric, cu inima bubuind, cu ochii 
închiși strâns, de parcă asta ar fi fost de ajutor, a 
ascultat fără să răsufle cum pașii au urcat treptele la 
câțiva centimetri deasupra capului său, au trecut de 
el, apoi, slavă Domnului, au dispărut în depărtare. 
Tremurând de ușurare, s-a furișat afară din 
ascunzătoare și a pornit repede pe coridor spre 
dormitor. A urcat în pat, s-a uitat la deșteptător și, 
știind că va mai trece o oră până când își va putea 
permite să se refugieze în somn, și-a tras păturile 
peste cap și, în cele din urmă, a lăsat lacrimile să 
curgă. 


Cam după o oră, Charlie Cavendish a intrat în 
camera 7 şi s-a tolănit pe pat. 

Avea optsprezece ani, era ora unsprezece în seara 
de vineri și el era închis ca un ţânc în cotețul ăsta 
de iepuri dărăpănat. 

Şi trebuia să se trezească la șapte dimineaţa ca să 
meargă la afurisita de capelă. Chiulise deja de două 
ori în acest trimestru și nu-și putea permite s-o facă 
din nou. Deja fusese târât în biroul lui Jones pentru 
tâmpenia aia cu Millar. Jones pomenise de 
exmatriculare dacă nu-și îndrepta purtarea, dar pe 
Charlie îl enerva rău faptul că trebuia să se ferească 
de buclucuri. Tatăl îi spusese clar că n-o să-l susțină 
în anul liber dinainte de facultate dacă n-are destule 
note maxime și un raport de evaluare școlară 
corespunzător. 

Ceea ce ar fi un afurisit de dezastru. 

În orice caz, tatăl său nu era de acord cu anul 
liber. Pentru el, hedonismul era o oroare, iar gândul 
că fiul său o să lenevească pe cine știe ce plajă 
thailandeză, probabil îndopat cu droguri, nu era 
deloc ceea ce și-ar fi dorit, mai ales dacă el era cel 
care plătea pentru asta. 

Avuseseră un scandal pe cinste despre viitorul lui 
Charlie chiar înainte de începerea trimestrului. 
Tatăl, William Cavendish, era avocat pledant de 


mare succes din Londra, și dintotdeauna s-a 
presupus că Charlie avea să-i calce pe urme. Pe când 
creștea, Charlie nu se gândise prea mult la asta. 

Apoi, spre sfârşitul adolescenței, și-a dat treptat 
seama ce anume așteptau de la el, aparent fără să se 
sinchisească de ce își dorea el. 

Charlie era un afacerist, se ocupa cu ceea ce dă 
puseuri de adrenalină; aşa se vedea pe sine. Îi plăcea 
să trăiască aventuros. Gândul la o viață înțepenită 
în atmosfera ierarhică, sufocantă, din Inner Temple? 
îi întorcea stomacul pe dos. 

Și apoi, ideea de „continuitate“ a tatălui era 
complet demodată. În ziua de azi era altfel; puteai să 
faci tot ce doreai. Toate tâmpeniile alea despre 
respectabilitate aparțineau generației părinților săi. 

Charlie voia să fle DJ și să se uite la femei 
frumoase, pe jumătate despuiate, care țopăie pe un 
ring de dans din Ibiza. Ei, da. Așa mai merge! ȘI... 
puteai să câștigi o căruţă de bani ca DJ. 

Nu că banii aveau să fle vreodată cine ştie ce 
problemă. În afară de cazul în care unchiul său 
celibatar în vârstă de cincizeci și șapte de ani se 
apuca brusc să facă copii, Charlie avea să 
moștenească averea familiei, cu sute de hectare de 
pământ arabil. 

Avea planuri și pentru asta. Nu trebuia decât să-i 
vândă unui dezvoltator imobiliar câteva hectare, cu 
permisul de construcție, și se alegea o afurisită de 
avere! 

Nu, nu era o problemă cu banii lui viitori; 
problema era că zgârciobul lui de tată avea controlul 
flnanciar asupra lui acum. 

Era tânăr. Voia un pic de distracție. 


Acestea erau gândurile care-l potopeau pe Charlie 
Cavendish când, cu mintea în altă parte, a întins 
mâna spre cele două tablete pe care de la vârsta de 
cinci ani încoace le înghițea în fiecare seară și a luat 
paharul cu apă pe care i-l lăsase asistenta medicală. 

A pus tabletele pe limbă, a luat o gură zdravănă de 
apă, apoi a pus paharul la loc pe dulăpiorul de lângă 
pat. 


Timp de un minut nu s-a întâmplat nimic și 
Charlie, oftând, a continuat să cugete la nedreptatea 
situaţiei sale. Dar apoi, aproape imperceptibil, a 
simțit cum trupul începe să i se zguduie. 

„Ce mama dracului...?!“ 

Zguduitul s-a intensificat, a devenit incontrolabil, 
și Charlie a simțit brusc cum gâtul i se încleștează, 
De-acum speriat, neînțelegând și gâfâind, a izbutit 
să facă împleticit cei câțiva pași până la ușă. A 
apucat clanţa, dar, în spaima tot mai mare, a bâjbâit 
fără să reușească s-o răsucească, apoi s-a prăbușit pe 
jumătate inconștient, cu o mână la gât, făcând 
spume la gură. Lipsit de oxigen, cu toxinele mortale 
vâjâind prin el, organele vitale i-au cedat treptat. 
Apoi sflncterele s-au destins și, încetul cu încetul, 
tânărul care fusese cândva Charlie Cavendish pur și 
simplu a încetat să existe. 


l 


Robert Jones, directorul Şcolii St Stephen, stătea 
cu mâinile în buzunare - obicei pentru care îi 
mustra tot timpul pe elevi - și privea pe fereastra 
cabinetului. 

Dedesubt îi vedea pe elevii care traversau peluza 
capelei în drum spre cursuri sau plecând de la ele. 
Avea mâinile asudate și inima îi galopa încă de la 
adrenalină, așa cum făcuse tot timpul de la accident 
încoace, 

S-a îndepărtat de fereastră și s-a așezat la birou. 
Era acolo un morman de teme necorectate și o listă 
cu mesaje telefonice la care încă nu răspunsese. 

Și-a scos batista, și-a şters creștetul chel și a oftat 
din greu. 

Existau nenumărate situații care puteau deveni un 
coșmar pentru un director care are în grijă sute de 
adolescenţi și adolescente: droguri, hărțuitori și, în 


aceste zile cu internate mixte, fantoma imposibil de 
oprit care era sexul. 

În cei paisprezece ani ca director la St Stephen, 
Robert avusese de-a face, într-o anumită măsură, cu 
toate. 

Însă toate aceste crize păleau în comparație cu 
ceea ce se întâmplase vinerea trecută. Asta era 
coşmarul suprem al unui director: moartea unui 
elev aflat în grija sa. 

Dacă exista un mijloc de a face zdrenţe reputația 
unei școli, acesta era. Amănuntele despre cum 
murise băiatul aproape că nu contau. Robert vedea 
în minte cum cete de părinți care căutau acum un 
internat tăiau de pe lista lor Școala St Stephen. 

Și totuşi, Robert găsea alinare în faptul că şcoala 
supraviețuise mai mult de patru sute de ani - și, 
căutând prin registre, a văzut că acest fel de tragedie 
se mai întâmplase. Poate că numărul înscrierilor va 
scădea pe termen scurt, însă era sigur că după o 
vreme ceea ce s-a petrecut vinerea trecută va fi dat 
uitării. 

Ultima dată când murise un elev a fost în 1979. 
Un băiat fusese găsit mort în depozitul de bagaje din 
pivniță. Se spânzurase cu o bucată de sfoară prinsă 
de un cârlig din tavan. Întâmplarea intrase în 
folclorul şcolii. Puştilor le plăcea mitul că stafia 
băiatului bântuia prin Fleat House. 

Micul Rory Millar arăta el însuși ca o stafie când a 
fost găsit bubuind în ușă, după ce petrecuse noaptea 
încuiat acolo. 

Charlie Cavendish, fără îndoială făptașul, negase 
totul, ca de obicei, și, mai rău, i se păruse 
distractiv... Robert Jones s-a cutremurat, stingherit, 
dorindu-și să poată jeli pierderea acestei vieți tinere 
şi constatând 
că nu poate. 

Băiatul ăla a fost o belea de când a pus piciorul în 
şcoală. Și, din pricina morţii lui, acum viitorul lui 
Robert era sub semnul întrebării. La cincizeci și şase 
de ani, abia aștepta să se retragă peste patru ani din 
activitate cu pensie completă. Dacă era silit să-și dea 


demisia, erau puține şanse să-și găsească un post 
altundeva. 

La şedinţa de urgență a consiliului de 
administrație din seara precedentă se oferise să-şi 
dea demisia. Totuşi, membrii îl sprijiniseră. 

Moartea lui Cavendish fusese un accident, 
avusese cauze naturale. Murise din cauza unei crize 
de epilepsie. 

Asta era singura rază de speranță a lui Robert. 
Dacă medicul legist hotăra că moartea a fost din 
cauze naturale și în presă apăreau cât mai puține 
informații, pagubele puteau fi restrânse. 

Dar, până la această confirmare, reputația și 
viitorul îi atârnau de un fir de păr. Medicul 
promisese că sună în dimineaţa aceea. 

Telefonul de pe birou a ţârâit ascuţit. Robert a 
apăsat pe speaker. 

- Da, Jenny? 

- Vă caută de la biroul medicului legist. 

- Fă-mi legătura. 

- Domnul Jones? 

- La telefon. 

- Sunt Malcolm Glenister, medicul legist local. Aș 
vrea să vă spun rezultatele autopsiei efectuate ieri 
asupra lui Charlie Cavendish. 

Robert a înghițit un nod mare. 

- Desigur. Spuneți. 

- Patologul a ajuns la concluzia că Charlie n-a 
murit din cauza unei crize de epilepsie. A murit în 
urma unui şoc anafilactic. 

- Înţeleg. 

Robert a înghițit din nou în sec, încercând să-și 
dreagă vocea. 

- Şi... care a fost cauza? 

- Păi, aşa cum trebuie să știți, în dosarul lui 
medical scria că are alergie violentă la aspirină. În 
sânge i-au fost găsite șase sute de miligrame, 
echivalentul a două tablete disponibile fără rețetă. 

Robert n-a putut să răspundă, acum gâtul îi era 
prea uscat ca să vorbească. 

- În afară de urme de Epilim, pe care Charlie îl 
lua zilnic ca să controleze epilepsia, și o cantitate 


foarte mică de alcool, patologul n-a mai găsit nimic 
altceva. Era perfect sănătos. 

Lui Robert i-a revenit vocea. 

- Dacă ar fi fost găsit mai devreme ar fi putut să 
supraviețuiască? 

- Dacă i s-ar fi administrat tratament imediat, 
atunci da, aproape sigur. Totuşi, erau puține șanse 
ca el să poată cere ajutor în cele vreo două minute 
înainte de a-și pierde cunoştinţa. E de înţeles că nu 
l-a găsit nimeni până dimineața. 

Robert a tăcut o vreme, simțind cum îi picură în 
vene un strop de uşurare. 

- Așadar, ce urmează? a întrebat. 

- Păi, ştim cum a murit. Întrebarea este de ce. Pă- 
rinții lui au confirmat că Charlie ştia că este alergic 
la aspirină; a ştiut dintotdeauna. 

- Trebuie să fi înghiţit tabletele din greşeală. Nu 
există 
altă explicaţie, nu-i așa? 

- Nu-i treaba mea să fac speculaţii în lipsa tuturor 
faptelor, domnule director, dar sunt vreo două 
întrebări fără răspuns. Și mă tem că va fi o anchetă 
a poliției. 

Robert a simțit cum i se scurge tot sângele din 
obraji. 

- Înţeleg, a zis încet. Cum va afecta activitatea 
obișnuită a școlii? 

- Va trebui să discutați asta cu detectivul 
însărcinat cu ancheta. 

- Când vine poliția? 

- Rapid, aş zice. Vor lua legătura cu 
dumneavoastră în curând ca să stabiliți împreună. 
La revedere! 

- La revedere! 

Robert a închis telefonul, simțindu-se ameţit. A 
răsuflat adânc de trei sau patru ori. 

O anchetă a poliţiei... Și-a scuturat capul. Era cea 
mai proastă veste posibilă. 

Și apoi l-a izbit gândul: în ultimele zile nu se 
putuse gândi decât la reputaţia şcolii. Însă, dacă era 
implicată poliția, atunci medicul legist trebuie să fi 
bănuit că Charlie nu luase aspirina din greşeală. 


- lisuse Hristoase! 

Doar nu credeau că a fost o crimă? 

Robert şi-a scuturat iar capul. Nu, probabil era 
doar o formalitate. Da fapt, dacă se gândea mai 
bine, tatăl lui Charlie ar fi avut influența necesară 
ca să insiste. Şi-a amintit de câte ori Cavendish 
stătuse în fața acestui birou, uitându-se în jos la el 
nepăsător în vreme ce era mustrat. Întotdeauna era 
la fel: Robert îi aducea aminte că vechiul obicei de a 
folosi băieții ca servitori dispăruse de mulți ani şi nu 
trebuia ca el să-i silească să se supună, dacă nu 
voiau. Charlie îi accepta pedeapsa, apoi își vedea de 
ale lui ca și cum nu s-ar fi întâmplat nimic. 

Charlie, care inițial trebuia să meargă la Eton, 
picase la examenul de admitere. Din ziua în care a 
ajuns la St Stephen a dat clar de înţeles că școala, 
directorul ei și colegii îi par mai prejos de el. 
Aroganta lui era uluitoare. 

În căutarea inspirației, Robert s-a uitat la 
portretul Lordului Grenville Dudley, care a fondat 
şcoala în secolul al XVI-lea, apoi, când s-a uitat la 
ceas, şi-a dat seama că e aproape ora prânzului. A 
apăsat pe butonul interfonului. 

- Da, domnule Jones? 

- Jenny, poți să vii, te rog? 

Peste câteva clipe, apărea în ușă silueta liniștitoare 
a lui Jenny Colman. Lucra la școală de treizeci de 
ani, mai întâi la cantină, apoi, după un curs de 
secretare, ca asistentă administrativă în biroul 
contabilului. Când a venit Robert, în urmă cu 
paisprezece ani, şi a găsit secretara în pragul 
pensionării, a ales-o pe Jenny ca înlocuitoare. 

Nici vorbă să fi fost cea mai sofisticată candidată, 
dar lui Robert i-a plăcut stilul ei calm, 
imperturbabil, iar cunoștințele ei despre școală au 
fost neprețuite pentru el pe când se instala la 
conducere. 

Toată lumea o iubea pe Jenny, de la femeile de 
serviciu până la cei din consiliul de administrație. 
Cunoştea numele flecărui copil și loialitatea ei față 
de şcoală era incontestabilă. Avea cu trei ani mai 
mult decât Robert, mai aproape de pensionare, și el 


se întrebase adesea cum o să se descurce după 
plecarea ei. Acum, și-a dat seama cu jale, probabil că 
va pleca el mai întâi. 

Jenny lipsise tot trimestrul precedent din pricina 
unei operaţii la şold. Înlocuitoarea ei fusese 
competentă, şi probabil mult mai pricepută la 
tehnologia de birou, însă lui Robert îi lipsise 
purtarea mămoasă a lui Jenny şi se bucura s-o 
revadă. Jenny şi-a aşezat trupul rotunjor pe un 
scaun din fața biroului, cu carnetul și pixul 
pregătite şi o expresie profund îngrijorată. 

- Arătați tare ciudat, domnule Jones. Să vă aduc 
un pahar cu apă? 

Vorbea cu accentul din Norfolk. 

Robert a simțit brusc nevoia să-și sprijine capul pe 
pieptul îmbelșugat al lui Jenny, să-i simtă braţele 
materne învăluindu-l și să-și afle alinarea în ele. 

- A fost medicul legist, a zis, izgonind gândul. Nu 
sunt 
veşti bune. O să fie o anchetă a poliţiei. 

Jenny şi-a înălțat sprâncenele stufoase. 

- Nu! Nu se poate! 

- Hai să nădăjduim doar că termină iute cu asta. 
Toată lumea o să fie deranjată și neliniștită cu ei 
adulmecând peste tot. 

- Sunt convinsă, a zis Jenny. Credeţi că o să fim 
interogați toți? 

- Habar n-am, dar cu siguranță va trebui să 
avertizăm toată lumea. Se pare că o să mă sune un 
detectiv cât de curând. O să știu mai multe după ce 
vorbesc cu el. Dar poate că ar fl cel mai bine să 
facem o adunare generală mâine în sala mare, să le 
spunem tuturor ce o să se întâmple. Asta înseamnă 
şi tot personalul, până și cei care fac curățenie în 
bucătărie. Poţi să organizezi asta? 

- Sigur, domnule Jones. O fac acum. 

- Mulţumesc, Jenny. 

Ea s-a ridicat, apoi a zis: 

- Ați apucat să-l sunați pe David Millar? A 
telefonat de trei ori în această dimineață. 

Ultimul lucru de care avea nevoie Robert era ca 
un părinte beţiv și dus cu pluta să intre în panică în 


privința fiului său. 

- Nu, încă nu. 

- Păi, a sunat de câteva ori aseară și a lăsat 
mesaje, că Rory era necăjit când a telefonat. 

- Ştiu, mi-ai spus. Va trebui să aștepte. În clipa 
asta am pe cap lucruri mai importante. 

- N-aţi vrea niște ceai? Arătaţi ca şi cum nivelului 
de zahăr nu i-ar strica o săltare. E întotdeauna bun 
când cineva e în stare de şoc. 

- Mulţumesc, ar fi grozav, a încuviințat el din cap 
recunoscător. 

Telefonul de pe birou a sunat. Jenny a ajuns la el 
prima și a ridicat receptorul. 

- Cabinetul directorului. 

A ascultat un moment, apoi a acoperit receptorul 
cu palma și a șoptit: 

- Un anume comisar Norton vrea să vorbească cu 
dumneavoastră. 

- Mulţumesc. 

Robert a luat receptorul și a așteptat până când 
Jenny a ieșit în grabă din cabinet. 

- Sunt directorul. 

- Domnule director, sunt comisarul-adjunct 
Norton de la Departamentul Omucideri. Presupun 
că știți de ce vă sun. 

- Da. 

- Am vrut să vă înștiințez că voi trimite doi 
detectivi să ancheteze moartea lui Charlie 
Cavendish. 

- Aşa e, da. Da. 

Robert Jones nu știa ce altceva să spună. 

- Vor ajunge acolo mâine-dimineață. 

- De unde? 

- De la Londra. 

- Londra? 

- Da. Cazul ne-a fost trimis aici, la Operațiuni 
Speciale din Departamentul Omucideri. Lucrăm 
împreună cu poliția din North Norfolk. 

- Ştiu că trebuie să vă faceți treaba, domnule 
comisar, dar, evident, mă îngrijorează perturbarea 
şcolii, ca să nu mai vorbesc de factorul panică. 


- Colegii mei au multă experiență cu astfel de 
cazuri, domnule director. Sunt sigur că se vor purta 
cu tact și vă vor sfătui cum să procedați cu 
personalul și elevii. 

- Da. Oricum aveam de gând să convoc mâine o 
adunare generală. 

- O idee excelentă. Asta va da echipei mele ocazia 
să informeze școala și, poate, să curme agitația 
legată de prezența noastră acolo. 

- Atunci, asta o să fac. 

- Bine. 

- Îmi puteți spune numele detectivilor pe care îi 
trimiteţi? 

A fost o mică pauză, după care comisarul a zis: 

- Încă nu ştiu sigur, dar o să vă sun ca să confirm 
înainte de sfârșitul zilei. Vă mulțumesc pentru 
timpul acordat! 

- Vă mulțumesc, domnule comisar. La revedere! 

„Mulţumesc pentru ce?“, s-a întrebat Robert 
Jones pe când punea receptorul la loc. Și-a luat 
capul în mâini. 

- Of, Doamne! a mormăit. 

Tipii ăștia de la poliție vor scormoni prin trecutul 
tuturor... prin viața particulară... Nu se știe 
niciodată ce ar putea scoate la iveală. El însuși ar 
putea să devină suspect... 

Numărul elevilor fusese scăzut în ultimii trei ani. 
În prezent, competiția era așa de mare! Era ultimul 
lucru de care avea nevoie şcoala. Sau, mai egoist, și- 
a zis el pe când lua telefonul ca să-l sune pe 
președintele consiliului de administrație, ultimul 
lucru de care avea nevoie el însuși. 

Jazmine Hunter-Coughlin - Jazz, pentru prieteni, 
detectiv-inspector Hunter, pentru foştii colegi de 


serviciu - a tras în lături perdelele și s-a uitat pe 
fereastra micului său dormitor. Priveliștea era 
limitată, condensul încețoșa peisajul din Salthouse 
Marshes: și Marea Nordului mohorâtă de dincolo 
de ele. Și-a desenat automat pe sticlă inițialele, cum 
făcea în copilărie, s-a uitat o vreme la acel JHC, apoi 
l-a șters cu un gest hotărât pe C. 

A aruncat o privire spre grămada de cutii de 
carton de pe podeaua dormitorului. Se mutase de 
trei zile, dar în afară de scoaterea la lumină a 
lucrurilor esenţiale, ca pijamaua, ceainicul și un 
săpun, lăsase restul neatins. 

Căsuţa asta era complet opusă apartamentului cu 
pereți albi, minimalist, din Docklands pe care îl îm- 
părţise cu fostul soţ. Și adora chestia asta. De obicei 
era patologic de ordonată, lipsa chefului de a 
despacheta izvora din faptul că în următoarele 
săptămâni căsuţa avea să aibă parte de o renovare 
extinsă. Instalatorul era angajat timp de o 
săptămână ca să monteze încălzirea centrală, 
tâmplarul venea a doua zi să facă măsurătorile 
pentru dulapurile din bucătărie, și lăsase mesaje la 
doi decoratori locali. 

Jazz spera că în vreo două luni Marsh Cottaget 
avea să arate la fel de pitoresc pe dinăuntru cum 
promitea pe dinafară. 

Azi era o zi mai luminoasă și Jazz a hotărât să facă 
o plimbare de dimineață peste mlaștini până la 
mare. Şi-a pus ghetele și o pelerină Barbour, a 
deschis ușa și a ieșit, respirând aerul înviorător al 
mării, 

Căsuța sa era lângă drumul de coastă care 
despărțea satul de mlaștini și de mare. Vara drumul 
era plin de turiștii care voiau să ajungă pe plajă și în 
satele de coastă din North Norfolk, însă în ziua 
aceea, la sfârșitul lui ianuarie, era pustiu. 

Jazz a simţit o licărire de mulțumire contemplând 
priveliștea. Relieful plat și lipsa copacilor ofereau un 
tablou neprimitor, dezolant, însă Jazz îşi dorea 
această simplitate. Nu era nimic frumos în peisaj, 
nimic care să întrerupă severitatea orizontului care 
se întindea pe kilometri întregi de ambele părți. 


Eleganța simplă a curburii depărtate, acolo unde 
pământul se întâlnea cu marea, şi pura imensitate a 
panoramei se potriveau cu firea ei nepretențioasă. 

Pe când trecea drumul, a văzut cu coada ochiului 
un bărbat ieșind din oficiul poștal, la vreo douăzeci 
de metri. A mers mai departe până pe iarba aspră a 
mlaștinii, concentrată pe pleoscăitul liniștitor al 
apei sub tălpi, când i s-a părut că aude cum o strigă 
cineva. 

N-a dat atenţie, punând sunetul pe seama găinu- 
șelor-de-baltă care se adunaseră în cerc în dreapta 
ci, și a urcat mai departe panta, singura protecţie pe 
care o avea căsuţa împotriva inundațiilor - un 
punct controversat atunci când a încercat să obțină 
o ipotecă. 

- Jazmine! Detectiv Hunter! Stai un pic, te rog! 

De data asta nu mai încăpea îndoială. S-a oprit și 
s-a răsucit spre drum. 

„lisuse! Ce mama naibii caută el aici?“ Jazz a 
pornit înapoi, consternată. S-a oprit la câţiva metri, 
oferindu-i o jumătate de zâmbet care nu i se citea și 
în ochi. 

- Salut, detectiv Hunter. 

- De ce aţi venit, domnule? 

- Şi mie îmi pare bine că te văd, a zis Norton, 
întinzându-i mâna. 

- Scuzaţi-mă, a oftat ea. În cele din urmă, s-a dus 
la el și i-a strâns mâna. Atâta doar că nu mă 
aşteptam să vă văd. 

- E în ordine. Acum, ai de gând să mă inviți în 
casă înainte să mor de frig în costumul ăsta subțire? 

- Da, sigur. Intraţi. 

Înăuntru, Jazz i-a spus lui Norton să se aşeze pe 
canapea și a ațâțat focul. A făcut cafea pentru 
amândoi, apoi s-a așezat pe un scaun de sufragerie 
din lemn. 

- Drăguţ locşor, a zis el. Confortabil. 

- Mulţumesc, a zis ea. Îmi place. 

A urmat o pauză stânjenitoare. 

- Deci, Jazmine, ce mai faci? 

Era ciudat să-l audă pe Norton zicându-i pe 
numele mic. Sublinia măsura în care viața ei se 


schimbase în ultimele luni, dar părea și că o privește 
un pic de sus. 

- Sunt bine, a zis ea. 

- Arăţi... mai bine. Ai prins un pic de culoare de 
când te-am văzut ultima dată. 

- Da, în Italia e cald chiar și iarna. 

Altă pauză, și Jazz şi-a dorit ca el să spună odată 
despre ce este vorba. 

- De unde aţi ştiut că sunt aici? a întrebat, în cele 
din urmă, nefiind pregătită să deschidă ea însăși 
discuția. Nu-s decât trei zile de când m-am mutat. 

Norton a chicotit. 

- Mă surprinde că a trebuit să întrebi, după ce ai 
lucrat la Yard:, cu toate că nici măcar computerul 
nostru n-a fost în stare să dea mai mult decât 
Salthouse Road, numărul 29. Când am ajuns aici și 
n-am găsit numere pe uși am întrebat la poștă. 

- A! a exclamat Jazz. 

- De ce aici? a întrebat el. 

- Vacanţele din copilărie, cred. Întotdeauna mi-a 
plăcut Norfolkul și părea la fel de bine ca oriunde. 
În plus, sunt aproape de părinți. 

- Da. Desigur. Altă pauză. Așadar, a zis Norton, 
dintr-odată pus pe treabă, simțind nerăbdarea ei, 
vrei să știi 
de ce am mers cu mașina aproape două sute de 
kilometri ca să te văd la prima oră într-o dimineață 
de ianuarie. Am încercat să te sun pe mobil, dar se 
pare că ai renunțat la el. 

- L-am lăsat acasă când m-am dus în Italia. lar 
când m-am întors am hotărât că n-am cu adevărat 
nevoie de el. 

Norton a încuviințat. 

- Oricum, nu prea era de folos în North Norfolk. 
Al meu nu mai are semnal din Norwich încoace. 
Mă rog, motivul pentru care sunt aici... este că 
vreau să te întorci la muncă. 

Jazz a tăcut un moment. 

- Crezusem că am explicat foarte clar, a zis încet. 

- Așa este, Însă asta a fost acum șapte luni. Ai 
avut un concediu, ai divorțat, ai găsit un loc în care 
să trăiești... 


- Pe care n-am de gând să-l părăsesc ca să mă 
întorc la Londra, l-a întrerupt cu asprime Jazz. 

- Sunt sigur că n-ai de gând. 

Norton părea netulburat. 

- Şi apoi, cum aș putea să mă întorc? Ce vă face să 
credeți că aș vrea să mă întorc? 

- Jazmine, ce-ar fi să încetezi un minut atacul și 
să asculți ce am de spus? 

Dintr-odată, în glasul lui era o undă de duritate. 

- Îmi pare rău, domnule, a zis ea, dar o să mă 
iertați dacă nu ard de dorința de a gusta din nou 
trecutul. 

Jazz știa că este ostilă, dar nu se putea stăpâni. 

- Da, îmi dau seama... 

Bărbatul a ridicat privirea spre ea. 

- Ceea ce aș vrea să știu, totuși, este de ce ești așa 
de furioasă pe mine? Nu eu te-am înșelat. 

- Asta-i o lovitură sub centură, domnule. 

- Ei bine, a zis Norton, privindu-și unghiile cu 
manichiură impecabilă, poate ai avut impresia că 
am făcut-o. 

- Domnule, accept faptul că n-aţi putut face 
nimic în privința soțului meu. În acel moment 
eram, oricum, deja dezamăgită de el și... 

- Asta a fost proverbiala ultimă picătură. Norton 
a sorbit din cafea și s-a uitat la ea. Jazmine, știi cât 
costă să recrutezi şi să instruieşti un detectiv- 
inspector? 

- Nu, nu știu. 

- Păi, dacă aş spune că o estimare ar fi 
cumpărarea încă unei căsuțe... 

- Încercați să mă faceți să mă simt vinovată? 

- Dacă ţine, da. Norton a zâmbit strâmb. Nici 
măcar nu mi-ai dat o şansă să discut cu tine. Acum 
erai la biroul tău, iar peste o săptămână îţi sfârâiau 
călcâiele spre Italia. 

- N-am avut de ales. 

- Aşa zici tu. Eu am sperat că relația bună de 
muncă pe care ne-am făurit-o te va face să simți că 
poți să vii la mine să discutăm, asta-i tot. Dacă am 
fi căzut de acord că demisia ta este singura opțiune, 


nu ţi-aș fi stat în cale. În loc de asta, tu doar... ţi-ai 
luat tălpășița, fără să dai raportul, fără nimic! 

Fața lui Jazz era neclintită. 

- Aşa. Prin urmare, de aceea sunteţi aici, da? Ca 
să vă dau raportul? 

Norton a scos un mic oftat de iritare. 

- Haide, zău, fac tot ce-mi stă în puteri. Te porți 
ca o adolescentă agresivă. Chestia este că, practic, 
ești încă angajata noastră. 

A scos din buzunarul interior de la piept al hainei 
un plic și l-a împins spre ea. 

- Ce-i asta? a şoptit ea, încruntându-se. 

În plic erau fluturaşi de salariu, corespondență 
legată de contul comun cu Patrick, extrasele de cont 
lunare 
care continuaseră să-i fie trimise la adresa veche și 
pe care, 
evident, nu le văzuse. În plic era şi scrisoarea de 
demisie pe care o mâzgălise la iuțeală în aeroport și 
o pusese la poștă înainte să urce în avionul spre 
Pisa. 

- N-a fost o plecare foarte... profesională, nu? 

- Nu, presupun că nu, deşi nu pricep ce 
importanță are acum. 

Jazz a pus scrisoarea la loc în plic și i l-a întins. 

- Poftim, domnule. Vă înmânez asta oficial. Îmi 
dau demisia. Așa e bine? 

- Da, dacă aşa vrei tu. Uite, Jazmine, chiar te 
înțeleg; ştiu că te-ai simțit dezamăgită și 
demoralizată, că viața personală îţi era distrusă. 
Probabil aveai nevoie de niște timp ca să 
chibzuiești... 

- Dal Asta rezumă totul, domnule, a încuviințat 
Jazz din cap vehement. 

- Și, din pricină că erai furioasă și înverșunată, te- 
ai lăsat dusă de instinct, iar în acel moment 
instinctul ţi-a spus să fugi. Dar te-a și orbit. Nu-ţi 
dai seama de asta? 

Jazz n-a zis nimic. 

- Si, a continuat Norton, din pricină că erai 
orbită, ai luat o hotărâre impulsivă care, pe lângă 
ruinarea unei cariere promițătoare, m-a făcut să 


pierd unul dintre cei mai buni detectivi. Uite, a 
zâmbit el blând, nu-s tâmpit. Ştiam ce se petrece. 
Trebuie să fi fost groaznic să afii despre soțul tău, 
mai ales când erai, practic, ultima care află. 

Tăcere. 

Norton a oftat. 

- Totul se reduce la același lucru: relațiile la locul 
de muncă sunt periculoase, mai ales când faci ceea 
ce facem noi. l-am spus asta inspectorului-șef 
Coughlin când m-a anunțat că vreți să vă căsătoriți. 

Jazz a ridicat privirea. 

- Zău? Patrick mi-a spus că ne-ai dat 
binecuvântarea. 

- De fapt, am propus ca unul dintre voi să se 
transfere în alt departament, ca măcar să nu vă 
împiedicaţi unul de altul. M-a implorat să vă las să 
staţi unde erați. Așa că, decât să vă pierd pe 
amândoi, am hotărât să fac o încercare, călcându- 
mi pe inimă, aş putea să adaug. 

- Aăă, domnule, ați zis inspector-șef? 

- Da. Fostul tău soț a fost promovat de curând. 

- Nu vă osteniţi să-i transmiteți felicitările mele. 

- Fii pe pace, n-o s-o fac. 

Uitându-se la el, Jazz s-a gândit cât de nelalocul 
lui arată Norton, cu costumul lui de pe Savile Row 
şi picioarele îndoite cu genunchii aproape până la 
piept pe canapeaua joasă. 

- Aţi ştiut, domnule? De Patrick și... ea? 

- Am auzit un zvon, dar nu puteam să mă 
amestec. Dacă asta te face să te simți mai bine, ea 
şi-a cerut transferul la Paddington Green la două 
săptămâni după plecarea ta. Știa că nu poate spera 
să se măsoare cu tine. Toţi din echipă s-au purtat 
extrem de rece cu ea. Erai foarte populară, ştii. Toți 
îți simt lipsa. 

Norton a zâmbit larg, dezvelind două șiruri de 
dinți albi şi puternici. Jazz nu se putea abține să-și 
spună că, cu părul lui negru, des, încărunțit la 
tâmple şi ochelarii de citit cocoțați pe vârful 
nasului, îmbătrânirea nu făcea decât să-i sporească 
seriozitatea înfățișării. 


- Păi, e plăcut de știut, presupun. Oricum, ce fac 
acum Patrick și detectiva lui preferată e treaba lor. 
Nu mă mai interesează. Acestea fiind spuse, a zis 
Jazz usturător, ați putea s-o preveniţi că la primul 
semn că îi face concurență o să se trezească 
înjunghiată pe la spate. 

- Nu mă îndoiesc. Fostul tău soț e un detectiv 
talentat, dar și necruţător de ambițios. Lucrul căruia 
nu i-a putut face față a fost o soție care putea să fie 
mai bună decât el. Am știut cu ce se îndeletnicea, că 
te submina, că te ponegrea tot timpul, însă, cum 
niciodată nu mi te-ai plâns, n-am putut să fac 
nimic, 

- Mă aflam într-o situație imposibilă. Era soțul 
meu. 

- Sunt de acord cu asta. Oricum, dacă învață să-și 

țină șlițul încheiat, mă încumet să spun că până la 
urmă o să capete ceea ce râvnește. 

- Din partea mea, poate să călărească tot 
departamentul. Chiar nu-mi pasă. 

- Așa te vreau, a zis Norton, vesel. Așadar, ești 
sigură că vrei să duc înapoi scrisoarea aia? Asta o s-o 
facă oficială, să știi. 

A fiuturat plicul spre ea. 

- Da, vreau. 

- Bine, detectiv Hunter, a zis Norton, cu tonul 
dintr-odată oficial, după ce am avut ocazia să discut 
cu tine situația, ai arătat limpede că eşti hotărâtă să 
părăsești poliția. O să iau scrisoarea asta, o să mă 
întorc la Londra cu coada între picioare și n-o să 
mai pomenesc de cealaltă variantă pe care o aveam 
în minte. 

Imaginea lui Norton cu coada între picioare a 
făcut-o pe Jazz să  zâmbească. Și-a înălțat 
sprâncenele și a oftat. 

- Daţi-i drumul atunci, puteți să-mi spuneţi, de 
vreme ce ați bătut atâta drum. 

- Poți să crezi sau nu, dar există alte 
departamente de criminalistică. Poate că aș fi 
sugerat să te transferi la unul dintre ele. 

- Paddington Green, poate? Atunci aș putea să 
am parte de tâte-A-tâte-uri tihnite cu amanta 


fostului meu soț. 

- O să ignor această remarcă puerilă. Întrebarea 
este dacă ţi-ai dat demisia din pricina situației vizavi 
de Patrick. Sau pentru că nu mai voiai să faci parte 
din poliție? 

- Amândouă, a răspuns Jazz sincer. 

- Prea bine, hai să-i zic altfel: uită-te la tine, la 
treizeci şi patru de ani, polițistă de la omucideri 
foarte bine pregătită, locuind la dracu-n praznic în 
Norfolk ca o 
fată bătrână. Ce mama naibii o să faci cu viaţa ta? 

- O să pictez, 

Sprâncenele lui Norton au ţâșnit în sus. 

- Să pictezi? Înţeleg. Profesional, vrei să zici? 

- Dumnezeu știe. Dacă nu intram în poliţie, 
aveam de gând să merg la Royal College of Art după 
ce luam diploma de la Cambridge. Aveam un loc la 
un curs pregătitor. 

- Zău? Norton părea surprins. Păi, poate că de 
acolo ai simţul detaliilor. 

- Se poate, dar, oricum, acesta-i planul. O să 
transform clădirea de alături în atelier. Mi-au rămas 
destui bani de la vânzarea apartamentului ca să 
rezist o vreme. Și apoi, e un curs la University of 
East Anglia la care poate mă voi înscrie la anul. 

- Ce-i drept, nu-i un loc rău în care să-ți 
descoperi creativitatea, a fost de acord Norton. 

- S-o redescopăr, mai corect, domnule, a zis Jazz 
cu tărie. Poliția a pus stăpânire pe mine. Am pierdut 
din vedere persoana care fusesem. 

- Hmm, a încuviințat din cap Norton. Înţeleg 
asta, dar mi se pare că ai regăsit-o. Spiritul tău de 
luptătoare cu siguranță pare să fi revenit. 

- Aşa este. 

- Uite ce-i, a oftat el, din nou serios. Cât mai ai 
de gând să fugi? Nu cred că poliţia a fost ceea ce te- 
a doborât, ci un bărbat hotărât să te submineze pe 
tine şi încrederea ta la orice pas. Te-am urmărit, 
Jazmine. Îți prieşte adrenalina. Eşti un detectiv 
excepțional. Și nu sunt singurul care crede asta. 

- Sunteţi... amabil, domnule. 


- Treaba mea sunt faptele, nu amabilitatea. Mă 
irită să văd cum cineva cu aptitudinile tale aruncă 
prosopul doar din pricină că nu i-a reușit căsnicia. 
De-a lungul anilor te-am văzut luptând în fiecare zi 
cu prejudecățile masculine. Chiar ai de gând să-l lași 
pe Patrick să învingă? 

Jazz a rămas tăcută, cu ochii ațintiți la covor. 

- Acum ascultă, a zis el. Ca să nu ne mai învârtim 
în jurul cozii, a intervenit ceva. Ce-ar fi dacă ţi-aș 
spune că există un caz la doar câțiva kilometri pe 
drum în jos? 

- Un caz aici, în Norfolk? Cum așa? 

- S-a întâmplat ceva rău la internatul local aflat 
chiar lângă Foltesham. Sâmbătă dimineața, un elev 
a fost găsit 
mort în camera lui. Am fost sunat pentru că este 
fiul unui avocat care tocmai a reușit să obțină 
extrădarea în UK a doi teroriști importanți. Mi s-a 
cerut să trimit niște oameni să veriflce dacă nu e un 
act criminal. 

Norton a privit în ochii verzi, limpezi, ai lui 
Jazmine și a observat licărul de interes. 

- De către tată? 

- De fapt, apelul a venit de la șeful poliției. După 
cum știi, de obicei Poliția Metropolitană nu se 
implică în așa ceva, însă... 

- Ce înseamnă să ai prieteni în locuri înalte, a 
zâmbit Jazz, sfârșind fraza în locul lui. 

- Cam așa. 

- Deci cum a murit băiatul? 

- Era epileptic. Paramedicii care au ajuns la fața 
locului au spus că pe cadavru erau toate semnele 
unei crize. Totuși, tatăl lui a insistat să se facă 
autopsia. Medicul legist a luat legătura cu mine de 
dimineață și se pare că acolo s-ar putea să fle mai 
mult decât apare la prima vedere. 

- Cum ar fi? 

- Nu-ţi pot dezvălui mai mult până ce nu-mi spui 
dacă ești sau nu interesată. 

Amândoi știau că este. 

- Poate sunt, câtă vreme pot ajunge acasă la timp 
ca să pictez următoarea Mona Lisa, a zis Jazz cu 


nonșalanță. 

- Și o să-l trimit pe sergentul Miles să-ţi dea o 
mână de ajutor. 

Acum în ochii lui Norton era o luminiță poznașă. 

- Daţi-mi o zi de gândire, vă rog, domnule. 

- Mă tem că nu-i timp. Am nevoie să preiei cazul 
pe loc. Ai întâlnire cu mama băiatului la ora două 
după-amiază. Locuieşte la o oră și jumătate cu 
mașina de aici. Asta înseamnă (Norton s-a uitat la 
ceas) că ai la dispoziție cam o oră ca să te hotărăști. 
Altfel trebuie să trimit pe altcineva. Uite dosarul. 

I-a înmânat lui Jazz un plic cafeniu gros. 

Jazz s-a uitat în ochii lui cu disperare. 

- O oră? 

- Da. Se pare că va trebui să mai iei una dintre 
faimoasele tale hotărâri impulsive, detectiv Hunter. 
Privind înapoi la cariera ta, aş zice că niciodată nu 
ti-au dăunat - în afară de cea de a pleca, desigur. 

Norton s-a uitat la ceas. 

- Trebuie să plec. Am spus că o să ajung înapoi în 
oraş pentru o întâlnire la ora două și drumurile 
astea de țară sunt un coşmar. 

S-a ridicat în picioare și, fiind mai înalt decât Jazz, 
la aproape 1,90 metri, a atins cu creștetul tavanul. 

- Dacă spun „nu“, ce fac cu asta? a arătat ea spre 
dosar. 

- Arde-l în focul ăsta al tău amărât. Pare să mai 
aibă nevoie de niște vreascuri. Bine, am plecat. 
Norton i-a strâns mâna. Mulţumesc pentru cafea. 

A pornit spre ușă, apoi s-a răsucit spre ea. 

- N-aș fi bătut drumul până la Norfolk pentru 
oricine, detectiv Hunter. Și poți să mă crezi că n-o 
să mă mai ploconesc vreodată. Sună-mă până la ora 
douăsprezece. La revedere! 

- La revedere, domnule! a zis Jazz. Și mulțumesc... 
presupun, a mormăit ea, în completare. 

David Millar se învârtea prin bucătăria mică și 
dezordonată. Apoi, cuprins de furie, a luat o sticlă 
de lapte și a azvârlit-o din răsputeri spre peretele din 
fund. Sticla a ricoșat și a căzut zdrăngănind pe 
linoleum, dar, lucru enervant, nu s-a spart. 

„lisuse!“, a zbierat el, apoi s-a lăsat pe vine și şi-a 
prins capul în mâini. 

Lacrimile îi înțepau pleoapele, răsuflarea îi era 
greoaie și neregulată. 

„Ce mama dracului am făcut?“, s-a tânguit și, 
ridicându-se greoi, a trecut împleticit prin arcada 
nișei și s-a trântit pe canapea. 

Disperat, a încercat să facă exerciţiile pe care i le 
dăduse terapeutul. A respirat lent, concentrându-se 
pe fiecare respiraţie, și treptat furia i s-a topit. Când 
a deschis ochii, s-a pomenit privind fotografia cu el, 
Angelina și Rory, familia fericită din urmă cu trei 
ani. 

Și-a amintit ziua în care a fost făcută. O după- 
amiază toridă de iulie, cu soarele care cocea blând 
câmpiile din Norfolk în vreme ce ei stăteau în 
grădină mâncând ceea ce se fripsese pe grătarul 
fumegând de alături. 

Pe atunci, totul era perfect, nu-i aşa? Totul. O 
nevastă frumoasă, un fiu superb, o nouă viață. Ceea 
ce visa el dintotdeauna. 

David s-a născut aici, şi-a petrecut primii cinci 
ani de viaţă într-un sătuc de lângă Alysham, apoi s- 
a dus în toate vacanţele la mare. Așa că, atunci când 
el și Angelina au vorbit serios despre evadarea din 
Londra, Norfolk păruse alegerea firească. 

Au cumpărat o fermă drăguță la opt kilometri de 
Foltesham și au investit o groază de timp, efort și 
bani în renovarea ei. Angelina era în elementul ei, 
alegând tapet și perdele; era fericită. Cel puțin, părea 
să fie. Rory intrase la școala particulară St Stephen, 
cu totul altă lume decât școala din oraș cu teren de 
joacă de-o palmă și aerul sufocant din Londra. Era 
fantastic să-l vadă cum începe să-i priască viața la 


țară, cum i se rumenesc obrajii și trupul plăpând i 
se împlineşte. 

Singurul dezavantaj, desigur, era naveta zilnică 
lungă 
pe care trebuia s-o rabde David până la biroul din 
City, dar nici măcar nu se sinchisea de asta. Ar fi dat 
orice ca să-i știe pe Angelina și Rory fericiți. 

Și Angelina a înflorit - a plonjat în noua sa viață, 
și-a făcut prietene din grupul de mame cu care se 
întâlnea în parcarea şcolii. Multe dintre ele fugiseră, 
la fel, din atmosfera neplăcută a Londrei, căutând o 
viață mai bună la țară. 

Nu fusese niciodată mai ocupată. Cluburile de 
carte, Asociaţia Părinți-Profesori, prânzurile cu 
prietenele și lecţiile de tenis umpleau zilele lungi, în 
vreme ce David era la serviciu. Invita la cină perechi 
care aveau aceleași gusturi şi care îi invitau la 
rândul lor și, treptat, viața lor socială a devenit tot 
mai atrăgătoare. 

Când mergea la serate, David își dădea seama că, 
în general, locuințele noilor lor prieteni erau mai 
mari decât a lor. Femeile vorbeau mult despre haine 
și încălțăminte de la casele de modă, vacanțe în 
Mauritius şi Caraibe; bărbaţii se lăudau cu pivnița 
lor cu vinuri și „perechea de arme Purdey“ pe care o 
cumpăraseră pentru sezonul de vânătoare. 

Nu simțea nici un strop de invidie. Avea origini 
destul de umile şi avea impresia că realizase multe 
lucruri. Era deplin fericit în casa lui confortabilă, cu 
soția și flul. Pe atunci credea că şi Angelina este. 

Privind înapoi, probabil că ar fi trebuit să-și dea 
seama. Ar fi trebuit să simtă ce se întâmplă din 
observațiile melancolice ale Angelinei: „O, dragă, 
soțul lui Nicole tocmai i-a cumpărat cel mai grozav 
Mercedes cu tracțiune pe patru roți!“ și: „Toată 
lumea pare că a închiriat vile în Toscana pe timpul 
verii; n-ar fi minunat dacă am putea și noi?“. 

Începuse să păstreze paginile cu anunţuri 
imobiliare din ziarul local şi i le punea discret pe 
genunchi ca să-i arate o anumită casă scoasă de 
curând pe piață. N-a trecut mult până ce David și-a 
dat seama că Angelina bate cu hotărâre apropouri că 


viața lor ar trebui să fie ca a prietenilor lor isteți, 
plini de bani, făcând un pas în sus pe scara 
proprietarilor de case. 

Dacă se gândea că, atunci când a cunoscut-o, 
Angelina lucra într-un salon de înfrumusețare și 
locuia într-o casă lipită de alte case din Penge, 
David avea, pe drept cuvânt, impresia că deja o 
săltase destul de mult. 

Însă nevoia Angelinei de a ţine pasul cu vecinii 
devenise insaţiabilă. În cele din urmă, David a cedat 
în privința mașinii, i-a cumpărat SUV-ul la care 
jinduia aşa de tare şi pe care îl îngrijea ca pe al 
doilea copil. Plăcerea pe care o simțea ea când 
conducea în fiecare zi mașina în parcarea școlii îl 
făcea pe David să zâmbească. Îi plăcea s-o facă 
fericită, însă faptul că era atât de evident preocupată 
de statutul social îl tulbura din ce în ce mai tare. 

David era un broker prosper din City, care făcea 
tranzacții în valută pentru o serie de clienţi 
statornici. Avea reputaţia solidă că e de încredere, 
însă nu era considerat excepțional. Nu-și asuma 
riscurile care ar fi putut să aibă ca rezultat genul de 
răsplată pentru care erau celebri câțiva dintre băieții 
din City, însă, de asemenea, evita pierderile la fel de 
cunoscute care merg mână în mână cu acele riscuri, 
Era prudent cu banii, insistând să trăiască din 
salariul lui, și tot ce câștiga în plus era depus în 
siguranță la bancă, pentru viitor. Conștient că 
munca sa în City n-avea să dureze o veșnicie, era 
hotărât să se asigure că dispune de o rezervă 
considerabilă pentru cazul în care ar fi silit să se 
retragă din activitate mai devreme. 

Angelina știa că banii sunt acolo, dar nu pricepea 
de ce David refuză să se atingă de ei. 

„Dragă, suntem încă tineri“, s-a văicărit ea. „Cu 
siguranță că acum e vremea să ne împlinim visurile, 
nu? Cariera ta e în plină ascensiune; nu îmi dau 
seama de ce trebuie să economisim pentru zilele rele 
care s-ar putea să nu vină niciodată. Nu vrem să 
ajungem la șaptezeci de ani așezați pe o grămadă de 
bani! Vom fi prea bătrâni ca să ne bucurăm de cei. 
Gândeşte-te, am putea avea casa visurilor noastre!“ 


David și-a amintit cum a șoptit că crezuse că au 
deja casa visurilor lor, însă Angelina o ținea pe-a cei. 

În cele din urmă, călcându-și pe inimă, s-a dat 
bătut și Angelina a plecat imediat cu o prietenă să 
vadă o casă de la marginea orașului Foltesham. Era 
o casă parohială georgiană impresionantă, chiar 
dacă nu și modernizată, pe un teren de două 
hectare, mult prea mare pentru o familie de trei 
persoane, dar, cum a spus Angelina cu sfială pe când 
umbla împreună cu David prin cele opt dormitoare, 
poate că numărul avea să crească. 

- Dragule, i-a cuprins ea umerii cu brațele pe 
când intrau în alt dormitor cu tavanul surpat, n-ar 
putea fi aici cea mai grozavă cameră de bebeluș? 

- Angie, vorbeşti serios? 

Ea a încuviințat din cap, cu ochii strălucind. 

- Absolut. Cred că încă un copil este ceea ce ne 
trebuie ca să facem din această clădire casa noastră. 

Asta a fost factorul decisiv. David își dorise 
întotdeauna încă un copil, însă până acum Angie 
insistase că nu poate să mai treacă o dată prin 
ororile sarcinii. 

„Ca să nu mai vorbim de ravagiile pe care mi le-a 
făcut în corp“, a zis într-o dimineață, netezindu-și 
fusta peste burta care după mari eforturi era din 
nou plată. „Mi-a trebuit un an ca să-mi recapăt 
silueta. Închipuie-ți cât mai mult ar dura a doua 
oară!“ 

Cu Rory de aproape doisprezece ani, David își 
pierduse speranța. A crezut în răzgândirea Angelinei 
și a făcut o ofertă pentru casă. 

După optsprezece luni, după ce o obținuse cu o 
ipotecă uriașă, ca să nu mai vorbim de un program 
de lucrări care până la urmă a costat de trei ori mai 
mult decât plănuise, rezervele de bani ale lui David 
au secat și tot nu era vreun semn că vine un 
bebeluș. 

Apoi economia a început să se clatine. Peste tot în 
jurul lui în barurile din City, discuţiile nu mai erau 
despre câte sticle de Krug poate cineva să dea pe gât 
într-o seară, ci despre o piață în scădere și care firmă 
va fi următoarea care să ridice securea concedierilor. 


Și totuși, Angelina voia mai mult. Banii pe care îi 
cheltuise pe tapiţerii și alte ţesături începeau să 
semene cu produsul intern brut al unei mici țări din 
lumea a treia, și trebuia neapărat să facă o piscină în 
grădina înconjurată de zid, ca Rory să-și poată invita 
prietenii să înoate. 

După zile la birou tot mai stresante, lui David îi 
era groază să ia trenul ca să se întoarcă într-o casă 
care devenise simbolul faptului că pierduse 
controlul, precum și la o nevastă care părea 
nemulțumită, orice i-ar fi dat el. 

Așa încât, în loc să înfrunte realitatea, se 
deprinsese să-și înece amarul prin baruri după orele 
de muncă. Cu cinci-șase halbe în stomac, cărora le 
puneau capac vreo două păhărele de whisky, 
devenea mai puțin chinuitor să asculte pretențiile 
Angelinei şi să se dea bătut. A făcut un împrumut la 
bancă pentru piscină, apoi altul pentru refacerea 
terenului de tenis și amenajarea grădinii. 

Din pricina plusului de tensiune, munca avusese 
de suferit. Ochiul său de obicei grijuliu nu mai era 
atât de atent ca înainte, și David făcea din când în 
când greșeli. Nu destul de mari ca să fie dat afară, 
însă, cum situaţia era grea, asta a fost destul ca el să 
fie considerat inutil atunci când firma a hotărât să- 
și reducă personalul. 

În cele din urmă, şeful l-a chemat și i-a spus că îl 
concediază. Din acel moment a fost șomer. A primit 
salariul pe un an, dar a trebuit să-și ia lucrurile și să 
plece imediat. 

David a petrecut o seară lungă, lungă, în barul 
preferat, reușind cu greu să prindă ultimul tren spre 
casă. 

Când a ajuns, Angelina era deja în pat. David s-a 
împleticit până în bucătărie, cu capul deja 
bubuindu-i, și-a turnat apă de la robinet într-un 
pahar mare, apoi s-a dus la dulapul din cămară în 
care Angelina ținea cutia de prim ajutor, ca să ia 
niște analgezice. 

A scos cutia, apoi a reușit s-o răstoarne pe podea. 
S-a lăsat în genunchi și a început să pună la loc 
cremele, plasturii și pastilele. Însă o cutie i-a atras 


atenția. Conţinea anticoncepționalele pe care le lua 
Angelina înainte să încerce să rămână însărcinată. 

Apoi, cu inima luând-o la trap, a văzut data la 
care fuseseră cumpărate: cu două săptămâni 
înainte. A deschis cutia și a văzut că jumătate din 
folii erau goale. 

Furios, a urcat ca o furtună treptele până în 
dormitor. 

Angelina era în pat, rezemată pe perne, citind. 

- Dragă, am fost așa de îngrijorată. Unde ai fo... 

Înainte să poată termina, David a înșfăcat-o de 
braţe și a smuls-o din pat. A început s-o zgâlțâie ca 
pe o păpușă. 

- De-a ce mama dracului te joci? a strigat la ea. 
Cum îndrăzneşti să mă minţi? Cum ÎNDRĂZNEȘTI? 

Apoi i-a ars cu sete o palmă peste obraz și ea s-a 
năruit pe podea. 

El s-a lăsat să cadă pe marginea patului, cu capul 
în mâini, plângând. 

- De ce m-ai minţit? De ce? N-ai avut niciodată de 
gând să facem al doilea copil, nu-i așa? 

Când a deschis ochii, Angelina dispăruse. A găsit- 
o la parter; se încuiase în salon și suna la 999. Când 
au sosit polițiștii, peste câteva minute, l-au găsit 
bubuind în ușă și cerându-i să-i deschidă ca să-i 
poată explica. 

A doua zi dimineața, după ce și-a petrecut 
noaptea într-o celulă la poliție, a fost acuzat de acte 
de violență. Angelina fusese dusă la spital ca să fie 
examinată, dar era din nou acasă, șocată, dar 
nevătămată. 

Îngrozit de ceea ce făcuse, David a încercat să le 
explice polițiștilor ce i se întâmplase și, dat fiind că 
nu avea antecedente de violență domestică, a fost 
eliberat. 

Plin de remușcări, a făcut pe jos drumul scurt 
până acasă și a găsit-o încuiată ca o fortăreață. A 
sunat de la o cabină telefonică, însă Angelina n-a 
răspuns, așa că s-a întors la casă, a bătut la ușă și 
apoi a încercat să intre cu forța. 

Polițiștii au venit din nou tocmai când spărsese 
un geam cu un pietroi din grădină. 


Avocatul Angelinei a obținut imediat un ordin de 
interdicție, pentru ca în viitor să nu se poată 
apropia de casă, de soție și de fiul său iubit. 


Următoarele săptămâni au fost un coșmar 
alimentat de alcool, din care David părea că nu se 
poate trezi. 

Apoi, în cele din urmă, s-a trezit în căsuţa urâtă 
pe care o închiriase în disperare și a deschis 
televizorul. 

Într-o emisiune matinală îi luau interviu unui 
alcoolic revenit pe drumul cel bun și, pe când 
asculta povestea căderii în păcat a acelui bărbat, pe 
obrajii lui David s-au prelins lacrimi. Era povestea 
propriei căderi. 

În seara aceea, David s-a dus la o întrunire a 
Alcoolicilor Anonimi. 

Și acela a fost începutul călătoriei sale înapoi spre 
luciditate. 

La început a fost iadul pe pământ. Mult mai greu 
decât și-ar fi închipuit vreodată. Dar, pe măsură ce 
treceau săptămânile și era tot treaz, vederea a 
început să i se limpezească. 

A consultat o avocată din Foltesham pe nume 
Diana Price, care a observat că iuțeala cu care 
Angelina obținuse ordinul de interdicție era, fără 
îndoială, ciudată. 

- Soţia ta n-a fost, de fapt, internată, a zis ea, cu 
toate 
că a petrecut un timp la Urgenţă. Și, desigur, ar 
trebui să-ți vezi fiul, chiar dacă va fi sub 
supraveghere. 

- Și cum e cu banii? a întrebat David. Nu știu din 
ce trăiește nevastă-mea; contul nostru comun e, 
practic, golit. 

- Cum e cu banii de la concediere? a întrebat 
Diana. 

- Au intrat în contul instituției financiare de care 
aparțin; soția nu se poate atinge de ei. 

- Ei bine, presupun că e ceva. 

- Da, știu, dar e tot ce am. Sunt șomer și, orice se 
va întâmpla, va trebui să vindem casa. N-am cum să 


plătesc ratele ipotecii sau ale împrumuturilor. Angie 
refuză în continuare să vorbească cu mine, și nu mi- 
ar strica să-mi recapăt unele lucruri. Pur și simplu, 
n-am decât hainele de pe mine. 

- Uite ce-i, o să-i scriu avocatului ei și o să vedem 
care e situația, a zis Diana. Trebuie să te prezinți la 
tribunal luna viitoare, pe șase, dar trebuie să te 
întreb dacă tu și soția ta ați avut probleme conjugale 
înainte de noaptea agresiunii? 

David a încercat să-şi amintească. În ultimele luni 
fusese așa de prins cu grijile financiare, că nu mai 
ştia cum este căsnicia lor. Nu prea făcuseră 
dragoste, dar, ce-i drept, el venea acasă așa de 
târziu... 

- Presupun că a fost un fel de întrerupere a 
comunicării, a răspuns, dar nu ne-am certat cu 
adevărat și, în afară de acel moment, nu mi-ar fi dat 
prin cap să-i fac vreun rău. 

- Chestia e că... Diana a clătinat din cap. De 
obicei, soția îi dă soțului cel puțin ocazia să explice. 
Nu încerc să-ți scuz purtarea, dar, cu siguranţă, 
dacă te-ar iubi ar cerceta împrejurările și cel puțin 
ar încerca să înțeleagă de ce te-ai purtat în acel fel. 

- Poate că se teme de mine. 

- Poate că da, dar nu uita, știe că te-a mințit în 
privința bebelușului. După părerea mea, ea ar trebui 
să vrea să încerce să lămurească lucrurile, fie și doar 
de dragul 
lui Rory. Îmi pare foarte ciudat. Oricum, o să scriu 
și vedem ce se întâmplă. 

David și-a petrecut următoarele zile învârtindu-se 
prin bucătărioara casei, chinuit de așteptarea 
tensionată. În cele din urmă, după o săptămână, 
Diana l-a chemat la birou. 

- Ce zice? a întrebat-o. 

- Ei bine, mă tem că am vești și bune, și rele, a 
răspuns blând Diana. Soţia ta e gata să renunțe la 
acuzația de agresiune și să anuleze ordinul de 
interdicție. 

David a simţit cum inima îi tresaltă de speranță. 

- Dar, a adăugat ea, vrea în schimb un divorț 
rapid. O să-și întemeieze cererea pe comportament 


irațional, și atât, câtă vreme nu faci contestaţie. 

- Ce? 

David era uluit. 

- În plus, Rory va locui în continuare cu ea în 
casa familiei. 

Pe David îl cuprindea greața. Mâinile îi tremurau. 

- Dar de ce vrea să divorțeze? N-am discutat 
nimic. Probabil nici măcar nu-și dă seama că mi-am 
pierdut serviciul. Dacă și-ar fi dat, ar şti că trebuie 
să vindem casa. 

- Din ce spune avocatul ei, asta n-are importanţă, 
a zis Diana. Soția spune că vrea să cumpere partea 
ta. 

- Să cumpere partea mea? Cum naiba o să facă 
asta? 

- Casa e în proprietate comună. Soţia ta îşi va 
primi partea din ce rămâne după plata ipotecii și tu 
o vei primi pe a ta. Ce propune ea este să rămână în 
casă, să preia ipoteca și să-ți plătească partea din 
valoarea casei. Așa, va ajunge în proprietatea ei. 

- Dar e o tâmpeniel Angie n-are nimic - nici un 
venit și, cu siguranță, nici economii. De unde naiba 
o să ia banii ca să plătească ipoteca, asta ca să nu 
mai vorbim de cumpărarea părții mele? 

Diana a ridicat din umeri. 

- N-am nici o idee, dar asta e ceea ce vrea să facă. 
Uite ce-i, David, sunt multe la care trebuie să chib- 
zuiești. Ia scrisoarea, du-te acasă și gândește-te. Apoi 
spune-mi ce vrei să fac. 

- Care sunt opțiunile mele? 

- Păi, poţi s-o pui să-și dea cărțile pe față și s-o 
lași să-ți deschidă proces pentru agresiune. Dar, nu 
uita, e cuvântul ei împotriva cuvântului tău. Poţi să 
lupţi pentru custodie, ca Rory să locuiască la tine, 
însă de obicei tribunalul decide în favoarea mamei, 
mai ales atunci când acasă a fost o formă de 
violență. Poţi tărăgăna divorțul cât de mult poftești, 
dar nici asta nu te sfătuiesc să faci. 

- Aşadar, zici că mă are cu totul la mână? 

- Zic că trebuie să iei o hotărâre. O să fie dureros, 
dar cel puțin așa n-o să ai dosar penal, divorțul o să 


fie ieftin, curat și rapid, și, lucrul cel mai important, 
vei putea să-l vezi pe Rory. 

- Asta-i grozav! a zis el, ironic. Într-o zi pot să-mi 
văd fiul de câte ori vreau, să-i pregătesc micul- 
dejun, să joc fotbal cu el; în ziua următoare, 
nevastă-mea îmi spune că pot să-l văd doar de 
câteva ori pe an! 

- N-o să fie chiar așa de rău. Acum, că Rory e în 
timpul săptămânii la internatul liceului, o să cerem 
să-l vezi un weekend din două și jumătate din 
vacanțe. Sunt sigur că ea o să fie de acord. 

- Vai, ce drăguţ din partea ei! Dumnezeule mare! 
Ce altceva am făcut vreodată decât să-l iubesc? $i, 
că veni vorba, ce i-am făcut vreodată nevestei mele, 
în afară de faptul că i-am oferit viața pe care mi-a 
spus că și-o dorește? David a simțit iarăși izvorând 
în el cunoscuta furie cumplită. Mulţumesc, Diana. 
Ținem legătura. 

* 

Asta fusese cu patru luni în urmă. Acum 
aranjamentele financiare erau finalizate şi, cu toate 
că David spusese că are mari îndoieli în privința 
capacității Angelinei de a face rost de banii pentru 
partea lui, Diana i-a trimis o scrisoare în care îi 
spunea că peste câteva zile va primi un cec. 

Suma acoperea împrumuturile de la bancă și îi 
mai rămânea ceva ca s-o ia de la capăt - probabil 
într-o casă fără etaj, cu un singur dormitor, și-a zis 
el cu amărăciune. De fapt, nici nu-i mai păsa de 
bani. Acum nu-l mai interesa decât Rory. 

Trăia pentru vizitele bilunare ale fiului său și, cu 
toate că Rory era mult mai tăcut în ultima vreme, 
David era hotărât să reclădească relația pe care o 
avuseseră odinioară. 

Dar - și acesta era motivul pentru care era scos 
din minți în această dimineață - ceva nu era în 
ordine 
cu Rory. 

Sebastian Frederiks, directorul internatului lui 
Rory de la St Stephen, îl sunase în urmă cu câteva 
zile, spunând că ar vrea să discute câteva 


„chestiuni“. Se părea că Rory e tot mai retras, și 
Frederiks era îngrijorat. 

- Dar n-o să-l văd decât în celălalt weekend. 
Sâmbătă face excursia cu corul, domnule Frederiks. 
Pot să vin la şcoală să-l văd? 

- Ei bine, o să-l pun să vă sune și vedem după 
aceea. Ultimul lucru pe care îl dorim este ca Rory să 
se simtă presat și să se închidă în el. 

- Dacă așa credeţi că e cel mai bine. Și, vă rog, 
aveți grijă de el. 

- Desigur, domnule Millar. La revedere! 

David a lăsat din mână telefonul, simțindu-se 
descurajat şi dorindu-și cu disperare să-și vadă fiul. 
Avea în față o zi lungă și s-a pomenit că gândurile i 
se întorc la alcool. 

În seara aceea, beat pentru prima oară după luni 
întregi, David s-a dus cu mașina la școală, hotărât 
să-l vadă pe Rory, orice ar zice Frederiks. Băiatul său 
avea necazuri, David știa. 


Asta fusese în urmă cu patru zile. Seara în care s-a 
dus la şcoală era acum înceţoșată. Își amintea că a 
intrat în Fleat House, căutându-l pe Rory pe 
coridoarele pustii, bubuind în ușile camerelor, dar 
locul era gol și căutarea fiului, zadarnică. 

Nu-și amintea cum a ajuns acasă. 

De atunci le lăsase mai multe mesaje lui Frederiks 
și directorului școlii. Nici unul dintre ei nu l-a 
căutat, 

Mobilul a început să sune. 

- David Millar. 

- Tată, sunt eu. 

Rory părea că se sufocă. 

- Rory, o, Dumnezeule! În sfârșit! Ce mai faci? 

- Tată... eu... Rory a scos un oftat sugrumat. Mi-e 
aşa de frică! 

- De ce? 

- Eu... cine o să fie acum aici ca să mă apere? 

- Rory, ce tot vorbeşti? Spune-mi! 

- Nu pot. Nu mă poți ajuta, nimeni nu poate. 

Convorbirea s-a întrerupt. 


David a format din nou numărul. S-a auzit 
sunând iar și iar. Dându-și seama că trebuie să fie 
telefonul public pentru elevi din Fleat House, a 
format numărul secretarei directorului școlii. 

- Da, sunt David Millar. Trebuie să vorbesc cu 
directorul imediat! Fiul meu, Rory, tocmai m-a 
sunat și părea foarte supărat. 

- O să transmit mesajul, domnule Millar, și o să 
mă asigur că vă sună. 

- Nu! Trebuie să vorbesc cu el acum! 

- Nu se poate, e la ore, dar o să transmit mesajul 
dumneavoastră. 

- Atunci, scoateți-l din clasă! Fiul meu are 
necazuri, știu că are. 

- O să-l rog pe domnul Jones să vă sune cât mai 
curând posibil, domnule Millar. Este foarte... prins 
în acest moment, dar știe că ați sunat. 

- V-am rugat să faceți asta ieri și n-aţi făcut-o! 
Spuneţi-i că e urgent, vă rog, a implorat David. 

- Da, așa o să fac, dar încercaţi, vă rog, să nu vă 
faceţi griji. Probabil că lui Rory îi este dor de casă. 
Sunt primele săptămâni din al doilea trimestru, 
întotdeauna un moment dificil. Pot încerca să vă fac 
legătura cu domnul Frederiks din Fleat House, dacă 
doriți. 

- Da, vă rog. 

- Atunci așteptați un pic. 

David umbla prin livingul mic, nerăbdător să i se 
facă legătura. 

S-au auzit câteva clicuri și a intrat căsuţa vocală 
a directorului de internat. David a lăsat un mesaj. 

Peste o jumătate de oră, fără să-l fi sunat 
directorul internatului sau directorul școlii, David 
era înnebunit. 

Avea să meargă imediat la școală să-și vadă fiul. A 
luat 
cheile, a ieșit din casă și a urcat în vechiul Renault 
pe care îl cumpărase în urmă cu câteva săptămâni. 
A răsucit cheia de câteva ori, dar nu s-a întâmplat 
nimic, 

- Fir-ar să fie! 


A izbit cu pumnii în volan, enervat, când a văzut 
comutatorul farurilor în poziția „aprins“, ceea ce 
însemna că bateria era cu siguranță descărcată. 

Nu avea în apropiere vecini care să-l ajute cu 
cabluri. Trebuia să sune la garaj de dimineaţă ca să 
vină la el. 

David s-a întors în casă, neputând să-și 
stăpânească agitația. 

S-a dus la bufetul din bucătărie și a scos o sticlă 
de whisky. 

Jazz a urnit mașina de la bordura din fața casei 
sale și a pornit spre Peterborough. 

- Ideea de bază este să afli dacă Charlie Cavendish 
a luat aspirina din greșeală sau nu. Prima escală este 
la părinți, pentru informațiile despre fiul lor. Adele 
Cavendish, mama, te așteaptă. Noroc, doamnă 
inspectoare Hunter! Mă bucur să te avem din nou 
în echipă. Să sperăm amândoi că ai luat hotărârea 
corectă. 

- Mulţumesc, domnule. Și eu sper. 

Pe când punea o bandă cu Macy Gray în 
casetofon, Jazz se îndoia că mama lui Charlie s-ar 
aştepta ca un detectiv-inspector de la CIDS să se 
arate într-un Mini portocaliu vechi de cincisprezece 
ani. Sergentul Miles ajungea a doua zi cu mașina ei 
de serviciu, însă astăzi trebuia să se mulțumească cu 
asta. 

Nu voia să se gândească la faptul că ultimul lucru 
din lume pe care se aștepta să-l facă în această 
după-amiază era să vorbească cu mama unui copil 
mort... Așa cum spunea întotdeauna tatăl ei, viața e 
prea scurtă. 

Și tot ce poți să faci este să-ți urmezi instinctul. 


Dacă nu ieșea bine... la naiba, după încheierea 
anchetei avea să-și dea demisia așa cum se cuvine. 
* 

Peste o oră, Jazz ajungea în Rutland. Dat fiind că 
până atunci doar trecuse pe A1 spre nord, a fost sur- 
prinsă să vadă ce frumos era acolo; semăna cu Cots- 
woldsź, cu clădiri din gresie galben pal și dealuri 
care se văluresc blând. 

După vreo două cotituri greșite, Jazz a ajuns la o 
alee șerpuitoare spre casa familiei Cavendish. Și-a 
parcat mașina între un Land Rover vechi și un 
Mercedes Estate stropit cu noroi de pe o latură a 
vilei mărețe în stil Queen Anne. 

În timp ce urca scările spre intrarea impunătoare, 
Jazz a admirat caii care pășteau pe o pajiște de lângă 
casă și priveliștea magnifică de dincolo de ea, spre 
câmpuri. Era un cadru idilic chiar și într-o zi 
friguroasă de iarnă. 

A apăsat pe soneria de lângă ușile duble masive. 
A auzit 
paşi care se apropiau, urmați de sunetul unei chei 
răsucite, apoi al încuietorii deblocate. În cele din 
urmă, ușa s-a deschis și a apărut o femeie de 
înălțimea lui Jazz, suplă și îmbrăcată imaculat cu o 
bluză în dungi, cardigan de cașmir, pantaloni negri 
și mocasini de piele 
neagră. Părul castaniu, des, era scurt și tuns frumos, 
stropul de machiaj de pe ochi și buze completând 
înfățișarea perfect îngrijită - chiar dacă demodată. 

- Îmi pare rău, a zis femeia, nu folosim aproape 
niciodată ușa din față. De obicei toată lumea vine 
prin spate. A întins mâna. Sunt Adele Cavendish. 
Trebuie să fiți doamna inspectoare Hunter. 

- Da, a zis Jazz, vă mulțumesc că mă primiţi. 

I-a strâns mâna. 

- Vă rog să intrați! a zis Adele. 

A condus-o pe Jazz prin holul elegant de la 
intrare, cu scara arcuită spectaculos, până într-un 
salon bogat ornamentat, cu uși de sticlă care dădeau 
spre o terasă. Camera era plină cu mobilier vechi, la 
ferestre erau draperii înfiorate groase, pe un birou 


stăteau fotografii de familie și pe placa şemineului 
erau bibelouri de porțelan. 

- Vă rog să luaţi loc! Adele a arătat spre una 
dintre canapelele masive tapițate cu creton. Pot să 
vă ofer ceva? Ceai? Cafea? 

- Nu, vă mulțumesc. Jazz a scos din servietă un 
carnet și un pix. Îmi pare rău că vă deranjez într-un 
moment care trebuie să fie îngrozitor pentru 
dumneavoastră și toată familia. 

Adele și-a încrucișat brațele și s-a dus la ușile de 
sticlă, cu spatele la Jazz. 

- Sinceră să fiu, încă nu m-am dezmeticit. Nu pot 
să cred că Charlie nu mai este. S-a răsucit, și Jazz i-a 
văzut în ochi durerea. Și acum, când știu că moartea 
lui ar fi putut să fie evitată, că n-a fost epilepsia, 
eu... Adele și-a scuturat capul. Cu un aer nefericit, 
s-a dus la canapeaua din faţa celei pe care stătea Jazz 
și s-a așezat pe margine, cu brațele în jurul trupului. 
Vă rog să mă iertați. Cu ce vă pot fi de folos? 

- Este acasă soțul dumneavoastră? Ar putea fi mai 
ușor dacă ați vorbi cu mine împreună. Va trebui să 
vă pun niște întrebări care vi s-ar putea părea 
tulburătoare. 

- Nu e aici. Adele a ridicat din umeri. E în 
apartamentul din Londra. I-am spus că veniți, dar 
în acest moment are un proces important care, se 
pare, este mai 
presus de moartea fiului nostru. Pe față i s-a ivit un 
zâmbet chinuit, cu o undă de amărăciune. În orice 
caz, a spus că vrea să se ocupe de caz cei mai buni 
polițiști, care să încerce să stabilească ce i s-a 
întâmplat lui Charlie. Ceea ce face situația așa de 
îngrozitoare este că nu putem face nimic până ce 
medicul legist nu se pronunță. Cum pot începe 
pregătirile câtă vreme fiul meu zace încă la morgă? 

- Doamnă Cavendish, îmi dau seama că ăsta 
trebuie să fie ultimul lucru de care aveți nevoie în 
acest moment, dar sunt sigură că vreţi să știți cum 
și de ce a murit Charlie. 

Fața lui Adele s-a îmblânzit și a încuviințat din 
cap. 


- Aveţi dreptate. Sigur că vreau. Așa că, vă rog, 
dați-i drumul. Să terminăm odată cu asta. În vreme 
ce Adele vorbea, începea să se contureze imaginea 
unui adolescent privilegiat și cam răsfățat. N-am 
putut să mai am alți copii și presupun că, într-un 
fel, e firesc că i-am îngăduit prea multe. 

- Se înțelegea cu tatăl său? 

- William era dezamăgit că Charlie n-a strălucit 
niciodată la învățătură. Faptul că n-a intrat la Eton 
a fost o lovitură grea. Întotdeauna a crezut că 
Charlie e doar leneș. Adele a oftat. Poate că era. 
Charlie reușea să se descurce folosindu-se de 
farmecul său. lubea sportul și își canaliza energia în 
viața socială și în distracții. Într-un fel, acum mă 
bucur că a făcut-o. 

- Așadar, era o oarecare încordare între Charlie și 
tatăl lui? 

- Charlie voia să meargă la Marlborough, unde 
mergeau mulți din gaşca lui din școală, însă 
William a refuzat. Dacă vreți adevărul, cred mai 
degrabă că William l-a trimis la St Stephen ca 
pedeapsă pentru că n-a intrat la Eton. Eu am fost 
mulțumită; m-am născut și am crescut în Norfolk. 
E o școală destul de bună, dar admit că nu e din 
aceeași categorie cu unele dintre celelalte. 

- Credeţi că Charlie era fericit acolo? a întrebat 
Jazz. 

- Nu prea, nu. Adele a oftat. Din clipa în care a 
ajuns 
acolo s-a simțit un ratat. Când a venit acasă de Cră- 
ciun - ultima dată când l-am văzut - mi-a spus că 
abia așteaptă să plece. 

- Avea de gând să încerce la facultate? 

- Da, cu toate că... Adele și-a dus mâna la frunte. 
Doamne, e greu. William și Charlie s-au certat rău 
chiar 
înainte ca el să se întoarcă la școală după sărbătorile 
de iarnă. Charlie voia să facă o pauză după liceu, așa 
cum fac toți în zilele noastre și, pentru că nu ştia 
exact ce vrea să facă, s-a gândit să amâne înscrierea 
la facultate timp de un an, până se întoarce. 


- Până ce își dă seama ce carieră vrea? a ajutat-o 
Jazz. 

- Exact. William a văzut roșu în faţa ochilor și l-a 
acuzat pe Charlie că e un trântor. Întotdeauna 
presupusese că Charlie o să-i calce pe urme în 
avocatură, însă Charlie nici nu voia să audă de asta. 

- Și cearta s-a încheiat înainte ca Charlie să se 
întoarcă la școală, acum trei săptămâni? 

- Nu. Adele a clătinat din cap. Mă tem că nu. 
William o ținea una și bună că n-o să plătească 
pentru anul de pauză dacă Charlie nu obţine un loc 
la o universitate înainte să plece. L-am dus eu pe 
Charlie înapoi la școală la începutul lui ianuarie, 
Adele și-a privit mâinile. Tatăl lui nu-i mai vorbise 
de atunci. 

- Soțul dumneavoastră trebuie să fie tare supărat 
în această situație. 

- Sunt sigură că este; nu că ar arăta-o în vreun fel. 
Adele a ridicat privirea spre Jazz. Stoicism și așa mai 
departe. Dar, dincolo de toate astea, știu că îl iubea 
nespus pe Charlie. Semănau foarte mult: 
încăpățânați și hotărâți. Probabil de aceea se 
înfruntau atât de des. 

- Şi Charlie cum era când l-ați dus înapoi la 
școală? 

- Mai tăcut decât de obicei, firește. 

- Doamnă Cavendish, trebuie să vă pun o 
întrebare îngrozitoare... Jazz vorbea lent. Însă, dată 
fiind cearta dintre tată și fiu, plus faptul că ați spus 
că Charlie se simțea ratat, după părerea 
dumneavoastră, e vreo șansă ca el să-și fi luat cu 
bună-știință viața? 

Adele s-a uitat la Jazz oripilată. 

- Mă întrebaţi dacă Charlie s-a sinucis din cauză 
că s-a certat cu tatăl său? Nici vorbă! Nici vorbă! 
Adele a scuturat din cap cu înverșunare. Dacă l-aţi fi 
cunoscut pe Charlie, ați fi înțeles. Problema cu tatăl 
său izvora din pofta lui de viață, nu din frica de ea. 
Era cel mai plin de viață om pe care îl cunoșteam! 
Ultimele rămășițe de reținere au dispărut și Adele 
Cavendish a izbucnit în plâns. A scos o batistă din 
buzunarul jachetei și și-a suflat nasul. Îmi pare rău, 


dar gândul în sine că Charlie și-ar fi luat viața este... 
pur și simplu, prea mult. 

- Vă cer iertare, doamnă Cavendish. Trebuia să 
întreb, a zis Jazz blând. Cred că medicul legist a 
vorbit cu dumneavoastră și v-a spus că Charlie a 
murit din cauza unui şoc anafilactic declanșat de 
reacția alergică la aspirină. 

- Da. L-a sunat pe William aseară. 

- Așadar... Jazz a tăcut un moment. E posibil ca 
sinuciderea să fie una dintre explicaţii, nu credeți? 

- Nu! În nici un caz! Charlie n-ar fi făcut asta. 
Trebuie să le fi luat din greșeală. 

A urmat încă o tăcere, cât Adele și-a sufiat iar 
nasul și a pus batista în buzunar. 

- Cu siguranță, Charlie ştia că e alergic la 
aspirină, nu? 

- Sigur că știa. L-am bătut la cap cu asta. Am aflat 
când avea cinci ani. Făcuse febră și i-am dat să bea 
ceva pe bază de aspirină. Peste câteva minute a 
început să se sufoce și a făcut o criză; a fost 
îngrozitor. Din fericire, ambulanța a sosit la timp ca 
să-l reanimeze, dar a fost pe muchie de cuţit. Asta a 
declanșat epilepsia - se pare că e un lucru destul de 
frecvent - și din momentul acela Charlie a trebuit 
să ia pastile în fiecare seară ca să țină în frâu crizele, 
și să se ferească de aspirină. 

- În sângele lui Charlie a fost găsită o doză 
echivalentă cu două tablete de aspirină. Nu era nici 
un semn de luptă, așa că am eliminat teoria că ar fi 
fost silit să le înghită. 

- Băuse? a întrebat Adele. 

- Alcoolul găsit în sânge era echivalentul unei 
halbe de bere, așa că nu era beat. 

- Aproape că îmi doresc să fi fost, a zis Adele, pe 
gânduri. Dumnezeu știe prin ce a trecut în ultimele 
sale clipe. E cel mai cumplit fel de a muri. Și 
singur... 

Jazz a așteptat până ce Adele şi-a venit iar în fire 
înainte să întrebe: 

- Doamnă Cavendish, știți dacă fiul 
dumneavoastră avea dușmani, cineva care nu-l 
plăcea? De exemplu, a pomenit vreun băiat anume 


de la şcoală sau 
un profesor? 

Adele a zăbovit un pic cu răspunsul. 

- Sunt sigură că erau persoane care nu-l plăceau 
pe Charlie.  Personalitățile puternice tind 
întotdeauna să stârnească ostilitate în ceilalți, nu 
credeți? 

Jazz a încuviințat. 

- Însă la întrebarea dacă l-a omorât cineva pe 
Charlie... ei bine, nu, e ridicol! 

- A pomenit Charlie vreodată de vreo iubită? 

Adele a zâmbit fără vlagă. 

- Oh, Charlie avea iubite cu duiumul. Dar veneau 
și plecau în mod regulat, așa cum se întâmplă când 
ai optsprezece ani și eşti așa de chipeș ca el. Era cam 
singurul lucru care îi plăcea la St Stephen, faptul că 
era o şcoală mixtă. 

Jazz şi-a pus în servietă carnetul și pixul. 

- Ei bine, cred că asta-i tot deocamdată. Vă 
mulțumesc pentru ajutor, doamnă Cavendish. 
Promit să fac totul ca să aflu ce i s-a întâmplat lui 
Charlie. 

- William e cel care vrea răspunsuri. Eu îmi vreau 
băiatul înapoi, nimic altceva. Adele s-a ridicat. Am 
nevoie să beau ceva, a adăugat, aproape ca pentru 
sine. 

Jazz a urmat-o spre ușa salonului. 

- V-ar deranja dacă m-aș uita prin dormitorul lui 
Charlie? M-ar putea ajuta să-mi fac o imagine 
despre el. 

- Sigur că nu. E pe aici. 

- E o casă frumoasă, doamnă Cavendish, a zis Jazz 
pe când urca împreună cu Adele scara de stejar 
spectaculoasă. 

- Mulţumesc. Am vrut ca Charlie să crească la 
țară, ca mine. S-a oprit în capul scării și s-a răsucit 
spre Jazz. Ne-am mutat aici așa încât William să 
poată face naveta. Nu-i decât o oră cu trenul din 
Peterborough, dar curând lui William i s-a părut o 
corvoadă și a închiriat un apartament în oraș, 
Oricum, niciodată nu s-a dat în vânt după traiul la 
țară. Adele s-a răsucit brusc, înainte ca Jazz să poată 


spune ceva, și a pornit pe un coridor. Asta-i camera 
lui Charlie. A zăbovit în fața ușii. Vă supăraţi dacă 
vă las singură? Încă nu suport să-i văd lucrurile. 

- Nu, desigur. Și aveți vreuna dintre tabletele pe 
care le lua Charlie pentru epilepsie? 

- Mă duc să vi le aduc. 

Adele şi-a încrucișat brațele și a pornit înapoi pe 
coridor. 

Camera lui Charlie avea toate reperele obișnuite 
ale adolescenţei: postere atârnate strâmb pe pereti, 
fotografii cu echipa de rugby puse pe o comodă 
alături de un televizor şi o combină stereo, teancuri 
de cărți și reviste îngrămădite neglijent într-o 
bibliotecă. 

Jazz s-a dus la pat și a luat un ursulet de pluș cu 
blana jerpelită, așezat pe pernă. 

Acum câțiva ani fusese la un curs de consiliere 
pentru cei îndoliați și a învățat că nici un părinte 
nu poate să se împace vreodată cu moartea unui 
copil. Adesea cuplurile se înstrăinau, neputând să se 
unească în suferință, cu inimile frânte și flecare 
simțindu-se izolat. Din câte văzuse și auzise, Adele 
Cavendish avea parte de prea puţină consolare din 
partea soțului. 

Jazz s-a aplecat să se uite la o fotografie de pe 
noptieră. Tatăl și fiul în echipament de schi în 
vârful unui munte. Erau voinici, cu umerii lati, 
blonzi, cu aceiași ochi albaștri. 

S-a uitat în jur, căutând ceva care ar fi putut oferi 
un indiciu despre cel care fusese Charlie. A deschis 
sertarele biroului, a răsfoit câteva reviste de rugby, a 
citit două scrisori de la prieteni și, negăsind nimic 
interesant, a ieșit și a coborât scara. 

Doamna Cavendish stătea așezată pe ultima 
treaptă, sorbind dintr-un pahar. 

Jazz s-a așezat alături. 

- Aţi găsit ceva? 

- Nu, nimic, a răspuns Jazz sincer. 

- lată tabletele. Adele a scos un pachet din 
buzunarul jachetei. Le puteți lua pe toate. El... n-o 
să mai aibă nevoie. 


- Da. Jazz a luat pachetul, a tăcut un pic, apoi a 
întrebat: Charlie avea un computer? 

- Sigur, cine n-are în ziua de azi? Dar e la școală. 
Adele a sorbit din gin. Poate că ar trebui să mă duc 
să-i iau lucrurile. 

- Păi, dacă preferaţi, vi le putem trimite noi după 
ce le cercetăm. 

- Vreți? Fața lui Adele s-a destins un pic. Puteţi 
spune că sunt lașă, dar gândul să pun piciorul în 
acel loc și să trebuiască să rabd falsul aer de 
simpatie de pe mutra directorului ăluia îngâmfat mă 
umple de groază. 

- Nu sunteți lașă, doamnă Cavendish. Fiecare 
jeleşte în felul lui. 

Instinctiv, Jazz a cuprins cu brațul umărul lui 
Adele. 

- E un șir nesfârșit de vizitatori și mesaje de 
simpatie. Nu sunt în stare nici măcar să le deschid. 
Adele a arătat spre un vraf de plicuri de pe masa din 
hol. Știu că oamenii încearcă să fie amabili, dar asta 
face ca totul să fie atât de adevărat! A ridicat 
privirea spre Jazz, cu o expresie chinuită. El era totul 
pentru mine, știți, totul. 

- N-am copii, așa că nu pot decât să-mi închipui. 
Dar există consilieri care pot să ajute... 

- Dumnezeule mare, nu! a răspuns Adele, 
venindu-şi în fire vizibil. S-a ridicat în picioare. N- 
am nevoie de nimeni care să mă trateze cu 
condescendență sau să debiteze aiureli psihologice. 
Sigur că o să fac față. Am altă alegere? a spus ea, 
simplu. Acum presupun că vreți să vă continuaţi 
munca. 

Jazz s-a ridicat și ea și a urmat-o pe Adele spre ușa 
din față. 

- O să-mi spuneți când aveţi vești? 

Adele a deschis ușa. 

- Desigur. La revedere, doamnă Cavendish! 

Jazz s-a răsucit și a pornit în jos pe trepte. Ușa s-a 
închis imediat. 

A condus cu atenţie pe alee, îndepărtându-se de 
casa cea frumoasă, în decorul ei spectaculos, şi de 
femeia îndoliată dinăuntru. 


Adele Cavendish a traversat holul spre bucătărie. 
Și-a umplut din nou paharul cu gin și a luat o 
înghițitură mare. Apoi şi-a scos mobilul din poșetă 
și a format un număr. 

- Eu sunt. A fost aici. Da, a fost groaznic. Când o 
vezi să nu spui nimic, pentru numele lui 
Dumnezeu. Eu... ei bine, nu pot suporta. A tăcut un 
pic, ascultând. Mulţumesc, a zis, știu că n-o să faci 
asta. 

A închis și pe buze i-a fluturat umbra unui surâs, 
dispărând aproape imediat la gândul cumplitei 
vinovăţii pe care va trebui s-o rabde tot restul vieții. 

A doua zi dimineață, Jazz se uita pe fereastră și 
vedea Salthouse Road pustie. Miles ar fi trebuit să 
ajungă acolo la șapte și jumătate, acum mai mult de 
o jumătate de oră. Când l-a sunat pe mobil a intrat 
robotul, lucru care a încurajat-o, pentru că probabil 
însemna că e pe undeva prin apropiere, unde n-are 
semnal. I-a lăsat un mesaj scurt că, dacă nu ajunge 
în următoarele zece minute, se va duce cu mașina ei 
la St Stephen și se întâlnesc acolo. 

Prima dimineaţă de lucru cu altă secție de poliție 
nu e momentul potrivit în care să te arăţi târziu. 

Jazz și-a netezit la loc o șuviță răzlețită din părul 
des castaniu-auriu. În ultimele luni îl lăsase să 
crească mai mult și îi înconjura umerii cu un desiș 
de bucle. Agrafa veche de plastic pe care o folosea 
acum ca să-l țină strâns se trudea să facă față 
greutății și o deranja, apăsându-i pielea capului. 

- Of, la dracu’! a bodogănit, a scos agrafa și şi-a 
lăsat părul să cadă în jurul feţei. 

Și-a netezit costumul, încă boţit după ce fusese 
înghesuit timp de șapte luni într-o cutie, și și-a dorit 
să fi avut timp să-l ducă la curățătorie. Tocmai când 


lua cheile mașinii, în fața casei a oprit un BMW 
argintiu. 

- Slavă Domnului! 

Jazz a înșfăcat servieta şi, trântind ușa, a alergat în 
jos pe cărare spre mașină. 

- Unde mama naibii ai fost? l-a întrebat aspru pe 
sergentul Alistair Miles când s-a așezat pe locul 
pasagerului. 

- Nu asta ar trebui să-ți spun eu ție? a zâmbit 
Alistair. Eu n-am făcut decât un ocol prin satele 
pitorești din Norfolk; tu ţi-ai luat tălpășița și ai 
lipsit mai mult de șapte luni. Mă bucur să te văd. 
Bărbatul a zâmbit iar, pe când pornea pe drum. 
Suntem în direcția bună? 

- Mergi mai departe și îți spun eu când să virezi. 

Miles i-a aruncat șşefei sale o privire plină de 
admirație, uimit din nou de frumusețea ei 
neobișnuită. Avea în ea ceva mai blând, pielea de 
alabastru era cu câteva tonuri mai închisă la 
culoare, părul lung îndulcea pomețţii înalți și ovalul 
feței. 

- Ce mai faci? Arăţi grozav. 

- Mulţumesc, a zis Jazz scurt. 

- Totuși, nu-i la fel fără tine pe la noi. Toţi îţi 
transmit urări de bine. Erau verzi de invidie că am 
parte de un sejur la ţară sub conducerea ta. Vor să 
știe cum stă treaba. 

- Sunt sigură că vor, a încuviințat ea din cap. Mi- 
am luat un concediu ca să-mi pun viața în ordine și 
iată-mă aici. Și asta-i tot ce capeți, sergent Miles, 
capisce? 

- Da, Capitano, să trăiţi, pricep. Așadar, cât de 
mult ştii despre caz? 

- Se pare că junele Cavendish a izbutit să înghită 
două tablete de aspirină, cu toate că era alergic. Am 
discutat ieri cu mama lui și a spus asta. 

- Era beat? 

- Raportul legistului spune că nu. 

- Droguri? 

- Nu. 

- Atunci probabil le-a luat din greşeală? 


- Acesta, sergent Miles, este motivul pentru care 
mă duci cu mașina prin sălbăticia din Norfolk: ca să 
aflăm. 

- Am auzit că-i o favoare pentru amicul 
comisarului. În mod normal, n-am avea treabă cu 
supradoza luată de un școlar. Nu că m-aș sinchisi, 
De dimineață, venind încoace, m-am simțit în 
concediu. 

- O să ignor ultima remarcă, sergent Miles. 
Oricât de mare sau mic ar fi cazul, suntem pregătiți 
să facem tot ce ne stă în puteri. 

- Fără îndoială. Bărbatul a zâmbit larg. Deci cum 
e viața pe banda pentru viteză redusă? Totul e foarte 
Miss Marple pe aici. 

Alistair a arătat spre un şir idilic de căsuțe de pe 
drumul spre Foltesham. 

- E bună, mulțumesc. 

Cu cât se apropiau de școală, cu atât bătea mai 
tare inima lui Jazz. Se bucura de prezenţa vechiului 
ei sergent. Alistair Miles lucrase cu ea la multe 
cazuri. Veşnic binedispus, Miles nu părea s-o 
invidieze pe Jazz pentru traiectoria carierei ei, cu 
toate că era mai mare cu câțiva ani. 

Era genul de om fără de care poliția nu s-ar fi 
putut descurca: solid, capabil și de încredere, dar 
lipsit de scânteia imaginaţiei şi flerul care să-i aducă 
promovare. Jazz ştia că se poate bizui întotdeauna pe 
el. Nu se îndoia de integritatea lui și, lucrul cel mai 
important, o făcea să râdă și dezamorsase multe 
momente tensionate cu una dintre glumele absurde 
sau indecente din arsenalul lui. 

Chipul lui de copil, blond cu ochi mari, albaștri, 
dădea palpitaţii unor angajate din sediu, însă Miles 
părea că nu observă, rareori avea o iubită și se 
dedica muncii. 

- M-au cazat într-un hotel de pe aici, a zis Miles 
pe când treceau prin Foltesham, un orășel georgian 
frumos, plin de prăvălii desuete, galerii de artă și 
cafenele. Crezi că au pe aici apă curentă și lumină 
electrică? 

- Las-o baltă cu spectacolul de orășean superior, 
Miles! N-o să-l facă pe agentul Sticlete de la Poliția 


din North Norfolk să te îndrăgească, l-a șfichiuit 
Jazz. 

- Cine se dă mare acum? a replicat Miles. 
Oricum, nimic din ce am putea face n-o să 
determine poliția locală să îndrăgească doi terchea- 
berchea aroganți de la CID. 

- O să ne străduim din răsputeri să ne purtăm cu 
cât mai mult profesionalism şi curtoazie, a zis Jazz. 
Bine, ia-o la stânga aici şi opreşte în parcare. 

Din obișnuință, s-a privit în oglinda laterală. 
Nimic nu inspira mai puțină încredere decât o 
polițistă cu rimelul scurs sau cu ruj pe dinți. 

Miles a oprit mașina într-un spațiu rezervat 
vizitatorilor, chiar în fața intrării principale. 

Grupul de clădiri sobre din cărămidă aparentă 
care alcătuia Școala St Stephen înconjura o peluză 
bine îngrijită. Capela școlii, despre care se spunea că 
a fost proiectată de Wrent și era o versiune în 
miniatură a Catedralei St Paul, stătea maiestuoasă 
de cealaltă parte, cu terenuri de sport pe amândouă 
laturile. 

- Crezi că bătrânica aia care se învârte pe la 
recepție ne așteaptă pe noi? a întrebat Miles când 
ieşea din mașină. Sau poate că este Miss Marple și 
au recrutat-o. 

- Încetează, a zis Jazz mai aspru decât avusese de 
gând. Hai să mergem să aflăm, bine? 


Când Jenny i-a adus în cabinet pe inspectoarea 
Hunter şi pe sergentul ei, Robert Jones a trebuit 
imediat să-şi revizuiască imaginea mentală a unui 
detectiv mătăhălos la care se aștepta. Femeia înaltă, 
elegantă, din fața lui părea mai degrabă un 
manechin de la parada modei decât polițistă. 

Femeia i-a strâns mâna ferm. 

- Sunt inspectoarea Hunter, iar el este sergentul 
Miles. Încântaţi de cunoștință. Sergentul Roland a 
ajuns? 

- Da, a sosit acum zece minute, așa că l-am dus 
vizavi, în camera pe care v-am pus-o la dispoziție, a 
răspuns directorul. 

- Bine. Mergem acolo? a propus Jazz. 


- Vă pot duce vizavi, da, însă, așa cum poate vi s-a 
spus, am convocat adunarea generală. 

- Bine. Poate că am putea merge întâi la sergentul 
Roland? Ar trebui să-l întâlnesc înainte să ne 
adresăm adunării. Poate că are ceva de spus, a zis 
Jazz. 

- Desigur. Veniţi cu mine. 

Robert Jones a arătat spre ușă. 


Detectivul-sergent Roland era un bărbat oarecare, 
în jur de patruzeci și cinci de ani. Când i-a strâns 
mâna, Jazz l-a simțit că emite negativitate. Și cine l- 
ar fi putut învinui? Nici ea n-ar fi vrut s-o calce pe 
bătături nişte mahări de la CID din Poliția 
Metropolitană. Oricum, avea nevoie să-l atragă de 
partea sa, astfel încât lucrurile să se desfăşoare cât 
mai lin și eficient. 

- Sergent Roland, mă bucur să te cunosc. Vrei să 
stăm de vorbă în vreme ce mergem spre sala de 
ședințe? Evident, ştiu puține despre caz, dar am 
auzit că ai fost chiar acolo, cu cadavrul, la fața 
locului. Am nevoie să-mi spui ce ai văzut. Poate 
mergem imediat după adunare să vedem locul în 
care a murit Charlie Cavendish. 

Jazz s-a răsucit spre director. 

- Mă voi adresa foarte scurt personalului auxiliar 
şi profesorilor, însă, dacă aveți ceva de adăugat, nu 
vă sfiiți, a zis Robert Jones. 

- Mulţumesc. 

Au intrat în sala în care era adunată întreaga 
şcoală, aşteptându-i. Jazz a simțit cum o sfredelesc o 
mie de ochi în vreme ce îl urma pe director în 
partea din față a sălii și pe treptele spre podium. 

- Bună dimineața tuturor, a început el. Așa cum 
sunt sigur că cei mai mulți dintre voi au afiat deja 
din zvonuri, vom avea ca oaspeți în următoarele zile 
trei detectivi. Se află aici ca să ancheteze 
evenimentul tragic, moartea lui Charlie Cavendish. 
Acum doamna inspectoare Hunter din CID vă va 
spune pe scurt ce urmează să se întâmple. 

Robert Jones s-a răsucit spre Jazz, iar ea a pășit în 
față şi a zâmbit. 


- Bună dimineața tuturor. Sunt inspectoarea 
Hunter și aceștia sunt colegii mei, sergentul Roland 
şi sergentul Miles. Sperăm să ne încheiem cercetarea 
cât mai repede posibil. Vom vorbi cu angajaţii și 
elevii care au fost apropiați de Charlie Cavendish şi, 
după ce discut cu domnul Jones, vom afişa pe avizier 
programul. Jazz a tăcut o vreme, privind marea de 
chipuri din fața sa. Sunt sigură că știți cu toții ce i s- 
a întâmplat bietului Charlie. În prezent presupunem 
că a fost un accident tragic, însă, evident, trebuie să 
fim absolut siguri. Prin urmare, rog pe oricine crede 
că poate să arunce vreo lumină asupra 
evenimentelor din noaptea aceea să vină la mine. 
Orice informație dată mie și colegilor mei va fi 
considerată absolut confidențială, așa că vă rog să 
nu vă temeţi să veniți. Cu cât o faceți mai repede, cu 
atât scăpați mai curând de noi şi lucrurile pot să 
revină la normal. Sergent Roland, ai vrea să adaugi 
ceva? 

Jazz s-a întors spre el, iar el a clătinat din cap. 

- Bine, vă mulţumesc tuturor anticipat pentru 
cooperare. Domnule director? 

- Mulţumesc, doamnă inspectoare Hunter. După 
adunare vă rog să vă întoarceți imediat în clasele 
voastre. Verificaţi regulat avizierul, pentru cazul în 
care doamna inspectoare vrea să vă vadă. 

Jenny Colman, care deja se simţea rău la vederea 
detectivilor, s-a răsucit să plece. Pe când se îndrepta 
încet spre ieşire, a zărit în cealaltă parte a sălii un 
chip cunoscut. 

Jenny s-a ascuns după un stâlp, asigurându-se că 
de acolo putea să vadă şi să nu fie văzută. A cercetat 
chipul. Da, așa era! Chiar şi după douăzeci şi cinci 
de ani nu putea să confunde acele trăsături. A 
aşteptat până ce sala s-a golit, apoi, simțindu-și 
picioarele moi, s-a așezat greoi pe un scaun. 


Jazz a ieșit din sală în urma directorului. 

- Acul în carul cu fân, a mormăit Miles. Dacă 
chiar se 
întâmplă aici ceva necurat, ar putea fi oricare dintre 
ăia. 


- Pur și simplu, s-a nimerit să fie toți în același 
loc, asta-i tot. Aș zice că sunt mai multe șanse aici 
decât să găseşti în Londra un şofer care a dat cu 
mașina peste cineva și a fugit de la locul faptei, 
Miles. Jazz s-a oprit dincolo de ușa sălii şi i-a lăsat 
pe Robert Jones și Roland să meargă în fața lor. 
Acum vreau să vorbești cu directorul şi să afii tot ce 
poți despre Charlie. Eu mă duc cu Roland vizavi de 
cabinetul lui. 


Jazz a fost surprinsă cât de simplă era Fleat House. 
Ar fi crezut că pentru genul de taxe exorbitante pe 
care le plăteau părinţii, o școală publică de acest fel 
ar oferi o cazare mai bună decât clădirea sobră, 
sărăcăcioasă, în care tocmai intra. Văzuse închisori 
mai luxoase. 

În holul de la intrare îi aștepta o femeie. Jazz îi 
dădea în jur de cincizeci și cinci de ani. Era slabă, 
aproape sfrijită, cu faţa mai ridată decât ar fi trebuit 
la vârsta ei, cu părul cărunt tuns într-un bob 
simplu. Nu era machiată, iar hainele și 
încălțămintea erau modeste şi practice. Totuși, ochii 
erau trăsătura salvatoare: depărtați și de un 
chihlimbariu neobișnuit. 

- Bună dimineața! Sunt  detectiv-inspector 
Hunter. Presupun că îl cunoaşteţi deja pe sergentul 
Roland? a zis 
Jazz, dând mâna cu femeia. 

- Da. Sunt Madelaine Smith, asistenta medicală 
din Fleat House. 

Vorbea cu un accent pe care Jazz nu reușea să-l 
identifice. 

- Am vrea să vedem camera lui Charlie, dacă se 
poate. 

- Sigur. Veniţi cu mine, vă rog. 

- Nu cred că-mi place purtarea ei, a șoptit Roland 
în vreme ce urcau pe scară în spatele siluetei ei 
țepene. 

Asistenta medicală i-a condus pe coridor şi s-a 
oprit în fața camerei lui Charlie. A scos din buzunar 
o cheie şi a descuiat-o. 


- Am trimis echipa de curățenie a doua zi după ce 
Charlie a murit. Lucrurile lui sunt împachetate și 
gata să fie luate de părinți. Am simţit că puteam să 
fac măcar atât, în aceste condiţii. Pe moment nu 
mi-am dat seama că moartea lui ar putea fi 
considerată suspectă. 

Femeia nu se scuza; era o constatare. Jazz s-a 
pleoștit. Nu mai rămăsese nimic de găsit. 

- Mai aveţi nevoie de mine? Am de lucru. 

- Nu, doamna asistentă. Vă căutăm când 
terminăm aici, a răspuns Jazz. Unde vă găsim? 

- O să fiu pe undeva prin internat, a răspuns ea, 
ceea ce nu prea era de ajutor, apoi s-a răsucit pe 
călcâie și a pornit înapoi pe coridor. 

Roland a deschis ușa și s-a dat deoparte ca să intre 
Jazz prima. 

Camera era imaculată. Cearșafurile fuseseră 
schimbate, eliminând orice posibile indicii despre 
ultimele clipe din viața lui Charlie. Mirosul de lac 
pentru mobilă și dezinfectant era puternic, cu atât 
mai mult cu cât era clar că fereastra fusese închisă 
etanș după aceea. 

Roland a închis ușa în spatele său și a rămas în 
dreptul ei, ca o santinelă. 

Jazz și-a croit drum printre cutii și s-a așezat cu 
grijă pe marginea patului. A ridicat privirea spre 
Roland. 

- Ei bine, nu-i de prea mare ajutor, nu? 

Roland s-a zbârlit. 

- Când am găsit victima și asistenta medicală mi- 
a spus că e epileptic, am presupus, la fel ca ea, că a 
avut o criză. Avea spume la gură și medicii m-au 
asigurat că este unul dintre simptome. Toţi am 
crezut același lucru înainte ca medicul legist să ne 
trimită rezultatele. 

Jazz a ridicat din umeri, resemnată. 

- Acum nu mai putem face nimic în această pri- 
vință. Cum e cu probele prelevate? Presupun că au 
fost chemați cei de la criminalistică? 

- Nu, doamnă. Acum Roland arăta foarte 
stingherit. Nici cei de la școală, nici paramedicii, 
nici eu n-am avut vreun motiv să credem că a fost 


săvârșită o crimă. Am fost chemat doar pentru că 
directorul voia să-și asigure spatele. Dacă puştiul ar 
fi fost acasă la el, n-am fi fost implicaţi. Din toate 
punctele de vedere a fost o moarte din cauze 
naturale. 

- Și poate încă să fie; în cel mai rău caz, o 
întâmplare nefericită, a răspuns Jazz, încercând să-i 
împrăștie agresivitatea. 

- Șeful meu mi-a dat impresia că nici n-aţi fi aici 
dacă n-ar fi fost faptul că tatăl băiatului are așa 
relații sus-puse. 

- Poate că nu, dar tot trebuie să stabilim dacă 
Charlie a luat sau nu tabletele din greșeală. 

- Păi, asta trebuie să fi făcut, a zis Roland. Adică, 
alternativa este crima. Şi cine ar vrea să omoare un 
școlar? Nu prea vorbim pe aici de războaie între 
bande, nu? Foltesham e un oraș liniștit și această 
școală e plină de copii cumsecade din clasa medie. 

- Aţi făcut verificările obişnuite în privința lui 
Charlie Cavendish? 

- Sigur. E curat. N-are decât trei puncte pentru 
viteză excesivă. A primit o mașină nouă-nouţă de la 
tăticu' când a împlinit șaptesprezece ani și peste 
câteva zile a dat examenul de conducere. Roland și-a 
dat ochii peste cap. Puștii din ziua de azi, eh? Eu a 
trebuit să economisesc patru ani ca să-mi cumpăr 
un hârb. 

- Păi, ştim că nu ducea lipsă de bani, asta-i sigur. 
Jazz și-a plimbat privirea prin încăpere. Deci, când 
ai fost chemat la fața locului, unde l-ai găsit? 

- Era prăbușit pe podea lângă ușă. Cum spuneam, 
avea clăbuci la gură și era deja țeapăn. Nu era o pri- 
veliște plăcută. 

- Cheamă-i totuși pe criminaliști. Ar putea să 
găsească ceva ce le-a scăpat celor de la curățenie. 

- Mă îndoiesc, dar da, îi chem. 

Jazz auzea ostilitatea din vocea lui Roland și ştia 
că nu e un început bun al relației lor de muncă. S-a 
ridicat în picioare. 

- O să-l chem pe sergentul Miles și o să-i cer să te 
ajute să cercetezi ce e aici. 


S-a aplecat, a luat un laptop de pe una dintre cutii 
și i l-a dat. 

- Vezi ce e în el. Sună-mă dacă găsești ceva 
interesant. O să-ți trimit mesaj cu numărul meu. 

Jazz a ieșit din cameră în tăcere. În vreme ce 
mergea pe coridor, s-a întrebat dacă nu cumva a fost 
trimisă după cai verzi pe pereți ca să mulțumească 
un prieten al comisarului. Oricât de mult și-ar fi 
dorit să scoată ceva din cazul acesta, din cât văzuse 
până atunci șansele să fie crimă erau mici. 

Dintr-odată, sprijinul de elită care i se oferise la 
fiecare caz din Londra a părut foarte departe. Acolo 
aveau forța de muncă, computerele, experţii 
criminaliști, toate instrumentele disponibile îi erau 
la îndemână. Miles putea să tot glumească despre 
Miss Marple, dar exact așa se simţea ea. Cum naiba 
putea să discute cu opt sute de elevi și două sute de 
angajați, având doar doi detectivi care s-o ajute? 

Poate că, și-a zis, dintr-odată furioasă, era un caz 
de complezență pe care Norton i-l dăduse ca s-o 
țină ocupată? Sau chiar s-o testeze? Jazz a scos 
telefonul din buzunarul de la piept. 

L-a sunat pe Norton pe linia directă, apoi a 
întrerupt imediat apelul. S-a rezemat de un perete și 
și-a răcorit obrajii înfierbântați pe piatra rece. 

I-a venit în minte fața lui Adele Cavendish, i-a 
simțit nefericirea și a încercat să se concentreze pe 
asta. 

Acum nu mai era cale de întoarcere. Rolul său era 
să descopere adevărul. 

Oricât de mici erau șansele, datoria sa era, pur și 
simplu, s-o privească în ochi pe Adele și să-i spună 
cu certitudine dacă fiul ei a fost victima unui 
accident pe care și l-a produs singur sau victima 
nevinovată a unui lucru mult mai sinistru. 

Hugh Daneman a examinat somniferele din 
mână. Simţea că acesta este cel mai puțin dureros 
mod de a muri și, date fiind împrejurările, era o 
sincronizare pe care firea sa de estet o aprecia. 

A aprins focul din șemineu. S-au ridicat vâlvătăi, 
apoi a ars slab. Toate din căsuţa închiriată de la 
școală aproape că funcționau. Dar îi îndepliniseră 
nevoile în ultimii douăzeci de ani şi fuseseră cadrul 
unor mici momente de fericire, așa că le privea cu 
drag. 

Îşi strânsese toate hârtiile personale; stăteau 
îngrămădite în fața focului, gata să fie distruse. 

Gândul să-și vâre cineva nasul prin lucrurile lui 
era insuportabil. S-a asigurat că toate treburile sale 
sunt în ordine, ba chiar a făcut curățenie în dulap și 
a dat de pomană cele mai bune costume. 

Nu voia să se îndoiască nimeni că aceasta era o 
sinucidere. 

Hugh a luat o înghiţitură din paharul mare cu 
coniac pe care și-l turnase. Nu era deprins cu 
băutura, așa că spera că nu va trece mult până să-i 
amorțească ultimele îndoieli. 

A luat hârtiile de pe podea și a început să le pună 
pe foc. A zâmbit când flăcările au țâșnit spre horn; 
era cel mai bun foc pe care îl văzuse vreodată aici și 
o ultimă amintire plăcută pe care s-o ia cu el. 

Flaconul de temazepam era pe măsuța de cafea. 
Doza pe o lună cu siguranță ar trebui să fie destul. 
Hugh s-a lăsat pe spate în fotoliul preferat și s-a 
uitat la pilule. Sunase la școală să spună că are gripă 
și nu se duce azi la ore. Asta ar trebui să-i lase destul 
timp ca să moară. 

A privit lung focul. 

O greșeală, după o viață de stăpânire... 

A oftat. Nu plănuise să-și curme viața așa de 
curând. Dar, ce-i drept, înfruntarea bătrâneţii era în 
sine o moarte înceată. 

A deșurubat capacul și a golit pilulele pe masă. 

Cel puțin moartea lui nu avea să îndurereze pe ni- 
meni. Spera că dorințele din testament vor fi înde- 


plinite: ar fi plăcut să creadă că vor ține slujba de 
înmormântare în capela școlii și că vor participa 
unii dintre copii. 

Însă ştia că, în aceste împrejurări, asta s-ar putea 
să nu se întâmple. 

Hugh a căutat în buzunarul pantalonilor de tweed 
și a găsit portofelul. A scos cu grijă fotografia și s-a 
uitat la ea. Fusese color cândva, dar acum se 
decolorase, părând sepia. 

I-a zâmbit feţei cunoscute, mult iubite, și a sperat 
că s-a înșelat în cea mai mare parte a vieții sale și ar 
putea să existe un Dumnezeu, la urma urmei; un 
Dumnezeu care să-i reunească în moarte, după 
atâția ani 
de despărțire. 

Dacă nu, dacă era pe cale să dea piept cu uitarea, 
cu siguranță avea să fie mai puțin dureros decât să 
ducă viața pustie pe care o îndurase în ultimii 
patruzeci de ani. 

Hugh a sărutat pentru ultima oară fotografia. 
Apoi a luat de pe masă trei pilule și a ridicat paharul 
cu coniac. Le-a pus pe limbă și a toastat spre aer. 

„Carpe diem, iubirea mea!“, a strigat în vreme ce 
simțea pe limbă amărăciunea, și a înghițit. 


Când a intrat în holul care ducea la cabinetul lui 
Robert Jones, Jazz își recăpătase controlul. 

Secretara directorului era la biroul ei, dar nu 
lucra. La fel ca Jazz, asculta vocea masculină care 
răcnea în cabinet. 

- Ce se întâmplă acolo? a întrebat Jazz, încrun- 
tându-se. 

- E David Millar. Tatăl unuia dintre elevii noștri. 
A avut niște probleme acasă, cu băutura și 
destrămarea căsniciei. Pare să creadă că băiatul lui 
are un necaz, dar cel mai probabil e alcoolul care îl 
face să i se năzărească. 

- Cum îl cheamă pe băiat? 

- Rory. N-are decât treisprezece ani, dragul de el, 
și e mărunțţel. Poate că unul dintre băieții mai mari 
s-a luat de el, dar la ce să te aștepți? Așa sunt băieţii, 
nu? 


Jenny a zâmbit fără vlagă. 

- Tatăl lui ştie că e hărțuit? 

Jenny a ridicat din umeri. 

- N-am nici o idee, însă ceva l-a scos din țâțâni. 

Uşa s-a deschis şi un bărbat a dat buzna afară din 
cabinetul directorului. Era roșu de furie și îmbrăcat 
ca şi cum ar fi aruncat pe el primul lucru de care a 
dat în șifonier. Jazz i-a citit disperarea în ochi. 

- Iisuse Hristoase! Ce trebuie să faci în locul ăsta 
ca să-ți vezi propriul copil? Fără s-o bage în seamă 
pe Jazz, s-a aplecat peste biroul lui Jenny. Pentru 
numele lui Dumnezeu, ceva nu-i în ordine cu Rory. 
E fiul meu, îl cunosc și nu mi-ar fi telefonat așa 
dacă n-ar fi avut nevoie de ajutor. De ce nu-l pot 
vedea? 

- Domnule Millar! Robert Jones stătea în ușa 
cabinetului, arătând enervat. Așa cum tocmai v-am 
spus, am întrebat asistenta medicală și a zis că Rory 
părea să fie bine la micul-dejun în această 
dimineaţă. Chiar nu cred că se cuvine ca Rory să fie 
scos de la ore, mai ales când sunteți în așa stare de... 
agitație. 

- Am nevoie doar să-l văd, să vorbesc cu el! Vă 
rog să mă lăsaţi să-l văd pe fiul meu! 

- Așa cum spuneam, sunt convins că Rory o să vă 
sune în seara asta. Nu mai sunt decât două zile 
până în weekend și Rory o să meargă acasă. 

David Millar și-a îndreptat spatele și s-a răsucit 
spre Robert Jones. 

- Da, o să fie acasă, cu mama lui. Din nefericire, 
după cum știți, eu nu mai locuiesc acolo și, lucru 
destul de ciudat, nu sunt bine primit ca musafir. 
Apoi energia a părut să-l părăsească și umeri i s-au 
încovoiat, obosiţi. Vă rog, vă implor, puneți-l pe 
Rory să mă sune astăzi. 

Jazz s-a uitat după David care ieșea încet din hol. 

- Vă cer scuze, doamnă inspectoare Hunter. 
Directorul și-a scos batista și și-a șters fruntea. 
Vreți, vă rog, să intrați? 

- Băiatul e Rory Millar? Așa este? 

- Da. 


Robert a închis uşa cabinetului și a condus-o pe 
Jazz până la un scaun. 

- Mă străduiesc să îndeplinesc cererile părinților, 
dar nu cred că e spre binele lui Rory să-și vadă tatăl 
așa de tulburat. Și, îmi pare rău s-o spun, beat. 

- Rory l-a cunoscut pe Charlie Cavendish? 

- Au fost împreună în Fleat House, însă Charlie 
era cu cinci ani mai mare decât Rory, aşa că n-aveau 
prea mult de-a face unul cu altul în afară de asta. 
Acum (era evident că directorul doreşte să treacă 
peste 
asta), cred că ar fi cel mai bine să începeți cu 
directorul  internatului lui Charlie. Sebastian 
Frederiks se ocupa zilnic de Charlie și este cel mai 
potrivit om cu care să vorbiţi ca să aflați mai multe 
despre prietenii lui Charlie. lar responsabilul cu 
studiile din Fleat House, Hugh Daneman, care este 
şi profesorul nostru de latină, ar fi al doilea, însă, 
din păcate, lipseşte câteva zile din cauza gripei. 
Așadar (directorul a răsfoit demonstrativ hârtiile de 
pe birou), am vorbit mai devreme cu sergentul Miles 
și i-am spus tot ce puteam despre Charlie. Mai pot 
să fac ceva pentru dumneavoastră? 

- Deocamdată, nu, mulțumesc, domnule Jones. 
Jazz s-a ridicat. Aţi fost de mare ajutor. 


Miles era în mica sală de clasă care le fusese 
repartizată, tastând pe laptop însemnările. 

- Salut, cum te descurci? a întrebat, ridicând 
privirea de pe ecran. 

- Hai să te uiţi la astea, te rog. Jazz a pus pe 
pupitrul din fața sa patru tablete mici, albe. Nu te 
uita de prea aproape. De unde stai îţi par la fel? 

Miles a încuviințat din cap. 

- Absolut. 

- Acum uită-te mai bine și o să vezi că două sunt 
simple și două au cifre pe ele. 

- Zero șapte doi, a citit Miles, mijind ochii. 

- Adele Cavendish, mama lui Charlie, mi-a spus 
că el lua două tablete de Epilim în flecare seară 
înainte de culcare. Se temea tot timpul că Charlie o 
să uite, așa că fie asistenta medicală, fle directorul 


internatului venea în fiecare seară cu tabletele și le 
punea lângă pat, împreună cu un pahar cu apă. 

- Da? a întrebat Miles. 

- Așadar, tocmai am vorbit cu medicul legist care 
a făcut autopsia și e sigur că Charlie nu și-a luat 
tabletele de Epilim înainte să moară. Nu era o 
cantitate suficientă în sângele lui. Chestia e că, dacă 
tocmai te-ai întors de la cârciumă și te pregătești de 
culcare, observi că cele două tablete albe pe care le- 
ai luat în fiecare seară din viața ta au cifre pe ele? 
Sau le înșfaci, pur și simplu, și le înghiți? 

- Deci spui că se poate ca tabletele pentru 
epilepsie ale lui Charlie să fi fost înlocuite? 

- Da. Jazz a arătat spre cele două tablete cu cifre 
pe ele. Astea sunt aspirină, iar astea (a luat o tabletă 
pe care nu scria nimic și a examinat-o) sunt Epilim. 

S-au uitat la tablete în tăcere. În cele din urmă, 
Miles a zis: 

- Cred că e aproape sigur că n-ar fi observat dife- 
rența. 

- În plus, ar explica de ce, cu toate că ştia că sunt 
mortale pentru el, Charlie le-a înghițit. Medicul 
legist a estimat decesul la doar o jumătate de oră 
după ce Charlie s-a întors în Fleat House. Reacţia la 
aspirină ar fi apărut aproape imediat. Și dacă am 
dreptate, a adăugat Jazz pe un ton de rău augur, mă 
tem că avem în față anchetarea unei crime. 


Sebastian Frederiks, directorul internatului Fleat 
House, avea apartamentul lângă holul principal al 
clădirii. Își folosea livingul ca să stea de vorbă și să 
distreze părinţii și elevii și ca să găzduiască diferite 
evenimente cu băieţii din grija lui. 

De aceea, părea sala de așteptare a unui doctor: 
funcțională, cu două canapele tapițate cu poliester, 
câteva fotolii vechi, ale căror perne aveau nevoie să 
fie reumplute, și un birou orientat spre curtea din 
față. Însă, după cum și-a spus Jazz când a intrat, nu 
era nimic care să dea o idee despre gusturile lui 
Sebastian Frederiks. 

- Bună ziua, doamnă inspectoare Hunter. 

Bărbatul i-a strâns puternic mâna. 


Trecuse puţin de patruzeci de ani și avea corpul 
unui rugbist - Jazz știa din lista profesorilor care îi 
fusese dată că este antrenor la Clubul de Rugby First 
XV - însă era destul de înalt ca masivitatea să nu-l 
facă să arate îndesat. Avea părul blond, un pic 
încărunțit la tâmple, ochi căprui pătrunzători și 
dinți albi ieșiți în afară, 

- Vă rog să intrați și să luaţi loc. Doriţi un ceai? 

- Da, bine, a zis Jazz și s-a așezat, în vreme ce 
Sebastian Frederiks comanda ceai de la telefonul de 
pe birou. 

- Aşadar, ce chestie groaznică, nu-i așa? N-am 
pierdut niciodată un băiat în cei douăzeci de ani ai 
mei în învățământ. S-a așezat în fața ei. Cu ce vă 
pot fi de folos? 

Vorbea tare, cu expresia feței și gesturile exagerate, 
ca şi cum ar fi fost obișnuit să strige de departe. 

- Este evident că ați avut mult de-a face cu 
Charlie. A fost în internat timp de cinci ani. Aș vrea 
să mi-l descrieți cât de bine puteți. 

Sebastian s-a aplecat în față și și-a frecat mâinile. 

- Când a venit aici era un pricăjit arogant, dar 
cred că noi am reușit să-i mai alungăm din fumuri. 
Și, desigur, era unul dintre cei mai buni jucători de 
rugby de aici, mijlocaș la deschidere în prima 
echipă. Chiar nu știu ce o să se facă echipa fără el. A 
oftat prelung. Oricum, asta este. 

- Aţi putea să-mi spuneţi cine erau cei mai buni 
prieteni ai lui? 

- Desigur. V-am făcut deja o listă. Sebastian a luat 
de pe măsuţa de cafea un plic și i l-a dat. Am 
presupus că veți vrea să aflați acest gen de lucruri. 
Am pus pe listă prietenii, colegii de clasă și ceilalți 
băieți care aveau dormitoarele pe coridorul clasei a 
XII-a. A, și niște fete de care a părut să fie apropiat 
în ultimii doi ani. 

- Ei bine, sunteți foarte eficient, domnule 
Frederiks, mulțumesc. 

A sosit ceaiul, adus de unul dintre băieți. 

- Servesc eu, bine? a propus Sebastian 

Jazz nu izbutea să-și dea seama de ce omul o călca 
pe nervi. 


- Mulţumesc. A luat ceașca pe care i-a întins-o el 
și a sorbit. Așadar, după părerea dumneavoastră, 
Charlie era un băiat îndrăgit de mulți? 

- Era în foarte mare măsură un lider, și asta 
stârnește mult respect, dar și antipatie. Avea gașca 
lui, care se scălda în gloria reflectată de el - mai ales 
jucătorii de rugby, ce-i drept. Mai erau şi cei cărora 
li se părea un pic agresiv, destul de îngâmfat, și 
aceştia se țineau deoparte. 

- Nu era șeful clasei, observ. Cu siguranţă cineva 
cu calități de lider ar fi luat în calcul pentru o astfel 
de poziţie. 

Sebastian și-a golit ceașca. 

- Poate că directorul școlii n-avea încredere că el 
nu va abuza de această poziţie, a zis, prudent. 

- Înţeleg, a zis Jazz, dorindu-și să-i poată plăcea 
mai mult victima decât în acest moment. Acum 
povestiți-mi despre noaptea în care a murit. 
Asistenta medicală a lipsit. Așadar, presupun că erați 
aici, 

Obrajii rumeni ai lui Frederiks au căpătat o 
nuanță mai întunecată de roșu. 

- Aăă, păi, asta-i chestia, vedeți. De fapt, nu eram, 
nu. 

- Și atunci unde erați? 

- Eram plecat, a încuviințat el din cap. Da, plecat. 

- Deci, dacă eraţi plecat și asistenta medicală era 
plecată, cine se îngrijea de internat în noaptea 
aceea? 

Frederiks s-a aplecat spre Jazz, cu un aer 
confidențial. 

- Vedeţi, doamnă inspectoare Hunter, de fapt e 
foarte jenant. Chestia e că eu ar fi trebuit să fiu aici. 
Regula școlii este că în internat trebuie să fie 
prezenți întotdeauna doi membri ai personalului. L- 
am lăsat pe responsabilul cu studiile, Hugh 
Daneman, singur timp de câteva ore. 

A ridicat din umeri. 

- Trebuia să merg la o întâlnire urgentă. 

- Pot să vă întreb unde aţi fost? 

- Ăăă... de fapt, nu puteți, mă tem că este o 
chestiune personală, însă domnul Daneman poate 


să confirme că m-am întors la miezul nopții. 

- La ce oră aţi plecat din internat? 

- Pe la şapte şi jumătate. 

- Atunci pot să vă întreb cine a pus tabletele de 
Epilim lângă patul lui Charlie Cavendish în seara 
aceea? Nu erați aici și asistenta medicală era 
plecată. 

- Eu le-am pus. Trebuie să fi fost cam șapte şi un 
sfert când m-am dus în camera lui cu tabletele. 

- Și le-aţi pus lângă pat ca de obicei, împreună cu 
un pahar cu apă? 

- Da, aşa am făcut. În acel moment, Charlie era 
în camera lui. De fapt, m-a văzut că o fac. Nu că 
asta m-ar ajuta acum, a recunoscut Frederiks. 

- Cât de des mergeţi la dulapul cu medicamente 
ca să le daţi băieţilor medicaţia de pe reţete sau de 
alt fel? a întrebat Jazz. 

- Ori de câte ori este nevoie, a răspuns Frederiks. 
Și eu, și asistenta medicală avem câte o cheie, 
Amândoi înregistrăm exact ce am luat și la ce oră, 
ca să nu fie vreo confuzie. 

- Și în seara în care erați plecați amândoi? 

- l-am dat domnului Daneman inelul meu cu 
chei, pe care era şi cea de la dulapul cu 
medicamente. 

- Domnule Frederiks, dat fiind că probabil erați 
grăbit să plecați ca să ajungeţi la întâlnire, există cea 
mai mică şansă să fi confundat două tablete de 
aspirină cu cele de Epilim? 

Jazz a scos din buzunar cele patru tablete și le-a 
pus pe măsuţă în fața lui. 

- După cum vedeţi, sunt aproape identice. 

Frederiks a părut şocat. 

- Doamnă inspectoare Hunter, recunosc că am 
făcut o greșeală când am plecat din internat în seara 
aceea, însă vă pot asigura că eram extrem de atent 
când era vorba despre băieți și medicamentele lor, 
mai ales cu Charlie Cavendish. Știam foarte bine că 
este alergic 
la aspirină. În plus, analgezicele sunt ţinute pe alt 
raft decât medicamentele pe rețetă, aşa că nu exista 
nici o şansă să le încurc. 


- Atunci, din simplă curiozitate, îmi puteți spune 
care tablete sunt Epilim și care sunt aspirină? 

El şi-a mijit ochii spre tablete şi a arătat spre cele 
pe care nu scria nimic. 

- Acelea sunt Epilim. Cele cu cifre pe ele sunt 
aspirină. A ridicat privirea spre Jazz, arogant. E bine? 

„Faptul că ştii diferența nu ţi-e de mare ajutor“, 
şi-a zis ea. 

- Da. Așadar, domnule Frederiks, nu îmi puteți 
spune exact unde vă afiați în noaptea în care a 
murit Charlie? 

El a încuviințat din cap. 

- Scuze și așa mai departe. 

- Trebuie să subliniez că asta vă lasă fără alibi sau 
martori care să vă confirme spusele. 

Directorul internatului s-a încruntat. 

- Doar n-am nevoie de așa ceva? Și apoi, cum am 
spus 
mai înainte, Hugh Daneman va garanta că am fost 
plecat şi am ajuns înapoi la miezul nopții. 

- Există vreo intrare prin spate în Fleat House? 

a întrebat Jazz. 

- Poftim? Sugerați că am ieșit și m-am furișat 
înapoi în vreun fel ca să-l omor pe bietul Charlie? 

- Nu, pur şi simplu vă întreb dacă există o intrare 
prin spate. Este vreuna? 

- Da, este. V-o arăt, dacă vreți. Și mai este și scara 
de incendiu de pe acoperiş până pe pământ. Uite ce- 
i, doamnă inspectoare Hunter, hai să lămurim ceva: 
eu sunt cel mai afectat de cele întâmplate. În aceste 
condiții, nici nu-mi vine în minte cineva care ar 
avea mai puţine motive să se atingă de un fir de păr 
din capul lui Charlie Cavendish. 

- Care „condiţii“, domnule Frederiks? 

Bărbatul a părut stingherit și o parte din furia 
virtuoasă i-a dispărut. 

- Cele evidente, desigur. Sunt directorul 
internatului lui Charlie, in loco parentis. Faptul că 
nu eram aici când Charlie a murit este ceva care o 
să-mi apese pe conștiință cât voi trăi. Iar în privința 
carierei mele viitoare, n-o să-mi priască prea mult 


să am la dosar moartea unuia dintre băieţii de care 
mă ocup, nu? 

- Cred că e destul deocamdată. Vă mulțumesc 
pentru timpul acordat. 

Jazz a pus tabletele la loc în buzunar, împreună cu 
foaia de hârtie împăturită pe care i-o dăduse 
Frederiks, lista cu prietenii lui Charlie. 

- Încă ceva: Rory Millar e în internat, nu-i aşa? 

- Da, de ce întrebaţi? 

- L-am văzut azi pe tatăl lui, David Millar. Părea 
să creadă că pe fiul său îl supără ceva. Cum se 
simte? 

- Toţi băieții din internat au fost tulburaţi de cele 
întâmplate, doamnă inspectoare Hunter. Rory a fost 
întotdeauna sensibil, așa că poate e mai tulburat 
decât ceilalți, a răspuns prudent Frederiks. S-a 
ridicat și a condus-o pe Jazz spre ușă. Dacă vă mai 
pot fi de folos cu ceva, vă rog să-mi dați de ştire. 

- Da, puteţi să-l aduceţi pe Rory Millar în livingul 
dumneavoastră  mâine-dimineață, la opt și 
jumătate? Vă mulțumesc, domnule Frederiks, ne 
vedem mâine. 

Pe când ieşea din clădire, Jazz a auzit un clopot 
puternic și copiii au început să iasă din clădirile din 
jurul peluzei capelei. A înconjurat Fleat House ca să 
vadă intrarea din spate. A apăsat pe clanță, dar era 
încuiată, 

S-a uitat la ceas pe când se întorcea în clasă la 
sergentul Miles. Era cinci și jumătate, vremea 
raportului, şi pe urmă, înapoi acasă. 


Când a ajuns Jazz, sergentul Roland își strângea 
lucrurile în servietă şi se pregătea să plece. 

- Îmi poţi acorda două minute ca să-mi povestești 
ce a avut de spus asistenta medicală când ai discutat 
cu ea? a întrebat Jazz, cocoțându-se pe marginea 
pupitrului. 

- Desigur, doamnă. Roland și-a scos carnetul din 
servietă, s-a uitat prin el, apoi și-a dres glasul. Așa 
cum poate v-a spus mai devreme, nu se afla în 
internat în acea noapte. Era seara ei liberă. 

- Unde era? 


- Ajung imediat la asta. S-a dus la un concert de 
cor în capelă, care a început la șapte și jumătate și s- 
a încheiat la nouă. L-am văzut pe capelanul școlii pe 
când mă întorceam aici și a confirmat că a văzut-o 
intrând în capelă și apoi plecând. Știţi, stă la ușă ca 
să salute oamenii la venire și la plecare, a adăugat 
el, 

- Și ai întrebat-o unde s-a dus după concert? 

- Sigur că da. S-a dus în oraș și a cinat singură la 
hotelul Three Swans. Am veriflcat asta cu personalul 
hotelului, evident. A spus că după aceea s-a întors 
pe jos la școală, ajungând la Fleat House pe la zece și 
jumătate. S-a dus în apartamentul ei aflat la ultimul 
etaj. A spus că n-a auzit nimic. Nici n-ar fi avut 
cum, apartamentul ei e la capătul opus al 
coridorului față de camera lui Charlie. Însă ea a fost 
cea care l-a găsit mort în camera lui a doua zi 
dimineaţă și a dat alarma. 

- Mulţumesc. A, înainte să pleci, îmi poți spune 
cum să ajung aici? 

Jazz i-a dat o hârtie care avea pe ea o adresă. 

- Sigur, doamnă. E foarte aproape. 

Roland i-a notat indicaţiile. 

- Mulţumesc. Ne vedem aici mâine-dimineață la 
opt. 

- Noapte bună, doamnă! 

Roland a făcut semn cu capul spre Miles și a ieșit. 

- Și mie mi-a ajuns, a oftat Jazz. Ce-ai zice să 
mâncăm ceva în oraș, la hotelul la care stai, și să 
discutăm? 

- Sună bine, a încuviințat din cap Miles, a închis 
laptopul şi a urmat-o pe Jazz afară din clasă. 

Ea a încuiat ușa și a pus cheia în buzunarul 
hainei. 

- Ştii care-i problema cea mare aici? Dacă am 
dreptate și aspirina a fost pusă în locul tabletelor de 
Epilim, o grămadă de oameni ar fi putut să intre în 
Fleat House în acele patru ore şi să săvârşească fapta 
mârșavă. Există o încuietoare cu cifru, însă cifrul nu 
e cine ştie ce secret, cu optzeci de băieți care intră şi 
ies toată ziua, plus personalul. M-am uitat mai 


devreme şi există o ușă în spate. Oricine ar fl putut 
să intre și pe acolo. 

- Cum spuneam, acul în carul cu fân, a comentat 
Miles pe când mergeau spre mașină. 

- Sebastian Frederiks, directorul internatului, a 
spus că el a pus tabletele lui Charlie lângă pat pe la 
șapte şi un sfert, iar Charlie era încă în cameră. Tre- 
buie să aflăm exact la ce oră a plecat Charlie ca să se 
întâlnească la cârciumă cu prietenii, însă pe 
moment să presupunem că a fost între șapte și 
jumătate și opt. Știm că Charlie a luat tabletele între 
unsprezece și un sfert şi unsprezece şi jumătate. Asta 
lasă aproape patru ore în care au putut fl înlocuite. 

Miles a deschis portiera pasagerului și Jazz a intrat 
în mașină. 

- Pari foarte convinsă că așa a murit Charlie, a zis 
el, pornind mașina. Încă o idee: şi dacă în seara 
aceea Charlie a cumpărat o substanță ilegală la 
cârciumă, cum ar fl Ecstasy? lar traficantul l-a 
fraierit, vânzându-i aspirină obişnuită? 

Miles a dat cu spatele ca să iasă din locul de 
parcare. 

- Mi-e greu să cred că s-ar putea vinde droguri 
puternice într-un oraș ca acesta, 

- Cine-i acum orășeanul arogant? Drogurile sunt 
peste tot. Și mai ales în instituţii în care copiii au 
bani pentru ele. 

- Corect, a recunoscut Jazz. Însă felul în care 
mama lui Charlie i-a băgat în cap că orice substanță 
necunoscută ar putea să fle fatală, ca să nu mai 
vorbim de faptul că un epileptic nu trebuie să se 
atingă de halucinogene, mă face să mă îndoiesc că 
el ar fi riscat. 

- Charlie avea optsprezece ani și, din câte am 
auzit, era petrecăreț. Nu cred că ceea ce spunea 
mămica avea prea mare greutate. Ca tuturor 
adolescenților, cred că îi plăcea primejdia. 

- Deci, să zicem că ai dreptate, a zis Jazz, pe 
gânduri. De ce să aştepte până ajunge înapoi în 
dormitor ca să înghită chestia aia? Dacă cei din 
gaşca lui foloseau droguri, era o activitate de grup. 
Ascultă (Jazz a scos din buzunar o hârtie), nu vrei să 


facem o scurtă oprire înainte să-ți bei halba? Vreau 
să vorbesc cu Hugh Daneman, responsabilul cu 
studiile de la Fleat House, să aflu dacă a văzut pe 
cineva venind sau plecând din Fleat House în 
noaptea aceea. Bietul om a fost silit să stea acolo de 
domnul Frederiks, care s-a vârât într-un loc tainic. 

- De obicei se întâmplă așa când cineva e cu cine 
n-ar trebui să fie. Ce-i drept, Frederiks e burlac, nu? 
Casa celui pe care îl cauţi e la stânga sau la dreapta? 

- Ăăă... aici facem la stânga, așa zice Roland. Jazz 
l-a dirijat pe Miles pe un drum îngust. Cu siguranță 
Frederiks ascunde ceva. Depinde dacă acel „ceva“ 
are importanță pentru anchetă. Cotește aici. Jazz s-a 
uitat pe geam. E numărul douăzeci și patru; căutăm 
numărul treizeci şi șase. 

Au oprit în fața casei și au coborât din mașină. 
Jazz a deschis poarta, observând că grădina din față 
este foarte bine îngrijită. A bătut puternic la ușă. 

- S-ar putea să nu răspundă dacă e la etaj, în pat, 
bolnav, a zis Miles când Jazz a bătut din nou. 

- Da, însă vreau neapărat să vorbesc cu el în seara 
asta, dacă pot. Jazz s-a aplecat, a deschis clapa cutiei 
de scrisori și s-a uitat prin ea. A văzut un fotoliu în 
fața focului și un braț atârnând. E aici, dar trebuie 
să fi adormit. A pus gura în dreptul deschizăturii și a 
strigat: Domnule Daneman, suntem de la poliție. 
Ne pare rău că vă deranjăm, dar trebuie să vorbim 
cu dumneavoastră. Domnule Daneman? 

Nici un răspuns. Ea a ridicat privirea întrebătoare 
spre Miles. 

- O fi surd? a zis el. 

Jazz s-a uitat iar prin deschizătură. Ceva din felul 
în care atârna mâna, fără viață, peste brațul 
fotoliului i-a spus că nu surzenia îl împiedica pe 
Hugh Daneman să vină la ușă. 

Și-a îndreptat spatele și s-a răsucit spre sergent. 

- Nu-i surd. Sparge ușa, Miles. Bănuiesc că ne-am 
mai ales cu un cadavru. 


T 


Angelina Millar a amestecat în tocana de miel, 
apoi a pus niște mirodenii. A vârât cratița înapoi în 
cuptor, la căldură, și a privit mulțumită masa 
așternută pentru două persoane, cu un buchet 
proaspăt de lalele în mijloc, care dădea o notă 
primăvăratică. 

A stat un pic ca să se asigure că totul e gata, apoi 
s-a dus în baia de la parter ca să-și verifice 
machiajul și părul. 

Ca întotdeauna, arăta impecabil. Faţa ca de 
păpușă o privea din oglindă, și și-a spus că e foarte 
norocoasă că un pic de rimel și un strop de ruj sunt 
încă suficiente ca să-i accentueze ochii mari, 
albaștri, și buzele pline. 

Poate că într-o zi va trebui să apeleze la Botox, așa 
cum făcuseră deja atât de multe dintre prietenele 
sale, dar deocamdată știa că arată mai tânără decât 
cei treizeci și opt de ani pe care îi avea. 

Și-a vârât capul în salon ca să vadă dacă focul 
încă arde voios în șemineu, apoi s-a întors în 
bucătărie și a hotărât să se răsfeţe cu un pahar de 
vin în vreme ce aștepta. Julian spusese că ar trebui 
să ajungă un pic după ora șapte, așa că, dat flind că 
totul era pregătit, simțea că merită un pahar. 

Angelina și-a dus paharul înapoi în salon şi s-a 
așezat într-un colț al canapelei adânci, atentă să nu 
boțească perna de la spate. A îndreptat teancul de 
reviste House and Garden de pe măsuţa de cafea 
lăcuită ca oglinda și s-a uitat prin cameră cu 
mândrie. 

Toţi cei care veneau în casă spuneau că e o 
încăpere superbă. Cu toate că era mare, reușise s-o 
facă să arate confortabilă și caldă. De fapt, primise 
atâtea complimente pentru felul în care decorase 
casa, încât a hotărât că ar putea încerca să-și facă o 
profesie din asta. În vară avea să meargă la un curs 
parțial de decorațiuni interioare - nu că s-ar fl 
așteptat să învețe de acolo ceva ce nu știa deja 
despre interioare, dar pentru că simțea că era 


important pentru potenţialii clienți ca ea să aibă o 
formă de pregătire oflcială. 

Una dintre prietene îi oferise deja un comision ca 
să aranjeze o casă de vacanță pe care tocmai o 
cumpărase ca investiție și Angelina aștepta cu 
nerăbdare să bântuie prin anticariate și să aleagă 
materiale pentru draperii. 

Mai ales acum, când Rory era la internat în 
timpul săptămânii și Julian nu ajungea niciodată 
acasă decât târziu, dacă ajungea. l-ar da de făcut 
ceva atât plăcut, cât și avantajos financiar cu care 
să-și umple zilele. 

Angelina a sorbit din vin, mulțumită, și și-a 
îngăduit să zâmbească gândindu-se cum îi reușise 
totul. O casă frumoasă, un copil și un bărbat bogat, 
de succes, cu care să-și împartă viața. 

Pe moment se impunea să fie prudenţi. N-ar fi 
bine nici pentru reputaţia sa, nici pentru cariera lui 
Julian ca alţii să afie că are o relație cu un avocat 
care, chiar dacă n-a reprezentat-o, a sfătuit-o cum 
să treacă de greutățile din jurul divorțului. 

Dar chiar și asta ieșise bine. Angelina fusese pe 
punctul să-i spună lui David că îl părăsește ca să fie 
cu Julian tocmai când David și-a pierdut serviciul, și 
n-a mai fost în stare să priceapă ce se întâmplă, și a 
atacat-o. 

L-a sunat pe Julian, îngrozită, după ce polițiștii l- 
au dus pe David. El a preluat controlul. 

A propus ca Angelina să-l acuze pe David de 
agresiune. Ea a șovăit, dat fiind că înțelegea de ce 
fusese așa de furios David în noaptea aceea, dar, așa 
cum a subliniat Julian, era un motiv minunat ca să- 
i ceară divorțul și în același timp să-și păstreze 
reputația neștirbită. 

Discuţiile din cercurile în care erau și ea, și Julian 
n-aveau să fie despre „sărmanul David“, părăsit 
pentru alt bărbat de o soție pe care o adora, ci 
simpatie față de Angelina, soția bătută, măritată cu 
un bețiv violent. Iar ea, pentru protecția sa și a fiului 
său, n-avea de ales, trebuia să divorțeze. 

Angelina nu fusese convinsă când Julian a făcut 
propunerea, însă când David s-a întors acasă a doua 


zi dimineaţă și a spart o fereastră s-a speriat de-a 
binelea. Julian a pomenit din nou de acuzaţia de 
agresiune, adăugând un ordin de restricţie ca să-l 
țină pe David departe în mod legal. Deja nu mai 
avea mustrări de cuget când i-a spus avocatului să 
demareze acțiunea. 

Inițial, când l-a părăsit pe David, Angelina a 
presupus că trebuie să-și sacrifice casa iubită. Apoi 
Julian a propus să preia ipoteca împreună cu ea, să 
folosească banii de la vânzarea propriei case ca să 
cumpere partea lui David și să se mute acolo. 

Pe ea a încântat-o ideea. lar renunțarea la 
acuzaţia de agresiune în schimbul unui divorț rapid 
a făcut ca ea să nu aibă conștiința încărcată. Oricât 
de mult ar fi dorit să scape din căsnicia cu David, 
să-l împovăreze cu cazier pentru un delict pe care el 
nu-l comisese cu adevărat era josnic. 

Simţea simpatie pentru David, dar nu destulă ca 
să nu mai doarmă noaptea. El era unul dintre ratați 
și era ușurată că nu mai trebuie să-l târască după ea. 

Acum avea un bărbat care era la fel de ambițios ca 
ea. El voia tot ce e mai bun, să-și sărbătorească 
realizările cheltuind banii pe care îi câștigase 
muncind din greu. 

Vorbiseră deja să dea o mare petrecere ca să 
serbeze parteneriatul lor și a patruzecea aniversare a 
lui Julian. Angelina vorbise deja cu firme care 
închiriau corturi, firme de catering și impresari de 
muzicieni. Julian îi dăduse mână liberă să 
cheltuiască banii lui și să facă aranjamente 
spectaculoase. Și va trebui să meargă la Londra ca 
să-și cumpere o rochie specială. 

Da, lucrurile ieșiseră de minune pentru Angelina. 
Nu mai era decât o pietricică în pantof. Și anume 
fiul 
ei, Rory. 

Angelina era o mamă iubitoare și devotată. A fost 
cumplit să vadă durerea lui Rory pe când se resemna 
cu divorțul părinților. Ştia că tatăl și fiul au o 
legătură specială; recunoștea asemănările dintre ci. 
Când i-a spus că tati n-o să mai vină niciodată 


acasă, Rory a plâns 
toată noaptea. 

De atunci a dispărut în cochilia lui. Când venea 
acasă de la școală, în weekenduri, rareori vorbea cu 
ea despre altceva în afară de mâncare și programe. 

Știa că e prea devreme ca să-i spună de prezența 
lui Julian în viața ei. Fusese greu, dar s-a descurcat, 
cu internatul în timpul săptămânii și șederea lui 
Rory la tatăl lui o dată la două săptămâni. 

Apoi, în urmă cu câteva zile, Julian a anunţat că 
crede că este vremea să-i spună lui Rory. Că s-a 
săturat până-n gât să se furişeze ca un adolescent. 
Voia să se mute în casa a cărei ipotecă îl costa ochii 
din cap, să-i dezvăluie totul lui Rory și lumii întregi. 
Făcuse rezervare pentru toți trei la schi în vacanța 
de la jumătatea trimestrului. 

- Rory și cu mine ne putem împrieteni pe pârtii, 

a zis el. 

Angelina s-a cutremurat la gândul că pe Rory, 
niciodată înclinat spre sport, o să-l înveţe să schieze 
atleticul Julian. 

Oricum, a recunoscut că Julian are dreptate. Rory, 
care peste două luni împlinea paisprezece ani, ar 
trebui să fie destul de matur ca să facă față. 

În acest weekend, când Rory venea acasă, avea să 
deschidă subiectul că vor petrece vacanța împreună 
cu „prietenul“ ei. 

Angelina a auzit ușa din spate deschizându-se și 
și-a îndreptat spatele. Măcar de data asta Julian 
ajunsese la timp. A băut ce mai rămăsese în pahar și 
s-a ridicat în picioare, privindu-se încă o dată în 
oglinda de deasupra șemineului. 

A auzit pași pe dalele de piatră din hol, venind 
spre ea. Ușa s-a deschis. 

- lubitule, eu... 

Angelina și-a dus brusc mâna la gură când a văzut 
cine a intrat în salonul ei, lăsând o dâră de noroi pe 
covorul de culoarea oului de rață. 

- Salut, Angie. Am venit la tine pentru Rory. 

Ea s-a tras înapoi când el s-a apropiat, dar s-a 
pomenit blocată de bibliotecă. 


- Nu mai arăta așa de îngrozită. N-am venit să-ți 
fac vreun rău. Nu vreau decât să vorbim un pic 
despre Rory. Blestemaţii ăia de la școală nu vor să 
mă lase să-l văd și sunt mort de îngrijorare. 

Era destul de aproape ca Angelina să simtă 
duhoarea de băutură din răsuflarea lui. 

- O, David. Am crezut că te-ai lăsat de alcool. lar 
ai băut. 

- Din păcate, nu destul ca să mă amețesc. S-a 
îndepărtat de ea. Uite ce-i, nu te mai purta de parcă 
aş fi criminalul cu toporul. N-o să te ating nici cu 
un deget. Cu toate că suntem divorțaţi, avem 
împreună un copil. Și el are necazuri. 

Angelina s-a tras încet spre canapea și s-a așezat 
cu grijă pe margine. David arăta groaznic. Era 
evident că nu 
se bărbierise şi nu se spălase de zile întregi, iar părul, 
care crescuse mult mai lung în ultimele luni, îi 
atârna în șuvițe slinoase în jurul feţei. 

- David, știi, nu poți să mai dai buzna aici. Nu e 
casa ta, a început ea. Data viitoare te rog să mă suni 
și putem aranja să ne întâlnim undeva. 

- Angie, las-o baltă. Îmi răspunzi la telefon 
rareori, sau niciodată, și cu siguranță n-ai vrea nici 
moartă să fii văzută cu mine într-un loc public. Ce 
altceva ar trebui să fac? Să las copilul nostru să 
sufere în continuare pentru că mama lui refuză să 
aibă de-a face cu mine? 

Ea n-a spus nimic. 

- N-ai ceva de băut pe aici? a întrebat el. 

- David... Eu... 

El ieșise deja din cameră și s-a înapoiat cu sticla 
de vin pe care Angelina dăduse o mică avere ca să 
însoțească cina în seara aceea. A scos dopul și a 
turnat vin într-un pahar. 

- A trebuit să beau ca să prind curaj să vin aici. A 
dus paharul la gură și a luat o înghițitură mare. Mai 
e și foarte bun. Aștepţi pe cineva? Văd că masa e 
aşternută pentru o cină à deux?. Ai un iubit, nu-i 
așa? 

- Nu... Eu, da... Uite ce-i, nu-i treaba ta. Spune 
doar ce vrei să spui și pleacă, 


Angelina a aruncat o privire agitată spre ceas. 

- Rory m-a sunat de la școală acum două zile. 
Părea foarte necăjit. 

- Zău? Părea bine când l-am văzut în capelă la 
spectacolul cu corul, vinerea trecută. Sâmbătă 
dimineață s-a dus direct la Festivalul de Cor al 
Şcolilor Independente, aşa că n-am mai avut ocazia 
să-l văd de atunci. Ce ţi-a spus la telefon? 

- Ceva în genul că nu-i nimeni acolo ca să-l 
apere. David a mai luat o înghiţitură de vin și şi-a 
umplut la loc paharul. Nu știu ce a vrut să spună, tu 
știi? 

- Nu. N-am nici o idee, David. 

Angelina s-a încruntat, îngrijorată. 

- Am vrut să dau de el vineri seara, dar nu era 
acolo. 

- Asta deoarece cânta în capelă, David. 

- Apoi le-am lăsat mesaje directorului școlii și 
nepricopsitului ăluia de director de la Fleat House. 
Nici unul nu m-a sunat. Așa că m-am dus iar azi- 
dimineață la școală și am insistat să-l văd pe Rory, 
dar ticălosul de director al şcolii a refuzat. lisuse! 
Mă enervează foarte tare! 

David a golit paharul și l-a umplut iar. 

Angelina s-a gândit cum l-a văzut directorul școlii 
pe David: beat și agresiv, dând năvală în școală și 
insistând să-și vadă fiul. 

- O să sun la Fleat House imediat după ce pleci, 
să verific dacă e bine. Și o să vină acasă peste o zi. 
Pot 
să vorbesc atunci cu el. 

- Te rog, Angie, n-ai putea să suni acum? 

- O s-o fac de îndată ce pleci. Și promit să te sun, 
zău. Acum, David, eu... 

- Directorul școlii a zis că-l pune pe Frederiks să 
se asigure că Rory mă sună în seara asta, dar, din 
experiență, n-aş miza pe asta. 

David umbla de colo-colo împleticit. 

- Simt cu toată ființa că ceva nu-i în ordine. 
Promiţi că suni? 

- Sigur că da, David, a zis ea cu blândeţțe. Promit. 

- Crezi că a fost hărțuit? 


- Nu știu. Poate că e din pricina acelui băiat care 
a murit la școală din cauza unei crize de epilepsie? 

- Zău că nu ştiu, dar trebuie să aflăm. David s-a 
oprit şi s-a răsucit spre ea, privind-o fix. Uite ce-i, 
știu cât de razna a luat-o totul, Angie, dar cel puțin 
îi datorăm lui Rory să încercăm să comunicăm la un 
anumit nivel. 

Angelina a încuviințat din cap. 

- Da. S-a uitat iar la ceas, apoi s-a ridicat în 
picioare, armonia de moment fiind înlocuită de 
urgență. În orice clipă trebuie să apară un musafir. 
Cred că e mai bine să pleci. 

El a privit-o trist. 

- Sigur că asta crezi. Brusc, David a izbit paharul 
de masă, spărgându-l. Nu sunt potrivit aici arătând 
așa, nu? Beat, disperat... Niciodată nu ţi-a plăcut să 
nu controlezi tu totul, nu, Angie? 

- David, te rog, nul 

- Nu ce? Să-ţi spun adevărul? Cu ce anume am 
greșit, Angie? Am fost blând, atent, nu te-am înșelat 
niciodată, ţi-am cumpărat casa la care visai... 

- Cred că ar trebui să pleci. Eu... 

- Te-am iubit, am încercat să-ți ofer tot ce 
doreai... 

S-a dus la șemineu și a luat o statuetă. 

- Îți amintești când ţi-am cumpărat asta? A fost 
a... şasea aniversare a noastră și am cheltuit pe ea o 
avere. 

A pus statueta la loc pe poliţă, unde s-a balansat 
instabil aproape de margine. 

- Tot ce am dorit întotdeauna a fost să fiți fericiți 
tu şi Rory. 

Angelina a auzit o mașină intrând pe alee. S-a 
ridicat, 

- David, trebuie să pleci, acum! 

- Bine, bine. Plec, nu-ți face griji! Sună-mă. 
Promiți? 

- Da. 

- Mulţumesc. Doar fin'că a trebuit să nu te mai 
iubesc nu înseamnă că nu-mi iubesc în continuare 
fiul. 


David s-a întors spre ușă, dar s-a clătinat, mâneca 
hanoracului a atins statueta de pe poliţă și aceasta 
s-a spart în șemineu. 

- Of, Dumnezeule... îmi pare tare rău... eu... 
David s-a răsucit şi s-a aplecat să adune bucăţile. O 
s-o înlocuiesc. 

Două braţe vânjoase l-au prins de coate și l-au 
ridicat brutal în picioare. 

- Ce MAMA DRACULUI cauţi în casa mea? Iar îţi 
ameninți fosta nevastă? Folosind cioburi de 
porțelan ca armă? Îl târa afară din cameră, spre ușă. 
Ştii ce s-a întâmplat ultima oară când ai încercat să 
intri cu forța aici? 

- Julian, zău, e în ordine. David a venit să mă 
vadă pentru Rory. Nu m-a amenințat și tocmai 
pleca... 

Însă Julian ieşise deja din salon, îmbrâncindu-l pe 
bietul David spre ușa din față. A deschis-o şi l-a 
azvârlit cu putere în grădină. David şi-a pierdut 
echilibrul și a căzut în stratul de trandafiri de la 
stânga intrării. 

Gâfâind, Julian și-a trecut o mână prin păr, și-a 
îndreptat hainele și l-a privit pe David care se trudea 
să se ridice în picioare. 

- Îţi jur, dacă te mai prind vreodată în apropierea 
acestei case, te potcovesc cu alt ordin de restricție 
aşa de iute, că picioarele nici nu-ți vor atinge 
pământul. Cât despre fiul tău, o să am grijă să-i 
spun ce ticălos beţiv e tatăl lui. 

Ușa s-a trântit și David a rămas afară, în 
întuneric, cu capul învârtindu-i-se de la băutură și 
șoc, Îi curgea sânge dintr-un deget, unde se înțepase 
într-o tufă de trandafiri. S-a împleticit în jos spre 
poartă, neputând să-și oprească lacrimile care îi 
şiroiau pe față. 

- O, Doamne Dumnezeule! a mormăit pe când 
deschidea portiera. 

Julian Holmes, avocatul cel alunecos și arogant pe 
care David îl întâlnise de multe ori la serate, trăia cu 
fosta sa nevastă. 

Locuia în casa lui David, dormea în patul lui 
David și, lucrul cel mai rău dintre toate, putea să-l 


vadă oricând pe fiul lui. Ceea ce David nu putea. 

Și... Mintea îmbibată de alcool căuta legătura care 
era acolo, îi stătea pe limbă... 

Și dacă persoana de care părea să fie atât de 
speriat Rory era Julian? 

David și-a rezemat de volan capul care îi zvâcnea 
de durere și s-a întrebat dacă era cu putință ca 
lucrurile să se înrăutăţească și mai mult. 


Jazz era în drum spre casă, cu Miles la volan, în 
vreme ce ea vorbea pe mobil cu Norton. 

- Cadavrul a fost luat și patologul promite să-l 
pună pe Hugh Daneman în capul listei. Nu putem fi 
siguri decât după autopsie, însă, din cât am văzut, e 
un caz clar de sinucidere. 

- Ai nevoie și de alte ajutoare? a întrebat Norton. 

- Criminaliștii din Norwich vin mâine-dimineață 
să cerceteze camera lui Cavendish. Nu că ar fi rămas 
mare lucru de găsit. În cameră s-a făcut curăţenie. 
Ar fi trebuit să fie chemaţi imediat după cele 
întâmplate. 

- În momentul acela, nimeni nu și-a dat seama că 
ar putea să fie altceva decât un accident. 

- Atâta doar că asta ne îngreunează munca, 
domnule. Ştiţi cât de importante sunt primele două 
zile după o crimă. 

- Crimă? 

- Scuze, domnule, am luat-o un pic prea repede. 
Însă, cu moartea lui Hugh Daneman, nu-i nevoie să 
fii un geniu ca să te prinzi că aici e mai mult decât 
la prima vedere. 

- Crezi că cele două morţi sunt legate între ele? 

- Ar fi o coincidenţă a naibii de mare să nu fie, 
dar n-o să fac speculații până ce nu avem niște 
fapte. Și în acest moment nu prea avem. În fine. 
După ce termină cu camera lui Cavendish, o să 
trimit criminaliștii direct acasă la Hugh Daneman. 

- Problema cea mare este cât timp putem să 
ținem ascunsă de presă chestia asta. O moarte pe 
care toată lumea o credea până acum accidentală e 
supărătoare, însă două vor stârni panică masivă la 
școală și printre părinți. 


- Cel puțin Daneman n-a murit pe teritoriul 
școlii. 

- Nu, însă dacă se petrece pe acolo ceva sinistru 
nu putem lăsa toți copiii ăia în primejdie, nu, 
Hunter? 

- Nu. Trebuie să obținem cât mai repede posibil 
raportul legistului despre Daneman. 

- Ai luat legătura cu directorul școlii în privința 
lui Daneman? a întrebat Norton. 

- Da. L-am sunat acum zece minute. Așa cum vă 
puteți închipui, a fost foarte îngrijorat. Şi asta ca să 
nu zic mai mult. Mă văd cu el mâine-dimineață la 
prima oră. 

- Ţinem legătura, Hunter. Îmi pare rău că ţi-am 
pus în braţe încă un mort în prima ta zi înapoi la 
lucru. 

Jazz îl vedea în fața ochilor pe Norton zâmbind pe 
sub mustață. 

- Până la urmă n-am ajuns acasă ca s-o pictez pe 
Mona Lisa, domnule. 

- Nu. Atunci, noapte bună! 

- Noapte bună, domnule! Miles oprise în fața 
casei ei. Multumesc că m-ai adus. Te-aș invita la o 
cafea, dar sunt frântă. 

- Domnia-ta? Obosită? Niciodată. 

- Sunt sigură că o să-mi reintru curând în ritm, 
dar acum nu vreau decât o baie și culcarea. Vino să 
mă iei mâine la şapte, bine? 

- S-a făcut. Mă duc să dau o raită prin bordelurile 
din Foltesham. 

Miles i-a făcut cu ochiul în vreme ce ea deschidea 
portiera. 

- Poate că ar trebui să dai o raită prin acel bordel 
anume pe care Charlie și gaşca lui din St Stephen l- 
au vizitat în noaptea în care a murit? Vorbește cu 
patronul, vezi ce zice. 

- Grea sarcină. S-ar putea să trebuiască să dau pe 
gât vreo două halbe, ca să mă integrez. 

- Sigur te descurci tu. Ne vedem la șapte. Noapte 
bună! 


Jazz zăcea în cadă, rumegând evenimentele zilei. 


Și dacă Hugh Daneman, aflat în situația 
neobișnuită să se ocupe singur de Fleat House, 
înlocuise, din greșeală sau intenționat, Epilimul lui 
Charlie cu aspirină? 

Dacă putea să găsească un motiv, să demonstreze 
că el a fost făptașul, ar fi fost un caz rezolvat pe loc. 

Jazz a oftat ieșind din cadă și a întins mâna după 
un prosop, cu piele de găină pe tot corpul pe când 
fugea pe palierul neîncălzit spre dormitor. 

Când avusese vreodată un caz rezolvat pe loc? 

Dar trebuie să existe așa ceva, cu siguranță. 

Și-a pus halatul, s-a dus la parter și a văzut că 
robotul telefonului clipește. Erau mesaje de la 
instalator, decorator și de la tatăl ei, care voia să ştie 
cum a fost prima zi înapoi la lucru. 

A luat telefonul și și-a sunat părinții. 

- Tată, eu sunt. Da, bine, dar, Dumnezeule mare, 
sunt frântă. Am găsit un alt cadavru la cinci și 
jumătate, așa că situația se încinge. 

- Ce? În Norfolkul cel somnoros? Păi, poţi scoate 
ceva bun din asta, dragă. Te bucuri că te-ai întors? 

- O să-ți spun peste câteva zile. În seara asta sunt 
sleită. 

- Se înțelege. Oricum, eu, unul, cred că ai luat 
hotărârea cea bună. Ai putea să vii aici la prânz 
duminică, să ne povestești totul mamei și mie? 

- Mi-ar plăcea, însă trebuie să văd cum merge 
cazul. 

- Desigur, dar ascultă, azi a venit pe aici un tip. Îl 
cheamă Jonathan Scott și îşi dă doctoratul cu tema 
crima în Britania modernă. A auzit la Universitate că 
fiica mea e detectiv-inspector și ar vrea să-ți ia un 
interviu într-una din următoarele zile. 

- O să fiu groaznic de ocupată, tată. 

- Știu. Dar ce-ar fi să-ți rupi din timp o oră 
duminică, după ce ai savurat pulpa de miel gătită de 
mama ta? E un tip tare simpatic. Cu siguranță o să- 
ți placă. 

- Nu cumva încerci să mă combini cu el? 

- Sfinte Dumnezeule, nul Oricum, e mai mic 
decât tine cu câţiva ani. 


- Și, oricum, nu l-ar atrage o fată bătrână smochi- 
nită? 

- Întocmai. 

- Mulţumesc, tată. Mă bazez pe tine să faci 
minuni pentru morala mea. Apropo, cum te simţi? 

- Voios, ca întotdeauna. 

- Bine. Păi, în afară de cazul în care mă ia pe sus 
ancheta asta până atunci, vin duminică, 

- Abia aştept, dragă. Rămâi cu bine! 

- Spune-i mamei că o iubesc. Noapte bună, tată! 

Jazz a pus jos telefonul, a stins lumina și a urcat 
obosită scara. Pe când se așeza în pat, şi-a dat seama 
că era pentru prima dată în șapte luni când nu se 
gândise deloc în timpul zilei la fostul soț. 


8 


Robert Jones avea o culoare ciudată. Jazz îi vedea 
broboanele de sudoare de pe tâmple. 

- Sunt foarte îngrijorat, doamnă inspectoare 
Hunter. Foarte îngrijorat. Unei morți care poate că a 
fost un accident îi putem face față, însă două... două 
sunt periculoase. 

- Înţeleg, domnule Jones. E o situaţie foarte 
neplăcută. Dacă asta vă poate consola cât de cât, 
suntem aproape siguri că domnul Daneman s-a 
sinucis, 

- Ei bine, presupun că e ceva, a recunoscut 
directorul. 

- Evident, nu putem confirma asta decât după 
terminarea autopsiei, a adăugat Jazz. 

- Nu. Așadar, poate că nu-i decât o coincidență 
nefericită? 

- Mă tem că nu pot să vă răspund în acest 
moment. Spuneţi-mi, domnul Daneman și Charlie 
Cavendish se înțelegeau bine? 


- Păi... pe scurt, n-aveau nimic în comun. Charlie 
nu era studios, îi plăcea să fie în gașcă și era 
zgomotos. Pe de altă parte, Hugh era un om blând, 
de modă veche. În tinereţe era printre latiniștii de la 
Oxford. Ducea o viață liniștită, înconjurat de cărţile 
sale, și a făcut multe traduceri pentru British 
Library. M-am întrebat adesea ce căuta de fapt aici, 
la St Stephen. A fost un expert renumit în domeniul 
manuscriselor în limba latină din secolul al XIV-lea. 

- Era îndrăgit de ceilalți angajaţi de aici? 

- O, foarte mult, a răspuns directorul. Nimeni n- 
avea nici o vorbă rea despre Hugh. Era un om așa de 
blând şi, chiar dacă un pic pe altă lume, a fost un 
responsabil cu studiile excelent pentru unii dintre 
băieții mai tineri, aflați departe de casă pentru 
prima oară. Îi asculta cu simpatie atunci când aveau 
o problemă. 

- Avea rude? a întrebat Jazz. 

- Era burlac. De fapt, nu cred că a fost vreodată 
însurat. Cât despre familia mai largă... Robert Jones 
a ridicat din umeri. Nu știu nimic. Era foarte 
rezervat. Nu se amesteca deloc cu ceilalți angajați. 

- Atunci o să căutăm pe computere să vedem dacă 
putem găsi ruda cea mai apropiată. 

- Îmi pare rău că nu vă pot ajuta mai departe cu 
asta. Hugh era cu adevărat o enigmă în privința 
vieții personale. 

- Ați observat în ultima vreme vreo schimbare la 
el? a tatonat Jazz. Părea deprimat? 

- Nu, însă Hugh n-a fost niciodată genul care să- 
și arate emoțiile. Putea să se petreacă orice în capul 
lui inteligent, însă nimeni de aici n-ar fi știut ce 
anume. 

- Aşadar, revenind la discuția noastră, l-a 
îmboldit Jazz, Charlie și Hugh nu se înțelegeau? 

- Hugh a fost meditatorul lui Charlie când băiatul 
a venit aici, dar am schimbat acest aranjament după 
câteva săptămâni. Se călcau pe nervi unul pe altul. 
Charlie putea să fie... arogant și uneori agresiv. 
Hugh, veșnicul paciflst, nu putea să se descurce cu 
acest tip de personalitate, așa că i l-am dat în grijă 


lui Sebastian Frederiks, cu care relația s-a dovedit a 
fi mult mai eficientă. 

- Înţeleg. Jazz s-a aplecat peste birou. Domnule 
Jones, vă rog să-mi răspundeți sincer: Charlie 
Cavendish avea renumele de huligan? 

A fost o tăcere, apoi un oftat înainte ca directorul 
să răspundă: 

- Presupun că avea o anumită reputaţie, da. Cât 
de intenționată era purtarea lui, asta nu știu, dar le- 
a făcut zile fripte unora dintre băieții mai tineri, mai 
ales când au ajuns aici. Nu-i plăceau pămpălăii, 
simţea că este datoria lui să-i oțelească. Însă, trebuie 
să repet, doamnă inspectoare Hunter, nu avem o 
problemă cu hărţuirea în școală, în ansamblu. 
Suntem tot timpul vigilenți. Charlie era un caz 
izolat și a fost mustrat în mai multe rânduri. 

- Prin urmare, era un huligan. Pare să fi fost un 
băiat dificil, a comentat Jazz. 

- A fost unul dintre cei mai dificili elevi, da, însă 
nu putem decât să încercăm să ne descurcăm cu 
materia primă care ne este dată. Adevărul este că 
Charlie a fost răsfăţat de părinţi încă din ziua în 
care s-a născut. El... nu izbutea să priceapă 
conceptul de limite. 

- Încă o întrebare, Jazz a pus pe biroul 
directorului un portofel de plastic deschis. 
Recunoașteți persoana? 

Bărbatul a luat fotografia mică și a privit-o cu 
ochii mijiți. 

- Foarte decolorată, nu? Însă fața îmi pare 
cunoscută. 

- Am luat-o de sub fotoliul în care a fost găsit 
mort Hugh Daneman. Poate că o ținea în mână și a 
căzut când și-a pierdut cunoștința. Deci îmi puteți 
spune cine este? 

- Nu, 

Jones s-a uitat din nou la fața de înger, cu păr 
blond, lung, care încadra trăsături delicate. 

- E frumoasă, nu-i așa? 

- Da, și foarte tânără. Mă întreb dacă n-ar putea 
fi copilul domnului Daneman, dar este evident că 
nu știți nimic despre asta. 


- Nu. Bărbatul i-a înapoiat fotografia. Imi pare 
rău. 

- Spuneţi-mi, domnule Jones, vă vine în minte 
vreun motiv pentru care Hugh Daneman ar fi vrut 
să-l omoare pe Charlie Cavendish? 

- Ce?! Hugh? Să omoare pe cineva? Directorul a 
clătinat din cap, nevenindu-i să creadă. Sincer să 
fiu, doamnă inspectoare, ideea e absurdă, cu totul 
absurdă! Și apoi, înţeleg că trebuie să investigați 
moartea lui Charlie, dar nu vă pripiți un pic 
sugerând că a fost ucis? 

Jazz s-a ridicat în picioare. S-a uitat în jos spre 
Robert Jones și a clătinat încet din cap. 

- Mă tem că nu putem exclude posibilitatea. M- 
am gândit la toate felurile în care Charlie ar fi putut 
înghiți cu bună-știință acele tablete, știind foarte 
bine că îl pot ucide. Așadar, iată faptele: fie s-a 
sinucis, fie cineva i-a înlocuit tabletele de Epilim cu 
aspirină. Și, dacă e adevărată a doua variantă, 
pentru mine înseamnă crimă, domnule Jones. 

- Poate că a fost sinucidere..., a sugerat directorul 
cu voce stinsă. 

- Nu credeți asta, nu-i așa? 

El a șovăit, apoi a clătinat din cap, învins: 

- Nu. Nu, nu cred. Vreau să zic, nu poți fi 
niciodată sigur, mai ales cu adolescenții, dar, 
cunoscându-l pe Charlie, sunt de acord că este 
foarte puțin probabil. 

- Ziceţi că îl credeți pe Hugh Daneman incapabil 
de crimă? 

- Absolut, după părerea mea, da. 

- Ştiaţi că a fost singur în internat în acea seară 
de vineri? 

- Nu, doamnă inspectoare, asistenta medicală era 
plecată, însă Sebastian Frederiks era și el acolo. 

- Nu, nu era. După spusele domnului Frederiks 
însuși, avea o întâlnire altundeva, despre care nu 
ne-a dat amănunte. 

- Adevărat? Directorul s-a uitat la Jazz uimit. 
Sunteţi sigură de asta? 

- Sunt sigură că mi-a spus că nu se afla în Fleat 
House în seara de vineri, între șapte și jumătate și 


miezul nopții, da. 

- Sincer, sunt consternat. Sebastian Frederiks este 
cel mai devotat director de internat pe care îl avem. 
Trăieşte pentru acei băieți şi ştie regulile: că 
întotdeauna trebuie să fie prezenți în internat doi 
membri ai personalului. Nu pot să cred că i-ar pune 
în pericol în mod flagrant pe cei care sunt în grija 
sa. Sau „s-o șteargă“, fără să-mi spună. 

- Poate că ar trebui să-l întrebaţi unde a fost, 
domnule Jones. Cu siguranță, mie nu mi-a dat nici 
un răspuns. 

- Fără îndoială am s-o fac. A luat o înghițitură de 
apă dintr-un pahar de pe birou. Dumnezeule mare, 
toată treaba asta devine un coșmar! 

- Ei bine, presupun că s-ar putea spune că absenţa 
lui Frederiks a fost descoperită doar din cauza mortii 
lui Charlie. Dar, reluând un pic firul, înseamnă că 
Hugh Daneman a avut o mulțime de ocazii să intre 
în camera victimei fără să fie văzut. Şi apoi a 
preferat să-și ia viața în loc să trăiască mai departe 
cu vinovăția și consecințele crimei sale. 

În ochii directorului a apărut o licărire de 
speranță. 

- Asta ar fi o posibilitate. 

- Tocmai mi-ați repetat ce absurd este să sugerez 
măcar că Daneman ar fi putut săvârşi un omor. 

- Cum ziceam, nu l-am cunoscut bine... aproape 
deloc... eu... Ei bine, oricât de mult aș dori o soluție 
de-a gata la încâlceala asta, a oftat Robert Jones, pur 
şi simplu n-o văd. Hugh a avut de-a face cu o 
mulțime de băieți dificili în lunga sa carieră de 
responsabil cu studiile la St Stephen. Nu cred că o 
ciocnire a personalităților l-ar fi făcut să ucidă. 

- În afară de cazul în care a fost un alt motiv pe 
care nu-l știm. 

Robert Jones și-a încleştat mâinile una de alta. 

- Nu cunosc nici unul. Dumneavoastră sunteți 
detectivul, doamnă inspectoare Hunter. A oftat. Cât 
de repede veți informa restul lumii despre moartea 
lui Hugh Daneman? Vă daţi seama ce nebunie o să 
fie când o să afie părinții despre acest nou fapt, nu? 


Se vor întreba ce naiba se întâmplă aici, și nu-i pot 
învinovăți. 

- Nu vom da informaţii presei în următoarele 
două zile, până nu avem rezultatele autopsiei 
domnului Daneman. Totuși, aș vrea să fiți conștient 
că este posibil ca în prezent un ucigaș să bântuie pe 
aici. 

- Dar nu e sigur, nu? 

Jazz şi-a ales cu grijă cuvintele. 

- Domnule Jones, este şcoala dumneavoastră. 
Sunteţi răspunzător de binele general al angajaților 
și elevilor. Nu pot decât să vă ofer informațiile pe 
măsură ce progresează ancheta mea, dar în ultimă 
instanță dumneavoastră hotărâți dacă închideți sau 
nu școala. 

- Păi, cu siguranță am nevoie de sfatul 
dumneavoastră. Credeţi că pun în pericol niște vieți 
dacă nu o fac? Dacă închidem, va fi sfârșitul școlii, 
știți, chiar va fi. 

- Dacă vreți să ţineţi școala deschisă, ce vă 
propun acum este să adunați personalul și șefii 
claselor și să le spuneți că moartea lui Charlie nu 
mai arată a accident. Adulții sunt și ei predispuși la 
panică, nu doar copiii, aşa că încercați să nu păreți 
alarmist. Sunt șanse ca, chiar dacă Charlie a fost 
omorât, să fi fost o răzbunare personală, nu fapta 
unui criminal în serie. 

- Dumnezeule din ceruri! Mă speriați pe mine, 
doamnă inspectoare, ce să mai vorbim de angajații 
mei? 

Jones s-a ridicat și a început să umble prin spațiul 
mic din spatele biroului. 

- Puneți angajații să avertizeze băieții din ultimul 
an să-și încuie camerele înainte să se culce, iar în 
cazul elevilor și elevelor mai mici care au 
dormitoare comune, puneţi un membru al 
personalului sau un șef de clasă să doarmă cu ei. De 
asemenea, o să pun agenți de poliție să patruleze 
permanent prin școală. 

- Iisuse! St Stephen e asediat! Să le spun de 
moartea lui Hugh? 


- Încă nu. Pentru ei, domnul Daneman este încă 
acasă, cu gripă. Jazz i-a zâmbit scurt. Nu uitaţi, este 
şi în interesul meu să țin şcoala deschisă. Nu vreau 
ca suspecții să dispară înainte să pot lămuri toate 
astea. Vă mulțumesc, domnule Jones. O să vă țin 
permanent la curent cu mersul anchetei. 


Jazz a ieșit din cabinetul directorului și a traversat 
curtea spre camera care le-a fost pusă la dispoziţie. 

Miles stătea la pupitrul lui, căscând. 

- Te-ai culcat târziu? 

- Da. M-am dus la barul în care se duc puștii de 
la St Stephen și până la urmă am stat la taifas cu 
patronul până târziu. 

- Doar taifas? 

Jazz și-a pus servieta pe pupitru. 

- Adevărul e că i-am ținut tovărășie pe partea de 
bere. N-am băut decât trei halbe, dar probabil că pe 
aici 
o fac mai tare decât la Londra. Mă simt epuizat. 

- Tot aerul ăsta de la țară, sergent Miles. Plămânii 
tăi nu-i fac față. Deci ce a avut de spus patronul? 

- Nu mare lucru cu adevărat interesant. A 
întrebat-o pe barmaniţa care fusese de serviciu în 
seara aceea și ea 
îşi aminteşte că Charlie şi gaşca lui au fost acolo. Se 
pare 
că el a avut o mică aventură cu o prietenă de-a ei 
chiar înainte de Crăciun, așa că l-a recunoscut, 
Locul era plin 
de elevi din ultimul an de la St Stephen, pentru că e 
singurul loc din oraș în care au voie să meargă. 

Jazz şi-a scos haina, s-a așezat la pupitru și a 
pornit laptopul. 

- Ai întrebat dacă s-a întâmplat să circule pe 
acolo substanțe ilegale? 

- Da, nu că el ar fi recunoscut dacă ar fi fost așa, 
evident. E de înțeles că a negat când l-am întrebat, a 
zis că n-a permis niciodată droguri în localul său. Și 
înclin să-l cred. Barul are o relație bună cu școala; 
câștigă bani, dar supraveghează elevii. Nu cred că 
patronul ar vrea să pericliteze asta. 


- Ideea că drogurile sunt o activitate de grup e 
bună. Dacă Charlie ar fi făcut rost de ceva ilegal în 
seara aceea, cred că ar fi consumat pe loc. Și și-ar fi 
pierdut cunoștința în câteva minute. 

- În afară de cazul în care s-a întâlnit cu un 
traficant după plecarea din bar. Însă patronul zice că 
nu ştie să fie 
traficanţi de droguri în Foltesham. Dar trebuie să re- 
cunoaștem, în ziua de azi puștii găsesc oriunde ceea 
ce vor. Întotdeauna sunt și tineri localnici în acel 
bar. Oricare dintre ei ar fi putut să aibă la el ceva de 
vânzare. Dar mă îndoiesc că ar fi făcut-o înăuntru. 

- Află exact cu cine a fost Charlie în seara aceea. 
Probabil a plecat de la școală împreună cu prietenii. 
Uite. Jazz i-a dat lui Miles lista primită de la 
Sebastian Frederiks. Aceștia sunt cei mai apropiați 
prieteni ai lui Charlie, după spusele directorului 
internatului. Poate că unii erau cu el la bar în seara 
aceea. Vreau să stai de vorbă cu colegii de clasă. Am 
auzit ce spun profesorii lui. Hai să vedem părerea 
colegilor despre Charlie Cavendish. 

- Bine, a încuviințat din cap Miles. O să pun un 
anunț la avizier. Încă o mică problemă. Miles a 
arătat încăperea strâmtă. O să fie cam greu de 
respirat aici. Unde să discut cu ei? 

- Întreabă-l pe Frederiks dacă poţi folosi livingul 
lui. 

- Bine, 

- Apropo, l-ai văzut pe sergentul Roland? 
Credeam că trebuie să ne întâlnim aici la opt, iar 
acum e opt 
și jumătate. 

- Da. Dar acum o jumătate de oră s-a dus să 
vorbească cu echipa de criminaliști în camera lui 
Cavendish. Nu l-am mai văzut de atunci. Se plângea 
de o durere de dinți. Nu-i un tip prea fericit, după 
cum se vede. 

- Mă duc şi eu și îl prind acolo. Rahat! 

- Ce e? 

- Tocmai m-am conectat automat la dosarele 
noastre şi mi-am dat seama că nu există aici nici 
măcar o priză de reţea, ce să mai vorbim de acces 


rapid la internet! Găseşte pe cineva și pune-l să ne 
conecteze cât mai repede, te rog. 

- O să fac tot ce pot, dar nu-s mari șanse. 

- Trebuie să văd măcar ce informaţii avem despre 
Hugh Daneman. Sună la sediu și spune-le să-mi 
trimită imediat prin e-mail tot ce găsesc despre el. Şi 
între timp caută-mi o priză de internet pe care s-o 
pot folosi, bine? Trebuie să plec. 

Miles s-a uitat la ea în timp ce își închidea 
laptopul. 

- Te face să te întrebi cum se descurcau în vremea 
dinaintea informaticii, nu-i așa? 

Ochii lui scânteiau poznaș. 

În drum spre ușă, Jazz s-a răsucit spre el. 

- Presupun că Miss Marple vedea totul în frunzele 
de ceai. Cu siguranţă bea destul ceai. Ne vedem mai 
târziu. 

- Să vă aduc două brioșe frumoase pentru prânz? 
a strigat Miles în vreme ce ușa se trântea. 


Jazz i-a găsit pe criminaliști în holul din Fleat 
House. 

Le-a strâns mâinile și s-a prezentat șefei echipei 
de criminaliști din Norwich. 

- Eu sunt Shirley Adams, a zis femeia, strângând 
puternic mâna lui Jazz. Mă bucur să vă cunosc, 
doamnă. 

- Aţi găsit ceva? a întrebat-o Jazz. 

- Mă tem că nu cine ştie ce. Shirley a ridicat din 
umeri. Camera a fost curățată. Am reușit să găsim 
două amprente, niște fire de păr, chestiile obișnuite. 
O să le trimit la laborator și ne vor anunţa de îndată 
ce le analizează. 

- Ați primit mesajul meu despre casa lui Hugh 
Daneman? a întrebat Jazz. 

- Da, acum mergem direct acolo. 

- Bine. 

Jazz a scos din buzunar cheia de la ușă și i-a dat-o 
sergentului Roland, care stătea stingherit în spatele 
lui Shirley. 

- Roland o să vă deschidă ușa. Încerc să ajung și 
eu mai târziu, dacă pot. 


- S-ar putea să trebuiască să merg la dentist după 
aceea, doamnă. Nu mă mai lasă durerea de dinţi, a 
zis Roland. 

- Cere-i lui Shirley să-ți scoată dintele. Cu 
siguranță se pricepe la asta, a zâmbit Jazz, însă 
gluma n-a avut succes și Roland s-a uitat urât la ea. 
Ne vedem mai târziu în camera noastră de lucru. 

- Da, doamnă. 

Jazz s-a răsucit și a constatat că asistenta medicală 
stătea în spatele ei. 

- Bună dimineaţa, doamna asistentă. Am venit 
să-l văd pe Rory Millar. 

- Ştiu, însă nu-l puteți vedea acum. Astă-noapte 
s-a simțit foarte rău și tocmai a adormit. 

- Înţeleg. Ce are? 

- Un deranjament stomacal. O să vedem cum se 
simte când se trezește. Dacă nu e mai bine, o să-l 
trimit la infirmerie, să-l consulte doctorul. 
Presupun că e din cauza supărării. Bietul băiețel, a 
avut câteva luni grele. 

Jazz a văzut cum ochii asistentei medicale se 
îmblânzesc și părerea despre ea i s-a îmbunătățit un 
pic. 

- Bine, poate că îl văd mai târziu, când o să-și 
recapete puterile. Dacă tot sunt aici, ați vrea să stăm 
un pic de vorbă? 

- Sigur. Putem folosi livingul domnului Frederiks. 
În dimineața asta a ieşit să antreneze prima echipă. 
Jazz a urmat-o pe asistentă în living. Vă rog, a zis 
femeia, arătând spre canapea. 

- Mulţumesc. Jazz s-a așezat și a zâmbit. Știu că 
sergentul Miles a stat de vorbă cu dumneavoastră 
ieri, așa că n-o să reiau cele discutate atunci. Voiam 
doar să știu ce părere aveați despre Charlie, ce fel de 
băiat vi se părea. 

Buzele asistentei medicale s-a strâns. 

- Chiar vreți să știți? 

- Da. 

- Nu sunt lucruri plăcute, și știu că nu trebuie să- 
i vorbeşti de rău pe morți. 

- Nu, însă, dacă asta mă ajută să dezleg misterul 
din ultima noapte a lui Charlie, v-aș aprecia 


sinceritatea. 

- Prea bine. Mâinile asistentei, așezate pe 
genunchi, erau încordate. Directorul școlii ar fi 
trebuit să-l exmatriculeze de mult pe băiatul ăla. 
Charlie a primit trimestrul trecut nenumărate 
avertismente să se potolească, dar n-au avut nici un 
efect. Băieților ca el, ei bine... știu ce mi-ar plăcea să 
le fac. 

Pe obrajii de obicei ca de cretă ai asistentei 
medicale apăruseră două pete slabe de culoare. 

- N-aţi vrea să explicaţi? a zis Jazz. 

- E la fel în fiecare şcoală: profesorii nu reușesc să 
controleze un anumit grup care le face viața amară 
celorlalți băieți. Susțin că reușesc, însă nu-și dau 
osteneala să vadă ce se petrece în spatele ușilor 
închise. 

- E cu putință? Să controlezi hărţuirea? 

- Sigur că e! Ar trebui ca vinovaţii să fie 
exmatriculați pe loc! Atunci băieții noștri mai 
vulnerabili n-ar mai plânge în pernă în fiecare 
noapte. Credeţi-mă, i-am auzit. 

- Prin urmare, după părerea dumneavoastră, nici 
Frederiks, nici directorul școlii n-au fost destul de 
severi cu Charlie, așa cum credeți că ar fi trebuit? 

- l-aş spune un pic mai dur decât atât. Asistenta 
medicală a strâmbat din nas. Frederiks e un bun 
director de internat. Ţine la băieți. Însă părea să aibă 
o slăbiciune pentru Charlie Cavendish. I-a trecut cu 
vederea delictul. 

- Poate că n-au fost dovezi de hărțuire, a sugerat 
Jazz. 

- Oh, au fost dovezi, a răspuns asistenta cu 
îndârjire. Recunosc că una dintre problemele pe care 
le au profesorii în zilele astea este faptul că au 
mâinile legate. Nu zic că o chelfăneală pe cinste ca 
pe vremuri ar da roade pe termen lung, dar cel puţin 
i-ar descuraja să mai facă rele. 

- Da. 

Jazz a descoperit că este de acord cu ea. 

- Vreau să zic, să-l luăm de exemplu pe micul 
Rory. Suferă de migrene, care sunt aproape sigur 
provocate de stres. Era hărțuit permanent de Charlie 


și gaşca lui de brute. Totul, din cauză că el se 
dezvoltă mai încet decât unii dintre colegii săi, sau 
nu-i place să bată pe cineva sau să joace rugby. Ştiţi, 
doamnă inspectoare, că acum două săptămâni Rory 
a fost încuiat în pivnița din Fleat House de către 
Cavendish? Bietul gândăcel și-a ieșit din minţi de 
spaimă. Și îl înţeleg foarte bine. 

- Nu, n-am știut. Dar, cu siguranță, dacă domnul 
Frederiks ar fi știut că s-a întâmplat asta și că 
Charlie era făptașul, ar fi luat măsurile cuvenite? 

- Așa cum spuneam, domnul Frederiks este un 
bun director de internat, dar în privința acestui 
băiat anume... i se trecea totul cu vederea. Cât 
despre directorul școlii... Asistenta medicală și-a 
mușcat buza. N-aş zice „incompetent“. 

- Așadar, Charlie se lua în mod special de Rory? 

- O, da. Era o ţintă ușoară. Cei mai mulți dintre 
huliganii ăștia nu-s pe dinăuntru decât niște laşi. Își 
aleg cu mare grijă victima. 

Jazz a oftat. 

- Bietul Rory! Dar asta se pare că este o problemă 
în cele mai multe dintre școli. 

- N-ar mai fi dacă acești băieți ar fi pliviți ca 
buruienile şi am scăpa de ei înainte să poată face și 
mai mult rău. Dar totul ține de cifre. Directorul 
preferă să-și încaseze cele șaizeci de mii pentru 
prezența lui Charlie aici - ca să nu mai vorbim că 
unchiul lui e în consiliul de administraţie -, nu să 
ajute nenumărați alți copii să ducă o viață de școlar 
fericită, în siguranță. 

- Nu sugerați că Charlie a pus în primejdie vieți, 
nu-i așa? 

- Doamnă inspectoare Hunter, nu vorbesc doar 
despre efectele fizice ale hărțuirii constante. Această 
purtare poate să lase cicatrici mentale și emoționale. 
Credeți-mă, știu. 

- Aţi fost hărțuită în școală? 

- Eu? Asistenta a zâmbit pentru prima dată. Nu. 
Le-am dat exact ce am primit. 

„Îmi închipui“, şi-a zis Jazz. 

- Sunt sigură că tot ce spun este împotriva 
politicii „companiei“. Dacă directorul și Frederiks 


nu vă spun adevărul, foarte rău, dar eu n-am de 
gând să vă mint în privința lui Cavendish și a 
purtării lui agresive. 

- Ei bine, vă mulțumesc pentru sinceritate. Spu- 
neți-mi, de cât timp sunteți la St Stephen? 

- Am lucrat aici o foarte scurtă perioadă mai 
devreme în carieră și de această dată am venit la 
începutul anului școlar, în septembrie. Locuiesc în 
Australia, dar eram în vizită la rude aici, în 
Norfolk - după o perioadă petrecută în SUA - când 
s-a ivit acest post temporar. Asistenta a ridicat din 
umeri. N-aveam nimic special la care să mă întorc 
în Perth, așa că mi-am zis că pot să-mi prelungesc 
un pic călătoria și să lucrez aici, în Anglia. 

Jazz își dădea acum seama că accentul femeii era 
de la antipod. 

- Domnul Frederiks mi-a spus că aveţi acces 
amândoi la dulapul cu medicamente. Aveţi fiecare 
câte o cheie. 

- Da, așa este. Și-a dus mâna la gât și a dat la 
iveală un lănțișor pe care era o cheie mică. Asta ea 
mea și nu mă despart niciodată de ea. 

- N-aţi împrumutat-o nimănui în seara în care a 
murit Charlie? 

- Sigur că nu! Știu cum sunt băieții din ziua de 
azi. Ar folosi orice ca să se drogheze. 

- Am primit rezultatele autopsiei. Charlie 
Cavendish a murit din cauza unui șoc anafilactic 
provocat de înghițirea a două tablete de aspirină, nu 
dintr-o criză de epilepsie. 

Sprâncenele asistentei s-au înălțat. 

- Când l-au examinat pe Charlie, paramedicii au 
spus că a murit din cauza crizei. Am fost de acord cu 
ei. Sunt asistentă medicală calificată și cu 
experiență, știți? 

- Sunt sigură că simptomele erau asemănătoare, 
însă autopsia a fost minuțioasă. Acum trebuie să 
descopăr cum se face că Charlie a înghițit acele 
două tablete de aspirină. Aș vrea să văd un exemplar 
al listei cu medicamente din seara aceea, vă rog. 

- Desigur. Asistenta a încuviințat din cap. O să 
vedeți că totul e în deplină ordine. Să v-o aduc 


acum? 

- Da, mulțumesc. 

Femeia s-a ridicat, apoi s-a oprit și s-a răsucit spre 
Jazz. 

- Sper ca diagnosticul greșit să nu fie considerat o 
pată pe numele meu. Murise de mult când l-am 
găsit, a doua zi dimineață. 

- N-o să fie. Așa cum spuneţi, paramedicii au 
ajuns la aceeași concluzie. 

- Bine. 

Jazz s-a uitat după ea pe când ieșea. Era evident, 
chiar dacă era tăioasă, că ține la băieți, mai ales la 
cei mai vulnerabili. 

Mai era evident și că îl ura pe Charlie Cavendish... 

Asistenta s-a întors și i-a înmânat lui Jazz o 
hârtie. 

- Este lista din ultima vineri. Așa cum i-am spus 
detectivului dumneavoastră, nu m-am aflat în 
internat în acea seară. Domnul Daneman avea 
cheia domnului Frederiks. Foarte neglijent din 
partea domnului Frederiks să-l lase singur. Și, aș 
putea să adaug, neobișnuit. Din cât am văzut în 
ultimele luni, în afară de hotărârea cu care ignora 
purtarea lui Cavendish, este un director de internat 
devotat. 

- Nu v-a spus unde a fost? 

- Nu. Și eu nu pun întrebări indiscrete. Însă 
trebuie să fi fost o urgență ca el să plece din 
internat. 

- Ei bine, mie nu vrea să-mi spună. Jazz a 
împăturit foaia și a pus-o în buzunar ca să o 
examineze mai târziu. Ați putea să-mi dați de știre 
când va fi Rory destul de bine ca să-l văd în această 
după-amiază? 

I-a dat asistentei o carte de vizită cu telefonul ei. 

- Mă îndoiesc că va fi. Nu vă fie cu supărare, dar 
ultimul lucru de care are nevoie bietul băiat este să 
fie interogat de un polițist. 

- Vreau să-l văd cât mai curând posibil. Jazz s-a 
ridicat. Încă ceva: i-ați spus sergentului Roland că 
vinerea trecută v-aţi întors în apartamentul 


dumneavoastră în jurul orei unsprezece? a întrebat 
ea pe când se îndreptau spre ușă. 

- Da, așa a fost. 

- N-aţi văzut sau auzit nimic ciudat în următoa- 
rea oră? 

- Nu. M-am dus direct la culcare. 

- La ce oră l-ați găsit pe Charlie a doua zi 
dimineață? 

- Întotdeauna merg la şase patruzeci și cinci pe 
coridorul ultimului an și bat în ușile băieților. 
Micul-dejun e la şapte și jumătate. Când am 
observat că Charlie lipsește, m-am dus să-i bat din 
nou la ușă. N-a răspuns, așa că am intrat și l-am 
găsit. Ajunseseră la ușa principală. Femeia i-a 
zâmbit scurt. Asta e tot? 

- Deocamdată, da. Vă mulțumesc pentru ajutor. 

Asistenta i-a făcut un semn scurt cu capul și a 
pornit în sus pe scară. 

* 

Jenny Colman a bătut la uşa cabinetului lui 
Robert Jones cu cana de ceai de la ora trei. 

- Intră, a zis o voce, și Jenny a deschis ușa. 

Robert Jones stătea într-o rână la birou, cu cravata 
strâmbă și nefericirea zugrăvită pe chip. 

- O, domnule Jones, ce e? 

El a clătinat din cap în vreme ce Jenny punea tava 
pe birou. 

- Nimic, Jenny, sunt doar un pic obosit și mă 
doare capul, asta-i tot. 

- Să vă aduc o aspirină sau... hait! A chicotit când 
și-a dat seama ce a spus. Scuze, domnule Jones. 
Cam nepotrivit în această situație. 

- Nu-ţi face griji, Jenny. Și nu, o să-mi treacă. 

A privit-o cum toarnă ceaiul. 

- S-a întâmplat ceva, domnule Jones? Nu vreau să 
fiu indiscretă, dar arătați groaznic. 

El a simțit brusc nevoia să-i mărturisească cuiva. 

- Uite, Jenny, pot să am încredere în tine? 

- Domnule Jones, lucrez cu dumneavoastră de 
paisprezece ani și niciodată n-am umblat cu vorba. 
Sigur că puteți. Poate că vă veți simți mai bine dacă 


îmi spuneți. Știți ce se zice despre împărtășirea 
necazurilor? 

- Da. Bărbatul a tras adânc aer în piept. Hugh 
Daneman e mort. 

Jenny s-a lăsat pe un scaun în tăcere, şocată. A 
deschis gura să spună ceva, dar n-a ieșit nimic. 

- Știu, e o veste groaznică, și asta după moartea 
lui Charlie... Robert a clătinat din cap. Asta ar putea 
să ruineze școala. 

Ea stătea acolo, mușcându-și buza, silindu-se să 
nu izbucnească în plâns în faţa lui. 

- Cum? 

Era un sunet înăbușit, dar n-a fost în stare de mai 
mult. 

- A fost găsit aseară mort în casă. Poliţiştii cred că 
s-a sinucis. 

Jenny și-a luat capul în mâini și a suspinat. 

- De ce? De ce să facă asta? Nu Hugh, nu Hugh! 

Robert s-a uitat la ea nedumerit. Se așteptase ca 
Jenny să-și arate simpatia față de el și situaţia lui 
grea, 

- Îmi pare rău, Jenny, nu mi-am dat seama că o să 
fii aşa de necăjită. Îl cunoşteai bine? 

Jenny a încuviințat din cap. 

- Da, aşa e. Îl cunosc de aproape treizeci și cinci 
de ani. Am făcut curățenie în casa lui înainte să 
lucrez aici. 

- Zău? 

- Da, şi era cel mai cumsecade domn pe care l-am 
întâlnit vreodată. N-ar fi făcut rău nici măcar unei 
muşte, nu! 

- Taci, Jenny! Te rog, e un secret între noi doi. Nu 
trebuie să spui nimănui. 

- Nu, știu asta, n-o să spun, jur. Îmi pare rău, 
domnule Jones, e șocul, atâta tot. 

- Sigur, a încuviințat el din cap. Uite, ce-ar fi să te 
duci acasă mai devreme? Oricum, cu siguranță în 
cele mai multe seri stai până mai târziu decât ești 
plătită. 

- Mulţumesc, domnule Jones. Cred că așa o să 
fac, 

- Atunci ne vedem mâine. 


Jenny se îndrepta deja spre ușă. 
- Eşti sigură că o să-ți revii? a întrebat el. 
- Da. Și n-o să spun nimănui. Jur. 

Jenny a vârât cheia în ușa casei sale. A intrat în 
holul mic, a închis ușa și, cum în cele din urmă i s- 
au înmuiat picioarele, s-a lăsat să alunece pe podea. 

Când a terminat de plâns s-a adunat de pe jos și 
s-a împleticit pe coridorul scurt până în bucătărie, 
unde s-a prăbușit pe un scaun. Nici măcar vederea 
mobilierului nou și elegant, făcut la comandă, 
pentru cumpărarea căruia economisise crâncen, n-a 
reușit să-i salte moralul. 

- Toţi anii ăștia de sclavie, de economisire a 
fiecărui bănuț. Și pentru ce? a întrebat cu disperare, 
Care naiba e rostul? 

Jenny s-a ridicat şi s-a dus încet la ceainic. A 
turnat apă și a apăsat pe comutator. Cu paltonul 
încă pe ea, s-a plimbat prin camerele căsuței care, ca 
întotdeauna, sclipea de curățenie. A căutat în 
buzunar și a scos un șervețel ca să-și sufie nasul. 
Muncise toată viața ca să-și poată permite în cele 
din urmă căsuţa ei. 

S-a ridicat şi a pipăit tapițeria acrilică moale de pe 
spătarul canapelei, imaculată ca în ziua în care o 
cumpărase. Și-a rotit ochii prin încăpere, observând 
televizorul mare dintr-un colț pe care îl cumpărase 
recent, cu două sute de lire, după mulți ani în care 
închiriase unul. 

Totul din această căsuță fără etaj era plătit de ea. 
Cu picioarele tremurând din nou, Jenny s-a așezat 
pe brațul canapelei. 

De-a lungul anilor avusese curtezani. Ştia că n-a 
fost 


niciodată o frumusețe, dar cu siguranță izbutise să 
atragă bărbații. 

Poate faptul că știau că inima ei îi aparține 
altcuiva făcea mai ispititor fiorul urmăririi. Un 
pretendent a fost foarte insistent, nu pricepea de ce 
i-a refuzat cererea în căsătorie. 

Și-a zis că viața ar fi putut să fie mult mai ușoară 
dacă 
ar fi acceptat. Ar fi împărțit cu cineva străduințele și 
poverile vieții. Ar fi avut un umăr pe care să plângă 
când 
lucrurile nu mergeau bine, însă refuzul iritat de a 
accepta pe oricine altcineva decât bărbatul pe care îl 
voia a făcut ca asta să fie imposibil. 

Jenny a lăsat baltă ceainicul care fiersese și s-a dus 
la măsuţa cu rotile pentru băuturi, aflată sub 
fereastră. Pe ea stăteau țepene ca niște santinele 
patru sticle. Bea câteodată, duminica, un păhăruț de 
Xeres, dar, cum rareori avea musafiri, sticlele de 
Porto, coniac și whisky, toate cadouri de Crăciun de 
la domnul Jones, erau neatinse. 

Știind că pentru șoc e bun coniacul, a destupat 
sticla cu mâinile sale puternice, iscusite. A turnat 
un pic într-unul dintre paharele de sticlă fără picior 
așezate pe măsuță în fața sticlelor și a luat o 
înghițitură. 

Coniacul a ars-o pe gât, tăria lui a făcut-o să se 
înece. 

Dar era plăcut și alinător pe când aluneca în 
stomac, așa că a mai luat o înghițitură. 

S-a dus la comoda de mahon cu intarsii, care 
fusese a mamei sale și era singurul lucru cu adevărat 
valoros pe care îl avea. A tras sertarul din stânga și a 
pipăit în fundul lui după plicul cafeniu. Asprimea 
cunoscută i-a semnalat că l-a găsit. Așezată pe 
canapea, a scos ce era în el. 

Fotografia, cea mai importantă piesă din înșelăto- 
ria de care se folosise, i-a oferit ani de confort, 
permițându-i să contemple în voie cea mai mare 
realizare din viața sa. 

Jenny a pus fotografia la loc în plic. 


Și a privit cu tristeţe în depărtare, dându-și seama 
că ultima sa legătură cu trecutul dispăruse. 


Alistair Miles se uita la grupul dubios de 
paisprezece tineri şi tinere așezați în fața lui. Deşi 
toți erau în uniformă, cei mai mulți arătau ca și 
cum şi-ar fi dat osteneala să aibă un aer șleampăt, 
neîngrijit. Nici unul dintre ei n-avea cravata legată 
bine sau pantofii lustruiți. 

„Doamne, parc-aș fi taică-meu“, a recunoscut 
Miles în sinea lui. 

- Bine, fete şi băieți, vă mulțumesc pentru timpul 
acordat. Sunt sigur că știți cu toții despre ce este 
vorba. 

Miles s-a cocoțat pe biroul lui Sebastian Frederiks 
și s-a uitat la marea de fețe din fața sa. 

- Se pare că toți ați fost cu Charlie în bar în seara 
în care a murit. E adevărat? 

Toți au încuviințat din cap. 

- Acum, mai întâi vreau să vă spun că tot ce îmi 
veți povesti va fi confidențial. Nu mă interesează 
micile delicte personale și nu voi raporta 
autorităților nimic din ce spuneți. Nu vreau decât să 
aflu câte ceva despre Charlie și despre seara aceea, și 
am nevoie să fiți cu toții sinceri. Prima întrebare 
este: știți vreunul dacă Charlie a consumat vreodată 
droguri de orice fel? 

A fost o scurtă tăcere, câteva priviri neliniștite, 
apoi o blondă atrăgătoare a zis: 

- Nu, n-a consumat. 

- Cine ești? 

- Emily Harris. Sunt... vreau să zic, am fost iubita 
lui Charlie. 

Miles a văzut cum fata lasă privirea în jos şi își 
mușcă buza, evident  străduindu-se să se 
stăpânească. 

- Îmi pare rău, Emily. Trebuie să fi fost un șoc 
cumplit pentru tine. 

Ea a încuviințat din cap în tăcere. 

- Spui că Charlie nu se droga? Eşti sigură? 

- Absolut. Nu era tâmpit, domnule detectiv. Ştia 
că are epilepsie şi că își riscă viața dacă se atinge de 


așa ceva. 

- Dar se găseau... prin jur? 

Miles a cercetat fețele, în căutarea unei reacții. 

- Uite ce-i, domnule detectiv, a bubuit o voce 
bărbătească din fundul încăperii. Nu cred că e 
vreunul dintre noi care poate spune cu mâna pe 
inimă că n-a pus gura vreodată pe substanţe ilegale. 

S-a auzit un murmur de aprobare jenat. 

- Cu cine vorbesc? 

Tânărul avea o coamă deasă de păr negru aproape 
până la umeri. N-avea cravată, înlocuită cu mărgele 
de lemn înșirate pe un șnur de piele, și avea la 
încheieturile mâinilor câteva „brățări ale prieteniei“ 
împletite din bumbac. 

- Dud Simpson. Sunt la Fleat. Am fost prieten 
bun cu Charlie. Petreceam mult timp împreună. Și 
sunt de acord cu Emily. Îl ştiu pe Charlie de când 
am venit aici și nu l-am văzut niciodată atingându- 
se de așa ceva. 

- Pot să întreb de unde faceţi rost pe aici de acele 
„substanţe ilegale“? 

- E întotdeauna cineva care are ceva de vânzare. 

- La bar? 

- Doamne, nu! La școală. 

- Însă Charlie n-a luat niciodată? 

- Nu. Dud a clătinat din cap. Mămica îi vârâse 
asta bine în cap. Putea fi cam jigodie Charlie, dar n- 
avea nevoie de vreun ajutor medicinal. Venea de la 
sine. 

S-au auzit chicoteli. 

- Aşadar, ai băut cu Charlie la bar în seara aceea? 

Dud a stat un pic înainte să încuviințeze din cap. 

- Da. Eram acolo. 

- Haide, Dud, a intervenit altă voce bărbătească. 
Fii sincer: tu şi Charlie n-aţi vorbit în ultimele două 
luni. 

- De ce? V-aţi certat? a întrebat Miles. 

O roșeață intensă a apărut pe gâtul lui Dud și a 
urcat pe obraji. 

- Da, putem să-i zicem așa, a zis al doilea elev. 

- Tu cine ești? a întrebat Miles. 


- James Arrowsmith. Și eu sunt în Fleat. Ii spui tu 
polițistului, Dud, sau îi spun eu? 

- Ce mama dracului? Bravo, James, a bodogănit 
Dud. Uite, n-a fost nimic. Doar o ciorovăială 
prostească. 

- Ţi-a șparlit iubita. I-ai prins mozolindu-se după 
colțul barului chiar înainte de Crăciun. L-ai bătut 
de i-a sunat apa-n cap, ai zis că are noroc că nu l-ai 
omorât. Eram acolo ca să salvez situația, îţi 
amintești? 

Fata pe nume Emily s-a ridicat, cu mâna la gură. 

- Scuze, a icnit, apoi a fugit afară. 

- Bine, a ridicat mâinile Miles. Hai să mergem 
mai departe. Vreau să știu cine a plecat de la școală 
împreună cu Charlie vinerea trecută ca să se ducă la 
bar? 

- Eu, a zis James Arrowsmith. Eram eu, și Emily, și 
Stocky... Erai acolo, așa-i? 

Un roșcovan îndesat a confirmat din cap. 

- Da. 

- Cum părea el pe drum? 

- Degajat. Ca de obicei, a răspuns Stocky. Zicea că 
abia aşteaptă să plece, ce planuri are pentru când o 
s-o facă. 

- Așadar, nici unul dintre voi n-ar zice că părea 
deprimat? 

- Charlie? Nu. 

James Arrowsmith a clătinat din cap. 

- Era cel mai haios, întotdeauna gata de o şotie. 

- Nu genul care să se sinucidă, după părerea 
voastră? 

Câţiva băieți şi-au manifestat limpede 
neîncrederea față de această idee. 

- Doar nu sugerați că Charlie s-a omorât, nu? 

Vocea de bas a lui Dud a răsunat prin încăperea 
care, 
brusc, a devenit tulburător de tăcută. 

- Nu, a zis Miles. 

- A murit dintr-o criză de epilepsie, nu? a întrebat 
Stocky. 

- Nu. 


- lisuse! a șoptit Dud, în cele din urmă. Atunci ne 
puteți spune cum a murit? 

- Din cauza unui șoc anafilactic provocat de 
tablete de aspirină. 

- Ce?! Cum adică? Charlie ştia că îl pot ucide, a 
zis James. 

- De aceea este important să afiăm cum a ajuns 
Charlie să le înghită. Are cineva vreo idee? 

- Păi, n-ar fi făcut-o dacă ar fi ştiut ce sunt, nu-i 
așa? a ridicat din umeri Dud. 

- Sigur, a zis Miles. De aceea trebuia să știu dacă 
era probabil ca el să înghită ceva periculos în seara 
aceea. Poate cumpărase ceva care s-a dovedit a fi 
aspirină, de la un traficant necinstit. 

- Poate că i le-ai strecurat tu în bere, Dud, a 
remarcat zeflemitor James. 

- Du-te dracului, Arrowsmith, a răspuns Dud 
iritat. 

- Aşadar, vă vine în minte cineva care ar fi vrut să 
se descotorosească de Charlie? 

- În afară de Dud, vreţi să spuneţi? a rânjit James. 

Dud s-a ridicat. 

- Termină! 

- Ei, haide, glumeam. Dar sunt sigur că Dud ar fi 
de acord cu mine că există câțiva oameni care nu 
erau membri deplini ai clubului de admiratori 
„Charlie Cavendish“. 

James şi-a încrucișat brațele. 

- E cineva anume care iese în evidență? 

Miles i-a adresat întrebarea lui Dud. 

- Nu. Vreau să zic, mulți dintre noi gândeam că 
putea fi o jigodie uneori, dar nu cred că îl ura 
cineva. Însă unii dintre băieții mai mici se temeau 
de el. 

- „Se temeau“? 

Stocky și-a înălțat sprâncenele. 

- Erau îngroziți, mai degrabă. 

- Am auzit că era un huligan, a tatonat Miles. 
Sunteţi de acord, nu? 

- Ai fi de acord, Dud? l-a întrebat Stocky. Erai cel 
mai 


bun prieten al lui și tovarăș de fărădelegi înainte să- 
ți sufle de sub nas pipița. 

- la mai du-te dracului, tâmpitule! 

Dud s-a ridicat, cu ochii fulgerând. 

- Gata, potoliți-vă! Miles a ridicat mâna. Ziceţi că 
băieții mai mici se temeau de el? 

- Da, și pe bună dreptate, a mormăit Dud. Puştiul 
ăla blond, pe care îl luase în vizor Charlie... 

- Rory Millar? a zis Stocky. 

Dud a încuviințat din cap. 

- Ştim cu toții că Charlie a fost cel care l-a încuiat 
în pivniță peste noapte acum două săptămâni. 
Bietul copil! Era îngrozit. Domnul Frederiks l-a 
auzit zbierând și i-a dat drumul a doua zi dimineață. 

- A mărturisit cineva că ştie că a fost Charlie? a 
întrebat Miles. 

- Nu. Ce-i drept, și dacă ar fi spus, domnul 
Frederiks n-ar fi făcut nimic. După părerea lui, 
Charlie era minunea minunilor, ceea ce e ciudat, 
pentru că de obicei e foarte dur cu hărţuirea. Însă 
Charlie nu făcea niciodată ceva rău, Doamne 
fereşte! Ar fi scăpat cu fața curată și din crimă... 
Rahat! a roșit Dud. Scuze. 

- Vreau să ştiu cine s-a întors împreună cu el la 
școală în seara aceea, a zis Miles. 

- Aceiași care au plecat împreună cu el, a zis 
James. 

- Era în dispoziție bună? 

- Excelentă. 

- La ce oră v-aţi întors? 

- Pe la unșpe. Am semnat în registru, iar Stocky și 
cu mine ne-am dus să ne uităm la televizor în sala 
comună. Charlie a zis că el se duce la culcare 
devreme - nu izbutea niciodată să se trezească la 
timp ca să meargă la capelă sâmbăta și avea să fie 
pedepsit dacă lipsea iar. Ne-am spus noapte bună la 
baza scării, Charlie a urcat și asta a fost tot. 

- Cine are camera alături de el? 

- Eu, a răspuns Stocky, și Dud e în partea cealaltă. 
Tu n-ai auzit nimic, nu? 

- Nimic, a clătinat din cap Dud. 


- Nici eu, a ridicat din umeri Stocky. Însă nici 
unul dintre noi n-a urcat până după miezul nopții. 
Domnul Daneman poate să confirme, și domnul 
Frederiks. S-a întors chiar când ne duceam sus să ne 
culcăm. 

- Eşti sigur de oră? 

- Da, dar puteți să verificați cu domnul 
Daneman. A venit să ne zorească, a zis că se duce și 
el la culcare, pentru că domnul Frederiks s-a întors. 

- Chiar l-ați văzut pe domnul Frederiks înainte să 
urcați? a întrebat Miles. 

Dud s-a uitat la Stocky și a ridicat din meri. 

- Nu, dar de ce să fi zis domnul Daneman că s-a 
întors dacă nu era așa? 

- Bine, a încuviințat din cap Miles. Mai are cineva 
de adăugat ceva? 

Tăcere. 

- Bine. Vă mulțumesc pentru timpul acordat. 
Dacă cineva își mai aminteşte despre acea noapte 
ceva care îi pare ciudat, chiar dacă e un fieac, vă rog 
să veniți la mine sau la doamna inspectoare Hunter 
cât mai repede posibil. Dud, putem sta un pic de 
vorbă? 

Ceilalți au ieșit. Miles a închis ușa după ei și s-a 
întors spre Dud. 

- Așadar, tu și Charlie ați fost prieteni la 
cataramă? 

- Da. 

- Până ce ţi-a furat-o pe Emily. 

Dud a încuviințat din cap în tăcere. 

- Şi l-ai luat la poceală când ai afiat. 

Dud a ridicat privirea spre el. 

- N-aţi fi făcut la fel? 

- Probabil. Știai că e alergic la aspirină? 

- Sigur că da. Ştia tot anul, și toți din Fleat. Nu 
era un secret. 

- Cunoscându-l pe Charlie așa de bine, ești sigur 
că nu era deprimat? Am auzit că se certase cu tatăl 
lui chiar înainte să se întoarcă la școală. 

- Ei, Doamne, în nici un caz. Dud era categoric. 
Da, era furios pe tatăl lui. Omul are vederi 
învechite, genul tradițional, iar Charlie era 


nonconformist. Se ciocneau cap în cap. Dacă era 
cineva deprimat, eu eram. Îmi plăcea cu adevărat 
Em, şi Charlie știa asta. A fost ca și cum mi-ar fi 
furat-o dinadins. 

- Deci nu-ți vine în minte ce s-ar fi putut 
întâmpla în zilele dinaintea morţii lui, ceva care să 
arunce o lumină asupra felului în care a murit? 

- Nu, îmi pare rău, domnule detectiv. Dud a 
ridicat din umeri. Charlie era neschimbat. 

- Bine, Dud. Mulţumesc că ai vorbit cu mine. 

Dud s-a ridicat și s-a dus la ușă. Apoi s-a răsucit și 
a zis: 

- Nu sunt suspect, nu? 

- Crezi că ar trebui să fii? 

- Înţeleg că presupuneți că am un motiv. 

- Ai. 

- Da... dar până la urmă aș fi trecut peste asta. 
Așa cum îl cunosc pe Charlie, ar fi putut s-o arunce 
la coșul de gunoi pe Emily în săptămâna următoare. 
Nu voiam să moară, nu cu adevărat. Era cel mai 
bun prieten al meu. Îi simt lipsa. 

Dud a ridicat din umeri, a deschis ușa și a ieșit. 


- Cum a mers? 

Jazz a ridicat privirea de pe însemnări când Miles 
a intrat. 

- Putem elimina orice formă de drogare. Prietenii 
lui Charlie au spus cu hotărâre, în unanimitate, că 
nu s-a atins de nimic și nici n-ar fi făcut așa ceva. 

- Bine. Altceva? 

- S-a certat cu Dud, cel mai bun prieten al lui, 
din pricina unei fete. O să mă duc s-o caut, să 
vorbim un pic. E tare necăjită. În plus, prietenii 
confirmă că Charlie era un huligan. Dar se părea că 
Frederiks închidea ochii, cine ştie de ce. 

- Știu. A spus asta asistenta medicală. Vreo altă 
informație despre acea noapte? 

- După spusele celor care s-au întors la școală 
împreună cu el, Charlie era bine la ora unsprezece, 
care pare să fie ultimul moment în care l-a văzut 
cineva în viață. Vecinii lui de palier se uitau la 
televizor la parter, așa că n-au auzit nimic. După 


spusele medicului legist, Charlie era aproape cu 
siguranță mort când au ajuns ei în camerele lor. 

- Așadar, a zis Jazz rozând pixul, se pare că am 
dreptate cu înlocuirea tabletelor de Epilim. 

- Da. Problema este, doamnă, că toți știau de 
alergia lui Charlie. Prin urmare, știau că este un fel 
foarte uşor de a se descotorosi de el. 

- Păi, a funcționat de minune. Bine. Trebuie să 
mă duc acasă la Daneman să mă întâlnesc cu 
criminaliștii înainte să plece. Tu caut-o pe iubita lui 
Charlie, bine? Am vorbit cu Norton şi ți se aduce la 
ora trei o mașină închiriată. Folosește-o. Cum 
suntem doar doi, avem nevoie de fiexibilitate cu 
transportul. 

- Vrei să zici, suntem trei? 

- Roland e încă la dentist. Mă întreb dacă pe aici 
politica oficială e s-o ștergi devreme vinerea. Jazz a 
oftat în vreme ce își punea dosarele în servietă, 
După aceea mă duc acasă să-mi folosesc propria 
linie telefonică, să descarc chestiile astea despre 
Daneman pe care mi le-au trimis de la sediu. 
Aruncă-mi cheile mașinii, te rog. 

Miles s-a supus. 

- Că veni vorba de plecat devreme, nu mi-ar pica 
rău să pornesc la drum mai curând. Circulația o să 
fie proastă, dat fiind că e vineri. 

- Te întorci la Londra? 

- Dacă n-ai nimic împotrivă. De îndată ce ajunge 
mașina închiriată. Pot fi aici în numai trei ore dacă 
ai nevoie de mine. 

- Ţinem legătura. Dacă nu se întâmplă ceva până 
atunci, ne vedem aici luni dimineață. 

- Corect. Weekend plăcut. 

- Și ție. Te caut mai târziu. 

Jazz l-a salutat cu un semn din cap și a ieșit. 

* 


Criminaliștii tocmai plecau când Jazz a ajuns la 
casa lui Daneman. 

- Aţi găsit ceva? a întrebat-o pe Shirley. 

- Nimic foarte interesant, dar am luat toate 
probele obișnuite, a zis Shirley, dându-i lui Jazz 
cheia casei. 


- Bine, mulțumesc. 

- La revedere, doamnă! 

Shirley a înclinat din cap și a urcat în camionetă. 

Jazz a vârât cheia în broască și a deschis din nou 
ușa casei lui Hugh Daneman. Întotdeauna îi părea 
straniu să meargă în casa unui mort, care până de 
curând o ocupase ca făptură vie, respirând, iar acum 
era un cadavru zăcând pe o masă de la morgă. 

S-a dus la rafturile ticsite cu cărți vechi, legate în 
piele. A scos una dintre ele. Era în latină și, pe când 
răsfoia paginile  îngălbenite, mirosul specific, 
mucegăit, de hârtie veche, i-a plutit spre nări. 

A pus cartea la loc, apoi s-a dus la biroul cu 
suprafața de piele al lui Hugh și a tras sertarele. 
Totul în ele era într-o ordine desăvârșită. Rechizite: 
blocuri de file cu antet, stilouri, cerneală, creioane și 
gume stăteau înșşiruite ca soldaţii. Părea că sertarele 
fuseseră curățate de curând. Sperase să găsească o 
agendă cu adrese, dar nu se vedea nici una. 

În sertarul din mijloc erau un inel cu chei şi un 
plic. 

Jazz a citit adresa de pe el: „Sheffield Terrace, 
numărul 9, apartamentul 4, W8“. 

A știut imediat unde este, într-o zonă cu locuinţe 
scumpe din Kensington. 

A deschis plicul și a găsit numele și adresa unui 
avocat londonez, cu scrisul înclinat, impecabil, al lui 
Hugh. 

Era ca și cum plicul ar fi fost lăsat acolo ca să-l 
găsească ea. 

A urcat scara îngustă, a intrat în cel mai mare 
dintre cele două dormitoare și a găsit totul curat și 
ordonat. S-a uitat prin sertare, cele mai multe goale, 
și a deschis dulapul, unde atârnau doar trei 
costume. 

Când a coborât, Jazz știa sigur că Hugh Daneman 
nu numai că plănuise să se sinucidă, dar înainte de 
asta își pusese treburile în rânduială. În această casă 
nu era nici urmă de obișnuitele mărunțișuri care 
însoțeau viața. 

A îngenuncheat în fața șemineului. A scormonit 
prin cenușă şi a găsit bucățele de hârtie arsă. 


Se părea că Daneman a aprins focul și a ars tot ce 
nu voia să fie găsit de străini. 

A doua zi, la prima oră, avea să se ducă la Londra. 

Jazz a plecat din casă cu dorința cunoscută, 
intensă, ca pereţii să poată vorbi și să-i spună 
tainele lor. 

Când urca în mașină a sunat telefonul. 

- Sunt Roland, doamnă. Tocmai mi-au scos un 
dinte. 

Vocea era înăbușită. 

- Vai de mine! Jazz și-a încleștat dinții ca să-și 
stăpânească iritarea. Unde ești acum? 

- În fața cabinetului, în mașină, aştept 
instrucțiuni. 

- Du-te acasă, Roland. Ia niște analgezice şi culcă- 
te. Dar poți trimite câțiva oameni la școală? În civil, 
te rog, ca să nu-i alarmeze pe cei de acolo. Pune un 
agent să stea în față la Fleat House. Trebuie să-i 
verifice pe toţi cei care intră și ies. Vreau să fie 
cineva acolo timp de douăzeci și patru de ore în 
fiecare zi. 

- Da, doamnă. Altceva? 

- Nu. Vorbim mâine. Sper să-ți treacă repede. 

Jazz ştia că sună fals, dar n-avea ce să facă. 

- Mulţumesc, doamnă. La revedere! 

A închis telefonul cu un mârâit de enervare. A 
pornit mașina și s-a îndepărtat de bordură. 

Revenind cu gândul la cele două cadavre, a 
cugetat la orice legături posibile, în vreme ce 
traversa Foltesham spre drumul de coastă. Pe când 
trecea pe străduțele înguste din Cley a observat o 
siluetă cunoscută care cobora dintr-un Mercedes 
Estate pe partea cealaltă a drumului. Jazz a încetinit 
la maximum și şi-a dat seama că femeia este Adele 
Cavendish, mama lui Charlie. Jazz a privit-o cum 
descarcă din portbagaj o geantă uriașă și două pungi 
de la supermarket, apoi dispare pe o alee îngustă. 

Înregistrând faptul ca pe o ciudăţenie, Jazz a 
accelerat și a mers mai departe spre casă. 

A doua zi, Jazz a ajuns la Londra la ora zece. L-a 
sunat pe Miles, care se înapoiase în oraș, și au stabi- 
lit să se întâlnească în apartamentul lui Daneman 
din Kensington. 

Cum nu se mai întorsese aici de când fugise de 
serviciu și de soț, cu șapte luni în urmă, se simțea 
neliniștită în vreme ce mergea pe Embankment, 
apoi pe lângă Scotland Yard. 

Se simțea foarte de departe de asta, de vechea sa 
viață, și totuși era în oraș, cu o problemă care ținea 
de CID. 

Miles parcase în fața apartamentului, într-o Astra 
galben pal. 

- Bună dimineața. Călătoria a fost plăcută? 

- Da, a fost. 

Și-a luat servieta și a ieșit din mașină. 

- Îmi place mașina, a spus ea. Strașnică. 

- De culoarea înghețatei cu banane? Se pare că cei 
de la agenția de închiriere din Foltesham n-aveau 
altceva. 

- Deosebit de bună pentru o urmărire discretă, aş 
zice, a glumit ea. Ai verificat la Cartea Funciară, ca 
să fim siguri că Daneman e proprietarul acestui 
apartament? 

- Da, a preluat actul de proprietate de la o anume 
Phyllida Daneman în 1969. Când am căutat numele 
ei, a reieșit că îi este mătușă și acela a fost anul în 
care a murit. Evident că a moştenit-o. Însă n-am 
putut să găsesc nici o rudă în viață. 

- Hugh al nostru se dovedește cam enigmatic. Am 
găsit într-unul dintre sertarele lui adresa unui 
avocat. Nu pot decât să presupun că acolo este 
testamentul lui. 

Jazz i-a înmânat o hârtie. 

- Du-te acolo luni la prima oră, bine? Spune-i că 
a murit. E interesant de văzut cui îi lasă asta, 
Probabil valorează acum o avere. 

Jazz a ridicat privirea spre clădirea edwardiană din 
cărămidă aparentă. 

- Hai să intrăm. 


Apartamentul lui Daneman era la parter. Când 
Jazz a descuiat și a intrat, a simţit din nou mirosul 
de cărți vechi şi pe cel de umezeală. 

Draperiile din salon erau trase și Jazz a pășit prin 
penumbră și le-a dat deoparte. Lumina a inundat 
camera spațioasă, dar destul de sufocantă. 

Era zugrăvită într-un verde-închis mohorât și un 
perete întreg era acoperit cu rafturi cu cărți. Ceilalți 
pereți erau acoperiți cu tablouri atârnate la 
nimereală, fără nici o încercare de a le plasa cât mai 
avantajos. 

- Evident nu era un bărbat interesat de 
decoraţiunile interioare, a comentat Miles. Locul 
ăsta pare să nu fi fost atins de când l-a moștenit. 

- Nu. 

Jazz s-a dus la pianul mare așezat în fața 
ferestrelor lungi care se deschideau vertical și 
dădeau spre fâșia îngustă de grădină comună din 
spatele cvartalului. Într-un colţ era un birou pe care 
se îngrămădeau cărți în teancuri ordonate. Un 
fotoliu vechi tapițat cu piele era așezat lângă 
șemineul demodat. 

- E mai mult o cameră de studiu decât un salon 
confortabil. A luat de pe birou o mapă de plastic în 
care era fotocopia unui manuscris latin. Aş zice că 
aici îşi desfășura Daneman activitatea de traducere. 
Poate că venea în timpul vacanțelor școlare lungi. 
Bun, apucă-te de birou, bine? 

- În ordine. 

Jazz a pornit pe coridor și a văzut chicineta, cu 
mobilierul atât de vechi, încât era iar la modă, baia 
cu cada de fier crăpată, cu două dâre verzi de 
depunere de calcar incrustate în email în spatele 
robinetelor. La capătul coridorului era un dormitor 
auster, cu un pat dublu care avea la picioare un 
covor în carouri. O comodă înaltă de mahon, 
simplă, era lipită de perete, 

o masă de toaletă asortată era sub fereastră - 
singurul semn de vanitate fiind o perie de haine 
pusă pe ea, în fața oglinzii. 

Pe noptieră era o fotografie mare. 


Jazz a luat-o în mână. A recunoscut aceeași fată 
din fotografia decolorată pe care o găsise în casa lui 
Hugh. 

Însă aici trăsăturile erau mult mai clare. Și, 
oricine o fi fost, era frumoasă. Părul blond inelat 
cădea până puţin deasupra umerilor, avea ochi 
albaștri şi nas acvilin elegant deasupra buzelor ca un 
boboc de trandafir. Jazz şi-a zis că trebuia să fie spre 
sfârșitul adolescenței. S-a așezat pe pat, a întors 
rama și a scos cartonul din spate. 

Acolo, pe dosul fotografiei, scria ceva. 


iunie 1959 

Dragului meu Hugh, 

Carpe diem! 

Şi asta facem! 

Cu toată dragostea mea, ca întotdeauna, 
Cory x 


A scos cu atenţie din ramă fotografia și s-a întors 
în salon. 

- Ai găsit ceva? a întrebat Miles. 

Era în genunchi, înconjurat de hârtii. 

- Doar asta. 

I-a dat fotografia. 

Miles a cercetat-o. 

- Aceeași fată. O iubită, poate? 

- Așa cred. 

Jazz a scos din servietă o pungă pentru probe și a 
pus-o înăuntru. 

- Are pe spate o dedicație din 1959. Oricine o fi 
ea, totul s-a petrecut acum multă vreme. 

- N-a fost niciodată căsătorit. Am verificat a doua 
oară de dimineață. Poate că fata din fotografie l-a 
părăsit și el şi-a petrecut restul vieții cu inima 
zdrobită. 

- Poate. Ai găsit ceva? a întrebat ea. 

- Până acum, nimic interesant. Nici o scrisoare 
personală, doar mesaje legate de muncă trimise 
unor bibliotecari din toată lumea. E evident că 
Daneman era considerat o autoritate. 

- Dacă era, de ce naiba muncea ca profesor într-o 
școală publică puțin cunoscută dintr-o văgăună din 


Norfolk? a zis Jazz, pe gânduri. În acest moment nu 
reușesc deloc să-l înțeleg pe Daneman. 

- Poate că îi plăcea camaraderia vieții din școală. 
N-avea nevoie de bani, asta-i sigur. Sunt aici 
facturări în valoare de mii de lire, destul ca un 
bărbat singur s-o ducă foarte bine. 

- Vreun extras bancar? 

- Am căutat, dar n-am găsit. 

- Bine, a oftat Jazz. O să mă ocup de sertarele de 
jos ale bibliotecii. 

+% 

Peste o oră, Jazz a tras la loc draperiile și au plecat. 
Au cercetat fiecare hârtie din locuință și n-au găsit 
nimic legat de testamentul lui Daneman sau de 
viața lui personală. 

- Un mic prânz? a întrebat Miles. 

- Vreau să pornesc imediat înapoi. 

- Sigur nu vrei să dai o raită prin Yard în drum 
spre casă? Tuturor le-ar plăcea să te vadă, și știi tu 
cine lipsește în acest weekend. Am verificat 
programul. 

- Aăă, mulțumesc, dar nu. I-a zâmbit mucalit lui 
Miles în vreme ce pornea motorul. Ne vedem luni. 
La revedere! 

Jazz a intrat în circulația din Londra, simțindu-se 
descurajată, fără să fi afiat nimic în plus. 


Angelina Millar a lăsat jos telefonul și s-a 
strâmbat, nemulțumită. Asistenta medicală tocmai 
sunase să spună că Rory are o indigestie și a fost dus 
la infirmerie. Doctorul l-a consultat și n-a fost prea 
îngrijorat, dar credea că Rory e prea bolnav ca să 
vină acasă în acel moment. 

Angelina trebuia să-l ia de la şcoală în dimineața 
aceea pentru weekend. Asistenta medicală a spus că 
Angelina poate să meargă să-l vadă oricând vrea în 
timpul weekendului. 

„Ceea ce e foarte drăguţ din partea ei“, și-a zis, 
bosumfiată, „dacă ne gândim că el e copilul meu“. 

Avusese de gând să bea ceai cu el în tihnă, să 
încerce să afle dacă temerile lui David sunt 
întemeiate pe realitate sau pe alcool. Și apoi, mai 


târziu, să deschidă subiectul vacanței la schi, să-l 
pregătească delicat pentru faptul că va fi cu ei și 
Julian. 

Dar toate astea nu mai erau posibile acum. Iar în 
weekendul următor era la tatăl lui... 

Gândul la David și la ultima lui vizită i-a întors 
stomacul pe dos. Julian presupusese că era 
amenințată de David. De aceea a fost atât de agresiv 
și l-a azvârlit afară. Dar ea se simțea groaznic. 

Lui Julian nu-i păruse rău, zicând că omul nu 
trebuie să dea buzna oricând i se năzărește în casa 
care era acum a lui. Spera că, după ce l-a scos în 
șuturi, David a priceput mesajul. 

De atunci, Angelina nu mai avusese nici o veste 
de la David. Ştia că ar fi trebuit să-l sune ca să-i 
spună de Rory, dar nu suporta ideea de a vorbi cu el. 

Și apoi, dacă l-ar fi sunat pe David și i-ar fi spus 
că Rory e bolnav, probabil ar fl năvălit la școală, 
supărându-l pe Rory şi făcând scandal. 

Pe de altă parte, îi promisese... 

Mâna Angelinei a șovăit deasupra telefonului. Nu. 
Cel mai bine pentru Rory era să aibă un weekend 
liniștit în pat, fără tulburări. David va trebui, pur și 
simplu, să accepte asta. 

Partea cea bună, avantajul de a nu-l avea pe Rory 
în acest weekend, era că putea să-i ducă lui Julian 
micul dejun în pat, să se strecoare în așternut lângă 
el și să-i spună că nu mai e nevoie să plece spre 
apartamentul pe care îl închiriase în Norwich. 

Pe când încălzea în cuptor croasantul și făcea 
cafea, Angelina a coborât privirea spre lista cu 
„lucruri de făcut“. Săptămâna trecută intrase pe un 
site, dându-se drept Julian, ca să aibă acces la clasa 
din 1984 de la St Stephen. Lăsase mesaje câtorva 
dintre cei de acolo, sperând că vor lua legătura cu ea 
ca să-i poată invita ca surpriză la aniversare. Afiase 
de la el prin tatonări subtile de cine din clasă fusese 
cel mai apropiat. 

A dus tava la etaj, în dormitor. Julian era culcat pe 
partea lui, gol, încă adormit. Era frumos, cu trupul 
suplu și atletic de la lucrul la sală, cu părul negru 
contrastând puternic cu albul strălucitor al pernei. 


A pus tava pe podea lângă pat, apoi și-a scos 
halatul și s-a strecurat în așternut lângă el. El era cu 
spatele, așa că i-a sărutat blând vertebrele reliefate, 
de la gât până la noadă. El a mormăit ceva, 
somnoros, în vreme ce mâna ci se furișa șerpește în 
partea din față, ca să-l mângâie și să-i simtă 
excitarea. 

Cu un mic geamăt, bărbatul s-a rostogolit cu fața 
spre ea. 

- Bună dimineaţa, iubito, a șoptit. 

- Bună dimineaţa. 

Angelina i-a acoperit fața cu sărutări, și în cele 
din urmă i-a găsit gura și şi-a vârât limba în ea. O 
mână s-a întins spre sânii ei mici, frumoși, cealaltă 
a alunecat în jos până pe fese și a tras-o spre el. 

După aceea, Angelina a rămas în brațele lui, 
satisfăcută și încântată, gândindu-se că pasiunea pe 
care o simțea pentru Julian nu existase niciodată 
pentru David. 

A luat tava cu micul-dejun și a pus-o pe pat. 

- Veşti bune, iubitule. Mă rog, pentru tine, în 
orice caz. Rory e bolnav, așa că e la infirmerie. 
Asistenta medicală crede că e mai bine să stea acolo 
în weekend, nu să vină aici. O să mă duc să-l văd, 
dar asta înseamnă că tu și cu mine putem petrece 
weekendul împreună. 

- Dumnezeule mare! Nici nu știi ce plăcere e 
când i se spune unui bărbat că poate să stea în 
propria casă, a răspuns Julian ironic. 

- Of, îmi pare rău. Vrei cafea? 

- Da. 

Julian s-a ridicat în capul oaselor și a luat de la ea 
ceașca. 

- Oricum, dat fiind că taina noastră a ieșit la 
lumină prin intermediul fostului tău soț, zic că ar 
trebui să facem pasul cel mare și să ne arătăm 
împreună pe Strada Mare din Foltesham. Să „ieşim 
în lume“ ca un cuplu oficial. Ce crezi? 

- Presupun că da, a zis ea, neliniștită. 

Julian a privit-o lung. 

- Uite ce-i, toată lumea o să înțeleagă. Sigur că o 
să fie un pic de bârfă, e o comunitate mică și mulți 


n-au nimic mai interesant la care să se gândească. 
Situația devine ridicolă: mergem separat la serate, 
apoi ne întâlnim iar aici, acasă. 

Angelina a sorbit din cafea. 

- Motivul pentru care facem asta este Rory. Dacă 
unul dintre prietenii lui pomenește de tine la școală, 
auzind de la părinții lui? 

- Sunt mult mai multe șanse să-i spună propriul 
tată, acum, că ştie, a răspuns Julian iritat. Și mă tem 
că răbdarea mea s-a sfârșit. Pentru numele lui 
Dumnezeu, divorțul tău s-a terminat de săptămâni 
întregi! Relația noastră nu-i ilegală și m-am săturat 
până-n gât de senzaţia asta. Mă duc să fac duș. 

Angelina a auzit cum se trântește ușa dușului și 
și-a dat seama că, indiferent ce simte ea, faptul era 
deja împlinit și, vrând-nevrând, va trebui să-i spună 
lui Rory. 


Mai târziu, s-au dus împreună la Foltesham cu 
treburi. Angelina s-a dus la magazinul de pește să 
cumpere o bucată de somon pentru cină; Julian, la 
cel de băuturi ca să cumpere vin. S-au întâlnit la 
trecerea de pietoni din centrul străzii principale, în 
vreme ce Angelina privea temătoare în sus și-n jos 
să vadă dacă e pe acolo cineva cunoscut. 

Julian a prins-o de mână și era pe cale s-o tragă 
spre celălalt trotuar când a văzut cine stă vizavi. 

- Salutare, turturelelor! 

Era David. 

- Haide, Julian, să mergem. 

Angelina a încercat să-l tragă înapoi, însă Julian a 
insistat să pășească pe traversare. S-au întâlnit cu 
David la jumătatea străzii. Avea ochii injectați și nu 
se ținea bine pe picioare. 

- Bună, David, ce mai faci? a spus politicos Julian, 
încercând să treacă pe alături, însă David l-a 
înșfăcat de rever. 

- Ca dracu', după cum vezi. Și o să-ți spun ceva. 
Dacă te atingi vreodată, vreodată, de un fir de păr de 
pe capul fiului meu, o să te omor! Mă auzi?! 

- Te aud. La revedere, David! 


Julian s-a smuls din strânsoare și a pornit spre 
trotuar, cu Angelina alături, îngrozită. 

- M-ai auzit, jigodie îngâmfată? O SA TE OMORI 

- Te-a auzit tot Folteshamul, cretinule, a mormăit 
Julian. Haide, lasă-l în plata Domnului. E beat 
mangă, nu știe ce vorbește. 

Mașinile îl claxonau pe David, care stătea încă în 
mijlocul drumului, privind cu fulgere în ochi după 
siluetele lor care se îndepărtau. 

Angelina a ajuns la mașină, a urcat și a izbucnit 
imediat în plâns. 

Julian a bătut-o pe umăr, fără efect. 

- Haide, zău! Era beat, asta-i tot. 

- Of, Doamne, cum am putea să trăim aici, 
Julian? Sunt înțepenită de frică de câte ori ies din 
casă! Poate că ar trebui să ne mutăm, poate că ar fi 
cel mai bine. 

- Nici vorbă. N-o să fim alungaţi din oraș de un 
bețivan jalnic. Avem legea de partea noastră. 

Julian a oftat în vreme ce ieșea cu Mercedesul din 
parcare. 

- Mă întreb dacă pot obţine încă un ordin de 
restricție împotriva lui. După cum era azi, se pare că 
și eu aș putea avea nevoie de protecție. Oricum, 
avem o mulțime de martori la amenințarea lui. Ce 
păcat că nu m-a atacat fizic, atunci chiar că aș fi 
putut să fac ceva. 

- Te rog, Julian! Angelina și-a îngropat fața în 
palme. Încetează! 

- Îmi pare rău, dar eu chiar n-am făcut nimic rău 
și m-am săturat până peste cap de senzația că am 
făcut. Te rog, nu plânge. Situaţia o să se rezolve, știi 
doar. 

Ea a încuviințat din cap. 

- Numai că e foarte greu pe moment, asta-i tot. 
Am putea să mergem la St Stephen? Angelina i-a pus 
mâna pe braț. Vreau să-l văd pe Rory. 

- Sigur. Apoi te duc la prânz în barul acela frumos 
din lItteringham. Cred că nu i-ar strica nici unuia 
dintre noi un pahar. 


Julian a stat în parcarea vizitatorilor în vreme ce 
Angelina a intrat în școală să-l vadă pe Rory. Era 
umilit de agresiunea publică a lui David și furios. 

A privit peluza capelei, unde își petrecuse atât de 
mult timp în zilele calde de vară pe când era elev 
aici, lenevind pe iarbă cu prietenii. 

Apoi a văzut silueta care ieșea din sala de mese. 

Degetele i s-au încordat pe volan. I s-a scurs tot 
sângele din obraji. 

A privit silueta care trecea la nici trei metri de el. 
Instinctul i-a spus să-și lase capul în jos şi să se 
ascundă. Palmele îi transpirau, inima îi galopa în 
vreme ce se uita după siluetă, care a traversat peluza 
capelei și a dispărut într-una dintre clădiri. 

A rămas cu ochii în gol, cu stomacul zvârcolindu- 
se. Aproape că n-a observat-o pe Angelina când s-a 
așezat alături de el. 

- Rory dormea, așa că n-am vrut să-l trezesc. Dar 
arăta bine. O să vin iar mai încolo. Angelina a 
aşteptat un răspuns. Dragă? Eşti bine? Julian? 

El s-a scuturat, revenind în prezent, s-a răsucit 
spre ea și a încuviințat din cap. 

- Da. 

- Arăţi de parcă ai văzut o fantomă. 

Avea dreptate. Văzuse. 

- Sunt bine. 

A bâjbâit după cheie și a pornit motorul. 

- Probabil șocul întârziat de mai devreme, a 
comentat Angelina în vreme ce ieșeau din parcare. 
Hai să mergem să mâncăm și să ne liniștim 
amândoi. 

- Da. S-a uitat la ea și a zâmbit. Și, dacă mă 
gândesc mai bine, poate că ar trebui să luăm în 
calcul, la urma urmei, ideea de a pleca de aici, să 
începem din nou undeva unde nu ne cunoaște 
nimeni. 

- Poate, a încuviințat din cap Angelina. Hai să 
vedem cum merge vacanța cu Rory. Ne va face bine 
tuturor să ne desprindem un pic de aici. Vom vedea 
cum ne simțim la întoarcere. 

El i-a strâns mâna. 

- Da, hai să facem asta. 


ll 


Jazz a mers cu maşina pe străzile familiare din 
Cambridge, parcurgând sistemul nu chiar așa de 
familiar al sensurilor unice. 

A parcat în spațiul rezervat mașinii părinților săi 
și a trecut pe lângă Wolfson Building, un amestec 
urât de 
beton și sticlă din anii '70 care oferea un supliment 
de cazare studenților din Trinity College. A trecut pe 
sub arcada care ducea la Trinity Great Court, a 
salutat cu un semn din cap portarul și a traversat 
curtea. 

Poate din cauză că aici crescuse, aerul mistic și 
frumusețea universității n-o emoționaseră 
niciodată, Însă în cele câteva dăţi când venise să-și 
vadă părinţii după întoarcerea din Italia, poate că 
influențată de arhitectura frumoasă din Florenţa, 
începuse să vadă Cambridge în altă lumină. 

Ce-i drept, cu ploaia care începuse să picure pe 
iarba udă din mijlocul curții, scena nu era chiar 
Domul în lumina blândă a soarelui de toamnă, însă 
clădirile grațioase din gresie, cu ferestrele lor vechi 
cu multe ochiuri, care se înălțau în jurul ei din toate 
părțile, păreau reconfortant de sigure. 

A intrat pe una dintre uși, s-a dus până la 
apartamentul părinţilor săi și a ciocănit. Nu era un 
lucru obișnuit pentru cuplurile de conferenţiari să 
locuiască lângă intrare, însă locuința de la parter a 
oferit soluția perfectă pentru problemele fizice ale 
tatălui ei. 

Universitatea i-a sprijinit din plin după 
împușcătură, oferindu-le atât tatălui, cât și mamei 
vechile lor posturi de la Trinity College. Până la 
urmă, tatăl n-a mai putut să accepte oferta, doctorii 
l-au considerat prea fragil ca să preia sarcina grea. 

Însă Celestria, mama lui Jazz, câștiga pentru 
amândoi. Preda limba engleză și în anii de când 
Tom avea dizabilitatea a avut tot mai mult succes, 
publicând recent o carte foarte bine primită, în care 
critica folosirea tot mai rară a gramaticii și 
punctuației corecte în societatea actuală. A fost un 


bestseller neașteptat şi avea să le asigure o rezervă 
pentru retragerea din activitate. 

Ceea ce nu însemna că Tom Hunter stătea cu 
braţele încrucișate. Îl înlocuia uneori pe capelan, 
ținând slujba, și din când în când ținea o conferință 
despre teologie. De asemenea, studenţii de la Trinity 
ştiau că se pot baza pe el să îi asculte cu simpatie 
când dădeau de vreun necaz. 

De asemenea, colegiul i-a ajutat și cu 
transformarea camerelor astfel încât lui Tom să-i fie 
mai ușor să se miște singur și putea ieși în voie din 
apartament în scaunul cu rotile electric, ceea ce le 
dădea și lui, şi soției lui un binevenit sentiment de 
independență. 

Erau exemplul perfect de cuplu care s-a adaptat la 
greutăți și s-a descurcat. Jazz era foarte mândră de 
amândoi. 

A bătut la ușă și a deschis-o. 

- Eu sunt! 

- Jazz! Slavă Domnului! Intră. 

A traversat holul până la un salon mic, în care și- 
a văzut tatăl lucrând la biroul lui năpădit de 
hârțoage. 

Faţa lui Tom s-a luminat de plăcere când și-a 
văzut fiica. Şi-a desfăcut larg brațele ca s-o cuprindă. 

- Bună, draga mea. Mă bucur să te văd. 

Ea s-a desprins și i-a cercetat trăsăturile de elf. La 
cei abia 1,70 metri, era cu doisprezece centimetri 
mai scund decât soția și fiica. Totuși, ceea ce îi lipsea 
lui Tom din statură era compensat de forța 
personalității lui. 

- Cum e cu inima? Mama zicea că ai făcut nişte 
analize? 

- Ticăie, ca de obicei, a zis Tom. Sunt băiat 
cuminte, Jazz, și îmi iau pastilele în fiecare zi. Zău, 
mă simt la fel de bine ca acum douăzeci de ani. Aș 
vrea să nu facă atâta caz toți. 

- Tată, ai avut un atac de cord grav pe masa aia de 
operație. 

- Însă am supravieţuit, i-a făcut el cu ochiul. Deja 
timp de paisprezece ani. Vrei niște vin? 

Tom a arătat spre sticla pusă pe măsuţța de cafea. 


- Grozav. Unde-i mama? 

- La un cocktail de la Kings. Trebuie să vină în 
orice moment. Toarnă-mi și mie un pahar, bine? 

- Poftim. 

Jazz i-a dat un pahar şi Tom şi-a manevrat fotoliul 
cu rotile până în locul lui obișnuit, în stânga 
șemineului. 

- În cinstea ta, dragă. Felicitări! 

- Mulţumesc. Pentru ce? 

- Pentru că ai luat o hotărâre curajoasă și te-ai 
întors la luptă. 

- Nu mă felicita încă. Tot nu sunt convinsă că am 
făcut ceea ce trebuie. Eu voiam să pictez, tată. 

- Ştiu, iubito. Și, da, poate că s-ar fi dovedit că ești 
următorul Van Gogh. Cu siguranță ai talent, dar 
întotdeauna m-am întrebat dacă ți s-ar fi potrivit 
acel stil de viață. Eşti foarte cerebrală, dragă, și 
sociabilă. Ai nevoie de stimulare constantă, și mi-e 
greu să mi te imaginez singură într-o mansardă, cu 
vântul sufiându-ți prin buzunare și murind de 
foame. 

- Vrei să zici că mi-aș fi tăiat urechea, apoi aș fi 
mâncat-o, a zâmbit ea larg. 

- Ai fost crescută să fii cu picioarele pe pământ. 
Tom a zâmbit, cu ochii scânteind. Cel puţin cariera 
ta în poliție a avut un rost; nu că arta n-ar avea, 
înţelegi ce vreau să zic. Dar, chiar dacă ai vorbit 
întotdeauna despre  incompetența sistemului 
justiției penale, la fiecare patru borfași pe care îi 
pierdeai reușeai să vâri unul după gratii. După capul 
meu, asta face să merite efortul. 

- Vrei să zici, scenariul cu paharul pe jumătate gol 
sau pe jumătate plin? 

- Exact. Și, desigur, cealaltă chestie este că, deși 
glumesc că Norton are o slăbiciune pentru tine, el 
chiar crede în tine. Trebuie să fie așa. Ştie că ești un 
capital pe care nu-și poate permite să-l piardă. 

- Ei bine, mi-aș fi dorit să arate asta un pic mai 
clar în acel moment. 

- Atunci poate că perioada ta liberă nu v-a făcut 
nici un rău ție sau lui. Și, nu uita, e mult mai greu 
să-ți calci pe mândrie și să-ți ițeşti capul peste 


parapet decât s-o iei la goană ca să-ți salvezi 
onoarea. Și acum, ce-ar fi să mai torni din vinul ăla? 

- Doar un pic, tată. Ştii ce zic doctorii. 

- lar eu zic că e roșu şi se ştie că scade 
colesterolul, așa că e medicinal. 

Călcându-și pe inimă, Jazz i-a mai turnat în 
pahar. 

- Ştii, dragă, mama ta și cu mine n-am fost siguri 
că ai luat hotărârea cea bună când ţi-ai luat 
catrafusele și te-ai dus la Hendon să te faci polițistă 
cu doar câteva luni înainte să-ți iei diploma. 

- Da, tată, şi-a dat Jazz ochii peste cap. Îmi 
amintesc, 

- Ne-am gândit că ai făcut asta din toate motivele 
greşite. 

- Stim cu toții că am făcut-o din cauza lucrului 
care ți s-a întâmplat ţie, tată. Asta face să fie corect 
sau greșit? 

- Amândouă, a zis Tom. Îţi sare iute ţandăra, 
întocmai ca bătrânului tău tată. lei hotărâri pe 
moment... 

- Chestie care mi-e de folos în meseria mea 
actuală. 

- Exact. Ceea ce mă aduce frumusșel la ce voiam să 
zic: Dumnezeu bunul rareori ne mână în direcția 
greşită. Poate că împușcătura a fost tocmai ca s-o iei 
tu pe drumul cel bun. 

- Of, tată, aș prefera să fiu pe drumul cel rău și tu 
să fii sănătos. Însă, da, recunosc că ultimele zile au 
fost... antrenante. Şi e plăcut să fiu înapoi. 

- Mai ales fără el prin preajmă? 

- Da. 

Faţa lui Jazz s-a posomorât. 

Tom n-a mai continuat discuția. A schimbat su- 
biectul. 

- Așadar, cum e viața în Salthouse? 

- O ador! Căsuţa se aranjează încetul cu încetul și 
până la vară s-ar putea chiar să am o grădină în care 
să veniți să staţi tu și cu mama. 

- Sună grozav. Simt cu adevărat lipsa unei grădini, 
dar aici nu-i loc, desigur. Deși, când se pensionează 
mama ta, cine ştie? S-ar putea să venim la tine să 


locuim într-o căbănuță de pe țărmul mării, cu 
ceilalți pensionari. Aș putea începe să joc whist, 
mama ta ar putea să se alăture clubului femeilor și 
să înveţe să tricoteze. 

S-a auzit o cheie în ușă. 

- Ah, uite că vine. 

Adesea între mame și fiice există o asemănare 
observabilă, dar nedefinită. Cât despre Celestria 
Hunter și fiica sa, nimeni n-ar fi putut să creadă că 
sunt altceva. Jazz moștenise înălțimea mamei, 
trăsăturile frumoase și părul des, castaniu-auriu. La 
cincizeci și șapte de ani, Celestria îmbătrânea 
frumos. Părea că e doar un pic mai în vârstă decât 
acum cincisprezece ani. 

- Mamă! Ce mai faci? 

Jazz s-a ridicat și a sărutat-o cu duioşie. 

- E stresată și obosită pentru că are de-a face cu 
un potlogar bătrân ca mine, a glumit Tom, în vreme 
ce Celestria mergea spre el. Nu mă întreba dacă am 
muncit prea mult, îngeraș, n-am face decât să ne 
certăm dacă ți-aș spune. 

- Nu ne certăm niciodată, dragule. Tu faci ce 
poftești și eu te las. 

Celestria a masat umerii lui Tom și s-a aplecat să-l 
sărute în creștet. 

Intimitatea relaxată și evidenta iubire dintre cei 
doi o emoționau întotdeauna pe Jazz. Mamei nu i s- 
ar fi putut reproșa dacă ar fi fost plină de 
amărăciune. Viața ei din ultimii ani nu fusese 
ușoară nici în planul financiar, nici în cel 
emoțional. 

„Asta e ceea ce vreau“, şi-a zis Jazz, „ca iubirea să 
fie suficientă. “ 

- Ai verificat friptura, dragule? a întrebat Celestria 
pe când se ducea să-și pună haina în cuier. 

- Totul e gata și așteaptă, a răspuns Tom. 

- Perfect. Hai să mâncăm. 


- Deci cum e noul caz la care lucrezi? Crezi că a 
fost un accident? 
Celestria și Jazz spălau împreună vasele. 


- Nu, acum sunt sigură că n-a fost. Și cealaltă 
moarte nu poate să nu aibă nici o legătură, chiar 
dacă acum s-a confirmat că a fost sinucidere. 
Medicul legist m-a sunat de dimineaţă. Se pare că 
avea stomacul plin de somnifere. 

- Poţi să ne spui cine e mortul? 

Tom, care punea farfuriile curate într-un bufet, a 
ridicat privirea spre Jazz, cu ochii sclipind de interes. 

- Un profesor de la școală. Era mai bătrân, puțin 
trecut de șaptezeci de ani, și... 

- Mai încet cu „bătrân“, iubito. Am trecut bine de 
șaizeci de ani, nu-s chiar așa de departe nici eu, şi 
mă consider un tânăr șic, fireşte, a zâmbit Tom. 
Oricum, continuă, te rog. 

- O să reformulez: era la vârsta pensionării. 
Presupun că școala l-a ținut acolo pentru că era un 
mentor minunat pentru băieți. Cam ca tine, tată. 
Dar mă trudesc să găsesc o legătură între morţile lui 
Charlie Cavendish și Hugh Daneman. 

- Hugh Daneman? Expertul în manuscrise în 
limba latină din secolul al XIV-lea? 

- Da, tată. De ce? ÎI ştiai? 

- Păi, știam de el, cu siguranță. Are o reputație 
excelentă în domeniul său. Era la Oxford în vremea 
în care eu studiam la Cambridge. Am avut un 
prieten care îl cunoștea foarte bine. Sunt sigur că 
Hugh Daneman era faimos pentru petrecerile 
grozave pe care le dădea. 

- Vorbeşti serios? Nimic din ce am descoperit 
până acum nu se potrivește cu ideea de petrecăreţ, a 
chicotit Jazz. Toţi cei care l-au cunoscut au spus că 
era foarte liniștit. Părea că nu-l interesează decât 
cărțile lui. 

- Jazz, noi eram la universitate la începutul anilor 
'60. Și poți să mă crezi, lucrurile la care ne-am 
dedat noi atunci te-ar lăsa cu gura căscată. 

- Asta-i sigur, a zis Celestria. 

Tom a încuviințat din cap. 

- Da, sunt sigur că am dreptate. Poate chiar m- 
am dus la una dintre petrecerile lui, dar în zilele 
alea eram așa de drogat, că nu mi-aş mai aminti. 

- Tom! l-a mustrat Celestria. 


- Ştii că-i adevărat, draga mea. Oricum... Tom s-a 
scărpinat în cap. Cred că şi-a dat doctoratul, la fel 
ca mine, 
apoi a predat latina la Oxford. N-aş putea să-ți spun 
la care colegiu. 

- Spune mai departe, tată, l-a îmboldit Jazz. Orice 
îți poți aminti mă va ajuta. 

- Păăi..., dacă îmi amintesc bine, şi e vorba de 
acum vreo patruzeci de ani, a fost un soi de scandal. 
A plecat de la Oxford discreditat. Nu-mi amintesc 
exact motivul, dar știu pe cineva care poate să-mi 
spună. Vrei să aflu și să-ți spun? 

- Cum să nu? Da, tată, te rog. În ultimele 
patruzeci și opt de ore am fost împotmolită pe 
subiectul Hugh Daneman. Poţi să-ți suni prietenul 
cât mai curând posibil? 

- Aşa o să fac, a zâmbit Tom. 

- Deci, draga mea, e foarte diferit să vânezi 
ucigași pe coclauri? a întrebat Celestria, 

- Foarte, a încuviințat din cap Jazz. Nici măcar n- 
am o priză de internet în camera de lucru 
improvizată, ceea ce înseamnă că n-am acces la 
informații. 

- Vai de mine și de mine, şi-a luat Tom un aer fals 
îngrozit. Și n-a fost soluționată niciodată vreo crimă 
înainte de apariția computerelor, nu-i aşa? 

- Nu atâtea, asta-i sigur. Și, fără îndoială, nu așa 
de repede, s-a zbârlit Jazz. 

- Doar te tachinez, a zis Tom. Aş fi crezut că e mai 
degrabă înviorător să trebuiască să te bazezi un pic 
mai mult pe forța analitică şi instinctul excelent pe 
care le ai. După cum ştii, teoria mea este că orice 
crimă este săvârşită pentru unul dintre următoarele 
patru motive: iubire, bani, răzbunare sau frică. Toți 
marii detectivi au cunoscut foarte bine firea 
omenească. Și tu o cunoşti, dragă. Nu te teme să-ți 
foloseşti talentul. 

- Ai isprăvit cu prelegerea pe care i-o ţii fiicei tale, 
Tom, sau să vă las să continuaţi? 

Celestria i-a făcut cu ochiul lui Jazz pe când 
aducea cafeaua și punea tava pe masă. 


- Îmi dădeam importanță? lertați-mă! E 
bătrânețea, știi. Strânge omul atâtea cunoştinţe, 
însă pentru că e bătrân nu vrea nimeni să-l asculte. 
Întotdeauna am zis că Ál de Sus n-a nimerit-o: ar 
trebui să ne naștem bătrâni şi să ne întoarcem la el 
ca bebeluşi neajutorați, nevinovați. 

Tom a căscat. 

- E vremea să tragi un pui de somn, a zis Celestria 
și s-a dus în spatele fotoliului rulant al lui Tom. 

- Vezi? Ca un bebeluş. Ochii lui Tom au scânteiat. 
Pot să beau mai întâi cafea? 

- Nu, ştii că doctorul a zis că nu-i bună pentru 
tine cofeina. 

- Da, soră-şefă. Ne vedem mai târziu, dragă. 

Tom i-a făcut un mic semn cu mâna fiicei, pe 
când Celestria îl ducea în dormitor. 

Jazz a turnat cafea în ceașca mamei și într-a sa și 
s-a 
aşezat cu ea, privind în șemineu. Celestria a venit şi 
s-a aşezat alături. Jazz a observat că arată clar 
obosită. 

Au rămas într-o tăcere plăcută timp de câteva 
minute, sorbind din cafea. 

- Cum se simte? a întrebat Jazz încet. 

Celestria a oftat. 

- Irascibil ca întotdeauna. Joi am avut o zi grea. A 
avut 
o criză de angină urâtă când eu nu eram acasă. 
Prostul n-a făcut ceea ce era rezonabil, să cheme 
doctorul. 

A așteptat să mă întorc şi să-l văd cenușiu la față și 
evident cu dureri. L-au dus repede la Papworth, 
unde a 

petrecut noaptea. A ieșit a doua zi dimineaţă, 
plângându-se ce urâte sunt asistentele. 

Celestria şi-a îngăduit să surâdă. 

- Mamă, de ce nu mi-ai spus? 

- Pentru că începeai lucrul la caz şi, după ce s-a 
dovedit că nu e în pericol, oricum nu puteai să faci 
nimic, 

- Of, mamă, e așa de greu pentru tine! 


- Nu mă deranjează câtuși de puţin să-l îngrijesc, 
ştii asta. Lucrul de care mi-e groază e că într-o seară 
o să intru pe ușă și o să-l găsesc... Celestria n-a 
putut să rostească vorbele. Cred cu adevărat că ar 
trebui să aibă pe cineva cu el aici în timpul zilei. 
Însă nu pot 
să renunţ la serviciu. Dacă aș face-o, imediat n-am 
mai avea casă. 

- Poate că e vremea să vă gândiţi la căbănuța 
aceea de pe țărm de care a pomenit tata. Aveţi puși 
deoparte banii de pe carte. 

- Da, îi avem. Celestria a sorbit din cafea. Și într- 
o bună zi sunt sigură că asta o să facem. Dar nu 
uita, dragă, că n-am decât cincizeci și șapte de ani şi 
aceia sunt toți banii pe care îi avem. Am nevoie să 
mai lucrez aici trei ani, ca să pot lua pensia 
completă. După cum ştii, cea a tatălui tău, de la 
biserică, e un fleac. Și apoi, a oftat ea, locul acesta e 
ceea ce îl ține în viață pe tatăl tău. Ca să nu mai zic 
de mine. Îmi iubesc munca. Mă stimulează şi mă 
ține în toate mințile. Cred că am lua-o razna 
amândoi într-o căbănuţă de pensionari. 

- Da, probabil aşa s-ar întâmpla. Dar, mamă, 
arăţi stoarsă de puteri. Să munceşti şi să te îngrijești 
de tata e, pur și simplu, prea mult pentru tine. Cred 
că va trebui să încerci să-l convingi că are nevoie să 
angajați pe cineva ca să te ajute pe tine. Ameninţă-l 
cu căbănuța de pensionari. Asta ar trebui să dea 
roade, a zâmbit Jazz. 

- Oricum, destul despre mine. Arăţi bine, Jazz. E 
evident că întoarcerea la serviciu îţi prieşte. 

- Cred că da, a încuviinţat ea din cap. S-a uitat la 
ceas. Trebuie să plec să mă văd cu tipul ăsta pe care 
mi l-a pus în cârcă tata. 

- Jonathan? E tare drăguţ, chiar e. O să-ți placă. 

- În prezent nu mă interesează bărbații, în 
general. 

Jazz a strâmbat din nas. 

- Jazmine, a prins-o Celestria de mâini, nu te 
înăcri, te rog. Știu că ai fost rănită, dar există tipi 
cumsecade, zău că da, dragă. 

Un „Mmnn“ a fost tot ce a izbutit Jazz să zică. 


- Eşti încă tânără, destul de tânără ca s-o iei de la 
capăt, să ai o familie, dacă vrei. N-o să renunțţi cu 
totul la bărbați, nu-i așa? 

- O să încerc să n-o fac, promit. Știu că îţi dorești 
cu 
disperare să fii bunicuţă. 

Jazz şi-a îmbrățișat mama, care a dat ochii peste 
cap. 

- N-aș zice, cu bebelușul ăla mare pe care îl am 
adormit în cealaltă cameră. E vorba despre tine. 

Jazz a încuviințat din cap. 

- Oricum, mamă, o să dau pe aici să-mi iau 
rămas bun când pornesc înapoi spre casă. 

David s-a trezit duminică dimineața tot pe 
canapea, unde adormise seara. A gemut când şi-a 
amintit incidentul de pe strada mare din Foltesham 
din ziua trecută. 

A stat acolo, contemplând crăpăturile din tavanul 
îngălbenit și ocărându-se pentru că s-a lăsat din 
nou să alunece în jos. 

S-a ridicat de pe canapea și s-a împleticit până la 
toaletă, unde a golit în WC tot ce avea în stomac. 

S-a dus la bufetul din bucătărie și a pus în priză 
plonjorul. Avea nevoie să facă o baie fierbinte, să se 
radă cu grijă şi să mănânce ceva ca lumea. 

Dacă jigodia aia de Julian avea să fie o prezență 
obișnuită în viața lui Angie, atunci el n-avea de ales, 
trebuia să se poarte cu mai multă chibzuinţă. Aseară 
aproape că se aștepta să se pomenească în prag cu 
polițiștii, care să-l aresteze sub o acuzație de atac 
verbal născocită. Cât despre Rory, dacă Julian avea 
să fie până la urmă tatăl lui vitreg, Iisuse, David 
trebuia să aibă grijă cum se poartă, altfel își putea 
lua adio de la drepturile de vizitare. 


Trebuia să-şi vină în fire. De dragul fiului său, 
dacă nu pentru sine. 

Începând de acum. 

După o baie lungă, şi trecând prin mantra de 
gândire pozitivă pe care o învățase la Alcoolicii 
Anonimi, David s-a simțit un pic mai bine. Nu 
încăpea îndoială că trebuie să plece din maghernița 
aceea deprimantă de îndată ce va putea. Chiar şi o 
persoană echilibrată ar deveni deprimată dacă ar 
trăi aici. Și avea destui bani ca să poată închiria ceva 
mult mai bun. Doar că încă nu-și făcuse timp 
pentru asta. 

A cotrobăit prin dulapuri după ceva de mâncare 
și, negăsind nimic, s-a dus la supermarket să 
cumpere nişte provizii. 

După o oră tocmai era pe cale să se înfigă într-un 
mic-dejun copios, când a auzit o bătaie ușoară în 
uşa casei. Îngrozit că este poliția, s-a uitat pe 
fereastra bucătăriei. 

Alt ciocănit sfios. Cu inima bubuind, s-a dus spre 
uşă. A deschis cu grijă capacul cutiei de scrisori şi s- 
a uitat afară. Doi ochi s-au uitat la el, făcându-l să 
tresară. 

- Rory! Dumnezeule mare, m-ai speriat de 
moarte! 

David a deschis ușa, iar fiul său, în pantaloni de 
pijama, puloverul de uniformă și teniși i-a căzut în 
braţe. 

- Tată, o, tatăl a hohotit Rory la pieptul lui. 

David i-a dezmierdat părul încâlcit, în vreme ce 
copilul plângea. 

- Haide, omule, nu poate fi chiar așa de rău. 

- Ba este! Este! 

David a reuşit să-l mâne pe Rory până la canapea, 
apoi s-a aşezat alături, cu braţele în jurul umerilor 
lui slabi. 

- E vorba de Julian? 

Rory s-a uitat la el întrebător. 

- Cine? 

- Ştii tu, iubitul mamei. S-a purtat urât cu tine? 

Rory a clătinat din cap. 


- Nici măcar nu știam că are un iubit și n-am 
cunoscut pe nimeni cu numele Julian. 

- Dar... n-ai fost acasă în acest weekend? Știu că 
el era acolo cu mama ta. l-am văzut ieri împreună 
în oraș. 

- Nu, tată. De vineri am stat la infirmerie. Am 
avut o indigestie rea de tot și doctorul a zis că nu 
pot pleca acasă. 

- Ei, asta-i culmea! Mama ta nici măcar n-a 
catadicsit să-mi spună că nu ești acasă, ce să mai 
vorbim de vestea că eşti bolnav? Şi promisese să mă 
sune. David a făcut un mare efort să-și înfrângă 
furia, de dragul fiului său. Deci cum naiba de ești 
aici? 

Rory și-a șters nasul pe mâneca puloverului. 

- Am fugit și nu mă mai duc înapoi. Te rog, tată, 
nu mă sili să mă duc! Te rog! 

- Bine, bine, liniștește-te. Nu te duci nicăieri 
deocamdată. Cum ai ajuns aici? 

- Am venit pe jos. A fost un drum foarte lung și... 
nu mi-e prea bine. 

- Sunt sigur că nu ţi-e. Sunt mai bine de șase 
kilometri de la școală. David a pus palma pe fruntea 
copilului. Ai un pic de febră. O să-ți aduc niște 
analgezice din cutia de prim-ajutor ca să-ți scadă 
temperatura. 

- NU! a zbierat Rory. Nu tablete! Asta l-a omorât 
pe Charlie Cavendish. 

- Stiu, Rory, însă el era alergic la un fel de tablete. 
Nu sunt deloc periculoase pentru alți oameni, îţi 
jur. 

- Ei bine, nu vreau nici una, s-a încăpățânat Rory. 

- Bine, o să-ți aduc apă. 

David s-a dus în bucătărie, a găsit un pahar și l-a 
umplut cu apă rece. I l-a dat copilului, care acum 
era tolănit pe canapea, cu ochii sticloși de oboseală. 

- Hai, dă asta pe gât. 

I-a sprijinit capul și Rory a băut cu lăcomie. 

- Asta-i plăcut, a zis pe când își lăsa iar capul pe 
brațul canapelei. Asistenta medicală nu mă lăsa să 
beau prea 


multă la școală, ca să nu vomit. Mi-e așa de somn, 
tată, așa de somn! 

- Bine, odihnește-te și vorbim mai încolo. 

David s-a așezat în fotoliu și l-a privit, chibzuind 
ce să facă. Nu încăpea îndoială că, dacă Rory fugise, 
în orice clipă puteau să-i bată la ușă autoritățile. Ar 
trebui să sune imediat la școală, să le spună că Rory 
e în siguranță, însă după spectacolul dat ieri în 
Foltesham, când era beat, se îndoia că Angie și 
iubitul ei îl vor lăsa pe Rory să stea la el. 

A privit cum respiră băiatul și a văzut că doarme 
liniștit, 

Trebuia să ia repede o hotărâre. 

David a sărit de pe fotoliu, a fugit la etaj și a 
aruncat niște haine într-o geantă. A luat pilota de pe 
pat şi a târât-o împreună cu geanta până la mașină. 

Revenind în casă, l-a cules pe Rory de pe canapea 
şi l-a dus la mașină. Ochii băiatului s-au deschis o 
clipă când David l-a culcat pe bancheta din spate și 
l-a învelit cu pilota. 

- Unde mergem, tată? a întrebat el somnoros. 

- Într-o mică vacanţă, Rory, doar tu şi cu mine. 


Când Angelina a primit vestea că Rory a dispărut 
de la școală, Julian a refuzat să meargă cu ea. 

- E mai bine să te duci singură, dragă. Așa cum 
spui tot timpul, e mai bine să nu-l întâlnesc încă pe 
Rory. 

Așa că Angelina a pornit repede cu mașina, 
singură, spre St Stephen, cu sufletul la gură. 
Asistenta medicală din Fleat House o aștepta, cu un 
aer sumbru. 

- L-aţi găsit? a întrebat Angelina cu respirația 
tăiată, 

- Nu. Avem personal și elevi care caută peste tot, 
însă e duminică după-masa și nu sunt mulți. 

Angelina s-a prăbușit pe scaunul cel mai apropiat 
şi și-a acoperi fața cu mâinile. 

- Of, Doamne, Dumnezeule, de ce să fi fugit? 
Dacă l-a răpit cineva? Dacă... 

- Vă rog să vă liniștiți, doamnă Millar. Sunt mari 
şanse ca Rory să se ascundă pe undeva, prin școală. 


Cine știe de ce, poate că vrea să fie singur. Ştiu sigur 
că toată chestia asta cu Charlie Cavendish l-a 
tulburat, apoi indigestia, care i-a produs febră mare, 
probabil că l-a făcut să gândească un pic incoerent. 
Aţi luat legătura cu tatăl lui? 

- Am încercat, însă nu răspunde la mobil și nu 
are telefon fix. 

- Ei bine, mai încercaţi. Sunt sigură că v-a trecut 
prin minte că de curând domnul Millar a insistat 
să-și vadă fiul. Eu am primit destule telefoane de la 
el. 

- Nu, nu se poate. Angelina a clătinat din cap. 
David nici măcar nu ştia că Rory e la infirmerie. 
Credea că e acasă, cu mine. 

Asistenta medicală a privit-o lung. 

- Aşadar, nu obișnuiți să-i daţi de știre fostului 
soț când copilul lui nu se simte bine? 

- Doar nu era pe moarte, nu? În orice caz, asta 
mi-ați spus, a repezit-o Angelina, simțindu-se 
vinovată. Şi apoi, în loc să mă criticaţi, aş vrea să 
ştiu cum explicați dispariția unui copil care era în 
grija dumneavoastră? 

- Sunt asistentă medicală la Fleat House, nu la 
infirmerie, doamnă Millar. Şefa infirmeriei se 
întoarce în câteva minute să vă vadă. Mi-a spus că 
s-a uitat la Rory puțin înainte de ora zece dimineața 
şi dormea adânc. L-a lăsat acolo și s-a dus în birou 
să completeze niște documente. Peste douăzeci de 
minute, când s-a uitat din nou, el dispăruse. 

- Dar unde? De ce? Trebuie să știți ceva. 

- Nu uitaţi, aici nu e închisoare. Nu era nevoie 
decât să coboare câteva scări și să iasă pe ușa 
principală ca să fie liber. 

- În afară de cazul în care l-a luat cineva. 

- Ei bine, acum, că îl eliminăm pe fostul 
dumneavoastră soț, mă îndoiesc foarte tare de asta. 

- Doamna asistentă, am auzit că poliția 
anchetează moartea unui copil din internatul lui 
Rory. Dacă este un smintit care bântuie pe aici? 
Dacă mi l-a luat pe Rory? Dumnezeule! Unde este?! 

Angelina a izbucnit în plâns. 


- Haideţi, doamnă Millar, să nu ne pierdem cu 
firea. 

Asistenta medicală a bătut-o pe umăr, dar fără 
nici un efect. 

- Veniţi în biroul domnului Frederiks și o să vă 
aduc ceai. Am luat legătura cu directorul școlii și 
vine încoace. Vă rog, încercați să nu vă îngrijorați. 
Sunt sigură că Rory e bine. 


Peste două ore, în ciuda căutărilor amănunțite, 
nu era nici urmă de Rory. Angelina era înnebunită. 
Robert Jones îi propusese să stea liniștită în biroul 
lui Frederiks sau să meargă acasă până vor avea 
veşti, însă ea a ținut morțiș să participe la căutare. 

Robert Jones stătea la uşa din Fleat House 
împreună cu asistenta medicală și privea cum 
Angelina traversează în goană peluza și intră în 
capelă, zbierând numele lui Rory. 

- Femeia e isterică. Putem suna pe cineva să vină 
să stea cu ea? 

- A încercat să dea de fostul soț și, cred, de iubit, 
un anume domn Forbes, însă nici unul nu i-a 
răspuns, a strâmbat din nas asistenta. 

Robert a oftat. 

- l-am spus că avem aici polițiști care ajută la 
căutare. 

S-a răsucit spre ea şi a privit-o în ochi. 

- Nu crezi că i s-a întâmplat ceva, nu? 

Asistenta medicală s-a rățoit la el. 

- N-a fost prea fericit aici, nu? N-aș fi surprinsă 
dacă a fugit, bietul micut. 

Directorul a tăcut o vreme. 

- Rory avea o problemă? 

Ochii asistentei au scăpărat. 

- O, cred că știți că avea, domnule director. Mă 
duc să văd de ceilalți băieți. Domnul Frederiks și-a 
scurtat ieșirea cu băieții şi e pe drum înapoi cu 
microbuzul. 

- O să rog unul dintre polițiști s-o ducă acasă pe 
doamna Millar și să stea acolo cu ea până avem 
vești. 


- Mă duc s-o aduc din capelă și o să stau cu ea 
până atunci. 

Robert Jones nici n-a ridicat privirea după 
asistenta medicală care traversa peluza capelei. 
Școala și propria viață păreau că se destramă încetul 
cu încetul împrejur. 


Angelina stătea pe scaunul pasagerului din 
propria mașină și privea pe geam în tăcere, în vreme 
ce polițista o ducea acasă. A reușit să arate unde să 
vireze pe aleea lor, apoi a coborât din mașină, 
vlăguită. 

- Vreți să vin cu dumneavoastră, doamnă Millar? 

- Nu, e înăuntru... partenerul meu. O să fie în 
ordine. Dar mulţumesc, oricum. 

- Vă anunțăm de îndată ce avem vești. Încercaţi 
să nu vă faceți griji. 

Angelina n-a răspuns. S-a dus la ușă, care s-a 
deschis înainte să ajungă ea. Julian stătea în prag. 

- Vreo veste despre Rory? 

Angelina a clătinat din cap obosită, luptându-se 
cu lacrimile. 

- Am încercat să dau de tine ca să vii la școală și 
să mă ajuţi să-l caut. 

- Eram ocupat. Îmi pare rău. 

Ea s-a repezit, înfuriată. 

- Ce mama dracului vrei să zici cu „eram 
ocupat“?! Băiatul meu a dispărut! Poate zace mort 
pe undeva și tu îmi spui că erai ocupat! Iisuse! 

- Angelina, eu... 

Ea a trecut pe alături și a pornit spre scară. 

- Lasă-mă în pace, Julian, lasă-mă în pace și gata! 


David a ajuns la începutul serii, obosit dar 
triumfător, la pensiunea de pe malul lacului 
Windermere. O sunase pe proprietăreasă pe drum 
spre Lakes District de la un telefon public, pentru 
cazul în care poliția îi căuta deja și ar fi putut să 
găsească numărul format pe mobil. A întrebat dacă 
poate să se cazeze împreună cu fiul său mai devreme 
şi să sosească în această după-amiază. 

Pe când David și Rory își duceau bagajele în 
cameră, David se gândea cu plăcere că doamna 


Birthwhistle, proprietăreasa, spusese că ei sunt 
singurii oaspeți. 

- Ei bine, ce zici de priveliștea asta, amice? 

Și-a pus mâinile pe umerii lui Rory și l-a întors 
spre fereastră. Era întuneric și nu vedeau decât 
luminile bărcilor care tresăltau pe apă la câteva sute 
de metri în fața lor. 

- Mâine, dacă te simți mai bine, o să urcăm pe 
Scafell Pike. 

David l-a răsucit pe băiat cu fața spre el și l-a îm- 
brățișat strâns, mângâindu-i părul blond încâlcit. 

Rory a ridicat privirea spre el, cu ochii albaștri 
uriași pe fața palidă. A zâmbit trist. 

- Da, tată, du-mă în vârful lumii și nu mă lăsa 
niciodată să cobor. 


Mai târziu, după o cină copioasă cu friptură și 
budincă de rinichi în restaurantul pustiu al 
pensiunii, David s-a bucurat să-l vadă pe Rory că 
termină și ultima îmbucătură din farfurie. Prindea 
culoare în obraji și era evident că își revine. 

Doamna Birthwhistle i-a oferit lui David vin, însă 
el a reușit să refuze. El a fost cel care a vorbit cel mai 
mult, povestindu-i lui Rory că tatăl său îl aducea 
aici și că au urcat pe cel mai înalt munte din Anglia. 

După cină au urcat scara îngustă spre cameră. 
David l-a învelit bine pe Rory într-unul dintre cele 
două paturi. 

- Noapte bună, amice! 

Și-a sărutat fiul, apoi l-a îmbrățișat. Rory s-a 
agăţat de el. 

- N-ai să mă lași singur, tată, nu? 

- Sigur că nu. Mă vâr și eu în pat. Avem nevoie de 
toată energia dacă o să ne cățărăm mâine pe Pike. 

Rory i-a prins mâna. 

- Mă bucur că sunt aici, tată. E ca o aventură, 
așa-i? 

- Da, este, doar tu și cu mine. 

- Te iubesc, tată. 

- Şi eu te iubesc, amice. 

David s-a așezat pe fotoliul cu spătar înalt, 
incomod, privindu-l pe Rory cum adoarme. Pe obraz 


au început să i se prelingă nestăpânit lacrimile în 
vreme ce iubirea i se încleșta în jurul inimii ca o 
mănușă de fier. 

David știa că de acum Angie trebuie să fie 
înnebunită. Și, oricât și-ar fi dorit să fure timp de 
singurătate cu fiul său, trebuia să-i dea de știre că 
Rory n-a pățit nimic. 

Și-a scos mobilul din buzunar și a început să-i 
scrie un mesaj fostei neveste. 


Angelina a scos un suspin de ușurare sugrumat și 
a dat buzna în biroul lui Julian. 

- E bine! Rory n-a pățit nimic! a strigat. 

Julian s-a răsucit de la ecranul computerului și a 
zâmbit silit. 

- O veste bună! Se ascundea într-un tufiș foarte 
stufos de la școală? 

- Nu, e cu tatăl lui. Se pare că Rory s-a înființat în 
pragul lui David de dimineață. David zice că e bine 
și vrea doar să petreacă un timp singur cu el. 

- Înţeleg. Așadar, sunt în coliba aia sumbră a lui? 

- Nu. David l-a dus undeva pentru câteva zile. 
Angelina s-a sprijinit de ușă. Of, Doamne, nu-ți pot 
spune ce îmi umbla prin cap până să-mi trimită 
David mesajul. Trebuie să-i sun pe cei de la școală. 

- Păi... Julian și-a încrucișat brațele și s-a uitat 
lung la ea. Pot să-ți spun ce-mi umblă mie prin cap. 
Ieri soțul tău beat, dezechilibrat, a încercat să mă 
atace în mijlocul străzii principale. M-a amenințat 
că mă omoară. 

- Of, pentru numele lui Dumnezeu, Julian! Nu 
vorbea serios! 

- Cine știe dacă vorbea serios sau nu? Și asta-i 
chestia: pot să înțeleg ușurarea ta că Rory e evident 
bine, dar, zău așa, Angelina, crezi că David, în starea 
lui actuală, este persoana potrivită care să aibă grijă 
de Rory? 

Ea l-a privit întrebător. 

- O fi David un bețivan, însă nu i-ar face nici cel 
mai mic rău lui Rory. Îl adoră. 

- Bine. Poate că n-o să-i facă vreun rău, dar sunt 
câteva scenarii neplăcute la care ar trebui să chib- 


zuiești. Primul, David ar putea să urce la volan beat. 
Al doilea, poate că a fugit deja din ţară cu Rory. Al 
treilea, ştii când o să-l aducă pe Rory înapoi, dacă o 
s-o facă vreodată? 

Angelina și-a dus palmele la tâmple și și-a scutu- 
rat capul. 

- Încetează, Julian, te rog! Nu mai pot suporta, 
chiar nu mai pot. Trebuie să cred că Rory e în 
siguranță cu tatăl lui, chiar trebuie. 

Julian s-a ridicat și s-a dus la ea. Şi-a desfăcut 
braţele și a cuprins-o. 

- Haide, haide! Îmi pare rău, iubito. Sigur că nu 
vreau 
să te supăr. E doar avocatul din mine care mă face 
să privesc latura cea mai sumbră. Am văzut prea 
mulți copii răpiți de părinți disperaţi. Situaţia asta a 
lui Rory sună mult prea familiar. 

- Ei bine, o să-i scriu imediat lui David ca să-i cer 
să-mi spună exact unde sunt și când vin acasă. Sunt 
sigură că o va face. 

- Şi dacă n-o face? 

- O s-o facă. 

- Bine, însă dacă David nu răspunde până mâine- 
dimineață și îți spune exact unde este, nu-ți rămâne 
decât să te duci la poliție. Acum du-te și sună la 
școală, spune-le că ai vești de la David. Vin și eu 
imediat. Am doar de terminat ceva. 

I-a dat o pălmuţă peste fund și a expediat-o din 
încăpere, apoi s-a întors la computer și a continuat 
să scrie un e-mail. Calmul său obișnuit era 
zdruncinat, a observat că are mâinile transpirate 
când a apăsat pe „trimite“. 

Oftând din greu, a închis computerul. 

Spera să primească un răspuns până a doua zi. 

Lasă naibii copilul... Julian Forbes avea problemele 
proprii. 

Jazz a traversat Trinity Great Court spre ghereta 
portarului. 

Sub arcadă, cu spatele la ea, era un bărbat 
neobișnuit de înalt. 

Jazz s-a dus la el și l-a bătut pe umăr. 

- Salut, ești Jonathan? 

El s-a răsucit, surprins. 

- Da. Scuze, credeam că o să vii din partea 
cealaltă. 

- Mama și tata au apartamentul în partea cealaltă 
a curții. M-am dus la ei la prânz. 

- Da, știu. Vreau să zic, știu unde locuiesc părinții 
tăi. Ar fi trebuit să mă gândesc. Jonathan a zâmbit, 
apoi i-a întins mâna cu stângăcie. Ei bine, mă bucur 
să vă cunosc, doamnă inspectoare Hunter. 

- Jazz, te rog, a zâmbit ea, gândindu-se cât de 
plăcut este să mai priveşti și în sus la cineva. 

Statura bărbatului o făcea pe ea să se simtă 
minionă. 

Presupunea că Jonathan se apropie de treizeci de 
ani. Trăsăturile lui nu erau ale cuiva numit în mod 
tradițional chipeș: ochii albaștri erau prea apropiaţi, 
deasupra unui nas lung acvilin. Avea fața suptă, 
pomeții tăioși, ceea ce îi dădea un aer fiămând, 
boem. Cu toate acestea, era un bărbat atrăgător. 

- Mergem? a zis el. 

- Da. 

Jonathan mergea repede. Jazz se trudea să țină 
pasul cu două picioare lungi care înghițeau 
pământul de sub ele. 

- E foarte amabil din partea ta să-ți rupi din timp 
ca să stai de vorbă cu mine. 

- Păi, nu-s sigură cu ce pot să ajut, dar o să-mi 
dau toată silința, a zâmbit Jazz, urmându-l pe o 
străduță. 

El s-a oprit în fața unui bar pe care Jazz îl 
cunoștea bine ca loc de întâlnire îndrăgit de 
studenți. 

- E în ordine dacă intrăm aici? 

A privit-o intens. 


- Bine, a încuviințat ea din cap și l-a urmat 
înăuntru. 

Localul era gol și Jazz s-a așezat într-un colț, în 
vreme ce Jonathan se ducea la bar să comande 
băuturile. 

- Vin alb pentru tine, dar nu sunt sigur cum e. 

A pus un pahar pe masă și s-a așezat în fața ei, cu 
o halbă de bere cuibărită în mâinile mari. 

- Noroc! 

Au ciocnit. 

- Noroc! a zâmbit Jazz și a sorbit. 

Vinul părea să fie mai mult oţet. 

- Aşadar, dă-i drumul și spune-mi ce vrei să ştii. 

- Bine. 

Jonathan a scos un casetofon mic și un carnet 
dintr-unul dintre buzunarele încăpătoare ale 
jachetei. 

- Înregistrezi asta? 

- Da, dacă n-ai nimic împotrivă. Pot să iau doar 
notițe, dacă preferi. 

- Depinde de ce o să mă întrebi. 

- Nimic scandalos. Disertaţia mea, așa cum poate 
că ti-a spus tatăl tău, este despre starea sistemului 
justiției penale în noul mileniu. Am pregătit niște 
întrebări. 

- Mă simt un pic ca unul dintre suspecți când îi 
aduc la interogatoriu. Jazz a arătat spre casetofon. 
Să începem. Nu-mi strică să văd cum e de cealaltă 
parte a baricadei. 

- Bine. 

Jonathan a pornit casetofonul. 

- Acum ar trebui să mă avertizezi, să mă întrebi 
dacă vreau să fie prezent un avocat, a zâmbit ea. 

- Presupun că ar trebui, a încuviințat el. Bun, 
prima întrebare pe care vreau să ţi-o pun este dacă, 
fiind în linia întâi în prinderea criminalilor, ești 
mulțumită de sistemul actual de justiție? 

Jazz şi-a mușcat buza. 

- Ţi-a spus tata că acesta este subiectul meu 
preferat? 

- Nu, dar cu siguranță este blestemul vieții 
fiecărui polițist să petreacă luni întregi cu ancheta, 


să aresteze presupusul făptaș, apoi să vadă că 
tribunalul îl lasă liber din cauza unei chichițe legale. 

A trecut o vreme înainte ca Jazz să răspundă. 

- Jonathan, pot face asta în două feluri. Dacă îmi 
dai numele în disertaţie n-o să mă abat de la linia 
oficială. Dacă nu, și opreşti casetofonul, îți pot oferi 
o perspectivă mult mai sinceră. Acum, pe care îl 
preferi? 

Jonathan s-a aplecat peste masă și a oprit 
înregistrarea. I-a zâmbit lui Jazz. 

- Bine, dă-i drumul. 

Ea a început, întâi cu prudență, să-i spună care 
crede 
că sunt problemele. A fost surprinsă să-l audă că 
răspunde bine informat, apărând sistemul. 

- Nu corupția îl ruinează, deşi admit ce spui 
despre abuzul de putere și ambițiile personale, ci, 
din ce am aflat de la alții cărora le-am luat interviu, 
cei care se strecoară prin ochiurile plasei sunt de 
obicei rezultatul unui amestec de  birocrație 
măruntă, avocați ai acuzării incapabili - vreau să 
zic, ai văzut noul document pe care tocmai l-a emis 
guvernul, propunând ca Procuratura Coroanei să 
taie din onorariile avocaţilor pledanţi? - așa încât, 
fireşte, cei mai buni avocați trec de partea apărării și 
a slăbiciunii omenești. 

- De asemenea, sistemul e sufocat de apeluri, a 
adăugat Jazz. Chiar și când suspectul este 
condamnat, nu știi niciodată când se ivește vreun 
avocat dat naibii cu o probă măsluită, uneori 
materială, dar mai des psihologică. 

- Şcoala lui „nu-i vina mea, mama nu m-a alăptat 
în pruncie“, vrei să zici? s-a strâmbat Jonathan. 

- Ai nimerit-o. Îmi pare rău, poate că par dură, 
însă viața este dură. Nimeni nu are copilăria sau 
adolescența perfecte. Cu toții avem motive să ieşim 
în lume și să omorâm pe cineva cu sânge-rece. Slavă 
Domnului, cei mai mulţi dintre noi n-o facem. Însă 
cei care o fac trebuie să-şi asume răspunderea pentru 
acțiunile lor, indiferent de condiţii. Trebuie să fie 
pedepsiți pentru ceea ce au făcut. 


- De acord. Am înţeles că ai o experiență 
personală, Jazz, a zis Jonathan încet. 

Jazz ura să vorbească despre asta. Subiectul încă 
stârnea amintiri vii ale momentului. 

- Da. El era un om bun, un vicar care încerca să 
ajute 
o comunitate dezavantajată. Și cu ce s-a ales în 
schimbul ostenelii sale? Un glonț în spinare. Cel 
care a tras a fost condamnat la doi ani de închisoare 
și a ieșit după 
șase luni. Pe temeiul răspunderii limitate. Și apoi a 
agresat iar pe cineva după trei săptămâni. 

- Îmi pare rău. Chiar nu ştiu ce să zic. Jonathan a 
oftat. Te superi dacă te întreb ce făcea în Hackney în 
acel 
moment? Credeam că înainte de asta a fost un 
profesor universitar care preda teologia. 

- Ai dreptate. Am crescut la Cambridge până la 
doisprezece ani. Atunci tata le-a spus nevestei și 
fiicei că s-a săturat să predea teologia unei mulțimi 
de studenţi din clasa de mijloc. Voia să iasă în lume 
și să practice ceea ce propovăduia. Așa că a fost 
hirotonisit și ne-am mutat în Hackney. Trecerea de 
la școala mea elementară plăcută de aici, din 
Cambridge, la un gimnaziu din estul Londrei a fost 
un șoc cultural. Dar m-a oțelit. 

- Cred și eu. Dumnezeule, n-aş vrea să fi fost în 
pielea ta. 

- A fost greu, da, însă îl admiram atât de mult pe 
tata pentru ceea ce făcea! Și am învățat tot soiul de 
șmecherii, lucruri care mi-au fost de folos în cariera 
mea actuală. 

- Cum ar fi? 

- Păăăi, și asta chiar e neoficial, aș adăuga, a 
zâmbit Jazz ironic. Pot face rost de orice doreşti doar 
dând un telefon: amfetamine, barbiturice, opiacee, 
haşiş, Ecstasy, cocaină, heroină... 

- Când mergem? 

- Foarte amuzant. 

- Glumesc. N-am treabă cu astea, niciodată n-am 
avut. 


- Acuma, ce altceva să-i spui unui detectiv, nu? a 
ripostat Jazz. 

- Nu. Cred că trebuie să spunem adevărul. Și, din 
fericire pentru mine, am izbutit să le ocolesc. Sincer, 
a repetat el. 

- Eu, nu. Pentru o vreme, oricum. Le-am încercat 
pe toate. Era... de rigueur unde învățam eu. Cam ca 
paharul cu lapte în pauză. 

- Un ritual de iniţiere? 

- Da. Cam așa ceva. Fată albă din clasa de 
mijloc..., a oftat Jazz. Voiam să fiu acceptată. Și 
faptul că am fost „de partea cealaltă“ mi-a dat o 
perspectivă importantă. Înţeleg prin ce trebuie să 
treacă acești copii doar ca să crească relativ 
nevătămați. 

- Deci ce s-a întâmplat cu tatăl tău? 

- Ca de obicei, s-a implicat emoţional prea mult. 
Cu enoriașii săi, al căror număr a crescut cât a fost 
el acolo de la câteva hoaște bisericoase la trei sute de 
oameni. Tatăl meu este o persoană foarte 
carismatică. Și s-a ocupat în special de o femeie al 
cărei copil murea de leucemie. Venea la el pentru 
sprijin spiritual, petrecea mult timp în casa noastră. 
Bărbatului ei, faimos traficant de droguri, nu i-a 
plăcut asta, a venit într-o zi la noi acasă și l-a 
împușcat de aproape, în bucătărie. 

- La naiba! a șoptit Jonathan. 

- A avut noroc că a scăpat cu viață, a adăugat Jazz. 
A avut un atac de cord pe masa de operație. E foarte 
fragil, tot mai mult pe zi ce trece. 

- Şi totuși, este o persoană importantă aici, la 
Cambridge. E faimos în universitate pentru înțelep- 
ciunea sa, blândețea și glumele sale deocheate. 

Jonathan a zâmbit, cu ochii scânteind. 

- E un om foarte special, a șoptit Jazz, și îl iubesc 
la nebunie, cu toate defectele lui. 

- Faptul că încerci să răspândeşti bunătate nu-i 
un defect, Jazz. 

- Nu, ştiu asta. Dar să trăieşti cu un sfânt poate 
să fie greu. Mai ales mama a răbdat multe. 

- Sunt sigur. Și tu, Jazz, a zis el blând, privind-o 
drept în ochi. 


- Oricum, destul cu asta. A simțit cum se 
îmbujorează. Mai vrei să știi ceva? Trebuie să plec. 

Cuvintele au ieșit mai tăios decât avea de gând, 
dar se simţea tulburată. 

- Nu, nu cred. Deocamdată, cel puțin. Trebuie să 
merg acasă să transcriu notițele. Dacă mai am 
nevoie de o întâlnire, eşti de acord? 

- Sunt foarte ocupată în acest moment. 

Jazz s-a ridicat în picioare. Jonathan s-a ridicat și 
el. 

- Lucrezi la un caz? 

- Da. 

- Interesant? 

- Da. Se îndrepta spre ușă. La revedere, Jonathan, 
sper că ţi-am fost cât de cât de folos. 

I-a întins mâna. El nu i-a strâns-o. 

- Ţi-ai lăsat mașina la Trinity? 

- Da. 

- Merg cu tine. Casa în care locuiesc e în direcția 
aceea. 

Jonathan a condus-o afară din bar și au pornit pe 
stradă. Jazz mergea în tăcere, simțindu-se tulburată 
și întrebându-se cum izbutise el s-o facă să dezvăluie 
mult mai multe decât avusese de gând. 

Au ajuns înapoi la ghereta portarului. Jonathan s- 
a răsucit spre ea. 

- Îți mulțumesc pentru timpul acordat, Jazz. Mi-a 
făcut multă plăcere. A ațintit-o o clipă cu ochii aceia 
albaștri, apoi s-a aplecat și a sărutat-o pe obraz. 
Atunci, la revedere! 

- La revedere! 

Jazz s-a îndepărtat repede de el, spre siguranța 
casei părinților săi. N-a avut timp să rumege cele 
petrecute, pentru că la ușă a întâmpinat-o Celestria. 

- Mă bucur că ești aici, Jazz. Tatăl tău a refuzat să 
se ducă la culcare până nu te întorci. A vorbit la 
telefon cu unul dintre vechii lui prieteni despre 
Hugh Daneman. Hai înăuntru. 

- Jazz, scumpa mea! 

Tatăl era palid, însă ochii îi erau plini de lumină. 

- Am găsit amănunte despre cadavrul tău. 
Celestria, un stropșor de coniac pentru mine și fiica 


noastră, ca să curgă mai ușor povestea. 

- Nu pentru mine, tată. Trebuie să conduc 
mașina. 

Jazz s-a cuibărit în fotoliu. 

- Şi nici pentru tine, Tom. Ţi-ai băut deja porția 
pe azi. 

- La naiba cu porțiile și adu-mi un coniac mic! 

Celestria s-a uitat la Jazz neajutorată, apoi a scos 
din bufet o sticlă de coniac, a turnat de un deget 
într-un pahar și i l-a dat lui Tom. 

- Mulţumesc, iubito. A luat o înghițitură. Acum, 
vechiul meu prieten, Crispin Wentworth, a putut să 
mă pună la curent cu povestea lui Hugh Daneman. 
Au fost împreună la Oxford și, după ce și-au dat 
doctoratul, au primit amândoi posturi de lectori. 
Presupun că știi că Hugh era gay? 

- Nu eram sigură, dar mi-a trecut prin minte. Un 
bărbat care nu s-a însurat niciodată... trebuia să fie 
o posibilitate. 

- Ei bine, dă-mi voie să te asigur că era sută la 
sută homosexual. Trebuie să fii tu însuți ceva ca să 
recunoști că altul este, și Crispin cu siguranță ar ști. 

Tom a zâmbit. 

- Pe atunci se petreceau la Oxford niște chestii în- 
drăznețe, dar, cum spuneam mai devreme, era 
începutul anilor '60, așa că se întâmpla peste tot. 

- E urât să fii invidios pe distracţia de care au avut 
parte părinții tăi în tinereţe, dar uneori sunt, a oftat 
Jazz. În fine, zi mai departe, tată. 

- Ei bine, se pare că Hugh Daneman a făcut ceea 
ce era de neconceput și s-a amorezat de cineva 
dintre studenții lui. Bărbat, desigur. A fost cam 
nechibzuit, nu s-a ascuns destul de bine de cei mai 
în vârstă și mai importanți. În cele din urmă, 
aceștia au aflat și l-au dat afară imediat. 

- Înţeleg. Ştii cine era studentul? 

Tom a ridicat mâinile. 

- Ajung imediat la asta. După aceea, Hugh a 
plecat din țară și Crispin i-a pierdut urma timp de 
un an, cam așa ceva. Apoi a apărut la St Stephen ca 
profesor de latină. 


- Sunt uimită că l-au primit, dat fiind că fusese 
dat afară de la Oxford din cauza relației cu un 
student. 

- Se prea poate ca povestea să fi fost ascunsă. Aşa 
se întâmpla pe atunci. Poate că Hugh a acceptat să 
plece fără scandal și nu s-a mai vorbit despre asta. 
Verificările poliției și referințele amănunțite nu erau 
de rigueur, aşa cum sunt acum. În orice caz, cumva a 
aterizat la St Stephen. 

- Şi tânărul ăsta de care s-a îndrăgostit Hugh? 
Cine era? a întrebat Jazz. 

- E o poveste foarte interesantă. Studentul 
respectiv era un anume Corin Conaught. Era faimos 
pentru beții și consum de droguri, însă, după 
spusele lui Crispin, era un june carismatic, chipeș şi 
aristocratic. Cam ca Bosie, iubitul lui Wilde, îmi 
închipui. A lăsat în urma lui o dâră de inimi frânte 
atât masculine, cât și feminine. 

- Era bisexual? 

- Da, dar lasă-mă să-mi continui povestea înainte 
să pierd şirul: Hugh Daneman s-a îndrăgostit până 
peste urechi de el. Din ce spunea Crispin, Corin îl 
îndrăgea şi el pe Hugh, și au fost un „cuplu“ destul 
de multă vreme, până ce lui Hugh i s-a cerut să 
plece. 

- Sunt surprinsă că a fost aşa un scandal. Cum 
spuneai, totul era posibil în anii '60. 

- Era și nu era. Orice relație între profesori și 
studenți este interzisă până în ziua de azi. Unele 
lucruri nu se schimbă niciodată, și acesta este unul 
dintre ele. lar Corin era dintr-o familie catolică de 
vază. Tatăl lui, Ralph, Lordul Conaught, a murit pe 
când fiul lui chefuia la Oxford. Se pare că lui Corin i 
s-a spus că tatăl lui e pe cale să dea ortul popii în 
timpul unei petreceri deosebit de deocheate din 
weekend și n-a catadicsit să se ducă acasă să-și pupe 
tatăl de rămas-bun. Și sunt sigur că familia auzise 
de notoria lui relație cu Hugh Daneman. Ca 
urmare, deși Corin era fiul cel mare și moștenitorul 
domeniului Conaught și al titlului, tatăl l-a 
dezmoștenit și i-a lăsat totul personajului de rezervă, 
un anume Edward Conaught. 


- Ce chestie dramatică! a oftat Jazz. 

- Da, şi, ca toate dramele, are final trist. Corin s-a 
întors, se pare, acasă de la Oxford, fiind 
exmatriculat la câteva săptămâni după moartea 
tatălui. Fratele mai mic, Edward, i-a dat o casă de pe 
moșie. Corin şi-a petrecut următorii cinci ani bând 
şi drogându-se până ce a ajuns prea devreme în 
groapă. A murit la douăzeci 
şi șase de ani, sărmanul flăcău. 

- Unde este domeniul? 

- De fapt, aproape de tine; undeva în Norfolk. 

- Zău? 

- Da. Tom avea un aer mulțumit. Așadar, te ajută 
toate astea? 

- Absolut, tată. E fantastic! Acum am de unde să 
pornesc. De asemenea, poate explică de ce Hugh 
Daneman a apărut brusc la St Stephen: dacă iubirea 
vieții lui trăia în Norfolk, atunci cu siguranță l-a 
urmat acolo. 

- Foarte posibil. Oricum, sper că asta ţi-a dat ceva 
cu care să lucrezi. 

- Mi-a dat, şi te rog să-i mulțumești și prietenului 
tău 
Crispin pentru ajutor. Îți mulțumesc mult de tot, 
tată, 

Jazz s-a ridicat. 

- Aş face bine s-o iau din loc. La revedere, mamă! 

- La revedere, iubito! Celestria a sărutat-o. Dă-ne 
de știre ce se mai întâmplă. 

- Așa o să fac. 

Când a ajuns la mașină, Jazz a deschis portbagajul 
şi a luat servieta. A scos punga cu fotografia pe care 
o găsise lângă patul lui Hugh Daneman în 
apartamentul lui din Londra. S-a uitat lung la 
fotografie, examinând fața îngeresc de frumoasă și 
părul blond, lung. A răsucit-o și a citit din nou 
dedicația. 

Și şi-a dat seama că fața nu era, așa cum crezuse 
întâi, de femeie... 

„„. Ci de bărbat. 

- Bună dimineața! Ai avut un weekend plăcut? 

Miles era deja la pupitrul lui când Jazz a ajuns la 
şcoală. 

- A fost frumos. Tu? 

Jazz și-a aşezat servieta pe birou, a scos laptopul și 
l-a pus în priză. 

- Petreceri nebunești şi patul plin de manechine, 
a rânjit Miles. De fapt, m-am uitat pe Sky la partide 
de crichet din Indiile de Vest, încercând să mă scald 
în nişte soare reflectat. Așadar, directorul școlii cere 
o consultație neîntârziată. Se pare că şcoala asta 
prăpădită se poate lăuda nu numai cu un copil mort 
şi un profesor mort, ci şi cu un copil dispărut. 

Jazz a ridicat privirea de la ecran. 

- Zău? Când s-a întâmplat? Şi de ce n-am fost in- 
formată? 

- leri după-masă. Și presupun că nu ne-au 
informat pentru că acel copil se pare că a fost răpit 
de tatăl lui, iar cei de la școală au crezut, probabil, 
că nu are nici o legătură cu cazul. Au chemat 
polițiștii locali să-i ajute la căutare. 

- Cine e băiatul? 

- Directorul n-a spus, însă mama e în cabinetul 
lui. Am spus că o să mergi acolo de cum apari. 

Jazz i-a dat lui Miles o hârtie. 

- Poți să găsești numărul de telefon de la această 
adresă? Sună și spune că vrem să-i vizităm în 
această dimineaţă. 

- Bine. Altceva? 

- Da. Afiă unde naiba s-a dus sergentul Roland și 
de ce nu mi-a spus el imediat despre acest copil 
dispărut. Și spune-i lui Sebastian Frederiks să vină 
să mă vadă aici peste o jumătate de oră. 

Jazz s-a ridicat, s-a dus la ușă şi a trântit-o în 
urma ei. 


Secretara directorului stătea la computer, palidă şi 
cu ochii larg deschişi. 

- Vă așteaptă înăuntru, a zis, făcând semn cu 
capul spre cabinet. 


- Mulţumesc. 

Jazz a intrat și a văzut o femeie frumoasă, 
minionă, așezată în fața biroului lui Robert Jones. 

- Doamnă inspectoare Hunter, bună dimineaţa. 
Vă mulțumesc că aţi venit. V-o prezint pe doamna 
Millar, mama băiatului care lipseşte. 

- Care este...? 

- Rory Millar. Poate că sergentul v-a pus la curent 
cu situația? 

- Pe scurt. Bună ziua, doamnă Millar. Jazz a strâns 
mâna femeii. Ați putea să-mi spuneți ce s-a 
întâmplat? 

- Da, o să mă străduiesc. 

Angelina a început să povestească, cu întreruperi, 
ce s-a petrecut în ultimele douăzeci și patru de ore. 

Jazz a ascultat până la sfârșit, apoi a încuviinţat 
din cap. 

- Bine. Deci, de fapt, fiul dumneavoastră n-a 
dispărut. E cu tatăl lui, dar nu știți unde. 

- N-am primit răspuns la mesajul în care-l 
întrebam unde sunt, iar... avocatul meu e îngrijorat 
că, din cauza problemei cu băutura a fostului meu 
soț și a faptului că a suferit o depresie, ar putea fi un 
caz de competența poliției. Așa este, ce credeți? 

Jazz şi-a amintit de David Millar, disperat, cu 
privirea rătăcită, în fața acestui cabinet. Și de Rory 
Millar, cu care încă nu se întâlnise, al cărui nume 
părea că are obiceiul supărător să apară cu 
regularitate. 

- Dacă n-a răspuns la cererea dumneavoastră de a 
vă spune unde a dus băiatul, atunci da, există motiv 
de îngrijorare. Totuşi, sigur există vreun motiv să 
credeți că Rory ar fi în pericol, doamnă Millar? La 
urma urmei, e cu tatăl lui. 

Ochii mari, albaștri, ai Angelinei arătau că este de 
acord. 

- Asta i-am spus avocatului, dar el a insistat să 
vin să vă văd în această dimineață. 

- Aveţi idee unde l-ar fi putut duce pe Rory fostul 
dumneavoastră soț? 

- Nu. Avocatul meu era îngrijorat că l-ar fi putut 
scoate din ţară, dar e imposibil, pentru că 


pașaportul lui Rory e acasă la mine. 

- Asta nu înseamnă neapărat că n-a putut să 
obțină un duplicat. 

- Zău? Angelina şi-a muşcat buza. Vai de mine! 

- O să-l dau în urmărire generală. Se întâmplă să 
aveţi aici fotografiile fiului și soțului? Avem nevoie 
să le scanăm în computer. 

- Da, Juli... avocatul meu a spus că o să le vreți. 
Angelina a scos din geantă un plic și i l-a dat lui 
Jazz. Băiatul o să fie bine, nu-i aşa? 

- Sunt sigură că e bine, dar e de preferat să 
încercăm să aflăm unde se află. Acum, dacă nu mai 
aveţi altceva, o să mă întorc la lucru. Vin mai târziu 
să vă spun ce s-a mai întâmplat, domnule Jones. 

Jazz le-a zâmbit scurt şi a plecat. 

* 


Așezată la pupitru, Jazz a scos din plic fotografiile. 
Prima era a lui David Millar, evident de când încă 
nu se apucase să bea și viața nu îi era distrusă. A 
pus-o deoparte și s-a uitat la cea a lui Rory Millar. Și 
a tras brusc aer în piept. 

- Dumnezeule mare! 

A fiuierat, apoi a scormonit prin servietă după 
punga transparentă în care era fotografia tânărului 
despre care acum știa că este Corin Conaught. 

A pus fotografia lui Rory alături de ea şi l-a 
chemat pe Miles să vadă. 

- Ei bine? l-a întrebat, în vreme ce el le privea. 

- Măi, să fie! Sigur sunt înrudiți? a zis Miles. 

- Acesta este Corin Conaught, fostul iubit al lui 
Hugh 
Daneman, acum decedat, iar acesta este Rory 
Millar, băiatul dispărut. 

- Ia stai un pic, Corin e un „el“, nu o „ea“? 

- Da. Dragul şi bătrânul meu tătic care a făcut pe 
detectivul a reușit să mă corecteze. Arată la fel, nu? 

- Stranie asemănare! a zis Miles. Ştii dacă sunt 
rude? 

- Încă nu. Tocmai am primit de la mama lui Rory 
această fotografie. Ar putea foarte bine să fie o 
coincidență. Fotografiile sunt adesea înșelătoare. 
Dar aş vrea să-l găsim repede pe Rory. 


Jazz i-a dat lui Miles fotografiile cu Rory și tatăl 
lui. 

- Scanează-le și completează un raport pentru 
persoane dispărute. 

- Sigur. Suntem așteptați la Conaught Hall la ora 
unsprezece. Am vorbit cu menajera Lordului 
Conaught. N-a fost binevoitoare, mi-a spus că 
Excelenţa Sa e invalid și nu-i plac vizitatorii. 

S-a auzit o bătaie în ușă. 

- Intră! 

A apărut zâmbetul fals al lui Sebastian Frederiks, 
care şi-a vârât capul în încăpere. 

- Aţi vrut să mă vedeți? 

- Vă rog să luaţi loc, domnule Frederiks. 

- Vreo veste despre bietul Rory? 

- Nu, nu încă. Așadar, spuneți-mi, domnule 
Frederiks, de ce n-aţi făcut nimic ca să opriți 
hărțuirile repetate din partea lui Charlie Cavendish? 
Şi în special asupra lui Rory Millar? 

Sebastian a înălțat o sprânceană. 

- Cine v-a spus asta? 

- N-are importanță. Nu vreau decât să-mi 
răspundeți la întrebare. 

- Poate că ați auzit că Charlie al nostru se purta 
cam tiranic cu băieții mai tineri. 

- Da, de mai multe ori, domnule Frederiks. Vreţi 
să-mi spuneți că nu e adevărat? 

- Nu, nu vreau. Dar n-a fost niciodată cu răutate 
și cu siguranță n-am avut impresia că Charlie se lua 
cu precădere de Rory Millar. 

- Zău? Și atunci de ce mi s-a spus că Charlie l-a 
încuiat peste noapte pe Rory în pivniță? Mie mi se 
pare că a fost ales anume. 

- Uitaţi ce-i, nu există dovezi că a fost Charlie, a 
răspuns Frederiks neconvingător. 

- Dar probabil că așa a fost. 

- Se poate, da. Dar, doamnă inspectoare, fără 
dovezi ce puteam să fac? 

Jazz a oftat, iritată. 

- Sunteţi profesor de douăzeci de ani, director de 
internat de mai mult de opt. Trebuie să fi întâlnit 


multe situații ca aceasta. Până și prietenii lui știau 
că el a fost. Jazz s-a răsucit spre Miles. Nu-i așa? 

- Da, a încuviințat din cap Miles. 

Pe Frederiks curgeau apele. 

- Daţi-mi voie să vă spun, doamnă inspectoare, că 
sunt foarte sever cu băieții mei pentru orice fel de 
hărțuire. Dar mereu e aceeași problemă. Victima 
agresiunii se teme atât de tare de repercusiuni, încât 
nu recunoaște că știe cine a săvârșit fapta. 

- Prin urmare, Rory Millar nu v-a spus că Charlie 
Cavendish a fost cel care l-a încuiat în pivniță? 

- Nu. Şi, oricum, de unde să știe? Era de cealaltă 
parte a ușii. Totuși, mi-am dat seama că micul Rory 
era îngrozit. Eu am fost cel care l-a găsit. Am 
presupus că are mai mult de-a face cu legenda asta 
care circulă prin internat, cu stafia unui băiat care 
se spune că a murit acolo, jos. Firește, Rory a auzit 
povestea. Părea el însuși o stafie când am deschis 
uşa. 

- Mă mir că nu l-a auzit nimeni înainte. Trebuie 
să fi strigat ca să i se deschidă. Bietul copil! a 
adăugat Miles. 

- Băieții dorm la etajele al doilea și al treilea și, 
după cum știți, locuința mea este într-o aripă a 
clădirii. Chestia este că, indiferent dacă ar fi trebuit 
sau nu să-l auzim, nu l-am auzit. 

- Spuneţi că era foarte necăjit când a ieșit? Ați 
luat legătura cu părinții lui? 

- Desigur. Asta a fost cireașa de pe tort. Rory era 
nefericit de o vreme și devenea tot mai retras. Eu 
pusesem totul în mare parte pe seama traumei 
provocate de divorțul părinților lui, dar când s-a 
întâmplat asta evident am simțit că trebuie să 
vorbesc cu ei. Adică, în loc s-o îngrijorez pe doamna 
Millar, care poate fi excesiv de protectoare și un pic 
obsedată în privința fiului ei, am hotărât să-l sun pe 
domnul Millar. Am vorbit cu el despre Rory 
săptămâna trecută. 

- În aceste condiţii, se pare că doamna Millar are 
tot dreptul să fie obsedată de bunăstarea fiului său, 

a scrâșnit Jazz din dinţi, enervată. Deci David Millar 


a 
răspuns? 

- Am discutat un pic la telefon. Am abordat 
chestiunea discret, n-avea rost să pun pe toată 
lumea pe jar. l-am sugerat domnului Millar că ar fi 
o idee bună să stea de vorbă cu fiul său, să vadă dacă 
poate afia de la el care e problema. Apoi i-am cerut 
lui Rory să-și sune tatăl. 

- Şi a făcut-o? 

- Îmi amintesc că l-am văzut pe Rory la telefonul 
public al internatului... Era joi, da, în ziua dinainte 
să fie găsit mort Cavendish. 

- Însă nu știți dacă vorbea cu David Millar? 

Frederiks a ridicat din umeri. 

- Nu, nu ştiu, dar chestia e că... de fapt... 

S-a scărpinat în cap. 

- Da, domnule Frederiks? 

- Tocmai mi-a venit în minte ceva. A doua zi după 
ce l-am văzut pe Rory la telefon, și anume în vinerea 
în care a murit Charlie, am plecat în jurul orei șapte 
și jumătate seara la întâlnirea pe care o aveam. 
Tocmai ieșeam din parcarea școlii când s-a nimerit 
să-l văd pe David Millar coborând din mașină. 

- Înţeleg. 

- Erau o mulțime de părinți care veneau la 
concertul din capelă. Rory era în cor, așa că poate 
Millar venea să-l asculte cântând. Dar (Frederiks a 
ridicat iar din umeri) nu-l mai văzusem niciodată în 
capelă. 

- Presupun că mașina domnului Millar dispăruse 
când 
v-aţi întors la școală în noaptea aceea? a tatonat 
Jazz. 

- Sigur. V-am spus, era miezul nopții când m-am 
întors, sau cam așa ceva. Uitaţi ce-i, doamnă 
inspectoare, nu vă sugerez nimic, dar dacă Rory 
chiar i-a mărturisit tatălui său bănuiala că Charlie 
Cavendish a fost cel care l-a încuiat în pivniță? 

- Deci acum recunoașteți că Charlie îl alesese ca 
țintă? l-a înghesuit Jazz. 

- Băieții se tachinează mult între ei. Unii pot să se 
descurce cu asta; alții, nu. În esență, Rory nu putea. 


Și da, a oftat Frederiks, recunosc că ar fi trebuit să 
intervin înainte. lar acum a fugit... dar... 

Frederiks părea nedumerit. 

- Ce e? 

- Nu se potrivește, nu-i așa? Vreau să zic, dacă 
micul Rory chiar fusese ales ca țintă de către 
Charlie, cu siguranță acum, când el nu mai este aici, 
ar trebui să fie în al nouălea cer. De ce naiba să fi 
fugit? 

- N-avem nici o idee. 

Jazz a hotărât să schimbe subiectul, nedorind să 
facă speculații cu un posibil suspect despre aspecte 
ale cazului. 

- Domnule Frederiks, trebuie să vă întreb din 
nou, unde aţi fost în acea seară de vineri? 

- Nu pot să spun. 

- Ştiţi că este o infracțiune tăinuirea de informații 
relevante pentru o anchetă a poliției? 

- Uitaţi ce-i, doamnă inspectoare, nu pot decât să 
repet că locul în care am fost în acea seară de vineri 
nu este relevant pentru cazul dumneavoastră. 

- Lăsaţi-mă pe mine să hotărăsc asta, domnule 
Frederiks. Și eu aș spune că este. Sunteţi persoana 
care a recunoscut că a pus tabletele de Epilim ale lui 
Charlie Cavendish pe noptieră înainte de a pleca. În 
primul rând, n-avem nici o dovadă că nu 
dumneavoastră ați fost cel care a înlocuit tabletele. 

- Atunci de ce mama naibii, dacă am făcut asta, 
v-aș fi spus că am pus tabletele acolo? 

- Pentru că era un fapt consemnat pe fișa 
medicamentelor. Și poate v-aţi gândit că moartea lui 
Charlie nu va fi pusă sub semnul întrebării; un 
simplu caz de criză de epilepsie... 

- Asta este ceea ce am gândit cu toții, doamnă in- 
spectoare.,.. 

- Şi că acțiunile dumneavoastră nu vor fi puse la 
îndoială... 

- Mă acuzaţi? 

Frederiks s-a ridicat brusc în picioare. 

- Nu. Sigur că nu. Dar vă avertizez că cred că ar fi 
rezonabil să ne spuneți unde aţi fost în seara aceea, 
Faptul că refuzați sporește suspiciunea, n-o elimină. 


Frederiks s-a pleoștit pe scaun. 

- Nu pot. Pur și simplu, nu pot. 

- Atunci s-ar putea să trebuiască să vă avertizez și 
să vă arestez pentru punerea de piedici în calea 
justiției. Trebuie să presupun că protejați pe 
altcineva, dar dați-mi voie să vă previn, în același 
timp vă riscaţi integritatea ca director de internat și 
ca omul care răspundea nemijlocit de siguranța lui 
Charlie Cavendish. Dacă refuzați să oferiţi un alibi 
care să confirme faptul că vă afiați altundeva, atunci 
n-am absolut nici o dovadă că nu eraţi aici. Jazz s-a 
uitat la ceas. Vă mulțumesc că aţi venit să vorbim. 

Frederiks a încuviințat din cap, s-a ridicat și a 
plecat fără să mai scoată vreun cuvânt. 

Jazz şi-a pus haina și și-a căutat cheile mașinii. 

- Ce părere ai? s-a ițit Miles din spatele 
computerului. 

- Nu va avea parte de luxul de a rămâne prea 
multă vreme tăcut. Jazz scotocea prin servietă. Nu 
pricep în ruptul capului de ce n-a făcut nimic în 
privința bine-cunoscutei înclinații a lui Cavendish 
de a teroriza băiețeii, dar... Fir-ar să fie! Nu-mi dau 
seama ce am făcut cu cheile. Poți să mă duci tu 
acolo? Hai să mai rumegăm niște lucruri pe drum. 


Soarele tocmai reușea să se ivească de după nori 
când Miles a pornit mașina și au luat-o pe drumul 
principal de la vest de Foltesham spre King's Lynn. 

- Tu ce crezi despre Frederiks? l-a întrebat Jazz. 

- Hai să zicem că nu mi-ar plăcea să fiu 
dedesubtul lui într-o grămadă de pe teren, s-a 
strâmbat Miles. 

- Așadar, David Millar era la școală în seara în 
care a murit Charlie. Dacă Rory l-a acuzat la telefon 
pe Charlie, crezi că Millar l-a omorât ca să se 
răzbune? Și David Millar să fi știut de reacția lui 
Charlie la aspirină? 

- Toţi băieții din Fleat House au fost avertizați de 
alergiile care îi afectau pe colegii lor, de la arahide la 
parfum, a zis Jazz. Se prea poate ca Rory să fi 
pomenit de asta în fața tatălui său, cine știe? În 
orice caz, trebuie să dăm de el. Instinctul îmi spune 


că Millar-junior este cumva implicat în toate astea. 
Şi se dovedește foarte greu de prins. 

Miles i-a zâmbit larg. 

- Întocmai ca în vremurile vechi. 

- Ce vrei să zici? 

- De obicei, instinctul tău e corect. Echipa avea 
implicit încredere în el. 

Jazz s-a uitat la el. 

- Zău? A râs, Ei bine, dacă vei să știi adevărul, 
niciodată nu m-am simţit mai departe de ţintă ca 
acum. 

- O să ajungi acolo, întotdeauna reușești. A virat 
brusc la stânga. Cred că asta e intrarea. Menajera a 
spus că e imediat după garaj. 

A trecut printr-o poartă dublă din fier forjat, mare 
şi veche, având într-o parte căsuţa paznicului. Aleea 
şerpuia printr-un parc presărat cu stejari bătrâni. Au 
trecut de un lac care scânteia în soarele anemic, și 
în cele din urmă au ajuns în fața casei. 

- Pe cinstea mea, cât de Bridesheadii, a mormăit 
Miles în vreme ce înconjura cu mașina heleșteul 
rotund care avea în mijloc o fântână în forma unui 
băiat suflând în trompetă, năpădită de mușchi. 

- Dar urâtă, nu? Sfârșitul perioadei victoriene, 
presupun, a zis Jazz privind clădirea pătrată din 
cărămidă aparentă. Numeroasele ferestre sclipeau 
oarbe, pe acoperiș se înșirau garguie, cu fețele 
amenințătoare acum ciobite și deformate. Cadrul 
perfect pentru un film horror gotic. 

- Hai să zicem așa: facturile pentru încălzire 
trebuie să fle usturătoare, a glumit Miles în vreme ce 
urcau treptele spre ușa din față și Jazz apăsa pe 
sonerie. 

Deasupra soneriei era o placă ruginită pe care 
scria „Comercianţii să meargă prin spate“. 

Ușa s-a deschis și a apărut o femeie de vârstă 
medie îmbrăcată cu o rochie neagră. 

- Bună ziua. Suntem inspectoarea Hunter și 
sergentul Miles, am venit să vorbim cu Lordul 
Conaught. 

- Pe aici, vă rog. 


Femeia a încuviințat din cap și au intrat într-un 
hol auster, înalt, cu podea de marmură ca o tablă de 
șah, care se întindea până departe. Jazz s-a 
cutremurat pe când o urma pe femeie afară din hol, 
printr-un labirint de coridoare întunecate. Înăuntru 
era mai frig decât afară. 

S-au oprit în fața unei uși masive de stejar și 
femeia s-a răsucit spre ei. 

- l-am explicat Lordului Conaught că doriţi să 
vorbiți cu el, dar nu este în deplinătate puterilor. 
Acum doi ani a căzut de pe cal, la vânătoare, și este 
într-un fotoliu rulant. Are artrită și dureri mari. De 
asemenea, a pierdut foarte de curând pe cineva din 
familie, a adăugat ea. 

- Nu stăm mult, vă promit, a zis Jazz. 

Femeia a încuviințat din cap și a bătut la ușă. 

- Intră! 

Femeia a deschis ușa și au intrat. 

Pășind înăuntru, Jazz a observat că austeritatea 
din restul casei contrasta puternic cu încăperea 
confortabilă, cu lambriuri de stejar, în care se aflau 
acum. Pe pereți erau desenele colorate ale unor 
scene de vânătoare; pe podea, un covor în carouri 
uzat, și un foc aprig ardea voios. De o parte și de 
alta a șemineului erau rafturi din podea până în 
tavan, pline până la refuz cu cărţi în neorânduială. 
Camera mirosea a câine ud, și un exemplar al 
speciei zăcea în faţa focului, lăfăindu-se la căldură. 

Edward Conaught ședea pe un fotoliu rulant într- 
o parte a șemineului, având pe genunchi un 
exemplar din Telegraph. Lângă el era o masă plină cu 
exemplare din Country Life care aveau pagini îndoite 
la colțuri și cu flacoane de medicamente. 

Le-a adresat un zâmbet obosit și a întins mâna. 

- Sunt Edward Conaught. Mă bucur să vă cunosc. 
Vă rog să luaţi loc. 

A arătat canapeaua veche, plină de păr de câine, și 
și-a răsucit fotoliul ca să fie cu fața la ei. 

- Nu știu de ce aţi venit la mine. Am dat de vreun 
necaz? Nu-s prea mari șanse în zilele astea, a 
chicotit el. 


- Nu, Lord Conaught, n-aveţi de ce să vă faceți 
griji. 

- Vă rog, spuneți-mi Edward. Așadar, cu ce vă pot 
fl de folos? 

- Este vorba despre fratele dumneavoastră, Corin, 
a zis Jazz. 

Faţa lui Edward s-a întunecat. 

- Dar e mort. A murit de vreo patruzeci de ani, 
bietul de el. 

- Da, ştim, domnule, a zis Miles. Am venit aici 
pentru un vechi prieten de-ai lui Corin care a murit 
de curând. Medicul legist a conflrmat sinuciderea, 
însă, din cauză că credem că moartea lui ar putea fi 
legată de o anchetă de omucidere aflată în 
desfășurare, avem nevoie să vorbim despre fratele 
dumneavoastră. 

- Înţeleg, a oftat Edward. Cine era prietenul? 

- Hugh Daneman, a zis Jazz. 

- Da, a încuviințat din cap Edward. Da, erau... 
prieteni apropiați. 

- Atunci prima întrebare, domnule, trebuie să fle 
dacă ați știut de existența unei relații neobișnuit de 
intime între ei. 

- Dumnezeule mare, da. Sigur că am știut, la fel 
ca întreaga familie. Edward i-a privit lung. S-ar 
putea spune că Hugh Daneman a fost o parte din 
motivul pentru care am ajuns să trăiesc în 
mausoleul ăsta și să-mi petrec viața încercând să țin 
pe linia de plutire afurisita asta de casă. Corin era 
fratele meu mai mare. El ar fi trebuit să 
moștenească domeniul. Ştiaţi asta? 

- Da, domnule, știam, a răspuns Jazz cu blândeţe. 

- Nu că cineva poate da vina pe alții pentru 
propriile greșeli, însă cu siguranță micile păcate ale 
lui Corin au ricoșat asupra mea. Edward Conaught 
a oftat. Corin s-a apucat de droguri și sex la Oxford, 
Ca urmare, tata l-a dezmoștenit chiar înainte să 
moară. 

- Prin urmare, vă amintiți de Hugh Daneman din 
acea vreme? 

- O, da. Hugh se ținea după el peste tot ca un 
copil orbit de dragoste. Evident, Corin ținea la 


Hugh, dar cred că pentru Hugh relația însemna 
mult mai mult. 

- Din informaţiile pe care le-am adunat reiese că 
lui Hugh i s-a cerut să-și părăsească postul de lector 
de la Oxford din cauza relației nepotrivite cu fratele 
dumneavoastră, a adăugat Jazz. 

- Nu m-ar surprinde. Însă ceea ce știu este că, 
indiferent de natura relației lor, atunci când Corin a 
avut probleme cu drogurile și băutura Hugh l-a 
ajutat să lupte cu ele. S-a mutat împreună cu Corin 
în casa de pe domeniu pe care i-am dat-o după ce a 
fost exmatriculat. Hugh a făcut tot ce i-a stat în 
puteri ca să-l îngrijească pe Corin, dar mă tem că 
nu mai putea fi ajutat. A murit după ce a înghiţit un 
cocteil letal de heroină și alcool. Bietul băiat, ce 
păcat! N-avea decât douăzeci și șase de ani. Edward 
a tăcut o vreme. Oricum ai lua-o, mă întreb uneori 
dacă nu cumva această familie este blestemată. 

- De ce spuneți asta, domnule? a întrebat Miles. 

- Păi, altă tragedie asociată cu această familie s-a 
petrecut săptămâna trecută. Spuneţi că Daneman 
s-a sinucis... Era deprimat? 

- Deocamdată nu știm, dar v-aș fl recunoscătoare 
dacă aţi păstra pentru dumneavoastră această infor- 
mație până vom fl mai siguri de împrejurări, a zis 
Jazz zâmbind. 

- Hugh lucra tot la St Stephen. 

Nu era o întrebare, ci o afirmaţie. 

- Da, așa este. 

Edward și-a ațintit asupra ei ochii cenușii, 
inteligenți. 

- Nu faceți publică această informație din cauză 
că credeţi că are de-a face cu moartea lui Charlie? 

- Aţi citit despre moartea lui în ziar, domnule? 

Edward Conaught a scos un soi de chicotit 
sumbru. 

- Da, însă nu în acest fel am aflat că a murit. 
Charlie Cavendish e nepotul meu. 

- Nepotul dumneavoastră? 

Jazz era uluită. 

- Desigur. Îmi pare rău, doamnă inspectoare, 
credeam că știți și de aceea ați venit astăzi. 


- Vă cer scuze pentru ignoranță, și vă rog să 
primiți condoleanțele mele întârziate, s-a bâlbâit 
Jazz, simțind cum i se aprind obrajii. 

- De unde să fi știut? Adele și Charlie sunt 
amândoi „Cavendish“ din cauza acelui bărbat oribil 
cu care a ales ea să se mărite. E de înțeles că n-aţi 
avut timp să investigați arborele genealogic al lui 
Charlie. De fapt, Adele vine să mă vadă săptămâna 
asta. Trebuie să discutăm ce mama naibii facem cu 
locul ăsta afurisit acum, când Charlie nu mai este. 
Era singurul nostru moștenitor. Nu mai există 
bărbaţi în familie. O mulţime dintre ei au fost 
mătrășiți de Al Doilea Război Mondial, iar toți cei 
care au supraviețuit au avut fiice. 

- Prin urmare, Adele este... 

- Sora mea, da. Cu treisprezece ani mai mică 
decât mine, 
aș adăuga, și cu cincisprezece mai mică decât Corin. 
N-avea decât unsprezece ani când a murit el. 

- Şi de ce nu moștenește ea domeniul? a întrebat 
Miles, 

- Sunt sigur că într-o bună zi Comisia pentru 
Egalitatea Oportunităților va da legea că titlurile și 
proprietățile pot să fle moștenite de femei, dar în 
prezent legea este pentru primogeniture. 
Moștenitorul trebuie să fle bărbat. Prin urmare, 
descendența familiei Conaught pare să se fi 
întrerupt brusc acum câteva zile. 

- Înţeleg, domnule. 

Miles a încuviințat din cap. 

- Sora dumneavoastră, Adele, are o casă în Cley? 

a Întrebat Jazz. 

- Nu. Când vine în Norfolk stă aici, firește. E 
destul spațiu, a zâmbit mucalit Edward. De ce 
întrebaţi? 

- Acum câteva zile am văzut-o în Cley descărcând 
din mașină niște cumpărături. 

- Zău? Probabil una dintre acţiunile ei caritabile, 
pachete cu mâncare pentru bătrâni, sau pur și 
simplu în vizită la prieteni, cu toate că sunt surprins 
că nu mi-a dat de știre că e aici, în Norfolk. 
Oricum, nu sunt păzitorul surorii mele. 


- Nu, a zis Jazz, scurt, pentru că Edward părea că 
are de gând să continue. 

- Presupun că vă gândiţi acum că asta duce la 
întrebarea de ce atât Charlie, cât și Hugh Daneman, 
care, că ne place sau nu, avea o legătură cu această 
familie, au fost găsiți morți la interval de câteva zile. 

- Da, însă, de fapt, este o legătură care îmi dă o 
nouă direcție de cercetare. 

- Mama lui mi-a spus că Charlie a murit din 
cauza unui șoc anafilactic. Este adevărat? a întrebat 
Edward. 

- Este. Pe moment, facem tot ce ne stă în puteri 
ca să aflăm cum a ajuns să înghită aspirina care l-a 
ucis. Mi-aţi putea spune, din punctul de vedere al 
unchiului, ce părere aveați despre el? 

Edward a chibzuit o vreme. În cele din urmă, a zis: 

- Semăna foarte mult cu tatăl lui, de care nu-mi 
plăcea deloc. Poftim. Asta răspunde la întrebare? 

- Da. Însă tot erați pregătit să-i lăsați după 
moarte Domeniul Conaught? 

- Doamnă dragă, vă puteți imagina generațiile de 
taţi care și-au privit cu disperare moștenitorii? Tatăl 
meu a fost destul de progresist; a hotărât să-mi lase 
proprietatea mie, nu fratelui meu mai mare, însă el 
a avut de ales. Numele familiei și genealogia sunt 
mai importante decât orice în aceste situații. Chiar 
dacă nu-mi plăcea de Charlie, cine știe dacă n-ar fi 
devenit un stăpân bun al domeniului și n-ar fi avut 
o serie de fii zdraveni? Poate că locului i-ar fi priit o 
injecție de capitalism agresiv. La urma urmei, 
suntem în noul mileniu. Responsabilitatea a făcut 
din mine un bărbat. Poate că ar fi făcut unul și din 
Charlie. 

- Și mama dumneavoastră? Mai trăiește? a între- 
bat Jazz. 

- Da, cu toate că în ultima vreme e destul de 
șubredă. Locuieşte în Aripa de Est, ca să o pot 
supraveghea. 

- V-ar deranja dacă i-am face o vizită? 

Edward a oftat. 

- Adele și cu mine nu i-am spus de moartea lui 
Charlie. Credem că o va tulbura. Și până ce nu 


hotărâm ce să facem cu domeniul nu vrem să-și 
facă griji. 

- Înţeleg, a încuviințat din cap Jazz. Însă aș vrea 
să o văd, şi curând. 

- Atunci lăsați-mă s-o pregătesc, să-i dau eu 
însumi vestea. O să spun și că vreţi să vorbiți despre 
un vechi prieten de-ai lui Corin care a murit de 
curând. O să-i placă asta. Corin a fost întotdeauna 
preferatul ei, a adăugat Edward, cu o undă tăioasă 
în voce. 

- Nu vreau să vă zoresc, dar ne puteți da de știre 
după ce îi spuneți? 

Edward a încuviințat din cap. 

- Lăsaţi-mă două zile. 

- Desigur, a zis Jazz, s-a ridicat și a dat mâna cu 
Edward. 

La fel a făcut şi Miles. 

- Am impresia că n-am fost de mare ajutor. Și 
poate, dacă descoperiți ceva, veți avea amabilitatea 
să mă cooptați. Ştiţi, sunt interesat de istorie. De la 
accidentul de călărie încoace am petrecut mult timp 
studiindu-mi strămoșii. Ar fi de dorit să includ în 
cartea mea și membrii moderni ai familiei alături de 
cei vechi. 

- Vă voi ține la curent. Încă o întrebare, domnule. 
Corin n-a avut vreun copil, nu? 

Edward și-a înălțat o sprânceană, surprins. 

- Nu din câte ştiu eu, nu. De ce? 

- Fără nici un motiv, domnule. Voiam doar să mă 
asigur. 

- Dacă ar fi avut, atunci eu, unul, aș dormi mult 
mai bine în patul meu cu gândul la viitorul 
domeniului, 

a zis el, oftând. 

- Da, înţeleg, a zis Jazz. 

- Ei bine, vă doresc amândurora o zi bună, a spus 
Edward. 


Menajera i-a condus la ușa principală și au 
coborât treptele spre mașină. Jazz s-a răsucit și a 
privit casa. Soarele se ascunsese, bătea un vânt 
înghețat și din norii care se adunau cădea burnița. 


În clipa aceea, Jazz ar fi putut să jure că a văzut o 
siluetă trăgându-se înapoi din dreptul unei ferestre 
de la etaj, din partea stângă a casei. 

Jazz s-a cutremurat și a intrat în căldura 
primitoare a mașinii. 

Când Jazz a ajuns la casa Angelinei Millar, peste 
douăzeci de minute, ușa a fost deschisă de un bărbat 
înalt, îmbrăcat impecabil. Avea în jur de treizeci și 
cinci de ani și era chipeș în genul clasic, cu falca 
frumos dăltuită şi o coamă deasă de păr negru, 
pieptănat cu grijă. 

- Vă pot ajuta cu ceva? a întrebat tăios. 

- Da, domnule. Sunt inspectoarea Hunter. Am 
venit s-o văd pe doamna Millar. Aceasta este casa ei, 
nu? 

- Casa noastră, da. În cele din urmă, bărbatul i-a 
întins mâna. Sunt Julian Forbes. Partenerul 
Angelinei. Și eu locuiesc aici. Vă rog să intrați. Am 
trimis-o pe Angelina să se odihnească un pic, dar 
mă îndoiesc că doarme. A condus-o pe Jazz prin hol 
până în salon. Aşteptaţi aici. Mă duc să văd dacă e 
trează. 

A încuviințat din cap spre Jazz și a ieșit. 

Jazz s-a plimbat prin încăpere, observând ce curat 
este totul, 

Părea decorul unei piese de teatru; se simțea încă 
mirosul de zugrăveală. Erau fotografii aranjate cu 
grijă, în care erau angelicul Rory și mama lui, dar 
nici una, a observat ea, cu tatăl. 

Desigur, dacă intrase în scenă un nou iubit, asta 
trebuia să facă viața dificilă. 

S-a întrebat cum se descurcă într-un divorț copiii 
atunci când fotografiile unuia dintre părinți sunt 


îndepărtate și înlocuite cu o altă față, necunoscută 
și neiubită. 

Jazz se așezase pe marginea unei canapele când 
Julian a condus-o pe Angelina în cameră. 

- Bună ziua, doamnă Millar. 

Chiar și epuizată, Angelina arăta impecabil. Jazz s- 
a gândit ce pereche perfectă sunt cei doi. 

- Aveţi vreo veste? 

Expresia Angelinei era între groaza de vești rele și 
speranța unora bune. Jazz mai văzuse asta de atât de 
multe ori. 

- Nu, deocamdată nu. 

- Ol 

Umerii Angelinei s-au gârbovit și s-a așezat lângă 
Julian. El i-a prins mâna oarecum ţeapăn. 

- Presupun că n-aţi primit nici o veste de la Rory 
sau de la soțul dumneavoastră? 

- Nu, nimic. Nici o vorbă. Eu... Angelina și-a 
mușcat buza ca să nu plângă. Am lăsat multe mesaje 
pe mobilul lui David. 

- Vom pune un dispozitiv de urmărire pe 
telefonul dumneavoastră mobil și pe cel fix, doamnă 
Millar. Dacă sună și este soțul, avem nevoie să-l 
ţineţi de vorbă. Atunci putem încerca să-l localizăm 
prin intermediul telefonului. 

Angelina a clătinat din cap. 

- N-o să sune, știu că n-o să sune. Îl are pe Rory 
și n-o să vrea să mi-l mai dea înapoi. 

- Doamnă inspectoare Hunter, ce fac oamenii 
dumneavoastră în prezent în această privință? a 
întrebat Julian tăios. 

- l-am pus pe amândoi în lista noastră cu 
persoane dispărute și fotografiile pe care ni le-a dat 
doamna Millar au fost trimise la toate secțiile de 
poliție din țară. 

- Ei da, asta o să fie de mare folos, a strâmbat din 
nas Julian. Pentru numele lui Dumnezeu, sute de 
oameni dispar în fiecare zi și calculatoarele sunt 
inundate cu fotografiile dispăruţilor. Dar aici 
vorbim de răpire, de un tată care este instabil mintal 
și agresiv fizic. N-avem nici o idee ce ar putea să-i 


facă băiatului ăluia. Julian a strâns mâna Angelinei, 
Îmi pare rău, draga mea, dar trebuia s-o spun. 

Jazz l-a ignorat pe Julian și și-a întors privirea spre 
Angelina. 

- Credeţi că fostul dumneavoastră soț este un om 
agresiv, în stare să-i facă rău lui Rory? 

Ea s-a uitat la Jazz cu ochi plini de suferință. 

- Nu, a zis, în cele din urmă. David poate că are o 
problemă cu băutura, însă își adoră fiul, aproape 
până la obsesie. 

- Credeţi că e obsedat de Rory? a insistat Jazz. 

- Nu, scuze, vreau să zic... îl iubește la nebunie pe 
Rory, ca orice tată normal, și când ne-am despărțit 
trebuie să fi fost foarte greu pentru el. De fapt, e 
vina mea. Ar fi trebuit să-mi dau seama ce disperat 
era. 

- Doamnă Millar, știți ceva despre faptul că Rory 
era hărțuit la școală? 

Angelina a ridicat ochii ei albaștri ca de porțelan. 

- Nu, nimic. Cel puțin Rory nu mi-a spus nimic. 

- Iar hărțuiala există în toate școlile, Angelina, a 
zis 
Julian. Cu siguranță exista când eram eu elev la 
St Stephen. Trebuie să înveţi să trăieşti cu ea, nu să 
te duci smiorcăindu-te la părinți. Te întărește 
pentru viitor. 

- Mă bucur să spun că în zilele noastre cele mai 
multe școli n-ar fi de acord cu dumneavoastră, 
domnule Forbes, a ripostat Jazz cu răceală, enervată 
de insensibilitatea lui. Este în fruntea listei lor de 
priorități și sunt sigură că personalul de la 
St Stephen este la fel de conștient de asta ca și 
ceilalți. 

- O, sunt sigur. Nu spun decât că e imposibil s-o 
elimini complet. Așa sunt băieții. 

Julian a bătut ușurel mâna Angelinei. 

- Cu siguranță Rory nu ţi-ar fi spus ție, dragă, așa 
că nu te simți vinovată că n-ai știut. 

- Însă David trebuie să fi știut. De aceea a venit 
aici săptămâna trecută, pentru că a primit un 
telefon ciudat de la Rory. Voia să vorbească cu mine 
pentru că era îngrijorat în privința lui și... 


- Eu l-am dat afară în șuturi, a zis Julian. Era beat 
turtă și mă tem că nu suportam să-l știu în casa 
mea. Data următoare când l-am văzut era în 
mijlocul orașului Foltesham și mi-a spus că o să mă 
omoare, 

- Dragul meu, nu-i chiar așa. A spus că o să te 
omoare dacă te atingi vreodată de un fir de păr de pe 
capul lui Rory. Tocmai aflase despre noi doi. Nu 
prea poți să-l învinovățești. 

- Pentru Dumnezeu, Angelina, tu și David ați 
divorțat. Nu mai e treaba lui ce faci sau cu cine alegi 
să fli, s-a rățoit Julian. 

- Doamnă Millar, Sebastian Frederiks mi-a spus 
astăzi că fiul dumneavoastră era hărțuit de Charlie 
Cavendish, băiatul care a murit. L-aţi auzit vreodată 
pe Rory pomenindu-i numele? a întrebat Jazz. 

- Nu, niciodată. De ce nu mi-a spus domnul 
Frederiks? Sunt mama lui Rory! 

- Nu ştiu, a zis Jazz, nedorind să folosească 
raționamentul lui Frederiks. Prin urmare, nu știați 
că flul dumneavoastră avea o problemă la școală? 

- Vai de mine! Angelina și-a frământat mâinile. 
În ultima vreme devenise așa de închis în el. Am pus 
asta pe seama divorțului. Bietul Rory! De ce 
Dumnezeu nu mi-a spus nimic? 

- Mă tem că adesea copiii nu spun. Și apoi, vă în- 
credințați copilul unor oameni care vă așteptați să 
fie adulți responsabili, care vor acționa in loco 
parentis şi vor lua măsurile adecvate dacă este 
nevoie. 

- Absolut, a aprobat Julian. Dacă trebuie să fie 
învinovățit cineva, este școala. 

- Dar sunt mama lui. Ar fi trebuit să văd. David a 
ştiut că ceva nu-i în ordine. De aceea a venit aici. 

Angelina a ridicat privirea spre Julian, al cărui 
chip era impasibil. 

Jazz a hotărât să abordeze subiectul. 

- Fostul dumneavoastră soț a fost văzut de 
domnul Frederiks în seara în care a murit Charlie 
Cavendish. Oprise mașina în parcarea școlii. Era un 
concert al corului în capela școlii și cred că fiul 
dumneavoastră cânta și el. Ați fost acolo? 


- Da, am fost. 

- Și l-aţi văzut pe fostul soț? 

- Nu. Dar în seara în care a venit aici, David mi-a 
spus că a fost la școală ca să-l caute pe Rory. A oftat 
adânc. Toate astea par cu totul ireale. Doamnă 
inspectoare, David n-a mai băut până acum câteva 
zile. Nu băuse de luni întregi și știu că se ducea la 
întâlnirile Alcoolicilor Anonimi, pentru că sunt 
prietenă cu soția medicului lui. Are un copil coleg 
de an cu Rory. 

- Dragă, de fapt n-ai habar ce făcea David. Nu l- 
ai văzut aproape deloc în ultimele luni și nu cred că 
ai căderea să comentezi despre obiceiurile lui 
recente legate de băutură. Cu siguranță nu se ținea 
pe picioare când a venit aici. 

Angelina n-a răspuns. 

Julian i s-a adresat lui Jazz. 

- Aşadar, doamnă inspectoare, încercați să 
sugerați că David Millar a aflat cumva că Rory e 
hărțuit de Charlie Cavendish și a hotărât să facă el 
dreptate? 

Jazz l-a privit cu ochii ei chihlimbarii, reci. 

- Împrejurările sugerează că nu putem exclude 
această posibilitate. 

- David? Să omoare pe cineva? Angelina își 
regăsise vocea, în cele din urmă. Și-a scuturat capul 
ca și cum ar fi vrut să-l limpezească. E ridicol! Poate 
că are o problemă cu băutura și a fost foarte supărat 
din cauză că și-a pierdut serviciul, apoi căsnicia și 
contactul zilnic cu fiul său, dar asta nu înseamnă că 
e un asasin! Doamnă inspectoare Hunter, vă rog, 
David e un om blând, nu un ucigaș! 

- Draga mea! Julian a luat mâinile Angelinei și s- 
a răsucit spre ea. Te rog, fii sinceră cu tine însăți. Pot 
să accept faptul că atunci când e treaz David e un 
om blând, dar, zău așa, gândește-te la ce s-a 
întâmplat în seara zilei în care și-a pierdut serviciul. 
Ca să nu mai vorbim de a doua zi dimineață, când 
făcea scandal în fața casei și spărgea ferestre ca să 
intre. Julian s-a răsucit spre Jazz. Mă tem că acum 
câteva luni Angelina a trebuit să obțină un ordin de 


restricție împotriva fostului soț. S-a purtat violent 
cu ea și ea a fost foarte speriată, nu-i așa? 

Angelina și-a dus mâinile la tâmple. 

- Dar, cu siguranță, acelea au fost circumstanțe 
atenuante, nu? 

- Da, de acord, a liniștit-o Julian. Problema este 
că şi în situația despre care vorbește doamna 
inspectoare Hunter există circumstanțe atenuante. 
Ai spus deja că David e aproape obsedat să-l 
protejeze pe Rory. Şi, practic, este posibil ca, după ce 
a băut zdravăn, David să fi vrut să-l înlăture din cale 
pe acest Charlie. 

Angelina l-a ațintit pe Julian cu scepticism. 

- Pur și simplu, nu pot să cred... nul 

A scuturat din cap. 

- Doamnă Millar! Jazz a hotărât să intervină în 
ceea ce devenea o conversaţie bilaterală controlată 
de Julian. Știu că este un moment foarte dificil și 
îmi pare rău că îl înrăutățesc. Dar cred că va trebui 
să intensificăm căutarea lui Rory și a fostului 
dumneavoastră soț. Aveţi vreo idee unde l-a putut 
duce David pe fiul dumneavoastră? Vreun loc aparte 
în care a fost sau avea de gând să meargă? 

- Ştiu că spera să-l ia cu el pe Rory în vacanța de 
la mijlocul trimestrului și s-a supărat când i-am 
spus că vreau să-l duc la schi, însă n-am întrebat 
unde voia 
să meargă. 

- Îi plăcea o anumită parte a țării? Undeva unde 
să poată merge cu un copil? 

- Îi plăcea mult alpinismul, asta știu. Obișnuia să 
meargă cu tatăl lui peste tot: Ţara Galilor, Scoţia, 
Lakes District... Spunea mereu că o să-l ducă acolo 
pe Rory când o să fie destul de mare. 

Angelina a ridicat din umeri. 

- Şi părinții lui? 

- Tatăl i-a murit acum câţiva ani, iar mama, de 
curând, a zis Angelina. 

- Prieteni apropiați? Fraţi sau surori la care s-ar 
duce? 

- David era singur la părinți. Şi nu, nu are 
prieteni apropiaţi. Întotdeauna a fost singuratic, 


- Şi apoi, a intervenit Julian, și-ar da seama că 
prietenii și rudele sunt primul loc în care l-ar căuta 
poliția. 

- Domnule Forbes, presupuneți că, de fapt, David 
a fugit cu Rory. Poate că a simţit, lucru de înţeles, că 
amândoi au nevoie de un timp petrecut împreună 
și are de gând să se întoarcă repede. Jazz s-a răsucit 
spre 
Angelina. Bine, cred că este tot ce am nevoie pe 
moment. Și-a închis carnetul și l-a pus în servietă,. 
O să vă dau de știre de îndată ce avem vești. 

Angelina a încuviințat din cap încet. 

- Nu vreau decât să-mi recapăt copilul. Nu credeţi 
că e în pericol, nu, doamnă inspectoare? 

- E cu tatăl lui, care, din tot ce mi-aţi spus, e 
evident că îl adoră. Jazz s-a ridicat în picioare. O să-l 
pun pe unul dintre oamenii mei să vă sune când am 
obținut dispozitivele de urmărire pentru telefoane. 
Nu vă ridicați. les singură. 

A salutat cu un semn din cap și a plecat. 

Miles aștepta afară, în mașină. 

- Ceva interesant? a întrebat în vreme ce pornea 
motorul. 

Jazz privea pe geam. 

- Avem un posibil suspect. Un alcoolic instabil 
emoțional cu un fiu despre care s-ar putea să știe că 
a fost hărțuit de victima noastră. Și totuși... 

- Da? 

- Nu sună bine. L-am întâlnit pe David Millar, 
chiar dacă în treacăt. Era într-o stare groaznică. $i, 
de fapt, pentru că în acel moment era foarte, foarte 
beat, mi-e greu să cred că a putut să conceapă și să 
ducă la îndeplinire o crimă premeditată. 

- Oricum, ar fi putut să știe că Charlie Cavendish 
e alergic la aspirină? a întrebat Miles. 

- Ar fi putut să-i spună Rory. Cu siguranţă nu era 
un secret. 

În vreme ce se îndreptau spre Foltesham, Jazz şi-a 
deschis telefonul ca să vadă dacă are mesaje. 

- E Norton, vrea să știe când dăm publicității 
moartea lui Hugh Daneman. Dacă mai întârziem, o 
să înceapă cu adevărat să arate suspect. 


- Într-un context mai larg, nu-i prea neobișnuit 
să auzi că un om care toată viața a fost profesor își 
curmă zilele când e pus în fața pensionării, a zis 
Miles. 

- Goodbye Mr Chips şi toate astea, a zis Jazz, pe 
gânduri. Am vărsat șiroaie de lacrimi când am văzut 
filmul. 

- Zău? a privit-o el lung. Mi se pare greu de 
imaginat. 

- Pentru că sunt o polițistă trecută prin ciur și 
prin dârmon, fără inimă, vrei să zici? Jazz a ridicat o 
sprânceană și a format pe mobil numărul lui 
Norton. Păi, mulțumesc frumos! 

- Îmi pare rău, a roşit Miles. Presupun că mă 
gândesc la tine ca la... unul dintre băieţi, de fapt. Și 
băieții n-ar boci la așa ceva. A schimbat iute 
subiectul, știind că își taie singur craca de sub 
picioare. Apropo, am vorbit cu avocatul lui 
Daneman și, da, testamentul lui Hugh e la biroul 
lui. Va lua legătura imediat cu beneflciarii, conform 
procedurii, și după ce va face asta ne va spune 
amănuntele. 

- Bine. În capul listei de priorități este să-i găsim 
pe Millar și fiul lui. Bună ziua, domnule, sunt 
inspectoarea Hunter. Aveţi un moment să discutăm 
ceva? 


Vremea era frumoasă când David și Rory au ajuns 
la poalele lui Pike, după ce au făcut o escală la un 
magazin local ca să se echipeze cu bocanci și 
impermeabile. David a plătit în numerar, știind că, 
dacă este căutat, îi vor urmări cardurile bancare ca 
să vadă unde le-a folosit. 

Încă nu se gândise la întoarcere. Profita de 
prezent, bucurându-se că Rory s-a trezit cu culoare 
în obraji, a înfulecat un mic-dejun copios și acum 
stătea lângă el, cu ochii strălucind de nerăbdare în 
vreme ce privea muntele înalt, care avea culmea 
învăluită de nori. 

- Chiar o să ajungem în vârf, tată? 

- Sper că da, dacă vremea rămâne așa. Haide, la 
drum! David a săltat micul rucsac pe spatele lui 


Rory, iar pe cel mai mare l-a luat el. E deja zece și 
jumătate. 

I-au urmat pe ceilalți temerari dincolo de barieră, 
pășind cu scrâșnet peste bucăți de cremene și 
încercând să nu calce în căcărezele de oaie presărate 
prin iarba sărăcăcioasă. 

- La început panta e lină, apoi, spre vârf, devine 
mult mai abruptă. Dumnezeule mare, merită efortul 
când ajungi acolo, a zis David, lungind pasul. O s-o 
luăm încetișor, Rory, nu vreau să exagerezi după ce 
ai fost bolnav. 

- Zău, tată, mi-e mult mai bine azi. Mă simt 
grozav. 

- Aşa te vreau, băiete. 

David a zâmbit și a ciufulit cu tandrețe buclele lui 
Rory. 

Au mers în tăcere în cea mai mare parte a 
drumului. Poate că era aerul curat și faptul că îl 
avea alături pe fiul său, însă capul lui David era 
limpede pentru prima dată după luni întregi. Simţea 
cum începe să-i picure înapoi în vene niște energie 
pozitivă. Nu pusese gura pe alcool de mai mult de 
douăzeci și patru de ore, fiul încă îl iubea și, chiar 
dacă i se destrămase căsnicia și poate că i se 
împotmolise cariera, cu siguranță era destul de 
tânăr ca s-o ia de la capăt. 

- Hai să ne oprim aici să luăm o gură de apă și să 
ne tragem sufletul, a zis David, arătând o mică 
platformă cu o priveliște minunată spre valea de 
dedesubt. 

Și-a ajutat fiul să-și dea jos rucsacul, s-au așezat 
unul lângă altul și au băut apă dintr-o sticlă. 

- Vezi ce departe am ajuns deja? 

- Da, a încuviințat din cap Rory. Mă simt în sigu- 
ranță aici, sus, departe de toate. 

David s-a uitat la el, i-a văzut frica din ochi. 

- Rory, când m-ai sunat de la telefonul public ai 
zis că te temi de ceva. Ce era? 

Rory a clătinat din cap. 

- Nimic, tată, zău. 

- Rory, e evident că te-a tulburat ceva. Sunt tatăl 
tău şi știi că poți să-mi spui orice, oricât ar fi de rău. 


E faptul că eu şi mama am divorțat? 

Rory n-a răspuns. Privea drept în față. 

- Știu cât de greu ţi-a fost și în ultima vreme n- 
am fost un tată bun. Dar îţi jur că acum sunt mult 
mai bine și, chiar dacă nu pot fi acasă ca înainte, 
întotdeauna o să fiu alături de tine. 

- Tată, nu-i asta, a zis Rory cu vocea istovită. A 
fost groaznic să nu fii acasă, dar..., a oftat el, asta e 
de o mie de ori mai rău. 

- Poftim? Mai rău decât faptul că nu-ţi poţi vedea 
tatăl 
în fiecare zi? a încercat David să însenineze 
atmosfera. 

Rory smulgea în tăcere iarba din jurul picioarelor. 

David l-a privit lung și, în cele din urmă, a spus: 

- Haide, amice, spune tot. Ai început, așa că ai 
face bine să termini. 

Rory a privit mult timp în depărtare. A oftat 
adânc, apoi s-a răsucit spre tatăl său. 

- Chestia e, tată... la naiba! Pot să spun în șoaptă? 

- Nu cred că o să ne audă cineva aici, sus, dar da, 
dacă asta te ajută. 

- Bine. 

Rory a tras adânc aer în piept, s-a aplecat spre 
tatăl său și i-a vorbit încet la ureche. 

Jenny Colman nu dormise toată noaptea după 
telefonul primit, dar ştia că trebuie să se confrunte 
cu ea. Douăzeci și cinci de ani însemna ceva timp; 
erau atât de multe lucruri care acum nu mai aveau 
importanţă. Se zice că nu poți niciodată să scapi de 
trecut, și asta dovedea că, într-adevăr, nu poți. 

Cu Charlie Cavendish care a fost găsit mort, apoi 
șocul morții lui Hugh, iar acum, un chip din trecut 
care se ivea din nou, Jenny se simţea foarte 


vulnerabilă. Nu îmbunătățea situația nici faptul că 
domnul Jones, pe care îl adora de departe de ani în 
şir, arăta ca și cum era și el pe cale să facă o 
depresie. 

Cel puţin acea doamnă inspectoare frumoasă, 
care, cu părul ei superb, lung și castaniu-auriu, îi 
amintea lui Jenny de Rita Hayworth în tinerețe, 
părea să creadă, din ce spusese domnul Jones, că nu 
a fost o mână criminală. Nu că Jenny s-ar fi așteptat 
la altceva. Cine să vrea să-i facă de petrecanie lui 
Hugh? El nu făcuse rău nici măcar unei muște, și ce 
a făcut pentru ea când a fost la ananghie, ei bine... 
Jenny n-avea să uite niciodată bunătatea lui și 
sprijinul dat când avea mare nevoie. 

Jenny a plecat de la serviciu la timp, s-a oprit la 
supermarket să cumpere o sticlă de vin, apoi s-a 
grăbit să ajungă acasă să pună în cuptor musacaua. 
Hotărâse că e mai bine să se întâlnească acasă la ea. 
Ştia că se va simți mai în siguranţă pe teritoriul său. 

Era trist, și-a zis în vreme ce se agita prin 
bucătărie, trăgea masa ca să încapă amândouă și o 
acoperea cu o față de masă de plastic cu model, că e 
speriată la gândul să cineze cu persoana care îi 
fusese cea mai bună prietenă din copilărie. 

Nu știa la ce să se aștepte. Cine era Maddy acum. 

Atât de multe se întâmplaseră pe atunci! Și 
răscolirea trecutului nu era niciodată o idee bună. 
Jenny făcuse față ținându-l tăinuit, în siguranță... 
cea mai mare parte din timp, oricum. 

S-a dus în dormitor să-și dea cu pudră și un pic de 
ruj. S-a auzit soneria, și a tresărit. A răsuflat adânc 
ca să se liniștească și s-a dus la ușă. 

Musaflra stătea acolo, cu o sticlă de vin în mână. 

- Salut, Jen, a zâmbit ea şi i-a oferit sticla. 

- Salut, Maddy. Intră. 

- Ce locşor drăguţ ai! a zis ea, pe când Jenny o 
conducea în salonul micut. 

- Am făcut o grămadă de economii ca să-l obțin. 
Pot să-ți iau haina? 

- Mulţumesc. Madelaine și-a scos paltonul și 
Jenny l-a atârnat pe cuierul din hol. Pariez că ai fost 


surprinsă să mă vezi asistentă medicală la școală, 
nu-i așa? 

I-a zâmbit lui Jenny. 

- Am rămas ca la dentist, cum spun fetele și 
băieții, a zis Jenny. Şi, desigur, am lipsit trimestrul 
trecut, m-am 
operat la şold. Nu m-am întors la lucru decât la 
începutul acestui trimestru, aşa că nu te văzusem. 
Nu-mi vine să cred că nu sunt decât două 
săptămâni de atunci, îţi imaginezi? Pare că a trecut 
mult mai mult timp, cu tot ce s-a întâmplat la 
şcoală. Jenny știa că trăncăneşte, agitată. Bem ceva? 

- Cred că ar trebui. Vinul ăsta e răcit. Să destup 
eu sticla? 

- Pot s-o fac eu. 

Jenny s-a dus la căruciorul cu băuturi şi a luat tir- 
bușonul și două pahare, nădăjduind că o să înceapă 
să se simtă mai puțin stingherită după ce bea un 
pic. A desfăcut sticla, a turnat vin și i-a dat lui 
Maddy 
un pahar. 

- Noroc! Madelaine a întins paharul să-l 
ciocnească de al lui Jenny. Să bem pentru prietenii 
vechi. 

- Care îmbătrânesc pe zi ce trece. 

Jenny a zâmbit și a luat o înghițitură mare. 

- Pariez că te-ai întrebat ce s-a întâmplat cu mine, 
a zis Madelaine. 

- M-am întrebat. Sinceră să flu, cum anii treceau 
şi n-aveam nici o veste de la tine, m-am gândit că 
poate ai murit. 

- Sunt încântată, cu siguranță! Madelaine și-a 
înălțat sprâncenele. Dar înţelegi de ce aveam nevoie 
să mă rup cu totul? După ceea ce s-a întâmplat... ei 
bine, să zicem doar că mi-a trebuit multă vreme ca 
să trec peste asta. 

- Nu sunt surprinsă. Ce s-a întâmplat a fost 
groaznic, Maddy, groaznic. Jenny s-a cutremurat 
fără voie. Şi ai reușit? Să treci peste asta, vreau să 
zic? 

- Nu, dar acum am înțeles şi că n-o să pot 
niciodată. A ridicat din umeri. Și, cumva, asta face 


să fle mai bine. Acceptarea este cheia. Când am 
plecat din Norfolk eram într-o stare cumplită. 

- Îmi amintesc, a zis Jenny, mohorâtă. Când ai 
plecat brusc, fără măcar să-ți iei rămas-bun, n-am 
ştiut ce să cred. 

- Mă învinuiam pe mine, vezi tu. Ar fi trebuit să 
ştiu cât de rău este, Eram acolo şi n-am împiedicat 
asta... 

Madelaine şi-a aţintit privirea în depărtare. 

- Nimeni n-a știut cât de rea era situația. Cum ai 
fi putut să știi tu? A fost unul dintre acele lucruri 
care, pur și simplu, îţi scapă din mână. Deci unde 
te-ai dus când ai plecat de aici? 

- În Australia. Aveam un văr la Perth care mi-a 
oferit un loc în care să stau o vreme. N-a fost o 
perioadă bună. Am avut o cădere nervoasă și am 
ajuns în secția de psihiatrie a spitalului local. Am 
stat acolo nouă luni. Am făcut o mulțime de 
tratamente cu electroșocuri. 

- Ooo, Maddy, groaznic! Aș vrea să fi știut. Ţi-aș fi 
putut scrie, sau așa ceva. 

- Pe atunci n-aş fi vrut s-o faci. Nu suportam să 
mă gândesc la trecut sau la orice legat de el. Am 
încercat de două ori să mă sinucid și a doua oară 
aproape că am izbutit. 

Și-a ridicat mâneca, și Jenny a icnit văzând 
cicatricile roșii, urâte, care îi brăzdau încheietura, 

- Oricum, toate astea sunt în trecut. Madelaine 
şi-a tras mâneca la loc. Când am ieșit din spital am 
hotărât să urmez un curs de asistente medicale. M- 
am mutat la Sydney şi am lucrat la un spital de 
acolo, apoi m-am dus în SUA. 

- Ce pasionant! Eu n-am ajuns mai departe de 
Yarmouth, ce să mai vorbim de mersul în altă țară? 
Și vorba îţi este altfel. Nu mai aud Norfolkul în tine, 
drăguțo, a zâmbit larg Jenny. 

- Nu. Madelaine a golit paharul. Ceea ce s-a 
întâmplat cu siguranță m-a făcut să-mi lărgesc 
orizontul. Oricum, destul despre mine. Ce ai făcut 
tu în toți aceşti ani? 

- Nu prea multe, în comparație cu tine. Am trudit 
în St Stephen și am fost promovată când a venit 


noul director, acum paisprezece ani. Îmi iubesc 
munca, zău că da. Și cei de la școala aia s-au purtat 
foarte frumos cu mine. Mergem în bucătărie? Ar 
trebui să pun la fiert mazărea dacă vrem să mâncăm 
înainte de miezul nopții. 

Madelaine a urmat-o pe Jenny în bucătăria 
sclipind de curățenie. A privit-o pe Jenny cum se 
agită pregătind cina și i-a ascultat pe jumătate 
neatentă pălăvrăgeala. 

- Aşadar, acum mai am doar doi ani până la 
pensie, apoi trebuie să hotărăsc ce vreau să fac. Mă 
gândeam că mi-ar plăcea să călătoresc, pentru că n- 
am făcut-o niciodată, și, cel puţin, faptul că am fost 
în şcoală atât de mult timp înseamnă că o să capăt 
o pensie bună. 

- Poate că ar trebui să plecăm împreună, să fim o 
versiune de Thelma și Louise a pensionarelor, să 
lăsăm în urma noastră un șir de distrugeri, a râs 
Madelaine. 

- Păi, am fost o pereche grozavă la şcoală, nu-i 
aşa? a chicotit Jenny. Întotdeauna într-un bucluc, 
cele două teribile. 

A pus pe masă două farfurii și s-au așezat să 
mănânce. 

- Mamele noastre erau disperate, nu? Adică nu 
prea aveam mare lucru de făcut în pustietatea din 
Norfolk, nu ca tinerii din ziua de azi, dar găseam 
noi, nu? 

- Cu siguranță! i-l amintești pe Tommy 
Springfield? Amândurora ne plăcea de el şi n-a avut 
nici o șansă, bietul băiat! Îți aminteşti că am făcut 
pariu care o să fie prima care îl sărută? 

Ochii lui Jenny au scânteiat amintindu-și. 

- Îmi amintesc. Și... ai câştigat tu! 

- Am câștigat! Apoi l-ai sărutat tu, în seara 
următoare, şi s-a crezut cel mai grozav. 

- Era un scump, fie binecuvântat! 

Madelaine și-a mai turnat vin, apoi a umplut la 
loc și paharul lui Jenny. 

- Le-am dat de furcă mamelor și taților noștri, 
nu? Dar nu era decât o distracție bună, nevinovată. 
Cât aveam? Cincisprezece, șaisprezece ani? 


- Aşa trebuie să fi fost. L-am întâlnit pe Jed când 
ne-am dus la petrecerea aceea populară din Gately 
şi aveam aproape șaptesprezece ani. 

Madelaine a zâmbit. 

- Da, şi n-ai mai fost așa de amuzantă după ce te- 
ai îndrăgostit, a dojenit-o Jenny. Vai de mine, avea 
nişte prieteni urâţi și tu tot încercai să mă combini 
cu ei. 

Jenny s-a dus la frigider și a scos sticla de vin pe 
care o cumpărase mai devreme. 

- Păi, întotdeauna ziceam că vrem să ne mărităm 
deodată şi să ne creștem copiii în case alăturate. 

Madelaine a oftat. 

- Nu s-a întâmplat așa, nu? 

- Nu, Ei bine, s-a întâmplat totul, dar în ordinea 
greşită. 

Jenny şi-a privit prietena pe deasupra paharului 
cu vin. 

- Te-ai fi măritat cu Jed dacă nu rămâneai 
gravidă? 

Madelaine a sorbit din vin și a ridicat din umeri. 

- Cine ştie? Dar am făcut-o, nu? În orice caz, n-a 
trebuit să-l suport prea mult timp. S-a însurat 
amenințat cu pușca, apoi a încasat un glonț în 
vintre în luna de după nașterea pruncului. 

A clătinat din cap. 

- Şi n-ai primit prea mare despăgubire de la 
moșie, nu? 

- Câteva sute de lire. Destul pentru o educație 
bună. Madelaine a privit-o țintă pe Jenny și a scos 
un hohot de râs răgușit. Ironic, nu-i așa? 

- Presupun că este, da. Vai, a trecut atâta timp de 
atunci! 

- N-aveam decât optsprezece ani, a zis gânditoare 
Madelaine. Aproape că nu-mi mai amintesc cum 
arăta Jed sau ce am simțit pentru el. Cu siguranță 
nu l-am pus pe un piedestal după ce a murit, cum 
au făcut unii oameni pe care îi cunosc. 

Jenny a încuviințat din cap cu tristețe, căci 
comentariul nimerise la fix. 

- Ştiu. 


Madelaine s-a aplecat în față și a bătut-o ușurel 
pe mână. 

- N-ai reuşit niciodată să-l uiţi, nu-i aşa? 

Ochii lui Jenny s-au umplut pe dată de lacrimi. 
Nu era deprinsă nici cu vinul, nici cu simpatia. 

- Nu. 

- După toți aceşti ani. El a fost motivul pentru 
care nu te-ai măritat? 

Jenny şi-a şters nasul cu dosul mâinii. 

- Poate că ăsta a fost, și... ei bine, se pare că n-a 
apărut niciodată omul potrivit. Vrei plăcintă cu 
mere? 


După budincă şi-au dus cafelele în salon. Jenny a 
aprins focul în șemineul cu gaz, deoarece încălzirea 
se oprise mai devreme. Destinse acum, s-au așezat 
alături, pe gânduri, bucurându-se amândouă de 
familiaritatea vechii prietenii. 

- Te duci vreodată să vezi moșia? a întrebat Made- 
laine în cele din urmă. 

- Niciodată. Mama a murit acum zece ani şi nici 
unul dintre fraţii și surorile mele n-a rămas acolo. 
Sunt împrăștiați prin țară. O văd pe sora mea mai 
mare de Crăciun, însă toți copiii ei au plecat de 
acasă şi au familiile lor. Jenny a oftat. Îmbătrânim, 
Maddy. 

- Știu. Atâtea lucruri nu mai sunt importante 
acum... 

- Oricum, a pus Jenny capăt momentului, ai 
hotărât cât de mult timp rămâi la St Stephen? 

- Până ce asistenta medicală căreia îi țin locul se 
întoarce din concediul de maternitate, dacă s-o mai 
întoarce. 

- Nu ţi-e greu să lucrezi acolo? a întrebat Jenny 
încet. Trebuie să-ți stârnească niște amintiri. 

- Sigur că-mi stârneşte, dar, într-un fel ciudat, mi 
se pare reconfortant. Madelaine a zâmbit. Am fost 
să-l vizitez de câteva ori. 

- Aha, a încuviințat din cap Jenny, neștiind ce alt- 
ceva să spună. 

- Oricum (Madelaine s-a uitat la ceas), e aproape 
unsprezece. Ar trebui să plec. Trezirea la şase 


dimineață, să-i organizez pe băieți. 

- Sunt o ceată de copii buni, totuşi, nu-i așa? a 
zâmbit Jenny. Întotdeauna am spus că din 
St Stephen ies copii politicoși, bine pregătiți. 

- Ei bine, în orice școală sunt și câteva mere 
putrede, a răspuns Maddy, mohorâtă. 

- Charlie Cavendish vrei să zici? Era în internatul 
tău, nu? Trebuie să fi fost interogată de doamna 
inspectoare Hunter. I-ai spus ce pramatie era? 

- Fii pe pace, i-am spus exact ce cred despre el. 
Madelaine s-a ridicat și s-a dus la cuierul din hol să- 
şi ia paltonul. lar acum, desigur, a dispărut Rory 
Millar. Nu-s surprinsă că a fugit, cu toate 
problemele de la școală și de acasă. Tatăl lui o fi un 
betiv, dar cel puțin nu-i un tiran. Bietul gândăcel! 

- Totuși, e greu pentru mamele singure, Maddy. 
Știi asta din experiență. lar doamna Millar îi este 
devotată lui Rory. 

- Dacă e așa de devotată ar trebui să-și pună pe 
primul 
plan fiul și să aibă grijă pe cine alege ca iubit, a 
strâmbat din nas Madelaine. Oricum, îți mulțumesc 
pentru o seară plăcută. Repetăm asta săptămâna 
viitoare? Poate ieşim să mâncăm în oraș? Sau poate 
mergem cu mașina mea la Royal, în Cromer? 

- Ooo, Doamne, n-am mai călcat pe acolo de ani 
întregi. De când m-a dus Harry Gurney. Ţi-l 
amintești? Nu se pricepea deloc la sărutat, a chicotit 
Jenny, încântată. 

- Sunt liberă marți seara, a zis Madelaine. 
Mergem atunci? 

- Mi-ar plăcea grozav. Să mă interesez ce rulează? 

- Da. Până atunci, ne vedem la cantină. 

Madelaine și-a îmbrățişat vechea prietenă. 

- A meritat să mă întorc doar ca să te văd pe tine. 

- Mă bucur tare mult că ai făcut-o. Mi-am făcut 
griji pentru tine în toți acești ani în care n-am avut 
nici o veste. Când te-am văzut în sală, în ziua aceea, 
a fost ca şi cum aș fi văzut o stafie. 

Madelaine i-a prins mâna în mâinile sale. 

- Sunt eu, în carne și oase, îţi jur. La revedere, Jen, 
ne vedem probabil mâine, la școală. 


Jenny a închis uşa şi s-a dus în bucătărie să 
deretice după cină. Avea inima ușoară de fericirea 
revenirii vechii sale prietene. A terminat spălatul 
vaselor şi le-a pus pe toate la locul lor. Și-a făcut 
obișnuita ceașcă de ciocolată caldă, s-a dus la baie, 
apoi s-a așezat în pat. A sorbit gânditoare ciocolata. 

Două fete simple de la ţară, şi totuşi amândouă 
trecuseră prin atât de multe. 

Îşi dorise atât de tare să-i spună lui Maddy de 
moartea lui Hugh, dar știa că domnul Jones îi 
încredințase un secret și trebuia să-l păstreze până 
ce era dat publicității. 

Bietul, bietul Hugh... Lacrimile i-au înțepat 
pleoapele. Avea să-i simtă lipsa atât de mult! 

Dar, ce-i drept... Dumnezeu lua, dar și dădea... 

Și poate că Maddy fusese trimisă înapoi la ea 
tocmai în momentul potrivit. 


Thora Birthwhistle era îngrijorată. La ora nouă și 
jumătate seara, băiatul şi tatăl lui încă nu se 
întorseseră la pensiune. În mod normal nu-şi făcea 
griji pentru oaspeții care se întorceau târziu; mulți 
dintre ei mergeau să mănânce în oraș. Însă domnul 
Millar ținuse să sublinieze înainte de plecare că se 
vor întoarce cu siguranță la cină. Ea i-a spus că o va 
pregăti pentru ora opt. 

Acum friptura şi budinca de rinichi începeau să se 
întărească în grăsimea lor pe blatul din bucătărie, 
iar legumele zăceau, cenușii şi fieșcăite, în tigaie. 

Thora a aruncat o privire spre fereastră și a văzut 
ploaia bătând în geam. Dacă era vreme rea aici, știa 
prea bine cum trebuie să fie sus, în munți. Cei doi 
ar fi putut să fie prinși într-o vijelie, iar ploaia poate 
că s-a prefăcut în zăpadă aproape de vârf. 

Orășenii ăștia păreau să n-aibă habar de 
primejdiile care erau acolo, la sute de metri 
deasupra mării, mai ales în toiul iernii, când vremea 
se poate schimba dintr-o clipă în alta. 

Thora își pierduse soțul, un bărbat născut și 
crescut în Pennini, într-o noapte ca asta, cu mulți 
ani în urmă. 


A oftat, întrebându-se ce să facă. Ştia că au plecat 
spre Pike - îl auzise pe puști zicând asta la micul- 
dejun. Și mai era şi doar o mogâldeaţă, plecând în 
puloverul lui subțire. 

Thora a hotărât că, dacă nu se întorc până la 
unsprezece, va trebui să sune la salvamont. 


Jazz își adusese acasă computerul și hârtiile pe la 
jumătatea  după-amiezii. Camera de la școală 
devenea claustrofobică atunci când erau trei oameni 
în ea. Roland încă se plângea de durerea de la 
dintele scos și, cu toate eforturile pe care le făcea ea, 
omul o călca pe nervi rău de tot. 

Când a ajuns acasă, și-a dat seama că scenariul 
avea să fie doar un pic mai bun, dat fiind că 
instalatorul era la etaj, montând sistemul de 
încălzire centrală. Jazz a închis toate ușile, a pus 
computerul într-o priză veche şi a încercat să nu 
bage în seamă toate bufniturile și bubuiturile și 
fluieratul fals care veneau de deasupra. 

În cele din urmă, și-a pus pelerina Barbour şi 
cizmele de cauciuc și s-a dus la o plimbare prin 
mlaștini ca să-și limpezească mintea. Cerul se 
întuneca și în amurg marea era o pilotă cenușie, 
deloc îmbietoare, în fața ei, înaintând amenințător 
peste uscat. Jazz s-a cutremurat și a pornit înapoi 
spre casă. 

Când a ajuns, instalatorul plecase și, în ciuda 
frigului, s-a simțit mai liniștită. Şi-a făcut un ceai și 
a aprins focul, apoi a scos din servietă însemnările 
despre caz. 

A studiat flşa medicamentelor din ziua morții lui 
Charlie. Privind cu mai mare atenţie, a văzut că un 
cuvânt fusese acoperit cu bandă corectoare și era 
scris peste el. 

„10.45 Două tablete de paracetamol lui Rory 
Millar.“ 

Semnătura era o mâzgălitură, indescifrabilă din 
orice parte o privea. 

Rory Millar, din nou. 

Și ce fusese scris inițial sub cuvântul 
„paracetamol“? 


Jazz s-a uitat lung, a zgâriat, a întors hârtia, dar n- 
a putut să descifreze cuvântul ascuns. A pus foaia 
într-un plic pe care să-l trimită la laborator. Acolo 
aveau să înlăture în câteva secunde banda 
corectoare. 

l-a venit o idee: dacă „aspirină“ fusese cuvântul 
inițial? 

lar dacă Rory Millar primise genul de tablete 
despre care se știa că-l omorâseră pe Charlie 
Cavendish, era cu putință ca el să fie implicat? Sau 
cineva voia să pară că era...? Sau să-l protejeze...? 

Sunetul mobilului i-a întrerupt gândurile. 

- Inspectoarea Hunter, a răspuns ea tăios. 

- Jazz? Sunt eu, Jonathan. Am nimerit prost? 

- Aăă, nu, e bine. E bine, a repetat, enervată că îi 
fusese întrerupt șirul gândurilor. 

- Să te sun altădată? 

- Nu, e în ordine. Acum se simțea vinovată. 
Scuze, am 
fost ocupată până peste cap toată ziua. 

- Nici o problemă. Nu te țin mult. Mă întrebam 
dacă ne-am putea întâlni mâine sau miercuri. Mai 
am câteva întrebări pe care trebuie să ți le pun. 
Trebuie să termin urgent disertația, aşa că m-am 
gândit să vin cu mașina în Norfolk. Știu că ești prea 
ocupată acum ca să vii aici. 

- Așa-i, 

Mintea îi era încă la fișa medicamentelor. 

- Ei bine? 

- Ei bine, ce? 

- Vei putea? Să te întâlnești cu mine, adică? Să 
mai aflu niște lucruri de la tine? 

- Ăăă... da. Însă mă tem că nu poți să vii la mine, 
instalatorul îmi pune încălzirea centrală și casa e 
vraiște. De fapt, aproape că mă gândesc să mă mut 
de aici. 

- Bine, propune tu un loc. O cafenea, poate? 

- E una bună pe coastă, în Cley, Coach and 
Horses, care nu-i prea departe de tine. Ne putem 
vedea acolo. 

- Bine. Poţi ajunge mâine? 


- În clipa asta zic că da. Dar trebuie să te previn 
că sunt 
în toiul unui caz de omucidere și lucrurile se încing, 
așa că dacă apare ceva, atunci... 

- Înţeleg, dar hai să ţinem pumnii să nu apară şi 
să ne vedem mâine. La opt? 

- Da, e bine. 

- Mulţumesc, Jazz. Îţi sunt foarte recunoscător. 

- Bine. Ne vedem atunci. La revedere! 

A închis telefonul, apoi s-a lăsat să cadă pe 
canapea și a oftat lung. 

Erau aproape zece ani de când nu mai fusese în si- 
tuaţia de a se bucura de atenţia bărbaţilor. În Italia 
observase din când în când priviri admirative, dar 
era închisă în ea, n-a reacționat. 

S-a dus în bucătărie și şi-a turnat vin într-un 
pahar, apoi s-a așezat cu picioarele încrucișate în 
fața focului, încercând să izgonească frigul pe care îl 
avea încă în oase de la plimbare. 

Pe când privea în fiăcări, şi-a amintit ce îi spusese 
mama, să nu se acrească. Era greu, după ceea ce i se 
întâmplase. Cum putea să înveţe să aibă din nou 
încredere? 

Adevărul era că avusese încredere deplină, 
absolută, în Patrick. Și, mai rău, îl iubise. 

Ceea ce o speria acum era că încă îl iubea. Chiar și 
după ceea ce îi făcuse, umilind-o în cel mai rău mod 
posibil, după ce și-a petrecut săptămâni și luni 
spunându-i sinelui extrem de logic ce ticălos de cea 
mai joasă speță este el, încă se pomenea că se 
trezeşte noaptea și întinde mâna căutându-l... 

Poate că abaterea atenţiei era soluția. 

Îl găsea atrăgător pe Jonathan și era sigură că la 
fel simte și el în ceea ce o priveşte. 

Ar vrea să se culce cu el? 

Jazz a sorbit din vin, pe gânduri. 

Avea așa de multe prietene  nemăritate, 
emancipate, care nu stăteau pe gânduri înainte să 
sară în pat cu un bărbat care li se părea atrăgător. 
Nu era nici o complicaţie, nici un gând la viitor, 
doar câteva ore de plăcere reciprocă. 


Dar... nici înainte de Patrick ea nu fusese așa. 
Oricât de mult încerca, nu putea să despartă sexul 
de implicarea emoțională. Ceea ce însemna că, deși 
nu dusese lipsă de amorezi, numărul de iubiţi pe 
care îi avusese 
a fost mic, cu o singură cifră. 

Poate că acum trebuia să se maturizeze, să preia 
controlul, să lase deoparte ceea ce ştia că sunt 
sentimentele sale profunde. Dacă avea chef să se 
culce cu Jonathan sau cu oricare alt bărbat care îi 
părea atrăgător, de ce naiba să n-o facă? 

Jazz și-a scuturat capul. Era vorba despre cum este 
ea. Şi se îndoia că se va schimba vreodată. 

A zâmbit pe când se ducea în bucătărie să-și 
gătească nişte paste. Poate că Miles nimerise la flx 
cu analogia lui cu Miss Marple. Poate că era sortită 
să fle o fată bătrână, rezolvând crime, dar ferindu-se 
de implicarea emoțională. 

A pus la CD-player Chopin și a trecut în revistă 
însemnările și programul de a doua zi. 

Era aproape miezul nopţii când a sunat mobilul. 

- Sunt Norton, Hunter. David Millar al tău 
tocmai a apărut împreună cu fiul lui la o secţie de 
poliție din Windermere. Și a mărturisit că l-a 
omorât pe Charlie Cavendish. 

A doua zi dimineață, când Jazz a ajuns la secția de 
poliție din Foltesham, la ora opt, David Millar o 
aştepta deja În camera de interogatoriu. 

- Bună ziua, domnule Millar, ne-am mai văzut o 
dată, la St Stephen. 

A înclinat capul spre el, s-a așezat și a scos 
laptopul din geantă. 

- Da? 

David Millar a clătinat din cap. 


- Îmi pare rău, dar mă tem că nu-mi amintesc. 
Probabil eram beat în acel moment. 

A ridicat din umeri, trist. 

- Domnule Millar, aveți dreptul la prezența unui 
avocat la acest interogatoriu. Şi v-aș sfătui să 
chemați unul. 

El a ridicat iar din umeri, 

- La ce bun? Am recunoscut deja crima. 

- Bine. Jazz a apăsat pe butonul de pornire a 
casetofonului. Este ora opt și nouăsprezece minute 
dimineața, inspectoarea Hunter îl interoghează pe 
David Millar. El a refuzat prezența unui avocat. 
Domnul Millar a mărturisit deja că l-a omorât pe 
Charlie Cavendish vineri, cincisprezece ianuarie, și 
eu îi iau primul interogatoriu. E în ordine, domnule 
Millar? Vreţi să spuneți ceva înainte să începem? 

David a clătinat din cap obosit. 

- Domnule Millar, aseară i-ați spus unui agent 
din sediul poliției din Windermere că în seara de 
vineri, cincisprezece ianuarie, l-aţi ucis pe Charlie 
Cavendish. Vă menţineţi mărturisirea? 

David Millar a încuviințat din cap. 

- Da. 

- Ce aș vrea să faceți acum, domnule Millar, este 
să povestiți exact ce s-a petrecut în seara aceea. 

- O să-mi dau toată silința, însă, evident, eram 
beat în acel moment, așa că unele dintre amănunte 
ar putea să fie îndoielnice. 

- Nu vă grăbiţi, domnule Millar, a încuviințat din 
cap Jazz. 

Era mult mai obișnuită să interogheze un suspect 
ca să obțină o mărturisire, decât să asculte 
amănuntele unei crime mărturisite deja. 

- Ei bine, ştiam că flul meu, Rory, era hărțuit de 
băiatul ăsta de la școală, Charlie Cavendish. 

- Şi cine v-a spus asta? 

- Păi, Rory, desigur. 

- V-a mai vorbit cineva despre această situaţie? De 
exemplu, Sebastian Frederiks, directorul internatului 
lui Rory? 

- Cu siguranță a pomenit faptul că Rory era 
nefericit. Se pare că Rory a fost încuiat peste noapte 


în pivniță de acest Charlie. 

- Zău? Domnul Frederiks v-a spus că a fost 
Charlie? 

- Nu. Rory mi-a spus. 

- Înţeleg. Cum putea Rory să fie sigur, domnule 
Millar? În acel moment era de cealaltă parte a ușii. 

- Uite ce-i, Rory mi-a spus că acest Cavendish îi 
făcea viața un iad. Era tot ce aveam nevoie să știu, 
Bine, doamnă inspectoare? 

- Așadar, când v-a mărturisit Rory că îl hărțuiește 
Charlie? 

- Nu-mi amintesc exact, sincer să fiu, probabil în 
ziua dinainte să... îl omor pe Charlie. 

- Joi, paisprezece ianuarie, a zis Jazz în microfon. 
Și a fost de la telefonul cu plată al școlii? 

- Da. lar după ce m-a sunat m-am îmbătat foarte 
tare, ca să fiu sincer. A doua zi am încercat să 
vorbesc cu domnul Frederiks și cu directorul școlii, 
dar nici unul nu mi-a răspuns la telefon. Așa că am 
urcat în mașină și m-am dus la școală. Trebuia să 
vorbesc cu cineva. Nu voiam să mai treacă o noapte 
în care Rory să fie în pericol. 

- Cât era ceasul? 

- Nu-s sigur. David a clătinat din cap. Dar era 
seara. 

- Așadar, când ați pornit spre școală era cu 
intenţia să-l omorâți pe Charlie Cavendish? 

- Cu siguranță eram destul de furios ca să-l omor, 
doamnă inspectoare, dar, ca să fiu sincer, n-aveam 
în minte nici un plan. Când m-am dus la Fleat, 
domnul Daneman mi-a spus că Sebastian Frederiks 
e plecat. Și nu l-am putut vedea pe Rory din cauză 
că era în corul care dădea concert în capelă. 

- Puteţi încerca să vă amintiţi la ce oră ați ajuns 
la şcoală, domnule Millar? Aproximativ? 

- În jur de șapte şi jumătate? David a ridicat din 
umeri. Îmi amintesc că parcarea era plină și o 
mulțime de oameni se îndreptau spre capelă. 

- Bine, și atunci ce ați făcut? 

- Domnul Daneman mi-a propus să mă întorc 
altă dată, apoi a fost ocupat cu un telefon, așa că... 
David s-a scărpinat în cap. Am hotărât să încerc să-l 


găsesc eu însumi pe tipul ăsta, Cavendish, şi să-i zic 
vreo două. 

- Şi l-aţi văzut? 

- Nu. M-am dus sus, pe coridorul ultimului an, i- 
am găsit camera, dar nu era acolo. 

- Şi ce aţi făcut după aceea? 

- Am zăbovit oleacă să văd dacă nu se întoarce, 
dar nu s-a întors. 

- Domnule Millar, v-a văzut cineva pe când erați 
în Fleat House? Fie la venire, fie pe când căutați 
camera lui Charlie? a întrebat Jazz. 

- Da, v-am spus, domnul Daneman, a zis David. 
Întrebaţi-l, o să confirme. 

- Altcineva? 

- Nu. Cred că am trecut pe scări pe lângă vreo doi 
băieți, dar n-aş putea să vă spun cine erau. 

- Cu siguranță, în jurul orei șapte și jumătate, 
într-o seară de vineri, holul era plin de lume. Toţi 
băieții care veneau sau plecau. Cineva trebuie să vă 
fi văzut. 

- Poate, da. Puteţi să-i întrebaţi pe ei. 

Jazz a oftat, gândindu-se că era neobișnuit să 
asculte cum un suspect caută de zor un martor care 
să-i confirme prezența la locul crimei. 

- Aşadar, domnule Millar, ce ați făcut după aceea? 

- Am stat o vreme în camera lui Cavendish, dar, 
cum nu a apărut, m-am gândit că probabil a ieșit 
undeva în seara aceea. Am știut că n-avea rost să 
mai aştept. Apoi am văzut tabletele lângă pat şi mi-a 
venit o idee. Mi-am amintit ce mi-a spus Rory 
despre alergia lui Cavendish la aspirină. Fiind beţiv, 
am întotdeauna la mine niște analgezice pentru 
durerile de cap. Se zice că alcoolicii n-au 
mahmureală. Daţi-mi voie să vă spun, doamnă 
inspectoare Hunter, că au. Am scos pachetul din 
buzunarul hainei să văd ce sunt. De obicei înșfac 
cele mai ieftine chestii de pe rafturi, ce-o fi, 
paracetamol,  aspirină sau ibuprofen.  Nu-s 
mofturos. David a zâmbit trist. Oricum, așa cum a 
fost norocul - sau ar trebui să precizez, norocul 
meu -, analgezicul pe care îl aveam era aspirină. 

Jazz n-a spus nimic, așteptându-l să continue. 


- Am scos două tablete din pachet, le-am pus 
lângă tabletele lui Charlie și am văzut că sunt 
asemănătoare. Așa că am hotărât să le înlocuiesc. 

- Eraţi conștient că îl vor ucide, domnule Millar? 

- Nu, sigur că nul N-aveam habar cât de gravă 
este alergia lui. Mi-era suficient gândul că îl voi face 
să sufere timp de câteva ore așa cum l-a făcut el să 
sufere pe Rory. Și, ca să fiu sincer, doamnă 
inspectoare, nu cred că eram destul de treaz ca să 
gândesc logic. A fost un impuls. Așa că am înlocuit 
tabletele și am plecat. 

Jazz a bătut cu pixul în masă. 

- Şi unde v-aţi dus? 

- Acasă, desigur. Am mai băut ceva și am adormit 
acolo unde am căzut. M-am trezit a doua zi 
dimineața și mi-am amintit ce am făcut. 

- Cum v-aţi simțit? 

- Groaznic, evident. Mi-am dat seama că, orice i- 
o fi făcut Charlie Cavendish lui Rory, nu era o scuză 
ca să-i pun viața în primejdie. Am băut iar ca să-mi 
amorțesc suferința, sperând totuși că, în cel mai rău 
caz, Charlie a petrecut o noapte neplăcută la spital, 
unde i-a fost golit forțat stomacul. 

- Când ați auzit ce i s-a întâmplat? 

- Rory trebuie să mă fi sunat cândva, în acea 
după-amiază, să-mi spună că Charlie Cavendish a 
murit. David și-a coborât privirea asupra mâinilor 
sale. Drept să spun, nu-mi mai amintesc nimic din 
acea zi. 

- Și cum v-aţi simțit când v-aţi dat seama că l-aţi 
omorât? 

- Distrus. Nu-mi venea să cred că am făcut un 
lucru atât de prostesc. Oi fi eu bețiv, dar ucigaș nu 
sunt. 

- Nimeni nu este până ce nu săvârşeşte o crimă, 
domnule Millar, a zis Jazz cu răceală. Deci ce făceați 
în cabinetul directorului școlii peste câteva zile, 
când v-am văzut eu? 

David a părut surprins că a trebuit să-l întrebe. 

- Voiam să-l văd pe Rory, firește. Încă nu reușisem 
să-l văd. 


- Sunt uimită că voiaţi să vă duceți la școală când 
știați că tocmai îl omorâserăţi pe unul dintre elevi, 
domnule Millar. 

- Eu n-am gândit așa. Nu voiam decât să-mi văd 
fiul. 

- Deci când ați hotărât că trebuie să mărturisiți? 

- Păi, nu m-am trezit din beție decât în ultimele 
zile, pe când eram cu Rory în Lakes District. Și asta 
m-a făcut 
să-mi dau seama ce trebuie să fac. Nu puteam trăi 
cu vinovăția. Trebuia să mă predau, oricare ar fi fost 
consecinţele. 

- De ce l-ați luat pe Rory de la școală și ați 
dispărut cu el? 

- Ia staţi un pic! Pentru prima dată de la 
începutul interogatoriului, David părea că se apără. 
Mai întâi, nu l-am „luat“ pe Rory. M-am pomenit 
cu el în prag duminică. Nu se simțea prea bine, 
ştiam că am să-i spun ceva, așa că am hotărât că ar 
trebui să plecăm câteva zile ca să-i pot explica. Apoi, 
a ridicat din umeri David, ştiam că, dacă o să 
mărturisesc, probabil că n-aveam să-l mai văd prea 
mult în următorii ani. Și i-am trimis un mesaj lui 
Angie când am ajuns, ca să știe că suntem bine 
amândoi. 

- Închei interogatoriul domnului Millar la ora 
8.45 dimineața. Jazz a oprit casetofonul. Și-a prins 
fața în palme și l-a privit fix pe David o vreme. 
Domnule Millar, vreau să mergeţi înapoi jos și să 
încercați să vă gândiţi bine la evenimentele din acea 
seară. Mai vreau și să vă gândiţi cu mare atenție la 
motivul pentru care ați hotărât să mărturisiți 
uciderea lui Charlie Cavendish. 

- V-am spus, nu pot trăi cu vinovăția. Asta nu-i 
destul? 

- Mai trebuie și ca juraţii să vă declare vinovat la 
tribunal, domnule Millar, i-a amintit Jazz. 

- Păi, cu siguranță că, dacă am spus că am făcut- 
o, n-o 
să dureze mult, nu-i așa? 

- Totuși mai trebuie să li se înfățișeze faptele, și 
veți avea un avocat al apărării. Cel puțin, un avocat 


bun poate face să vă fie micșorată sentința. Jazz a 
apăsat pe sonerie și un polițist a apărut în ușă. Te 
rog să-l conduci înapoi pe domnul Millar. Apoi s-a 
ridicat în picioare. Ne vedem mai târziu. 

Jazz a privit cum se închide ușa, apoi a derulat 
banda și a ascultat din nou interogatoriul. După 
aceea a luat telefonul și a format numărul Angelinei 
Millar. 


Angelina, care nu putuse să doarmă noaptea 
trecută, urmărind pe ceas cum orele se scurg încet 
până la patru dimineaţa, când i se spusese că poate 
merge să-l ia pe Rory de la secţia de poliţie din 
Foltesham. Îl lăsase pe Julian adormit, făcuse o baie, 
apoi se plimbase de colo-colo la parter până la ora la 
care putea să facă scurta călătorie ca să-și ia fiul. 

A fost o regăsire plină de emoție, după care l-a 
adus pe Rory acasă, l-a culcat, l-a învelit bine și a 
stat întinsă alături până ce el a adormit, 
dezmierdându-i buclele blonde, moi. 

Rory era acum în siguranță, însă cealaltă veste pe 
care i-o dăduse inspectoarea Hunter era ceea ce îi 
făcea inima să galopeze în continuare. 

La ora șapte s-a furișat la parter să-i facă lui 
Julian cafeaua. 

A pus-o pe noptieră și l-a trezit cu blândeţe. 

El a deschis ochii, somnoros, iar ea s-a aplecat să-l 
sărute. 

- Bună dimineața, iub... 

Angelina i-a pus un deget pe buze. 

- Şşt! Rory e aici. 

Julian s-a ridicat în capul oaselor. 

- L-au găsit? 

- Da. Era în Lakes District și l-a adus înapoi 
poliția în timpul nopții. M-am dus după el la patru 
dimineața. 

- De ce nu m-ai trezit? Te-aș fi dus eu cu mașina. 
E bine? 

- Pare să fie bine fizic. Foarte obosit, evident, și... 
ar fi în ordine să pleci înainte ca el să se trezească și 
să te găsească aici? Nu vreau să se necăjească și mai 


tare, mai ales până ce aflu ce s-a întâmplat cât a fost 
plecat. 

Julian a oftat. 

- Și eu, care credeam că mi-ai adus cafeaua 
pentru 
că mă iubeşti. Când nu-i decât precursoarea 
faptului că 
sunt alungat din propria casă. 

- Nici vorbă, Julian. Pentru numele lui 
Dumnezeu, e o situație extraordinară. Te rog, nu mă 
face să mă simt vinovată. 

- Scuze, dar toată istoria asta de capă și spadă a 
devenit cam obositoare. 

- Ştiu, şi-mi pare rău. După ce totul revine la 
normal o să-i spun, dar cu siguranţă poţi chiar și tu 
să vezi că acum nu-i deloc momentul ideal să-ți 
anunț prezența în viața mea. Și a lui, a zis ea 
categoric. 

- Da, chiar și eu, nesimțţitul care sunt, pot să văd 
asta. 

Julian a luat ceașca și a sorbit posomorât. 

- Uite, mai e ceva ce ar trebui să-ți spun. Angelina 
a tras adânc aer în piept. Inspectoarea Hunter mi-a 
spus că David a mărturisit că l-a omorât pe Charlie 
Cavendish. 

- Poftim? 

Julian aproape că s-a înecat cu cafeaua. 

- Exact. Angelina și-a dus degetele la tâmple. Pur 
și simplu, nu-mi vine să cred. 

- Detest să zic „[i-am spus eu“... 

- Atunci nu zice! Angelina s-a ridicat de pe pat. 
Dumnezeule mare! Nu pot face față, chiar nu pot! 
Scoală-te odată și pleacă, bine?! 


Peste patruzeci de minute Julian a apărut în 
bucătărie arătând impecabil în costum, cu servieta 
în mână. S-a dus la Angelina și a sărutat-o pe obraz. 

- Îmi pare rău, iubito. Zău că da. Știu în ce 
tensiune ai fost. 

Angelina s-a tras din îmbrățișare. 

- Nu, nu știi, a mormăit. 

- Bine, nu știu. N-am avut niciodată un copil. 


- Nu, n-ai avut. 

Julian n-a mușcat momeala. 

- Eşti sigură că o să fii bine? 

- O să fiu. 

- Sigur? Eşti foarte palidă. 

- Da, am zis asta, nu? a răspuns ea iritată. Tocmai 
a sunat inspectoarea Hunter. Vine în cursul 
dimineții. Vrea să stea de vorbă cu Rory. 

- Atunci ar trebui să stau. 

- Nu, nu vorbi prostii. Mă descurc acum, când 
Rory e în siguranță. Angelina i-a zâmbit palid și i-a 
potrivit cravata. Și apoi, asta o să-mi dea o șansă să- 
i explic lui Rory cine ești. 

- Cum rămâne cu seara asta? Sunt izgonit în 
apartamentul meu sau pot să vin acasă să dorm în 
patul meu? 

- Te sun mai târziu. 

- Bine. A sărutat-o pe creștet. Dacă ai vreo 
problemă, sună-mă. O să țin mobilul deschis toată 
ziua. 

- Sunt bine. David e încuiat într-o celulă, așa că 
nu trebuie să-ți faci griji nici din pricina lui. 

Julian a pornit spre ușă, s-a oprit și s-a răsucit. 

- Aproape uitasem. Tocmai am primit un e-mail 
de la secretara mea. Am un client care nu poate să 
mă vadă 
decât la șapte în seara asta, așa că, oricum, o să 
ajung târziu. La revedere, iubito, ai grijă de tine! 

I-a trimis o sărutare din vârful degetelor și a ieșit 
pe ușa bucătăriei. 


La ora unsprezece, Angelina i-a deschis ușa 
inspectoarei Hunter. 

- Intraţi! a zis cu voce obosită. 

- Mulţumesc. 

A condus-o pe Jazz în salon și i-a făcut semn să se 
așeze pe o canapea. 

- Cum se simte Rory în această dimineață? a 
întrebat Jazz. 

- Nu s-a trezit decât acum douăzeci de minute. I- 
am dus micul-dejun în pat și face o baie. E tăcut, 
dar pare nevătămat. 


- Aşadar, n-a spus nimic despre faptul că tatăl lui 
a mărturisit că l-a omorât pe Charlie Cavendish? 

- Nu, nimic. Nici eu nu l-am presat. M-am 
bucurat, pur și simplu, că l-am adus acasă. Va trebui 
să se confrunte destul de repede cu toate astea. 
Angelina a clătinat din cap. E un coşmar. Și mă simt 
răspunzătoare. Dacă nu l-aș fi părăsit pe David, 
dacă aș fi rămas alături de el, poate că nu s-ar fi 
întâmplat nimic. 

- Ați făcut ceea ce ați crezut în acel moment că 
este cel mai bine, doamnă Millar. N-aveaţi cum să 
ştiţi ce se va întâmpla. 

- N-a fost vina mea că David și-a pierdut 
serviciul, sau pentru problema lui cu băutura, dar 
purtarea mea... Oricum, ce-a fost a fost. Acum nu 
pot decât să încerc cum pot mai bine să-l ajut pe 
Rory să treacă prin asta. 

- Trebuie să-l văd, doamnă Millar. Înainte să 
luăm măsuri împotriva fostului dumneavoastră soţ, 
am nevoie ca Rory să-mi răspundă la câteva 
întrebări. 

- Trebuie să fie acum? Bietul copil, a trecut prin 
atâtea! 

- Mă tem că da. O să fiu blândă, nu vă faceți griji. 

Umerii Angelinei s-au gârbovit. 

- Mă duc să văd dacă a ieșit din baie. 

S-a ridicat și a ieșit din cameră. 

Când Rory Millar a intrat, cu mâinile mamei 
așezate protector pe umerii lui, Jazz a fost din nou 
uimită de asemănarea cu tânărul din fotografia lui 
Hugh Daneman. Amândoi aveau aceeași înfățișare 
frumoasă, feminină; Rory încă nu ajunsese la 
pubertatea care avea să-i fure timp de câțiva ani 
frumusețea îngerească. Pielea albă nu era marcată 
de acnee, ochii de un albastru de gheață îi dominau 
fața, iar buzele de fetiță, arcuite, erau încă neatinse 
de sărutarea unei femei. Părul îi atârna în bucle 
aurii, încă umede, până aproape de umeri. 

Era mai înalt decât își închipuise ea, subțire și cu 
şolduri înguste. Vedea în el un pic din David, dar 
nimic din mamă. 


- Rory, iat-o pe doamna inspectoare Hunter. A 
venit să-ți pună câteva întrebări. Ştie că ești foarte 
obosit, așa că sunt sigură că nu va dura mult. 

Jazz s-a ridicat, a zâmbit și i-a întins mâna lui 
Rory. El i-a prins-o și ea a simțit răceala ca de 
gheaţă a palmei lui. 

- Bună ziua, Rory. Mă bucur să te întâlnesc, în 
sfârşit. 

- Vă mulțumesc. 

Rory s-a așezat pe canapeaua din faţa ci. 

- Doamnă Millar, ați putea, oare, să-mi dați o 
cană de cafea? A fost o dimineață lungă și am 
nevoie cu disperare de ea. 

Jazz îl voia pe Rory singur, fie și numai pentru 
câteva minute. 

- Cât de nepoliticos din partea mea să nu vă ofer! 
Desigur. E în ordine, Rory? a întrebat Angelina, 
neliniștită. 

- Da, mamă, e în ordine. 

Vocea lui Rory încă nu se schimbase. Avea în ea 
ceva ciudat, strident. 

- Aşadar, Rory, toate astea trebuie să fi fost un fel 
de aventură. Ţi-ai dat seama când ai dispărut că 
mama ta o să fie înnebunită? 

- Nu. În acel moment nu mă gândeam decât la 
mine. Îmi pare rău pentru toată agitația pe care am 
stârnit-o. 

Vorbea rar, cu precizie, într-un fel ciudat, 
demodat. 

- Rory, te-ai dus de bunăvoie acasă la tatăl tău 
duminică, nu-i așa? Tatăl tău n-a venit la școală să 
te ia cu forța? 

- O, nu. Am fugit. Bietul tata! L-am băgat într-un 
mare necaz. N-am vrut decât să mergem împreună 
într-o mică vacanță. Încerca să facă ceva frumos 
pentru mine. 

- Deci de ce ai fugit de la școală, Rory? 

- Pentru că voiam să-l văd pe tata. 

- Nici un alt motiv? 

- Nu. 

- Rory, erai acolo când tatăl tău s-a predat poliţiei 
din Windermere și a spus că l-a omorât pe Charlie 


Cavendish. Crezi că a făcut-o? 

Rory a ridicat din umeri. 

- De ce să spună asta dacă n-a făcut-o? Trebuie s- 
o fi făcut, presupun. 

- Și te poți gândi la un motiv pentru care tatăl tău 
să vrea să-l omoare pe Charlie? 

Rory a ridicat iar din umeri. 

- Poate. 

- Charlie era un huligan? 

- Da. 

- Şi te-a hărțuit? 

- Da, însă Charlie îi hărțuiește... vreau să zic îi 
hărțuia pe toți. 

- I-ai spus tatălui tău la telefon că Charlie te-a 
încuiat într-o noapte în pivnița cu bagajele? 

Privirea lui Rory s-a plimbat prin încăpere. 

- Poate că da. 

- Îți poți aminti cu siguranță dacă i-ai spus sau 
nu? 

- Da, i-am spus tatii că am fost încuiat în pivniţă, 
dar nu știam că Charlie a fost cel care m-a încuiat. 
Cum aș fi putut să știu? Am auzit doar cum este 
răsucită cheia. 

Jazz bănuia că era timpul să fie adusă cafeaua și 
trebuia să ajungă la obiect, 

- Rory, unde erai în seara în care a murit Charlie 
Cavendish? 

- Am avut un concert de cor în capelă, apoi m-am 
întors la internat și am băut cacao. 

- Domnul Daneman a fost cel care ţi-a făcut-o? 
Știu că domnul Frederiks era plecat în seara aceea. 

Pentru prima dată o expresie de frică a trecut 
peste fața impasibilă a lui Rory. Mâinile i s-au 
încleștat una de alta. 

- Da. 

- Şi apoi te-ai dus direct la culcare? 

- Da. 

- L-ai văzut pe Charlie în seara aceea sau te-ai 
apropiat de camera lui? 

- Nu. De ce s-o fi făcut? 

- Rory? Eşti bine, dragul meu? 

Angelina stătea în ușă cu cafeaua. 


- Eşti foarte palid. Doamna inspectoare nu te 
necăjește, nu? 

- Nu, mamă, dar cred că sunt cam obosit. Pot să 
mă duc să mă întind pe pat? 

Angelina a pus tava pe masă și și-a cuprins fiul în 
braţe. 

- Sigur că poți. I-a aruncat o privire lui Jazz. E 
epuizat. Puteţi să reveniți mai târziu, când se va 
simți mai bine? 

- Sigur, a zâmbit Jazz. A, încă ceva, Rory: în 
vinerea în care a murit Charlie ai primit niște 
analgezice pentru durerea de cap? 

Rory s-a oprit în ușă și s-a răsucit spre ea. 

- Nu-mi amintesc. Se poate. Vedeţi, mă doare 
capul de multe ori. 

- Ei bine, în registrul medicamentelor scrie că ai 
primit în ziua aceea niște tablete. Ce erau și cine ţi 
le dă de obicei? 

- Nu știu ce erau. Doar analgezice. 

Rory a ridicat din umeri. 

- Domnul Daneman a fost cel care ţi le-a dat? 

Rory a încuviințat din cap. 

- Da. Acum pot să plec, mamă? 

Băiatul și-a rezemat capul de umărul ei. 

- Sigur că da, dragă. 

Angelina s-a răsucit spre Jazz. 

- Acum e destul. E stors de puteri. Rory, fugi sus și 
vin și eu după ce o conduc pe doamna inspectoare. 

Rory a încuviințat și a ieșit în tăcere. 

- Plec. Îmi pare rău că l-am obosit pe Rory, dar cu 
cât putem pune mai repede faptele laolaltă, cu atât 
mai bine. Jazz s-a ridicat în picioare. Vă mulțumesc, 
doamnă Millar. 

A urmat-o pe Angelina spre ușa casei. Angelina s- 
a oprit o clipă înainte să-și adune curajul ca să 
întrebe: 

- Nu vreau cu adevărat să știu, dar cum... a zis 
David că l-a omorât pe băiatul acela? 

- A înlocuit medicamentele pentru epilepsie ale 
lui Charlie cu două tablete de aspirină pe care le 
avea în buzunar pentru mahmureală. Poate că ați 


știut că Charlie era alergic la aspirină. Evident, 
David a știut. 

- Poftim? Angelina părea nedumerită. David avea 
aspirină în buzunar? 

- Asta mi-a spus, da. 

Ea a clătinat din cap. 

- Dar e imposibil. 

- De ce? 

- David nici nu s-ar apropia de aspirină, doamnă 
inspectoare, ce să mai vorbim să aibă așa ceva în 
buzunar? Nu. Angelina și-a scuturat capul 
vehement. Pur și simplu, n-are sens. 

- De ce nu, doamnă Millar? a întrebat Jazz încet. 

- Simplu, din cauză că și David are o alergie fatală 
la aspirină. 

Jazz s-a înapoiat la secția de poliție din Foltesham. 
Miles era în camera de interogatoriu, ascultând 
înregistrarea interogatoriului lui David Millar. 

- Ceva interesant cu băiatul? a întrebat-o. 

Jazz s-a lăsat să cadă pe scaun. A clătinat din cap. 

- Nu, nu prea, Angelina îl apără ca o tigroaică, 
așa cum și trebuie, dar... Jazz a ridicat privirea spre 
Miles. Ia ghicește! 

- Ce? 

- Doamna Millar tocmai mi-a spus că fostul ei soț 
are o alergie fatală la aspirină. 

- Zău? Miles a înălțat o sprânceană. Ei bine, 
tocmai am ascultat banda și n-am auzit niciodată o 
mărturisire mai puțin convingătoare decât a lui 
Millar. E aproape ca și cum ar încerca orice ca să 
facă un tot coerent. 

- Păi, întregul lui procedeu din seara aceea tocmai 
s-a dus de râpă, a oftat Jazz. Fie crima a fost sută la 
sută premeditată - doamna Millar a afirmat 


categoric să fostul ei soț nu s-ar atinge de aspirină -, 
fie Millar minte de la obraz ca să apere pe cineva. 

- Pe bandă Millar zice că n-a fost premeditat, că 
ideea 
de a înlocui tabletele i-a venit dintr-odată, a zis 
Miles. În plus, dacă era așa de beat cum spunea, aș 
zice că era cu siguranță mai probabil să-l găsească pe 
Charlie și să-l ia la pumni. 

- În orice caz, a oftat Jazz, întreaga lui mărturisire 
tocmai a sărit în aer. 

- Am fost mai devreme la școală și nici unul 
dintre băieți nu-și amintește să-l fi văzut la etajul 
ultimului an. Un sendviș? Miles a pus pe masă o 
pungă de plastic. Ou și creson sau șuncă, salată 
verde și roșii? 

- Nici unul, mulțumesc. Nu mi-e foame, a zis 
Jazz. Se pare că Millar a spus că a vorbit cu Hugh 
Daneman în seara aceea. 

- Asta e de folos. 

Miles a mușcat din sendvișul cu șuncă. 

Jazz încă era pe gânduri. 

- Așadar, întrebarea este: de ce minte? Știm că 
David Millar își adoră fiul... şi știm că Rory a fost cel 
care s-a dus la tatăl său duminică. Dacă i-a 
mărturisit lui tati în timpul excursiei implicarea lui 
în moartea lui Charlie? 

Miles a privit cu atenție sendvișul. 

- Iar tati hotărăște că trebuie să ia vina asupra sa. 
Am mai văzut din astea. 

- Iar Rory a primit două analgezice la ora nouă în 
acea seară. Pe fișa medicamentelor scrie că erau 
tablete de paracetamol, dar ceva scris dedesubt a 
fost acoperit cu bandă corectoare. Aştept să-mi 
spună de la laborator ce anume. 

Miles a aruncat ambalajul gol spre coșul de gunoi 
și n-a nimerit. 

- Prin urmare, dacă aflăm că a fost acoperit 
cuvântul „aspirină“ și înlocuit cu „paracetamol“, 
Rory nu avea doar motivul, ci și mijloacele. 

Jazz a tăcut o vreme. 

- E grav să acuzi de crimă un băiat de treisprezece 
ani. 


- Da, şi dacă el a fost implicat, mai înseamnă și 
că cineva din școală știe și a acoperit cu bandă 
corectoare cuvântul acuzator ca să-l protejeze. 

- În afară de cazul în care el însuși a făcut-o, a zis 
Jazz încet. 

- Fişa medicamentelor este păstrată în dulapul cu 
medicamente, care este încuiat tot timpul. Singurii 
oameni care au cheie sunt Frederiks, asistenta 
medicală și, desigur, Hugh Daneman, în acea seară 
anume. 

- De ce naiba a trebuit să se omoare? a oftat Jazz. 

- Poate că a fost implicat în vreun fel în cele 
întâmplate, a ridicat din umeri Miles. 

- Cunoaștem motivul lui Rory, dar de ce ar fi vrut 
un adult, de exemplu Hugh Daneman, să încerce 
să-l protejeze? 

- Din păcate, toate astea sunt presupuneri până 
avem un răspuns de la laborator. Dumnezeule! 
Cazul ăsta se mișcă greu. 

Jazz a bătut enervată cu pixul în masă. 

- Așa-i în văgăuna asta, a rânjit Miles. Ne prinde 
bine amândurora. O să ne întoarcem la Londra și o 
să apreciem ce avem acolo. 

- Poate tu, Miles; eu, cu siguranță, nu, a răspuns 
tăios Jazz. 

El a schimbat iute subiectul. 

- Deci ce ţi-a spus instinctul când l-ai văzut pe 
Rory? 

- N-am avut ocazia să-mi fac o impresie în timpul 
pe care l-am avut. Nu-mi spunea tot, dar asta putea 
să fie din mai multe motive. I-aș zice „ciudat“, 
presupun, dar, ce-i drept, majoritatea adolescenților 
sunt ciudați. Asta nu înseamnă că sunt ucigași. 

- Nu, a fost de acord Miles, însă de obicei 
instinctul tău se manifestă și îți spune dacă e ceva 
mai mult. 

- Cred că „instinctul“ meu s-a îndopat până la 
refuz cu paste în Italia și are nevoie de antrenament 
serios până să înceapă iar să funcționeze. 

- N-ai pus pe tine nici un gram. Zău. 

- Nu vorbeam despre talia mea, Miles. Jazz a 
oftat. E ceva ce nu pricep aici. Undeva în toată 


povestea, ştiu că sinuciderea lui Hugh Daneman n-a 
fost o coincidență. Oricum, am sunat-o pe Isabella 
de dimineață. E pe drum încoace ca să-i evalueze pe 
Millar și pe fiul lui. Dacă poate cineva să-i 
descifreze, ea este. 

Isabella Sherriff se număra printre cei mai buni 
psihologi criminaliști din Poliția Metropolitană. 

- Măi, să fie, Issy a fost de acord să părăsească 
fumul și să vină în sălbăticia din Norfolk? Miles a 
fluierat. E o onoare pentru tine. 

- Ne știm de mult. Și apoi, în acest moment, 
Millar este arestat pentru crimă. E exact 
specialitatea ei. Am cazat-o la un hotel, așa că o poți 
duce la cină în seara asta. O să-l vadă pe Millar azi 
și pe Rory, mâine. 

- Şi cum o s-o fentezi pe Tigroaică? a întrebat 
Miles. 

- Nu putem minţi în privința meseriei lui Issy, 
dar o putem prezenta în felul potrivit. Ea are 
experiență și la consilierea copiilor care au suferit 
traume. E cazul lui Rory, cu siguranţă. Are nevoie de 
o evaluare, și de aceea o să stea de vorbă cu el. O să- 
i spun clar Angelinei că, dacă iese la iveală ceva care 
este relevant pentru caz, Issy va trebui să ne 
înştiințeze. Dar o să-i spun clar şi că Issy se numără 
printre cei mai buni psihologi din Londra - 
bănuiesc că Angie Millar este genul de om căruia îi 
place să se facă mare caz de el. 

- Nu include partea aia de la urmă, şefa, a glumit 
Miles. 

- Mă întorc la St Stephen să-l văd pe energicul 
director al școlii. Aș vrea să ai o discuţie rapidă cu 
David Millar; nu-i spune deocamdată că știm de 
alergia lui la aspirină, apoi așteaptă până ajunge Issy 
și spune-i ei înainte să stea de vorbă cu el. A zis că 
ajunge pe la trei. 

- Corect. Presupun că ni te alături la cină. 

Jazz şi-a luat servieta. 

- Nu. Eşti pe cont propriu, Miles. Sigur te poți 
descurca. Mă întorc aici la cinci ca să aud ce are de 
spus Issy. La revedere! 


Robert Jones s-a liniștit vizibil când Jazz i-a spus 
de mărturisirea lui David Millar. 

- Păi, nu-s vești bune? Rory s-a întors nevătămat 
și un bărbat este arestat pentru uciderea lui Caven- 
dish. Poate că acum revenim la un anumit grad de 
normalitate. 

- E o veste bună că Rory e acasă și nevătămat, dar 
tare mă îndoiesc că acesta ar fl sfârșitul poveștii în 
privința morții lui Charlie Cavendish. 

- Dar a mărturisit! Cu siguranţă e un caz rezolvat. 

- Mă tem că sunt goluri mari în mărturisirea lui. 
Un avocat al apărării bun ar face-o praf și ne-am 
pomeni înapoi de unde am pornit. 

- Înţeleg. Jones a oftat. Aşadar, ce urmează? 

- Ne continuăm investigația. Domnule Jones, 
vreau să vă întreb ceva: de ce, atunci când asistenta 
medicală v-a arătat foarte clar în mai multe rânduri 
că Charlie Cavendish e un huligan și un pericol 
pentru cei pe care și-i alegea ca ținte, nu l-ați 
exmatriculat? 

Directorul a oftat. 

- Charlie își ascundea cu grijă urmele. 

S-a foit pe scaun, stingherit. 

- Domnule Jones, n-am experiență de conducere 
a unei şcoli, însă conduc o echipă, și întotdeauna 
pentru mine a fost evident când unul dintre 
oamenii mei se poartă urât cu altul. Numele lui 
Cavendish trebuie să fi apărut mereu. Așadar, ați 
putea, vă rog, să-mi spuneți de ce ați ales să-i 
ignorați purtarea? 

- Tatăl lui e un avocat renumit și important, 
unchiul lui este în consiliul de conducere... Vocea 
lui Robert Jones s-a stins. Ce puteam să fac? 

- Să puneţi pe primul loc bunăstarea elevilor aflați 
în grija dumneavoastră, poate? a răspuns Jazz cu 
vocea de gheață. Nu-i treaba mea să vă judec 
capacitatea de director de școală, însă dacă doamna 
Millar hotărăşte să meargă mai departe în numele 
flului său, lucru la care este perfect îndreptățită, fle 
în presă, fle în justiție, reputația dumneavoastră va 
fl afectată grav, ca şi a școlii. 


- Da. Robert a tăcut o vreme. E o gravă eroare de 
judecată din partea mea, recunosc. 

Jazz s-a uitat la ceas. 

- Voiam, de asemenea, să vă dau de ştire că astăzi 
vom da publicității amănuntele decesului lui Hugh 
Daneman. Vă sugerez să-i adunaţi pe toți cei din 
școală și să le spuneți înainte să citească undeva 
despre asta. O să fiți bucuros să auziți că medicul 
legist a tras concluzia că a fost cu adevărat o 
sinucidere. Și în prezent nu există nimic care să lege 
moartea lui de cea a lui Charlie Cavendish. Puteţi să 
le spuneți asta personalului și elevilor. Trebuie să 
mă întorc la secția de poliție din Foltesham și, de 
fapt, de acum înainte vom desfășura ancheta de 
acolo. Dar sergentul Roland și doi dintre oamenii 
lui vor fi aici, dacă sunt probleme. 

Jazz l-a salutat cu un semn din cap, în vreme ce el 
stătea la birou, copleșit, și a plecat. 


Sebastian Frederiks s-a așezat la birou și a descuiat 
sertarul. A scos plicul care sosise în acea dimineață 
și a recitit scrisoarea. 


Domnule Frederiks, 

În legătură cu bunurile domnului Hugh Ronald 
Daneman, decedat. 

Îl reprezentăm pe domnul Daneman şi acționăm în 
prezent ca împuterniciţi pentru distribuirea bunurilor 
lui. Vă rog să luaţi legătura cu mine ca să stabilim o 
întâlnire aici, în acest birou, să putem discuta 
conținutul testamentului său care vă priveşte pe 
dumneavoastră. Dacă ne sunaţi cât mai repede posibil, 
vom putea să acționăm astfel încât şi dumneavoastră, 
şi domnul Daneman să fiţi mulțumiți. 

Profit de ocazie ca să vă transmit sincerele mele con- 
doleanţe. 

Aştept cu nerăbdare să mă căutaţi. 

Al dumneavoastră, 


Thomas Sanders, 
avocat 


Scrisoarea a sosit de dimineaţă. Sebastian a fost 
surprins de conținutul ei. Cu toate că fusese elevul 


lui Hugh la St Stephen, apoi au fost colegi câțiva 
ani, nu fusese niciodată apropiat de el. Dimpotrivă, 
simțise o oarecare repulsie față de aerul ciudat al lui 
Daneman. Nu încăpea nici o îndoială că era gay și, 
că era sau nu corect politic, lui Sebastian îi fusese 
întotdeauna greu să înțeleagă  predilecţiile 
homosexuale. 

Și, ca să fle sincer, presupusese că sentimentul era 
reciproc. 

N-avea rost să facă speculații până ce nu se 
întâlnea cu avocatul, în două zile. Dacă Daneman îi 
lăsase prin testament ceva, Sebastian avea să fle 
surprins. A împăturit scrisoarea, a pus-o la loc în 
plic, apoi și-a privit cu atenţie inelul de pe degetul 
mic, S-a lăsat pe spătar și și-a trecut o mână prin 
păr, gâfâind un pic. 

Nu, nu exista nici un motiv să și-l mai scoată 
vreodată. 


Isabella Sherriff era o doamnă de proporții 
extravagante. Se îmbrăca în caftane voluminoase de 
mătase, cu eșarfe și mărgele la gât, și avea o coamă 
magnifică de păr roșu-auriu care îi atârna până la 
mijloc. 

La Scotland Yard i se zicea „Coțofana“, datorită 
pasiunii ei pentru tot ce strălucește. Fiecare deget 
era acoperit cu inele, iar când mișca brațele, la 
încheieturi îi zornăiau o grămadă de brățări. 

Jazz o admira pe Isabella pentru stilul ei aparte. Și 
pentru că era un psiholog fără pereche. Rareori s-a 
întâmplat ca Issy să se înșele. Și Norton avea 
încredere în ea, iar mărturia ei la tribunal i-a ajutat 
să rezolve o mulțime de cazuri complicate care, 
altfel, ar fl luat-o în altă direcţie. 

Intrând în camera de interogatoriu, Jazz și-a zis că 
Issy 
nu mai are nevoie decât de un glob de cristal ca să- 
și completeze costumația. 

- Draga mea! 

Issy a întins braţele ca s-o cuprindă pe Jazz. 

- Lasă-mă să te privesc. Măi, măi, aerul din 
Norfolk pare să-ți priască. Arăţi minunat! 


- Mulţumesc, Issy. Îţi sunt foarte recunoscătoare 
că ai venit. În acest moment ne simțim ca trupele 
din ultimul avanpost din deșert. Ceea ce a început 
ca un caz simplu pare să fi devenit ceva mult mai 
complicat. 

- Nu așa se întâmplă întotdeauna? a zâmbit Issy. 
Crime se petrec și în afara orașelor, cu toate că 
șleahta aia de orăşeni de la sediu nu crede asta. 
Grozav de demodat pe aici, nu? Issy a desfăcut larg 
braţele, arătând încăperea. Mă simt ca pe platoul de 
fllmare la Dixon of Dock Green. 

- Poliţiştii locali ar zice că asta e din pricină că 
toate fondurile se duc în orașele mari, a explicat 
Miles. Îi putem înţelege. Știu că asta e doar o secție 
locală, însă lipsa de echipamente și puţținătatea 
personalului sunt uluitoare. 

Issy s-a întins și l-a mângâiat pe obraz. 

- Of, suflețelul meu milos! Eşti așa de scump 
când te înfurii! Îmi vine să te mănânc. Ţie nu, Jazz? 

Miles a roșit, iar Jazz, ignorând comentariul, și-a 
tras un scaun și s-a așezat. 

- Bun, presupun că l-ai văzut pe suspectul nostru? 

- O, da. Issy și-a legănat trupul masiv pe scaunul 
de lemn neîncăpător. Am vorbit cu domnul Millar 
timp de patruzeci și cinci de minute. 

- Şi? 

- După cum știm, niciodată nu poți fi sigur sută 
la sută în privința acestor lucruri, dar trebuie să 
spun că aș mânca posteriorul tare îmbelșugat al 
mătușii mele Madge dacă el ar fi ucigașul nostru. I- 
am aplicat testele psihometrice orale, plus cutiuța 
mea de întrebări-capcană și, după părerea mea bine 
cântărită, David Millar este un om neagresiv, care 
reacționează la situații, nu le creează, al cărui mod 
de a acționa nu se potrivește cu nici un fel de crimă 
premeditată. 

- Cum e cu explicaţia că era beat? 

- Din nou, mai probabil să lovească pe cineva, 
mai puțin probabil să ducă la bun sfârșit un plan. 
Nu, a clătinat Issy din cap. Nu cred, nu cred deloc. 

- Nici măcar pentru a-şi apăra fiul? a insistat Jazz. 


- Nu încape îndoială că puştiul e lumina vieții lui, 
şi sunt interesată să-l întâlnesc mâine ca să văd 
imaginea de ansamblu. Știi că nu sunt aici ca să 
cântăresc partea tehnică a cazului, sau dovezile. 
Sunt aici ca să-ți spun că, după părerea mea 
profesională - chiar și dacă n-am ști că minte de la 
obraz când zice că a avut la îndemână în buzunar 
aspirină -, scenariul prezentat de Millar nu se 
potrivește. Bietul om! Pare să fi avut o perioadă 
îngrozitoare, într-un fel sau altul. 

- Însă chestiunea rămâne în picioare: de ce să 
spună că a făcut-o, când nu e așa? a întrebat Jazz. 

- Cred că avem două posibilități: prima, 
protejează pe cineva, şi acel cineva nu poate să fie 
decât fiul său, pe care o să-l văd mâine. A doua, și la 
fel de valabilă, este că are nevoie să i se acorde 
ajutor și atenţie. Doar Dumnezeu știe de câte ori am 
văzut asta. O persoană care a ajuns la capătul 
puterilor, disperată, mărturisește ceva ce n-a făcut, 
ca să aducă lumina reflectoarelor asupra sa. David 
Millar n-o fi el ucigaș, dar asta nu înseamnă că nu 
și-a pierdut simțul realității. A suferit pierderi și 
traume, și asta se poate să-i fi afectat starea mintală. 
Ar trebui să vorbesc cu el mai mult ca să descopăr 
cât de adânc merge asta, dar cu siguranță i-aș 
recomanda o formă de consiliere. De asemenea, aș 
sugera să-l mai interogați o dată, să-i spuneți că 
știm de alergia lui la aspirină și să-l întrebaţi de ce 
minte. 

- Mă duc acum să-l văd. Îți mulțumesc, Issy. 
Apropo, că vorbim de consilieri, asta este forma 
profesională sub care am nevoie să te prezinți când 
vorbeşti cu Rory Millar. Există posibilitatea să fie 
complice la o crimă și avem nevoie să afiăm ce știe, 
dar trebuie și să procedăm cu mare grijă. Se pare că 
a trecut prin multe. Folosește-ți latura drăgălașă și 
cu mama, ca să nu se sperie. 

- Draga mea, pot să fiu oricine vrei tu și să-mi joc 
rolul la perfecţie. i-am spus vreodată că stră- 
străunchiul meu a fost pe scenă cu Sarah 
Bernhardt? Actoria e în familie. Acum, unde-i cel 
mai apropiat han? Mor de foame. 


- Te-am cazat în hotelul lui Miles din oraș și el o 
să te ospăteze. 

- Minunat! Issy s-a ridicat și a cuprins-o pe după 
umeri pe Jazz. Dar tu? Nu ne însoțești? 

Jazz a simţit cum i se încing obrajii. 

- Nu, îmi pare rău, mă tem că nu pot. 

Issy a zâmbit. 

- Pare-mi-se că Jazmine a noastră are o întâlnire 
pasională cu un bărbat. Am oare dreptate? 

- Cinez cu un bărbat pe care îl ajut la cercetarea 
pentru o teză. Nu-l cunosc aproape deloc. 

- Dar o să-l cunoști, scumpete, o să-l cunoşti. 
Acum trebuie să vorbesc cu Norton. O să-ţi spun 
rezultatul. 

Pe când Jazz ieșea din încăpere, s-a întrebat o 
clipă dacă Issy era cu adevărat clarvăzătoare. 


David era ațipit când a auzit cum se deschide 
zăvorul celulei. Se simţea sleit de puteri. Nici nu-și 
mai amintea când avusese ultima dată o noapte de 
somn ca lumea. 

A deschis ochii și a văzut-o pe polițista cea 
frumoasă privind în jos la el. 

- Bună ziua, domnule Millar, cum vă simțiți? 

David s-a frecat la ochi, în vreme ce poliţista se 
așeza la capătul patului îngust. 

- Năucit. Mi se întâmplă întotdeauna când mă 
las de băutură. 

- David, a început Jazz cu blândețe. Avem o mică 
problemă cu mărturisirea ta. 

- Zău? Care anume? 

- Susții în continuare că nu a fost o crimă 
premeditată? Că ai găsit aspirina în buzunarul 
hainei și ai acționat dintr-un impuls? 

- Da, absolut, a încuviințat el din cap. 

- Vezi tu, Angelina mi-a spus de dimineață că și 
tu ești alergic la aspirină. Așa că e foarte îndoielnic 
s-o fi ales ca analgezic, nu-i așa? 

Umerii lui David s-au încovoiat. 

- Fir-ar să fie! a mormăit. 

- David, l-ai omorât pe Charlie Cavendish? 

- Eu... 


- Asta e un da sau un nu? 

- Chestia, doamnă inspectoare, e că poate am 
făcut-o. Vezi, sincer, nu-mi amintesc mare lucru din 
seara aceea. 

- Îți amintești să te fi oprit în drum spre școală ca 
să cumperi tablete de aspirină cu intenția de a-l 
omori pe Charlie? 

- Nu... Eu... 

- David, a zis Jazz încet, pe cine încerci să 
protejezi? 

- Pe nimeni! Nu... A scuturat din cap înverșunat. 
Pe nimeni. 

- Nu cumva ţi-a spus ceva Rory când erați în 
Lakes District? De exemplu, că i-a dat el însuși din 
greșeală lui Charlie niște tablete de aspirină? 

- Dumnezeule mare, nu! Sigur că nu! Ascultă, 
doamnă inspectoare, Rory e victima aici. 

- Problema e că la fel e și Charlie. Și, prin faptul 
că ai oferit o mărturisire care e atât de plină de 
lacune, de fapt ne-ai făcut să ne întrebăm dacă nu 
cumva a fost ca să-l protejezi pe Rory. 

- Nu, doamnă inspectoare! David arăta acum 
speriat de-a binelea. Chiar nu-i așa. Fiul meu e 
nevinovat, n-a făcut nimic. Eu... 

David şi-a prins capul în mâini și a început să 
suspine. 

- Nu te-ai dus la școală cu un pachet de aspirine 
având de gând să-l omori pe Charlie Cavendish, nu, 
David? 

El a clătinat din cap. 

- Nu, n-am făcut asta. Dar, zău, n-are nimic de-a 
face cu Rory faptul că tatăl lui e un neisprăvit care 
crede că s-ar putea să fi omorât pe cineva. Absolut 
nimic. Vă rog, nu-l băgați în toate astea. A suportat 
destule! 

Jazz i-a pus un braț pe umeri, încurajatoare. 

- Știu, Acum o să te trimit acasă, David. Ai nevoie 
de o noapte de somn bun. Și apoi mâine, când o să 
fii mai liniștit, o să vin să te văd acasă la tine. Bine? 

- Mă eliberați? 

- Nu chiar. Ai venit la noi din proprie inițiativă și 
încă 


nu te-am arestat. Unul dintre sergenţii de serviciu o 
să te ducă acasă. Știu că mașina ţi-e încă în Lakes 
District. Vin mâine, pe la unsprezece. 

Jazz s-a ridicat şi a pornit spre ieșirea din celulă. 

- Zău, asta n-are nimic de-a face cu Rory, 
doamnă înspectoare. 

- Așa cum am zis, vorbim mâine. La revedere, 
David! 

Jazz s-a răsucit şi a dat de Issy, care pândea pe 
coridor, în dreptul celulei. Issy i-a făcut un semn 
scurt cu capul și a ridicat degetele mari, apoi a 
urmat-o în sus pe scară. 

- Asta e. Așa cum credeam, își protejează fiul, a 
șoptit. De-abia aştept să-l văd pe Rory. Presimt că el 
ar putea să arunce un pic de lumină asupra întregii 
povești. Mai ales când o să-i spun că tati a fost 
eliberat fără să fie acuzat. Jazz? 

- Scuze, Issy, un moment am fost cu gândul în 
altă parte. Spune-i lui Miles că voi fi la Coach and 
Horses din Cley, dacă are nevoie de mine. Semnalul 
pe țărm poate să fie slab. 

- Bine, îi spun. Ochii lui Issy au scânteiat. Și 
petrecere frumoasă! 

- E în ordine dacă plec, domnule Forbes? A trecut 
de ora șase și Steve mă așteaptă în față la Forum. Va 
trebui să răspundeţi la interfon când vine ultimul 
client. 

Julian a ridicat privirea spre Stacey. 

- Sigur, nici o problemă. Ne vedem mâine. 

- La revedere, domnule Forbes! Vă doresc o seară 
frumoasă! 

- Mulţumesc, și ție! 

Stacey a ieşit din birou, însă atenția lui Julian 
revenise deja la dosarul pe care îl citea. 


Peste douăzeci de minute s-a uitat la ceas şi a 
sunat-o pe Angelina. 

- Bună, iubito. 

- Bună. 

- Ce face Rory? 

- Cuibărit pe canapea, privind la Familia Simpson. 
Pare să fie bine. Un pic tăcut, dar asta-i de înţeles. 
Mâine-dimineaţă vine o consilieră de la Londra să-l 
vadă. Crezi că e o idee bună? 

- Cu meseria pe care o am, am devenit destul de 
cinic în privința acestui gen de oameni. Dar sunt 
sigur că nu-i poate face nici un rău. 

- Nu. 

- Să mă întorc în seara asta? Aș putea să ajung 
mult mai târziu, când Rory ar fi deja în pat, a 
propus el, șovăielnic. Mi-ar plăcea să încerc să 
compensez purtarea aspră de dimineaţă. 

A urmat o tăcere, și în acea tăcere Julian a găsit 
răspunsul. 

- Bine, mă duc în apartament. 

- Îmi pare rău, dragule. Vreau doar ca Rory să-și 
revină din șocul tuturor celor întâmplate înainte să 
descopere din întâmplare un bărbat străin în patul 
mamei sale. 

A fost o tăcere înainte ca Julian să întrebe: 

- Când îl trimiţi înapoi la școală? 

- După tot ce am auzit despre acel îngrozitor 
Charlie Cavendish și ce i-a făcut lui Rory, nu-mi 
vine să-l trimit înapoi. În acest moment nu vreau 
să-l scap din ochi. 

- Charlie nu prea mai poate acum să fie o 
problemă pentru Rory, nu? 

- Nu, știu, Julian, dar... Uite, a oftat Angelina, o 
să vorbim despre asta când ne vedem, dar Rory nu 
pleacă nicăieri săptămâna asta. 

- Asta înseamnă, presupun, că acum sunt 
consemnat în apartamentul meu? 

- Îmi pare rău. Credeam că ai înțeles că pe 
moment trebuie, pur și simplu, să-l pun pe Rory pe 
primul plan. 

- Am înțeles, dar asta nu înseamnă că trebuie sã- 
mi și placă, Angelina. Deci n-o să te văd în 


următoarele zile? Mi-e dor de tine. 

- Ei bine... Vocea Angelinei s-a îndulcit. Ce-ar fi 
să văd mâine dacă Rory e bine și s-o chem pe Lily, 
bona pe care o place mult, pentru câteva ore seara? 
Pot veni cu mașina la Norwich, ne întâlnim în 
apartament și putem să stăm acolo, să comandăm 
ceva de mâncare. 

Julian n-avea chef să se lase convins prea ușor. 

- Poate. Să văd ce treburi am. Te sun mai târziu. 

- Bine. 

Era evident din vocea ei că e nemulțumită. Dar, 
ce-i drept, şi el era. 

- Trebuie să te las. Vine un client peste câteva 
minute. La revedere! 

Julian a închis fără să mai aștepte răspunsul ei. 
Ştia că se poartă urât - era evident că Angelina 
trebuie să-l pună pe primul-plan pe Rory. Problema 
era: așa va fi întotdeauna? 

Într-un fel, era păcat că David Millar avea să fie 
închis pe viață. Cel puțin înainte Angelina reușea să 
i-l paseze pe puști tatălui un weekend din două. 
Acum, mai ales dacă făcea chestia aia stupidă a 
mămicilor și îl trimitea la o şcoală fără internat, 
aveau să-l aibă pe cap tot timpul. 

Văzând că mai sunt cincisprezece minute până la 
venirea clientului, Julian și-a verificat e-mailurile. 

A văzut că unul dintre ele era răspunsul la 
mesajul pe care îl trimisese cu o zi înainte. 

Și sângele i-a înghețat în vene când l-a citit. 

A auzit sunetul interfonului. 

- Alo? 

Vocea suna înfundat. 

- Împingeți ușa și urcați la etaj. Vă aştept acolo. 

Julian și-a închis e-mailul și s-a îndreptat spre re- 
cepție ca să-și întâmpine clientul. 


După ce s-a asigurat că unul dintre băieții lui 
Roland avea să supravegheze toată noaptea casa lui 
David Millar, pentru orice eventualitate, Jazz s-a dus 
acasă. 

Tremura nestăpânit în vreme ce stătea în lenjeria 
de corp cu capul sub robinetul din bucătărie, cu apa 


rece ca gheața șiroindu-i peste părul plin de 
șampon. 

Și-a înfășurat capul într-un turban și a fugit în 
salon să se ghemuiască lângă foc, cu dinții 
clănțănind. 

Instalatorul îi promisese că a doua zi avea să aibă 
apă caldă şi încălzire, însă dacă nu se întâmpla asta, 
Jazz ştia că va trebui să se mute la un hotel. 
Temperatura scăzuse zdravăn în ultimele două zile și 
cerul acoperit arăta că e pe cale să ningă. Tot etajul 
era fără curent electric și în dormitor era ghețărie. 
Suna romantic să te cuibărești sub câteva pături și 
să citeşti la lumânare, dar, în realitate, să te trezești 
în toiul nopții ca să mergi la toaletă, să bâjbâi după 
o lanternă, apoi să te împiedici de truse de unelte și 
să te întorci în pat așa de înfrigurată încât să nu 
mai poți să adormi, nu era. 

Jazz s-a străduit să-și usuce buclele dese la căldura 
focului, nesuportând gândul să scotocească pe sus 
în beznă după un föhn, și a hotărât să doarmă în 
noaptea aceea pe canapea, unde cel puţin avea să fie 
cald. 

Și-a pus blugi, un pulover gros, s-a dat cu un pic 
de rimel și de ruj, apoi a ieșit din casă şi a urcat în 
mașină. 

Pe când conducea pe drumurile înghețate, Jazz și- 
a dat seama că se simte tulburată și și-a pierdut 
stăpânirea de sine. Îi priau ordinea și rutina - tatăl 
ei spunea că asta este pentru că e o adevărată 
Fecioară - și orice fel de haos emoțional îi dădea 
palpitaţiile pe care le simțea acum. 

A parcat pe iarba din fața cafenelei. 

- Ţine-ţi firea, femeie! Nu-i mare scofală - doar o 
cină la cafenea, a zis tare și, trăgând adânc aer în 
piept, a traversat pasajul îngust până la ușa din față. 

Jonathan stătea lângă foc cu o halbă de bere. 
Când a văzut-o a zâmbit, s-a ridicat și a sărutat-o pe 
amândoi obrajii. 

- Ce mai faci, Jazz? Arăți minunat, a comentat, cu 
ochii la picioarele ei lungi, îmbrăcate în blugi. Pot 
să-ți aduc ceva de băut? 

- Un pahar de vin ar fi perfect. 


- Sigur. Așază-te și încălzește-te la focul ăsta 
fantastic. O să aduc meniurile, cu toate că 
specialităţile de pe tablă arată excelent. 

L-a urmărit cu privirea cum merge spre bar, 
dominându-i pe ceilalți bărbaţi de acolo. În seara 
asta arăta, cumva, altfel; mai matur. Poate că 
decorul universității îi colorase amintirile despre el, 
o făcuse să-l vadă ca pe un student, în vreme ce nu 
era decât cu șapte ani mai tânăr decât ea. 

- Poftim. 

Jonathan a pus paharul cu vin în fața ei, alături 
de un meniu, și s-a așezat pe taburetul de alături, cu 
picioarele lungi întinse în față. 

- Uită-te repede. Bucătăria se închide la opt și 
jumătate, iar acum e şi zece. 

Jazz a chicotit. 

- La Londra, majoritatea oamenilor nici n-ar fi 
ajuns încă la restaurant, ce să mai vorbim să se 
închidă? 

A sorbit din vin și a ridicat privirea spre tablă. 

- Oricum, e o decizie ușoară. Eu vreau cod cu 
cartofi prăjiți și piure de mazăre. 

- Atunci suntem doi, a zâmbit el. Trebuie să te 
adaptezi la situație, deși, acestea fiind spuse, codul 
prins aici a ajuns probabil în Scoția, împachetat în 
vid, iar noi mâncăm cel mai bun cod din Norvegia. 

- Probabil, însă gândul este ceea ce contează. 

- Absolut. Și e plăcut să vezi o femeie care evident 
nu se sinchisește de calorii... nu că ai avea nevoie, 
desigur. Adică ai o siluetă frumoasă, dar... Obrajii 
lui se îmbujorau. Ce vreau să zic este că nu-mi place 
să invit o femeie la masă și ea să-și piardă toată 
seara plimbând prin farfurie o bucăţică de salată 
verde. 

- Ei bine, nu-i o problemă pe care s-o ai în seara 
asta. Mănânc precum lupul din zicală și sunt 
moartă de foame, așa că ce-ar fi să te duci să 
comanzi înainte să fie prea târziu? 


În următoarele cincisprezece minute, Jazz s-a 
destins. Jonathan avea un umor ironic pe care ea îl 
împărtășea și îl înțelegea. Peștele și cartofii erau 


delicioși, și Jazz a îndrăznit să mai bea un păhărel de 
vin, 

- Bun, sunt gata să răspund la întrebările alea. 
Apropo, îmi pare rău că ţi-am făcut morală data 
trecută. 

- Eşti pasionată de ceea ce faci. Ăsta nu-i un 
păcat. Nu-ţi face probleme. 

- E pasiune sau deziluzie - ori una, ori alta, a 
zâmbit Jazz. Acum două săptămâni credeam că am 
plecat pentru totdeauna din poliţie. 

Jonathan a înălțat o sprânceană. 

- Zău? De ce? 

- Am fost foarte dezamăgită și la serviciu, și acasă. 
Oricum, e o tiradă prea lungă și plictisitoare, și n- 
am chef să răscolesc trecutul. 

- Înţeleg. Tatăl tău a spus că ai divorțat de curând. 

- Nu, zău? Jazz a înălțat o sprânceană. Şi ce 
altceva ţi-a mai spus? 

- Răspicat, că a fost cea mai bună hotărâre pe care 
ai luat-o vreodată. 

- Nu, n-a fost niciodată un admirator al lui 
Patrick. 

- Asta am priceput. Tu te bucuri? 

- Nimeni nu se bucură când dă greș, nu? Și asta e 
ceea ce înseamnă un divorț. Dar cu siguranță mă 
bucur că am lăsat totul în urmă, da. 

- Şi te-ai întors la muncă? 

- Se pare că da. Credeam că îi fac doar o favoare 
vechiului meu șef, însă... Jazz a ridicat din umeri. O 
să vedem cum merge. 

- Ar însemna să arunci o mulțime de lucruri, nu? 
Cu siguranță ai avansat în carieră, lucru care trebuie 
să fie greu pentru o femeie. 

- Nu foarte. Oricum, nu-s decât un polițai bătrân 
obișnuit, a zâmbit ea. 

- Nu prea obișnuit, a comentat el. Și cu siguranță 
mai arătos decât Colombo. 

- Cred că o să iau asta drept compliment, nu 
insultă! 

- Întotdeauna m-am gândit că mi-ar plăcea mult 
să am o profesie care chiar schimbă ceva în 
societate, cum ar fi chirurg sau inventator. Te admir 


sincer, Jazz. Eu nu fac decât să emit teorii despre 
cum ar trebui să fie făcute lucrurile. 

- De fapt, prima mea iubire nu a fost reprezentată 
de cască şi baston. Voiam să fiu pictoriță. Încă mai 
vreau. 

- Tatăl tău mi-a spus că ai studiat istoria artei. 

- Dragul meu tătic pare să-ți fi spus o grămadă de 
lucruri despre mine, s-a încruntat Jazz. 

- Nu-l învinovăţi pe el. Recunosc că l-am tras de 
limbă, a zâmbit larg Jonathan. Cu toate că n-a fost 
greu, dat fiind că eşti subiectul lui preferat. Oricum, 
lucrul grozav în privința unui talent înnăscut este că 
nu te părăseşte niciodată. Eu n-am nici unul în 
zona artelor. Nu pot nici măcar să vopsesc rama 
unei uși, ce să mai vorbim de tablouri? 

- Însă ai capacitatea de a gândi logic şi limpede şi 
de a aşterne acele gânduri pe hârtie. Acesta îţi este 
instrumentul creaţiei, nu? 

- Ştiam că-mi place de tine, domnişoară Hunter. 
Ce mod elegant de a da un strop de sens vieții mele 
mărunte și neînsemnate! Cafea? 

- Mi-ar plăcea. 

Jazz s-a uitat la ceas în vreme ce Jonathan s-a 
ridicat să se ducă la bar. 

- După aceea chiar trebuie să plec. 

- Deci cum merge ancheta? a întrebat Jonathan, 
apoi a pus pe masă două cești cu cafea și a turnat în 
a lui două linguriţe cu vârf de zahăr. 

Jazz petrecuse zece ani cu un bărbat care avea 
aceeași meserie și înțelegea nuanțele și prescurtările 
din lumea pe care o împărțeau. Cazurile puteau fi 
discutate deschis, fără teama unei greșeli de 
exprimare nevinovate. Cunoștea mulți colegi de 
serviciu ai căror parteneri erau din afara poliției și 
știa cât de greu le este să nu poată împărtăși 
amănuntele muncii lor, de teama divulgării unor 
secrete. 

Acesta era un teritoriu nou pentru ea și știa că 
trebuie să învețe să pășească pe el cu foarte mare 
atenție. 

- Mai complicat decât pare la prima vedere, dar, 
ce-i drept, asta e normal, a răspuns neutru. 


- Eşti în Norfolk temporar? a întrebat el. 

- Nu, e o mutare permanentă. Îmi place aici. 

- E un ţinut uluitor de aspru, nimic drăguţ. Jazz. 
Mâna lui s-a întins peste masă și a prins-o pe a cei. 
Uite, asta sună un pic îndrăzneț, dar mi-a plăcut 
mult seara asta. Putem să ne mai întâlnim? Vreau 
să zic, încă n-am reușit să-ți pun acele întrebări. 

Înainte ca ea să poată începe să formuleze un 
răspuns a văzut că intră în barul mic un personaj 
îngrozitor de cunoscut. Îi zâmbea larg şi se îndrepta 
spre masa lor. 

- Jazz! 

Accentul irlandez moale i-a asaltat urechile. 
Patrick. Fostul său soț. S-a aplecat şi a sărutat-o pe 
un obraz. 

- Arăți minunat! 

Când brațele lui i-au înconjurat umerii a simțit 
mirosul știut care, după zece ani de intimitate, o 
făcea să-l recunoască pe loc, chiar și dacă ar fi fost 
oarbă, 

Ea a rămas aşezată, fără să se clintească, așteptând 
ca el să-și retragă brațele, apoi s-a ridicat în 
picioare. 

- Şi cine e acest om simpatic care e cu tine? 

S-a uitat în jos la Jonathan cu ochi care trădau 
minciuna rostită de buze. 

- Ce mama naibii cauţi aici? 

- Hei, Jazz, nu te purta așa. S-a nimerit să vin în 
Norwich cu treabă, de fapt am adus-o pe Issy. 

- Issy?! 

Jazz a simțit cum i se încleștează gâtul. 

- Aşa s-a nimerit. Am cinat cu Miles și draga 
noastră psihologă. 

- Şi atunci, ce cauţi aici? În cafeneaua asta? a 
întrebat ea rece. 

- Ah, îmi pare tare rău că v-am întrerupt seara, 
dar încerc să-i fac o favoare lui Norton. Vrea să 
vorbească urgent cu tine. Nu răspundeai la mobil, 
însă sergentul Miles știa unde ești, așa că am 
hotărât să vin eu însumi să-ți transmit mesajul. 

Jazz n-avea puterea să răspundă. A văzut că 
Jonathan arată foarte stânjenit. 


- Aş face bine să plec, a zis el, ridicându-se. 
Drumurile astea îmi par acoperite de gheață. 

- Sunt, ai grijă, a rânjit Patrick. 

- O să am. La revedere, Jazz, îți mulțumesc pentru 
seara plăcută. 

- Da, și eu mulțumesc. A fost plăcut. 

L-a sărutat pe Jonathan pe obraz călduros. 

- Jazz, nu ne prezinți? 

Patrick a pus o mână pe umărul lui Jonathan. 

„Ticălosule...“ 

Jazz a scrâșnit. 

- Jonathan, iată-l pe Patrick Coughlin, fostul meu 
soț. 

- Bine. La revedere, Jazz! Ţinem legătura. 

Jonathan a ieşit repede, stingherit. 

- Plec şi eu. 

A încercat să treacă pe lângă Patrick, însă el a 
prins-o strâns de braţ. 

- Ei, Jazz, zău așa, nu-i nevoie de asta, nu? Nu e 
posibil să fim civilizați? Să stăm și să bem ceva, ca 
vechi prieteni ce suntem? 

- Nu suntem prieteni, Patrick, și n-o să mai fim 
niciodată! 

El a privit-o, apoi a zâmbit viclean. 

- Măi, măi, după cum reacționezi s-ar zice că încă 
mai simți ceva pentru mine. Dacă n-ar fi așa, ai 
putea să stai cu mine să bem ceva. 

Jazz s-a așezat brusc, urându-l. 

- Un pahar, apoi plec. 

- Ca de obicei? 

Jazz a încuviințat din cap, în vreme ce inima i-o 
lua la trap, amintindu-și cât de bine o cunoaşte el. 

Patrick i-a dat un pahar cu coniac și a pus pe 
masă paharul său cu whisky. 

- Deci cine era bărbatul? 

- Un prieten, asta-i tot. Cineva pe care îl ajut la o 
teză de doctorat. 

- Mi s-a părut că el ar vrea un pic mai mult decât 
să-l ajuţi. Bravo lui! Te culci cu el? 

- Patrick, pentru numele lui Dumnezeu! Nu-i 
treaba ta! De-abia l-am cunoscut. 

- Un pic cam tânăr, nu? 


- Asta n-a părut niciodată să te oprească pe tine. 

I-a ieșit din gură înainte să se poată stăpâni. 

- Touché. Patrick a sorbit din whisky. A, de fapt n- 
a însemnat nimic, absolut nimic. 

- Să nu îndrăznești să-mi servești tâmpenia 
acesta! Ştiu că minți. Aventura a durat cel puţin un 
an. Cel mai 
rău a fost că toată lumea de la serviciu știa. În afară 
de nevasta ta. 

- Recunosc că m-am purtat urât, dar... 

Ea simţea cum i se încing obrajii. 

- Urt?! Dumnezeule, Patrick, te-ai purtat oribil! 
I-o trăgeai în biroul tău, cu storurile trase. Isuse! 
Dacă aveai de gând să calci pe de lături, puteai 
măcar s-o faci în afara programului. 

Vedea că cei de la masa vecină gustă spectacolul, 
dar nu-i mai păsa. 

- Jazz, îmi pare rău, sincer, profund, a oftat el. 
Poate că ar fi trebuit să avem această discuţie acum 
multă vreme. Eram acolo, așteptând să-ţi cer iertare 
și să-ți explic, dar tu ai luat-o la sănătoasa. În orice 
caz, acum stau aici, în fața ta, recunoscând că m- 
am purtat ca un idiot și sunt copleșit de vinovăţie că 
te-am făcut să treci prin asta. Și e cu atât mai trist 
că purtarea mea a contribuit la plecarea ta de la 
Yard. 

Ea l-a privit disperată. 

- Cum naiba aș fi putut să stau?! Așa cum a spus 
cândva Prințesa Diana, într-o căsnicie, trei 
înseamnă o mulțime, și ea n-a trebuit să lucreze 
zilnic în același birou cu Camilla... ca să nu mai 
vorbim de soțul ei. 

Jazz a clătinat din cap și a golit paharul. 

De data asta, Patrick n-a reacționat imediat. A 
privit-o lung, în tăcere. 

- Oricum, ce-a fost a fost, a continuat ea. Totul a 
rămas în urmă și, sincer, nu vreau decât să merg 
mai departe. Nu-mi vine să cred că ai avut tupeul să 
te arăţi aici. 

- Jazz, eram disperat. Mi-am ieșit din minți 
încercând luni în şir să te găsesc. Avocatul ăla al tău 


a refuzat să-mi dea vreo informație despre locul în 
care te ascundeai. 

- Nu voiam să te văd atunci și nu vreau să te văd 
nici acum, 

- Nu poți spune că n-am jucat corect când am 
semnat pentru un divorț rapid. Aș fi putut refuza să 
semnez. 

- Şi vrei o medalie, da? Jazz a râs cu amărăciune. 
Patrick, eşti așa de plin de rahat, că dai pe dinafară. 
Corectează-mă dacă greşesc, dar poate că ai semnat 
şi pentru binele tău? Ca să fii liber să-ți refaci viața 
cu Chrissie? 

- Mai vrei unul? a arătat el spre pahar. 

- Sigur că nu. Sunt cu mașina. 

- Te duc eu acasă. 

- Nu. Am nevoie de mașină de dimineaţă. 
Apropo, ce voia Norton? Ai zis că trebuie să 
vorbească urgent cu mine. 

- Nu voia nimic. Am minţit ca să am o scuză să 
te văd. 

- O să-l împușc pe Miles că ţi-a spus unde sunt, 

a mormăit ea. 

- Să n-o faci. L-am mințit și pe el. Mâna lui 
Patrick s-a întins peste masă, acoperind-o pe a ei. 
Mi-a fost foarte dor de tine. 

Ea și-a smucit mâna. 

- Ce? Aia a ta de șaisprezece ani ţi-a dat papucii și 
eşti singurel? Scuze. Jazz s-a stăpânit. Asta înseamnă 
să mă cobor la nivelul tău și mi-e rușine de mine. În 
realitate, în afară de faptul că şi-a pus-o cu bărbatul 
meu, îmi plăcea de Chrissie. Era isteață și o 
detectivă al naibii de bună. 

- Dacă asta te face să te simți mai bine, m-a lăsat 
acum două luni pentru un broker din City cu 
cincisprezece ani mai tânăr ca mine și de o sută de 
ori mai bogat. Acum sunt singur, asta sunt. 

Jazz s-a silit să râdă. 

- Dacă vrei să te compătimesc, nu pot. Evident, 
sunt încântată şi sper că ai suferit groaznic. 

- Am suferit. Dar nu din pricina ei. Din pricina 
faptului că am fost așa un cretin când am riscat să 
te pierd pe tine. 


- Mă tem că n-ai nimerit-o. Întotdeauna te-ai 
priceput la vrăjeală, Patrick. Moştenirea irlandeză şi 
toate astea. Din păcate, cu mine nu mai ține. Uite 
ce-i, chiar trebuie să plec. 

Jazz s-a ridicat în picioare. 

- Dar avem de discutat. Salariul tău este încă în 
contul nostru comun. Și numele tău e pe contractul 
apartamentului nostru. 

- Apartamentul tău acum, Patrick. Ai cumpărat 
partea mea, îți amintești? Trimite-i avocatului meu 
un cec și orice hârtii de semnat. 

El s-a ţinut după ea până afară, unde fulgii de 
zăpadă se înghesuiau în jurul lor. 

- Mi-e greu să mi te închipui țărancă, a glumit 
Patrick pe când mergeau spre mașina lui Jazz. Întot- 
deauna ţi-a priit orașul. 

- E uluitor cu ce te poți deprinde când trebuie s-o 
faci. La revedere, Patrick! Călătorie plăcută înapoi 
spre fum! 

Jazz s-a aplecat să intre în maşină, însă Patrick a 
prins-o şi a luat-o în braţe. 

- Isuse, ce dor mi-a fost de tine! Mâna lui îi 
dezmierda părul. Dacă ai vrea vreodată să te 
gândeşti la... 

Jazz s-a smucit brutal. 

- Nu, Patrick, s-a terminat. Pentru totdeauna. 
Crede-mă. 

S-a așezat la volan și a trântit portiera. A pornit 
motorul și a plecat de acolo cât de repede a putut, 
fără să privească înapoi. 

* 

În noaptea aceea, neputând să adoarmă, Jazz s-a 
aşezat pe pervazul ferestrei din salon privind fulgii 
care cădeau pe geam și se aşterneau într-un strat 
gros pe pământ. A copleșit-o iarăși umilința pe care 
o trăise când a descoperit în cele din urmă adevărul 
despre Patrick şi şi-a dat seama că tot 
departamentul știa deja. 

Și totuși, în noaptea aceea era mai supărată pe ea 
însăși decât pe Patrick, pentru excitarea pe care a 
simțit-o când el a luat-o în brațe. 

Jenny Colman a făcut ce făcea de obicei 
dimineața. În vreme ce curgea apa în cadă, și-a 
făcut un ceai tare și a turnat într-un castronel 
cerealele pentru micul-dejun. După baie, îmbrăcată 
în capot, s-a așezat şi a mâncat cerealele. Privea pe 
fereastra mică a bucătăriei zăpada groasă care căzuse 
peste noapte și acoperea totul. 

S-a dus la șifonier și a luat una dintre cele trei 
rochii pe care le purta pe rând la serviciu. Le zicea 
„uniformă“ şi în fiecare ianuarie se ducea cu 
autobuzul la Norwich, când erau reduceri, și le 
înlocuia. S-a machiat și şi-a pulverizat un pic de 
Blue Grass pe gât și la încheieturile mâinilor. A 
auzit afară pașii poștașului care venea pe mica alee 
spre ușa ei. 

„Alte facturi“, a mârâit ea, amintindu-și cum în 
copilărie sunetul paşilor poștașului era palpitant, 
mai ales la aniversări și de Crăciun. Dar acum 
poștașul nu însemna decât că altcineva vrea bani. 

Cele două plicuri au căzut prin fanta cutiei de 
scrisori și Jenny s-a dus să le ridice de pe covorașul 
de la intrare. Unul era o circulară de la o firmă 
locală de instalatori, iar al doilea... 

Jenny a privit lung plicul crem din hârtie groasă, 
cu numele ei tipărit frumos pe partea din față. A 
văzut 
că are o ștampilă din Londra. Și-a luat ochelarii, s-a 
dus în salon și s-a așezat să-l deschidă, întrebându- 
se cine Dumnezeu putea să-i scrie ei din Londra. 

A citit adresa din antet. Era o firmă de avocatură. 
A citit scrisoarea de două ori, ca să se asigure că n-a 
înţeles greşit. 

Când a terminat, și-a scos ochelarii și a rămas cu 
privirea în gol. 

O mică moștenire... 

Nu. Nu trebuie să spere prea mult. A recitit 
scrisoarea. Avocatul voia ca ea să-i facă o vizită la 
Londra. 

Nu mai fusese la Londra niciodată. Cum să 
ajungă la gară? Și apoi, după ce ajungea acolo, cum 


să știe unde să se ducă? 

Poate că ar trebui s-o roage pe Maddy să vină cu 
ea, sau cel puţin s-o ducă la Norwich și s-o urce în 
tren. 

Jenny a pus cu grijă scrisoarea în geantă. Avea să-l 
întrebe pe domnul Jones când ar fi ziua cea mai 
potrivită, și apoi să aranjeze ca una dintre fetele din 
biroul contabilului să-i țină locul. 

Apoi avea să telefoneze. 

S-a încălțat cu cizmele căptușite cu lână, a plecat 
de acasă şi, pe când pășea cu grijă prin zloata de pe 
pavaj, Jenny zâmbea trist. 

Dragul de Hugh! Chiar și dacă era doar o mică 
amintire, era drăguţ din partea lui că s-a gândit la 
ea. 


Când Jenny a ajuns în mica ei zonă de recepție, 
ușa domnului Jones era deschisă. Directorul citea 
ziarul local, iar pe birou avea The Times şi Telegraph. 

A bătut la ușă cu hotărâre. 

- Bună dimineața, domnule Jones. Cum vă simțiți 
astăzi? 

- Intră, intră! 

Robert i-a făcut semn să se apropie de birou. l-a 
arătat titlul de pe prima pagină a ziarului local. 

„Profesor localnic găsit mort în casa lui“. 

Jenny a oftat. 

- Vai de mine! Ce scrie? 

- Cea mai mare parte este despre Hugh și faptul 
că era un cărturar de frunte, dar pomenesc și 
moartea lui Charlie. E câte un mic articol și în astea 
două... 

A arătat spre cele două ziare naționale. 

- Trebuie să fi fost foarte cunoscut ca aceste două 
ziare să scrie despre el. 

- Da. Robert era evident tulburat. Poţi să aduci 
cafea pentru mine şi inspectoarea Hunter? Vrea să 
mă vadă și trebuie să ajungă în orice moment. 

- Sigur, domnule Jones. 

Jenny a rămas în ușă, mușcându-și buza și 
încercând să-și adune curajul ca să spună că are 
nevoie de o zi liberă. 


- Mai e ceva? 

Jenny a clătinat din cap, știind că nu e momentul 
potrivit. 

- Nu, domnule Jones. Vă aduc cafeaua. 


Jazz, care la cinci dimineața renunțase să doarmă, 
plecase devreme ca să ajungă în camera de 
interogatoriu cât de cât încălzită a secției de poliție 
din Foltesham. 

La ora opt au apărut Miles şi Issy, amândoi 
arătând cam obosiţi. 

- Cafea, am nevoie de cafea, a gemut Issy. 

Jazz n-a băgat-o în seamă. Issy s-a pleoştit pe un 
scaun, nepăsătoare, însă Jazz a observat că Miles are 
un aer sfios. 

În cele din urmă, Issy a glăsuit: 

- Te-a găsit? 

Jazz a încuviințat din cap. 

- l-aţi spus unde să caute. Sigur că m-a găsit, a 
răspuns tăios. 

- Alistair, vrei să fii drăguţ și să vezi dacă-i poți 
face rost mătușii Issy de nişte cafea proaspăt 
măcinată, ca pedeapsă că i-ai turnat pe gât aseară 
tot vinul ăla? 

- O să fac tot ce pot, dar nu sunt sigur că boabele 
de cafea au ajuns până la cele mai înaintate 
avanposturi ale siguranței britanice. 

- Mulţumesc, scumpete. 

Issy a rămas în tăcere, privind-o pe Jazz cum se 
preface că se concentrează. 

- Ştii că încă te iubește. 

Jazz a trântit capacul laptopului şi s-a uitat la Issy 
peste birou. 

- Bravo lui! 

- Of, haide, Jazz, vorbeşti cu Issy. Știu ce-ai simțit 
pentru el. Și probabil încă mai simți. 

- Nu! Nu mai simt. Mi-a trebuit atâta timp ca să 
ajung unde sunt și, pur și simplu, n-am chef să 
retrăiesc trecutul. Seara trecută, mulțumită ție, a 
trebuit s-o fac. 

- Îmi pare rău, Jazz, dar m-am gândit că voi doi ar 
trebui măcar să vorbiți. E extrem de nesănătos să nu 


te confrunți cu problemele tale. 

- Issy, nu-s unul dintre pacienţii tăi smintiţi! 
Cum îndrăznești să te amesteci în viața mea? 

- Nu, eşti prietena mea, Jazz. Și te cunosc. Și îmi 
pasă de tine, a zis Issy, liniștită. Mai știu și că cel 
mai mare defect al tău e mândria. Patrick te-a 
umilit. Iar tu ai tulit-o, fără să-i dai o şansă să-ţi 
explice. 

Jazz mai discutase asta cu Issy. Și n-avea chef s-o 
ia de la capăt. 

- Uite ce-i, hai s-o lăsăm baltă. Patrick și cu mine 
suntem divorțați. S-a terminat. 

- Există întotdeauna precedentul Liz Taylor şi 
Richard Burton... 

- Of, Issy, te rog! S-a culcat cu o colegă de-a 
amândurora, și nu o dată, ci de multe ori. Se părea 
că e vorba de „dragoste“, sau cel puțin așa le-a spus 
ea celor mai mulți din birou. Își făceau planuri să fie 
împreună cu mult înainte să aflu eu despre asta. Iar 
acum ea l-a lăsat baltă și el simte cum bate vântul 
singurătăţii, asta-i tot. 

- Da, de acord cu toate astea, dar sigur n-a iubit- 
o. Chrissie e un copil drăguţ, dar nu se măsoară cu 
tine în zona creierului. Nu, a fost comportament 
tipic masculin, și totul se reduce la pofta trupească: 
excitarea unui trup nou, masajul egoului pe care îl 
oferă faptul că îl vrea o femeie mai tânără și, trebuie 
s-o recunoaștem, Patrick are un incredibil de 
mare... a chicotit Issy, ego. 

- Absolut. Și tocmai ai tras singură concluzia. 
Patrick n-ar fi trebuit să se însoare. Poate că e genul 
de bărbat care are nevoie de excitația permanentă pe 
care o nevastă n-ar putea niciodată să i-o ofere. Știi 
cât îi place să fiirteze. Sunt convinsă că Chrissie n-a 
fost prima, și pur și simplu nu-mi doresc să fiu 
măritată cu cineva care aleargă tot timpul după 
fuste, 

- Nu, a oftat Issy. Poate că ai dreptate. Oricum, 
cel puţin aţi vorbit. Dumnezeu știe cum a afiat că 
vin în Norfolk, dar a ținut morțiş să mă aducă el. 

- N-ar fi trebuit să accepți, de dragul meu. 


- Scumpo, ştii că urăsc transportul public, s-a 
strâmbat Issy. 

- Îmi pare rău, dar asta nu-i o scuză. Zici că mi- 
eşti prietenă? Ha! Aproape că m-a omorât șocul 
când a apărut în cafenea aseară. Ai fi putut să mă 
previi. 

- M-a pus să jur că n-o să-ți spun că e aici. Ştia că 
ai fugi de el. Ştiam și eu. Issy a zâmbit. Haide, Jazz, 
trebuie să fi fost o părticică din tine care a fost 
încântată că Patrick a apărut când erai la masă cu 
un posibil iubit. 

Jazz a amuţit. Nu-i venea să creadă ce făcuse Issy. 
În cele din urmă, a zis: 

- Vrei să zici că ai aranjat anume ca să mă 
găsească așa? Isuse, n-aveai nici o idee cu cine mă 
întâlneam! 

Issy s-a aplecat în față. 

- Deci îmi poți spune cu mâna pe inimă că 
aseară, când l-ai văzut pe Patrick, n-ai simţit absolut 
nimic pentru el? 

Jazz simţea cum i se înroşesc obrajii. 

- Ajunge! Nu-ţi mai băga nasul, mulțumesc. Și 
vorbesc serios, Issy! 

Issy a ridicat din umeri. 

- Bine. Îmi pare rău. 

Din fericire, a apărut Miles cu trei căni cu cafea. 

- Nes, mă tem. Doar atât am reușit. 

Dacă Miles a simţit tensiunea din aer, n-a 
comentat nimic, 

- Aş face bine să dau pe gât cafeaua și să mă duc 
acasă la Millar. Vii cu mine, Jazz? a întrebat dulce 
Issy. 

Jazz încă spumega. 

- Nu. Trebuie să mă duc la domnul Jones, 
directorul cel incompetent al şcolii, și să-l pun la 
curent. Toată chestia cu Hugh Daneman a apărut în 
ziare, aşa că probabil e cu nervii întinși la 
maximum. S-a răsucit spre Miles. După ce o lași pe 
Issy acasă la Millar, vrei să-l cauţi pe avocatul lui 
Hugh Daneman? Vezi dacă ne poate spune ce 
conține testamentul. 

Jazz a pus laptopul în geantă și s-a ridicat. 


- Ne revedem aici la douăsprezece, ca să-mi spui 
despre Rory Millar. 

- Abia aştept, de fapt. Adolescenţii ciudaţi sunt 
subiectul meu preferat în prezent, a zâmbit Issy. 

Mobilul lui Jazz a sunat. 

- Sunt Hunter, 

- Sunt Roland, doamnă. Mă tem că am vești 
proaste. 

Părea agitat. 

- Ce e? 

- Sergentul meu zice că Millar a dispărut. 

- Fir-ar să fie! a mormăit Jazz. Cum? Unde? 

- Nu știe, Era în mașină vizavi de casă, n-a văzut 
pe nimeni să intre sau să iasă toată noaptea. La opt 
patruzeci dimineața a apărut poștașul cu un pachet 
pentru Millar, dar n-a răspuns nimeni. Evident, 
sergentul meu a devenit bănuitor, s-a dus să verifice 
și a găsit ușa din spate descuiată și casa goală. Îmi 
pare rău, doamnă, dar ați spus să-l supraveghem de 
la distanţă. 

- Așa e. Atunci am face bine să-l găsim. 

- Acum sunt în drum spre casa lui. Și o să dau 
alarma prin ținut. Sunt sigur că dăm de el. 

- Sper, sergent Roland. Sună-mă de îndată ce ai 
vești. A, și pune pe cineva să stea în fața casei 
doamnei Millar până va fi găsit. Mulţumesc. 

Jazz s-a răsucit spre Issy. 

- Presupun că ai prins esența discuţiei. 

- Da. Nu-ţi face griji, Jazz! Presupun că a fost 
chemarea de sirenă a alcoolului - bietul om probabil 
că voia să bea ceva și bufetul era gol. N-aș crede că 
s-a dus departe. 

- Sper că ai dreptate, a zis Jazz, posomorâtă, pe 
când se îndrepta spre uşă. Însă nu mă aşteptam. Și 
nici un cuvânt Angelinei despre faptul că fostul ei 
soț a dispărut și acum nu se știe pe unde umblă. Ar 
face apoplexie, ca și avocatul ăla arogant al ei. 

- Sigur. Pot să-i spun că David a fost eliberat? Mi- 
ar plăcea să-i văd reacţia. 


- Dacă trebuie. Ne vedem mai încolo. 
* 


Jazz a urcat în mașină ca să se ducă la școală. Încă 
era furioasă pe Issy. Şi preocupată de dispariţia lui 
Millar. Întâlnirea din seara precedentă și apelul de 
la Roland îi zguduiseră încrederea fragilă. Să pierzi 
un suspect e una, să pierzi un suspect care 
mărturisise deja o crimă și a fost eliberat fără să fie 
acuzat era cu totul altceva. 

Și dacă s-a înșelat în privinţa lui? 

„La dracu’, la dracu'!“ 

Jazz a izbit cu palmele în volan în vreme ce 
aștepta s-o ia la dreapta la sensul giratoriu, 
Gândurile i s-au întors la perioada petrecută în 
Italia, când nu se gândea decât în ce cafenea anume 
să se ducă seara ca să mănânce o porţie de penne 
delicioase. 

Ce mama dracului căuta aici? 

Dar, logic, Jazz știa că nu putea să fugă la 
nesfârşit. Issy avea dreptate în sensul că trebuia să 
vină acasă și să înfrunte trecutul. 

Jazz a trecut de sensul giratoriu, încurajându-se cu 
gândul că mai plecase o dată; putea să plece din 
nou. 

Ziua luminoasă devenise înnorată și amenința să 
ningă iar. Serviciul Meteorologic anunţase vreme 
foarte urâtă în toată regiunea de est. Jazz a hotărât 
să stea în seara aceea la hotelul din oraș al lui Miles. 
Să fie înzăpezită în căsuţă fără încălzire centrală sau 
electricitate nu părea o idee rezonabilă. 

Pe când mergea pe strada principală din 
Foltesham a sunat telefonul. Jazz a oprit în fața 
chioșcului de ziare și a răspuns. 

- Jazz? 

- Bună, mamă, ce faci? 

- Eu... 

Jazz a auzit cum i se poticnește vocea și a știut că 
s-a întâmplat ceva. Cu sufietul la gură, a întrebat: 

- Tata? 

- Da. Celestria și-a înăbușit un suspin. Și-a 
pierdut cunoștința acum o oră și l-au dus repede la 
spital. Acum sunt acolo. Doctorii sunt cu el, așa că 
m-am gândit să te sun. 

- Of, mamă! Cât de grav este? 


- Ştii cum sunt doctorii, nu-ți spun nimic. Au zis 
că vor ști mai multe după o serie de analize, dar 
sunt aproape siguri că a fost un atac de cord. 

- Of, Dumnezeule! Lui Jazz i s-a pus un nod în 
gât. Cât e de rău? 

- Destul de grav, cred. Of, Jazz, arată groaznic, 
eu... 

- Mamă, vin acum. La ce spital este? 

- Papworth, dar zău, Jazz, vremea e groaznică aici. 
Ninge de rupe pământul. Li se spune tuturor să nu 
iasă cu mașina decât dacă au absolută nevoie. 

- Ei bine, aici nu e așa de rău și sunt deja pe 
drum. Fii tare, mamă, și spune-i şi tatii să fie. 

- Of, iubito, eu... mulțumesc. E la terapie 
intensivă. Te rog să conduci cu grijă. 

- Așa o să fac. Ne vedem cam într-o oră. 

Jazz a lăsat mobilul să-i cadă în poală și, 
simțindu-se ameţită, și-a rezemat capul pe volan. 
Era apelul de care îi fusese groază în toată viaţa sa 
de adult. 

„Haide, Jazz“, s-a îndemnat singură. „E încă viu, o 
s-o scoată la capăt. Trebuie.“ 

S-a auzit un ciocănit în geamul din partea pasa- 
gerului. 

Jazz a ridicat capul și l-a văzut pe Patrick, cu The 
Times sub braț, privind-o îngrijorat. Înainte să-l 
poată opri, el a deschis portiera și s-a aplecat 
înăuntru. 

- Ce e, Jazz? Ce s-a întâmplat? 

- Tocmai a sunat mama. Tata a avut un atac de 
cord și e la terapie intensivă. 

- Jazz, îmi pare tare rău. Pot să urc? E groaznic de 
frig afară. 

Ea nu l-a împiedicat, n-avea putere. Când s-a 
așezat pe locul pasagerului, mirosul lui și aerul 
amarnic de rece 
au alinat-o și au supărat-o în aceeași măsură. 

El a întins mâna înmănușată și a strâns-o de braț. 

- Presupun că acum te duci la spital. Eşti în stare 
să conduci? Vremea o să fie al naibii de rea. 

Jazz a încuviințat din cap. 


- O să fiu, sigur. Îmi pare rău, dar tocmai am 
primit telefonul. 

S-a îndemnat singură să găsească puterea de a-și 
veni în fire. 

- Este... foarte rău? 

- Mama n-a spus prea multe, dar însuși faptul că 
m-a sunat arată că este, da. Acum o să fiu bine, zău, 
i-a zâmbit ea slab. Ar trebui să plec. 

- Jazz, arăţi groaznic, eşti şocată și în nici un caz 
n-o să te las să conduci prin viscol. 

Patrick a coborât de pe locul pasagerului. 

- Haide, dă-te deoparte, conduc eu. O să lăsăm 
mașina ta la secţia de poliţie, că e oricum în drum, 
și o luăm 
pe a mea - prefer s-o conduc pe astfel de vreme. O 
să ajungem acolo cât ai clipi. 

A dat ocol mașinii și a deschis portiera șoferului. 
Jazz l-a privit fix fără să se clintească. 

- Jazz, îngeraș, fă și tu o dată în viață ce ţi se 
spune fără să te cerți. Pentru că până atunci aici o 
să stau. 

Patrick și-a încrucișat braţele, în vreme ce în Jazz 
se ducea o luptă pe care știa că o va pierde. A 
încuviințat din cap ostenită. 

- Bine. Mulţumesc, a zis, morocănoasă, și a dat să 
iasă din mașină. 

Genunchii i s-au înmuiat și s-a agăţat de Patrick, 
care a ajutat-o să ocolească mașina și a așezat-o cu 
blândeţe pe scaun. 

- Deci unde mergem acum? La Cambridge, 
presupun. 

- Da. 

Jazz l-a privit cum aruncă ziarul pe bancheta din 
spate și pornește motorul. 

- Zău că nu trebuia să faci asta. M-aș fi descurcat. 

- Sunt sigur că da, a zâmbit el îndepărtându-se de 
bordură. Şi știu că nu trebuie s-o fac. Acum, n-ai 
niște telefoane de dat? 

Jazz a încuviințat din cap. 

- Vrei, te rog, să-i spui lui Norton că ajung la 
Londra mai târziu decât era prevăzut? 


Ea s-a încruntat la el, apoi a încuviințat iar din 
cap, în silă. 

- Sunt sigură că, dacă îi explici, o s-o ia așa cum 
este. 
Doar am fost căsătoriţi zece ani. Nu fac decât să te 
duc să-ți vezi tatăl bolnav, nu te iau pe sus pentru o 
împăcare romantică. 

- Știu. Scuze. 

Jazz a luat mobilul și a început să sune. 


Vremea nu s-a înrăutățit şi au ajuns repede până 
la Ely, unde zăpada a început să cadă deasă în jurul 
lor. Jazz şedea tăcută, privind pe geam, cu inima 
galopând când se gândea ce trebuie să înfrunte. A 
încercat mobilul mamei, dar, ca de obicei, era 
închis. De fapt, Jazz se îndoia că Celestria se gândise 
măcar să-l ia cu ea la spital. Acum doi ani le 
cumpărase de Crăciun părinţilor telefoane mobile, 
gândindu-se cât de folositoare ar fi. Tatăl îl adoptase 
imediat, și în ultima vreme chiar începuse să trimită 
mesaje, dar Celestriei îi era greu să găsească butonul 
de pornire, și asta devenise o glumă obișnuită a lor. 

S-au blocat pe A14, la câţiva kilometri de 
Cambridge. 

- Isuse, arată rău, a oftat Patrick și s-a aplecat pe 
geam 
să se uite la ambuteiajul care șerpuia în fața lor cât 
vedeau cu ochii, ceea ce nu era departe, din pricina 
vizibilității proaste. Trebuie să fie în față o ciocnire 
sau o avarie. S-a răsucit spre ea. E vremea să folosim 
girofarul și sirena? 

- N-ar trebui, Patri... 

- Hai s-o facem. 

Patrick a tras pe refugiu, a coborât geamul și a pus 
girofarul pe acoperiș. 

- Cel mai rău lucru care se poate întâmpla e să ne 
pierdem amândoi slujba, dar, cum tu ai renunțat 
deja, n-are importanță. A prins viteză. Și apoi, chiar 
este o chestiune de viață și moarte. 

Cuvintele lui au făcut s-o străbată din nou groaza. 

Refugiul era blocat de mașini avariate și Patrick a 
trebuit să iasă de pe el, s-a alăturat cozii, s-a 


strecurat pe lângă o mașină lovită și a mers mai 
departe până au ajuns la următoarea. Era un proces 
tensionat și, până să ajungă la următoarea 
intersecție, unde Patrick a ieșit de pe autostradă, 
nervii lui Jazz erau încordați la maximum. 

- Pe toți sfinții! A fost un coșmar. Unde naiba 
sunt autoritățile?! 

- În această mașină? a glumit Jazz încet, cu o 
umbră de zâmbet plutindu-i pe buze. 

Patrick i-a strâns mâna, salutând gluma căznită. 

- Şi de ce ţara asta prăpădită e îngenuncheată de 
primul semn de vreme rea? S-a uitat la Jazz și a 
văzut ce palidă este. I-a strâns iar mâna. De-acum 
nu mai e mult. 

Ea a zâmbit stins, întrebându-se dacă acum, când 
se apropiau de spital, n-ar fi fost mai bine să fie 
blocată pe autostradă decât să înfrunte ceea ce o 
aştepta. 


Ql 


Angelina se învârtea prin bucătărie, cu a treia 
ceașcă de cafea în mâinile reci. S-a uitat la peisajul 
de iarnă mirific, a luat telefonul de pe masă și a 
format pentru a zecea oară în acea dimineață 
numărul de mobil al lui Julian. 

Din nou, apelul a intrat direct în căsuţa vocală. 
Angelina a închis. Lăsase deja trei mesaje, unul, 
seara şi două, de dimineață. 

Nu mai dăduse nici un semn după ce vorbiseră 
seara, și el spusese că o va suna. 

Gândul care îi umbla prin minte era simplu: 
Julian se săturase până-n gât să fie vioara a doua, 
după Rory, și hotărâse să-și manifeste sentimentele 
ienorându-i apelurile. 

Angelina și-a mușcat buza și s-a așezat la masă. 
Ce era să facă? Doamne, bărbaţii puteau să fie aşa 


de egoiști! Era vina ei că Rory avea nevoie timp de 
câteva zile de mama sa, precum și de pace și 
siguranță, ca să-și revină? Problema era, desigur, că 
Julian n-avea copii, așa că nu putea înțelege 
instinctul unui părinte şi nevoia de a-și apăra puiul. 

Și... Angelina și-a îngăduit să fie o clipă 
indulgentă cu sine. Cum rămânea cu ea? Să-ţi fie 
răpit copilul, apoi să descoperi că fostul tău soț ar 
putea să fie un ucigaș, era și asta o situație grea. 

S-a ridicat în picioare, dintr-odată mânioasă. 
Dacă acesta era modul infantil al lui Julian de a o 
pedepsi, n-avea decât. 

A auzit soneria de la ușa din față. Aproape sigur, 
era consiliera de la Londra care venea să-l vadă pe 
Rory. A plecat din bucătărie și a traversat holul ca să 
deschidă. 

În prag era o doamnă masivă, cu o pălărie de 
fetru cu borul lat acoperit de zăpadă. 

- Sunt Isabella Sherriff, încântată de cunoştinţă. 
Trebuie să fiți Angelina, mama lui Rory. 

- Da. Angelina a simțit brusc nevoia să 
chicotească. În haina lungă de catifea și cu pălărie, 
Isabella Sherriff îi 
amintea de un om de zăpadă. Vă rog să intrați. 

- Mulţumesc. 

Isabella și-a scuturat mai întâi zăpada de pe umeri 
şi şi-a scos pălăria. 

- M-am gândit să vin pe jos. Proastă idee! 

Ochii îi scânteiau pe când își descheia haina udă 
Jeoarcă, și Angelinei i-a devenit pe loc simpatică. 

- Ce-ar fi să mi-o dați s-o pun la uscat? 

- Bună idee! Cred că aș face bine să-mi scot și 
ghetele astea înainte să las o dâră de zăpadă prin 
toată casa dumneavoastră minunată. 

Isabella s-a sprijinit de clanţă şi s-a descălțat de 
ghetele pline de apă, lăsând la vedere o șosetă 
neagră şi una roșie. A ridicat privirea spre Angelina, 
zâmbind. 

- Scuze pentru ciorapi. Călătoria a fost anunţată 
în ultima clipă și n-am prea avut timp să 
împachetez. 

- Nu vă faceți probleme. 


Angelina a condus-o în bucătărie. Issy s-a dus 
drept la sobă și a pus mâinile pe placa pentru 
încălzire. 

- Cred că pot să uit de întoarcerea la Londra în 
seara asta. 

- Da, ninge zdravăn. 

Angelina a privit absentă pe fereastră în vreme ce 
punea haina lui Issy pe bară. Brusc, a cuprins-o 
frica. Dacă Julian pățise ceva? Dacă avusese seara 
trecută un accident cu mașina în zăpadă pe drum 
spre apartament? 

- Vă supăraţi? 

Angelina s-a silit să revină în prezent și s-a uitat 
la Issy, care arăta spre cafetieră. 

- Scuze! Sigur, vă fac cafea proaspătă. Asta s-a 
răcit. 

A umplut ceainicul și l-a pus la fiert. 

- Cum se simte Rory? Pot să-ți spun Angelina? 

- Da. 

- Şi spune-mi Issy, aşa cum face toată lumea. 

- Rory n-a dormit bine. L-am auzit țipând, dar 
când m-am dus să-l văd încă dormea. Avea un 
coșmar. M-am așezat pe pat și l-am mângâiat pe 
frunte. Nu cred că ştia că sunt acolo. 

- L-ai întrebat de dimineaţă ce a visat? 

- Nu. N-am vrut să vorbim despre asta. 

- În orice caz, coşmarurile sunt sănătoase, chiar 
dacă nu prea plăcute. Mintea subconștientă e prinsă 
în continuare în probleme sau spaime și încearcă să 
le explice, ajutând persoana să le facă față. 

- Înţeleg. 

De fapt, Angelina nu înţelegea. Se gândea în 
continuare la Julian în vreme ce punea cu lingurița 
cafea în carafa de sticlă. 

- Fă-o cât îți place ţie de tare, a zis Issy, așezându- 
se pe un scaun, la masă. A spus Rory ceva despre 
timpul petrecut cu tatăl său? De exemplu, despre ce 
au vorbit? 

- N-am vrut să aduc în discuţie numele lui David. 
M-am gândit că n-ar face decât să-l supere pe Rory 
şi mai tare. Nu ştiu cum face față un copil faptului 
că tatăl 


său e un ucigaș. Angelina a pus în fața lui Issy 
cafetiera, o ceașcă, lapte şi zahăr. Te rog, serveşte-te! 

Issy a ridicat privirea spre ea. 

- Faptul că cineva mărturisește o crimă nu 
înseamnă întotdeauna că a şi săvârşit-o. Tu ai fost 
mai aproape ca oricine de David. Ce înţelegi din 
asta? 

Și-a turnat în cană cafeaua fierbinte. 

- Am fost uimită. Și îngrozită. l-am spus 
inspectoarei Hunter că, pur și simplu, nu-mi vine să 
cred că David ar omori intenționat pe cineva. 

- Chiar dacă ar ști că acea persoană a fost 
răspunzătoare de suferințele pricinuite fiului său? 

- Mi-l pot imagina reacționând, da, însă... 
Angelina a privit-o pe Issy bănuitoare. Cum se face 
că știi toate astea? Credeam că eşti consilieră pentru 
copii? 

- Sunt, însă, așa cum probabil ți-au explicat cei de 
la poliţie, sunt și psiholog criminalist. În această 
calitate am discutat aseară cu tatăl lui Rory. Issy a 
sorbit din cafea. Dumnezeule, că bună mai e! 
Chestia pe care am băut-o la secţia de poliție era 
râncedă. 

- Nu știu ce să mai cred. Angelina și-a masat 
fruntea, nedumerită. Inspectoarea crede că David a 
făcut-o? l-am spus că David e alergic la aspirină. 
Niciodată nu și-ar fi cumpărat aşa ceva. Tabletele l- 
ar fi omorât și pe el. 

- Jazz mi-a spus. De fapt, domnul Millar a fost 
trimis acasă aseară. 

- Într-adevăr? 

- Dar e o veste bună. Cu siguranță nimeni nu 
vrea ca tatăl copilului ei să fie acuzat de crimă. 

- Nu, vreau să zic... cum rămâne cu mărturisirea? 

- N-a rezistat la verificare. Știu că i-ai spus 
inspectoarei că nu-l crezi pe David în stare să ucidă. 

- E adevărat, însă oamenii se mai schimbă, nu? 
Și... ei bine, ca să fiu sinceră, ceea ce mă îngrijorează 
mai mult este gândul că David și-a pierdut 
cumpătul și chiar l-a omorât pe Charlie, fie și 
accidental. Poate nu ştii, dar m-a atacat o dată, apoi 
a încercat să intre cu forța în casă peste mine și... 


Issy a întins o mână și a pus-o, liniștitor, pe 
umărul Angelinei. 

- Haide, gata. Înţeleg că această situație e 
stresantă pentru tine. 

- Da, sigur. Îmi pare rău că vorbesc prea mult. 
Totul a fost foarte tulburător. 

- Înţeleg. Acum ce-ar fi să-l aduci pe Rory, ca să 
pot sta un pic de vorbă cu el şi să vă las în pace? 

Angelina s-a dus după Rory, iar Issy, în ciuda 
încrederii pe care o avea în instinctul său și în 
experiență, știa că va fi mult mai bucuroasă după ce 
era găsit David Millar. A sorbit din cafeaua aceea 
bună şi a așteptat. 


Rory stătea așezat pe pervazul dormitorului său, 
privind zăpada. 

- A venit consiliera să te vadă, dragul meu. E 
foarte prietenoasă și cred că o să-ți placă de ea. 

- Bine, mamă. 

- M-am gândit că, după ce pleacă, am putea 
merge amândoi să facem un om de zăpadă în 
grădină. 

Angelina a sărutat creștetul blond al fiului său. 

- Nu, mulțumesc. Prefer să stau înăuntru, la 
căldură. 

- Vino să terminăm cu asta. 

Angelina l-a luat de mână și l-a dus spre ușă. 

- Nu trebuie să vorbesc mult, nu? Acum sunt așa 
de obosit, a zis Rory în vreme ce își urma în silă 
mama pe scară în jos. 

- Nu. Și nu uita că această doamnă e aici ca să te 
ajute. Angelina a arborat un zâmbet luminos pe 
când îl conducea în bucătărie. Rory, doamna este 
Isabella Sherriff. 

Issy s-a ridicat şi s-a dus să dea mâna cu Rory. 

- Bună, Rory, spune-mi Issy. Ce zici de zăpadă? Se 
pare că ar fi trebuit să-mi aduc sania și renii, nu-i 
aşa? 

Rory a zâmbit obosit. 

- Acum, stăm aici, la căldură, sau preferi să 
mergem altundeva? 

A aruncat o privire întrebătoare spre Angelina. 


- Aici e bine. 

Angelina a tras un scaun pentru Rory și a dat să-și 
tragă și ei unul, însă Issy a oprit-o. 

- Te superi dacă Rory și cu mine stăm un pic la 
taifas singuri? Promit să țip foarte tare dacă dă 
semne că ar vrea să mă bată. 

La asta, Rory a zâmbit de-a binelea. 

- Bine. Vă las singuri. Să nu-l obosești, te rog. 

- Câtă vreme nu mă obosește el pe mine. 

Issy i-a făcut cu ochiul lui Rory. 

Încredințată că Rory e bine, Angelina a ieșit din 
bucătărie. S-a dus în spălătorie să scoată rufele 
curate din mașina de spălat, apoi a auzit telefonul 
de serviciu al lui Julian sunând. A traversat 
coridorul până în birou și a răspuns. 

- Alo? 

- Bună, Angelina, sunt Stacey, secretara lui Julian. 
Pot vorbi un pic cu el? 

- Nu-i aici, Stacey. A rămas aseară în apartament, 
așa că nu l-am văzut de ieri-dimineaţă. 

- Păi, am sunat la telefonul fix din apartament și 
la mobil și nu răspunde la nici unul. Am crezut că a 
fost acasă cu tine aseară, a văzut cum e vremea și n- 
a mai încercat să ajungă în Norwich. 

- Nu. Ar putea să fie plecat la o întâlnire? Sau la 
tribunal? 

Angelina și-a dat seama imediat că era o întrebare 
prostească. Secretara lui Julian ar fi trebuit să-i 
cunoască mișcările. 

- Asta e problema. Avea întâlnire aici cu o clientă 
la zece și jumătate. Doamna este la recepție și 
aşteaptă de douăzeci de minute. E foarte neobișnuit 
ca Julian să nu mă anunţe dacă întârzie sau trebuie 
să anulăm programarea. 

Prin capul Angelinei bântuiau tot soiul de imagini 
groaznice. 

- Stacey, doar nu crezi că a avut un accident de 
mașină, nu? Să sun la spitale? 

- Dacă ar fi avut, cu siguranță auzeai până acum. 
Poate că nu s-a putut trezi sau așa ceva, a zis Stacey 
neconvingător, cu toate că amândouă știau că nu 
este plauzibil. 


- Acum sunt îngrijorată că și-a pierdut cunoștința 
în apartament, a zis Angelina. Aș porni pe loc cu 
mașina, dar cu vremea asta mă tem că n-aş ajunge. 
Și apoi, Rory e aici cu o consilieră de la poliţie. 

- Ei bine, apartamentul nu-i departe de aici și știu 
că el ține un rând de chei în sertarul biroului. Dacă 
nu apare până la prânz, vrei să mă duc să văd dacă e 
acolo? 

- Nu știu. Angelina și-a mușcat buza. Poate ne 
speriem degeaba. Cu siguranță trebuie să existe o 
explicație, nu? 

La celălalt capăt al firului, tăcere. Apoi: 

- Mă duc la prânz, bine? 

- Păi, dacă nu te deranjează. Și dă-mi de știre de 
îndată ce poți. 

- Așa o să fac. Acum mă întorc la clientă. O să-i 
spun că Julian întârzie din cauza zăpezii și o 
reprogramez. 

- Sună-mă de îndată ce ajungi acolo. Mulţumesc, 
Stacey. 

Angelina a pus receptorul la loc. Și-a dus o mână 
la gură, cu stomacul răscolit. 

De ce, când cu doar câteva zile înainte totul era 
perfect, acum toate o luau razna așa de rău? 


RR 


Jazz a găsit-o pe Celestria singură în sala de 
aşteptare pentru rude din fața secției de terapie 
intensivă. 

- Scumpo, nu-mi vine să cred că ai reușit! Și încă 
așa de repede! 

A întins brațele ca să-și cuprindă fiica. 

- Mie mi s-a părut o veșnicie, mamă. Jazz simțea 
cum mama tremură. S-a așezat pe scaun, ținând-o 
de mâini pe Celestria. Vreo veste? 


- O să vină medicul specialist să-mi spună ce se 
întâmplă. Celestria s-a uitat la ceas. Asta mi-a spus 
asistenta acum patruzeci și cinci de minute. A 
ridicat din umeri. Nu-mi place să mă agit, ştiu mult 
prea bine cât sunt de ocupați. 

- Cum arată tata? a întrebat Jazz. 

- Nu mi-au dat voie să intru de când ţi-am 
telefonat. Au făcut tot soiul de investigaţii, l-au 
conectat pe bietul Tom la aparate... Au zis că o să 
vină cineva să-mi spună când pot să intru iar, dar 
nici asta nu s-a întâmplat. A strâns mâna fiicei. Îţi 
mulțumesc mult de tot că ai venit. Știu cât de 
ocupată ești. 

- Mamă, te rog, nu-mi mulțumi. Trebuia să fiu 
aici. 

- Vrei o cafea? E un automat un pic mai departe 
pe coridor. 

- Nu, mamă, mulțumesc. E în ordine. 

- Deci cum a fost drumul? 

Jazz știa că în acea situaţie fiecăreala era singura 
lor opțiune. 

- Groaznic, dar, din fericire, Pa... 

Înainte să poată termina, ușa s-a deschis și a 
intrat un bărbat chipeș de vârstă medie. 

- Doamna Hunter? 

- Da. 

- Sunt Robert Carlisle, medicul specialist al 
soțului dumneavoastră. S-a uitat la Jazz. Și ea este...? 

- Fiica noastră, Jazmine. 

- Bine. 

Domnul Carlisle și-a tras un scaun în fața lor și 
s-a așezat. 

- A avut un atac de cord? a întrebat Jazz, 
nemaiputând să se stăpânească. 

- Da, mă tem că a avut. 

Jazz a strâns mâna mamei. 

- Cât de grav a fost? 

- Încă facem investigaţii ca să afiăm. Are și o 
infecție pulmonară. Aţi observat în ultima vreme că 
tușește, doamnă Hunter? 

- Da, dar a spus că nu-i nimic, se simte bine. 


- Nu vă simțiți vinovată. Nu infecția pulmonară a 
fost ceea ce a declanșat atacul de cord, cu toate că 
probabil a înrăutățit situația. Problema pe care o 
avem acum ține de tratament. l-au cedat două 
organe principale, inima și plămânii, care s-au 
umplut cu fluid. Aceasta este din cauza infecției, dar 
și a faptului că inima nu bate satisfăcător. Corpul 
lui nu drenează fluidul așa cum ar trebui. 

- O să... fie...? 

Celestria n-a reușit să termine propoziția. 

- Doamnă Hunter, soțul dumneavoastră este 

foarte bolnav. Facem tot ce ne stă în puteri ca să-l 
ajutăm. 
A fost pus pe antibiotice administrate intravenos ca 
să încercăm să eliminăm infecția, îi dăm 
medicamente pentru stabilizarea inimii și, asta este 
ceea ce ar putea să vi se pară cel mai supărător, 
trebuie să suporte o mască etanșă care îi introduce 
forțat oxigen pur în plămâni ca să încerce să scoată 
fiuidul. E neplăcut pentru el și nu-i o priveliște 
plăcută pentru dumneavoastră. Nu va putea să 
vorbească, însă doar pe moment. 

S-a lăsat tăcerea, timp în care cele două femei 
digerau veştile. În cele din urmă, Jazz a întrebat: 

- Ce șanse are? 

- Următoarele douăzeci și patru de ore sunt 
critice. Evident, suntem îngrijorați că, după ce a 
avut un atac de cord puternic, ar putea să mai aibă 
unul. La fel, plămânii s-ar putea să nu se curețe. 
Dacă îmi cereți un procentaj, a ridicat Carlisle din 
umeri, aș zice că are în jur de treizeci la sută șanse 
să-și revină. 

Jazz a încuviințat din cap, impunându-și să nu 
plângă. 

- Vom face tot ce se poate. Și mi se pare că e un 
luptător, a zâmbit Carlisle. Să nu subestimăm 
niciodată forța spiritului omenesc. Puteţi intra să-l 
vedeți, dacă doriți, doar câteva minute. E treaz, ceea 
ce e un semn bun. Știe că nu poate să vorbească, așa 
că nu-l încurajați s-o facă. 

Celestria și Jazz s-au ridicat. Celestria i-a întins 
mâna. 


- Vă mulțumesc, domnule Carlisle, știu că Tom e 
pe cele mai bune mâini posibil. 

- Facem tot ce putem. Carlisle a încuviințat din 
cap scurt. Sunațţi și asistenta o să vă deschidă. Vă cer 
scuze, trebuie să merg la alt pacient. 

- Desigur. 

L-au urmat afară din sala de așteptare și l-au 
privit cum merge grăbit pe coridor. Jazz a apăsat pe 
soneria de la intrarea în secția de terapie intensivă. 
În vreme ce așteptau, Celestria a prins-o iar de 
mână. 

- Scumpo, nu trebuie să-l lăsăm să vadă cât de 
gravă e situaţia. 

- Mamă, sunt sigură că știe deja. 

Ușa s-a deschis şi a ieșit o asistentă malaysiană 
frumușică. 

- Am venit să-l vedem pe Tom Hunter, a zis Jazz. 

Asistenta a încuviințat din cap și au urmat-o prin 
secția ciudat de tăcută. 

Pe când se apropiau, Tom a ridicat o mână să le 
salute. Jazz a rămas în spate când Celestria s-a dus 
să-și îmbrățișeze soțul. L-a văzut că îi șoptește ceva 
la ureche și a văzut cum ochii ei se luminează de 
plăcere. Celestria s-a așezat pe o margine a patului, 
ținându-l de mână pe Tim, iar Jazz s-a apropiat pe 
partea cealaltă. 

L-a sărutat pe creştet, apoi s-a aplecat să-i 
șoptească la ureche. 

- Bună, tată. Să nu râzi, că o să fiu certată, dar cu 
chestia aia arăţi ca un elefănţel. 

A arătat spre mască, al cărei tub de plastic ieșea 
din centru, de deasupra nasului, amintind de 
trompa unui elefant. L-a văzut surâzând și s-a așezat 
pe cealaltă margine a patului, vizavi de mamă. 

- Numai tu puteai să te îmbolnăvești în ziua în 
care 
avem cea mai grea ninsoare din ani întregi, a zis 
Celestria, mângâind mâna lui Tom. Fiica ta a trebuit 
să vină cu schiurile din Norfolk până aici. 

- E rău chiar și pe coastă în acest moment, ceea ce 
e foarte neobișnuit. 


Jazz s-a mirat de banalitatea comentariului său. 
Când tot ce voia să spună era: „Nu mă părăsi, am 
nevoie de tine și te iubesc și mi se rupe inima când 
te văd suferind...“ 

Peste vreo cincisprezece minute Tom a adormit. 

- Mamă, trebuie să găsesc o toaletă. E în ordine 
dacă te las singură aici câteva minute? 

- Sigur, scumpo. Celestria mângâia fruntea 
soțului său, cu un zâmbet pe față pe când îl privea 
cum doarme. Știu cum e el. Nu închide ochii și nu 
se odihneşte dacă nu sunt eu aici ca să mă asigur că 
doctorii nu fac ceva de care el să nu știe. Ce-ar fi să 
te duci să bei o cafea? Să faci o pauză? Eu chiar sunt 
fericită aici. 

Jazz și-a dat seama că Celestria vrea să fie singură 
cu Tom, gândindu-se poate că trebuie să savureze 
fiecare clipă care le-a mai rămas. 

- Bine, mă întorc repede. 

Jazz a ieșit din salon, a găsit o toaletă, apoi a 
pornit prin labirintul de coridoare care, poate, aveau 
s-o ducă în cele din urmă la cantină, și mirosul a 
făcut-o să se cutremure. Ca polițistă, petrecuse 
multe ore prin spitale interogând suspecți, victime 
sau martori, şi n-o deranjase niciodată. Ca rudă a 
unui pacient foarte bolnav, era o experiență complet 
diferită. 

Cantina era goală; poate că unii pacienți 
ambulatorii și vizitatori fuseseră descurajați de 
vremea cumplită. L-a zărit pe Patrick, care citea 
ziarul la o masă de lângă fereastră. 

Jazz s-a lăsat să cadă pe scaunul din fața lui, sim- 
țindu-se stoarsă de puteri. 

- Cum se simte? 

Fața lui Jazz spunea toată povestea. 

El i-a strâns puternic mâna, apoi s-a ridicat. 

- Spune-mi după ce îți aduc o cafea. 

- Aş vrea ceai, te rog, și nişte apă. 

- Ceva de mâncare? 

- Nu, mulțumesc. 

Jazz a privit pe fereastră fulgii care cădeau 
necontenit, amenințând să astupe lumina zilei. 


Dacă azi se întâmpla ce era mai rău, știa că avea să 
urască zăpada tot restul vieții. 

- Poftim, dă-l pe gât, fată. Ceai de șantier, tare și 
bun. 

Patrick se întorsese cu un ceainic mic de inox și o 
cană cu farfurie, solide, făcute pentru folosire 
maximă și spargere minimă. 

Jazz a turnat ceaiul și a luat o înghițitură. Patrick 
a rămas răbdător, privind-o. În cele din urmă, ea a 
vorbit. 

- Medicul specialist a spus că are treizeci la sută 
șanse să treacă peste asta. E foarte, foarte bolnav și 
următoarele douăzeci și patru de ore sunt cruciale. 

- L-ai văzut? 

- Da, însă are masca aia groaznică, aşa că nu 
poate să vorbească. Uite, Patrick, a fost foarte 
frumos din partea ta să mă aduci, dar e evident că 
nu plec nicăieri astăzi și nu vreau să te învârți pe 
aici, 

Patrick a arătat spre zăpadă. 

- Şi crezi că eu mă duc undeva? Am sunat și nu se 
întâmplă mare lucru. Delictele violente scad pe 
vreme rea, după cum știi. 

- Nu lucrezi la un caz în acest moment? 

- Tocmai am terminat unul acum două zile. A fost 
foarte satisfăcător. De fapt, comisarul chiar m-a 
bătut pe spate pentru el. 

- Bravol Pe Jazz n-o interesa subiectul. Ei bine, nu 
poți să stai pe aici toată ziua. 

- Pot să fac orice am chef, aşa că, pe moment, 
sunt foarte mulțumit să stau aici și să-mi citesc 
ziarul. Dacă mă plictisesc de-a binelea, mă duc afară 
să fac un om de zăpadă. 

Ochii lui Patrick au scânteiat poznaș. 

- Trebuie să mă duc să-l sun pe Miles. Nu e voie 
înăuntru cu telefoane mobile. 

- Ce-ar fi să-mi dai mie mobilul și să răspund în 
locul tău? Să le spun că stai aici o vreme și o să-ți 
transmit orice mesaj au pentru tine? Patrick s-a 
aplecat peste masă și i-a prins mâinile. Jazz, te rog, 
uită azi despre anchetă şi concentrează-te pe tatăl 
tău. Jur că o să-ți dau de știre dacă e ceva urgent. 


Jazz și-a dat seama că ceea ce spune el are sens și 
a încuviințat din cap. A căutat în geantă, a scos 
mobilul și i l-a dat. 
„= Pentru numele lui Dumnezeu, să nu dispari. 
Asta-i colacul meu de salvare. 

- N-o să dispar, Jazz. Ai încredere în mine. 

Ea aproape că i-a trântit un răspuns usturător, 
apoi a hotărât că nu e momentul. 

- Aştept aici, da? 

- Mulţumesc, Patrick. Aș face bine să mă duc 
înapoi. 


Rory terminase de o vreme discuţia cu Isabella, 
arătând vesel și destins. Urcase în camera lui să 
citească. 

- Crezi că e bine? a întrebat-o Angelina pe Issy pe 
când lua haina de lângă sobă şi i-o întindea. 

Issy a încuviințat din cap neutru. 

- Da, cred că în esenţă e bine, dar pare să fie ceva 
care îl preocupă. Însă nu reușesc să-mi dau seama 
despre ce este vorba. Lucrul interesant este că nu 
cred că are ceva de-a face cu tatăl lui. Aș zice că are 
de-a face cu școala. 

- Zău? A pomenit de hărțuire? 

- Asta a fost o direcție pe care am urmat-o, însă 
Rory n-a fost receptiv. E un tânăr profund, își ține 
emoțiile foarte bine ascunse. 

- Da, așa face, cam ca David, până să-și piardă 
cumpătul, anul trecut. 

Issy își încheia haina. 

- Ei bine, asta e problema cu oamenii cărora le 
vine greu să-și exprime emoțiile. Și la bărbaţi e 
întotdeauna cel mai rău. E ca un vulcan care 
clocoteşte: nu se vede, e tot mai fierbinte, până ce 
într-o zi nu se mai poate stăpâni, așa că explodează 
spectaculos. 

- Da. 

Angelina părea preocupată de ceva. 

- Te simți bine, Angelina? 

- Da, sunt bine. Obosită, asta-i tot. Trebuie să fie 
tot stresul din ultimele zile. 

- Trebuie să ai grijă de tine. 


- Şi... Julian, partenerul meu, pare să fi dispărut. 
Sunt 
sigură că e bine, dar n-am mai avut nici o veste de 
la el de aseară, târziu, și încă n-a ajuns la birou, ceea 
ce nu-i stă deloc în fire. 

Issy și-a înălțat sprâncenele. 

- Bărbaţii, eh? Nu te poți baza deloc pe ei. 
Încearcă să nu-ţi faci griji. 

- Da, a încuviințat din cap fără convingere 
Angelina. 

- Acum, dacă vremea asta continuă să se strice, 
cred că o să fiu naufragiată aici până mâine. Aș 
putea veni din nou să-l văd pe Rory? Cred că astăzi 
i-am câştigat încrederea și s-ar putea să se simtă în 
siguranță şi să se deschidă spre mine un pic mai 
mult. 

- Desigur, a răspuns automat Angelina. 

Mintea îi era la Julian. 

- les singură, a zis Issy, pornind spre ușa 
bucătăriei. Încearcă să nu te agiți în privința 
partenerului tău. Sunt sigură că o să apară curând, 
cu o scuză perfect rezonabilă că te-a făcut să-ți 
pierzi capul de îngrijorare. La revedere, și 
mulțumesc pentru cafea. 

După ce Issy a plecat, Angelina a încălzit niște 
supă din conservă și a pus niște chifle în cuptor. A 
aşternut masa pentru ea și Rory, apoi a hotărât să 
bea un pahar de vin ca să se liniștească. Rory a 
intrat cu pași ușori în bucătărie și s-a așezat la 
masă, în vreme ce mama îi punea în față farfuria cu 
supă. 

- Mănâncă tot, Rory. Eşti mult prea slab. 

- Seamăn cu tata, aşa sunt făcut. 

Rory a luat lingura. 

- Ţi-a spus Issy vestea cea bună? 

- Nu, ce? 

- Că tatăl tău a fost eliberat fără să fie acuzat. 

Rory a încremenit cu lingura în aer. 

- Dar... dacă a zis că el a făcut-o, de ce nu-l cred? 

- Nu știu amănuntele, dragule, dar sunt sigură că 
nu i-ar fi dat drumul dacă ar fi crezut că el a făcut- 
o. Oricum, nu-i o veste bună? 


Rory s-a silit să încuviințeze din cap. 

- Da, sigur că este, a zis încet. 

Angelina l-a privit lung. 

- Rory, nu arăţi ca și cum ar fi. Care e prob... 

Sunetul ascuţit al telefonului a oprit-o la mijlocul 
propoziției. A sărit şi l-a înșfăcat. 

- Alo? 

- Bună, Angelina, sunt Stacey. Te sun din 
apartamentul lui Julian. 

- Şi? 

- Nu-i aici. 

- Ah! O parte din ea era ușurată că Stacey nu l-a 
găsit într-o baltă de sânge pe podea. Vreun semn că 
a fost acolo de curând? 

- Nu. M-am uitat la pat și era neatins, cu toate că 
ar 
fi putut să-l facă înainte să plece, de dimineaţă. Nu 
era 
vreun bol sau cană de la micul-dejun, iar periuța de 
dinți e uscată. 

- Stacey, cred că te-ai uitat la prea multe seriale 
polițiste la televizor. Vorbești ca o profesionistă! a 
încercat Angelina să trateze cu ușurință situația. 

- Păi, e doar bun-simţ, a venit răspunsul tăios. Ce 
vrei să fac acum? 

- Poate că ar trebui să vezi dacă hainele îi sunt în 
dulap, pentru cazul în care a hotărât să plece fără să 
ne spună nouă. 

- Am făcut şi asta, de fapt, cu toate că e greu de 
spus, pentru că nu ştiu câte haine are. Dar cu 
siguranță dulapul e plin, nu pare să fi fost golit. 

S-a lăsat tăcerea, în vreme ce amândouă femeile 
încercau să-și dea seama ce să facă mai departe. 

- Ei bine, pur și simplu nu înțeleg, a zis Angelina, 
în cele din urmă. E atât de neobișnuit pentru Julian 
să facă așa ceva! Ştii că îi priește rutina strictă, 
Stacey. Chiar nu este o persoană spontană. 

- Știu. 

- Ei bine, cred că am să sun la spitale, pentru 
cazul în care a avut un accident și are o amnezie. Se 
mai întâmplă. 


- Da, se mai întâmplă, a răspuns Stacey nesigură. 
Bine, Angelina, mă întorc la birou. Aici e viscol și 
cred că domnul Peters o să închidă biroul după- 
amiază. Au închis tribunalele, pentru că mulți 
dintre jurați n-au putut să ajungă. Dă-mi de știre 
dacă ai vești de la Julian și, evident, la fel o să fac și 
eu. Încearcă să nu-ți faci griji. Sunt sigură că o să 
apară, că doar soiul rău nu piere, întrebându-se ce-i 
cu atâta agitație. 

- Mulţumesc, Stacey. Te sun mai târziu. 

Angelina a pus telefonul la loc. Pur și simplu, nu 
înțelegea. Ceva nu era în ordine, știa. 

S-a răsucit ca să vorbească cu Rory, dar n-a văzut 
decât farfuria cu supa mâncată pe jumătate și 
scaunul gol pe care băiatul stătuse acum câteva 
clipe. 


Jazz și Celestria stăteau de o parte și de cealaltă a 
lui Tom ca doi îngeri păzitori. Până în acel moment, 
Celestria refuzase să-și întrerupă veghea, ținând 
strâns mâna lui Tom, ca și cum prin simpla forță a 
iubirii sale putea să facă inima firavă a soțului să-i 
pompeze prin trup prețioasa forță a vieții. 

Jazz stătea ascultând bipurile și  zumzetele 
aparatelor care îi țineau tatăl în viață. Sunetele au 
devenit o mantra în capul ei şi, dacă se concentra pe 
ele, dispărea un pic din suferință. 

Tom intra și ieșea din somn - după cum spunea 
Celestria, părând încurajat de prezența lor. Jazz își 
privea mama peste pat. Pleoapele îi erau îngreunate 
cum stătea acolo, și era albă ca varul. 

- Mamă, a șoptit Jazz. 

Celestria a tresărit și ochii i s-au deschis larg, plini 
de spaimă. Jazz și-a dat seama că ațipise. 

- Mamă, te rog, fă o pauză și du-te să mănânci și 
să bei ceva. Asistenta tocmai a spus că tata e stabil, 
și o să 
fiu eu aici, cu el, dacă se trezește. 

Celestria s-a uitat la ceas și a văzut că e cinci fără 
zece. A încuviințat din cap. 

- Bine. O să fiu în cantină, dacă... 


- Da, știu unde o să fii, dar noi o să fim bine, nu-i 
așa, tată? 

Când Celestria și-a desprins mâna de a lui Tom, 
Jazz l-a prins de cealaltă mână și i-a ţinut-o strâns. 

- Nu stau mult, a zis încet Celestria. 

A mai aruncat o privire spre soțul său, apoi a 
pornit spre ușă. 

Jazz şi-a privit tatăl care dormea, apoi şi-a lăsat 
mintea să plutească spre anchetă. S-a întrebat cum 
s-a descurcat Issy cu Rory şi dacă l-au găsit deja pe 
David Millar. 

Trebuia să presupună că instinctul său e corect, ca 
și cel al lui Issy, și el este nevinovat. A încercat să se 
concentreze pe relația dintre Charlie și Hugh 
Daneman. 

Charlie: nepotul lui Corin Conaught. 

Hugh: presupusul iubit al lui Corin - Cory - cu 
multă vreme în urmă. 

Oare Charlie a știut că Hugh a fost atât de 
apropiat de unchiul care murise mult înainte să 
vină el pe lume? 

Întâlnirea lui Adele Cavendish, mama lui Charlie, 
ca să discute cu fratele ei, Edward, ce să facă cu 
moșia acum, când Charlie dispăruse și nu mai 
exista nici un moştenitor direct. 

Scăpa din vedere ceva? 

Poate că mama lui Corin ar putea să arunce un 
pic de lumină asupra subiectului. Totuși, din felul în 
care o descrisese Edward, Emily Conaught părea 
foarte fragilă. Ca atare, poate că nu era o sursă de 
informații în care să te poți încrede. 

A simțit o ușoară apăsare pe mână, și când s-a 
răsucit și-a văzut tatăl cu ochii larg deschişi, 
zâmbindu-i de sub mască. 

S-a aplecat în faţă și l-a sărutat pe frunte. 

- Bună, tată. Ai dormit bine? i-a șoptit la ureche. 

El și-a înclinat un pic capul, apoi s-a întors spre 
stânga, căutând-o pe Celestria. 

- Am trimis-o să mănânce ceva. N-a pus nimic în 
gură toată ziua. Te simți bine? 

Tom a încuviințat iar din cap ușurel, apoi a părut 
că vrea să spună ceva şi și-a scuturat capul, frustrat. 


- Stai liniștit, tată, n-o să mai ai mult timp masca 
asta. Trebuie să spun că arăţi ridicol cu ea. Acum 
nu-ți mai lipsesc decât două urechi cenușii mari și 
pleoștite. 

Tom și-a dat ochii peste cap, încuviințând. Și-a 
tras mâna de sub a lui Jazz și a făcut în aer semn de 
scris. 

- Vrei pix și hârtie? 

Tom a ridicat degetele mari. 

Jazz a căutat în geantă un pix și carnetul. I-a pus 
pixul într-o mână și carnetul în cealaltă. Cu trudă, 
Tom a reușit să miște pixul pe hârtie și a început să 
scrie. 

Cum se simte mama ta? 

Jazz a citit cuvintele strâmbe și a dat din cap. 

- E bine. Îşi face griji pentru tine, evident. 

Tom a scris din nou. 

O să ai grijă de ea în locul meu? 

Jazz și-a înăbușit un suspin. 

- Of, tată, ştii că da, dar curând o să fii acasă s-o 
faci tu însuți. 

Nu mi-e frică. 

Jazz se străduia să-și stăpânească lacrimile. N-a 
putut să răspundă. 

Cum merge ancheta? 

- Nu prea bine, ca să fiu sinceră. Încă mă chinui 
să leg firele între ele, dar sunt sigură că o să apară 
un progres important. De obicei se întâmplă când 
sunt extrem de obosită. 

Tom scria de zor. 

Caută în trecut înţelepciunea şi în viitor speranța. 

Jazz a încuviințat din cap. Era una dintre zicalele 
preferate ale tatălui ei. 

Te iubesc, scumpo, şi sunt f. mândru de tine. 

Mâinile lui Tom au alunecat pe pat, epuizate de 
efort. A făcut un mic semn cu capul, apoi a închis 
ochii. 

Jazz i-a luat din mâini carnetul și pixul. A cercetat 
scrisul strâmb și priveliștea slăbiciunii lui a sfâșiat- 
o. A prins mâna tatălui şi i-a mângâiat cu blândețe 
fruntea, în vreme ce el dormea. „Te rog, Doamne, 


ştiu că te iubește, dar și noi îl iubim și avem nevoie 
de el. Nu-l lua la tine, nu încă...“ 


RÓ 


Adele Cavendish a tras fermoarul sacoşei 
încăpătoare, apoi a târât cele două valize mari până 
în capul scărilor. S-a întors în dormitorul pe care îl 
împărțise cu soțul său în ultimii douăzeci de ani și a 
închis ușile dulapurilor ca să ascundă barele goale 
din spatele lor. 

S-a dus la noptiera sa, a luat fotografia mică, 
înrămată, a lui Charlie bebeluș și a vârât-o într-un 
buzunar lateral al sacoşei. S-a mai uitat o dată prin 
dormitor, apoi a închis ușa în urma sa. 

A cărat în jos pe scară prima valiză, a lăsat-o jos, 
în hol, și s-a întors după cealaltă. 

După ce sacoșa și valizele au fost așezate în Volvo, 
în spate, Adele s-a întors în casă și s-a plimbat prin 
liniştea din camerele de la parter. 

Nu încăpea îndoială că era o casă frumoasă, dar 
nu era un cămin, și nu mai fusese de mulți ani. 
Când Charlie se întorcea în vacanțe, mai putea fi 
trezită atmosfera moartă. Prietenii pe care el îi 
aducea uneori făceau să răsune râsete prin încăperi, 
şi Adele se simțea din nou folositoare, oferindu-le 
băieților mese îmbelşugate, ca să le alimenteze 
corpul aflat în creştere. 

Dar acum Charlie plecase. Și n-avea să se mai 
întoarcă niciodată. 

William venea acasă vinerea, apoi se întorcea 
duminică seara în apartamentul lui din Londra; 
Adele aproape că vedea din felul în care mânca în 
viteză prânzul de duminică faptul că moare de 
nerăbdare să se întoarcă în oraș, lăsându-și nevasta 
să strângă farfuriile și să înfrunte altă săptămână 
singură. 


Cunoştea multe alte neveste din satele 
înconjurătoare care erau „văduve săptămânale“, ai 
căror soți lucrau și ei în Londra. Nu părea să le 
deranjeze situația, știind că în schimbul absenței 
soțului aveau stilul lor de viață costisitor. Se 
împrieteneau între ele, își umpleau zilele cu 
drumuri la școală, yoga și prânzuri prelungite. 

William dorise întotdeauna ca ea să fie mult mai 
sociabilă decât îi permitea firea retrasă. Fiind el 
însuși gălăgios și exuberant, nimic nu-i plăcea mai 
mult decât o serată zgomotoasă, având la masa lui 
oameni de succes și, după părerea lui Adele, extrem 
de superficiali. 

Uneori se întreba cum se face că a luat-o de 
nevastă; ea fusese întotdeauna sfioasă, preferând să 
asculte, nu să fie ascultată, dar poate că adevărul 
brutal era că 
William, cu ambiția lui feroce, avusese nevoie de un 
anumit nivel al statutului social ca să-și completeze 
mintea isteață, ageră, și cariera care abia începea. lar 
Adele, sora unui lord şi ea însăși cu titlul 
„Honourable“, cu o moşie la țară care să găzduiască 
o nuntă măreață pentru cei pe care voia el să-i 
impresioneze, era potrivită. 

Sigur, a fost măgulită că el o vrea; fusese, şi era în 
continuare, un bărbat chipeș, carismatic. Dar, 
întrucât cariera lui avansase constant, ea devenise 
din ce în ce mai puţin importantă pentru el. 

Pe când intra în bucătărie ca să mai citească o 
dată scrisoarea, Adele și-a spus că el n-a iubit-o cu 
adevărat niciodată. 

S-a uitat prin încăperea în care petrecuse atât de 
multe ore încercând să fie o soție și o mamă bună. 

Adesea avea impresia că emanciparea femeilor o 
ocolise complet. Probabil că viața ei nu fusese 
diferită de a nici unei eroine din romanele lui Jane 
Austen. La fel ca atâtea femei înaintea sa, fusese 
amăgită să se mărite cu un escroc fermecător, dar 
fără inimă. 

Nu plecase dintr-un singur motiv: Charlie. 

Adele a recitit cuvintele pe care le scrisese la șase 
dimineața. 


Dragă William, 

Simt că nu mai avem o căsnicie, şi n-am avut-o de 
mult timp. Acum, că Charlie nu mai este, nu văd de ce 
aş mai sta, prelungind agonia pentru fiecare dintre noi. 
Sunt convinsă că şi tu vei crede că este cel mai bun 
lucru. Să nu ne mai prefacem. 

Avocatul meu te va contacta în privinţa divorțului, 
dar n-o să-ţi fac greutăţi. Mă mut înapoi în Norfolk. 
Propun să vindem casa din Rutland, în afară de cazul 
în care vrei s-o păstrezi, şi atunci poți să-mi dai banii 
pentru partea mea. 

Aş dori ca divorțul să fie cât mai civilizat şi rapid 
posibil, ca să ne putem vedea amândoi de viaţa noastră. 

Îți mulțumesc pentru ultimii douăzeci şi cinci de ani. 
Îmi voi aminti cu drag momentele fericite. 

Dar cel mai mult îţi mulţumesc pentru Charlie. El a 
făcut să merite osteneala. 


Adele 


A îndoit foaia în trei şi a pus-o în plic, ştiind că s- 
a străduit destul ca să găsească vorbele potrivite. 
A luat 
stiloul din poșetă și a scris pe plic numele lui 
William. A dus plicul în hol și l-a pus deasupra 
restului corespondenței, întrebându-se cum va 
reacționa el când o 
să citească. 

Singurul lucru pe care nu și-l putea imagina era 
ca el să o caute. 

S-a dus la ușa din față, fără ca faptul că lăsa în 
urmă douăzeci și cinci de ani de căsătorie să-i 
stârnească durere, așa cum ar fi trebuit. 

Apoi și-a amintit brusc, a alergat la etaj și de-a 
lungul coridorului până în camera lui Charlie. Și-a 
adunat puterile ca să deschidă ușa, s-a dus repede 
până la pat și a luat ursulețul de pluș mâncat de 
molii care stătea pe pernă. A coborât în fugă scara și 
a deschis ușa din față. A pășit pe veranda înzăpezită 
și a închis ușa fără să mai privească înapoi. 


Jazz a ridicat privirea spre ceas. Era nouă și 
jumătate seara. Tatăl dormea liniștit. Celestria a 


apărut în ușa salonului și i-a făcut semn să vină la 
ea. Jazz a urmat-o până în sala de așteptare pentru 
rude. 

- Scumpo, tocmai am vorbit cu medicul de la 
terapie intensivă şi a zis că Tom nu e în pericol 
imediat. N-are rost să petrecem amândouă o noapte 
albă. Dacă mâine tatăl tău pare să fie mai bine ai 
putea să te întorci la lucru, și trebuie să te odihnești. 
Am vorbit cu Patrick, a găsit un hotel la mai puțin 
de un kilometru de aici, puteți merge pe jos. Dacă e 
vreo problemă te sun. 

- Ce-ar fi să vii cu noi? 

- O să împrumut o pătură şi mă cuibăresc aici. 
Nu cred că asistentele ar fi bucuroase să mă aibă în 
secție toată noaptea, dar, cel puţin, aici sunt 
aproape şi pot merge la el dacă are nevoie de mine. 

- Of, mamă, vino, te rog. Şi tu ai nevoie să dormi. 

- Păi, mă îndoiesc că aș dormi vreun pic şi dacă aș 
sta la Ritz. Și apoi, dacă totul merge bine, poți să mă 
înlocuieşti mâine-dimineață pentru câteva ore. 
Celestria 
a prins mâna fiicei sale. Zău, ăsta e locul în care 
vreau să fiu. 

- Bine, dar promiţi că o să suni dacă... 

- Sigur că da. Acum du-te jos, Patrick te așteaptă 
la intrarea spitalului. 

- Ştii, e pură coincidență că e aici. Eu... 

- Şşt, înţeleg. Și, așa cum ar spune tatăl tău, 
uneori nebănuite sunt căile Domnului. Mă bucur că 
e aici să te sprijine. Cel puțin, el înțelege. Acum, a 
bătut-o ușurel pe mână Celestria, du-te și încearcă 
să dormi un pic. 


Patrick era în fața intrării, fumând. 

- E în ordine? a întrebat-o, zâmbind. 

Jazz a încuviințat din cap. 

- Hotelul nu arată grozav, mă tem, dar cel puțin 
putem ajunge acolo pe jos. Mașina mea a fost 
îngropată sub zăpadă de-o palmă. Cel puțin s-a 
oprit ninsoarea. Se zice că se va topi până 
dimineaţă. I-a oferit brațul. Mergem? 


Luna strălucea puternic, rotundă, luminând 
zăpada care învăluia totul în frumusețea ei 
sclipitoare. 

- Pe aici, și ai grijă, e alunecos, pe legea mea, mai 
ales cu pantofii ăia. 

Patrick a arătat spre pantofii ușori pe care Jazz îi 
luase de dimineață, gândindu-se că va fi o zi 
normală. 

Nu se auzeau decât pașii lor scârțâind pe zăpadă. 

- Ei, asta e linişte adevărată, a zis Patrick pe când 
își croiau drum cu grijă prin parcare și ieșeau din 
curtea 
spitalului. E incredibil cum orice zgomot e înăbușit 
de zăpadă. 

- Patrick? Jazz trebuia s-o spună acum. A tras 
adânc aer în piept. Îți mulțumesc că ești aici. Îţi 
sunt cu adevărat recunoscătoare. 

- Nici o problemă, zău. 

Dinţii lui Jazz clănțăneau, cu tot paltonul de lână. 
S-a împleticit un pic şi Patrick i-a cuprins talia. 

- Haide, nu mai e mult. 


Hotelul era genul de loc în care, în condiţii 
normale, lui Jazz nu i-ar fi dat prin cap să intre. S-a 
aşezat în sălița urâtă a recepției în vreme ce Patrick 
făcea cazarea şi lua cheile. 

Au urcat scara acoperită cu o mochetă roasă, cu 
model. 

- Am ajuns. 

Patrick a vârât cheia în broască și a deschis ușa. 
Jazz a intrat în camera mică, dar surprinzător de 
frumoasă. Patrick a urmat-o și a închis ușa. 

- Acum să-ți pregătesc o baie fierbinte? a propus 
el, 

- Nu-ţi face griji, pot s-o fac singură. Du-te să te 
culci. Trebuie să fii și tu epuizat. 

- Eu? Nul Mi-am petrecut ziua citind ziarul și 
bând ceai. Mă simt minunat. 

- Ei bine, oricum, mulțumesc mult. 

L-a sărutat pe obraz, expediindu-l. 

- Noapte bună! 


S-a răsucit, a intrat în baie și a aprins lumina. 
Patrick stătea în ușă, privind-o cum pune dopul în 
cadă. 

- Jazz, mă tem că asta e singura cameră care era 
disponibilă. Tot hotelul e ocupat cu navetiștii blocați 
aici, așa că mă tem că sunt aici, cu tine. Sunt 
pregătit să dorm în fotoliu, dacă asta vrei. 

Ea s-a întors brusc și l-a privit. 

- Glumești? 

- Nu, îți jur. Sună la recepţie și întreabă. 

- Iisuse! 

Jazz a deschis la maximum robinetul. 

- Îmi pare rău, zău. Îţi jur că nu-i o şmecherie ca 
să-mi fac de cap cu tine, doar minunata vreme 
britanică. 

Cum Jazz n-a răspuns, el a ridicat din umeri. 

- Înţeleg. Mă duc să dorm în mașină. 

A ieșit din baie. Jazz a scos în gând un țipăt de 
frustrare, apoi a pornit după el. 

- Nu te prosti, Patrick! O să mori degerat și apoi 
o să am şi asta pe conștiință. A aruncat o privire 
spre pat, care, cel puţin, părea destul de mare. Mă 
descurc eu cumva, a mormăit, apoi s-a întors în baie 
și a trântit ușa. 

Întinsă în cadă, lăsând apa să-i relaxeze umerii 
care o dureau și să-i liniștească nervii încordați, a 
închis ochii și a încercat să gândească rațional. 
Orice s-o fi întâmplat în trecut, Patrick fusese 
minunat astăzi, și chiar nu era vina lui că se aflau în 
această situație neplăcută. 

Amândoi erau adulți. Sigur că se puteau descurca. 

A luat prosopul subțire, s-a înfășurat în el și a 
ieșit din baie, dându-și seama că, de parcă asta mai 
lipsea, n-avea nimic în ce să doarmă. S-a îmbrăcat 
cu lenjeria intimă și, cu prosopul pus deasupra, s-a 
întors în dormitor. 

Patrick era deja în pat, cu hainele așezate pe 
fotoliu. Stătea cu mâinile sub cap, uitându-se la ea. 

Jazz s-a dus în cealaltă parte a patului, a lăsat 
prosopul să cadă și s-a strecurat rapid în așternut. 

Patrick a chicotit. 


- Jazz, am trăit cu tine zece ani. Am mai văzut 
totul. 

- Dar nu mai trăieşti cu mine. Suntem divorțaţi, 
îți aminteșşti? a zis ea morocănoasă, întorcându-i 
spatele și cuibărindu-se cum putea mai bine pe 
salteaua cu umflături. 

- Îşi dai seama că suntem în ceea ce acest 
stabiliment măreț numește „apartamentul lunii de 
miere“? Mi-e milă de orice mireasă care își începe în 
acest pat viața de femeie măritată, a comentat 
Patrick. 

- E în ordine, zău. Mulţumesc că ai găsit hotelul. 
Ai mobilul meu? 

- Da, e acolo, pe comodă. Și, înainte să întrebi, 
da, e deschis. 

- Mulţumesc. Ar trebui să sun la serviciu, dar... 

- L-am sunat eu pe Miles mai devreme. Nu era 
nimic urgent de raportat, dar a zis că vorbește cu 
tine mâine-dimineaţă, ca să te pună la curent. 

- Ceea ce înseamnă că încă nu l-au găsit pe David 
Millar. 

- Pe cine? 

- Un suspect care a dispărut. 

- Aha! 

Au stat acolo în tăcere o vreme. 

- Eşti bine? a întrebat Patrick, în cele din urmă. 

- În ce privință? 

- Tatăl tău, 

Jazz a oftat. 

- Nu pot să mă împac cu faptul că zace la ușa 
morții, la o aruncătură de băț de aici. Nu pot decât 
să cred că o să-și revină. Orice altceva... ei bine... nu 
pot să mă gândesc la asta. 

- Of, iubito, știu prea bine cât de apropiați sunteți 
voi doi. 

Jazz a încuviințat din cap, iar nodul pe care îl avea 
în gât încă de dimineață ameninţa să explodeze. 

A simţit o mână pe braț. 

- Jazz, trebuie să crezi că o să se facă bine. Dacă e 
cineva care poate, el este. A trecut prin ziua de azi, 
nu? Știm că întotdeauna primele douăzeci și patru 
de ore sunt cele mai critice. 


Jazz a încuviințat din cap, neputând să vorbească. 

- Ştii că, orice s-ar întâmpla, voi fi alături de tine 
dacă mă vrei. 

Jazz a încuviințat din cap, nodul din gât a 
explodat, în cele din urmă, și lacrimile au început 
să-i șiroiască pe obraji. 

- Nu poate să moară, nu poate. Am nevoie de el, 
și mama are nevoie. E așa de curajos, dar știu că 
trebuie să sufere cumplit, și asta face să fie și mai 
rău. 

El i-a sărutat creștetul. 

- Știu, Jazz, știu. 

- N-are decât șaizeci și cinci de ani, pentru 
numele lui Dumnezeul! Nu-i bătrân! Cum e cu toți 
tipii ăia de nouăzeci de ani care trăiesc ani la rând 
într-o casă de bătrâni? De ce nu poate să fie el? Cât 
timp e în viață, cât timp tata e în viață... S-a uitat la 
Patrick. O să trăiască, nu-i așa? a întrebat, 
disperată. 

- Sigur că da, a încurajat-o el. 

Apoi s-a aplecat și a sărutat-o pe frunte, apoi pe 
nas și apoi pe buze. 

Brațele lui au cuprins-o și a sărutat-o pătimaș. 
Mâinile lui au coborât pe sâni şi ea nu le-a 
împiedicat, dintr-odată la fel de flămândă de el pe 
cât era el de ea. 

Se auzea răsuflând greu când el s-a rostogolit 
peste ea, și în clipa următoare o pătrunsese. 

El îi vorbea, cuvinte tandre, dar ea nu-l auzea, nu 
voia să-l audă, simțind cum se adună șapte luni de 
abstinență, o învârtejesc tot mai sus, până ce au 
explodat în același timp, iar el s-a lăsat să cadă peste 
ea, gâfâind. 

Simțea pe obraz respirația lui fierbinte. A închis 
ochii, lăsând liniştea de după furtună să o umple și 
să îi împiedice creierul să proceseze ramificațiile 
lucrului pe care tocmai îl făcuse. 

- O, Dumnezeule mare... a fost... uluitor, pur și 
simplu uluitor, a şoptit Patrick. Mi-a fost aşa de dor 
de tine! 

Jazz a rămas tăcută în întuneric, nedorind să 
părăsească acel moment. 


- Te iubesc, Jazz. Cu adevărat. Te implor să mă 
ierți. 

Jazz privea fix în întuneric. 

- Patrick, te-am iertat de mult. 


Angelina mai luase un Valium cu o oră înainte, 
dar nu părea să-i fi afectat răscoala din stomac sau 
bătăile anormal de rapide ale inimii. 

Stând în bucătărie în picioare, în capot, s-a 
aplecat peste chiuvetă privind grădina din spate, 
spoturile care luminau scena feerică de afară. 

A traversat bucătăria, a deschis un bufet şi a scos 
sticla de coniac. Și-a turnat o porție dublă, a dus 
băutura la masă și s-a așezat. A luat o înghițitură 
mare, iar tăria cu care nu era deprinsă a făcut-o să 
se înece. 

S-a uitat la ceas. Era aproape zece și jumătate. Era 
prea târziu ca să sune la poliție? 

Apoi a izbit-o un gând. Era posibil ca dispariția lui 
Julian să fie legată de Rory? Și de eliberarea lui 
David? 

Oare David îl învinuia în vreun fel pe Julian de 
cele întâmplate? Să se fi dus să-l vadă aseară, după 
ce a fost eliberat? 

Era destul de instabil ca să-l omoare? 

Angelina a scos un țipăt chinuit. 

Era ridicolă? 

S-a ridicat și a început să umble prin bucătărie. 

Nu. Acum mai puțin de douăzeci și patru de ore 
David era reținut, bănuit de crimă. O crimă pe care 
o recunoscuse el însuși. 

Și-a scuturat capul. Uite-o cum stă aici, 
gândindu-se serios că fostul său soț i-a omorât 
iubitul. 

Angelina a spălat paharul și l-a lăsat să se zvânte. 
A încuiat toate ușile și s-a dus la etaj, mai întâi să 
vadă ce face Rory, care dormea liniștit. 

S-a aşezat în pat și a luat cartea, încercând să-și 
recapete o oarecare aparență de normalitate a vieţii 
dinainte de acest coșmar. 

Însă nu se putea concentra. 


A lăsat cartea din mână și a rămas culcată, 
nemișcată, gândindu-se la toate posibilitățile. 

Să fie ceva simplu, Julian s-a săturat de situaţia cu 
Rory și David şi a hotărât s-o părăsească? Poate, însă 
asta nu explica de ce să-şi părăsească munca și 
clienții. 

Nu. 

Să fi avut un accident cumplit pe vremea asta 
groaznică? Zăcea pe undeva, având nevoie de ajutor, 
dar nefiind în stare să telefoneze? 

Poate. 

Angelina a luat mobilul care stătea pe perna goală 
de alături şi a mai format o dată numărul. 

Nici un răspuns. 

A stins lumina. A doua zi dimineaţă, la prima oră, 
dacă n-avea nici o veste până atunci, avea să sune la 
numărul pe care i-l dăduse inspectoarea Hunter 
când dispăruse Rory. 


- Intraţi, domnule Frederiks. Sper că n-a fost prea 
grea călătoria. Sunt Thomas Sanders, a zis avocatul, 
strângând mâna lui Sebastian. 

- Deloc, Îmi face plăcere să vin în oraş din când 
în când. De fapt, studiile pedagogice le-am făcut în 
Wimbledon, și uneori mă întreb de ce m-am întors 
în Norfolk, însă, a ridicat Sebastian din umeri, așa a 
hotărât soarta. 

- Vă rog să luați loc, a arătat Sanders spre un 
scaun din fața biroului partenerului său. Ceai sau 
cafea? 

- Cafea ar fi minunat, mulțumesc. 

Sebastian s-a așezat tăcut, cercetând biroul cu 
lambriuri frumoase de stejar, cu ferestrele georgiene 
uriașe care dădeau spre Grosvenor Square. Era uimit 
că un profesor de liceu modest ca Hugh își putea 
permite o firmă de avocatură așa de costisitoare. 

- Aşadar, domnule Frederiks, aţi ştiut că domnul 
Daneman v-a lăsat o moștenire? 

- Deloc. Îl cunosc pe Hugh de treizeci de ani. Mi- 
a fost profesor la St Stephen, apoi, când m-am 
alăturat corpului didactic, am devenit colegi. 


- Ei bine... Sanders a luat o foaie de hârtie groasă 
și și-a pus ochelarii. În afară de manuscrisele lui, 
care sunt foarte valoroase şi au fost donate la British 
Library, şi încă o moștenire, restul averii vi l-a lăsat 
dumneavoastră. 

Sebastian a icnit. 

- Mie? De ce? Cu siguranță are rude care se 
aşteaptă să-l moștenească. 

- Nu. Se pare cu nu are rude în viață. Averea nu 
este enormă, dar înseamnă un apartament în 
Kensington și niște numerar și polițe de asigurare, 
care înseamnă cu totul puțin peste două sute de mii 
de lire sterline. 

Ah, Sophie, pune tava pe birou și ne servim singuri. 

Sebastian încerca din răsputeri să-şi stăpânească 
explozia de entuziasm inevitabil. A privit cum 
secretara tânără și atrăgătoare pune tava pe masă și 
pleacă. 

- Torn eu, bine? Lapte şi zahăr? a întrebat 
Sanders. Ș 

- Mulţumesc. Aăă, a explicat vreodată Hugh de ce 
îmi lasă mie averea? 

Domnul Sanders i-a dat lui Sebastian cafeaua. 

- Nu. Nu-i treaba mea să întreb de ce. Deși, 
cunoscându-l pe Hugh de mai bine de treizeci de 
ani, sunt convins că ultimele sale dorințe au fost 
gândite la fel de atent ca hotărârile pe care le-a luat 
în viață. 

- Măi, să fie! 

Sebastian a dus ceașca la buze și a sorbit cafeaua 
fierbinte, 

- Ca executor, mă voi ocupa de legalizare. Dacă 
doriți, ca să fie simplu, voi fi bucuros să vă reprezint. 

- Sunteţi foarte amabil, domnule Sanders. Spuneţi 
că este un apartament în Kensington? 

- Da. S-ar putea să fie închiriat, cu doar câțiva ani 
rămași pe contract. Multe apartamente au fost 
închiriate în anii '60, şi proprietarii nu s-au ostenit 
să reînnoiască acele contracte când ar fi trebuit, dar, 
dacă doriți, pot să verific și asta pentru 
dumneavoastră. 


- Dacă vreţi, domnule Sanders. Nu mă pricep la 
chestiile juridice. Sunt un simplu profesor de liceu 
care locuieşte într-o casă închiriată. 

Domnul Sanders şi-a dat scos ochelarii. 

- Ei bine, asta trebuie să fie mană cerească pentru 
dumneavoastră. 

- O, da, cu siguranță este, a răspuns Sebastian 
ipocrit, 

- Aveţi familie? 

- Nu. Părinții mei au murit și încă n-am izbutit 
să prind în laț o femeie ca să-mi întemeiez propria 
dinastie, a rânjit Sebastian. 

- Nu aţi fost adoptat, din câte știți? 

Sebastian s-a încruntat. 

- Nu. Cel puţin, dacă am fost, părinții nu mi-au 
spus nimic. 

- Mmm. 

Sanders a sorbit încet din cafea. 

- Oare... sugerați că...? 

- Domnule Frederiks, nu sugerez nimic, nu-i 
treaba mea. Dar, fiind de patruzeci de ani în această 
meserie, de obicei se găsește o logică în aparenta 
nebunie a unei astfel de situații. Oricum, dragul 
meu, e treaba dumneavoastră să aflați asta. Eu nu 
pot să ung decât roțile legii, nu pe cele omenești. 
Acum, desigur, vă voi pune totul în scris, dar mă 
tem că a trebuit să vă înghesui printre clienții de 
astăzi, așa că, dacă mă scuzațţi, trebuie să-mi iau 
rămas-bun. 


Sebastian a plecat din clădire buimăcit. S-a dus 
direct la cel mai apropiat bar și a dat pe gât un 
whisky ca să-și limpezească mintea. 

Oare Sanders încercase să insinueze că Hugh 
Daneman era... tatăl lui? 

Nu! Cu siguranță nu! 

Toată lumea ştia că Hugh era un poponar bătrân. 
Nu era cu putinţă. 

Poate că nu era decât faptul că bietului Hugh nu-i 
mai rămăsese nimeni pe lume. Sebastian şi-a dat 
seama că Hugh avusese întotdeauna o atitudine 


paternă față de el, chiar și când era un puști la 
școală. 

A luat un taxi de pe Liverpool Street. Acum, că 
avea să fie un bărbat înstărit, își putea permite din 
când în când un lux. 

Pe tot drumul cu trenul spre casă a visat cu ochii 
deschiși, întrebându-se dacă acum, că avea niște 
fonduri, avea să rămână directorul internatului de 
la St Stephen sau avea să călătorească prin lume... 
crichet în Indiile de Vest, rugby în Noua Zeelandă... 
I se deschiseseră o mulțime de noi posibilități. 

Și ea? Ce va zice când o să-i spună? Ar însemna că 
el este, în sfârșit, în măsură să-i ofere ceea ce 
merită? 


R4 


Jazz s-a trezit brusc la șase dimineața. Uitarea 
somnului a părăsit-o pe loc și a sărit din pat ca să-și 
verifice mobilul, să vadă dacă nu cumva a ratat un 
apel. 

Nu era nimic, însă inima îi bubuia și voia să 
ajungă la spital să-și vadă tatăl. Patrick s-a mișcat pe 
când ea se îmbrăca la iuțeală și își punea paltonul. 

- Cât e ceasul? a întrebat el somnoros. 

- E trecut un pic de șase. Mă duc la spital. 

- Bine. Ne vedem acolo? 

Ea s-a uitat pe geam. 

- Zăpada se topește repede. Acum n-o să ai nici o 
problemă să ajungi la Londra. 

- Jazz! 

Patrick i-a întins mâna. 

Ea nu l-a băgat în seamă. 

- Trebuie să plec. Te sun când aflu cum se simte 
tata. 


Celestria a zâmbit obosită când Jazz a intrat în 
secția de terapie intensivă. 

- Bună, mamă. 

Jazz s-a aplecat să-și sărute tatăl care dormea. 

- Cum se simte? 

- Bine, e bine, Jazz. Se pare că semnele vitale sunt 
mult mai stabile și a dormit bine. 

- O, mamă, slavă Domnului! 

Și-a înghițit un suspin. 

- Da, slavă Domnului! a repetat Celestria. Încă n- 
a ieşit din primejdie, dar fiecare oră contează. 
Asistenta a zis că s-ar putea să-i scoată masca mai 
târziu, să vadă dacă poate să respire singur. 

- Ce-ar fi să te duci să iei micul-dejun și stau eu 
cu el? 

- Da, mă duc. Acum mă simt destul de 
încrezătoare ca să plec un pic de lângă el. Celestria a 
făcut semn spre 
vremea de afară. Și zăpada se topește, ar trebui să te 
poți 
întoarce în Norfolk fără mari probleme. 

- Mamă, stau până ce știu că tata e bine. Nu mai 
discutăm, bine? 

- Da, sigur, draga mea, sigur. Nu lipsesc mult. 

Jazz și-a privit tatăl și și-a zis că, într-adevăr, avea 
o culoare mai bună decât cu o zi înainte. Apoi a 
roșit la gândul ca Tom să ştie ce făcea ea în vreme ce 
el se lupta să supraviețuiască. 

Niciodată nu-i plăcuse de Patrick, întotdeauna 
crezuse că nu e potrivit pentru ea și, fiind Tom, nu 
se chinuise să ascundă asta. l-a mângâiat blând 
mâna, urându-se pentru faptul că a avut nevoie de 
noaptea trecută şi a savurat-o. A oftat, știind că nu 
există cale de întoarcere pentru ea și Patrick. 
Dimpotrivă, merita să fie împușcat pentru că a 
profitat de ea când era atât de vulnerabilă. 

Însă ideea de bază era că ea îl lăsase. 

Jazz a simțit o apăsare pe mână și a văzut că Tom 
are ochii deschiși. 

O asistentă s-a apropiat din spate, cu ochii la mo- 
nitoare. 


- Bună dimineața, Tom. Cum se simte pacientul 
meu preferat? Te-ai descurcat bine. 

Jazz și-a văzut tatăl zâmbind. 

- Atât de bine, încât doctorul zice că îți poți da jos 
masca pentru zece minute, dacă promiţi să nu pălă- 
vrăgești prea mult cu fiica ta. 

Tom a încuviințat din cap, iar asistenta i-a scos cu 
grijă masca. I-a dat lui Jazz o cană cu gheaţă. 

- Gura tatălui tău e foarte uscată. Dă-i să sugă 
puţină gheaţă. 

Jazz a luat un cub de gheaţă și i-a umezit buzele. 
Tom a gemut de plăcere. 

- Tată, îți merge atât de bine! 

Jazz a încercat să-și alunge emoția din voce. 

- Nu-mi vine să cred că sunt încă aici, a hârâit el. 
Am crezut că Al de Sus mă vrea acolo. 

- Nu, tată, noi te vrem aici, jos. Mama s-a dus să 
mănânce ceva. Asta arată că trebuie să te simți mult 
mai bine. Nu s-a dezlipit de tine în ultimele 
optsprezece ore. 

Ochii lui Tom s-au umplut de lacrimi. 

- Spune-i că o iubesc, a șoptit. 

- Poţi să i-o spui tu când se întoarce. Încearcă să 
nu vorbeşti prea mult acum. 

Tom a încuviințat din cap și ochii au început săi 
se închidă din nou. Asistenta s-a ivit și i-a pus 
masca, iar Jazz a rămas tăcută, privindu-l. 

Când Celestria s-a întors, Jazz i-a spus ce a zis 
Tom. 

- E minunat că i-au scos masca aia grotescă, chiar 
dacă numai pentru câteva minute. Apropo, Patrick e 
jos, la cantină. Așteaptă instrucțiuni, cum a zis el. 

Jazz a simțit cum se înroşește. 

- Bine. Atunci mă duc să-l văd, să-i spun să plece. 

- Cred că e foarte bucuros să te aștepte. A zis că ar 
putea să dea o raită prin Cambridge în dimineața 
asta. 

- Nu-i nevoie. S-a ridicat brusc. Mă întorc 
imediat. 

* 

Patrick stătea la aceeaşi masă ca în ziua 

precedentă, cu privirea tulbure, bând cafea. 


- Să-ţi aduc ceva, Jazz? 

- Nu, mă întorc imediat la tata. Am venit doar să- 
ți spun că n-am nevoie să zăbovești pe aici toată 
ziua. Nu plec până ce medicul specialist nu îl vede 
pe tata şi nu mă 
convinge că e bine. Pot să-i cer sergentului Miles să 
vină 
să mă ia. Fără zăpadă n-o să dureze mult. Dar mul- 
țumesc foarte mult că ai fost cu mine ieri. Îți sunt 
cu adevărat recunoscătoare. 

Patrick a ridicat spre ea privirea tristă. 

- Jazz, n-am putea măcar să stabilim o întâlnire 
în care să discutăm ce s-a întâmplat astă-noapte? 
Poate că 
vorbesc ca o fetișcană, dar a însemnat ceva pentru 
mine, chiar dacă nu și pentru tine. 

- Te sun mai târziu să-ți spun cum se simte tata. 
Putem discuta atunci. Ştia că asta sună rece și 
pragmatic, dar era singurul fel în care putea să facă 
față. S-a aplecat și l-a sărutat scurt pe obraz. 
Mulţumesc, Patrick, sincer. 

l-a întors spatele și a pornit repede spre ușa 
spitalului. Pe când pășea afară, în rafala de aer rece, 
simțea că are palmele și fruntea transpirate. 

A găsit o bancă, s-a așezat, a scos telefonul și l-a 
sunat pe Miles. 

- Care e situația? a întrebat el imediat, cu tonul 
pe care Jazz l-a recunoscut ca fiind al cuiva care se 
așteaptă la vești proaste. 

- Tata a trecut peste noapte și în dimineaţa asta se 
simte un pic mai bine. 

- E grozav! Mă bucur mult pentru tine. 

- Ei bine, mai e drum de parcurs și nu știu sigur 
când mă întorc, dar aș vrea să-mi spui ce progrese 
ați făcut. L-aţi găsit pe Millar? 

- Încă nu. Periem orașul. Sincer să fiu, mă întreb 
dacă 
nu cumva a băut până n-a mai putut, a căzut în 
vreun șanț şi a degerat pe vremea asta groaznică. 

- Dacă e așa, o să-l găsiți azi, că se topește zăpada. 
Ai reușit să obţii o copie după testamentul lui Hugh 
Daneman? 


- Da. Am vorbit cu avocatul din Londra și mi l-a 
trimis prin fax. E o mare surpriză. I-a lăsat totul, în 
afară 
de o mică parte, lui Sebastian Frederiks, directorul 
internatului din St Stephen. 

- Chiar? 

Jazz ştia că va trebui să digere informația până să 
capete sens. 

- Nu doar atât, dar Daneman şi-a schimbat 
testamentul acum mai puțin de o lună. Înainte de 
asta, aproape întreaga avere fusese lăsată celor de la 
British Library. Mai sunt niște bani lăsaţi lui Jenny 
Colman, secretara directorului școlii. Vrei să mă duc 
să vorbesc cu domnul Frederiks? Să încerc să aflu 
mai multe? 

- Cu siguranță. Ar putea să fie o coincidență 
faptul că Daneman și-a schimbat testamentul atât 
de recent. Unii oameni sunt obsedaţi de testament 
și îl schimbă tot timpul. Avocatul a putut să arunce 
vreun pic de lumină asupra subiectului? 

- L-am întrebat, fireşte, de ce a crezut că 
testamentul trebuie să fie schimbat. A zis că nu ştie 
și nu era treaba lui să întrebe. Totuși, s-a încumetat 
să afirme că, după părerea sa profesională, de obicei 
există o logică în spatele a ceea ce pare nebunie. A 
presupus că domnul Frederiks este fie un prieten 
apropiat, fie o rudă. 

- A venit de la laborator raportul despre fișa 
medicamentelor? 

- Da. Și medicamentul care a fost acoperit cu 
bandă corectoare era aspirină. Ai avut dreptate. 

- Şi cum s-a înțeles Issy ieri cu Rory? 

- Se pare că a mers bine. Merge iar să-l vadă în 
dimineața asta, și ştiu că e nerăbdătoare să 
vorbească și 
cu tine când ai un pic de timp. Cam la țanc a venit 
zăpada asta. 

- Zău, de ce? 

A fost o mică tăcere înainte ca Miles să răspundă. 

- Doar că a fost bine să ai companie. 

- Acum mă întorc în salon și de îndată ce vorbesc 
cu medicul specialist voi ști mai multe despre 


momentul în care pot să mă întorc și o să te sun 
atunci. Oricum, aş vrea să vii să mă iei. Aș vrea și ca 
Issy să mai stea un pic pe acolo ca să putem discuta, 
dar spune-i că o să vorbesc cu ea la prânz. 

- Oricum are de gând să petreacă noaptea aici. 

- Zău? Sunt surprinsă. Credeam că Issy detestă tot 
ce are de-a face cu provincia. Trebuie să fie farmecul 
tău fatal, Miles. Vorbim mai târziu. 

Jazz dădea să închidă telefonul ca să se întoarcă în 
spital, când a sunat. Nu era un număr cunoscut. 

- Inspectoarea Hunter. 

- Da, bună ziua, doamnă inspectoare Hunter, 
sunt Angelina Millar. Îmi pare foarte rău că vă 
deranjez, dar... ăăă... partenerul meu, Julian, se pare 
că a dispărut. 

Tot ce-i mai lipsea acum lui Jazz era o femeie 
nevrozată al cărei iubit îi dăduse papucii pe șest. 

- A dispărut? Sunteţi sigură? 

- Da. N-a mai dat nici un semn deja de două zile, 
de 
marți seara. leri n-a ajuns la birou - e avocat, știți, 
și secretara n-are nici o veste de la el. Nu răspunde 
la mobil și nu e în apartamentul său. 

- Înţeleg. Jazz abia aştepta să se întoarcă înăuntru. 
Mă tem că pe moment sunt foarte ocupată, doamnă 
Millar, dar vă dau numărul sergentului meu, poate 
vă ajută el. Aveţi la îndemână creion și hârtie? 

- Da. 

Jazz i-a dictat numărul lui Miles. 

- Vă mulțumesc, doamnă inspectoare Hunter. 
Poate credeți că sunt proastă, și poate chiar sunt, 
dar nu-i deloc stilul lui Julian. E atât de pedant în 
privința programărilor, şi secretara lui a zis că nu s- 
a mai întâmplat ca Julian să nu vină la birou când 
ştia că are clienți programați. 

- Zăpada de ieri a fost groaznică. Aţi sunat la 
spitale? 

- Da, și n-a fost internat nicăieri în zonă cineva 
care să se potrivească descrierii lui. 

- Ei bine, sunați-l pe sergentul Miles și sunt 
sigură că va putea să vă ajute. Acum chiar trebuie să 
închid, doamnă Millar. Mult noroc! 


Jazz a închis mobilul înainte să apuce să sune iar 
și s-a întors în spital, cu gândurile concentrate asu- 
pra tatălui. 


Sebastian Frederiks dormea dus când a auzit că 
sună mobilul. Deşteptătorul încă nu sunase, însă 
camera era scăldată în lumina albă, blândă, pe care 
doar reflectarea din zăpadă o poate da. 

A întins mâna spre comutator şi a aprins lumina, 
dar nu la timp ca să răspundă la telefon. S-a uitat la 
ceas. Era şase și jumătate. A sărit din pat și l-a 
cuprins tremuratul, lucru surprinzător. De obicei, 
Fleat House era nefiresc de caldă, mai degrabă 
supraîncălzită, ca un spital. 

A umblat prin încăpere, încercând să-și găsească 
mobilul. A dat de el în buzunarul hainei și în clipa 
aceea a auzit semnalul că are un mesaj vocal. A 
format numărul, a sărit înapoi în căldura pilotei și 
ascultat. 

„Bună, dragul meu, eu sunt. Voiam să dau de tine 
înainte să pleci la lucru. Aș vrea să te văd în seara 
asta, dacă reușești. O să fiu aici toată seara, așa că 
n-are importanţă la ce oră. Sună-mă când poți. Te 
iubesc.“ 

Sebastian s-a lăsat la loc pe pernă, întrebându-se 
cum s-ar putea elibera în seara aceea. Funcţia de 
director de internat îi ocupa tot timpul. N-avea cum 
să aibă o viață personală. Era de serviciu douăzeci și 
patru de ore pe zi în timpul trimestrelor, iar acum, 
că Hugh nu mai era, nici măcar n-avea cine să-i 
țină locul până nu era numit altcineva. Deocamdată 
umplea golul James Cox, elev în ultimul an, dar 
Sebastian n-avea cum să lase un elev de optsprezece 
ani să răspundă singur de internat. 

S-a rugat la Dumnezeu să-i vină mai repede 
moștenirea, ca să poată începe să facă planuri de 
viitor. 

Ei încă nu-i spusese, vrând să păstreze vestea 
pentru când vor putea să petreacă un timp 
împreună, să o savureze. N-avea să mai fie un 
sărăntoc, și se întreba dacă asta avea să schimbe în 
vreun fel dinamica. 


Lucrul cel mai important era că el avea să aibă 
autonomia de a lua hotărârile necesare pentru 
amândoi, o poziție pe care n-ar fi crezut-o posibilă 
acum câteva zile. 

Sebastian şi-a îngăduit să zâmbească. Dintr-o si- 
tuație aparent imposibilă, acum amândoi erau în 
poziția de a merge mai departe. 

Deşteptătorul a început să sune, luându-l prin 
surprindere. S-a aplecat și l-a oprit, a dat deoparte 
pilota și s-a dus la duș. 

A ţipat, protestând șocat când l-a izbit un jet de 
apă ca gheața, dându-i piele de găină. A bâjbâit la 
robinet, descoperind că este dat deja la căldura 
maximă. A pășit afară, a luat un prosop și a așteptat 
câteva secunde, încercând apa cu vârful degetelor ca 
să vadă dacă se încălzește. 

Nu s-a încălzit. 

- La dracu’! a mârâit Sebastian. 

Era clar că instalația avea o problemă. 

S-a îmbrăcat cât de repede a putut, a luat 
telefonul și l-a sunat pe Bob de la întreținere. N-a 
fost surprins că Bob încă nu ajunsese, aşa că l-a 
sunat acasă și a răspuns nevasta. 

Evident, Bob era încă în pat. Avea vocea 
împleticită, dar a promis că ajunge acolo cât de 
repede poate. 

- Probabil a plesnit o ţeavă, a mormăit el. În 
dimineața asta a început dezghețul. 

Sebastian a gemut. Șaptezeci de băieți care nu pot 
face dușul de dimineață, duhnind, și înfrigurați, și 
plângându-se. 

A format numărul ei și ea a răspuns imediat. 

- Bună, iubito, eu sunt. Ce faci? 

- Eu... A fost o pauză în care ea s-a gândit la 
răspuns. Sunt bine. Foarte bine. 

- Ce faci aici? Nu te aşteptam decât în weekend. 

- Aşa-i, dar hai să zicem că am schimbat brusc 
planul. 

- Cât timp stai? 

- Despre asta vreau să vorbesc cu tine diseară. 

- Bine. Ascultă, avem aici o mică criză pe care 
trebuie s-o rezolv. Trebuie să te sun mai târziu, dar 


sper că pot să ajung în jurul orei opt, doar pentru o 
oră, mă tem, dar e mai bine decât deloc. Sebastian a 
tăcut un pic. De fapt, și eu am niște veşti pentru 
tine. 

- Veşti bune? 

- Da, s-a nimerit să fie foarte bune. 

- Ei bine, eu am cu siguranţă vești pentru tine. 

Sebastian îi auzea zâmbetul din voce. 

- Atunci rămâne ora opt dacă nu te mai sun. 
Acum trebuie să plec. La revedere, iubito! Ne vedem 
mai târziu. 

Sebastian a închis telefonul, l-a pus în buzunarul 
pantalonilor și s-a dus să anunţe trei etaje de 
dormitoare de lipsa apei calde din Fleat House. 


- Atunci eu plec să mă văd cu tânărul Rory, a zis 
Issy când Miles a apărut la recepţia hotelului. 

- Te duc eu cu mașina. Tocmai m-a sunat 
Angelina Millar. Se pare că iubitul ei s-a vârât în 
gaură de șarpe. 

- Deci tot n-a apărut? Era foarte îngrijorată când 
am văzut-o ieri. 

Issy l-a urmat pe Miles afară din hol și pe stradă, 
care era alunecoasă de la zăpada topită și inundată 
de pârâiașe. 

- N-a prea avut noroc cu bărbații din viața ei, nu? 
Fostul soț şi iubitul ei sunt acum pe lista 
dispăruților. Nu crezi...? 

- Mă îndoiesc că are de-a face cu cazul nostru, nu 
știu cum ar putea să aibă, dar nu strică să merg să 
vorbesc cu ea. 

Miles a deschis portiera pasagerului, ca Issy să 
poată păși peste băltoace și să urce în mașină. 

- Totuşi, e cam ciudat ca el să dispară când s-au 
întâmplat toate astea, nu-i așa? a întrebat Issy când 
au pornit. 

- Cu siguranță este, dacă a dispărut. Nu-i genul 
meu 
doamna Millar. Pariez că te cicălește tot timpul, te 
pune să-ți ridici prosoapele ude de pe podea și îţi 
calcă chiloţii și șosetele. 

- Aşadar, care este genul tău, scumpete? 


Mâna lui Issy s-a furișat pe coapsa lui Miles. 

E] i-a îndepărtat-o cu blândeţe. 

- Fii cuminte! Sunt la volan! Miles a virat la 
dreapta și a intrat pe aleea casei Angelinei Millar. 
Cât timp crezi că stai cu Rory? 

- Cât e nevoie, a ridicat din umeri Issy. 

Miles a coborât din mașină și s-a dus să deschidă 
portiera pasagerului. 

- O să vorbesc repede cu doamna Millar, apoi 
trebuie să fug la St Stephen. Poţi să ajungi singură 
înapoi la secție? 

- Presupun că da, a strâmbat din nas Issy. Tare 
mai urăsc să merg pe jos. 

Miles i-a tras o pălmuţă peste fund. 

- Nu-ţi strică puțină mișcare, a tachinat-o în 
vreme ce mergeau spre ușa casei. 

Issy a sunat şi Angelina, palidă, le-a deschis 
imediat. 

- Intraţi, a zis cu voce stinsă. Rory e sus, în 
dormitorul lui. 

- Bine. Să mă duc acolo? 

Angelina a încuviințat din cap. 

- Dacă vrei. E a doua ușă pe stânga. 

- Ne vedem mai târziu, Miles, a strigat Issy pe 
când urca bocănind pe trepte. 

Angelina l-a condus pe Miles în bucătărie. S-a dus 
la sobă și a pus automat ceainicul pe foc. 

- Cafea? 

- Dacă faceți pentru dumneavoastră. Miles și-a 
tras un scaun și s-a așezat. Aveţi vești? 

Angelina a clătinat din cap. 

- Nimic. Am încercat la toate numerele lui și 
Stacey tocmai a sunat să spună că el n-a venit nici 
azi la birou și... Vocea i s-a stins și a început să 
plângă. Îmi pare rău, dar n-am prea dormit în 
ultimele zile dintr-un motiv sau altul. 

- Normal că n-aţi dormit. Dar nu vă îngrijorați, o 
să facem tot ce ne stă în puteri ca să vi-l găsim pe 
Julian. A zâmbit încurajator când Angelina i-a pus 
în față o cană cu cafea. Mulţumesc. Fără lapte. Deci 
spuneți-mi exact unde era Julian, și la ce oră, când 
ați vorbit ultima oară? 


Angelina a repetat ultima lor discuţie cât de bine 
a putut. 

- Aşadar (Miles a sorbit din cafea), Rory nu l-a 
întâlnit niciodată pe Julian? 

- Nu. Am crezut că e cel mai bine, în situația de 
față, ca Rory să se deprindă cu faptul că tatăl său nu 
e acasă înainte să i-l prezint viitorului tată vitreg. 

- Prin urmare, dumneavoastră şi Julian urmează 
să vă căsătoriți? 

- Aveam de gând să ne anunțăm logodna la vară, 
când Julian va sărbători împlinirea a patruzeci de 
ani. 

Lacrimile i-au înțepat din nou ochii. 

- Eram așa de încântată de asta! Începusem să iau 
legătura cu o mulțime de vechi prieteni de-ai lui de 
la St Stephen şi... 

-  Logodnicul dumneavoastră a învățat la 
St Stephen? 

- Da. Și e o coincidenţă că a fost tot în Fleat 
House, deși Rory urma să meargă acolo dinainte să-l 
cunosc pe Julian. 

- Aha. Și cine sunt vechii lui prieteni? 

Angelina a înșirat numele pe care și le amintea 
din mesajele trimise pe site. 

- Și, desigur, Julian îl cunoaște pe Sebastian Frede- 
riks, care este acum directorul internatului lui Rory, 
a zis Angelina cu o umbră de zâmbet. Ce mică e 
lumea! 

- În ţara asta, cu siguranță pare să fie. Deci ce 
părere are Julian despre faptul că e pe cale să devină 
tatăl vitreg al unui copil pe care nu l-a întâlnit 
niciodată? 

- Cred că e neliniștit, evident, dat fiind că n-a 
avut niciodată copii. Dar ştia de la bun început că 
Rory vine la pachet. Vom merge toți trei la schi în 
vacanța de la jumătatea trimestrului. Julian crede că 
ar putea fi o modalitate bună de a se împrieteni cu 
Rory. 

- Și ce părere a avut Julian despre faptul că fostul 
dumneavoastră soț a mărturisit că l-a omorât pe 
Charlie Cavendish? 


- A fost șocat, ca noi toți, a ridicat Angelina din 
umeri. Dar nu cine ştie ce surprins. Ştia cât de 
instabil este David. 

- Ştie că David a fost eliberat fără să fie pus sub 
acuzare? 

- Detective Miles, n-am mai vorbit cu el de când 
mi-a spus asta Issy. 

- Nu, sigur că nu. Doamnă Millar, ultima dată 
când l-ați văzut pe Julian a făcut sau a spus vreun 
lucru care să vă indice că ceva nu-i în ordine? 

Angelina a oftat. 

- Nu. Nu era prea fericit că trebuie să stea în 
apartament din cauză că Rory era acasă. l-am 
propus să merg aseară în Norwich să-l văd și să 
comandăm ceva de mâncare. 

- Îmi puteţi da adresa apartamentului şi o cheie? 
O să pun pe cineva să meargă să vadă, a spus Miles. 

- Secretara lui a fost deja acolo și nu era nici un 
semn 
că ar fi plecat brusc. Și apoi, chiar nu-i stă în fire lui 
Julian să facă ceva impulsiv, ca să nu mai vorbim să 
nu anunțe la birou. Am sunat la toate spitalele din 
zonă și n-au internat în ultimele două zile pe 
nimeni care să se potrivească descrierii lui. S-a uitat 
la Miles disperată. Pur şi simplu, a dispărut. 

- Dacă îmi puteți da o fotografie, o să-l pun pe 
lista noastră de persoane dispărute. 

- E tot ce puteţi face? 

- Aşa cum spuneam, o să-i  cercetăm 

apartamentul, o să mergem la birou, dar... Miles a 
ridicat din umeri. 
E adult şi nu lipseşte decât de două zile. În afară de 
cazul în care există vreo dovadă care să sugereze 
altceva, trebuie să presupunem că, din motive pe 
care le ştie doar el, a hotărât să se ducă undeva. 

- Cum rămâne cu... Angelina a tăcut un pic. ... 
fostul meu soț? Îl ura pe Julian. Acum vreo 
săptămână eram în oraş şi David l-a amenințat pe 
Julian că îl omoară. Au fost o grămadă de martori 
și... David a fost eliberat marţi seara, și atunci a fost 
ultima oară când am vorbit cu Julian, și... 


- Vă înţeleg, a intervenit Miles. Dar încercați să 
nu vă faceți griji. Mă îndoiesc că ar fi vreo legătură. 
Doar ați spus cu gura dumneavoastră că domnul 
Millar nu e un om violent. Acum va trebui să mă 
scuzați, dar am altă întâlnire. 

S-a ridicat în picioare. 

- Încercaţi să vă păstraţi calmul. Sunt sigur că 
există o explicaţie logică pentru faptul că Julian nu 
se arată. 

- Sper să aveţi dreptate. Cu toate celelalte 
întâmplate, pur și simplu pare o coincidență prea 
mare. 

Angelina a scos din poşetă cheia apartamentului 
lui Julian și i-a dat-o. 

- O să facem tot ce putem ca să-l găsim. Bun, 
acum plec. Issy o să ajungă singură înapoi la secţie. 
Ţinem legătura dacă apar noutăți. 

Angelina l-a condus la ușă. 

- Vă mulţumesc că aţi venit. 

- Pentru puţin. La revedere, doamnă Millar! 

Afară, Miles a scos mobilul și l-a sunat pe 
sergentul Roland ca să-l întrebe dacă au vreo veste 
despre David Millar. 


Sebastian a ridicat privirea de la mormanul de 
hârtii de pe birou când a intrat Bob. 

- Bine, domnule Frederiks, ţeava aia a fost 
reparată. Nu trebuie decât să dau o fugă în pivniță 
să pornesc iar boilerul, și o să fie bine. 

Faţa rumenă a lui Bob era și mai aprinsă decât de 
obicei. 

- Bine. Ai cheia? 

- Da, o am, mulțumesc, domnule Frederiks. 

Bob a ieșit și a pornit pe coridorul din spate. A 
descuiat ușa pivniței, a aprins lumina și a coborât 
greoi treptele inegale. Erau depozitate acolo valizele 
băieților, locul ideal în care să stea, cald și uscat. 
Când a ajuns pe ultima treaptă, Bob a tras brusc aer 
pe nas. 

Nu era copleșitoare, dar a recunoscut duhoarea de 
descompunere. 


- Un afurisit de şobolan a intrat aici, probabil, a 
bodogănit el, cu ochii spre podea ca să vadă 
căcărezele doveditoare. 

S-a uitat pe după vraful de valize și n-a văzut 
nimic. A adulmecat iarăși. Aici mirosul era mai 
puternic. S-a aplecat și s-a lăsat condus de nas. 
Mirosul părea să vină dintr-una dintre valize, al 
cărei capac nu era închis de tot. 

- Să nu zici că blestemăţia aia a intrat acolo. 
Bietul băiat, o să facă o criză când o s-o deschidă. 

Bob a prins încuietoarea de alamă și a ridicat 
capacul. 


Sebastian Frederiks a tresărit la birou auzind cum 
răcnetul unui bărbat sparge tăcerea din clădire. 


RD 


Jazz și Celestria au ridicat privirea, neliniștite, 
când 
doctorul Carlisle s-a aşezat în fața lor în sala de 
aşteptare pentru rude. 

- Veşti bune, a zâmbit el, Tom reacționează la 
tratament. În nici un caz n-a ieșit încă la liman, 
însă fluidul este eliminat din plămâni, iar tensiunea 
e mai bună, ceea ce Înseamnă că inima pompează 
mai eficient decât ieri. Aș spune că prognoza este 
mult mai optimistă astăzi și, dacă va continua să 
reacționeze, în vreo două zile îl putem muta de la 
terapie intensivă. 

Celestria a strâns mâna fiicei şi a zâmbit, uşṣurată. 

- Sunt veşti minunate, nu-i așa, scumpa mea? 

Jazz a încuviințat din cap. 

- Absolut. 

- Cu toate acestea, trebuie să vă avertizez că, dacă 
își revine complet, pe viitor va trebui să aibă extrem 
de multă grijă de el. Muşchiul cardiac a fost foarte 


vătămat de acest al doilea atac și slăbit considerabil. 
Prin urmare, în ceea ce privește situația pe termen 
lung... 

- Vă rog, haideţi doar să-l scoatem cu bine din 
asta şi să ne facem griji pentru viitor când o să fle 
cazul, i-a tăiat vorba Celestria, nedorind să lase 
nimic să strice veştile bune. 

- Desigur, a  încuviințat din cap medicul 
specialist. Sunteţi foarte înțeleaptă să luaţi lucrurile 
așa cum vin, zi după zi. 

- Prin urmare, nu mai este în pericol imediat? a 
întrebat Jazz. 

- La pacienții atât de bolnavi ca Tom nu există ga- 
ranții, însă cu siguranță se îndreaptă în direcția 
bună. 

Carlisle s-a ridicat. 

- Pe mâine. 

După ce doctorul a ieșit, Jazz şi-a îmbrățișat 
mama, 

- Of, Doamne, am fost așa de speriată că o să-l 
pierdem! 

- Ei bine, e încă aici și luptă. Celestria a 
mângâiat-o pe păr. Și cred că ai face bine să te 
întorci în Norfolk. 

- Mă duc jos să vorbesc cu Miles, dar, în afară de 
cazul în care trebuie să plec, aş prefera să stau aici. 

- Dacă asta e de vreun ajutor, instinctul îmi 
spune că tatăl tău o să-și păcălească din nou 
Creatorul. Oricum, du-te să telefonezi, iar eu mă 
duc să-l văd pe Tom și să-i spun ce mare vedetă îl 
crede doctorul. Celestria a zâmbit, a cuprins fața 
flicei sale în căușul palmelor și a sărutat-o pe 
frunte. Ce m-aș face fără tine, scumpa mea? Îţi 
mulțumesc că eşti aici. 

- Nu te prosti, mamă! Mă întorc într-o clipă. 

Jazz a coborât în grabă scările și a ieşit din spital. 
Când a deschis mobilul, a văzut că are un mesaj de 
la Miles. 

I-a pierit tot sângele din obraji când a ascultat 
mesajul. 


Issy savura un bol cu excelenta supă de găină a 
Angelinei când i-a sunat mobilul. 

- Scuză-mă, i-a spus Angelinei şi a răspuns. 

- Eşti încă acasă la Millar? 

Era Miles. 

- Da. Tocmai voiam să mă întorc la secție. 

- Poţi vorbi? Fără să fii auzită? 

- Stai un moment. Issy auzea încordarea din 
vocea lui Miles. S-a ridicat greoi de pe scaun. Scuze, 
e şefu' la telefon, a mimat spre Angelina, apoi a ieșit 
din bucătărie și s-a dus în salon. Bine, spune. 

- Tocmai a fost descoperit cadavrul lui Julian 
Forbes într-o valiză aflată în pivniţă la Fleat House. 

Issy și-a pus automat palma peste gură. 

- Dumnezeule mare! Cine l-a găsit? 

- Îngrijitorul. A trebuit să pornească din nou 
boilerul în această dimineaţă. A fost un noroc, de 
fapt. Dacă nu crăpa o ţeavă, cadavrul ar fi putut să 
stea acolo până la Paști, când băieţii au nevoie de 
valize ca să se ducă acasă în vacanță. 

- De cât timp e mort? 

- De vreo două zile, aș zice, însă criminaliştii sunt 
pe drum încoace. 

- Angelina o să-și iasă din minți, sărmana. 

- Cred și eu. Issy, am nevoie de o favoare. Poţi să 
stai 
acolo deocamdată? Eşti în perfectă siguranță - am 
pus un agent în fața casei când am aflat că Millar s- 
a dat la fund, dar nu vreau ca Angelina sau Rory să 
iasă 
din casă pe moment. Am sunat-o pe Jazz și ajunge 
aici peste o oră. 

- Soțul Angelinei a apărut? 

- Nu. Vrei, te rog, să te asiguri că toate ușile sunt 
încuiate, pentru cazul în care David Millar e pus pe 
rele și hotărăște să-i facă o vizită fostei soții? 

- Mă îndoiesc că o să facă asta, dar da. 

- Ştiu că te îndoiești, Issy, dar Millar a fost 
eliberat cam în același timp în care doamna Millar a 
vorbit ultima dată cu Julian Forbes. Și de atunci 
încoace n-a mai apărut. 


- Dat fiind că n-am nici un chef să-i mănânc 
posteriorul mătușii Madge, trebuie să cred că e o 
simplă coincidență, a mormăit Issy. Mai ales că am 
noutăți despre Rory. 

- Te sun de îndată ce se întoarce Jazz, dar pe 
moment nu spune nimic. 

- O să fac conversație cât mai politicoasă și 
interesantă. 

- Mulţumesc, scumpete. Îmi pare rău că te târăsc 
în asta. 

- E în ordine. O să mă întorc în oraş ca să găsesc 
un pic de liniște. La revedere! 

Issy și-a lipit pe față un zâmbet şi s-a întors încet 
în bucătărie. 


Jazz a reușit să-l prindă pe Patrick tocmai când era 
pe cale să intre pe A14 ca să se întoarcă la Londra. A 
luat-o din fața spitalului și au pornit în viteză spre 
Norfolk. 

Jazz a petrecut cea mai mare parte a călătoriei 
vorbind la telefon cu Norton. 

- Nu-i o situaţie bună, Hunter. Am trimis deja o 
echipă criminaliști, dar e evident că o să ai nevoie 
de întăriri. Ai la fața locului, în mod convenabil, ca 
să zicem aşa, un detectiv foarte experimentat. 
Chestia este, poți să lucrezi cu el? 

Jazz ştia că oricum o dă, tot prost iese. Dacă zice 
„nu“, Norton ar considera că asta este culmea lipsei 
de profesionalism; „da“ însemna că e condamnată 
să lucreze cu Patrick până la rezolvarea cazului. 

N-avea de ales. 

- Da, domnule. Desigur, a răspuns tăios. 

- Bine. Am luat legătura cu cei din King's Lynn și 
îți trimit câțiva agenți chiar în vreme ce vorbim. Cel 
puțin pot să asigure prezența la școală. 

- Tocmai voiam să ajung la asta, domnule. O 
închid imediat? Sergentul Miles a evacuat Fleat 
House și băieții sunt puși pe moment în alte 
dormitoare. Dar în clipa în care se va auzi de 
această a treia moarte, care, din cât mi-a spus Miles, 
este fără umbră de îndoială crimă, o să fie panică 
totală. 


- Ajungi întâi acolo, apoi vedem. Sună-mă după 
ce ai fost la locul crimei. 

- Așa o să fac, domnule. 

A închis telefonul şi a rămas cu ochii în 
depărtare. 

- Eşti bine? 

Patrick a pus mâna peste a ei. Jazz şi-a tras-o. 

- Da, da, sunt bine. 

- Eşti sleită de puteri, Jazz, nu uita asta. Ce-i 
drept, ai trecut prin două zile tare grele. 

- Zău, sunt bine, a repetat ea aspru, mândria 
arătându-și colții. Mă pot descurca perfect. 

- Ştiu că poți, Jazz. Şi accept faptul că să lucrezi cu 
mine este ultimul lucru pe care îl aveai în gând. 

- Mai ales că acum tu ești superiorul, în urma 
promovării, a mormăit Jazz. 

- Uite ce-i, jur că n-o să te calc pe bătături. Poţi să 
mă pui la curent cu faza în care ați ajuns cu 
investigația? 

Ea a strâns din dinți. 

- O să mă străduiesc. 


Până să ajungă la Foltesham, Patrick cunoștea 
amănuntele de bază ale situaţiei. 

- Din ce mi-ai spus, nu pricep în ruptul capului 
care e legătura cu Julian Forbes. În afară de cazul în 
care tu și Issy v-aţi înșelat și David Millar chiar a 
luat-o razna cu totul, a presupus Patrick. 

Jazz a deschis gura să răspundă, însă Patrick a 
oprit-o. 

- Nu, Jazz, nu te critic. Faptele nu se potrivesc cu 
analiza caracterului, dar, ce-i drept, el are motiv atât 
pentru puştiul ăla, Cavendish, cât şi pentru iubitul 
fostei sale neveste. 

- Însă, cu toate că asta ar lega moartea lui 
Charlie - Millar l-a ucis din cauză că îi hărțuia fiul - 
și a lui Julian - Millar îl ura din cauză că era iubitul 
soției lui -, 

Hugh Daneman rămâne pe dinafară, a oftat Jazz. 

- Parcă ai zis că a fost o sinucidere curată? Nu-i 

nevoie să fie implicat. 


- Dar există o legătură cu Charlie; cu mulți ani în 
urmă, Hugh Daneman a fost iubitul unchiului său. 

- Păi, asta nu-i o pură coincidență? Norfolk fiind 
un loc atât de mic şi așa mai departe? 

- Poate, dar trebuie să cercetez. Mama iubitului 
mort al lui Daneman încă mai trăiește. Se pare că e 
foarte fragilă, dar poate că aruncă o lumină asupra 
celor întâmplate demult. Și asupra felului în care ar 
putea fi legate de cele întâmplate acum. 

Când Patrick a ajuns la școală, Jazz a văzut banda 
galbenă a poliției care înconjura Fleat House. 

- Bun, hai să mergem, a zis ea și a ieşit din 
mașină. 

Înainte ca Jazz să poată face mai mult de doi pași, 
directorul școlii era lângă ea. 

- Slavă Domnului că sunteţi aici! S-a dezlănțuit 
tot iadul! Peste tot mișună polițiști, băieții se 
întreabă ce se petrece şi în orice moment pot să-și 
sune părinții. Știu că o să trebuiască să închideţi 
şcoala, să o evacuați și apoi mai e și presa... 
Dumnezeule, asta o să ne termine! 

Robert Jones era înnebunit. 

- Vă înțeleg panica, domnule director. Și nu este 
un scenariu bun, a fost de acord Jazz. Evident 
trebuie să vorbim, dar mai întâi lăsați-mă să mă uit 
la locul crimei, să-mi fac o imagine exactă despre 
cele întâmplate. El este inspectorul-șef Coughlin, 
care se află aici ca să ne ajute să rezolvăm situaţia 
cât de repede putem. Vreţi să veniți cu noi la Fleat 
House sau preferați să așteptați în cabinetul 
dumneavoastră? 

Directorul arăta ca şi cum era gata să se 
prăbușească, 

- Nu, nu. Vă aștept în cabinet. 

Apoi s-a răsucit și aproape că a luat-o la fugă spre 
sanctuarul clădirii principale a şcolii. 

Jazz și Patrick au traversat peluza capelei, încă 
acoperită de mormane de zăpadă care se topea. 

Sergentul Roland îi aștepta la intrarea în Fleat 
House, arătând plin de sine. 

- Oamenii mei au închis clădirea și nimănui nu 
i s-a mai îngăduit să intre de când am fost chemați 


la fața locului. Băieţii au fost evacuați și numai 
domnul Frederiks, îngrijitorul care a găsit cadavrul 
şi sergentul dumneavoastră, Miles, vă așteaptă în 
biroul domnului Frederiks. 

- Mulţumesc, Roland. Jazz a încuviințat din cap. 
Vreo 
veste despre Millar? 

- Nimic, doamnă. Pare că s-a evaporat. 

- Sunt inspectorul-șef Coughlin. Patrick i-a întins 
mâna sergentului Roland, care i-a strâns-o agitat. 
Pune toți oamenii tăi liberi să-l caute, Roland. 
Trebuie să dăm de el. 

Jazz l-a condus pe Patrick pe coridor spre birou. 

Miles, Sebastian Frederiks și un bărbat mai în 
vârstă în salopetă cafenie stăteau acolo, încordați. 

- Bună dimineaţa tuturor, a zis Jazz, apoi l-a 
prezentat pe Patrick îngrijitorului și lui Frederiks. 
Așadar, dumneavoastră ați găsit cadavrul, domnule, 
ăăă...? 

a întrebat Jazz. 

- Bob Gilkes. Da. A crăpat o țeavă și boilerul s-a 
oprit. A trebuit să merg acolo, jos, să-l pornesc iar, 
am mirosit ceva ciudat și... Bărbatul a înghițit în 
sec. Atunci am găsit aia... pe el. 

- Am auzit răcnetul lui Bob și am dat fuga în 
pivniță să văd care este problema. Și am putut să-l 
identific, 

a explicat Frederiks. 

- Așadar, îl cunoșteați? a întrebat Jazz. 

- Printr-o coincidență, da, cu toate că nu l-am 
văzut de mulți ani. Era cu un an mai mare decât 
mine aici, la St Stephen. Am știut imediat că este 
Julian. Bietul om! Încă nu-mi vine să cred. 

Frederiks a clătinat din cap. 

- Deci de cât timp nu l-aţi mai văzut? 

- Poate de cincisprezece ani? a ridicat el din 
umeri. Amândoi am mers la facultate, apoi o vreme 
am fost în Londra împreună. Ne-am întâlnit de 
câteva ori la o bere, apoi eu m-am întors în Norfolk 
și el a rămas la Londra. Am auzit că s-a întors de 
curând în Norfolk, dar nici unul dintre noi n-a 
făcut vreun efort ca să ne întâlnim. Știți cum e. 


Jazz a văzut că Bob Gilkes e cam verde la față. 

- Bob, du-te acasă. Culcă-te un pic. Lasă-i 
numărul de telefon detectivului de la ușă, pentru 
cazul în care trebuie să mai luăm legătura cu tine. 

- Mulţumesc, doamnă. 

Bob s-a ridicat în picioare, recunoscător. 

- Și, după cum sunt sigură că ţi-a spus sergentul 
Miles, vreau să nu pomenești deocamdată nimănui 
de această descoperire. Nu vrem să-i speriem pe 
elevi, sau pe profesori, până ce nu ne dăm seama ce 
anume s-a întâmplat acolo, jos. 

- Sigur. N-o să-i zic nici nevestei, jur. 

- Mulţumesc, Bob. 

Jazz a așteptat până ce omul a ieșit din încăpere, 
apoi s-a răsucit spre Frederiks. 

- Domnule Frederiks, știați că Julian avea să fie 
foarte curând tatăl vitreg al lui Rory Millar? 

Frederiks părea sincer surprins. 

- Nu, n-am știut. Nu l-am văzut niciodată cu 
Rory. Nici măcar n-am știut că doamna Millar are 
un partener. Cu siguranță Rory nu l-a pomenit 
niciodată. 

- Rory nu ştia că mama lui are o relație. Doamna 
Millar ținea foarte mult ca Rory să aibă timp să se 
împace cu divorțul înainte să-l aducă în viața lor pe 
Julian, a explicat Jazz. 

S-a auzit un ciocnit în ușă și a apărut sergentul 
Roland. 

- A sosit echipa de criminaliști de la Londra, 
doamnă. Descarcă acum echipamentul. 

- Mulţumesc. Spune-le că ajung în cinci minute, 
a încuviințat ea din cap. Întorcându-se spre 
Frederiks, a zis: Am auzit că tocmai ați primit niște 
bani, domnule Frederiks. 

Sebastian și-a înălțat o sprânceană și și-a făcut 
de lucru, agitat, cu inelul de aur cu pecete de pe 
degetul mic. 

- Da. Nu mi-am dat seama că e o informaţie 
publică. 

- Nu este, dar în situația de față am fost interesați 
de persoanele cărora le-a lăsat averea sa domnul 
Daneman. Evident, erați apropiat de el? 


Sebastian a ridicat din umeri. 

- Nu destul ca să cred că mi-ar lăsa cea mai mare 
parte din averea lui. Sincer să fiu, am fost foarte 
surprins. În mod plăcut, fireşte. 

- Nu știați că sunteţi în testament, domnule Fre- 
deriks? a intervenit Patrick. 

- Deloc, nu. 

Patrick și-a înălțat sprâncenele. 

- Înţeleg. 

- O cunoaşteţi pe Jenny Colman, domnule 
Frederiks? a întrebat Jazz. 

- O cunosc, da. Dar nu foarte bine. A lucrat aici 
întotdeauna. De ce? 

- Este celălalt beneficiar, a răspuns Jazz. 

- Asta e de înţeles. Erau vechi prieteni. Dacă îmi 
amintesc bine, Hugh a fost cel care i-a găsit lui 
Jenny un loc de muncă la școală. 

Din nou o bătaie în ușă. 

- lertați-mă, doamnă, dar criminaliștii vă 
așteaptă. 

- Vin, Roland. Jazz s-a ridicat. Sergent Miles, 
continuă, te rog, să iei declarația domnului 
Frederiks. Patrick, vii cu mine? 

Patrick a încuviințat din cap și au pornit spre ușă. 

- Doamnă inspectoare Hunter? 

Vocea lui Frederiks a oprit-o. S-a răsucit spre el. 

- Ştiţi, nu eu l-am găsit pe Julian. Și, de altfel, în 
primul rând, nu eu l-am pus acolo. Și n-am cerut să 
primesc moştenirea de la Hugh. A fost o surpriză. 
Întrebaţi-l pe avocat. 

- Știu, domnule Frederiks. Uneori viața ne pune 
în situații nefericite, nu-i așa? 

El a încuviințat din cap, încurajat. 

- Da. Mulţumesc, doamnă inspectoare. 

Jazz şi Patrick s-au întors pe coridor ca să-i 
găsească pe criminalişti. Jazz era recunoscătoare că 
Patrick s-a abținut să se amestece în interogatoriu. 

- Cam ciudat, nu, că Daneman i-a lăsat din senin 
banii tipului ăluia, Frederiks? a observat el. 

- Avocatul i-a spus lui Miles că Hugh și-a 
schimbat recent testamentul în favoarea lui 
Frederiks. Trebuie să aflăm mai multe despre familia 


lui Frederiks. Bună, Martin, îți mulțumesc că ai 
venit. Jazz s-a dus zâmbind la criminalistul său 
preferat și i-a strâns mâna. Mă bucur că ești tu. Aici 
totul a devenit un coşmar. Vorbim în vreme ce 
mergem? 

- Sigur. Înţeleg că timpul este foarte important, a 
încuviințat din cap Martin Chapman. Bună, 
Patrick, ce mai faci? 

Dacă Chapman era surprins să-l vadă pe 
inspectorul-șef Coughlin în Norfolk împreună cu 
fosta soție, n-a arătat-o în nici un fel. 

- Totul e minunat, Martin. Am venit să respir un 
pic de aer curat din Norfolk şi m-am pricopsit cu 
un cadavru. 

- Ai idee cum a ajuns acolo, jos? a întrebat-o 
Chapman pe Jazz pe când ea descuia ușa pivniţei. 

- Nici una, de-abia am ajuns și eu aici. 

Jazz a coborât cu băgare de seamă treptele. 
Mirosul cunoscut de carne care putrezește i-a 
umplut nările. De obicei n-o afecta, dar s-a clătinat 
când a pus piciorul pe ultima treaptă. Patrick a 
sprijinit-o. 

- Ai grijă, Jazz. 

A prins-o de mână, şi Jazz şi-a dat seama că 
înțelegea faptul că ea se confruntase cu perspectiva 
morții într-un fel foarte personal cu doar câteva ore 
mai înainte. 

Și-a tras mâna, dar i-a zâmbit. 

- Mulţumesc. 

- Aşadar, ce avem aici? 

Chapman se uita deja în valiză. 

- Vânătăi mari la stânga frunții și în mijloc - a 
încasat o lovitură zdravănă la un moment dat... 
Mănușile, te rog, Bonnectti. 

Bonnetti, devotatul asistent al lui Chapman, a 
coborât cu greu scara cărând trusa criminalistică, a 
pus-o pe podeaua pivniţei, a deschis-o și i-a dat 
şefului său 
o pereche de mănuși. 

Jazz şi Patrick stăteau unul lângă altul în spatele 
lui Chapman când el a ridicat cu grijă capul 
mortului dintr-o parte a valizei. Unul dintre 


motivele pentru care lui Jazz îi plăcea Chapman era 
faptul că respecta rămășițele fizice ale unei vieți 
omeneşti care dispăruse de curând. Se purta cu 
delicateţe cu cadavrele, spre deosebire de alți legiști 
pe care îi văzuse ea. 

- Nu sunt prea multe întrebări despre felul în care 
bietul Julian și-a întâlnit Creatorul. Uite. 

Jazz și Patrick s-au uitat la petele de sânge de pe 
latura valizei, dincolo de capul lui Julian. 

- O lovitură puternică în ceafă. Chapman a luat 
una dintre mâinile lui Julian. Vedeţi, palma e plină 
de zgârieturi și are pe ea praf alb. Chapman a 
verificat cealaltă palmă, care arăta la fel. S-a uitat în 
spate spre treptele abrupte ale pivniţei. Aş zice, după 
cum arată mâinile lui și vânătăile de pe frunte, că a 
fost lovit din spate pe când cobora pe scară. A căzut 
pe burtă. Praful de pe palme arată ca și cum ar fi 
încercat să amortizeze căderea, ceea ce înseamnă că 
mai era conștient, chiar dacă doar pentru câteva 
secunde, înainte să fie lovit din nou. Chapman s-a 
întors la examinarea cefei lui Julian. Aş spune că a 
fost lovit cel puţin de trei sau patru ori. 

Jazz a înghițit în sec, simțind cum i se face greață 
în acel spaţiu închis, cu aerul lui fetid. 

- Cu ce? Ai vreo idee? 

- Ceva cu muchie ascuţită, cum ar fi un topor, 
sau poate un satâr. A fost un atac turbat. Urâtă 
treabă! S-a răsucit, s-a aplecat și a început că 
cerceteze podeaua pivniţei, cam la un metru de 
trepte. Vedeţi că sunt și aici niște pete de sânge? Se 
pare că asasinul nostru l-a terminat aici, apoi i-a 
târât cadavrul în valiză. 

- De cât timp crezi că e mort? 

- Nu-mi pot da seama până ce fac autopsia, 
pentru că aici e foarte cald. Cadavrul s-a deteriorat 
mai repede decât ar fi fost normal. 

- Boilerul a fost oprit de dimineață timp de câteva 
ore din cauză că a crăpat o ţeavă, a zis Jazz. Julian n- 
a mai dat nici un semn de marți seara. 

- Atunci aş zice că a murit destul de curând după 
aceea; cel mai târziu, în primele ore ale dimineţii de 
miercuri. Bonnetti, pune băieții să aducă o targă. 


Hai să-l scoatem pe Julian de aici și să-i arătăm 
respect. Va trebui să mai cercetez pe aici, să iau niște 
mostre de pe podea şi din valiză, să văd dacă 
asasinul n-a lăsat vreo urmă. 

- Unde îl duci? a întrebat Jazz. 

- Am vorbit deja la morga din Norwich și Julian 
va fi dus acolo. Mă îndoiesc că este la fel de 
modernă ca a mea, dar mă descurc eu, sunt sigur. 

- Cât de repede îmi poţi spune rezultatele? 
Trebuie să ne mișcăm foarte repede cu acest caz. 

- După ce termin aici, mă apuc imediat. Ar trebui 
să-ți pot trimite raportul până diseară, dar nu mă 
aştept la mult mai mult decât ţi-am spus deja în 
privința cauzei morții. Dacă găsesc niște mostre de 
ADN interesante îţi dau de știre. 

- Își mulţumesc, Martin. 

- Cred că am terminat aici. 

Patrick a pornit în sus pe scară, dar Jazz s-a dus la 
valiză şi s-a aplecat ca să vadă inițialele imprimate 
în relief pe partea din față. 

R.M.M. 

Poate că mai erau în Fleat House băieți cu acele 
inițiale, dar se potriveau cu numele și prenumele lui 
Rory Millar. 

- Mulţumesc, Martin, a încuviințat din cap spre 
el Jazz și l-a urmat pe Patrick în sus pe treptele 
pivniței. 

Miles îi aștepta în hol. 

- Am luat declaraţia lui Frederiks. A avut Martin 
Chapman de spus ceva care să ne lumineze? 

- Crede că Julian a murit cândva, târziu, în seara 
de marți. Și este cu siguranță o crimă, a zis Jazz 
încet. Patrick, du-te tu la directorul școlii să-i spui 
ce a raportat Martin, preferabil fără să-l faci să aibă 
o criză de apoplexie. Îl poţi asigura că şcoala o să fie 
plină de poliţişti și că e îndoielnic să mai fie vreo 
crimă în următoarele douăzeci și patru de ore... 

- lar până atunci făptașul va fi pus la popreală..., 

a încuviințat Patrick. O să fac tot ce pot, dar facem 
un lucru primejdios. Dacă aș fi unul dintre părinți, 
eu, unul, n-aş vrea ca odorul meu să fie prin 
apropierea acestui loc. 


- Norocul nostru este că Fleat House era pustiu 
când Bob a găsit cadavrul, așa că numai Frederiks i- 
a auzit răcnetul, a zis Miles. Băieţii cred că 
internatul a fost evacuat și poliția este aici pentru că 
au fost găsite niște rămășițe vechi sub podeaua 
pivniței pe când era repus în funcțiune boilerul. Toţi 
sunt entuziasmați și se întreabă ale cui ar putea să 
fie. 

Jazz s-a încruntat. 

- Cam tras de păr, nu? 

- Nu, se pare că nu. Circulă legenda că Fleat 
House e bântuită de un băiețel. El a fost atât de 
nefericit aici, încât s-a spânzurat pe cârligul de fier 
de pe tavanul pivniţei. Băieţii cred că el este. 

- Şi a făcut asta? S-a spânzurat? a întrebat Jazz. 

- Nu știu dacă povestea chiar este adevărată sau 
nu, a ridicat din umeri Miles. Ca tot folclorul, 
probabil este mult exagerată. O să-l întreb pe 
Frederiks, care, apropo, a întrebat dacă poate să 
meargă prin dormitoarele în care i-au cazat pe 
băieții lui. 

- Da. Spune-i că poate, dar nu cumva să dispară 
din școală. Dacă are un mobil, ia-i numărul. 

- Așa o să fac. 

- Apropo, unde era asistenta medicală când a fost 
găsit cadavrul lui Julian? a întrebat Jazz. 

- Nu știu. Am văzut-o mai devreme mânând 
băieții afară din internat, când a ajuns poliția. 

- Poţi s-o găsești și să-i iei o declaraţie? 

- Bine, a zis Miles. Cum rămâne cu Issy? Tocmai a 
sunat să spună că a epuizat subiectele de flecăreală 
cu Angelina Millar și voia să știe când vine cineva s- 
o elibereze. Și arde de dorința să-ți spună despre 
Rory. 

- Ce-ar fi să te duci să rezolvi asta acum, Jazz? a 
zis Patrick. Miles și cu mine ne ocupăm de ceea ce 
este aici. O să cercetez ce s-a făcut ca să fie găsit 
tipul ăsta, Millar. 

- Da, a oftat Jazz. Ar fi bine s-o pot asigura pe 
Angelina că știm unde este el atunci când o să-i dau 
veștile triste, dar, oricum, nu cred că Millar este 
omul nostru. 


- Ca să fim drepți, tu oricum ai spune asta. L-ai 
eliberat fără vreo acuzație, Jazz. Dacă îl vor găsi, aș 
vrea să-l interoghez și eu, dacă se poate, a zis 
Patrick. 

Jazz s-a zbârlit. 

- Desigur. Ai grad mai mare. Poţi să faci ce 
poftești. Vrei, te rog, să vorbeşti cu sergentul Roland 
ca să te asiguri că oamenii lui dau destulă 
importanță căutării? Bun, am plecat. 

Jazz a înclinat din cap spre ei, posomorâtă, a ieșit 
din clădire și a traversat peluza capelei spre mașina 
sa. 

Vorbele lui Patrick o iritaseră, oricât ar fi fost asta 
de ridicol. În acel moment ar fi trebuit să fie 
recunoscătoare pentru tot ajutorul pe care îl putea 
primi. Însă vechile sentimente, cunoscute, pândeau 
pe aproape, gata să sară și s-o acosteze. Acesta era 
cazul ei, îl preluase de bună-credință, fără să se 
gândească vreo clipă că Patrick avea să fie implicat. 

O parte din problema de la Yard fusese faptul că 
lui Patrick părea că-i place s-o submineze, s-o 
discrediteze în fața echipei ei și a superiorilor. Spre 
sfârșitul perioadei de acolo, Jazz simțise că Patrick 
era unul dintre cei mai mari exponenți ai misoginiei 
cu care se confrunta ea. Însă, din cauză că era soțul 
său, nu putuse să facă nimic împotriva acestui 
lucru. 

Era interesant faptul că acest comportament nu 
trecuse neobservat de Norton. Îl pomenise când 
venise acasă la ea, cu o săptămâna în urmă. 

Jazz a pornit mașina, încercând să-l alunge pe 
Patrick din gânduri și să se concentreze asupra 
anchetei. Dacă exista o parte a muncii sale pe care o 
ura, era să informeze rudele de un deces. În special 
astăzi, după ultimele douăzeci și patru de ore în care 
s-a gândit că e pe cale să-și piardă tatăl, înțelegea și 
mai bine felul în care avea să se simtă Angelina. 

Și-a scos mobilul, a sunat la spital și a cerut să fie 
pusă în legătură cu secția de terapie intensivă. 
Asistenta cumsecade pe care o văzuse cu o zi înainte 
i-a spus că Tom continuă să meargă spre bine și, 


dacă sună mai târziu, s-ar putea să stea de vorbă cu 
el. 

Liniştită în această privință, Jazz a pornit spre casa 
familiei Millar. Cu toate că era obosită, creierul îi 
era atent și adrenalina îi gonea prin vene, așa cum 
se întâmpla întotdeauna sub presiune mare. 

Două crime și o sinucidere, toate trei legate de 
Fleat House. Charlie, elev, Julian, fost elev, și Hugh, 
profesor. 

Și Rory, viitorul fiu vitreg al lui Julian, a cărui 
valiză era aproape sigur că devenise mormântul 
vremelnic al lui Julian. 

Și dacă Patrick avea dreptate și ea fusese păcălită 
de situația tristă a lui David Millar? 

Nu. Nu trebuia să-l lase pe Patrick să-i afecteze 
încrederea în sine. 

Jazz a oftat. Reuşise deja s-o afecteze. 

Când a oprit în fața ușii Angelinei, Jazz și-a 
adunat tot curajul. 

Issy a deschis ușa și și-a înălțat sprâncenele. 

- Nu te-ai prea grăbit. În ultimele două ore am 
jucat cu Rory tiddlywinkst și alte jocuri. Ea e acolo, 
a arătat Issy spre bucătărie. Mă duc sus să-mi fac în 
continuare datoria de bonă. Dă-mi de știre când ai 
terminat. Trebuie să vorbesc cu tine cât se poate de 
repede, a șuierat ea. 

- Mulţumesc, Issy. A, și poți, te rog, să-l întrebi pe 
Rory care este al doilea prenume al său? 

Jazz a traversat holul și a deschis ușa bucătăriei. 
Angelina, palidă, stătea la masă, răsfoind agitată o 
revistă de decorațiuni interioare. S-a ridicat când a 
intrat Jazz, cu ochii strălucind de nerăbdare. 

- L-aţi găsit, doamnă inspectoare Hunter? 

Jazz a încuviințat încet din cap. 


- Luaţi loc, doamnă Millar. 

Angelina a căutat pe fața lui Jazz un semn de 
încurajare. Când n-a găsit nici unul, în ochi i-a 
pâlpâit teama. 

- E bine, nu-i așa? Vă rog, spuneți-mi că este. A 
avut un accident în zăpada aceea groaznică? Am 
știut că a păţit ceva, am știut! Unde este? O, 
Dumnezeule mare! 

Jazz a ajutat-o cu blândeţe să se așeze pe scaun, 
apoi și-a tras și ea unul și s-a așezat aproape. Și-a 
pus mâinile peste ale Angelinei. 

- Îmi pare foarte rău, doamnă Millar, nu există 
un fel ușor de a vă spune asta, dar mă tem că Julian 
e mort. 

- Mort? Mort? Nu poate fi mort! și-a scuturat 
Angelina capul. Nu, nu poate fi... 

A tăcut, cercetând din nou fața lui Jazz. Apoi, ca și 
cum ar fi început să înţeleagă, umerii i s-au 
încovoiat și a murmurat: 

- Cum? 

- Doamnă Millar, îmi pare foarte, foarte rău, a zis 
Jazz încet. Cadavrul lui Julian a fost găsit acum 
câteva ore la Fleat House, într-o valiză din pivniță. 

Angelina s-a uitat la Jazz, nevenindu-i să creadă. 

- Cum? De ce?! 

- Încă nu ştim, dar e evident că cineva l-a pus 
acolo. Îmi pare foarte rău că vă spun asta, dar 
credem că a fost atacat din spate, a căzut pe treptele 
pivniței și a murit. Apoi cadavrul i-a fost pus într-o 
valiză. 

- Vreți... vreți să spuneți că a fost... omorât? 

- E aproape sigur, da. Îmi pare îngrozitor de rău, 
dar e mai bine să afiați imediat adevărul. 

Angelina se holba la Jazz fără s-o vadă, cu fața 
transformată într-o mască a ororii. 

- Julian, omorât? a șoptit. N-avea dușmani, toată 
lumea îl iubea, îl respecta. 

- Era avocat, doamnă Millar. Trebuie să-și fi făcut 
niște dușmani în rândurile fraternității criminale 
locale, aceasta fiind o direcție în care vom cerceta... 

- A fost găsit în pivniță la Fleat House... Charlie 
Cavendish a fost găsit mort acolo acum două 


săptămâni, și profesorul lor s-a sinucis... Ce 
Dumnezeu se petrece în locul acela și de ce n-aţi 
aflat înainte să fie omorât Julian?! 

Angelina era în picioare, smulgându-și părul de 
durere și furie. 

- Ei bine, unde e David?! El a făcut-o, el i-a 
omorât pe Charlie și Julian! Și acum o să vină să ne 
omoare pe mine și pe Rory! Julian a murit din cauză 
că l-aţi eliberat pe David! 

Angelina s-a repezit brusc la Jazz cu pumnii ei 
mici încleștați, lovind ca un copil. Jazz i-a prins cu 
ușurință încheieturile mâinilor, în vreme ce 
Angelina se zbătea, înnebunită de șoc și furie. 

- Doamnă Millar, înţeleg ce şoc este pentru dum- 
neavoastră... 

- Nu, nu înţelegeţi! Julian e mort! E MORT! 

Toată energia Angelinei a dispărut dintr-odată și 
s-a prăbușit în braţele lui Jazz, plângând în hohote. 
Jazz a aşezat-o pe scaun cât de blând a putut și s-a 
așezat în fața ei, neajutorată ca întotdeauna în astfel 
de momente. Nu era niciodată ușor să vezi 
intensitatea și intimitatea suferinței altui om. A 
rămas în tăcere, așteptând. 

În cele din urmă, hohotele s-au potolit. Angelina 
s-a ridicat și s-a dus cu pași șovăielnici să ia o cutie 
cu șervețele de pe un blat. Și-a sufiat nasul și și-a 
șters ochii. 

- Îmi pare rău, doamnă inspectoare Hunter. Mi- 
am pierdut stăpânirea un moment. 

- Vă rog să nu vă cereți scuze. Este absolut firesc, 
Probabil că eu sunt ultima persoană cu care doriți să 
fiți în acest moment. Pot să sun pe cineva care să 
vină? 

Ochii Angelinei s-au umplut iar de lacrimi. 

- Când aţi spus asta m-am gândit imediat că ar 
trebui să-l sunați pe Julian, pentru că el ar veni, dar 
apoi... Angelina și-a mușcat buza, încercând să-și 
stăpânească lacrimile. Apoi mi-am amintit... 

- Mama sau tatăl dumneavoastră? Aţi putea avea 
nevoie de cineva care să vă ajute cu Rory pentru 
câteva zile. 


- Oh, Doamne, Rory! Bietul Rory! Nici măcar nu 
l-a cunoscut pe Julian. O să se întrebe de ce oare e 
aşa de supărată mama sa, şi el a trecut prin atâtea. 
Ce să-i spun, doamnă inspectoare? Să-i spun? 

- Doamnă Millar, dumneavoastră hotărâți asta. 
Rory nu l-a cunoscut pe Julian, așa că partea bună 
este că nu va trebui să treacă prin procesul de 
pierdere a cuiva drag. 

- Da. O s-o chem pe mama. Ea și Rory sunt apro- 
piați, a încuviințat din cap Angelina. 

- Doamnă Millar... Angelina, știu că este foarte 
greu, dar ați putea să-mi spuneți ce ați discutat 
ultima dată cu Julian, în seara de marți? 

Angelina umbla de colo-colo, mototolind în 
mâini șervețele ude. 

- Nu ştiu, zău că nu ştiu. 

- Vedeţi, cu cât îmi spuneți mai multe lucruri 
despre seara aceea, cu atât mai repede am putea să 
găsim făptașul. 

- Dar nu este nimic de spus. 

- Julian părea în vreun fel agitat sau tulburat când 
ați vorbit? 

- Nu era bucuros. Îi cerusem să stea în noaptea 
aceea în apartamentul din Norwich, din cauză că 
Rory era acasă. O, Doamne, ar fi fost altfel dacă aș fi 
zis că poate să vină acasă? Ar mai fi acum mort? E 
vina mea? 

- Nu, sigur că nu. Suntem siguri că Julian n-a 
ajuns nici înapoi în apartament. Ceva sau cineva l-a 
împiedicat. Vă amintiți cât era ceasul când ați 
vorbit? 

- Da, era în jur de șase patruzeci și cinci. Știu asta 
doar pentru că Rory se uita la Familia Simpson. 

- Julian stătea adesea la birou până târziu? 

- Uneori, dar... a, da, îmi amintesc. Marţi 
dimineața, înainte să plece... ultima dată când l-am 
văzut... a spus că, și dacă se întoarce aici, va fi 
târziu, pentru că are un client programat la ora 
şapte seara. 

Jazz și-a scos din geantă carnetul și a început să 
noteze. 


- Era ceva obișnuit? Să primească clienți după 
orele de program? 

- Da, din când în când. Julian era foarte dedicat 
carierei și oamenilor de care se ocupa. 

Angelina a încuviințat din cap. 

- Scuze, doamnă inspectoare, dar mă simt slăbită. 
Nu... nu mai pot să răspund la întrebări. Trebuie să 
mă duc să mă întind pe pat. 

- E o idee bună, și mulțumesc, Angelina. Știu cât 
de greu trebuie să vă fie, dar ceea ce mi-aţi spus este 
foarte folositor. Să chem doctorul să vă dea ceva 
pentru dormit? 

- Nu. Doctorul mi-a prescris Valium când a 
dispărut Rory, când... când nu credeam că poate să 
fie și mai rău, a ridicat din umeri cu tristețe 
Angelina. Însă este. Vreţi să-i spuneți lui Rory că 
mama lui s-a dus să se odihnească un pic? 

- Sigur. Cred că el și Issy au ajuns prieteni la 
cataramă. Sunt sigură că o putem convinge să mai 
stea un pic, până ajunge mama dumneavoastră, 
Vreţi s-o sun eu? 

- Nu, o sun eu din dormitor. O să fie un șoc și 
pentru ea. Pentru toată lumea... Angelina s-a dus la 
ușa bucătăriei și s-a agăţat de clanță, cu fața 
devenită brusc o mască a fricii. Cum rămâne cu 
David? Știți unde se află? Dacă vine aici? 

- Vă rog să nu vă îngrijorați, doamnă Millar. Aveţi 
cuvântul meu că un polițist va sta afară douăzeci și 
patru de ore din douăzeci și patru. Dumneavoastră 
și Rory veți fi în deplină siguranță, vă garantez. 

Jazz a așteptat până ce Angelina a ieșit din 
bucătărie, apoi și-a deschis mobilul. Era un mesaj de 
la Patrick în care spunea că David Millar fusese 
prins în sfârșit în Norwich, beat, și era adus înapoi 
la secția de poliție din Foltesham, unde să se 
trezească din beție. Patrick avea să plece de la 
St Stephen și să se întâlnească cu ea acolo. 

Jazz a ieșit din bucătărie și a urcat scara ca să 
ajungă la Rory și Issy. Cei doi erau în dormitorul lui 
Rory, și Issy încerca să conducă o mașinuţă de curse 
pe consola de PlayStation a lui Rory. 


- Mă bucur că eşti aici. Tocmai am mers pe o 
stradă cu sens unic și am dat peste trei mame cu 
cărucioare. Ea e bine? a întrebat Issy doar din buze. 

- Nu-i bine, i-a răspuns Jazz la fel. Bună, Rory, ce 
mai faci? 

- Bine. 

Atenţia lui Rory era îndreptată spre aducerea 
mașinii lui Issy înapoi pe strada cu sens unic. 

- Rory, a zis Issy, chestia aceea pe care am 
discutat-o despre domnul Daneman - aș vrea să-i 
spui lui Jazz exact ceea ce mi-ai spus mie. 

Rory s-a întors spre Issy cu o privire neliniştită. 

- Chiar trebuie? Parcă spuneai că este secretul 
nostru? 

- Ei bine, aș vrea să-l ştie și Jazz. Vezi tu, s-ar 
putea s-o ajute să rezolve cazul. N-o să-l spună 
nimănui, nu-i așa, Jazz? 

- Sigur că nu. Sunt polițistă, Rory. E treaba mea să 
păstrez o mulţime de secrete. 

- Treaba e că... Rory a privit spre Issy, căutând 
încurajare. Vedeţi, e foarte jenant, şi dacă vreunul 
dintre băieții de la școală ar ști, atunci, a oftat el, ar 
crede că sunt și mai ciudat decât credeau deja. 

- Înţeleg, Rory. Și promit să nu le spun prietenilor 
tăi, a zis Jazz cu blândeţe. 

- N-o să spună nimic, sincer, Rory, l-a încurajat 
Issy. Acum spune-i lui Jazz exact ce s-a întâmplat în 
acea seară de vineri când te-ai dus la domnul 
Daneman ca să-ți dea un calmant pentru durerea de 
cap. 

- Păi, știți, a zis Rory cu ochii în jos, mă durea 
capul rău de tot. Era tocmai după ce cântasem în 
capelă. Asistenta medicală nu era în apartamentul 
ei, așa că m-am dus jos, la biroul domnului 
Frederiks, să văd dacă îmi poate da el ceva. Domnul 
Frederiks era plecat și în locul lui era domnul 
Daneman. 

- La ce oră era asta, Rory? a întrebat Jazz. 

- Nu știu exact. Cam nouă și jumătate, cred. Toţi 
ceilalți băieți din anul meu erau în pat. 

- Şi ce s-a întâmplat atunci? 


- Domnul Daneman mi-a spus să intru și să iau 
loc 
până îmi aduce tabletele. Apoi s-a întors și a zis că 
tocmai face nişte ciocolată caldă și dacă vreau și eu. 
Am zis 
că da, vreau, fin'că eram cam amărât. 

- De ce, Rory? a întrebat Jazz, cunoscând 
răspunsul. 

El a ridicat din umerii slabi. 

- Chestiile obișnuite, ştiţi. 

- Nu, nu știu, l-a îndemnat Jazz. Spune-mi. 

- Păi, că ceilalți băieți mă hărțuiesc. 

- Cineva anume? 

Rory a ridicat privirea spre Jazz. 

- Nici unul dintre băieți nu se poartă prea 
frumos, dar Charlie Cavendish se lua întotdeauna 
de mine. 

O făcuse în acea după-amiază și eram necăjit. 

- Bine, așadar tu și domnul Daneman ați băut 
împreună ciocolată caldă. Asta te-a ajutat un pic? 

- O, da. Domnul Daneman este... era... 
întotdeauna foarte bun cu mine. Avea grijă de mine. 
Ştia cum este, vedeți. Mi-a spus că și el a fost hărțuit 
la școală, în copilărie. Ne împăcam foarte bine. Era 
prietenul meu. 

Rory a ridicat din umeri. 

- Asta-i frumos. Trebuie să-ți fost de ajutor. 

- Mi-a fost. M-a întrebat care e problema și i-am 
spus 
că Charlie mi-a zis „blestemat de poponar“ în 
vestiar, după antrenamentul la rugby. Domnul 
Daneman a zis că nu trebuie să pun la inimă astfel 
de comentarii, 
că lipsa de încredere în sine a lui Charlie îl făcea să 
zică astfel de lucruri și că toată lumea știe că e un 
huligan, iar eu mi-am sorbit ciocolata şi m-am 
simțit mai bine. Până ce... Mâinile lui Rory s-au 
plimbat agitate în sus și în jos pe coapse. Issy, chiar 
trebuie? 

- Da, scumpule, trebuie. Știu că asta o s-o ajute pe 
Jazz foarte mult să înțeleagă cele întâmplate în seara 
aceea. 


- Bine. lată: domnul Daneman a venit și s-a 
aşezat lângă mine pe canapea. Îmi dăduseră 
lacrimile, și el m-a cuprins cu brațul, a zis că o să 
vorbească cu Charlie și o să se asigure că mă lasă în 
pace. Apoi... dintr-odată, mi-a spus că a cunoscut 
cândva pe cineva care semăna foarte mult cu mine, 
și mi-a luat fața în mâini și... 

Rory a înghițit în sec pentru că vorbise prea 
repede. 

- Continuă, Rory, aproape am ajuns acolo, l-a 
îndemnat Issy. 

- Ei bine... m-a sărutat... pe buze și... şi a încercat 
să-și vâre limba în gura mea. Rory şi-a dus automat 
mâna la față și și-a trecut degetele peste buze, de 
parcă încerca să le șteargă. A fost scârbos! 

Jazz a încuviințat din cap în tăcere, privind spre 
Issy, care își înălțase sprâncenele. 

- Sunt sigură că a fost. Ce ai făcut după aceea? 

- M-am ferit, am fugit de acolo și am urcat în 
camera mea. Mi-am tras așternutul peste cap şi am 
plâns. Domnul Daneman era prietenul meu, mă 
apăra, și am știut că nu-l mai pot lăsa s-o facă, 
pentru că e un bătrân murdar și la fel de rău ca toți 
ceilalți. Și am știut că sunt cu totul singur, că nu 
mai pot să am vreodată încredere în cineva. În afară 
de... 

- Tatăl tău? l-a ajutat Jazz. 

Rory a încuviințat din cap. 

- L-am sunat. Voiam să-l văd. Cum n-a venit, am 
fugit la el. 

- Tatăl tău s-a străduit foarte tare să afle ce se 
întâmplă și de ce erai așa de necăjit. L-am văzut 
după câteva zile în cabinetul domnului Jones, 
încerca să te vadă. 

- Şi presupun că nu l-au lăsat. Era beat? 

Jazz a hotărât că se impune o minciună 
nevinovată. 

- Nu știu. Dar era foarte supărat că nu poate să te 
vadă. Aşadar, când te-ai dus cu tatăl tău în Lake 
District i-ai spus ce a făcut domnul Daneman? 

- Da, i-am spus. lar el a jurat că nu spune 
nimănui. N-a spus, nu-i așa? 


Rory s-a uitat neliniștit la Issy și Jazz. 

- Nu, n-a spus, îţi jur, a răspuns Jazz. Și o ultimă 
întrebare, ai înghițit tabletele pe care ţi le-a dat 
domnul Daneman? 

Rory a pălit. 

- Cred că da. Dar nu-mi amintesc. 

- Ei bine, poate încerci să-ți amintești E foarte 
important, Rory. 

- Da, da, știu. 

Rory părea agitat. Issy a rostit din vârful buzelor 
„destul“. 

- Rory, ai fost grozav, i-a zâmbit Jazz. Și cu 
adevărat de folos. Dacă îți mai amintești ceva, uite 
cartea mea de vizită. 

I-a dat-o. 

- Da, mulţumesc, a zis Rory și a pus-o în buzunar. 

- Acum, mama ta nu se simte prea bine, așa că s- 
a dus să se întindă un pic. A chemat-o pe bunica ta 
să stea aici câteva zile și să aibă grijă de tine până ce 
se simte mai bine. Issy, ai putea să mai stai un pic 
până ajunge bunica, nu? Mă tem că eu trebuie să 
fug. 

Ochii lui Issy spuneau tot. 

- Şi cam cât durează până vine bunica? a întrebat 
printre dinţii încleștați. 


Jazz a dat colțul spre secția de poliție din 
Foltesham, cu mintea zumzăind de cele povestite de 
Rory. 

Patrick era în mica sală de interogatoriu, instalat 
la ceea ce fusese biroul lui Jazz. Spunându-și să nu 
mai fie aşa de meschină, a înclinat din cap spre el 
pe când își punea geanta pe masă. 

- Văd că ai reușit să faci rost de cafea ca lumea. 

- Da, am trimis un tânăr polițist fermecător să- 
mi aducă. E una și pentru tine. 

- Mulţumesc. Jazz și-a înălțat sprâncenele. Se vede 
că au intrat în clădire ștabii. Nu s-au dus niciodată 
să ne aducă nouă cafea. 

- Doar mă știi, Jazz, farmecul meu irlandez 
natural poate face minuni, a rânjit Patrick. 

Jazz s-a cutremurat fără voie la acest gând. 


- Așadar, acum, a continuat Patrick, cum a mers 
cu biata doamnă Millar? 

- E distrusă, fireşte. Însă Issy e un geniu. A izbutit 
să-l facă pe Rory să vorbească despre seara în care a 
murit Charlie Cavendish. L-a făcut să-mi spună și 
mie că Hugh Daneman l-a sărutat. 

- Isuse! Crezusem că așa ceva nu se mai întâmplă, 
nici măcar în școlile publice din Anglia. Bietul de el, 
probabil că acum e traumatizat pe tot restul vieții, și 
mi-e groază să mă gândesc câţi alți băieți au mai 
pățit asta cu poponarul ăla bătrân, s-a strâmbat 
Patrick. 

- Cred că e o situație mult mai complicată. Mă 
îndoiesc că Hugh Daneman a mai făcut vreodată 
așa ceva. Însă, din anumite motive, de data asta, a 
fost literalmente incapabil să se abțină. Cred că a 
fost atât de rușinat, încât a hotărât să-și curme 
viața. 

Jazz știa că îi ia apărarea lui Hugh pentru un 
comportament inacceptabil, însă în această situație 
specială îl înțelegea. 

- Îmi pare rău, Jazz, a clătinat din cap Patrick, 
citindu-i gândurile. Nu există circumstanțe 
atenuante pentru o astfel de purtare. 

- De acord cu tine, însă Rory s-a nimerit să 
semene leit cu iubirea vieții lui Hugh, a explicat ea. 
Timp de câteva clipe e evident că și-a pierdut 
controlul. Iar după asta, cum să mai trăiască cu ceea 
ce făcuse? Ar fi ieșit la iveală într-o zi. Rory i-a spus 
tatălui său. 

- David Millar? Bețivanul de jos? Hristoase, a 
protestat Patrick, era beat când a ajuns aici, acum o 
oră. N-o să scoatem o vorbă ca lumea de la el până 
mâine-dimineață. Bun, a bătut Patrick cu degetele 
în birou, asta începe să se închege frumușel. David 
Millar îl omoară pe Charlie pentru că îi hărțuia fiul, 
Hugh se sinucide pentru că s-a mozolit cu Rory, 
apoi Millar îl omoară pe Julian, titularul iubit-și- 
tată vitreg, într-un acces de gelozie. Mie îmi sună 
minunat. 

- Cred că e un pic mai complicat de atât, Patrick, 
a răspuns Jazz pe cât de răbdătoare putea. 


Dialogul îi aducea aminte de alte cazuri în 
privința cărora nu fuseseră deloc de acord. Patrick 
folosea abordarea faptelor de tipul „în mare“, în 
vreme ce Jazz vedea întotdeauna amănuntul uman. 
Ca echipă, cele două seturi de aptitudini puteau să 
funcționeze bine, însă atunci când unul dintre ei 
încerca să-l concureze pe celălalt, cum se întâmplase 
atât de des când lucrau împreună, era o rețetă 
pentru dezastru. Patrick dorea întotdeauna o 
rezolvare rapidă. Jazz avea nevoie să-și urmeze 
instinctul și să nu se grăbească, să afle povestea 
celor implicați și să elimine orice altă variantă 
înainte să ajungă la o concluzie. 

- Cred că Millar își proteja fiul când a venit cu 
povestea măsluită a uciderii lui Charlie Cavendish, a 
continuat ea. Nu uita, fosta lui soție a declarat că și 
David era alergic la aspirină. Pur și simplu, n-avea 
cum să aibă așa ceva la îndemână, în buzunar. 

- În afară de cazul în care a fost premeditat, şi 
Millar a cumpărat tabletele anume înainte să ajungă 
la școală. Poate că te minte. Este o posibilitate, Jazz, 
zău așa. 

- Da, a recunoscut ea, este. Însă persoana care a 
avut acces la aspirină în seara aceea este Rory. Hugh 
Daneman i-a pus în mână tabletele. Iar când l-am 
întrebat direct pe Rory în această după-amiază dacă 
le-a înghițit, a zis că „nu-și amintește“. Trebuie ca 
Issy să vorbească iar cu Rory şi să încerce să scoată 
de la el povestea. 

- Crezi că un puști de treisprezece ani a făcut 
asta? a zis Patrick și a fluierat. Jazz, asta-i urât de 
tot. Oricum, când tipul tău de jos își vine în fire, o 
să-i arunc o privire, asta-i sigur. 

Jazz a scrâșnit din dinți. 

- Fă-o. Însă şi Issy e de acord cu mine. Nici una 
dintre noi nu crede că a fost Millar. 

- E bine, a apărut mica chestiune a încă unui 
cadavru de când aţi vorbit amândouă cu Millar. Ba 
chiar tipul a fost prins în Norwich, aproape de 
biroul mortului. Nu poți ignora faptele, Jazz. 

- Nu le ignor. Și, ca să fiu sinceră, nu vreau să 
mai pierd timpul stând aici să mă contrazic cu tine. 


Unde-i Miles? 

- În Norwich, la biroul lui Forbes, luând 
declarații. 

- Bine. Jaz și-a luat geanta. Mă duc să vorbesc cu 
mama lui Corin Conaught, să văd dacă poate 
arunca un pic de lumină asupra relației dintre 
răposatul ei fiu și Hugh Daneman. Apoi mă duc 
acasă şi ne vedem aici mâine-dimineață. 

- Eşti sigură că nu-ți pierzi timpul, Jazz? Știm că 
Daneman s-a sinucis. E afară din bucla morții; jos 
avem 
un suspect cu un motiv perfect... 

Bunele intenții au părăsit-o pe Jazz, în vreme ce 
creștea în ea frustrarea. 

- Credeam că am căzut de acord că este ancheta 
mea, nu a ta, Patrick. Şi până ce vine vremea să 
facem o arestare, este datoria mea de conducătoare 
a anchetei să continui să stau de vorbă cu oricine ar 
putea să-mi dea vreun indiciu despre motivul 
pentru care săptămâna trecută au murit trei 
oameni. L-a privit în ochi. În afară de cazul în care, 
având rang superior, profiți de asta și îmi spui să n- 
o fac? 

Ochii ei aruncau fiăcări de furie. 

Patrick a întins mâinile într-un gest de liniștire. 

- Cu siguranță nu fac asta, Jazz, și nici n-am 
intenția. Acum du-te, şi ne vedem mâine. Doar 
dacă... vei vrea să-ți țină cineva de urât mai târziu? 

Stăpânindu-și dorința imperioasă să pufnească la 
absurditatea sugestiei lui Patrick, Jazz a zis: 

- Sunt frântă de oboseală și am nevoie de somn. 
Noapte bună, Patrick! 

A ieşit repede din secție și a urcat în mașină. Apoi 
a izbit din răsputeri în volan, țipând de enervare. 


R? 


Sebastian Frederiks s-a oprit în față la 
Walsingham House, unde fuseseră cazați 
doisprezece dintre băieții lui câtă vreme nu se putea 
intra în Fleat House, şi și-a scos mobilul. A format 
un număr și, când cineva a răspuns, a vorbit în 
șoaptă. 

- Bună, iubito. N-am să pot pleca de aici în seara 
asta. S-a dezlănţuit tot iadul. Pot să te sun mai 
târziu? Poate reușesc să vin mâine-dimineață? Bine, 
te iubesc, la revedere! 

A pus mobilul la loc în buzunar și a intrat să-și 
vadă băieții. 


Era întuneric când Jazz a ajuns la ușa principală 
din Conaught Hall. Nu se vedea nici o lumină la 
ferestrele din corpul principal, dar lumina strălucea 
în aripa mai mică din stânga. Cum n-a răspuns 
nimeni când a sunat, a pornit prin fața casei. A dat 
colțul, a ajuns la o ușă care avea deasupra o lampă 
aprinsă și a sunat. 

Peste câteva secunde a auzit pași ușori de cealaltă 
parte a uşii. 

- Cine e? 

Vocea părea speriată. 

- Detectiv-inspector Hunter. O caut pe Lady 
Emily Conaught. 

A urmat o tăcere, după care vocea a zis: 

- De ce? 

- N-aveţi nici un motiv de îngrijorare. Mă 
întrebam dacă m-ar putea ajuta în privința istoriei 
familiei, asta-i tot. E în legătură cu un caz pe care îl 
investigăm, implicând... un prieten al familiei. 

Ușa a fost deschisă șovăielnic și Jazz a văzut cum 
din spatele ei apare o față foarte bătrână, dar încă 
frumoasă. 

- Aveţi o legitimaţie? Sunt sigură că sunteţi cine 
spuneți, dar în ziua de azi nu poți fi niciodată prea 
prudent. 

- Desigur. Jazz i-a arătat femeii legitimaţia. Pot să 
intru? 


- Da. 

Femeia a deschis ușa mai mult, ca Jazz să poată 
păși înăuntru. 

- Vă mulțumesc. Și dumneavoastră cine sunteţi? 

- Sunt ea. Emily Conaught. Mă bucur să vă 
cunosc. 

Jazz a observat imediat asemănarea fizică dintre 
Adele 
Cavendish și mama ci. Amândouă erau înalte, 
elegante și frumoase. Emily era îmbrăcată impecabil, 
cu fustă de tweed și jerseu de cașmir, cu toate că Jazz 
a observat că poartă papuci de casă. 

- Vă rog să veniţi cu mine. E aprins focul în 
salon. 

Șchiopătând un pic, Emily a condus-o pe un 
coridor îngust până într-un salon confortabil. Pe 
pereți erau picturi mari în ulei, mult prea mari ca să 
fi fost destinate inițial acestei încăperi. Televizorul 
era într-un colț, și Emily s-a dus imediat să-l 
închidă. 

- Îmi pare rău, nu aşteptam musafiri în seara 
asta. Vă rog să luaţi loc. Doriţi un ceai? 

- Sunteţi foarte amabilă, dar nu, mulțumesc. Nu 
vreau să vă răpesc prea mult timp. Însă am nevoie 
de ajutor ca să pun cap la cap informaţiile despre 
trecut. 

- Copiii mei zic mereu că acolo trăiesc eu în cea 
mai mare parte a timpului, așa că ați venit la omul 
potrivit, a zâmbit Emily. Cum vă pot ajuta? 

Această femeie lucidă, spirituală, nu se potrivea cu 
imaginea evocată de Edward Conaught când și-a 
descris mama. 

- Aşa cum sunt sigură că știți deja, nu credem că 
nepotul dumneavoastră, Charlie, a murit dintr-un 
accident, a început Jazz. 

Emily a încuviințat din cap încet. 

- Da, Edward a spus că probabil așa a fost, însă n- 
a intrat în amănunte. Nu vrea să mă tulbure, crede 
că sunt o bătrânică fragilă care n-ar putea să facă 
față, când, de fapt, am suferit mult mai multe 
tragedii decât știe el și încă sunt aici ca să le 
povestesc. Aţi aflat cine ar putea să fie făptașul? 


- Avem un suspect, da, însă, înainte să pot trage 
vreo concluzie, trebuie să descopăr un pic mai multe 
lucruri despre această familie. Jazz a tăcut un pic, 
apoi a spus: Sunt sigură că a fost un moment foarte 
dureros pentru dumneavoastră. 

- Sigur că da, a încuviințat din cap Emily. M-a 
durut să aud vestea morţii lui Charlie. Însă, dacă 
vreți să fiu sinceră, n-am fost niciodată apropiată de 
băiat, nici nu mi-a plăcut prea mult de el. Presupun 
că ar trebui să mă simt vinovată, a oftat ea. La urma 
urmei, era nepotul meu, dar mă tem că îmi amintea 
prea mult de tatăl său, pe care l-am considerat 
întotdeauna un măgar înfumurat. 

Jazz s-a chinuit să-și înăbușe zâmbetul. 

- Ei bine, sunt sigură că v-ar plăcea măcar să 
aflați de ce a murit. 

- Desigur. Vă cer iertare, doamnă inspectoare, s-a 
stăpânit Emily, dar faptul că spun ce gândesc este 
singurul avantaj al bătrâneții. Așadar, cum vă pot 
ajuta? 

- Ei bine, nu doar Charlie a murit de curând. Un 
profesor de la școală, Hugh Daneman, a murit și el, 
dar suntem siguri că n-a fost un act criminal. S-a 
sinucis. 

O umbră a trecut peste chipul lui Emily. 

- Da, i-am citit ferparul în The Times. Un om atât 
de blând, și spun asta în ambele sensuri ale 
cuvântului:t. Chiar dacă nechibzuit. 

- De ce nechibzuit? 

- Cu siguranță știți, doamnă inspectoare, de 
sexualitatea lui Hugh? Și că a fost îndrăgostit 
orbește de fiul meu în cea mai mare parte a vieții 
lui? 

- Ştiam, da. Lady Conaught... 

- Te rog. Spune-mi Emily. 

- Emily. Jazz a scos din servietă o fotografie în 
pungă de probe transparentă. Îl recunoașteți pe 
acest băiat? 

I-a dat lui Emily punga. 

- Vă rog să mă scuzați un pic, să-mi caut 
ochelarii. 


Emily a pipăit pe după pernele fotoliului și i-a 
scos la iveală, triumfătoare. Şi i-a pus pe nas şi a 
studiat fotografia. Apoi i-a scos şi s-a uitat la Jazz. 

- Păi, sigur că da, este fiul meu, Corin. 

- De fapt, a continuat Jazz, nu este Corin. Este alt 
tânăr, pe nume Rory Millar, elev la St Stephen. 

- Sfinte Dumnezeule! Emily părea sincer uluită. 
Asemănarea este remarcabilă, mai ales când Corin 
era mai tânăr. Când a murit era distrus de băutură 
și droguri. Arăta de cincizeci și șase de ani, nu de 
douăzeci și şase, dar era de așteptat. 

Emily i-a înapoiat fotografia. 

- Vă mulțumesc, Emily. Tocmai m-ați ajutat să 
confirm una dintre teoriile mele, a zâmbit Jazz. 
Acum, ați putea să-mi spuneţi ceva mai mult despre 
relația dintre Corin și Hugh? 

Emily a oftat. 

- Ei bine, totul a fost o tragedie, cu adevărat. Aţi 
vorbit cu Edward, așa că probabil știți de la el, Corin 
era nestăpânit. Dumnezeu știe cu cine semăna, 
pentru că nici tatăl lui, nici eu nu eram răzvrătiți, 
dar Corin era, chiar din ziua în care a venit pe lume. 
Ce bebeluș rău, a chicotit ea, nu-i plăcea să doarmă. 
Poate că simțea că ar pierde vreo ocazie. Desigur, 
faptul că s-a dus la Oxford a înrăutățit lucrurile, 
Pentru Corin a fost mană cerească. Nu învăța 
absolut deloc, își cheltuia toată energia distrându-se 
și gustând totul. Și, vreau să spun, chiar totul, 

- Şi acolo l-a întâlnit pe Hugh? 

- Hugh era profesor universitar, însă nu mult mai 
în vârstă decât studenţii lui. Un tip absolut 
strălucitor. Emily a clătinat din cap. Mare păcat! Ar 
fi putut ajunge atât de departe dacă nu l-ar fi 
întâlnit pe fiul meu. 

- Au avut o... relație? 

- Nu-i nevoie să fiți evazivă. Sunt sigură că știți 
deja, doamnă inspectoare Hunter, a chicotit Emily. 
Iar când autoritățile de la Oxford au descoperit asta, 
Hugh a fost concediat pe loc. Fiul meu a fost 
exmatriculat la puțin timp după aceea pentru 
diferite delicte odioase, printre care faptul că n-a dat 
pe la cursuri un trimestru întreg. 


- Corin l-a iubit pe Hugh, credeți? 

Emily a tăcut o vreme, chibzuind. În cele din 
urmă, a zis: 

- În felul lui Corin, poate că da. Când a fost 
exmatriculat a venit să locuiască aici, pe domeniu. 
Cât ai clipi, Hugh a apărut și el în Norfolk, angajat 
ca profesor la St Stephen. Hugh stătea tot timpul cu 
Corin. Îmi amintesc că rareori se întâmpla să mă 
duc acasă la Corin şi Hugh să nu fie acolo. Însă la 
întrebarea dacă între ei sentimentele erau egale, aș 
spune că, fără îndoială, nu erau, a zis ea cu 
hotărâre. Vedeţi, Corin nu era... cum să zic... 
homosexual tot timpul, şi chiar dacă ar fi fost, mă 
îndoiesc că i-ar fi fost fidel lui Hugh. Nu, îi plăceau 
și femeile. Ceea ce a creat, până la urmă, o 
problemă între ei. 

Jazz era surprinsă. 

- Chiar? Corin s-a îndrăgostit de o femeie? 

- Nu, draga mea, a chicotit Emily. Așa cum 
tocmai am spus, Corin era mult prea egoist ca să se 
îndrăgostească de-a binelea. Dar asta nu înseamnă 
că nu-i plăcea 
să-și satisfacă nevoile elementare. În orice caz, 
Hugh s-a dus într-o zi acasă la Corin și l-a găsit în 
pat. Cu o femeie. Emily a ridicat din sprâncene. 
Vreau să zic, draga mea, cum ar fi putut spera să 
facă față concurenței? Hugh a venit aici, în casă, să 
mă caute. Era răvășit. Poți să mă crezi, a fost o 
sarcină tare ciudată să consolez un tânăr îndrăgostit 
de fiul meu și uzurpat de o femeie. Dar bietul Hugh 
n-avea pe nimeni altcineva la care să se ducă. 

- Asta le-a distrus relația? a întrebat Jazz. 

- Da, cel puţin pentru o vreme. Hugh nu s-a mai 
dus pe la el, însă Corin a început să decadă și în cea 
mai mare parte a timpului era beat sau drogat. L-a 
sunat pe Hugh când i-a fost greu, iar Hugh a venit 
în goana mare. Corin a murit curând după aceea, 
dintr-o supradoză de heroină. Hugh a fost cel care l- 
a găsit. 

- Ce poveste tristă! a zis Jazz. Corin era așa de 
tânăr! 


- Da. Şi, ca să fiu sinceră, draga mea, nu cred că 
m-am împăcat vreodată cu pierderea lui Corin. 
Întâiul născut şi toate astea. E o legătură 
incontestabilă. Emily a clătinat din cap. Interesant, 
nu-i așa? Cei mai mulți oameni își petrec viaţa 
dorindu-și să se îndrăgostească, și totuși, uneori 
dragostea e cumplit de distrugătoare. Cu siguranţă l- 
a distrus pe Hugh. Niciodată n-a mai fost același de 
atunci încoace. 

Jazz s-a gândit un pic înainte să pună următoarea 
întrebare. 

- Emily, sunteţi foarte sigură că Hugh era complet 
homosexual? Că n-a avut vreo legătură cu o femeie? 
Asemenea lui Corin? 

- Atât de sigur cât poate fi cineva de orice, da, a 
răspuns Emily. Hugh îl iubea pe fiul meu. Era 
complet absorbit. De ce întrebaţi? 

- Hugh și-a lăsat toată averea unui director de 
internat de la St Stephen. Şi-a schimbat testamentul 
cu doar câteva săptămâni înainte să moară. Nu era 
deosebit de apropiat de acest director, cu toate că au 
lucrat împreună câţiva ani, iar Hugh i-a fost 
profesor. Jazz a ridicat din umeri. Mă întrebam dacă 
n-ar putea să fie... vreo legătură de rudenie. Am 
căutat la Evidenţa Populaţiei și nu sunt înrudiți 
oficial... Jazz a lăsat fraza în aer, apoi a clarificat-o. 
Mă întrebam dacă nu cumva Hugh a avut un copil. 
Ar fi fost în jurul momentului în care a murit 
Corin, acum vreo patruzeci de ani. 

- Nu, a clătinat Emily din cap, Hugh n-a avut un 
copil. Însă... nu... cu siguranță nu? a şoptit ca 
pentru sine. 

- Ce este, Emily? a întrebat încet Jazz, citind 
confuzia de pe fața bătrânei doamne. 

- Nu, sunt sigură că trebuie să fie o coincidenţă, a 
mormăit Emily. Pentru că, altfel, cum Dumnezeu ar 
fi putut Hugh să...? 

- Ar fi putut să ce? 

- Sunt sigură că mă înșel, dar presupun că există 
o şansă ca... 

- Îmi pare rău, Emily, dar nu înţeleg. 

- Vai de mine, vai de mine! 


Jazz vedea că în sinea lui Emily se dă o luptă 
dureroasă. A așteptat răbdătoare, fără să spună 
nimic. 

În cele din urmă, Emily s-a uitat la ea. 

- Doamnă inspectoare, n-am mai spus nimănui 
asta, nici măcar răposatului meu soț. Chiar credeți 
că este important pentru investigația 
dumneavoastră? 

- Nu știu până ce nu-mi spuneţi, a răspuns Jazz 
sincer. Însă dacă credeți că ar putea să fie, atunci vă 
rog, continuaţi. 

- Ei bine, vedeţi... chestia e că... Emily și-a dus la 
frunte un deget lung, osos. A existat un copil, 
doamnă inspectoare. Copilul lui Corin. El n-a știut. 
A murit înainte de naşterea pruncului. Însă Hugh a 
ştiut de el. 

- Înţeleg. Şi cum aţi aflat de asta? 

Emily s-a uitat din nou la Jazz, cu tulburare în 
privire. 

- De la Hugh. A venit la mine la două luni după 
moartea lui Corin și mi-a spus de femeia 
însărcinată. Se părea că a apărut din senin la ușa 
lui, disperată. Era însărcinată în patru luni și nu știa 
ce să facă. Chiar dacă Hugh avea toate motivele s-o 
urască, avea inima foarte bună și, poate, se simțea 
cumva răspunzător pentru ea și beleaua în care o 
vârâse Corin. 

- lertați-mă dacă sunt lipsită de tact, s-a scuzat 
Jazz, dar, în condiţiile pe care le descrieți, cu 
siguranță cel mai bine era ca fata să se ducă să-și 
facă avort. 

Emily a zâmbit. 

- Draga mea, nu vreau să mă folosesc de 
argumentul vârstei, însă acum patruzeci de ani 
avortul de-abia devenise legal, dar nu și dacă erai 
dintr-o familie catolică, așa cum era fata. lar 
Norfolkul încă nu ieșise cu totul din Evul Mediu. 

- Da, foarte diferit de zilele noastre, sunt sigură, a 
zis Jazz, simțindu-se jenată. Așadar, ce a făcut ea? 

- Păi, Hugh a venit la mine în secret să-mi ceară 
sfatul. În acele condiţii credea că trebuie să ştiu. Și 
eu sunt catolică și cu siguranță n-aveam să 


condamn la moarte o făptură. Însă, în același timp, 
în familia noastră n-avea ce căuta copilul nelegitim 
al lui Corin, mai ales că tânăra respectivă era fiica 
unuia dintre lucrătorii noştri de pe domeniu, a 
strâmbat din nas Emily. l-am propus lui Hugh ca 
fata să se ducă să nască fără vâlvă într-una dintre 
instituțiile create tocmai pentru acest gen de lucruri, 
apoi să renunţe la copil. De asemenea, m-am oferit 
să plătesc, ceea ce fata a acceptat. Și cu asta s-a 
terminat. Fata a făcut ce am propus şi n-a mai fost 
pomenit subiectul. De fapt, a zis Emily, pe gânduri, 
este prima dată după atâţia ani când vorbesc cu 
cineva despre asta. 

- Iertați-mă că v-am amintit, a zis Jazz. Prin 
urmare, nu știți ce s-a întâmplat cu copilul? 

- Dumnezeule mare, nu. El sau ea ar putea să fie 
oriunde, doamnă inspectoare Hunter. Sau mort, 
cine știe? 

- Și acest copil s-ar putea să n-aibă habar cine 
este în realitate? 

- Cu siguranţă, nu. Pe atunci se proceda cu mare 
grijă în astfel de situații. 

Jazz a vorbit încet. 

- Dar să zicem că Hugh a afiat cine era copilul. 

- Nu-mi imaginez cum, dar te rog să-ți continui 
ideea. 

- Hai să mergem înapoi cu o etapă. Jazz și-a masat 
fruntea, încercând să pună informaţiile într-o 
ordine coerentă. Edward mi-a spus că Charlie era 
singurul moştenitor al Domeniului Conaught. 
Acum, când el 
a murit, nu mai este nimeni care să-l moștenească, 
Aşa este? 

Emily a încuviințat din cap. 

- Am pus un expert să cerceteze arborele 
genealogic în căutarea unui văr de departe, sau o 
ramură a familiei Conaught de care poate că am 
uitat. Altfel, la moartea lui Edward, descendența se 
încheie, domeniul va fi vândut și banii lăsați unor 
organizații caritabile. 

A oftat. 

- Mai mult de patru sute de ani... Foarte trist. 


- Așadar, dacă ar exista un moștenitor, să zicem, 
copilul lui Corin, fiul dumneavoastră cel mare? 
Înţeleg că trebuie să fie de sex bărbătesc. 

- Dar, doamnă inspectoare, „el“, dacă este un 
„el“, s-a născut în afara căsătoriei! a răspuns Emily, 
şocată. Copilul este nelegitim. 

- Însă tot urmaș pe linia sângelui. Și, cu testele de 
ADN din zilele noastre, asta se poate dovedi fără 
umbră de îndoială. Sunt sigură că au fost în ultimii 
ani cazuri în care tribunalul i-a recunoscut unui 
copil nelegitim drepturile lui legale. 

- Ei bine, a răspuns Emily cu hotărâre, asta 
închide discuţia. Corin a murit acum patruzeci de 
ani. Nu poate fi dovedită nici o moștenire genetică. 
Pentru numele lui Dumnezeu, n-a mai rămas nimic 
din el. 

- N-aţi păstrat nimic, Emily? 

- Am păstrat unele lucruri din copilăria lui, 
fotografii și obiecte, dar nimic din el, doamnă 
inspectoare. 

- Aţi avut cumva un jurnal al bebelușului, cu 
greutatea lui Corin, primul zâmbet, când i-au ieșit 
dinții, genul acesta de lucruri? 

- Da, de fapt, am avut, a încuviințat din cap 
Emily, dar ce importanţă are? 

- Dacă îl puteţi găsi, o să vă arăt, bine? a zis Jazz, 
ținând pumnii strânși în mintea sa. Știți unde este? 

- Vag. Va trebui să-l caut. 

Jazz bănuia că Emily ştie exact unde este. 

- Emily, v-aş fi foarte recunoscătoare dacă v-aţi 
aminti unde este acel jurnal. 

Emily a șovăit, apoi a încuviințat din cap. 

- Bine. Vin imediat. 

Jazz a urmărit-o cu privirea cum iese din cameră. 
Și s-a rugat cerului să ajungă o octogenară la fel de 
vioaie ca Emily. Ceea ce a făcut-o imediat să se 
gândească la tatăl său. A scos mobilul din geantă și 
a căutat mesajele. Era unul de la Miles, pe care avea 
să-l asculte mai târziu, dar, din fericire, nici unul de 
la spital. 

Emily s-a întors triumfătoare în salon. 


- Am dat de el! I-a întins lui Jazz o carte bine 
păstrată, cu coperţi de satin albastru. Nu-mi dau 
seama cum poate fi de folos, dar uitaţi-vă, oricum. 

- Mulţumesc. 

Jazz a deschis caietul și a început să-l răsfoiască. 
Știa exact ce caută. Cu sufletul la gură, pe când se 
apropia de ultimele două pagini, a scos un mic țipăt 
de triumf văzând acolo, lipită pe dosul ultimei 
pagini, o punguță de celofan cu o buclă de păr 
blond spre alb. 

A arătat spre ea. 

- Iată. Asta este ceva din Corin, Emily. Ne va da 
ADN-ul lui, care, comparat cu celelalte mostre, ne 
va oferi dovada supremă. 

- Miracolul tehnologiei moderne, nu? Emily s-a 
uitat la Jazz îngrijorată. Credeţi că știți cine este 
copilul lui Corin, nu? 

- Deocamdată nu este decât o bănuială, Emily, a 
zis Jazz. Şi vă promit că o să fiți prima care să afle 
dacă se confirmă. 

- Nu prea știu ce să cred. 

- Încercaţi să nu vă faceți griji, Emily. La urma 
urmei, ar putea să fie un lucru bun, nu? 

- Poate. Nu sunt sigură. 

- Nu, dar s-ar putea ca descendența familiei 
Conaught să continue, la urma urmei. 

- Într-un mod extraordinar, însă da, presupun că 
aveți dreptate, a recunoscut Emily fără tragere de 
inimă. 

Jazz privea mâinile bătrânei doamne, cu degetele 
care se împleteau agitate. 

- E o stemă interesantă pe inelul dumneavoastră 
cu pecete. 

Jazz era convinsă că văzuse de curând un inel 
identic pe degetul altcuiva. 

- Da. Este din epoca elisabetană. Familia 
Conaught se trage din familia Dudley - ați auzit de 
faimosul Robert, posibil amant al Reginei Fecioare. 
S-a uitat la inelul cu pecete de pe degetul mic. 
Blazonul - o ghindă - a fost modificat acum două 
sute de ani ca să încorporeze altă stemă - o 
ciocârlie - când strămoșul soțului meu a făcut o 


căsătorie de succes cu odrasla altei familii măreţe 
din Norfolk, care era din Holkham. 

- Da? Și numai membrii familiei ar avea dreptul 
să poarte inelul? a tatonat Jazz. 

- Da. E ciudat că întrebaţi asta, de fapt, pentru că 
inelul lui Corin lipsea când am găsit cadavrul. Din 
păcate, am presupus că l-a amanetat ca să-și 
cumpere heroină. 

- Zău? Așadar, lipsește un inel? 

- Da. Nu ne-am ostenit niciodată să-l înlocuim. 
N-avea nici un rost. Era îndoielnic că îl va purta 
cineva în viitor. 

- Ei bine, rămâne de văzut. Jazz s-a ridicat. Emily, 
vă mulțumesc foarte mult pentru ospitalitate și tot 
ajutorul dat. O să vă înapoiez în câteva zile bucla de 
păr şi o să vă transmit veștile cât de repede pot. Nu, 
vă rog, nu vă ridicați. Ies singură. 

- Atunci, la revedere, doamnă inspectoare!l Mă 
bucur că am fost de folos. 

Jazz a ajuns la ușă și s-a oprit. 

- Mai am o ultimă întrebare: se întâmplă să vă 
amintiți numele fetei pe care a lăsat-o Corin 
însărcinată? 

- Păi, sigur că da, a răspuns Emily ursuză. Nu 
sunt complet senilă, orice-ar zice fiul meu. Era fiica 
unuia dintre angajaţii noștri. A fost servitoarea lui 
Corin timp de câteva luni, când locuia în cabană. 
Numele ei era Jenny Colman. 


Jazz a urcat în mașină și a stat să asculte mesajul 
lui Miles, în care spunea că a fost la biroul lui Julian 
Forbes 
să discute cu colegii lui și s-a întâlnit cu 
criminaliștii. Se 
părea că nu e nimic urgent de raportat și aveau să se 
vadă 
la secție a doua zi dimineaţă. 

A format numărul de mobil al lui Martin 
Chapman. 

El a răspuns imediat. 

- Martin, unde ești? 

- La laboratorul din Norwich. 


- Am nevoie ca unul dintre băieţii tăi să proceseze 
și să compare urgent niște probe de ADN. 

- Poate să aştepte până ajung înapoi la Londra? 

- Nu. Am nevoie acum. Dacă îmi dai adresa 
laboratorului, îl pun pe Miles să-ți aducă acum 
proba. 

Martin i-a dat-o și Jazz şi-a notat-o. 

- Mașina lui Julian tocmai a fost adusă aici, așa 
că oricum o să lucrez la noapte. Să văd dacă pot 
convinge pe cineva din laborator să proceseze proba 
ta în următoarele douăzeci şi patru de ore. 

- Am nevoie de rezultate mâine, Martin. 

- O să fac tot ce pot, dar Patrick cere un raport 
criminalistic complet mâine, la prima oră. Altfel, 
zice că va trebui să închidă școala. 

- Nu, zău?l s-a stropșit ea, apoi s-a controlat, 
supărată pe sine că a lăsat furia să țâșnească. Tu fă, 
doar, tot ce poţi, Martin. Și îți rămân datoare cu o 
cină. 

- O să am grijă să te ţii de cuvânt, Jazz. 

- Vreo veste? 

- Mă ocup de asta. Ne vedem mâine-dimineață cu 
raportul complet. 

- Abia aştept. Mulţumesc, Martin, la revedere! 

- Noroc! 

Jazz l-a sunat pe Miles. I-a răspuns imediat. 

- Da, doamnă? 

- Unde ești? 

- La hotel, mă pregătesc să mă așez la cină. 

- Singur? 

- Ă3ă... nu. Issy e cu mine. 

Jazz a zâmbit când i-a auzit jena din voce. 

- Îmi pare rău că vă întrerup tâte-ă-tâte-ul, dar 
am nevoie să duci ceva la laboratorul din Norwich. 
Poţi să ajungi în parcarea școlii într-un sfert de oră? 

- Da, doamnă. 

- Unde-i Patrick? a întrebat ea. 

- Tot la secție. 

- Bine, ne vedem peste un sfert de oră. 

Jazz și-a aruncat mobilul pe scaun și a condus 
încet pe aleea mărginită de copaci de pe Domeniul 
Conaught. 


Așadar, exista un copil. lar mama era Jenny Col- 
man - încă o legătură cu școala St Stephen. 

Nu copilul lui Hugh Daneman, ci, de fapt, un 
moștenitor direct din neamul Conaught. 

Hugh trebuie să fi crezut că Sebastian Frederiks 
este fiul lui Corin; era singura explicație pentru 
brusca volte-facet din testament. L-ar fi considerat 
pe fiul lui Corin cea mai apropiată rudă pe care o 
avea. 

Și dacă Hugh Daneman i-a spus lui Frederiks cine 

este? 
Jazz şi-a lăsat gândurile să curgă... Atunci Frederiks 
ar fi știut că poate să aibă pretenţia de moștenitor 
direct al Domeniului Conaught, a cărui valoare doar 
în privinţa hectarelor trebuie să fi fost de milioane. 

Însă Charlie Cavendish, ca următorul moştenitor 
direct, îi stătea în cale. Și poate, a cugetat Jazz, ca să 
fie sigur că are calea liberă și ca să evite atâția ani și 
atâtea mii de lire cheltuite până ce tribunalul decide 
cine este de fapt moștenitorul legal - un nepot sau 
un fiu nelegitim - Frederiks avea nevoie ca Charlie 
să fie îndepărtat. 

Când Jazz a virat pe drumul care avea s-o ducă fie 
acasă, fie la St Stephen, și-a dat seama cât de obosită 
este. Gândul la baie și pat era enorm de atrăgător. 
Totuși, nu s-ar fi putut odihni până n-ar fi vorbit cu 
Frederiks. Și n-ar fi verificat de două ori, pentru 
propria mulțumire, acel lucru pe care îl văzuse 
Hugh Daneman și îl făcuse să creadă că Sebastian 
este fiul lui Corin. 

După ce a oprit în parcarea de la St Stephen și i-a 
dat plicul și adresa lui Miles, care era cam 
stingherit, Jazz s-a dus să-l caute pe Sebastian 
Frederiks. 


L-a găsit în sala de mese, cinând cu doi băieți care 
încercau să-l stoarcă de informaţii despre motivul 
pentru care Fleat House fusese închis de poliție. 

- Ei bine, băieți, iată femeia care o să vă spună, 
doamna inspectoare însăși. 

Sebastian i-a oferit unul dintre cele mai reușite 
zâmbete false ale sale, pe când își lua farfuria goală 
și dădea să se ridice. 

În acele câteva secunde, Jazz a ştiut că nu se 
înșelase. Inelul de pe degetul lui mic era identic cu 
al lui Emily Conaught. 

- De fapt, vă supăraţi, băieți? Jazz le-a făcut semn 
să plece. Am nevoie de câteva minute ca să-l pun la 
curent pe domnul Frederiks cu ceea ce se petrece. 

- Aţi găsit un cadavru, doamnă inspectoare? Era 
tipul care s-a spânzurat acolo, jos? Așa umblă vorba 
pe aici, a zis unul dintre băieți. 

- Haide, valea, James, a zis Frederiks amabil. Peste 
o oră vin la Walsingham să vă trimit pe toți la 
culcare. 

Băieții au plecat. Jazz a dat să se așeze, când 
Frederiks a zis: 

- V-ar deranja să vorbim în timp ce mergem? N- 
am avut timp să-mi iau niște schimburi. Mă duc cu 
băieții la Walsingham House și polițistul a spus că o 
să încuie Fleat peste noapte. 

- Bine. 

Au ieșit din sala de mese și au pornit peste peluza 
capelei. 

- Deci ce-i cu povestea despre băiatul care s-a 
spânzurat în pivniță? a întrebat Jazz. 

Sebastian a clătinat din cap. 

- Nimic, doar o istorie din St Stephen pe care 
băieților le place s-o umfie. 

- Așadar, chiar s-a spânzurat un băiat acolo jos? 

Frederiks părea stânjenit. 

- Da, s-a spânzurat. Dar totul s-a petrecut de 
multă vreme. 

Au ajuns la banda galbenă a poliției care 
înconjura Fleat House. Jazz a pășit pe sub ea şi s-a 
îndreptat spre intrare. Frederiks a urmat-o. Un 


polițist tânăr mergea prin fața clădirii, încercând să 
se încălzească. 

- Bună seara, doamnă. 

- Bună seara. O să intru cu domnul Frederiks. 

- Cum doriţi, doamnă. 

Au intrat în clădirea întunecată, pustie, și 
Frederiks a întins mâna spre comutator. S-a 
cutremurat când au trecut pe lângă coridorul care 
ducea în pivniţă. 

- Ce zi! Nu-mi vine să cred, zăul Bietul Julian! 
Aveţi vreo idee despre ce se petrece pe-aici? 

- Ne ocupăm de asta, domnule Frederiks, a 
răspuns Jazz neutru pe când ajungeau la ușa care 
ducea la apartamentul lui. 

- Nu durează mult, doar să-mi iau niște lucruri, a 
zis 
Frederiks, lăsând-o în living. 

Jazz s-a plimbat prin încăpere. Pe biroul lui era o 
fotografie mare, înrămată, a unei perechi mai 
vârstnice. 

Frederiks s-a întors cu o sacoșă deschisă. 

- Sunt părinții dumneavoastră? a întrebat ea, 
arătând spre fotografia de pe birou. 

- Da. 

- Sunt amândoi în viață? 

- Nu, din nefericire, nu. 

- Au murit de curând? 

- Tata a murit acum cincisprezece ani, iar mama 
acum câteva luni, a răspuns Frederiks. 

- Așa. Aveţi fraţi sau surori? 

- Nu, sunt doar eu. 

- Au locuit pe aici? 

- Da... Uitaţi ce-i, doamnă inspectoare, s-a 
încruntat el. Nu văd ce are de-a face cu asta familia 
mea. Putem să închidem subiectul, vă rog? Eram 
apropiat de mama și încă îi simt lipsa. 

- Scuzaţi-mă. Îmi pare rău că vă deranjez, dar aţi 
putea să-mi dați un pahar cu apă? Mi-e îngrozitor 
de sete. 

- Bine, a încuviințat din cap Frederiks. Vă pot 
aduce un pahar cu apă din baie, în afară de cazul în 


care vreți din sticlă, și va trebui să mergem la 
bucătăria școlii. 

- Nu, de la robinet e în ordine, mulțumesc. 

În vreme ce Sebastian plecase după apă, Jazz s-a 
dus la sacoşă, a luat articolul pe care îl voia de 
deasupra teancului de lucruri și l-a strecurat în 
buzunar. 

Frederiks a apărut cu paharul. 

- Mulţumesc. 

Jazz a sorbit din apa călduță. 

- Presupun că ați moştenit totul când a murit 
mama dumneavoastră? 

- Da, ce mai rămăsese, a confirmat el. Acum zece 
ani mamei i-a fost pus diagnosticul de Alzheimer. 
N-avea 
decât șaizeci de ani. Şi-a petrecut ultimii șapte ani 
într-un cămin. A trebuit să vând casa ei ca să plătesc 
taxele de îngrijire. N-a mai rămas mare lucru. 

- V-a lăsat bunurile personale? 

- Sigur că da. 

Frederiks era iritat de-a binelea. 

- De ce? 

- Domnule Frederiks, iertați-mă că întreb, dar se 
întâmplă să știți dacă ați fost sau nu adoptat? 

- Ce?! Nu, fir-ar să fie, n-am fost! Sau, cel puțin, 
dacă 
am fost, mama și tata au reușit de minune să se 
asigure că nu aflu niciodată. Scuze, doamnă 
inspectoare, sunt un om rezonabil, însă aceste 
întrebări sunt mult prea personale și neplăcute, și 
nu văd de ce ar trebui să răspund la ele. Nu sunt 
arestat, nu? 

- Nu, nu sunteți. Doar o ultimă întrebare: îmi 
puteți spune data nașterii dumneavoastră? 

- 10 aprilie 1965. 

- Bun, e tot ce-mi trebuia, a încuviințat ea din 
cap. Mulţumesc că ați avut atâta răbdare. 

Sebastian și-a trecut mâna prin păr, agitat. 

- Asta are de-a face cu testamentul, nu? Ei bine, 
dați-mi voie să vă spun că nu știu mai mult decât 
dumneavoastră, însă faptul că Hugh a hotărât să-mi 


lase mie totul nu mă face criminal, nu? Încep să-mi 
doresc ca el să n-o fi făcut, ca să fiu sincer! 

- Vă mulțumesc pentru ajutor, domnule 
Frederiks. Vă las să vă strângeți lucrurile. Daţi-i de 
știre polițistului când plecați. 

Jazz a plecat din Fleat House și și-a scos mobilul 
în vreme ce traversa peluza capelei spre mașină. 

- Roland, sunt Hunter. Da, a fost o zi agitată. Nu, 
încă nu sunt veşti. Aș vrea o supraveghere specială a 
lui Sebastian Frederiks. Spune-i unuia dintre 
oamenii tăi să-l urmărească. Dacă pleacă vreodată 
din școală, ai grijă să se țină cineva după el. Să nu 
vă scape, bine? Mulţumesc. Ne vedem mâine- 
dimineaţă. Între timp, mă găseşti pe mobil. 

Apoi l-a sunat pe Patrick, care avea mobilul 
închis, lucru neobișnuit, și a pornit pe drumul de 
coastă spre casă. Pe când șerpuia pe străduțele din 
Cley, și-a amintit ceva. Și-a notat în minte să 
cerceteze asta a doua zi. 

Ajunsă acasă, Jazz a descuiat ușa și a intrat într-o 
casă binecuvântat de caldă. 

Era un bilet de la instalator, care spunea că a lăsat 
instalația pornită. Se temea să nu plesnească vreo 
țeavă în timpul perioadei bruște de ger. 

Lui Jazz îi venea să-l sărute, indiferent cât o fi 
costat combustibilul. 

A lăsat din mână servieta, a deschis robotul 
telefonic și s-a dus în bucătărie să umple ceainicul 
în vreme ce asculta. Erau câteva mesaje de la 
constructor, explicând de ce n-a venit, și unul de la 
mama sa, să-i spună că și-a 
îngăduit să plece de la spital ca să doarmă acasă o 
noapte. Și se părea că tatăl avea să fie mutat a doua 
zi de la terapie intensivă. 

A urcat treptele cu o cană cu cacao în mână, a 
umplut cada până sus cu apă fierbinte și s-a 
scufundat în ea încântată. În programul din seara 
aceea nu inclusese încercarea de a recapitula 
evenimentele din ultimele douăzeci și patru de ore, 
atât personale, cât și profesionale, și de a le găsi 
sensul. 


Peste un sfert de oră era cuibărită în pat. L-a 
sunat din nou pe Patrick și s-a enervat când a 
constatat că mobilul lui e tot închis. A sunat-o pe 
Issy, a dat tot de robot și i-a lăsat un mesaj cu 
rugămintea ca mâine, la prima oră, să se întoarcă 
acasă la Rory și să-l ajute să-și amintească exact ce a 
făcut cu cele două aspirine pe care le primise în 
noaptea în care Charlie a murit. 

În cele din urmă, a sunat-o pe Celestria, care i-a 
răspuns la a doua sonerie. 

Cu o voce încordată, a zis: 

- Alo? 

- Bună, mamă, nu-s decât eu. 

- Of, slavă Domnului! Am crezut că ar putea să 
fie de la spital. 

- Îmi pare rău că te-am speriat. Voiam doar să 
știu cum vă simțiți tu și tata. Nu te-am trezit, nu? 

- Nu, moțăiam. Mi-au spus să iau un somnifer, 
dar mi-aș face griji că nu aud dacă sună telefonul. 

- Ia o pastilă, mamă. Și tu ai nevoie de odihnă. El 
cum e? 

- Mult mai bine, dragă. Dar, așa cum îmi tot 
spune medicul acela specialist cam arogant, încă n- 
am ieșit la liman. 

- Trebuie să fi simțit că tata este mult mai bine, 
dacă ai putut să vii acasă în noaptea asta. 

- Este, Jazmine, și dacă o ține tot așa, fără 
probleme, ar trebui să-și revină. E un om uimitor 
tatăl tău, a zis ea, cu vocea întreruptă. 

- Ştiu. Sper să-l pot vizita în weekend. Mi-ar 
plăcea să vin mâine, însă acest caz este în punctul 
culminant, iar Patrick se poartă așa cum îl știm, a 
oftat Jazz. 

- Vai de mine! Nu mi-am dat seama că lucrează la 
caz. Îmi pare rău, scumpo. 

- Nu lucra, însă... aaah..., a căscat Jazz. E poveste 
lungă, mamă. 

- Biata de tine! Sunt sigură că este ultimul lucru 
pe care ţi-l doreai. 

- Da, însă, într-un fel ciudat, mi-a făcut bine: m- 
a ajutat să-mi amintesc de ce eram atât de nefericită 


și de ce l-am părăsit pe Patrick... A alungat orice 
gânduri romantice care mai zăboveau. 

- Ei bine, nu fi prea aspră cu tine, Jazz. Cu toţii ne 
amintim vremurile bune și încercăm să le uităm pe 
cele rele. E în firea omului, și îi mulțumesc lui 
Dumnezeu pentru asta. 

- În afară de cazul în care uitarea te duce iar pe 
cărarea greșită, a mormăit Jazz. 

- Patrick ţi-a fost un ajutor neașteptat ieri, nu-i 
așa? a zis blând Celestria. Iar când egoul lui nu se 
pune în cale și el nu se simte amenințat, cred că 
ține la tine. Asta nu înseamnă că vreunul dintre noi 
a crezut vreodată că el ar fi omul potrivit pentru 
tine. Și uneori iubirea poate să fie cumplit de 
distrugătoare. 

- Da, cu siguranță sunt de acord cu asta. Jazz a 
căscat. Bine, mamă, te rog, promite-mi că mă ţii la 
curent. O să fiu ocupată până peste cap mâine, așa 
că ți-aș fi recunoscătoare dacă mi-ai lăsa un mesaj 
în care să spui că tata e bine. 

- Sigur că așa o să fac. Acum dormi și tu, și baftă 
mâine! 

- Mulţumesc, mamă. Noapte bună! 

- Noapte bună, dragă! Somn ușor! 

Scufundându-se încântată sub pilotă, Jazz a stat 
culcată în întuneric și s-a gândit la toți oamenii 
întâlniți în cursul zilei a căror viață n-a fost 
îmbunătățită de iubire, ci distrusă. 


A doua zi dimineaţă, la ora șapte și jumătate, Jazz 
a bătut la ușa lui Jenny Colman. 

- Cine e? a întrebat Jenny dinăuntru. 

- Inspectoarea Hunter, doamnă Colman. Îmi pare 
rău că te deranjez aşa de devreme. Însă voiam să te 
prind înainte să pleci la școală. Pot să intru? 

- Da, sigur, doamnă inspectoare. 

Jenny părea tulburată când a deschis ușa, apoi a 
condus-o pe Jazz în livingul micut. 

- N-am vreo problemă, nu? 

- Nu, absolut nici una. 

Jazz s-a așezat pe canapea, iar Jenny s-a așezat 
agitată pe marginea fotoliului de vizavi. 


- Atâta doar că am crezut că ar fi mai bine să 
discutăm această chestiune în particular. 

- Oh, doamnă inspectoare, despre ce este vorba? 

Jenny părea îngrozită. 

- Ei bine, am să merg drept la țintă, a zis Jazz cu 
blândețe. Aseară am fost la Lady Emily Conaught. Și 
mi-a spus despre tine şi Corin Conaught. Și despre 
copilul pe care l-ai dat unor părinţi adoptivi. 

Jenny arăta de parcă ar fi primit o palmă peste 
obraz. Ochii i s-au umplut de lacrimi și stătea acolo 
fără să spună nimic. 

- Îmi pare rău, s-a scuzat Jazz. Știu că trebuie să 
fie un subiect dureros, dar mă tem că trebuie să știu 
dacă Emily Conaught avea dreptate. Și dacă ești 
mama copilului lui Corin. 

Jenny a încuviințat, amorţită. A scos din mânecă 
o batistă și și-a tamponat ochii. 

- A spus și că n-ai afiat că ești însărcinată decât 
după moartea lui Corin. 

Din nou Jenny n-a fost în stare decât să 
încuviințeze din cap. 

- Și Hugh Daneman te-a ajutat? a întrebat Jazz. 

- Da, da, așa a făcut, a reușit să șoptească Jenny. 
A fost întotdeauna așa de bun, nu știu ce m-aș fi 
făcut fără el în acea vreme. M-a ajutat să rezolv 
problema și, după aceea, mi-a găsit o slujbă aici, la 
St Stephen. N-am putut suporta ideea să mă întorc 
acasă, vedeți, nu când mama și tata lucrau pe 
Domeniul Conaught și toate astea. 

- Nu, îmi imaginez, a zis Jazz încet. Așadar, 
pruncul a fost adoptat? 

- Da. 

- Era băiat sau fată? 

- Băiat. Jenny și-a șters ochii. Da, un băieţel 
adorabil. 

- Așa. Jazz a simţit cum urcă în ea un val de 
adrenalină. Ai idee cine l-a adoptat? 

Jenny a clătinat din cap. 

- Nu. Călugărițele aveau reguli foarte stricte în 
această privință. Credeau că este mai bine ca noi, 
mamele, să nu știm unde merg copiii. Și aveau 
dreptate, care ar fi 


fost rostul? Asta nu ne-ar fi adus pruncii înapoi, 
nu? Jenny şi-a suflat nasul cu zgomot. Cea mai rea 
zi din viaţa mea, să nasc și, după câteva ore, pruncul 
să-mi fie luat. Și încă mă durea totul, și apoi laptele 
care izvora, iar călugărițele m-au înfășurat strâns 
până s-a oprit... Îmi pare rău, doamnă inspectoare, 
nu vreți să știți 

toate astea. 

- Jenny (Jazz s-a aplecat spre ea în timp ce vorbea, 
hotărând să-și verifice teoria), le-ai dat cumva 
călugărițelor ceva care să le fie încredinţat noilor 
părinţi ai pruncului? 

- O, nu, n-ar fi îngăduit așa ceva, a clătinat ea din 
cap, însă avea în ochi nesiguranță. 

- Eşti sigură, Jenny? 

- Da, da, nu le-am dat nimic călugărițelor. Jur. 

Jazz a încercat din nou. 

- Bine, atunci. O să zic altfel: ai reușit, de 
exemplu, să ascunzi ceva asupra pruncului? Care să 
poată fi găsit de noii părinți și, eventual, să fie 
păstrat pentru o zi în care copilul să fie mai mare și 
să vrea, poate, să-și descopere dreptul câștigat prin 
naştere? 

Jenny și-a dus batista la gură și a privit-o pe Jazz 
îngrozită. 

- Cum ați... Da! Da, am făcut asta! Am făcut-o! 

Jenny a izbucnit de-a binelea în plâns. 

- Voiam ca pruncul meu să știe de unde vine! Era 
fiul unui lord, deși Corin era mort, iar mama lui era 
o servitoare de rând de care familia Conaught a vrut 
să se descotorosească! a hohotit ea. 

- E în ordine, Jenny, nu te grăbi. 

- Îmi pare rău, doamnă inspectoare. Faptul că știți 
totul a fost un șoc, asta-i tot, a încuviințat din cap 
Jenny. Vedeţi, e un secret pe care l-am păstrat atâta 
vreme. 

- Înţeleg, însă necazul este că nu știu totul. Te rog 
să nu crezi că te judec, Jenny. Numai că am nevoie 
de ajutorul tău ca să pun cap la cap piesele din 
puzzle. Și repede. Deci, dacă simți că ești în stare să 
continui, 


ai putea să-mi spui ce anume ai ascuns asupra 
pruncului înainte să-ți fie luat? 

- Păi... i-am dat un inel, un inel cu pecete care 
avea gravat pe el blazonul familiei Conaught. Dar 
nu voi avea necazuri pentru asta, nu? Nu l-am furat 
sau așa ceva. 

- Nu, Jenny, îţi jur, n-o să ai necazuri. Unde l-ai 
ascuns? 

- Păi, şi-a tras ea nasul, când călugărițele m-au 
lăsat să-l țin în brațe câteva minute înainte să fie 
luat, îl îmbrăcaseră ca să fie pregătit să vină după el 
noii părinţi. Jenny a zâmbit. Era așa de dulce, cu 
căciulița și botoșeii, așa de micut! Avea un scutec 
sub salopetă, unul dintre cele de modă veche, din 
prosop, pe care nu le mai foloseşte nimeni. Era 
prins cu un ac de siguranță mare. Când am văzut 
asta mi-a venit ideea. Am scos inelul din dulapul 
meu, am desfăcut acul și am prins în el inelul. Am 
închis la loc acul, am ascuns cât de bine am putut 
inelul în pliurile scutecului și i-am încheiat la loc 
salopeta. A zâmbit cu tristețe. Nu știu nici până în 
ziua de azi dacă l-au găsit călugărițele înainte să fie 
dat noilor părinţi, sau dacă părinții l-au văzut, dar l- 
au aruncat, nevrând să existe nimic care să le 
amintească faptul că bebelușul nu era al lor prin 
naștere. 

Jazz s-a pomenit că nu izbutește să-și înghită 
nodul din gât. 

- Ei bine, Jenny, dacă este o consolare, cred că ai 
făcut un lucru minunat, și te admir pentru asta. Cu 
adevărat. 

- Aș fi dat orice să-l păstrez, a zâmbit trist Jenny. 
Era o parte din Corin. L-am iubit, vedeți. 
Întotdeauna l-am iubit, cu toate că a murit acum 
patruzeci de ani. Mă gândesc la el și la copilașul 
nostru în fiecare zi din viaţa mea. 

Instinctiv, Jazz s-a întins și a luat-o pe Jenny de 
mână. 

- Nu-mi pot imagina ce groaznic trebuie să fi fost 
pentru tine. 

Jenny a zâmbit trist. 


- Da, a fost, dar am supraviețuit, nu? Cât de cât, a 
adăugat. Cel puţin îl aveam pe Hugh. El înțelegea. Și 
el îl iubea pe Corin. Aveam asta în comun, vedeți. 

- Ştiu că îl iubea, a încuviințat din cap Jazz. Spu- 
ne-mi, de unde aveai inelul? 

- Oh, de la Hugh, a recunoscut Jenny. A venit de 
două 
ori să mă vadă la mănăstirea la care am fost trimisă. 
Și ultima dată când a venit, înainte de nașterea 
copilului, a scos din buzunar un inel și a zis că vrea 
să-l am ca să-mi amintească de Corin. Cred că îi 
părea rău pentru mine. A fost frumos din partea lui. 

Jenny a zâmbit slab. 

- Da, a fost, a aprobat Jazz. Şi i-ai spus vreodată 
lui Hugh ce ai făcut cu inelul? 

- O, da, a încuviinţat din cap Jenny. M-am gândit 
că, dacă nu o fac, o să creadă că l-am pierdut, sau 
așa ceva. Era cinstit să-i spun, în primul rând 
pentru că el mi-l dăduse. Hugh a zis, la fel ca 
dumneavoastră, că am făcut bine, dar am căzut de 
acord că nu știm ce se va întâmpla cu el în viitor. 
Hugh a zis că n-are importanță, că mai mult 
contează gestul. Ochii lui Jenny s-au umplut iar de 
lacrimi. Of, Doamne, mi-e dor de el! Era singurul 
care știa, în afară de cea mai bună prietenă a mea, 
Maddy. 

- Se pare că a fost foarte bun cu tine, a zâmbit 
Jazz. 

- A fost, a încuviințat din cap Jenny. Și mi-a lăsat 
ceva prin testament, fie binecuvântat, deși, cu toate 
câte se întâmplă la școală, încă n-am avut timp să 
ajung la Londra să văd ce este. 

Jazz a tăcut un pic, apoi a spus: 

- Jenny, ai auzit cui i-a lăsat Hugh restul averii? 

Ea a clătinat din cap. 

- Nu, n-am auzit. 

- Ei bine, i-a lăsat-o lui Sebastian Frederiks. 

Sprâncenele lui Jenny s-au înălțat. 

- Sebastian? Asta e ciudat. Îmi amintesc că Hugh 
mi-a spus că nu l-a plăcut niciodată prea mult, nici 
adult, nici copil. Nu se potriveau deloc ei doi. Dar se 
completau bine la Fleat House. 


- Ce părere ai tu despre Sebastian, Jenny? 

Ea a ridicat din umeri. 

- Presupun că gândesc la fel ca Hugh, de fapt. 
Întotdeauna a fost cam agresiv în copilărie, și Hugh 
credea că este prea aspru ca director de internat. Pe 
de altă parte, presupun că unii dintre băieţii aceia 
au nevoie de cineva autoritar. 

- Așadar, n-ai nici o idee de ce Hugh i-a lăsat 
totul unui om de care nu i-a plăcut niciodată prea 
mult? 

Jenny a clătinat din cap. 

- Nici una, doamnă inspectoare. Dacă vreți să-mi 
știți părerea, mi se pare de-a dreptul ciudat, dar nu-i 
treaba mea s-o spun. Sunt sigură că Hugh a avut 
motivele lui. Obișnuia să gândească amănunțit 
totul, nu făcea nimic dintr-un impuls, fie 
binecuvântat! 

- Da, din câte am auzit despre el, părea un om 
foarte chibzuit. Așadar, mă întreb: ce anume l-a 
făcut pe Hugh să-și schimbe testamentul în favoarea 
lui Sebastian? 

- Cum ziceam, nu pricep și pace. 

- În afară de cazul în care... Jazz știa că trebuie să- 
și aleagă vorbele cu mare grijă. Jenny, și dacă Hugh 
a văzut de curând la cineva ceva... un... obiect, care 
l-a făcut să creadă că a identificat copilul tău 
adoptat? 

- Nu înțeleg ce vreți să spuneţi, doamnă 
inspectoare. Jenny părea nedumerită. Cum ar fi 
putut? 

- Inelul, Jenny, a zis Jazz încet. 

- Vreți să spuneți, cel pe care l-am trimis odată cu 
copilul meu acum atâția ani? 

- Da. 

Jenny a rămas în tăcere, cu ochii ațintiți la Jazz, 
care a continuat: 

- Fiul tău s-a născut acum patruzeci de ani? 

- Va împlini patruzeci de ani anul acesta, a 
confirmat Jenny. 

- În ce lună s-a născut? 

- Aprilie. Pe patru aprilie. 

- Pe patru? Jazz s-a încruntat. Eşti sigură? 


- lertați-mă, doamnă inspectoare, dacă sună 
nepoliticos, dar nu-i o dată pe care aș uita-o, nu-i 
așa? 

- Nu, sigur că nu este. Jenny, îţi mulțumesc foarte 
mult pentru ajutor. 

Jazz s-a ridicat de pe canapea. 

Jenny s-a ridicat și ea și a prins-o de braţ. 

- Vă rog, doamnă inspectoare, nu mă puteți lăsa 
așa! Cred că știți cine este fiul meu, nu-i așa? Vă rog 
să-mi spuneţi. Vă rog! 

Jazz i-a văzut pe chip disperarea. 

- Jenny, ar fi iresponsabil din partea mea să-ți 
spun ceva ce s-ar putea să nu fie adevărat, a spus cât 
de blând putea. Lasă-mă să verific și îți promit să fii 
prima care află. Ar putea să fie o coincidenţă. 

- Faptul că Hugh a văzut un bărbat cam de vârsta 
potrivită, care poartă inelul pe care i l-am dat când 
era bebeluș? 

- Ar putea fi o mulțime de astfel de inele... 

- Nu! Inelele erau date doar membrilor direcți ai 
familiei Conaught. Îmi amintesc că Hugh mi-a spus 
că nu mai există altele. 

- Atunci cineva se poate să-l fi copiat, a sugerat 
Jazz. 

- Pentru numele lui Dumnezeu, de ce să facă 
asta? N-ar însemna nimic pentru altcineva. Jenny a 
clătinat din cap. Nu, în cazul în care Hugh a găsit 
pe cineva care poartă acel inel, ar fi știut dacă este 
sau nu real. Vai de mine! Jenny s-a prăbușit pe 
fotoliu. Știu cine este, știu cine este fiul meu. De 
aceea i-a lăsat Hugh toți banii, nu-i așa? Pentru că 
este fiul lui Corin. Și al meu. Spuneţi-mi, vă rog, 
este Sebastian Frederiks fiul meu? Este? 

Jazz vedea cum se instalează isteria. A prins 
mâinile tremurătoare ale lui Jenny. 

- Încă nu ştiu. Și acesta este adevărul. Da, 
Sebastian poartă un inel cu pecete identic cu cel pe 
care îl purta aseară Emily Conaught. Și mi-a spus că 
mama lui a murit acum câteva luni, poate că i-a 
lăsat inelul prin testament. Ceea ce ar explica de ce 
n-a început să-l poarte decât de curând. Și, da, este 
ciudat că Hugh 


și-a schimbat testamentul în favoarea lui Sebastian, 
însă nu trebuie să facem presupuneri înainte să 
avem dovada absolută. 

- Cum pot eu să nu fac asta?! Jenny și-a smuls 
mâinile din mâinile lui Jazz. Îl ştiu pe Sebastian de 
când avea treisprezece ani și nu m-am gândit nici o 
clipă că este... Și-a mușcat buza, neputând să 
rostească acel cuvânt. Dacă ar fi trebuit să știe 
cineva, eu sunt aceea, nu? 

- Cum ai fi putut, Jenny? Te rog, încearcă să nu te 
învinovățești. Dar, ascultă, vestea bună este că am o 
cale 
de a obține dovada: Lady Conaught a păstrat o 
șuviță din părul lui Corin. Era în jurnalul 
bebelușului. Dacă se potriveşte cu o mostră din 
părul lui Sebastian, vom ști cu siguranță că el este 
fiul tău și al lui Corin. 

- Și eu am făcut asta, a mormăit Jenny. 

- Ce anume? 

Jenny s-a ridicat și s-a dus la sertarul bufetului. 

A căutat în partea din spate, a scos un plic cafeniu 
uzat și i l-a dat lui Jazz. 

- Iată. Priviţi! 

Jazz a golit plicul. Într-un plic mai mic erau o 
șuviță de păr alb-auriu și o fotografie alb-negru. l-au 
dat lacrimile în vreme ce se uita la silueta neclară a 
pruncului lui Jenny. 

- Hugh mi-a împrumutat aparatul său Box 
Brownie, ca să pot face o fotografie, a explicat Jenny. 
A trebuit s-o fac repede, așa că e tare proastă. Îmi 
amintesc că am vărsat şiroaie de lacrimi când Hugh 
a developat-o și mi-a dat-o, pentru că îl distingi cu 
greu. 

- Şi acesta este părul bebelușului tău? 

- Da. Am tăiat șuvița când nu mă vedea nimeni. 

- Jenny, poți să mi-o încredințezi pentru o vreme? 
Evident, cu cât geneticianul are mai mult material 
pentru comparație, cu atât sunt mai multe șanse să 
obținem dovada absolută. 

- Da, sunt sigură că o să aveți grijă de ea. 

- O să am. Mulţumesc. 


Jazz a pus șuvița într-o pungă de plastic şi a vârât- 
o în buzunar. 

- Plec acum. Mulţumesc mult pentru ajutor. 

Jazz a ieşit din living și a pornit spre ușă. Jenny a 
urmat-o. 

- Ştiţi, partea tristă este că mi-am petrecut toți 
aceşti ani întrebându-mă ce s-a întâmplat cu băiatul 
meu, unde este, ce a devenit, dacă va încerca 
vreodată să mă găsească. Și acum, poate că fiul meu 
este o persoană care a crescut sub ochii mei, de care 
nu mi-a plăcut prea mult când era copil şi nu-mi 
place când e adult. Jenny a oftat. E ironic, nu? 

- Ei bine, hai să aşteptăm să vedem ce zice lab... 

- Vai de mine! Oh, vai de mine! 

Brusc, mâna lui Jenny i-a acoperit gura. 

- Ce este, Jenny? a întrebat Jazz îngrijorată. 

- Tocmai mi-a dat prin cap de ce sunteți atât de 
interesată de faptul că Sebastian ar putea să fie fiul 
lui Corin. E din cauza lui Charlie, nu-i așa? Vă 
gândiţi că, dacă Sebastian a aflat că este fiul lui 
Corin, poate că a vrut să scape de Charlie și să 
ceară... 

S-a auzit soneria. 

- Vai de mine, în dimineața asta e ca în Piccadilly 
Circus, a zis Jenny, deschizând ușa. Bună, Maddy. 

Jazz s-a pomenit față în față cu asistenta medicală 
de la Fleat House. 

- Bună dimineaţa, a zis, apoi s-a răsucit spre 
Jenny. Am plecat. 

- Mulţumesc, doamnă inspectoare, dați-mi de 
ştire, bine? a zis Jenny. Succes! 

Cele două femei s-au uitat după Jazz, care a luat-o 
pe poteca îngustă și a pierit din vedere. 

- Vii înăuntru, Maddy? 

- Nu, tocmai mă întorc la școală. A trebuit să las 
nişte probe de la unul dintre băieţi la doctorul din 
oraş. Credem că s-ar putea să aibă mononucleoză 
infecțioasă, a explicat Maddy. Eşti bine, dragă? Pari 
cam palidă. 

- Nu-i de mirare, nu, cu tot ce se petrece la 
școală, a oftat Jenny. Stai un pic. Îmi iau paltonul și 
vin cu tine. 


Peste două minute au pornit pe jos pe drumul 
scurt până la școală. 

- Am trecut pe la tine doar ca să-ți spun că îmi 
pare rău că a trebuit să contramandez întâlnirea de 
data trecută. Cum spuneam, am mașina la reparat. 
Mă gândeam că am putea merge la cinematograf 
săptămâna viitoare, a zis Maddy. 

- Da, minunat, a zis Jenny automat, cu gândul 
încă la ceea ce-i spusese Jazz. 

- Încă nu știu când va fi seara mea liberă, a 
adăugat Maddy. 

- Nu, bine, într-un fel sau altul, lucrurile sunt 
cam haotice, nu-i așa? 

- Chiar aşa. Să-i muţi pe toți acei băieți din Fleat 
House în alt internat! Sper ca polițiștii să rezolve 
totul curând, ca să putem reintra cu toții în normal. 
Apropo, ce voia inspectoarea? 

- A, doar niște chestii administrative. Nimic 
important. Nimeni nu pare să știe ce se întâmplă, 
nu-i așa? 

a oftat Jenny. Câte necazuri în trimestrul ăsta! Nu-i 
bine pentru reputația școlii, nu? 

- Nu, nu este, însă până ce domnul Jones nu 
acționează cu mai multă fermitate nimic n-o să 
meargă mai bine. 

- Domnul Jones face tot ce-i stă în puteri, și-a 
apărat Jenny cu loialitate șeful. Trebuie să 
mulțumească o mulțime de oameni. Consiliul de 
administrație, părinţii, copiii... Că veni vorba, încă 
nu l-am văzut pe Rory înapoi la școală. 

- Nu. Mă îndoiesc că se mai întoarce, dacă ne 
gândim ce i s-a întâmplat. Dacă aș fi mama lui, l-aş 
ține acasă, în siguranță, l-aş veghea. E tot ce i-a mai 
rămas acum, că el nu mai este, și Rory e un băiețel 
delicat. Poate că i-ar fi mai bine la o școală fără 
internat. 

- Da. Mintea lui Jenny rătăcea prin gânduri la fiul 
său pierdut de multă vreme. Poate... 

- Eşti sigură că inspectoarea a venit să te întrebe 
de lucruri administrative? Pari cu gândul în altă 
parte. 


- O, a căscat Jenny, sunt doar obosită, asta-i tot. 

E muncă, nu glumă, să încerc să-l ajut pe domnul 
Jones să nu-și iasă din minți cu tot ce se întâmplă. 
Deși..., a oftat Jenny. Este ceva ce aș vrea să discut 
cu tine, Maddy. 

S-au oprit în fața clădirii principale. 

- Serios? 

- Da, a încuviințat Jenny din cap, gândindu-se că, 
dacă nu-i spune cuiva ce a spus inspectoarea, o să 
explodeze. 

- Uite, dacă poți, vino la mine în pauza de prânz, 
i-a propus Maddy. O să fiu în cabinetul medical, dar 
putem da fuga până în apartamentul meu pentru 
un sendviş şi o ceașcă de cafea. 

- Mă vor lăsa să intru în Fleat House? a întrebat 
Jenny. Credeam că e închis. 

- În timpul zilei mă lasă să folosesc cabinetul 
medical. Ne vedem la intrarea din spate la ora unu, 
bine? 

- Bine, a încuviințat Jenny din cap, aş vrea să 
vorbesc cu tine. Mulţumesc, Maddy, ne vedem mai 
târziu. 

l-a făcut semn cu mâna prietenei sale şi a pornit 
spre recepție. 

Jazz a ajuns la secția de poliție din Foltesham și i-a 
găsit pe Miles și Issy adânciți într-o discuție în 
parcare. 

- Bună dimineața, Jazz, tocmai pornesc spre Rory, 
a zis Issy. 

- Bine. Unde-i Patrick? 

- E cu David Millar, a răspuns Miles. 

Jazz s-a încruntat, întrebându-se de ce a început 
interogatoriul fără ea. S-a răsucit spre Miles. 


- A apărut ceva interesant la biroul lui Julian 
Forbes aseară? 

- Doar faptul că programarea de la ora şapte seara 
era pentru un domn Smith. Dar poate să fie un 
nume fals. În agendă nu era vreo adresă sau număr 
de telefon. Secretara a spus că nu-și aminteşte să fi 
preluat apelul, însă a fost în concediu medical în 
săptămâna dinainte și a avut o înlocuitoare. Am 
sunat ieri la agenţia care furnizează înlocuitorii, dar 
terminaseră programul. Am verificat baza de date a 
clienților și sunt înregistrați 
o sută treizeci și doi de Smith. E acul în carul cu 
fân. 

- Şi computerul lui Forbes? E ceva acolo? 

- Am pus un tip să încerce să intre în computer 
chiar în momentul ăsta. Este problema obișnuită cu 
parola, dar presupune că o rezolvă într-o oră, două. 
Eu mă duc la școală să văd trupele. Se pare că s-au 
înfiinţat cei 
de la presă. Miles a înălțat din sprâncene. Se pare că 
nu ştiu ce se petrece, dar nu putem ține totul secret 
mult timp. O las pe Issy în drum. Ne vedem mai 
târziu. 

Jazz a simțit o mână pe umăr. Era Martin 
Chapman. 

- Bună. 

- Bună dimineața, Martin. 

- La revedere! şi-a fluturat mâna Issy, urmându-l 
pe Miles spre mașină și dându-i o pălmuță jucăușă 
peste fund pe când mergeau. 

- Cei doi sunt...? Martin a lăsat întrebarea să 
atârne în aer. Că se cam pipăiau când m-am 
alăturat lor aseară la hotel, mai târziu, ca să bem un 
coniac. 

- Ca polițist cu nivel înalt de pregătire, aş deduce 
din comportamentul comun al suspecților că sunt 
şanse, da, a zâmbit Jazz. Vreo veste? 

- Tocmai i-am dat lui Patrick rapoartele complete 
patologic şi medico-legal. 

- Ai găsit ceva? a întrebat ea. 

- O să te las să vorbeşti cu Patrick despre asta, a 
răspuns el diplomatic. 


- Şi proba mea de ADN? 

- Se ocupă cineva de ea. 

- Bine. Jazz a scos două punguţe de plastic din 
buzunar și i le-a dat lui Chapman. Uite încă două 
pentru comparație. Una este o șuviță din părul 
bebeluşului X. Cel puțin una dintre celelalte probe, 
dacă nu amândouă, 
ar trebui să se potrivească cu ea. 

Chapman s-a uitat la ea întrebător. 

- Presupun că ai obținut asta cu cooperarea 
completă a posesorului? 

- Sigur că da. 

- Şi peria asta de cap? 

Chapman și-a scărpinat bărbia. 

- Nu, a recunoscut Jazz. Am furat-o dintr-o 
sacoşă când proprietarul nu se uita. 

- M-am gândit eu, a oftat Chapman. Din punct 
de vedere juridic, furi ADN, ceea ce este un delict, și 
ar fi trebuit să refuz să-l procesez. 

- Martin, te rog. Nu exista altă cale. Și nu pot să 
dovedesc nimic până nu știu dacă se potrivește sau 
nu. 

- Bine, bine, pentru că e vorba de tine... Dar insist 
ca, dacă se dovedește decisiv pentru anchetă, după 
ce faci o arestare, să aplicăm procedura uzuală 
pentru profilul ADN, astfel încât el și oricine 
altcineva să nu-și dea seama că ai știut dinainte. 
Bine? 

- Sigur, a zis Jazz. Și am nevoie de ele foarte, 
foarte urgent. 

Chapman a ridicat mâinile. 

- Termină odată! Sunt de acord cu tine, bine? 

- Bine. Scuze și mulțumesc, Martin. 

- La revedere, Jazz! 

Chapman a plecat fără grabă, iar Jazz a intrat. S-a 
dus la sala de interogatoriu, s-a uitat pe fereastră și 
l-a văzut pe Patrick singur, vorbind la mobil. El i-a 
făcut semn cu mâna și i-a semnalat „două minute“, 
în vreme ce încheia convorbirea. 

- Da, domnule, așa o să fac. Ne vedem mai târziu. 
A închis telefonul și i-a zâmbit lui Jazz. Eşti bine? 
Arăți obosită, 


- Sunt bine, a răspuns ea aspru. Am auzit că l-ai 
interogat deja pe David Millar. 

- Aşa este. Era destul de treaz aseară ca să 
vorbească, așa că l-am interogat vreo două ore, apoi, 
când am primit noile informaţii de la Chapman, l- 
am mai luat o dată la interogatoriu de dimineaţă. 

Jazz a trântit servieta pe masă. 

- Patrick! Căzuserăm de acord să-l interogăm îm- 
preună! 

- Nu te burzului, Jazz. M-am gândit că îţi fac o 
favoare. Aseară erai epuizată. Am vrut să-ți ofer o 
noapte de somn bun, fără să te deranjez, și... 

- Patrick! Acesta este cazul meu! Cum îndrăznești 
să presupui ce vreau eu?! 

- Uite ce-i, Jazz, cu siguranță nu contează cine l-a 
interogat. Vestea bună este că-l avem pe ucigaș 
încuiat la subsol. L-am arestat acum zece minute pe 
David Millar sub acuzaţia de ucidere a lui Charlie 
Cavendish și a lui Julian Forbes. 

Jazz s-a holbat la Patrick cu un amestec de oroare 
și neîncredere. 

- Ai făcut ce?! 

- Ei, haide, Jazz, tu însăţi l-ai arestat acum câteva 
zile. 

- Ba nu l-am arestat! L-am interogat după ce s-a 
dus la o secție de poliție ca să se predea. Era aici de 
bunăvoie. În nici un moment nu l-am arestat. 

- Ei bine, aseară mi-a spus că l-a omorât pe 
Charlie Cavendish. 

Jazz și-a pus mâinile în șolduri și şi-a înălțat 
sprâncenele. 

- Da, a încuviințat ea din cap. Când era încă beat 
şi sub presiune și... 

- De dimineaţă au apărut noi dovezi. Chapman a 
găsit amprentele lui Millar peste tot pe valiza în care 
a fost găsit cadavrul lui Forbes. Așa că asta e decisiv. 

Patrick arăta, evident, foarte plin de sine. 

- Nu, dacă valiza îi aparține fiului său, nu este! a 
strigat ea. Pentru numele lui Dumnezeu, era valiza 
lui Rory! Sigur că amprentele tatălui său, adică 
David Millar, sunt peste tot! Asta nu dovedește 


nimic și cu siguranță n-o să fie valabil la tribunal. 
Ştii că n-o să fie! 

Patrick n-a zis nimic. Și Jazz și-a dat seama că el 
nu ştiuse că valiza este a lui Rory. 

- Prin urmare. Jazz a încercat să se potolească. 
Umbla de colo-colo prin fața biroului lui Patrick. 
Millar a mărturisit că l-a omorât pe Julian Forbes? 

- Nu, încă nu, dar a recunoscut că acum vreo 
săptămână i-a spus lui Julian că „o să-l omoare“... 

- Dacă Julian se atinge de un fir de păr de-ale lui 
Rory, ceea ce ar fi fost tare greu, dat fiind că nici 
măcar nu l-a cunoscut pe băiat. Dumnezeule mare, 
Patrick! Jazz s-a lăsat în cele din urmă să cadă pe un 
scaun. Nu-mi vine să cred că n-ai aşteptat cu 
arestarea până să fiu eu aici. 

- Îmi pare rău, Jazz, zău, dar toată lumea vrea să 
rezolvăm asta cât mai repede. Tocmai am vorbit cu 
directorul școlii, care e extrem de ușurat că a fost 
arestat cineva. Norton crede că, probabil, putem să 
controlăm presa, să rămână totul foarte discret, un 
incident „domestic“ care a scăpat de sub control și... 

- N-ai tândălit nici un pic, nu? Jazz s-a ridicat iar 
în picioare. Le-ai spus tuturor de trofeul tău, 
ucigașul? Inspectorul-șef Coughlin care vine pe un 
cal alb și rezolvă în câteva ore cazul incompetentei 
sale foste neveste... 

- Ah, Jazz, hai să spunem lucrurilor pe nume, a 
zis Patrick, lăsându-se pe spătarul scaunului cu 
braţele încrucișate. Întotdeauna ai avut o problemă 
cu mine la locul de muncă. Și acum, firește, după ce 
am fost promovat... 

- Pardon! Jazz s-a aplecat peste birou, cu mâinile 
în șolduri. Eu n-am avut niciodată o problemă! 
Niciodată! Tu ești cel care a avut problema! Chiar și 
Norton a recunoscut asta! 

- Nu, zău? Ei bine, mie nu mi-a spus niciodată și, 
ce-i drept, Jazz, dacă am o problemă, are mult mai 
mult de-a face cu Norton care, în mod atât de 
evident, crede că soarele răsare din fundul tău, și te 
favorizează... 

Patrick s-a ridicat în picioare și s-au uitat unul la 
altul peste birou, furioși. 


- Cum îndrăzneşti să spui asta? Nu m-a favorizat 
în nici un fel. Am ajuns aici muncind din greu și... 

- Nu asta cred toți ceilalți din departament, a 
rânjit Patrick. 

- Ticălosule! 

Nemaiputându-se abține, Jazz s-a aplecat și l-a 
plesnit pe Patrick peste față. 

Șocul i-a amuţit pe amândoi. 

- La dracul! Îmi pare rău, a zis Jazz în cele din 
urmă, pe când Patrick îşi ducea mâna la obrazul 
care îl ustura. N-ar fi trebuit să fac asta. 

Patrick a ridicat din umeri. 

- Întotdeauna ai fost iute la mânie. Și înţeleg că 
ești necăjită, cu tatăl tău și toate astea. 

- Nu, Patrick! Asta n-are nimic de-a face cu 
faptul că sunt „necăjită“! Ideea de bază este că eu 
sunt la conducerea acestei operațiuni și, dacă 
trebuia să facă cineva o arestare, ar fi trebuit să fiu 
eu. Faptul că nu mi-ai dat ocazia să-l interoghez pe 
Millar ca să pot verifica eu însămi faptele... 

- N-ai decât. Patrick a ridicat din umeri, s-a 
aplecat și și-a închis laptopul. E al tău în întregime. 
Norton mi-a cerut să mă întorc imediat la Londra. 
A apărut ceva. 

De acum ai scăpat de mine. 

Și-a luat servieta și a căutat în buzunar cheile ma- 
șinii, Jazz îl privea în tăcere, clocotind de furie, pe 
când el mergea spre ușă. Șovăind, el s-a oprit și s-a 
răsucit spre ea. 

- Aşadar, Jazz, există destule dovezi pentru 
arestarea lui Millar. Și timpul este extrem de 
important. Presa a adulmecat că ceva nu-i în ordine 
la școală. O să se adune ca un stol de vulturi. 

- Sunt convinsă, a zis ea, dându-și seama că n-are 
rost să continue cearta. 

El i-a înmânat un dosar. 

- Ai aici raportul de la autopsie, precum și cel 
patologic. E treaba ta să obţii o mărturisire în 
privința morții lui Forbes, deși cred că Millar o să fie 
condamnat și dacă nu mărturisește. Zice că și-a 
petrecut noaptea în care a fost omorât Forbes pe o 
bancă din parc, undeva prin Norwich. 


- Mulţumesc. 

Jazz a luat de la el dosarul. 

Patrick a întins mâna să deschidă ușa, apoi s-a 
oprit. 

- Uite, Jazz, cu siguranță ceea ce s-a întâmplat 
mai devreme ilustrează de ce n-a mers căsnicia 
noastră? 

- Vrei să zici, faptul că i-o trăgeai lui Chrissie n-a 
avut nimic de-a face cu asta? a răspuns Jazz 
mușcător, pe când ocolea biroul și se lăsa pe 
scaunul din spatele lui. 

- Păi, şi asta, desigur, a încuviințat din cap 
Patrick. Ce vreau să zic, Jazz, este că noaptea trecută 
a fost minunat. Când n-am fost decât tu și cu mine. 

Jazz s-a concentrat pe scoaterea laptopului din 
geantă. N-a ridicat privirea în vreme ce vorbea. 

- Patrick, noaptea trecută tatăl meu era pe moarte 
și eu nu eram în stare să gândesc așa cum trebuie. A 
fost o greșeală, și este rândul meu să-mi cer iertare, 
Oricum, mulțumesc că ai fost acolo. Îți sunt 
recunoscătoare. Dar s-a terminat. Suntem divorțați. 
Și cu asta, basta. 

- Jazz, eu... 

Telefonul ei a sunat. L-a ignorat pe Patrick și a 
răspuns. 

- Sunt Hunter. 

L-a văzut cu coada ochiului pe Patrick ieșind din 
încăpere. 

- Bună ziua, doamnă. Sunt Roland. 

- Roland, e totul în ordine? 

- M-am gândit că vreți să știți că Frederiks a 
plecat din școală cu mașina acum o oră. Un agent l- 
a urmărit până la o casă din Cley. A stat înăuntru 
douăzeci de minute, apoi a ieșit și s-a întors la 
școală. Tocmai a ajuns. 

- S-a întâlnit cu cineva acolo? 

- Agentul spune că Frederiks a sunat și cineva i-a 
deschis, însă casa e la capătul unei alei înguste, n-a 
văzut cine era. Oricum, vă dau adresa. 

- Bine. Mulţumesc că mi-ai dat de știre, Roland. 
Câţi de la presă avem la școală până acum? 


- Aş zice vreo zece, dar știți cum sunt ei, apar și 
alții chiar în acest timp. 

- Așa-i. L-ai văzut pe Miles? 

- Stă chiar lângă mine, doamnă. 

- Vrei, te rog, să-i spui să vină aici, la secție? 
Trebuie să vorbesc cu el. 

- Bine, doamnă. 

- Mulţumesc, Roland. Vin și eu la școală mai 
târziu. Deocamdată, ține-mi locul cât poți mai bine. 

Jazz a pus mobilul pe birou, s-a lăsat pe spătar și 
s-a întins. Ziua abia începuse şi se simțea epuizată. 
Însă uşurarea că Patrick s-a întors la Londra era 
nesfârşită. 

Și-a trecut mâna prin părul lung. Trebuia să dea 
un telefon acum, până nu își pierdea curajul. Mâna 
i-a zăbovit deasupra telefonului, apoi și-a luat inima 
în dinți 
și a format numărul lui Norton. 

- Bună dimineața, domnule, sunt Hunter. 

- Hunter, felicitări! Coughlin mi-a spus de 
arestarea lui Millar. Norton părea jovial. E o veste 
bună, nu? 

- Da, domnule. Jazz știa că nu trebuie în nici un 
fel să dea impresia de „sunt acri strugurii“. Însă în 
momentul arestării el n-a putut să discute asta cu 
mine. 

- Înţeleg. Deci, Hunter, treci la subiect, te rog. 

- Adevărul este, domnule, că nu sunt convinsă că 
Millar a săvârșit crima. Până ce voi fi, aș vrea să-mi 
dați permisiunea să urmez alte linii de investigație. 

A urmat o tăcere. Apoi Norton a zis: 

- Coughlin mi-a spus că există dovezi 
criminalistice indiscutabile. În plus, Millar a 
recunoscut deja că l-a omorât pe Charlie Cavendish. 

- Mă tem că aici trebuie să vă contrazic, domnule, 
nu că m-aș îndoi de judecata inspectorului-șef 
Coughlin, a adăugat ea repede. Există dovezi, da, 
însă relevanța lor din punctul de vedere al obținerii 
unei condamnări este discutabilă. Inspectorul-șef 
Coughlin, care a venit abia ieri, nu cunoaște toate 
faptele. 


- Ei bine, rămâne faptul că un om e arestat. Cel 
puțin 
autoritățile de la școală sunt mult mai ușurate, așa 
cum sunt sigur că sunt și doamna Millar, și fiul ei, a 
răspuns aspru Norton. 

- Da, domnule. Nu sunt convinsă deplin că el 
este făptașul. 

- Înţeleg. Jazz îl simţea pe Norton chibzuind. În 
cele din urmă, el a zis: Ca s-o spun fără ocolișuri, 
Hunter, este evident că felul în care a apărut acolo 
inspectorul-șef Coughlin trebuie să-ți fi îngreunat 
situația. Prin urmare, am nevoie să-mi dai cuvântul 
tău de onoare că nevoia de a continua investigația 
se bazează strict pe motive profesionale, nu 
personale. N-are importanță cine l-a arestat pe 
Millar, dacă el este ucigașul. 

- Sunt conștientă de asta, domnule, și, în ciuda a 
ceea ce ați putea gândi, asta n-are nimic de-a face 
cu orice situație dintre mine și inspectorul-șef 
Coughlin. După părerea mea profesională, există 
câteva indicii pe care trebuie să le urmăresc. Cred că 
aş compromite integritatea poliției dacă nu aș face 
asta. 

L-a auzit oftând. 

- Bine. Însă vreau ca Millar să rămână în arest cât 
timp faci asta. Maximum douăzeci și patru de ore, 
după care retrag toate forțele din anchetă. 

- Mulţumesc, domnule. Vă sunt recunoscătoare. 
O să vă dau de ştire când am noutăți. 

- Așa să faci, Hunter. Succes! 

- Mulţumesc, domnule. 

Jazz a lăsat telefonul din mână, bucuroasă că asta 
s-a terminat. S-a aplecat și a pornit casetofonul ca 
să asculte interogatoriul lui David Millar. Când a 
terminat, i-a cerut polițistului de serviciu să i-l 
aducă pe Millar din arest. 


Jazz l-a privit cu atenţie când s-a aşezat în faţa ei. 
Millar arăta groaznic, cu ochii injectaţi, cu nuanţe 
de cenușiu pe fața suptă. 

- Cum te simți? l-a întrebat. 


- Cum se simte cineva în situația mea? a dat el 
din umeri. 

- Ştiu că ai fost deja interogat de colegul meu, așa 
că n-o să repet niște lucruri, dar aş vrea să-ți pun 
câteva întrebări. 

- Daţi-i drumul, doamnă inspectoare. 

- Spui că marți seara, când a fost ucis Julian 
Forbes, ai plecat de acasă, te-ai dus în Foltesham, 
apoi ai luat un taxi până în Norwich și ţi-ai petrecut 
noaptea bând într-un bar de lângă Castle Mall. 

- Asta am făcut, da. 

- Îți aminteşti care bar? 

David a clătinat din cap. 

- Am umblat prin câteva. 

- Ce ai făcut după aceea? 

- Când m-au dat afară, la ora închiderii, am găsit 
o bancă şi am adormit. 

- Când te-ai trezit? 

- Cândva înainte de răsărit. Începuse să ningă, 
mă trezisem din beţie și eram înghețat. Am umblat 
pe acolo încercând să găsesc un taxi, dar nimeni nu 
voia să mă ducă la Foltesham din pricina vremii. 
Aşa că m-am dus la Travelodge, lângă gară, și am 
luat o cameră. 

- Asta era miercuri dimineaţa? 

David s-a scărpinat în cap. 

- Da, trebuie să fi fost miercuri. Am dormit 
aproape toată ziua, iar seara m-am dus iar la bar. 
Apoi m-am întors în cameră și iar am dormit, până 
ce mi-au bătut poliţiştii la ușă și m-au adus aici. 

- Așadar, în noaptea în care a fost ucis Julian 
Forbes dormeai pe o bancă din Norwich? 

- Da. 

- Domnule Millar, a oftat Jazz, îți dai seama că 
această informație nu te ajută? E mică 
probabilitatea să-ţi confirme cineva povestea. 

- Știu, a încuviințat din cap David. Dar ce rost 
are, oricum, chiar dacă cineva ar putea? Colegul 
dumneavoastră a susținut că tot aș fi avut timp să 
mă duc la ora șapte la biroul lui Julian Forbes, să-l 
silesc să urce în mașină și, sub amenințarea unei 
arme, să-l pun să meargă la St Stephen, să-l omor, 


apoi să mă întorc cu mașina în Norwich la timp ca 
să beau rapid ceva, apoi să adorm pe o bancă din 
parc. lar în această dimineață mi-a spus că 
amprentele mele sunt peste tot pe valiza în care a 
fost găsit Julian. 

- Domnule Millar, era valiza fiului tău. Era valiza 
lui Rory. 

Jazz a subliniat faptul, încercând să stârnească în 
el cel puţin spiritul elementar de luptă. 

- Zău? David şi-a înălțat sprâncenele. N-am știut 
asta. 

- Așadar, n-ai recunoscut că l-ai omorât pe Julian 
Forbes. 

- Nu. 

- Îți menţii această declaraţie? 

- Sigur că o mențin! 

Jazz a bătut cu pixul în birou. 

- Întreb pentru că pari să-ți schimbi tot timpul 
povestea dacă l-ai omorât sau nu pe Charlie 
Cavendish. 

- V-am spus, doamnă inspectoare, poate că am 
făcut-o. Sincer, nu-mi pot aminti. 

- Şi asta este ceea ce i-ai spus inspectorului-șef 
Coughlin? Că „nu-ţi poți“? 

- Da, 

Jazz a tăcut o vreme. Apoi a încuviințat din cap. 

- Bine, domnule Millar. Mulţumesc. 

- Asta-i tot? N-o să mă presezi, cum a făcut 
celălalt polițai? 

David părea surprins. 

- Nu, este tot ce am nevoie. 

A apăsat pe o sonerie și polițistul a intrat. 

- Du-l pe domnul Millar în celula lui, te rog. 

- Da, doamnă. 

David s-a ridicat, a pornit spre ușă, apoi s-a 
răsucit spre Jazz. 

- Înţeleg, să știți. Dacă am recunoscut că l-am 
omorât pe Charlie Cavendish când eram beat, de ce 
n-aş fi făcut la fel și cu iubitul fostei mele neveste? 
Din câte ştiu, se poate s-o fi făcut. Eram foarte beat 
marți. Şi am 
motivul perfect. Julian era un nenorocit și uram 


gândul să-l crească el pe Rory în locul meu. Și sunt 
sigur că există câțiva martori care m-au auzit în 
centrul orașului, acum câteva zile spunând că vreau 
să-l omor pe Julian. A ridicat din umeri. Sunt în 
pom, nu-i așa? 

- Vorbim mai târziu. 

Jazz a încuviințat din cap și s-a uitat după el pe 
când ieșea. 

- Doamnă, sergentul Miles e afară. Vreți să-i spun 
să intre? a întrebat polițistul. 

- Mulţumesc. 

Miles a intrat. 

- M-ai chemat? 

- Da. la loc, te rog, Miles. Jazz a arătat cu pixul 
spre un scaun. Ai auzit de arestarea lui Millar? l-a 
întrebat. 

- Nu până când nu mi-a spus domnul Jones, la 
școală. Patrick nu mi-a spus. De fapt, m-am simțit 
ca un tont că nu știam, a recunoscut Miles. 

- Fără comentarii, a oftat Jazz. N-o să-mi bat gura 
de pomană. Acum, esenţa este asta: Patrick a tulit-o 
spre Londra, la cererea lui Norton, iar Norton ne-a 
dat douăzeci și patru de ore pentru investigații 
suplimentare înainte să încheie cazul și să decidă că 
Millar e făptașul nostru. Așa că vreau să te pun la 
curent rapid cu ce am descoperit ieri. Nu știu unde 
ne va duce. Însă, dacă nu putem afla adevărul, chiar 
dacă declaraţia lui Millar este plină de găuri, 
presupun că un procuror bun îi poate aduce 
condamnarea pentru amândouă crimele. 

- Bine. Miles s-a așezat. Spune. 


Peste zece minute, Miles cunoştea toate faptele. 
Și-a masat fruntea cu degetele, concentrat. 

- Deci ceea ce spui este că, dacă Sebastian 
Frederiks a descoperit că este adevăratul moștenitor 
al Domeniului Conaught, însă nelegitim, poate că 
s-a descotorosit de Charlie ca să-și elibereze calea? 

- Da, 

- Dar cum rămâne cu Julian Forbes? De ce ar fi 
vrut Frederiks să-l omoare? 


- Au fost colegi la St Stephen, nu? Mă întreb dacă 
nu cumva este vreo legătură acolo. Frederiks a spus 
că erau prieteni și se întâlneau din când în când la 
un pahar. A lovit cu palmele suprafața biroului. 
Trebuie să ne întoarcem în timp. 

- Da. Cred că ai dreptate, a spus el. Singurul lucru 
comun la tot ce s-a întâmplat în școală. Și, mai 
exact, în Fleat House. 

- Exact, a încuviințat din cap Jazz. Vreau să știu 
mai mult despre povestea asta a băiatului care s-a 
spânzurat în pivniţă; cine a fost, când și ce anume 
s-a întâmplat. Rory Millar a fost încuiat acolo timp 
de o noapte acum câteva săptămâni. Poate să fie o 
coincidență, dar... 

- Trebuie să găsim un membru mai vechi al 
personalului care ar putea să știe povestea. 

- Întocmai, a zis Jazz. lar persoana care, probabil, 
știe mai multe decât oricine este Jenny Colman, 
secretara directorului şcolii. E acolo de foarte multă 
vreme. Biata femeie! Săraca, nu părea prea 
bucuroasă când am zis că Frederiks s-ar putea să fie 
fiul ei de mult pierdut. 

- Nu. Îmi pot închipui. 

- Trebuie să aştept vestea de la Martin Chapman 
despre probele acelea de ADN. Dacă este potrivire, 
atunci o să-l aduc pe Frederiks la interogatoriu. 
Dacă nu, a oftat Jazz, tot vreau să ştiu de unde are 
inelul acela. Cu toate că, de fapt, am o teorie... 
Vocea lui Jazz s-a stins pe când se gândea. Da, pariez 
că asta este. 

- Nu înţeleg. 

- Scuze. O să-ți spun mai târziu dacă mi se 
confirmă teoria. 

- Bine. Apropo, omul meu a intrat în computerul 
lui Julian. O să îl cercetez, să văd dacă aruncă vreo 
lumină. E în ordine dacă lucrez aici? 

- Sigur. Mă duc la Angelina Millar să văd cum se 
simte și să încerc să afiu mai multe lucruri despre 
răposatul ei iubit. Sună-mă dacă ai noutăți. 

- Aşa o să fac. Și, apropo, dacă asta e de ajutor, 
Issy e convinsă în continuare că Millar nu-i un 
ucigaș. 


- Bine. Ştii cât de mult preţuiesc părerea ei. Ce 
mai face, apropo? a întrebat Jazz în treacăt. 

- O... a înclinat Miles din cap. Bine. Da. Chiar 
bine. 

- Mmm... Pentru cineva care urăște provincia, 
pare că s-a instalat bine aici. 

Miles s-a foit, stânjenit, apoi a schimbat 
subiectul. 

- A, apropo, Roland mi-a cerut să te întreb dacă e 
vreo șansă să te duci la școală și să dai o declaraţie? 
Jurnaliștii au început să roiască pe acolo. Nu vor 
pleca până când nu le dăm ceva. lar Jones nu știe 
cum să se descotorosească de ei mai repede. 

- Spune-le că o să ţin o conferință de presă la ora 
șase în seara asta. Roagă-l pe Jones să le pună la 
dispoziție sala mare, ca să-și poată instala aparatura. 
El va trebui să reziste până atunci. 

- O să le spui că l-am arestat și acuzat pe David 
Millar? a întrebat Miles. 

Jazz a oftat. 

- Nu. O să le spun că el ne ajută în anchetă. 
Avem douăzeci și patru de ore, asta-i tot, până ce tu 
vei fi expediat înapoi la Londra, iar eu o să mă 
întorc la viața mea liniștită de la ţară. 

- Îți stă în puteri, a zâmbit Miles. 

- Mulţumesc. Și nu-i vorba despre nimic altceva 
decât să mă asigur că de crimă este acuzat cine tre- 
buie. Bine? 

Jazz s-a ridicat în picioare și l-a privit în ochi. 

- Ştiu, a încuviințat el din cap. Sincer, nu mă 
gândeam la nimic altceva. 

- Bine. Am plecat. Să sperăm că Issy a izbutit să-l 
vrăjească pe Rory. Ne vedem mai târziu. 

- Se pricepe la vrăjit Issy, a mormăit în barbă 
Miles, uitându-se după Jazz care ieșea. 

- Ai grijă doar să nu fii rănit, bine? a șoptit Jazz la 
rândul ei și a închis ușa. 


(510) 


Angelina arăta micuță și plăpândă când a deschis 
ușa. Ca și cum evenimentele din ultimele zile ar fi 
micșorat-o fizic. 

- Bună, Angelina. Cum te simți astăzi? a întrebat 
Jazz, urmând-o în bucătărie. 

- Cum crezi că mă simt? 

Angelina s-a lăsat să cadă pe un scaun. Jazz s-a 
aşezat și ea. 

- Pot să te ajut cu ceva? 

Angelina a clătinat din cap, apoi a ridicat spre ea 
privirea tristă. 

- Să-l readuci la viață pe Julian? a zis ea cu o 
umbră de zâmbet. Asta mi-ar fi de ajuns. 

Jazz a întins mâna spre mâna ei mică, rece. 

- Îmi pare foarte rău. Îţi jur că facem tot ce putem 
ca să-l găsim pe cel care i-a făcut asta lui Julian și să 
aflăm motivul. Şi trebuie să te previn că reporterii 
au venit la școală. Au adulmecat ceva, așa cum fac 
întotdeauna. Încă n-am dat o declarație cu numele 
lui Julian, însă când o să o fac mai târziu, în cursul 
zilei de azi, poate că vei vrea să stai altundeva. Mă 
tem că o să ţi se înființeze în prag, și este ultimul 
lucru de care aveți nevoie acum tu și Rory. 

Angelina a încuviințat din cap. Aproape că nu 
asculta. 

- Şi, din nefericire, celălalt lucru de care am 
nevoie nu este plăcut. Va trebui să-ți cer să vii să-l 
identifici oficial pe Julian. 

Angelina și-a luat capul în mâini. 

- Of, Doamne, chiar trebuie? N-am mai văzut 
niciodată un cadavru. A clătinat din cap. Zău, nu 
cred că pot. 

- Poate ar trebui să luăm legătura cu părinţii lui? 
Presupun că le-ai dat vestea? 

- Mama lui e moartă, iar tatăl e în străinătate, în 
concediu, așa că nu, încă nu știe. Nu prea pot să-i 
las pe robot un mesaj în care îi spun că fiul lui a fost 
omorât, nu? a zis ea, nefericită. L-am rugat doar să 
mă sune. 


- Atunci mă tem că va trebui să fii tu. O să te 
însoțesc. 

Angelina a încuviințat din cap. 

- Dacă trebuie, trebuie. Julian ar vrea să fiu 
puternică... Ochii i s-au umplut de lacrimi. Asta o 
să clarifice totul, o să facă să fle real. Pentru că pe 
moment nu pot să cred că este. 

- Nu. Sigur că nu poți, a zis Jazz blând. Să fac 
niște cafea pentru amândouă? 

- Serveşte-te. 

Angelina a fluturat mâna spre sobă. 

Jazz s-a ridicat şi a pus ceainicul la flert. 

- Ce face Rory? 

Angelina a înclinat din cap. 

- Bine. Issy a ta a fost un dar de la Dumnezeu în 
ultimele două zile. Ea și Rory s-au împrietenit la 
cataramă. Mama mea ajunge în această după- 
amiază, așa că o să fie de ajutor. 

- Îţi recomand cu adevărat să te gândești la 
plecare, Angelina. 

Jazz a pus câteva lingurițe de cafea, apă flerbinte și 
lapte în două căni și a adăugat o linguriţă cu vârf de 
zahăr în a doua. Le-a dus înapoi la masă. 

- Încearcă să bei asta. 

- Mulţumesc. Nu, stau aici, în casa noastră - a 
mea. 

Și-a mușcat buza. 

- Aţi...? 

- Dacă am găsit deja pe cineva? 

Jazz a sorbit din cafea. 

- Ei bine, fostul tău soț e reținut în acest 
moment, ne ajută în anchetă. Dar nu recunoaște 
asasinarea lui Julian. 

Angelina n-a spus nimic, doar privea în gol. 

- Mă tem că trebuie să-ți pun niște întrebări. 

- Pune-le. 

Angelina a ridicat din umeri, apatică. 

- Se întâmplă să știi dacă Julian cunoștea pe 
cineva cu numele Smith? O relație socială sau 
profesională? 

- Poate că da. 

- Avea acasă o agendă? 


- Da, e în sertarul din camera lui de lucru. 

- Te superi dacă arunc o privire în ea? 

Angelina s-a dus încet în camera de lucru și s-a 
întors cu o agendă legată în piele. I-a dat-o lui Jazz. 

- Mulţumesc. Că vorbim de oameni pe care îi cu- 
noștea, Julian a pomenit vreodată faptul că îl 
cunoștea pe Sebastian Frederiks? 

- Nu. 

- Au fost colegi de școală. 

- Da, am auzit. Dar nu în același an. Angelina se 
uita 
la Jazz cu ochi lipsiți de strălucire. De ce? 

- Fără vreun motiv. Jazz a schimbat subiectul. Prin 
urmare, Julian s-a purtat perfect normal în ultimele 
săptămâni, da? Nimic neobișnuit de care să-ți 
amintești? 

Angelina a clătinat din cap. 

- Nu. Era foarte fericit. Munca mergea bine, eram 
împreună... 

- Deci nimic nu părea să-l îngrijoreze? Nici 
gândul că îl va întâlni în sfârșit pe Rory și tot ce 
presupunea asta? 

- Nu, cu toate că, vorbind despre Rory... Angelina 
s-a încruntat. De fapt, tocmai mi-a venit în minte 
ceva, 

- Ce? 

- Probabil nu e nimic, dar sâmbăta trecută m-am 
dus cu Julian să-l văd pe Rory, care era bolnav, la 
cabinetul medical. Eu am intrat și Julian a rămas în 
mașină. Când m-am întors, îmi amintesc că Julian 
chiar s-a purtat ciudat. Nu știa cum să plece mai 
repede de acolo. Iar a doua zi, când Rory a dispărut, 
Julian a refuzat să vină cu mine la școală, ca să mă 
ajute să-l caut. De fapt, chiar ne-am certat. Am 
simțit că Julian nu mă sprijină. 

- Sigur că așa ai simțit, a zis Jazz, compătimitoare. 
L-ai întrebat de ce? 

- Cum să nu? a încuviințat din cap Angelina. Nu 
mi-a 
răspuns. Însă arăta... Angelina s-a oprit, încercând 
să dea de cuvântul potrivit. Speriat, cred. Îmi 
amintesc 


că, atunci când m-am întors la mașină, am 
comentat că 
arăta ca și cum ar fi văzut o stafie. Se albise la față. 

- Ei bine, mă întreb dacă nu cumva văzuse pe 
cineva pe care nu voia să-l vadă cât timp te aștepta. 
La urma urmei, a fost elev la acea școală. 

- Se poate, a ridicat din umeri Angelina. N-a spus 
că da, și nu-l mai putem întreba acum, nu? 

Mobilul lui Jazz a sunat. 

- Te rog să mă scuzi, a zis și a răspuns. Sunt 
Hunter. 

- Sunt Martin Chapman. Am rezultatele probelor 
pe care mi le-ai dat. 

- Pot să te sun peste cinci minute, Martin? 

- Sigur. 

Jazz a închis. 

- Trebuie să plec, însă ceea ce mi-ai spus acum 
este foarte interesant. Dacă mă întorc pe la trei te 
pot duce cu mașina la morgă și, poate, vorbim mai 
mult. Dau fuga până sus să vorbesc ceva cu Issy, 
dacă e în ordine. Nu te ridica, mă duc singură. 

Angelina a încuviințat din cap. 

- Mulţumesc, doamnă inspectoare. 

Jazz a urcat la etaj și a strigat-o pe Issy, care a 
apărut în ușa unuia dintre dormitoare. 

- Ai reușit ceva? a șoptit Jazz. 

- Ajungem și acolo, dar merge încet. I-am spus că 
tati e iar într-o celulă. Poate că asta o să-i zgândăre 
conștiința. 

- Vrei să vorbesc eu cu el? 

- Nu, nu acum. Puștiul e speriat de moarte și încă 
nu știu de ce. Mai lasă-mi-l un pic. 

- Bine, dar nu mai am mult timp. Și trebuie să 
fug. Ţinem legătura. 

- Bine. 

Jazz a coborât, a trecut repede prin hol și a pornit 
spre mașină, formând un număr în vreme ce 
mergea. 

- Martin, care sunt veștile? 

- Prima este că proba din peria de cap nu se potri- 
veşte cu nici una dintre celelalte probe de păr pe 
care mi le-ai dat. 


Jazz s-a pleoştit. 

- Fir-ar să fie! 

- Îmi pare rău, Jazz! Totuși, celelalte două probe se 
potrivesc. „Bebelușul X“ este înrudit direct cu 
„Proba A“. 

- Aha. Mulţumesc, Martin. 

Jazz şi-a mușcat buza, dezamăgită. 

- Dar, ascultă, este ceva interesant găsit de tehni- 
cianul de la laborator. Acum verifică iar, ca să fie 
sigur, şi te sun când o să ştim. 

- Poţi să-mi spui ce este? 

- Nu până ce nu mai verificăm o dată. Ai răbdare, 
te rog. 

- Sigur, Martin, scuze. Vorbim mai târziu. Jazz a 
izbit în volan. La naiba! 

A format numărul de la recepţia școlii. Jenny Col- 
man a răspuns. 

- Jenny, sunt inspectoarea Hunter. M-am gândit 
că o să vrei să știi cât mai repede rezultatul. 

- Da, da. 

Vocea lui Jenny era agitată și nerăbdătoare. 

- ADN-ul lui Sebastian Frederiks nu se potrivește 
cu cel al lui Corin sau cu proba de păr pe care mi-ai 
dat-o. Ceea ce înseamnă că nu este fiul tău. 

Jenny a scos un oftat de ușurare. 

- Ah, Doamne! Ce am învăţat din toate astea este 
că poate e mai bine să nu știi. 

- Da. E bine, scuzele mele pentru că te-am făcut 
să treci prin nişte ceasuri de nesiguranță, Jenny. 
Doar o întrebare rapidă. Îţi aminteşti de un elev pe 
nume Julian Forbes? 

A urmat o tăcere. Apoi Jenny a spus: 

- Julian Forbes? De ce întrebaţi? 

- Voiam doar să știu dacă ţi-l aminteşti. E 
partenerul Angelinei Millar, mama lui Rory. 

- Zău? Ei bine, n-am ştiut. 

- Ți-l amintești? 

- Păi... da, mi-l amintesc, însă nu l-am cunoscut 
prea bine. 

Jazz auzea reținerea din vocea lui Jenny. 

- Şi un ultim lucru: știi ceva despre povestea asta 
care pare să circule prin școală, despre băiatul care a 


fost găsit spânzurat în pivniță? 

- Nu... Nu prea, nu, a răspuns Jenny evaziv. 

- Eşti sigură? 

- Da. Adică s-a întâmplat, dar nu știu prea multe 
despre asta. 

- Adică s-a întâmplat când lucrai la școală? 

- Da, însă... Doamnă inspectoare Hunter, nu-i 
treaba mea să vă spun. Domnul Jones știe mult mai 
multe decât mine. 

- A fost sinucidere, da? 

- Da. 

- Îți aminteşti numele băiatului? 

A fost o tăcere, apoi Jenny a zis, în silă: 

- Îl chema Jamie. 

- Numele de familie? a întrebat Jazz. 

- Doamnă inspectoare, cred că ar trebui să vorbiți 
cu domnul Jones despre asta, zău că da. Eu... aș 
prefera să nu vorbesc. 

Jazz și-a dat seama că n-o să mai scoată nimic de 
la ea. 

- Îți mulțumesc pentru ajutor, Jenny. Vrei, te rog, 
să-i spui domnului Jones că vin să-l văd cât de 
repede pot? 

- O să-i spun, doamnă inspectoare. Telefonul ăsta 
nu s-a oprit toată ziua. Vă mulțumesc că m-aţi 
sunat. La revedere! 


Jenny a lăsat telefonul din mână şi a rămas cu 
privirea în gol. De ce revenea acum trecutul? Și de 
ce era interesată inspectoarea de ceea ce s-a 
întâmplat cu atâția ani înainte? Ca să nu mai 
vorbim de Julian Forbes... 

Oare știa ce se întâmplase? 

Jenny s-a foit pe scaun, stânjenită. Greşise că a 
pomenit numele lui Jamie? 

Cu siguranță, nu. La urma urmei, știa toată lumea 
ce s-a întâmplat... 

Dar nu era treaba ei să povestească. 


Draperiile ferestrelor de la parter ale căsuței erau 
încă închise când Jazz a ajuns în fața ușii. A bătut de 
două ori, fără să răspundă nimeni, apoi, în cele din 
urmă, a auzit mișcare înăuntru. 


- Cine este? a întrebat o voce cunoscută. 

Auzind-o, teoria lui Jazz s-a confirmat. 

- ÎInspectoarea Hunter. Putem sta de vorbă, 
doamnă Cavendish? 

Ușa a fost descuiată şi Adele Cavendish a apărut 
în prag, în faţa ei. 

- De unde ați știut că sunt aici? 

- V-am văzut acum câteva zile în Cley, aţi parcat 
pe strada principală şi ați descărcat cumpărăturile. 
Pot 
să intru? 

Adele a acceptat fără tragere de inimă şi a condus- 
o pe Jazz într-un salon mic, dar confortabil. 

- Așadar... 

Adele n-a invitat-o pe Jazz să ia loc. 

- Aveţi ştiri despre Charlie? 

- Nu, totuși sper să am foarte curând. Dar nu de 
aceea sunt aici. 

Adele și-a încrucișat braţele, într-un gest de 
apărare. 

- Ei bine, dacă nu vă afiaţi aici pentru Charlie, ce 
vreți? 

- Mă aflu aici, doamnă Cavendish, pentru că aș 
vrea să-mi spuneți despre relația dumneavoastră cu 
Sebastian Frederiks. 

Adele Cavendish și-a dus o mână la frunte și a 
oftat din greu. 

- Of, Doamne! Sebastian a spus că în cele din 
urmă va ieși la iveală. Apoi s-a uitat la Jazz cu un 
amestec de admiraţie și groază. Cum aţi afiat? 

- Asta n-are importanță, doamnă Cavendish. Și 
viața dumneavoastră personală chiar nu este treaba 
mea. Totuşi, puteți înțelege de ce ar fi o neglijență 
din partea mea să nu investighez orice relație dintre 
mama unei victime și directorul internatului în care 
se afla. N-aţi vrea să ne așezăm? a sugerat Jazz. 

- Da, sigur. 

Adele s-a cocoțat pe brațul canapelei, iar Jazz s-a 
cufundat într-un fotoliu vechi, tapițat cu creton. 

- Povestiţi când doriţi, doamnă Cavendish. 

Adele a tras adânc aer în piept. 


- A început foarte încet, de fapt. L-am cunoscut 
pe 
Sebastian pentru că era directorul internatului lui 
Charlie, iar el dădea întotdeauna de un bucluc sau 
altul, și în primul an Sebastian a avut motive să mă 
sune poate că mai des decât pe alți părinți. 

- Îl simpatiza pe Charlie? 

- N-aş zice că vădit, dar, lucru poate şi mai 
important, îl înțelegea. Pe scurt, știa exact cum să se 
poarte cu el, ceea ce e mai mult decât a făcut 
vreodată tatăl lui Charlie. 

- Așadar, când a început să se schimbe relația 
dumneavoastră cu domnul Frederiks? 

Adele s-a îmbujorat. 

- Păi, i-a adus pe băieți într-un weekend de 
navigație pe Rutland Water, foarte aproape de casa 
mea. William era plecat şi i-am propus lui Charlie 
să-și aducă cei opt prieteni la cină sâmbătă. A venit 
şi Sebastian. Avuseseră o zi minunată pe apă și erau 
în al nouălea cer... A fost cea mai mare distracție pe 
care am avut-o de multă vreme... Adele a zâmbit 
ironic. Nu sunt așa de rigidă cum par, doamnă 
inspectoare, dar ajungi să-ți subjugi adevărata flre ca 
să te potriveşti cu viața pe care o duci și cu 
partenerul. 

Jazz a încuviinţat din cap. Ştia asta prea bine. 

- Oricum, presupun că am băut cu toții un pic 
cam mult. Și Sebastian mă făcea să râd - poate fi 
foarte spiritual când vrea - și făceam ordine în 
bucătărie în vreme ce băieţii se uitau la un DVD în 
salonaș când Sebastian a venit să mă ajute. Am stat 
la taclale și... mi-am dat seama că el chiar mă 
ascultă. A zâmbit duios. Părea interesat de ceea ce 
aveam eu de spus. Așa că, atunci când a venit 
vremea să-i ducă pe băieți înapoi la pensiune, 
Sebastian a propus să ne continuăm discuţia 
cândva, la cină, ca să-mi poată răsplăti ospitalitatea 
față de el și de băieți. Am presupus că nu-i decât 
politeţe. La urma urmei, e mai tânăr cu șapte ani 
decât mine. 

- Şi v-a sunat? a îmboldit-o Jazz. 


- Da, după vreo trei zile. De fapt, a propus 
prânzul, a zis că i se pare mai potrivit în situația 
dată. Tocmai cumpărasem această căsuță, ca să am 
unde să stau când vin în Norfolk să-l văd pe Charlie 
la meciurile de rugby şi la alte evenimente școlare. 
Urăsc să stau în casa familiei - e ca o morgă: atât de 
rece! Așa că am petrecut destul timp aici, în 
Norfolk, aranjând lucrurile. 

Jazz a adus-o la subiect. 

- Așadar, ați devenit amanți? 

- Nu imediat, doamnă inspectoare, a roșit Adele. 
Întâi am fost prieteni, mult timp. Nu uitaţi că era 
directorul internatului lui Charlie, iar eu eram o 
femeie măritată, nu prea era potrivită relaţia. Îmi 
părea un bărbat atrăgător; de fapt, cred că eram un 
pic îndrăgostită de el, dar n-aș fi crezut niciodată că 
este reciproc. Şi apoi, într-o bună zi, mi-a spus că 
simte la fel. 

- Acum cât timp a fost asta? 

- Acum doi ani, a oftat Adele. Evident, nu exista 
altă 
posibilitate decât să ținem relaţia secretă cât timp 
Charlie era la școală. Dar am hotărât că, după ce el 
avea să plece de acolo, nu ne-ar mai putea împiedica 
nimic să 
fim împreună. Sebastian avea să-şi caute alt post, iar 
eu 
aveam de gând să-l părăsesc pe William. Plănuiam 
să avem împreună un nou început. 

- Voiaţi să vă petreceţi restul vieții cu el? 

- Da, a încuviinţat din cap Adele. Știţi, ne plac 
aceleași lucruri. Amândoi suntem oameni cărora le 
place viața în aer liber, sportivi. Poate că acum nu 
arăt așa, dar pe vremea mea eram o jucătoare 
excelentă de netball. Călăream, și înotam, și... Vocea 
lui Adele s-a stins. William era orășean până în 
vârful unghiilor. Ideea lui de petrecere a unei zile la 
țară era să găsească cea mai apropiată cârciumă 
veche și să citească ziarele de duminică. Moartea lui 
Charlie a grăbit totul. Acum câteva zile l-am părăsit 
pe William. Am căzut de acord să divorțăm. Adele a 


ridicat din umeri. Simplu, de fapt. Nu mai exista 
nimic pentru care să rămânem împreună. 

- Vă apreciez sinceritatea, doamnă Cavendish, a 
zis Jazz. l-ați oferit la un moment dat lui Sebastian 
un obiect personal... o bijuterie, de exemplu, ca... 
simbol al afecțiunii? 

Adele a părut surprinsă. 

- Da, într-adevăr. l-am dat inelul meu cu pecete, 
cel cu blazonul familiei. Iar el mi-a dat asta. 

Adele a ridicat al treilea deget al mâinii stângi și i- 
a arătat lui Jazz o verighetă rusească foarte 
frumoasă. 

- Desigur, Sebastian nu putea să poarte inelul în 
fața lui Charlie. Îl ţinea într-un sertar din birou şi îl 
purta când eram împreună. 

- Acum îl poartă. L-am văzut, a confirmat Jazz. De 
cât timp i l-ați dat? 

- Pe la începutul lui noiembrie, aș zice. Adele şi-a 
masat gâtul ca să alunge încordarea din el. Doamne, 
pare că a trecut atâta timp! Înainte de moartea 
fiului meu. Când viața era relativ normală. A 
clătinat din cap. Vă imaginați cât de greu a fost 
pentru amândoi de atunci încoace. 

- Spuneţi-mi, a încurajat-o Jazz. 

Adele s-a încruntat. 

- Doar nu-i nevoie să întrebaţi, doamnă 
inspectoare. Fiul meu a murit pe când se afla în grija 
lui Sebastian. E nevoie să spun mai mult? El e 
copleșit de vinovăţie. 

- Atâta doar că... nu se afla în grija lui Sebastian, a 
zis Jazz încet. Sebastian lipsea în mod inexplicabil 
din internat în noaptea în care a murit Charlie. 

- Exact. Adele şi-a îndreptat spatele, privind-o 
țintă pe Jazz. Brusc, și-a prins capul în mâini și a 
început să se legene înainte și înapoi. Nu vedeți că 
asta face totul și mai groaznic? 

- Ce anume? a întrebat blând Jazz, ştiind deja răs- 
punsul. 

Adele și-a luat mâinile de pe față, dezvăluind 
durerea întipărită pe ea. 

- Faptul că, în vreme ce fiul meu era ucis, 
bărbatul care ar fi trebuit să-l apere... era aici... cu 


mine... 


Când Jazz s-a întors la secţia de poliție din Foltes- 
ham, Miles era încă așezat la biroul ei. 

I-a povestit discuția cu Adele cât de succint a 
putut. 

- Cred că asta explică de ce Hugh a crezut că el 
este fiul de mult pierdut al lui Corin. La un 
moment, dat, Hugh l-a văzut pe Sebastian purtând 
inelul pe care i-l dăduse Adele în noiembrie. De 
asemenea, Sebastian pare să aibă vârsta pe care ar 
avea-o fiul lui Jenny; în plus, 

Hugh ştia că Frederiks crescuse în Norfolk. Ca să nu 
mai vorbim de părul blond și ochii albaștri, la fel cu 
Corin, a adăugat Jazz. 

- Da, dar unde ne duce asta? 

- Păi, e îndoielnic că Frederiks ar fi avut vreo idee 
despre motivul pentru care Hugh i-a lăsat banii. Jazz 
și-a frecat nasul, pe gânduri. Vreau să zic că, dacă ar 
fi avut, l-ar fi dus la concluzia dureroasă că acum 
are o relaţie cu propria mătușă. 

Miles s-a strâmbat. 

- Aha! Ce drăguţ! În afară, desigur, de cazul în 
care Frederiks și mami Cavendish erau în asta 
împreună... 

- Haide, Miles! Chiar poți să crezi că Adele ar fi 
uneltit ca să-şi omoare fiul? a clătinat din cap Jazz. 
Extrem de improbabil, aş zice. Adele îl adora pe 
Charlie. Dar, cel puțin, acum înțeleg de ce Frederiks 
se făcea că nu vede comportamentul în stil 
Flashman al lui Charlie față de băieții mai mici. 
Voia ca Charlie să-l placă. La urma urmei, într-o 
bună zi i-ar fi putut fi tată vitreg. Nu, a oftat Jazz, 
mă tem că trebuie să-l scoatem din discuţie pe 
Frederiks... 

- Ceea ce ne aduce înapoi în căsuţa de pornire... 

- Mă întorc la şcoală să vorbesc cu domnul Jones 
despre băiatul care a murit în pivniță, a continuat 
Jazz. Jenny Colman a zis că îl chema Jamie, dar a 
fost foarte evazivă. Vreau să ştiu toată povestea. 
Instinctul îmi spune că are de-a face cu ceea ce s-a 
întâmplat. 


- Eu continui cu computerul lui Forbes. M-am 
uitat prin dosarele profesionale și n-am izbutit să 
dau de 
nici un Smith. Mă apuc acum de cele personale, a 
adăugat Miles. 

- Bine. O să-l văd și pe Frederiks, să-l presez să 
vorbească despre băiatul spânzurat în pivniță. Și o 
să-l întreb din nou despre Julian Forbes. Ne vedem 
mai încolo. 

- Baftăl 

Miles a căscat - lucrase până noaptea târziu =, 
apoi s-a întors la laptopul lui Forbes și a încercat să 
se concentreze pe ceea ce făcea. 


ól 


Issy îl privea pe Rory, care schița un ghiocel pus 
într-o vază mică de pe biroul din dormitorul lui. 

- Desenezi minunat, scumpete. 

- Mulţumesc, a zis Rory, concentrat asupra 
desenului. 

- Apropo, tatăl tău e înapoi în arest la Foltesham. 

Creionul lui Rory n-a şovăit decât o secundă. 

- Chiar? 

- Da. Ei par să creadă că a mai omorât pe cineva. 

Creionul lui Rory a zăbovit în aer. S-a răsucit spre 
Issy, cu șocul întipărit pe față. 

- Ce? 

Issy a încuviințat din cap. 

- Mă tem că da. 

- Dar..., a clătinat din cap Rory. Nu se poate. 

- De ce nu? Dacă spune că l-a omorât pe Charlie, 
de ce n-ar crede ei că a mai omorât pe cineva? 

- Pentru că... pentru că... 

Issy şi-a pus mâinile, încurajator, pe umerii slabi 
ai lui Rory. 


- Știu, scumpete. Trebuie să fle tare greu pentru 
tine. 

- Nu, a clătinat din cap Rory. Nu pentru mine e 
greu. 

Issy a simțit cum umerii i se cutremură sub 
mâinile ei, s-a uitat în jos şi l-a văzut că plânge. 

- O, dragul meu, este, sigur că este. Vino încoace. 

A îngenuncheat lângă scaun şi l-a cuprins în 
braţe. Băiatul îi hohotea pe umăr, în vreme ce îl 
mângâia pe păr. 

- Aşa, lasă să iasă totul. Niciodată nu strică să 
tragi un plâns pe cinste, nu? După aceea o să te 
simți mai bine, îţi jur. 

Capul lui Rory s-a mișcat ca să o poată privi în 
ochi. 

- Nu, n-o să mă simt mai bine. Niciodată. Vezi 
tu, totul e din vina mea. 

- Nu, nu este, scumpete. Nu te-ai aşteptat ca tatăl 
tău să se ducă să-l omoare pe Charlie, când i-ai spus 
că te hărțuiește. Nu trebuie să te învinovăţești. El a 
luat această hotărâre, nu tu, și nu ești răspunzător 
de faptele lui, zău că nu. 

- Ba sunt, Issy, sunt. 

- De ce, Rory? l-a îmboldit ea. Spune-mi de ce. 

- Pentru că... pentru că... Rory şi-a lăsat capul pe 
genunchiul lui Issy şi a închis ochii, oftând. Nu tata 
l-a omorât pe Charlie, eu am făcut-o. 


- Jenny! Faţa cenușie a lui Robert Jones s-a ivit 
din cabinet. Poţi să faci niște cafea și s-o aduci aici? 

- Desigur, domnule Jones. Într-o clipă. 

Jenny s-a dus în bucătărioară și a pus ceainicul la 
fiert. Se simțea epuizată. Telefonul sunase în 
disperare toată dimineaţa, cu presa care adulmecase 
că se petrece ceva la Fleat House. Și cu acel 
montagne-russe emoțional din propria viață... Jenny 
a pus pe tavă o ceașcă, lapte și zahăr și a dus-o în 
cabinetul domnului Jones. 

- Mulţumesc, Jenny. Robert Jones a turnat în 
ceaşcă lapte și o linguriţă de zahăr vârfuită, apoi a 
sorbit cu zgomot. Faci față acolo? 


- Cu greu. Nu știu ce să le spun tuturor 
reporterilor. Dumneavoastră știți ce se petrece? 

El a lăsat ceașca din mână şi a oftat. 

- Da, mă tem că da; a mai fost încă o moarte. 

- Încă o moarte? O, domnule Jones! 

Robert Jones a oftat și a clătinat din cap, obosit. 

- Presupun că acum nu contează dacă îţi spun. 
Toată lumea o să afle peste câteva ore. leri a fost 
găsit cadavrul unui bărbat într-o valiză, în pivnița 
din Fleat House. Și era evident că a fost ucis. 

Jenny şi-a trântit palma peste gură. 

- Domnule Jones, o, Dumnezeule mare! Se ştie 
cine este? 

- A fost identificat ca Julian Forbes, fost elev al 
şcolii. 

Jenny a deschis gura să vorbească, dar n-a ieșit 
nici un sunet. 

- Se pare că era iubitul Angelinei Millar, mama lui 
Rory, și locuia cu ea. 

Jenny a auzit că sună telefonul în camera de 
alături. Cumva, a reușit să-și recupereze vocea. 

- Scuzați-mă, domnule Jones, trebuie să mă duc 
să răspund. 

- Sigur. Și nici o vorbă nimănui. Inspectoarea 
Hunter vine mai târziu să țină o conferință de presă. 
Vom şti cu toții mai multe atunci. 

Jenny abia putea să respire când s-a întors la 
recepție ca să răspundă la telefon. După ce a vorbit, 
a lăsat telefonul din mână şi a rămas cu privirea în 
gol. 

Peste câteva minute s-a ridicat și s-a întors în 
cabinetul domnului Jones. 

- lertați-mă, domnule Jones... Ați spus că nimeni 
nu știe până acum că Julian e mort? 

- Nimeni în afară de mine, polițiști, Sebastian 
Frederiks și Bob, care l-a găsit, bietul de el. 

- Sunteţi sigur, da? 

- Absolut. Poliţiştii ne-au spus categoric să nu 
vorbim despre asta. De ce? 

Jenny a clătinat din cap. 

- A, n-are importanță. 

S-a silit să zâmbească și s-a întors la biroul său. 


Gândurile i se îngrămădeau în minte... și nu-și 
putea împiedica creierul să le proceseze, cu toate că 
erau... 

„Oprește-tel“, şi-a spus. „E imaginaţia ta care te 
duce 
aiurea.“ 

Însă era ceva ce nu izbutea să lămurească. Oricât 
se străduia. 

- Bună, Jenny, ce mai faci? 

Jenny a ridicat privirea și a văzut-o pe polițistă în 
fața biroului. 

- O, sunt... sunt bine. 

- Bine... bine. Poliţista părea la fel de cufundată 
în gânduri ca ea. A arătat spre cabinetul domnului 
Jones. E acolo? 

- Da. 

- Mulţumesc, Jenny. 

Poliţista a zâmbit și a pornit spre cabinet. 

- Doamnă inspectoare Hunter? 

Ea s-a oprit și s-a răsucit. 

- Da? 

- Eu... Păi, chestia e că... 

- Ce e, Jenny? 

Cuvintele nu voiau să iasă. Nu știa cum să le 
rostească. La urma urmei, s-ar fi putut înșela, și 
atunci în ce situație avea să se pună? 

- Nu e nimic, a clătinat Jenny din cap. Nimic. 

Polițista a privit-o lung. 

- Eşti sigură? 

Jenny a încuviințat din cap. 

- Da. Doar... Și-a mușcat buza. Polițista era atât 
de frumoasă și de bună, și Jenny dorea să-i 
mărturisească. Nu vreau să bag pe nimeni în necaz. 

- Ce-ar fi să stăm de vorbă după ce îl văd pe 
domnul Jones? 

- Peste douăzeci de minute e pauza de prânz și mă 
duc s-o văd pe prietena mea. 

- Ei bine, n-ar trebui să stau prea mult acolo, a 
arătat Jazz spre cabinet. Aşa că ar trebui să avem 
timp. Şi, Jenny, orice o să-mi spui n-o să ajungă mai 
departe, știi asta. lar dacă este ceva ce tu... 


- Doamna inspectoare Hunter! În sfârșit! Robert 
Jones a apărut în ușă. Locul e plin de reporteri. N- 
am habar ce să le spun şi... 

Jazz s-a răsucit spre domnul Jones. 

- Haideţi să intrăm și să vorbim, bine? Ne vedem 
curând, Jenny. 

Polițista i-a zâmbit, apoi l-a mânat cu calm pe 
Robert Jones înapoi în cabinetul lui şi a închis ușa. 

Jenny a oftat. Întrebarea era: cum ar fi putut să 
afle ce avea nevoie să știe fără să creeze probleme? 

Poate că cel mai bine era să se ducă direct la 
sursă. Da, asta ar fi trebuit să facă. Jenny s-a uitat la 
ceas, a deconectat telefonul, și-a luat geanta și a 
plecat. 


- Vă sfătuiesc să nu puneţi deocamdată piciorul 
afară din recepție. Vulturii așteaptă ciozvârte, a zis 
Jazz, așezându-se pe scaunul din fața directorului. 

- Vor pleca după ce le spuneți la conferința de 
presă că ați arestat ucigașul? a întrebat el. 

- După o vreme, da, a răspuns Jazz neutru. 
Domnule Jones, trebuie să vă întreb despre acel 
băiat, Jamie, care a murit în pivniţa din Fleat House. 
Ce știți despre asta? 

Jones a oftat. 

- Doamnă inspectoare, a fost înainte să vin eu. 
Nu știu decât ce știe toată lumea; băiatul avea 
treisprezece ani, dacă îmi amintesc bine. S-a 
spânzurat de un cârlig pentru carne din pivniţă. 

Robert Jones s-a foit pe scaun, stingherit, 

- Ştie cineva de ce s-a sinucis? 

- Ar trebui să-i puneţi lui Jenny toate aceste 
întrebări, ea era aici în acea vreme. Chiar este 
important? 

- Da, a răspuns cu hotărâre Jazz și a așteptat 
răspunsul. 

- Daţi-mi voie să repet că s-a întâmplat cu vreo 
zece ani înainte să vin eu... 

- Așadar, acum vreo douăzeci și cinci de ani? 

- Da, cam așa ceva, a zis el. Și pe atunci hărțuiala 
era în floare. Se pare că Jamie a avut parte de un 
tratament deosebit de crud. Aș vrea să subliniez că 


poliția i-a investigat moartea și a tras concluzia că 
n-a fost un act criminal. 

- Şi ştiţi cine au fost băieţii care l-au hărțuit? 

- Nu, nu știu. 

- Dar cine ar putea să ştie? 

- Jenny? Şi Sebastian Frederiks, poate. A fost elev 
aici. 

- Şi Julian Forbes? 

Robert Jones părea nedumerit. 

- Da, însă nu prea ne mai poate ajuta, nu? $i, 
oricum, de ce ar fi important? L-ați arestat pe David 
Millar. Aşa mi-a spus de dimineață şeful 
dumneavoastră. 

Jazz nu și-a putut stăpâni iritarea la auzul 
cuvântului „șeful“. 

- Aşa este, însă mai sunt niște amănunte care 
vreau să fie explicate. De exemplu, Rory Millar a 
petrecut 
o noapte în pivnița din Fleat House, nu? A fost doar 
o coincidență, credeţi? 

- Probabil că nu. Se spune că băiatul bântuie prin 
pivnița în care a murit. Oricine l-a închis pe Rory 
acolo știa ce face. 

- Charlie Cavendish, vreți să spuneți? 

- Da, a oftat Robert Jones. A plătit prețul relelor 
săvârșite, nu-i așa? 

Jazz i-a ignorat răspunsul. 

- Aveţi idee unde ar putea să fie Sebastian 
Frederiks? 

Jones s-a uitat la ceas. 

- Probabil în sala de mese, sau în vestiare, cu 
băieții, pregătindu-se pentru antrenamentul de 
rugby. Viața merge mai departe, deşi Dumnezeu știe 
ce părere au băieții despre camerele de televiziune de 
afară. Nu pot decât să sper că le veți da destul la 
conferința de presă ca să-i faceți să plece. La ora 
şase, da? 

Jazz era deja în picioare. 

- Da, ne vedem atunci. Mă puteți găsi pe mobil 
dacă aveţi nevoie de mine. 

A încuviințat din cap și a ieșit, iar ceasul îi spunea 
că mai sunt doar câteva ore până ce îl va desemna 


pe David Millar ca principalul său suspect. 

Biroul lui Jenny era gol. Era aproape sigur că 
plecase la masă. Pe când ieșea din clădire, telefonul 
lui Jazz 
a sunat. 

- Sunt Issy, Jazz. 

- Issy, ai vești? 

- Da. Ne putem întâlni la secția de poliție? 

- Nu acum. Spune-mi pe scurt. 

- Rory tocmai a recunoscut că tatăl său îl 
protejează. Se pare că Rory i-a spus când erau în 
Lakes District că nu-și aminteşte dacă a înghițit sau 
nu aspirina. 

Jazz mergea mai departe. 

- Bine. Dar trebuie să fi fost mai mult de atât. 

- A fost. Se pare că Charlie Cavendish îl folosea pe 
Rory ca valet - îl punea să-i curețe încălțămintea, să 
deretice camera... știi genul de lucruri. 

- Da, știu. 

- Ei bine, în seara în care a murit Charlie, Rory 
primise ordinul să se ducă în camera lui Charlie 
înainte să se întoarcă el de la bar și să pună în priză 
pătura electrică. Așa că, după întâmplarea 
supărătoare cu Hugh Daneman, Rory a trebuit să se 
ducă la etaj, în camera lui Charlie... 

- Şi a crezut că se poate să fi lăsat acolo aspirina 
întâmplător. 

- Exact. 

- Deci asta a făcut? 

Jazz l-a zărit pe Sebastian Frederiks traversând 
terenul de rugby și a grăbit pasul, ferindu-se de un 
reporter cu aparat de filmat. 

- Ce să facă? 

- Să lase tabletele în camera lui Charlie, 
întâmplător? Sau  dinadins? La urma urmei, 
Cavendish îi făcea viața amară. 

- Păi, Rory îşi amintește că Hugh Daneman i-a 
dat un pahar cu apă. Sunt șanse să fi înghițit 
aspirina înainte să se fi apropiat de camera lui 
Charlie. Dar a fost trauma emoțională a sărutului 
lui Daneman, apoi Rory și-a dat seama că a fost 
ultima persoană care a intrat în camera lui Charlie 


înainte să moară, plus faptul că avusese în mână 
două aspirine cu doar o jumătate de oră înainte, și 
cred că imaginația lui Rory a muncit peste program. 
Îi zice autosugestie, Jazz. În 

afară de asta, mă îndoiesc că Rory începuse măcar 
să gândească normal, după ceea ce păţțise cu 
Daneman, ca să conceapă un plan ad-hoc de 
omorâre a lui Charlie. 

- Dar, Issy, asta îl pune pe Rory la locul faptei, cu 
mijloacele, și trebuie să fie o posibilitate... Issy? Alo? 
Jazz a luat telefonul de la ureche și a văzut că se 
pierduse semnalul. La naiba! a mormăit. 

Sebastian Frederiks era la câțiva metri în fața ci. 

- Domnule Frederiks, putem vorbi un pic? l-a 
strigat ea, ajungându-l din urmă. 

- Câtă vreme nu-mi puneţi sub semnul întrebării 
descendența. 

Bărbatul și-a continuat drumul cu pași mari. Jazz 
a trebuit să alerge ca să nu rămână în urmă. 

- Robert Jones a zis că s-ar putea să vă amintiţi 
elevii despre care se spune că îl hărțuiau pe băiatul 
care s-a sinucis în pivnița din Fleat House. 

Frederiks s-a oprit brusc și s-a uitat la ea. 

- E poveste veche, nu? Ce legătură are cu ceva de 
acum? 

- Probabil nici una, însă v-aș fi recunoscătoare 
dacă v-aţi aminti numele băieților. 

Sebastian părea circumspect. 

- Nu s-a dovedit niciodată, știți, și eu nici măcar 
nu eram în școală când s-a întâmplat. Am venit 
după câteva luni, în primul trimestru. Dar unii 
dintre băieți au spus că acest Jamie era dezechilibrat, 
cam ciudat. Nu cred că moartea lui poate să-i fie 
pusă cuiva în cârcă. 

- Nu, înțeleg, dar tot aș vrea numele, a insistat 
Jazz. 

El s-a scărpinat în cap. 

- Nu uitaţi că toate astea sunt din auzite. l-am 
cunoscut pe câțiva dintre băieții aceia, erau oameni 
normali; băieți ca mine, cărora le plăceau glumele. 

- Domnule Frederiks, numele, vă rog. 


- Bine, bine, a încuviințat el din cap. Erau patru 
despre care se spunea că, se pare, au fost implicaţi 
în hărțuială. Au venit la școală, s-au împrietenit și 
au alcătuit o „gașcă a celor patru“. Adam Scott- 
Johnson, Freddie Astley, Harry Connor și... Julian 
Forbes. 

- Julian Forbes? Sunteţi sigur? 

- Da. Mai târziu ne-am împrietenit. Un mijlocaș 
la deschidere fantastic. Bietul băiat, ce păcat că nu 
mai este! 

- Vă mulțumesc, domnule Frederiks. Mi-aţi spus 
tot ce aveam nevoie să aflu. Vă rog să mă scuzați, 
trebuie să mă întorc la secția de poliție. 

Sebastian a privit-o cum îi întoarce spatele și 
traversează repede terenul. 


Jazz a ajuns la secția de poliție din Foltesham și a 
căutat-o pe Issy. 

- A dat fuga după un sendvișş. Părea epuizată când 
a ajuns aici. Am înţeles că ai auzit veștile. 

- Da, da. Jazz se învârtea prin spațiul îngust, 
iritată că Issy nu este acolo. Unde-i Rory? 

- Acasă. Issy propune să mergeţi amândouă să-l 
vedeți după-amiază. Dar, din ceea ce a spus ea, Rory 
n-a făcut mai mult decât să fie confuz pe când era 
într-o stare de mare anxietate. Și apoi, cum am 
putea să legăm aici moartea lui Forbes? La urma 
urmei, știm că Rory era acasă cu mama lui în seara 
de marți. Unul dintre agenţii noștri stătea chiar în 
fața casei. 

- Stiu, ştiu. Jazz s-a lăsat să cadă pe un scaun. 
Doar dacă morţile nu sunt legate între ele, ceea ce, 
dat fiind că au fost trei în ultima săptămână, din 
punct de vedere statistic iese din scara Richter a 
probabilităților. Tocmai am vorbit cu Frederiks, care 
mi-a spus că Julian Forbes a fost unul dintre 
presupușii huligani vinovați de moartea băiatului 
spânzurat în pivnița din Fleat House... S-a uitat la 
ceas. La naiba! Mai sunt două ore și jumătate până 
la conferința de presă.... Știu că David Millar n-a 
făcut asta... E ceva legat de trecut, dar nu pot să... 


- Spune-mi exact ce a zis Frederiks, a zis Miles 
calm. 

Era obișnuit cu intensitatea tonului pe care o avea 
şefa lui când se apropia de adevăr. 

- Erau o gaşcă... 

- Numele? 

- Oh, Harry nu-ştiu-cum, Adam... Le-am scris, 
dar nu sunt nume pe care să le mai fi întâlnit. 

- Un moment. 

Miles și-a întors privirea spre laptop, a derulat în 
jos şi a citit e-mailul din fața lui. 

- Şi Freddie, din întâmplare? 

- Da. Jazz s-a uitat la el surprinsă. De ce? 

- Cred că ai picat la fix cu faptul că asta are de-a 
face cu trecutul. Uite acest e-mail. I-a fost trimis lui 
Julian în seara în care a murit. Mi s-a părut ciudat 
când 
l-am citit. 

Miles a răsucit ecranul spre ea și Jazz a început să 
citească. 


Dragă Julian, 

E foarte plăcut să primesc veşti de la tine după toți 
acești ani. Mă bucur că ai dat de mine. Acel site 
„Reuniunea colegilor“ chiar funcţionează, nu-i aşa? 

M-ai întrebat dacă am auzit de ceilalţi din gaşca 
celor patru. Din nefericire, trebuie să fiu purtătorul 
unor veşti proaste, cel puţin despre doi dintre noi. Soția 
lui Harry m-a căutat anul trecut să-mi spună că el a 
murit. Se mutase la Sydney - ştiai? Și, după câte 
spunea lumea, era un chirurg foarte talentat. Se pare că 
a fost găsit mort în camera de dezinfectare a spitalului. 
Nu cunosc amănuntele, însă n-a fost un accident. Din 
câte ştiu, făptaşul încă n-a fost prins. 

Şi nu sunt decât două luni de când am auzit că nici 
Freddie nu mai este printre noi. A murit acum trei ani 
în SUA - un prieten al unui prieten a lucrat cu el la 
Goldman. Sinucidere, se pare. A sărit pe fereastra 
biroului său şi a fost găsit mort pe trotuar. Aşa e în 
cercurile înalte din lumea finanţelor - presiunea este 
incredibilă. Şi n-avea decât treizeci şi opt de ani; a lăsat 


în urmă doi copii. La naiba, asta te pune pe gânduri. 
Aşa că, din păcate, prietene, am rămas doar noi doi. 

Acum locuiesc în Provence, învățând să transform 
strugurii în vin. Am schimbat rutina oraşului cu una 
mult mai pe placul meu. Sunt la a doua nevastă; doi 
copii cu prima şi un prunc pe drum, în trei luni, cu a 
doua. 

Mă bucur să vin la petrecerea ta de patruzeci de ani 
şi o să fac aranjamentele din timp. Se înţelege de la sine 
că de la Norwich la Marsilia nu-i decât o zvârlitură de 
băț. Spune data şi hai să ne întâlnim. 

Îmi pare rău să aud că ai văzut Le Forgeron. Nu mă 
surprinde că ai fost şocat. Și eu aş fi fost. 

Dă-mi de veste cât de repede poți. 


Adam 


Când Jazz a terminat de citit a rămas așezată în 
tăcere. În cele din urmă, a vorbit. 

- Harry, Freddie, Adam şi Julian. Numele băieților 
a căror hărțuire continuă se spune că a fost motivul 
pentru care Jamie s-a spânzurat acum douăzeci și 
cinci de ani. 

- Harry, Freddie, Julian... Toţi morți, a adăugat 
Miles. 

- Nu-l uita pe Charlie Cavendish, și el huligan 
notoriu... 

Forgeron... Cuvântul se repeta în capul ei... 
răspunsul îi stătea pe limbă... 

Sydney... SUA... 

Jazz şi-a scos carnetul din servietă, răsfoind repede 
însemnările făcute în ultima săptămână. 

Apoi a găsit. 

- Desigur, a şoptit. 

- Ce e? a întrebat Miles. 

- Le Forgeron18... Acum cred că înțeleg. 

Miles arăta nedumerit. 

- Ce să înţelegi? 

Jazz era deja la ușă. 

- Julian și-a văzut de curând ucigașul. Angelina 
Millar mi-a spus că, atunci când a dus-o cu mașina 
la școală, acum câteva zile, arăta de parcă văzuse o 
stafie. Cineva care îl iubea pe Jamie destul de mult 


ca să-i omoare pe cei pe care îi credea vinovați de 
moartea lui. Și ca să omoare pe oricine altcineva 
vinovat de același delict. Trimite-i imediat un e-mail 
acestui Adam. la legătura cu jandarmeria din 
Provence, dacă este nevoie. Fă tot ce trebuie ca să 
dai de el. Și avertizează-l. 

- Despre ce? 

- Le Forgeron. Spune-i că el este la rând. 

Jenny încă nu se întorsese la birou când a ajuns 
acolo Jazz. 

A intrat în cabinetul lui Robert Jones și l-a găsit 
cu capul rezemat de spătar, pe jumătate adormit. 

- Aţi văzut-o pe Jenny? a întrebat ea brusc. 

- Da, e la biroul ei. 

- Nu, nu este. 

- Atunci poate că s-a dus la toaletă. 

- Domnule Jones, este foarte important să dau de 
ea. Când ați văzut-o ultima dată? 

- Acum vreo oră. 

- Bine, Pot să folosesc telefonul dumneavoastră? 

- Sigur. 

- Sergent Roland, trebuie să aduci în școală cât 
mai mulți oameni posibil și s-o căutați pe Jenny 
Colman, secretara directorului. Poftim? Nu, lasă 
presa și începeți căutarea. Dă-mi de știre când ați 
găsit-o. Mulţumesc. Jazz a lăsat receptorul din mână 
şi s-a întors spre director. Am nevoie acum de lista 
completă a angajaților școlii din ultimii douăzeci și 
cinci de ani. 

- Este în arhiva din biroul contabilului. Robert 
Jones era în picioare, sesizând în sfârşit urgenţa. O 


să vă arăt unde este, bine? 
* 


Au ieşit din clădire pe scara de incendiu, au 
traversat peluza capelei și au intrat în holul 
principal. În vreme ce sărea câte două trepte 
deodată, silindu-l pe Robert Jones să facă la fel, Jazz 
a întrebat: 

- Presupun că luaţi referințe amănunțite despre 
toți cei care vin să lucreze la școală? 

- Desigur. Jones s-a oprit, gâfâind, în fața unei uși 
de la etajul al treilea. În ziua de azi, niciodată nu 
poți fi prea prudent. 

- Chiar și cu membrii personalului care au mai 
fost angajați aici? 

- Da, eu... Jones transpira în vreme ce descuia un 
fișier mare. 1985? 

- Da, începem de acolo. 

Jazz abia își putea stăpâni iritarea când îi vedea 
încetineala pedantă. 

- lată. 

Robert Jones a pus registrul pe birou și l-a deschis, 

- Mulţumesc. 

Jazz a început să cerceteze numele. 

- Pot să vă ajut? 

Ea nu l-a băgat în seamă și întorcea paginile, într- 
o încordare chinuitoare. Apoi, în cele din urmă, a 
găsit pagina pe care o căuta. A închis brusc registrul 
și a ridicat privirea spre Robert Jones. 

- Vă rog să mă scuzaţi, domnule Jones. Trebuie să 
fug. 


Jazz a alergat spre Fleat House, vorbind cu Roland 
la telefon. 

- Ați dat de Jenny Colman? 

- Nu, doamnă. 

- Aţi fost în Fleat House? 

- Sigur că nu, doamnă. Credeam că nu e permisă 
intrarea. Nu m-am gândit că vreți ca agenții mei să 
tropăie peste tot, cu bocancii lor murdari... 

Jazz nu s-a ostenit să-l lase să-și termine vorba. 
Ajungând în fața clădirii, a întrebat polițistul dacă a 
intrat acolo cineva. 

- Nu, doamnă, nu în ultima oră. 

- Mulţumesc. 


Jazz a împins ușa și a pornit repede pe coridor 
spre scară. L-a sunat pe Miles și, cum el n-a 
răspuns, i-a lăsat un mesaj. 

„Vino urgent la Fleat House cu întăriri. Spune-i 
lui Roland să-și miște și el fundul încoace.“ 

A urcat scara știind exact unde se duce, dar cu 
teama că s-ar putea să fie prea târziu. 

La ultimul etaj a alergat spre ușa din față și a 
găsit-o încuiată. 

- LA DRACU’! 

A încercat toate cheile de pe inelul de la Fleat 
House, dar nu s-a potrivit nici una. S-a tras înapoi 
și s-a izbit de ușă, zadarnic. 

Bubuind în ușă, a strigat: 

- Jenny, sunt inspectoarea Hunter. Eşti acolo? 
Răspunde-mi dacă poți! 

Tăcere. 

- Bună. Cum merge? 

Miles a apărut lângă ea împreună cu doi polițiști 
voinici. 

- Spargeți ușa, băieți! a ordonat ea. Cât de repede 
puteți. 

Poliţiştii au izbit ușa puternic. La a patra încercare 
s-a deschis. 

- Mulţumesc, băieți. Sunt unele momente în care 
îmi amintesc că sunt femeie, a glumit Jazz, ușurată, 
pe când intra pe ușa apartamentului, cu Miles 
alături. 

A trecut prin hol până în livingul micut. Jenny 
zăcea pe podea, fără cunoștință. Jazz a îngenuncheat 
și i-a verificat pulsul. A simțit o bătaie slabă. 

- Cheamă o ambulanţă și spune-i lui Roland să-și 
pună oamenii la fiecare ieșire. Nimeni nu intră, 
nimeni nu iese până nu spun eu. 

Jazz s-a ridicat şi s-a dus în dormitor. Și, aşa cum 
se aștepta, a găsit dulapul și sertarele goale. 

Miles a venit lângă ea și Jazz a oftat. 

- Probabil şi-a împachetat lucrurile de ieri. Îmi 
închipui că s-a dus la aeroportul din Norwich, sau 
poate la Stansted. Au zboruri spre sudul Franţei. 
Vorbeşte cu conducerea aeroportului.  Dă-le 


descrierea, Miles. O să văd dacă școala are în dosare 
o fotografie de pașaport. 

- O descriere a cui? s-a încruntat Miles, 
nedumerit. 

- A lui Madelaine Smith, Miles. Asistenta 
medicală din Fleat House. Și mama lui Jamie Smith, 
băiatul care s-a spânzurat în pivniță acum douăzeci 
şi cinci de ani. Sau, cum preferau victimele ei să-i 
zică, „FieraruliZ“. 


őő 


Norton a deschis ușa și a poftit-o pe Jazz 
înăuntru, 

- Intră și ia loc! Mă bucur să te văd, doamnă 
inspectoare Hunter. 

Jazz s-a așezat pe scaunul din fața biroului său. 

- E ciudat să fii înapoi? a întrebat el criptic. 

- Da, însă am îngropat fantomele, domnule. 

- Bine, bine, a încuviințat el din cap. Evident că 
ţi-am 
citit raportul despre caz, dar aş vrea oricum să-mi 
vorbeşti despre el. Acum, că sunt un bătrân 
conțopist amărât, trebuie să trăiesc prin intermediul 
detectivilor mei. 

Bărbatul a zâmbit sumbru și Jazz vedea că vorbeşte 
serios. 

- Ei bine, domnule, după cum știți, eram sigură că 
David Millar nu l-a omorât pe Charlie. Nimic nu se 
potrivea. Tot timpul am fost convinsă că e ceva legat 
de trecut. Și singura legătură pe care o găseam 
pentru toate trei morțile era Fleat House. După ce 
am auzit toată povestea sinuciderii lui Jamie Smith, 
apoi am 
citit e-mailul pe care Adam Scott-Johnson i l-a 
trimis lui Julian Forbes, piesele s-au așezat la locul 
lor. Mi-am amintit de prima discuţie cu Madelaine 


Smith: 

mi-a spus că a lucrat mai demult la școală. A mai 
spus şi că după aceea a lucrat în SUA și Australia. 
Ceea ce nu a pomenit a fost că fiul său a fost elev la 
St Stephen şi că s-a spânzurat. 

- Și cine o mai cunoștea? 

- Biata Jenny Colman, desigur. Ea ştia, a zis Jazz. 
Erau 
vechi prietene. Și Hugh Daneman a recunoscut-o, 
așa a spus Jenny. Cu siguranță, directorul școlii nu 
ştia. Mi-a arătat referințele elogioase din dosar de la 
locurile de muncă din Australia - în special de la 
același spital în care și-a aflat sfârșitul sărmanul 
Harry... 

- Ai vorbit cu cei din Sydney, presupun? a 
intervenit Norton. 

- Da, şi cu FBI despre Freddie Astley, a confirmat 
Jazz. Doamna Smith n-o să mai guste vreodată 
libertatea. Îi elimina unul câte unul pe cei din 
„Gașca celor patru“. Desigur, motivul crimelor era, 
poate, cel mai puternic dintre toate: dragostea unei 
mame pentru copilul ei. 

- Da, e un motiv întemeiat, a zis Norton. Deci și- 
a găsit un serviciu în Norfolk cu intenția să-l 
omoare pe Julian Forbes? 

- Da. Și înclin să o cred că postul temporar de la 
St Stephen a fost o coincidență. Se afla în Norfolk, 
căutând un loc de muncă și o ocazie să-l omoare pe 
Forbes, și s-a ivit. 

Jazz a ridicat din umeri. 

- Se prea poate să fi privit asta ca pe o ironie: se 
potrivea perfect cu nevoile ei, îi asigura locuința și, 
de asemenea, mijloacele să-l ucidă pe Julian chiar în 
locul 
în care murise fiul ei. După spusele ei, Julian era 
căpetenia găștii. Cel pe care îl învinovăţea cel mai 
mult pentru hărțuiala care a dus la moartea fiului 
ei. 

- Iar Charlie Cavendish a fost o victimă a 
împrejurărilor, a zis Norton, în sensul că Smith a 
văzut cum îl hărțuiește necruţător pe Rory Millar, o 
replică exactă a ceea ce i s-a întâmplat flului său cu 


douăzeci și cinci de ani înainte. A simțit că trebuie 
să pună capăt acestei situații. 

- Exact, a zis Jazz. Asistenta medicală care ia legea 
în mâinile ei. Din nou, motivul pentru uciderea lui 
Charlie era întemeiat. Smith era foarte protectoare 
față de Rory. Se înțelege de ce. Fragilitatea lui îi 
amintea de cea a propriului flu, Jamie. De aceea, 
când a văzut în registrul medicamentelor că Hugh 
Daneman i-a dat lui Rory două aspirine, chiar după 
ce ea luase două din dulapul cu medicamente ca să-l 
omoare pe Charlie, a hotărât să acopere cu bandă 
corectoare înregistrarea și să creeze una falsă, așa 
încât Rory să nu fie implicat. 

- Spui că s-a dus la biroul lui Forbes din Norwich 
în seara aceea de marți și, cumva, l-a convins să o 
însoțească înapoi, la şcoală? 

Jazz a încuviințat din cap. 

- El trebuie să fi fost îngrozit când a văzut-o. 
Fusese poreclită de băieţi „Fierarul“ pe când era 
asistentă 
medicală la Nelson House, cu douăzeci și cinci de 
ani înainte, din cauza numelui, firii ei și a părului 
negru ca pana corbului. 

- Pare înfricoșătoare, a recunoscut Norton. Am 
avut și eu o astfel de asistentă medicală când eram 
la școală. 

- Ca să fiu dreaptă, sunt sigură că înainte de 

moartea fiului ei era o femeie normală, s-a eschivat 
Jazz. 
A mai fost și faptul că soțul ei a fost împușcat 
mortal pe Domeniul Conaught când Jamie n-avea 
decât câteva luni. Compensaţia mică pe care a 
primit-o de la familie i-a permis să-și trimită fiul la 
St Stephen, unde presupunea ea că băiatul va avea 
şansa unui viitor mai bun. Din nefericire, a oftat ea, 
s-a dovedit a fi exact invers. 

Norton a scos un sunet dezaprobator. 

- Da, îmi amintesc că la școala mea erau și câțiva 
puști isteți din clasa muncitoare, cu bursă. Mi-e 
rușine să spun că le făceam viața grea. Vechiul 
sistem britanic al claselor - nu pare să dispară 


niciodată din psihicul nostru. Sunt sigur că şi asta a 
jucat un rol în sinuciderea băiatului. 

- Oricât de îngrozitor ar fi, cu siguranță aveți 
dreptate, domnule. 

- Prin urmare, e evident că durerea a scos-o din 
minți pe acea femeie, a conchis Norton. 

- Exact, domnule. Când am discutat cu Adam, 
acum două zile, mi-a spus că, după ce Jamie a fost 
găsit spânzurat, Smith s-a dus la toți cei din „Gaşca 
celor patru“ şi le-a spus că într-o bună zi o să-i facă 
să plătească ce i-au făcut fiului ei. Curând după 
aceea ea a plecat din şcoală, dar Adam spune că nici 
unul dintre ei nu i-a uitat cuvintele. 

- S-a dovedit că n-au fost amenințări goale. 
Spune-mi 
de Jenny Colman, a zis Norton. Cum se simte? 

- A ieșit din spital, e acasă. E bine, dacă ne 
gândim la împrejurări. E încă zdruncinată de șocul 
faptului că femeia pe care o considera cea mai bună 
prietenă a încercat s-o omoare. Jenny ghicise. Slavă 
Domnului, am ajuns acolo la timp. E o doamnă 
cumsecade. A trecut cu vitejie prin toate necazurile, 
n-a învinuit pe nimeni pentru nenorocul ei. Și..., a 
zâmbit Jazz, există o parte bună în toate astea. 
Martin Chapman a descoperit ceva foarte interesant 
când a comparat probele de ADN. 

- A descoperit cine este fiul ei pierdut de atâta 
vreme? 

- Da, a încuviințat din cap Jazz. Din pură coinci- 
dență, Martin văzuse un tipar ADN asemănător cu 
doar 
o zi înainte, la examinarea locului crimei. Le-a 
comparat și a descoperit că sunt identice. 

- Pot să întreb cine este? a vrut să știe Norton. 

- Domnule, dat fiind că nu este relevant pentru 
caz, ați fi jignit dacă aș spune nu? Cred că atât 
Jenny, cât și flul ei ar trebui să fie primii care află, a 
explicat Jazz. 

- Desigur. 

Norton i-a zâmbit. 

- Așadar, ce-i spusese Madelaine Smith lui Jenny 
ca ea să-și dea seama că ar putea să fie implicată? 


- Jenny a spus că Maddy, cum îi zice ea, a 
pomenit vineri dimineaţa, adică în ziua de după ce a 
fost descoperit Forbes, că Rory era tot ce-i mai 
rămăsese Angelinei Millar, și citez, „acum, că el nu 
mai este“. În acel moment, faptul că am găsit un 
cadavru era încă secret, cu atât mai mult faptul că 
era vorba despre Julian Forbes. De asemenea, Jenny 
nu pricepea cum de ştia Madelaine Smith de relația 
Angelinei cu Forbes. Nu se putea să-i fi spus Rory. El 
nu ştia. Așa că, atunci când a auzit a doua zi de la 
Robert Jones că Julian era cel omorât, și știind mai 
bine ca oricine că Smith îi învinuia pe el și șleahta 
lui de sinuciderea fiului său, Jenny a pus totul cap la 
cap. 

- Deci, înainte de a vorbi cu tine, s-a dus la 
Maddy Smith și i-a cerut să-i explice? 

- Da. Smith i-a spus că afiase de la Sebastian 
Frederiks de moartea lui Forbes și a liniștit-o, în 
vreme ce îi făcea un ceai în care a pus antigel. Nu 
destul, slavă Domnului, ca să facă prea mult rău, 
dar zău aşa, domnule, acesta este al treilea caz pe 
care l-am avut. Nu puteţi să le spuneţi prietenilor 
dumneavoastră sus-puși că ar trebui să facă ceva? E 
foarte uşor de procurat și, dacă nu ucide, victimele 
îşi doresc să fi murit. 

- Otrava pentru șobolani și înălbitorul sunt și ele 
ușor de procurat, Hunter. 

- Dar nu sunt, în mod atât de convenabil, lipsite 
de gust, domnule. 

- Nu. Însă rămâne faptul că cei mai mulți oameni 
își doresc o mașină care să pornească dimineața și o 
baie curată. Nu vor să ucidă pe cineva, a zâmbit 
Norton. După ce cobori de la tribuna improvizată, 
Hunter, te rog să continui. 

- Scuze, domnule. Știu că noi vedem micul 
procent al folosirii greșite, şi trebuie să văd tabloul 
general. Uneori e greu, asta-i tot. 

- Lucrul interesant, Hunter, este că tu nu eşti 
împietrită. Încă. Un poliţist cu experienţă şi empatic 
este lucrul 
cel mai bun pe care putem vreodată să-l oferim 
publicului. Ai grijă să rămâi așa. 


Jazz şi-a dat seama că primise, indirect, un 
compliment. 

- Da, domnule, am să încerc. 

- Bine. Deci, să continuăm... Norton a privit-o 
chiorâș. Mă tem că doamna Smith e dusă cu pluta 
de-a binelea. E considerată aptă mintal pentru a fi 
judecată? 

- Issy a stat cu ea destul de mult timp și spune că 
Smith este perfect sănătoasă pentru cineva 
nesănătos la cap, cum zice ea. N-a arătat nici un 
strop de remușcare. Crede că a făcut dreptate când a 
răzbunat moartea fiului său. N-o să fie un proces 
lung, asta-i sigur. Aș zice că Broadmoor! o așteaptă, 
domnule. 

- Ei bine... Norton a închis dosarul aflat în faţa 
sa, pe birou. În cele din urmă ai ajuns la ţintă, 
Hunter. Felicitări! Și încă înaintea conferinței de 
presă. Nu vreau 
să mă gândesc la consecințe dacă ai fi anunţat că l- 
am arestat pe David Millar, ca să descoperim mai 
târziu că ne-am înşelat. 

Acela a fost un moment de recunoaștere fără 
vorbe din partea celui care aproape că a creat acel 
haos. 

- Acum, lăsând deoparte cazul, vreau să știu ce 
părere ai despre viitor. 

- N-am prea avut timp să mă gândesc, domnule, 
a răspuns Jazz sincer. 

- Chestia e (Norton a luat de pe birou un plic) că 
asta este scrisoarea ta de demisie. Și sugerez ca, dacă 
vrei iar să-ți dai demisia, să pui mai multă gândire și 
efort în compunerea ei. Presupun că îți menții 
hotărârea să nu te întorci la Londra? 

- Da, domnule. 

Norton a ridicat mâinile, resemnat. 

- Ei bine, n-o să încerc iar să te conving, dacă te- 
ai hotărât. Însă, orice ţi-ar spune cineva, Scotland 
Yard este locul în care se întâmplă lucrurile și în 
care, ca detectiv, eşti observat din punctul de vedere 
al viitoarelor promovări. 

- Înţeleg, domnule. Dar nu sunt obsedată de 
progresul în carieră, doar să-mi fac bine treaba. Și să 


fiu fericită, a adăugat Jazz. 

Norton a înălțat o sprânceană. 

- Şi crezi că eşti fericită în Norfolk? 

- După puţinul timp petrecut acolo, da, cred că 
sunt, a zis Jazz. 

- Eu cu siguranţă vreau să te întorci aici. Totuşi, 
dacă nu rămâi la noi, comisarul ar vrea să te vadă 
cât mai curând posibil. 

- Da? De ce? a întrebat Jazz, neliniștită. 

- Ca să discutați cum îl poţi ajuta să înfiinţeze un 
departament de operaţiuni speciale în Anglia de Est. 
Va acoperi Norfolk, Suffolk, precum și părți din 
Cambridge și Lincolnshire, a explicat Norton. Ca să 
vorbesc fără ocolișuri, comisarul s-a săturat ca 
echipa lui de aici să fie trimisă prin toată ţara. Mai 
ales că Londra are tot mai multă nevoie de serviciile 
noastre. În prezent, sunt create alte trei 
departamente regionale, ceea ce ar trebui să acopere 
toată țara, fără să fie nevoie să şterpelească oameni 
de la noi. 

- Înţeleg, a încuviințat Jazz din cap. Și ce ar dori 
comisarul să fac eu, mai exact? 

- Să conduci departamentul, desigur. În primul 
rând, 
să recrutezi o mică echipă itinerantă care să țină 
legătura cu unitățile de delicte grave din regiunile de 
care am spus și să colaboraţi cu ele. E o muncă 
specializată, Hunter. Este nevoie de excelente 
aptitudini de comunicare și de capacitatea de 
adaptare în o sută de situaţii diferite. Și aş zice că 
tocmai ai dat testul perfect la St Stephen. 

Jazz și-a dat seama că Norton ştia totul despre 
acest nou departament când mersese s-o vadă în 
urmă cu două săptămâni și îi oferise cazul de la 
St Stephen. O testase. Pe de-o parte, era enervată că 
fusese manipulată; pe de altă parte, se simțea 
onorată că o apreciau destul de mult ca să-şi dea 
osteneala. 

- Vă cer iertare că sunt surprinsă, domnule. Nu 
mă aşteptam. Pot avea câteva zile de gândire? 

- Nu mai mult de două, Hunter. Mi-am asumat 
un risc pentru tine la chestia asta. Comisarul este 


deja nemultumit în privința așa-zisului tău 
concediu fără plată și și-a exprimat îngrijorarea că 
ai putea să dispari iarăși Dumnezeu știe unde. Dacă 
accepți, vreau să fim cu toţii siguri că te vei implica 
o sută zece la sută. 

- Înţeleg, domnule. Cum e cu echipa? Pot încerca 
să-i iau cu mine pe unii dintre vechii colegi? 

- Cel mult doi, a avertizat-o Norton. Mi-am 
pierdut destui oameni anul trecut, într-un fel sau 
altul. Presupun că îl vrei pe Miles. E aici de multă 
vreme, Poate că nu i-ar strica o nouă provocare. N- 
am avut niciodată impresia că l-am făcut să dea tot 
ce are mai bun, a cugetat Norton. Dar tu pari să faci 
asta. Și poate că răspunsul ar fi o schimbare plus o 
promovare. 

Norton s-a uitat la ceas. 

Jazz a interpretat asta ca pe un semnal că e 
momentul să plece. S-a ridicat şi i-a întins mâna lui 
Norton peste birou. 

- Vă mulțumesc, domnule. Sunt foarte 
recunoscătoare pentru încrederea pe care mi-ați 
arătat-o. Promit să vă caut până la sfârșitul 
săptămânii. 

- Bine. Sper că răspunsul va fi afirmativ. 

Jazz a pornit spre uşă. Pe când o deschidea, el a 
zis: 

- Hunter? 

- Domnule? 

- Nu-l lăsa să câștige, bine? 

Ea a zâmbit. 

- O să încerc să nu-l las, domnule, promit. 


Jazz mergea cu mașina pe A11 spre Norfolk, cu 
mintea zbârnâindu-i. 

„Nu-l lăsa să câștige...“ 

Erau cuvinte puternice, dar nu-și putea permite să 
ia o hotărâre bazată pe altceva decât ceea ce își 
dorea ea de la restul vieții. 

Deja luase două hotărâri importante: să divorțeze 
de Patrick și să plece din Londra. Și, cum căsuţa 
începea să se aranjeze, știa că o să-i placă să 
locuiască acolo. 


Dar putea să-și imagineze cu adevărat o viaţă fără 
adrenalina stârnită de muncă? Oricât de frustrant și 
demoralizant ar fi fost câteodată. 

Era bună la asta, foarte bună. Și îi plăcea să se 
simtă așa. Poate că fără Patrick acolo, care s-o 
privească de sus și să-i zdruncine încrederea în sine, 
ar putea să-i placă şi mai mult... 

Jazz a văzut indicatorul pentru Cambridge şi, 
dintr-un 
impuls, a virat și a pornit spre spital. 


Acum Tom era într-un salon obișnuit, așezat pe 
pat şi pălăvrăgind cu vecinul. 

- Jazz, draga mea! 

Și-a desfăcut braţele și ea l-a cuprins, simţindu-i 
trupul scheletic sub pijama. 

- Ce face fata mea preferată? 

- Sunt bine, tată, foarte bine. S-a așezat pe 
scaunul de lângă el, cercetându-i obrajii supți și fața 
care era încă cenușie. Însă ochii erau limpezi și 
sclipind de viață. Tu ce faci? 

- Sunt viu, inima mea încă bate, chiar dacă destul 
de neregulat, după cum îmi tot spune doctorul ăla, 
şi sunt tare bucuros să te văd. Mama ta mi-a spus 
totul despre caz. S-a întins și a strâns-o de mână. 
Sunt grozav de mândru de tine. 

- Mulţumesc, tată. Ştii când îți dau drumul 
acasă? 

- Cândva săptămâna viitoare, dacă mă port 
frumos și îmi înghit betablocantele ca un băiat 
cuminte. De fapt, abia aştept. 

Tom şi-a coborât vocea. 

- Toţi de pe aici sunt al naibii de senili, se apucă 
să strige în toiul nopții. O să-mi fie mult mai bine 
acasă, cu mama ta, în pătuţul meu. 

- Nu trebuie să pleci până ce nu spun doctorii că 
poți s-o faci, tată, l-a muștruluit Jazz. Pe lângă toate 
celelalte, nu-i cinstit față de mama. Știi câte griji își 
face. 

- Știu, dar spitalele te îmbolnăvesc. Pică lumea pe 
aici ca mușştele, a şoptit el. 

- Ştiu, tată, dar tot ești în cel mai bun loc, zău. 


- Oricum, destul despre mine. Vreau să aud 
despre tine. Care e următorul lucru pe care îl ai în 
plan? 

- Bucătăria e aproape gata, am o sală de baie nouă 
și zugravul chiar s-a înfățișat ieri. 

Jazz a bătut din palme de bucurie. 

- Da, da, foarte drăguţ, a zis Tom. Dar vreau să zic 
în privinţa vieţii, dragă. 

- Păi, a rostit Jazz rar, am fost întrebată dacă 
vreau să discut săptămâna viitoare cu comisarul 
despre conducerea unui nou departament de 
operațiuni speciale în Anglia de Est. 

Tom a fost impresionat. 

- E o onoare, nu-i așa? 

- Ei bine, Norton ar considera-o pe o treaptă mai 
jos decât munca la Yard, dar aș fi mai mult sau mai 
puțin independentă. 

- Fără un șef căruia să-i faci plecăciuni, pentru că 
tu ai fi acela, a zis Tom. 

- Da. Un peşte mare într-un heleșteu mult mai 
mic. 

- Aşadar, a zis Tom studiindu-și unghiile, te-ai 
hotărât deja? 

- Nu. I-am spus că vreau să mă gândesc, a zis Jazz. 
Acum câteva luni am plecat din poliție și aveam de 
gând să fac cu totul altceva. Tu ce crezi? 

El a privit-o zâmbind. 

- Ştii, unul dintre lucrurile la care m-am gândit 
aici este că până acum poate că ţi-am influențat 
mult prea mult luarea hotărârilor. Pentru că sunt 
prea sigur pe sfaturile mele și... pentru că te iubesc 
așa de mult. 

A întins mâna spre ea, cu lacrimi răsărindu-i în 
ochi. 

- Prin urmare, de data asta o să-mi țin gura. Tre- 
buie să faci ceea ce crezi tu că e bine. Și asta-i tot ce 
pot să spun. 

Jazz i-a strâns mâna, și ea cu ochii plini de 
lacrimi. 

- Bine, tată. 

- Orice hotărâre iei, va fi cea bună. Știu că va fi. 
Nu te teme de eșec, Jazz. Uneori, lucrurile merg 


prost, asta face parte din viață. Așa cum face parte 
din viață să te ridici, să te scuturi de praf și să mergi 
mai departe. 

- Da, ai dreptate. Mulţumesc, tată. 

- Apropo, Jonathan a trecut pe aici într-o seară să 
mă vadă. 

Tom şi-a înălțat o sprânceană. 

- Da? 

- Da, a întrebat de tine, ţi-a transmis toate cele 
bune și a zis să-l suni când poți. 

- Tată, nu mai face pe peţitorul. Nu mă interesea- 
ză, zău. 

- Jazz... a țâțâit Tom. Într-o bună zi o să-ți dai 
seama că singurul lucru care ne face să trecem peste 
toate este dragostea - fie ea pentru familie, religie 
sau artă. Planul superior, cum îmi place să-i zic. Îmi 
pare rău, draga mea, dar nu-ți prieşte deloc să fii 
„insulă“. Întotdeauna o să-ți dorești dragoste în 
viața ta, bag mâna-n foc. A zâmbit larg. La urma 
urmei, ești fiica mea. 

Tom a închis ochii și a ațipit, iar Jazz a rămas 
alături și s-a întrebat cum ar putea vreodată să 
învețe să se descurce fără el. 


David Millar cina singur, mâncare de fasole cu 
pâine prăjită, în bucătăria sa jalnică. De când fusese 
eliberat, săptămâna trecută, își petrecuse mult timp 
dormind. 

Îl ajuta să treacă timpul și însemna că nu e treaz ca 
să-și poată turna de băut. 

Ultimele două săptămâni fuseseră în ceață, însă 
încetul cu încetul capul începea să i se limpezească 
și se simțea un pic mai bine. Sponsorul său de la 
Alcoolicii Anonimi venise să-l vadă și el se întorsese 
în program. Şi de această dată era hotărât să meargă 
până la capăt. S-a dat bătut, a recunoscut că 
băutura l-a învins. Asta nu mai era o luptă, doar 
înțelegerea faptului că, dacă voia să-și recâștige 
controlul propriei vieți, să facă pași șovăielnici spre 
îmbunătățirea ei, nu mai putea să pună vreodată 
gura pe băutură. Pentru că nu se putea opri, ca alți 
oameni. Pentru că era alcoolic. 


A sunat telefonul în living și a fugit să răspundă. 

- Alo? 

- David, sunt Angie. Ce... ce mai faci? 

- O, mai bine, pentru că n-am fost acuzat de 
două crime, mulțumesc. 

- Da. După o tăcere, a zis: Ştii, niciodată n-am 
crezut că tu ai făcut-o. l-am spus inspectoarei 
Hunter că n-ai fi putut s-o faci. 

- Mulţumesc, a zis el cu răceală. 

- Și... Mă întrebam, dacă ai chef, ar putea să vină 
Rory la tine joi? E la jumătatea trimestrului, știi, și e 
înmormântarea lui Julian. Ar fi mai bine să nu fie 
aici. 

- Sigur. Dacă ai încredere în mine. 

- Ești...? 

- Da, sunt treaz. Și știi că n-am fost niciodată 
beat în prezența lui Rory. Nu vreau și nu pot să-i fac 
asta. Niciodată. 

A urmat o tăcere, și apoi Angelina a zis: 

- Îmi pare rău, David. Pentru tot. 

- Da, ei bine, n-are rost să răscolim trecutul, nu? 

- Nu. Dar speram că am putea cel puţin să fim 
prieteni, de dragul lui Rory, dacă nu pentru noi. 

În cele din urmă, David a zis: 

- Angie, te-am iubit. Tot ce doream era să fiți 
fericiți tu și Rory. lar tu m-ai trădat în toate felurile. 
Așa că nu, Angie, nu cred că vom putea deveni 
vreodată prieteni. 

- Nu. Ei bine, n-a fost o perioadă bună pentru 
nici unul dintre noi, David. 

- Păi, tu pari să fi ieşit din ea considerabil mai 
bine decât mine. ÎI ai pe Rory și acum casa îţi 
aparține, nu-i așa? Eşti o femeie bogată, o partidă 
foarte bună. 

A auzit-o cum își înăbușă un suspin. 

- Chiar mă crezi atât de ticăloasă? 

- Da. Adu-l pe Rory când vrei joi. O să fiu aici. 

Pe când lăsa telefonul din mână a auzit o bătaie 
în ușă. 

- La dracu’! Cine ar putea să fie? a bodogănit el și 
s-a dus să deschidă. 


- A, dumneavoastră erați, a zis când a văzut-o pe 
Jazz în prag. N-aţi venit să mă interogați despre 
dispariția misterioasă a unui pitic din grădinile 
vecinilor? Pentru că n-am făcut-o eu, pe cinstea 
mea, doamnă polițistă. 

Jazz a trecut peste comentariu. Presupunea că era 
îndreptățit să fie ironic. 

- Pot să intru? 

- Cred că da. A deschis ușa mai mult, ca ea să 
poată intra, și a condus-o în bucătărie. Scuze, 
doamnă inspectoare. Tocmai am vorbit la telefon cu 
Angie și asta m-a supărat. 

- Înţeleg. Pot să mă așez? a întrebat Jazz, privind 
farfuriile murdare de lângă chiuvetă și toată 
dezordinea. 

- Cum doriţi, a ridicat el din umeri. Eu o să stau 
în picioare. 

- Uite ce-i, David, nu pot decât să-ţi cer iertare în 
numele colegilor mei pentru felul în care ai fost 
tratat. Totuşi, trebuie să recunoști că tu ai venit 
întâi la noi și ai mărturisit că l-ai omorât pe Charlie 
Cavendish. 

- Stiu. David și-a trecut mâna prin păr. A fost o 
prostie, zău, dar gândul ca Rory să fie băgat la 
închisoare pentru ceva care n-a fost decât o greșeală 
din partea lui m-a convins că trebuie să fac ceva. 

- Ei bine, el e foarte norocos să aibă un tată care 
îl iubește atât de mult, încât e gata să meargă la 
închisoare pentru o crimă pe care n-a săvârșit-o. Te 
admir, David, cu adevărat. Nu știu dacă în locul tău 
aș fi avut curajul să fac asta. Dar, ce-i drept, a 
zâmbit Jazz mucalit, eu știu cum e la închisoare. 

- În acel moment, doamnă inspectoare, nu părea 
o alternativă proastă la viaţa pe care o duceam. 
Vreau să zic (și-a fluturat braţele, arătând în jur), 
nu prea este Palatul Buckingham, nu? Oricum, nu 
în comparaţie cu locul în care trăiesc nevasta și fiul 
meu. Asta era tot ce doream - o copilărie fericită 
pentru Rory, a oftat el. 

- Tu ai avut o copilărie fericită, David? a întrebat 
ea. 


- Foarte. Un pic singuratică, uneori, pentru că nu 
eram decât eu. Ştiţi, am fost adoptat din leagăn. De 
aceea voiam ca Rory să aibă frați și surori, să facă 
parte dintr-o familie cum se cuvine. 

- Ai crescut în Norfolk? 

- Am stat aici până la doi ani, apoi tata a primit o 
slujbă în Kent, așa că ne-am mutat acolo. Dar 
întotdeauna am iubit Norfolkul. 

David a reușit pentru prima dată să zâmbească. 

- Părinții ți-au spus că ai fost adoptat? 

- O, da, a zis el. N-au făcut din asta un secret. Și 
știam 
că m-am născut aici. Poate de aceea am avut 
întotdeauna o afinitate cu acest loc. Oricum, s-a 
oprit David, nu vreţi să staţi aici ascultându-mă pe 
mine cum vorbesc despre trecutul meu plictisitor, 
doamnă inspectoare. Mai este ceva? 

- De fapt, David, este, a încuviințat din cap Jazz. 
Am ceva să-ți spun, şi cred că ar trebui să te aşezi. 


EPILOG 


Când Jazz s-a trezit și a tras draperiile, a văzut 
afară cer albastru şi soare pentru prima dată după 
săptămâni întregi. A deschis fereastra și a tras în 
piept mirosul de prospețime care vestea primăvara. 

Nerăbdătoare să iasă și să picteze înainte să se 
schimbe vremea, Jazz și-a aruncat pe ea niște haine, 
a înhățat scăunelul, șevaletul și vopselele și a tropăit 
peste drum spre mlaștini. 

După ce și-a găsit un loc bun și și-a dat seama că 
lumina soarelui amăgea în privința căldurii, a 
petrecut două ore minunate schițând priveliștea. În 
mod normal ar fi folosit o perspectivă mult mai 
suprarealistă, dar voia s-o picteze cu cea mai mare 
precizie, ca s-o poată atârna pe peretele livingului și 


să-și amintească de ea în timpul zilelor lungi și 
întunecate de iarnă. 

Când s-a întors în casă, avea mâinile înghețate și 
nu-și mai simțea degetele de la picioare. A făcut o 
baie fierbinte ca să se încălzească, apoi s-a îmbrăcat 
în blugi și pulover și s-a apucat să facă pentru prânz 
o salată cu brânză de capră. 

La ora unu a văzut mașina oprind în fața casei. 

A deschis ușa și a așteptat ca el să vină pe aleea 
scurtă. 

- Sergent Miles, Alistair, ce mai faci? 

- Bine, foarte bine. 

Miles a sărutat-o călduros pe amândoi obrajii și 
ca l-a condus înăuntru. 

- Jazz, e uluitor! 

S-a uitat prin living, admirând prospețimea 
pereților crem, canapeaua crem cu învelitoare lejeră, 
covorul din fibră de cocos și draperiile aurii groase 
care atârnau 
la ferestre. 

- Mă bucur că îţi place. Nu-i prea încărcat, nu? a 
întrebat ea, îngrijorată. 

- Deloc. E cald, însă elegant, nu încărcat, însă 
confortabil, cam ca proprietara, a zâmbit el. 

- Îmi place comparația, Alistair. Bei ceva? a 
întrebat Jazz, ducându-se în bucătărie. 

- Un pahar de vin ar fi grozav. Uitasem cât de 
departe este partea asta din ţară uitată de 
Dumnezeu. Mi-au trebuit aproape patru ore - 
reparații pe A11. Miles a urmat-o, observând dalele 
cenușii ale podelei și dulapurile albe, curate, care 
puneau în valoare așa de bine aragazul roșu. Ai 
făcut minuni, Jazz, zău așa, a zis el cu admirație. E 
un amestec fantastic de vechi și nou. 

- Asta voiam, a răspuns Jazz fericită. Și să încerc 
să luminez un pic locul. Casele vechi pot să fie atât 
de întunecate! 

Miles privea tabloul modern, mare, atârnat pe 
peretele gri-bej, deasupra mesei de bucătărie. Era 
pictat cu culori îndrăzneţe: tuşe groase, sigure, de 
alb, gri și roșu care se potriveau perfect cu bucătăria. 


- De unde ai tabloul? a zis el, privind de aproape. 
E un original, nu? 

- Păi, ar trebui să fie, pentru că eu l-am pictat, a 
zâmbit ea. 

Miles arăta foarte impresionat. 

- Tu? 

- Da, eu. 

- Talentele tale sunt nesfârșite, doamnă! a 
tachinat-o el. E foarte bun. Noroc! 

- Noroc! şi-a ciocnit Jazz paharul cu apă de 
paharul lui. În ultima vreme nu mai bea alcool. Hai 
să ne aşezăm. 

L-a condus în living, unde focul se întețea 
frumos. Miles s-a așezat. 

- E cu adevărat idilic. Trebuie să fii foarte fericită 
aici. 

- Sunt, a încuviințat din cap Jazz. E un adăpost 
perfect pentru o celibatară. Și tu ai parte de o mare 
onoare. Eşti primul meu musafir oficial. 

- De fapt, e plăcut să fiu iar aici. Când m-am 
întors la Londra, după anchetă, săptămâni în șir am 
suferit de claustrofobie. A ridicat din umeri. 
Presupun că te obișnuiești. 

- Poate că o să mă schimb, dar nu-mi doresc 
absolut deloc să mă întorc la Londra, a zis Jazz cu 
înfocare. 

- Așadar, povesteşte-mi ce s-a mai întâmplat după 
anchetă, a zis Miles, lăsându-se pe spătarul 
canapelei. Cum s-a simțit Jenny Colman când și-a 
văzut prima oară fiul? 

- Emoționată, evident. Cum era și David Millar. 
Trebuie să-i mulțumim lui Martin Chapman pentru 
asta. Când cerceta valiza lui Rory a luat ADN-ul lui 
David din amprente și un fir de păr găsit înăuntru, 
Și-a amintit de el când cerceta părul pe care Jenny îl 
luase de la copilul ei. Erau identice. Apoi le-a 
comparat cu părul lui Corin Conaught și hocus- 
pocus! 

- Măi, să fie! a exclamat Miles, minunându-se. 
Uneori urăsc procedeele criminalistice moderne - 
par să încetinească ancheta sau s-o încurce -, însă 
de data asta rezultatul a fost spectaculos. 


- Chiar așa. Viața lui Jenny Colman s-a schimbat 
în bine. La fel și a lui David. 

- Cum rămâne cu Domeniul Conaught? a 
întrebat Miles. Poate David să-l revendice, ca 
moștenitor direct, chiar dacă nelegitim? 

- Absolut. În ciuda prejudecăţii ei inițiale, Emily 
Conaught m-a sunat acum câteva zile să-mi mulțu- 
mească. David s-a dus la conac s-o cunoască. Apoi 
l-a luat cu el și pe Rory, care, desigur, așa cum știm 
amândoi, e imaginea vie a bunicului său, Corin. 

- Hugh Daneman poate că n-a nimerit tatăl, dar 
e ușor de înțeles de ce îi plăcea atât de mult de Rory, 
a zis Miles cu blândeţe. 

- Și a murit regretând faptul că îi plăcea de el, a 
oftat 
Jazz. Totuşi, familia  Conaught și-a regăsit 
continuitatea: David și Rory. lar Emily și Edward i- 
au oferit deja lui David o casă de pe domeniu. Sunt 
conștienți că David 
are o problemă cu băutura, la fel ca tatăl său, și vor 
să-l țină sub supraveghere. 

- Se spune că e genetic, a comentat Miles, 
întinzând paharul ca să-i fie umplut iar. Spre 
deosebire de mine, părinții mei sunt abstinenți. 
Angelina Millar știe că soțul pe care l-a lepădat fără 
milă pentru că era un ratat va fi în cele din urmă 
lord și va moșteni una dintre cele mai mărețe moșii 
din Norfolk? 

- Hi, hi, a chicotit Jazz. Îţi poţi închipui cum o să 
se simtă când află? O să scoată fum pe nări! A ratat 
șansa să ajungă în aristocrație și jumătate din 
comitat să-i facă plecăciuni. E visul unui arivist. 
Fără îndoială, 

o să încerce să-l îmbrobodească iar pe David. Sper 
că n-o s-o lase, după felul în care s-a purtat cu el. 

- Îmi pare tare bine pentru David. Părea un tip cu 
adevărat cumsecade. 

- Este, a zis Jazz. Și, așa cum a subliniat Emily, 
câtă vreme nu se atinge de băutură, poate să ducă 
moşia în secolul XXI cu ajutorul contactelor de 
afaceri pe care le are din vremea în care a lucrat în 
City. Oh, îmi place să văd din când în când un 


sfârşit fericit, asta face ca meseria noastră uneori 
lipsită de recunoștință să pară că merită efortul. 
Bun, mâncăm? 

Jazz a încălzit niște ciabatta și au împărțit 
prietenește salata. 

- Cum e cu Adele Cavendish și Sebastian 
Frederiks? Vreau să zic, de fapt moștenirea lui Hugh 
Daneman ar fi trebuit să ajungă la David Millar. Cu 
toate că, presupun, va avea destui bani într-o bună 
zi, a comentat Miles. 

- Domnul Jones mi-a spus că Frederiks și-a dat 
demisia. Se pare că nu se mai dezlipește de Adele și 
își doresc un nou început. 

- Nu mă surprinde, după toate cele întâmplate. Le 
dă amândurora o șansă să se consoleze după 
pierderea lui Charlie. 

- Ei bine, cel puțin acest caz are câteva părţi 
pozitive. 

- Da. ȘI... ăăă... și pentru mine, de fapt. 

Jazz a văzut cum roșeața urcă în obrajii lui Miles. 

- A, da? Ce? 

Știa răspunsul, dar voia să-l lase pe el să spună. 

- Eu și Issy..., ei bine, a ridicat Alistair din umeri, 
suntem împreună, presupun. 

- E o veste minunată, Alistair, a răspuns Jazz cu 
căldură. Ştii cât de dragă mi-e Issy. 

- Se pare că şi mie, a zis el sfios. Oamenii au 
comentat că suntem o pereche ciudată, dar nu cred 
că e așa. Da, e mai ostentativă decât mine, și nu 
încape îndoială că adoră să mă răsfeţe, dar mie îmi 
place. 

Miles a zâmbit. 

- Nu știu dacă o să dureze, dar pe moment merge 
bine. Și amândoi suntem foarte fericiți. 

- Şi asta e tot ce contează. Cafea? 

Jazz s-a ridicat și a pus ceainicul pe aragaz. 

- Mulţumesc, a încuviințat el din cap. 

- Nu-ţi spun decât să ai mare grijă, Alistair. Știu 
că nu sunteți amândoi polițai ca Patrick și cu mine, 
dar la un moment dat veți ajunge să lucraţi 
împreună. Nu mai e nevoie să spun că asta s-a 
dovedit a fi un dezastru pentru noi și relația noastră. 


- Şi pot îndrăzni eu să spun că Issy nu-i un 
nemernic arogant, egocentric, care voia cu orice 
ocazie să-și dovedească superioritatea față de soția 
lui mult mai capabilă? 

Jazz a încuviințat din cap binevoitor. 

- Poți. 

- Toată lumea știe că e un ticălos, Jazz. Nimănui 
din Yard nu-i place de el. Și o să te bucuri să auzi că 
s-a auzit 
pe acolo de eșecul în privința lui Millar. Miles a 
ridicat din umeri cu nevinovăție. Habar n-am cine o 
fi putut împrăștia vestea că a încasat o muștruluială 
pe cinste de la Norton. 

- Mulţumesc, Alistair, l-a bătut ușurel pe mână 
Jazz. Nu-ţi face griji. Am trecut peste asta. S-a 
terminat. Așadar, am ceva mult mai important de 
vorbit cu tine. Hai să ne întoarcem în fața focului și 
să bem cafeaua. 

După ce Jazz a ațâțat focul, s-a așezat în fața 
șemineului, iar Miles pe canapea. 

- Miles, te-am invitat astăzi aici nu doar ca să-mi 
poți 
măguli egoul și să-mi admiri iscusința la decora- 
țiunile interioare, ci și ca să-ți prezint o idee, a 
început ea. 

- Dacă vrei să-ți pozez nud pentru una dintre 
schițele tale, las-o baltă. Orice în afară de asta, dă-i 
drumul. 

- Ei bine, mi s-a cerut să creez un departament de 
operațiuni speciale aici, în Anglia de Est. În acest 
moment mă ocup de recrutarea unei echipe. Și aș 
vrea să știu dacă te-ar interesa să mi te alături ca 
adjunct. 

Miles s-a uitat la ea amuţit. În cele din urmă a zis: 

- Scuze, dar nu știu ce să spun. Chiar nu știu. 

- Ei bine, ai putea să spui că o să te gândești 
serios la asta. Jazz nu-și putea stăpâni dezamăgirea 
față de reacția lui. Am lucrat împreună cu mare 
succes timp de cinci ani. Vei urca o treaptă ca 
salariu, toate cheltuielile de mutare vor fi acoperite, 
dar nu știu cum ți se pare să pleci de la Scotland 
Yard pentru un scenariu mult mai provincial. 


Miles a oftat și şi-a privit mâinile. 

- Nu Scotland Yardului o să-i duc dorul, Jazz, ci 
lui Issy. Fir-ar să fie! Miles a izbit brațul canapelei, 
frustrat. Acum două luni aș fi sărit pe o nouă 
provocare, dar acum... A clătinat din cap. Pur și 
simplu, nu știu. 

- Înţeleg, a încuviințat Jazz din cap. Ce-ar fi să 
discuți cu Issy, să vezi ce spune? 

- O să spună că „n-o aranjează“ provincia. Ştii 
cum e ea. Ceea ce înseamnă că ar trebui să fac 
naveta. Uite, lasă-mă să mă gândesc, bine? 

- Sigur. Te vreau, Alistair. Nu în sensul biblic, a 
zâmbit Jazz, dar cred că împreună am putea conduce 
o echipă pe cinste. 

- Mulţumesc, Jazz. Sentimentul e reciproc. Și îmi 
place 
ideea de a crea un departament de la zero - fără 
mere putrede care să fie deja acolo... 

- Atunci n-o să-i cer lui Patrick să se înscrie. 

- Aş zice să n-o faci, a râs Miles. Dar există un 
sergent tânăr, o femeie care a fost detașată la noi și 
care m-a impresionat cu adevărat. Cred că și ție ți- 
ar plăcea... 

- Spune-mi numele ci, a zis Jazz nerăbdătoare. 
Norton zice că nu pot să înșfac pe nimeni din 
departament, însă dacă e detașată nu contează. Și 
cu cât mai multe fete, cu atât mai bine. Putem să ne 
împrumutăm 
una alteia rujul și să bârfim despre lungimea 
bastoanelor voastre. 

Miles a chicotit. 

- E tare bine să văd că ţi-ai regăsit simțul 
umorului. 

Jazz s-a încruntat. 

- Ai crezut că mi l-am pierdut? 

- Nu mai erai tu, cea de obicei destinsă, Jazz, nu. 
De fapt, când mă gândesc la asta, n-ai mai fost așa 
cu mult timp înainte de a pleca, a zis el sincer. 

Jazz a încuviințat, oftând. 

- Ai dreptate. Dar acum mă simt mult mai 
apropiată de cea care am fost. 


- Mă bucur. Urăsc să mă gândesc că idiotul ăla te- 
a subminat. 

- Fii pe pace, n-a făcut-o. 

Miles s-a uitat la ceas. 

- Trebuie să plec, altfel o să fiu blocat pe M25. 

- Foloseşte sirena, Alistair. Toţi ceilalți o fac. În 
afară de mine, desigur. 

- Bine. S-a ridicat în picioare, ca și Jazz. O să-ţi 
dau de știre de îndată ce pot. Și mulțumesc pentru 
prânz. 

- Îl putem repeta ori de câte ori treci pe aici, ceea 
ce, dacă iese cum vreau eu, s-ar putea să fie foarte 
des. L-a sărutat pe obraz și i-a luat o mână în 
mâinile ei. Te rog să te gândești serios la asta, bine? 

- Cu siguranță. La revedere, Jazz, ai grijă de tine! 

Jazz a închis ușa, apoi s-a dus să strângă masa. Pe 
când turna în chiuvetă restul vinului lui Miles a 
privit mlaștinile care se întindeau în fața casei. 
Venea fluxul și în câteva ore canalele și potecile 
complicate care șerpuiau prin peisajul imens aveau 
să fie ascunse cu totul. Jazz a zâmbit, mulțumită că 
noua sa casă era atât frumoasă, cât și simbolică. 

Pe când privea marea cenușie, care începea în 
depărtare să acopere verdele mlaștinii, gândurile i s- 
au întors spre Madelaine Smith, o femeie la fel de 
hotărâtă ca fluxul în îndeplinirea sarcinii sale. Viaţa 
ci a fost motivată de un scop unic, cumplit, 
alimentat de suferința trecutului. 

Telefonul lui Jazz a zbârnâit pe masa din 
bucătărie; l-a luat și a citit un mesaj de la Jonathan. 


Plec acum din Cambridge. Ne vedem peste o oră. X 


Jazz hotărâse că pe moment era bucuroasă să lase 
trecutul în urmă. N-o interesa decât viitorul. 


MULȚUMIRI 


Îi sunt foarte recunoscător Mariei Rejt de la Pan 
Macmillan, ale cărei enormă experiență și 
cunoaștere a literaturii polițiste ne-a asigurat că 
această carte, Crimele de la internat, le va oferi 
cititorilor încântarea pe care intenționase să le-o 
ofere mama mea. Sincere mulțumiri, de asemenea, 
minunaților Lucy Hale și Jeremy Trevathan, pentru 
că promovează în continuare munca Lucindei. 

Așa cum spuneam în prefață, acest roman a fost 
scris în 2006. În acel moment aveam treisprezece 
ani și n-am de unde să știu cui ar fl vrut mama să-i 
mulțumească. Prin urmare, profit de ocazie ca să-i 
mulțumesc autoarei înseși. 

Adevărata mărturie a faptului că Lucinda era de 
neînvins este faptul că în timpul bolii a scris nu mai 
puțin de cinci romane. Mai mult, prin seria „Cele 
șapte surori“, mama a ajuns la rangul de vedetă 
internațională și a devenit una dintre cele mai 
cunoscute povestitoare din lume. 

Totuși, cărțile au fost întotdeauna pe locul doi 
față de familie. Pe tot parcursul vieții ei tragic de 
scurte nu cred că măcar o dată s-a pus pe sine pe 
primul loc. Prin asta, și din toate punctele de 
vedere, Lucinda a fost cea mai bună mamă din 
lume. Capacitatea ei de a-și sprijini cei patru copii, 
de a lupta pentru ei, de a-i consola și de a-i motiva a 
fost fără seamăn. 

Din fericire, înțelepciunea ei trainică înseamnă că 
noi toți cunoaștem secretul fericirii, pe care mama 
ni-l împărtășea adesea, și mă simt dator să vi-l 
împărtășesc acum și vouă: 

Profltă de fiecare zi, trăiește clipa și bucură-te de 
flecare secundă de viață - chiar și de părțile grele. 


Harry Whittaker 


1 Groapa cu purici 
2 Asociaţie profesională a avocaților pledanţi și 
judecătorilor din Londra 

3 Marsh - mlaştină 


+ Cottage - cabană, căsuță 


2 Scotland Yard 

é Criminal Investigation Department - ramura poliției 
unde sunt cei mai mulți detectivi 

Z Zonă cu statut de rezervație, desemnată Area of Outstan- 
ding Natural Beauty (aprox. Zonă de o frumuseţe naturală 
excepțională) 

2 Sir Christopher Wren (1632-1723), arhitect, astronom, 
matematician, fizician englez 

2 În doi (în limba franceză în original) 

10 Absolut necesar/obligatoriu (în limba franceză în 
original) 

11 Întoarcere la Brideshead, roman de Evelyn Waugh, 
publicat în 1945 

12 Serial poliţist BBC din anii 1955-1976 

123 Joc de societate, în care discuri de patru culori trebuie 
să ajungă într-un recipient 

14 Joc de cuvinte intraductibil: gentle man („om blând“) - 
gentleman 

13 Schimbare cu 180 de grade, răsucire (în limba franceză 
în original) 

16 Fierarul (în limba franceză în original) 

12 Blacksmith - fierar 

18 Spital de psihiatrie din Anglia 


